## **ҚАЗАҚСТАН РЕСПУБЛИКАСЫ БІЛІМ ЖӘНЕ ҒЫЛЫМ МИНСТРЛІГІ**

**АБАЙ АТЫНДАҒЫ ҚАЗАҚ ҰЛТТЫҚ ПЕДАГОГИКАЛЫҚ УНИВЕРСИТЕТІ**

**ИМАНБАЕВА С.Т., МАЙҒАРАНОВА Ш.М.**

**ТӘРБИЕ ЖҰМЫСЫНЫҢ ТЕОРИЯСЫ МЕН ӘДІСТЕМЕСІ**

**Алматы**

**2018**

***Пікір жазғандар:***

**Таубаева Ш.Т.,**- пед.ғыл. докторы, профессор;

**Менлібекова Г.Ж.,** - пед. ғыл. докторы, профессор;

**Әмірова Ә.С.,** -пед. ғыл. докторы, профессор

**И 48 Иманбаева С.Т., Майғаранова Ш.М.**Тәрбие жұмысының теориясы мен әдістемесі. Оқулық.- Алматы. – 2018 , 253 бет.

ISBN 978-601-06-4666-7

Оқулықта тәрбие теориясы мен әдістемесінің мәселелері қарастырылады.Қазіргі әлеуметтік-экономикалық жағдайға лайықты оқушының ғылыми дүниетанымын, айналамен қарым-қатынасын, іс-әрекетін, шығармашылық қабілетін қалыптастыру арқылы мәдени деңгейін арттырудың теориясы мен әдістемесі беріледі.

Оқулық жоғары оқу орнының студенттеріне, магистранттар, докторанттарға және білім беру мекемелерінің қызметкерлеріне арналады.

**Кіріспе**

Қазақстан Республикасы бүкіләлемдік білім кеңістігіне енуді мақсат етуіне орай, мектептегі білім беру саласының түбегейлі өзгеріске түсуі оқушылардың тәрбиелік, мәдени деңгейін әлемдік жетістіктер деңгейіне көтеруді қажетсінеді. Осыған орай қазіргі заман оқушыларын тәрбиелеу мақсаты ізгілікті, білікті, мәдениетті, өзіндік өмірлік ұстанымы бар, қарым-қатынас мәдениеті жетілген, өз өмірін құруға, кез келген жағдайда дұрыс шешім қабылдауға бейім жас ұрпақты тәрбиелеу болып табылады.

Қазақстан Республикасы Мемлекеттік “Білім” бағдарламасы, Тәрбие тұжырымдамасында мектепке дейінгі, мектеп, арнаулы кәсіптік оқу орындары, жоғары білім, жоғары білімнен кейінгі білім беру жүйесі, қосымша білім беру т.б. білім беру мекемелерінің мақсат, міндеттерін айқындай отырып, білім беру жүйесін дамытудың негізгі бағыттарын және қоғам талаптарына сай жан-жақты дамыған тұлғаны, нәтижеге бағдарланған сапалы, бәсекеге қабілетті білім алу үшін білім берудің барлық деңгейінің сабақтастығы қамтамасыз етіледі.

Жалпы орта білім беретін мектептердің әлемдік білім стандартына сай 12 жылдық білім беру жүйесіне эксперименттік тұрғыда көшуі, жоғары оқу орындарының Болон декларациясының негізгі ұстанымдарына сәйкес Еуропалық білім кеңістігіне кірігуі тұлғаның сапалық қасиеттерін қалыптастыру кешенді түрде іске асырылатынына аса мән беріледі. Тәрбиені қоғамдық құбылыс, біртұтас, ұзақ, әрі күрделі, көпжақты процесс тұрғысынан тұлғаның біртұтастығын қамтамасыз ету тәрбие үрдісінің мақсатын, міндеттерін, мазмұнын, әдістері мен формаларын бірімен-бірін тығыз байланыста жүргізудің керектігін көрсетеді. Тұлғаның құндылықтарын дамытуда және қалыптастыруда әлеуметтік ортаның ықпалы, субъектінің-субъектіге қатынасы әлеуметтік көзқарас тұрғысынан қарағанда қоғам бақылайтын және түзету енгізетін, жастарды мемлекеттік және қоғамдық құрылымдар арқылы басқарып бағыттайтын, қоғамның қазіргі және болашақ өміріне қатысуға мақсаттылықпен даярлау ісі. Тәрбие туралы түсінікке баланың жеке басының қалыптасуы мен дербес ерекшеліктерін ескерумен іске асырылатын толыққанды және толық құқылы тұлға тәрбиелеуге болады деп тануды талап ететін және педагогикалық процестің субьектісі ретінде тұлғаның қоғамдағы жаңа ұстанымы орнығады. Жан-жақты дамыған тұлғаға, оның қабілеттіліктері мен дарындылығына, тұлғалық қасиеттерін тәрбиелеу мен жетілдіруге қамқорлық мемлекет дамуының міндетті шарты болып табылады.

«Тәрбие жұмысының теориясы мен әдістемесі» оқулығы Қазақстан Республикасы Білім және ғылым министрлігі ұсынған «Білім» тобындағы мамандықтардың мемлекеттік жалпыға міндетті білім стандартарына және 2016 жылғы шыққан «Тәрбие жұмысының теориясы мен әдістемесі» типтік оқу бағдарламасына сәйкес дайындалған. Ресми құжаттарда өсіп келе жатқан ұрпақты тәрбиелеудің міндеттері білім беру мекемелерінде тәрбиелік жүйенің жаңа моделін дайындаудан және стратегиялық басымдылықтарын анықтаудан, жеке тұлғаның ұлттық және жалпы адамзаттық құндылықтар негізінде қалыптасуы мен дамуы және оның кәсіби жетілуі үшін қажетті жағдайлар жасаудан көрінеді.

Осыған байланысты болашақ мұғалімнің маңызды міндеті – рухани және дені сау, әлеуметтік белсенді тұлғаны қалыптастыру үшін кепілдік жағдай құру, тәрбие технологиясын, тәрбие жұмысының әр түрлі бағыттарын ұйымдастырудың әдістері мен формаларын меңгеру, тәрбие үдерісінде жалпыадамзаттық ізгілік құндылықтар басымдылығында, тұлғалық-бағдарлық, тұлғалық-іс-әрекеттік, аксиологиялық тұғырлар жүйесінде жүзеге асырылғаны және мұғалімнің тәрбиелік іс-әрекеттегі құзыреттілігіне байланысты болады.

«Тәрбие жұмысының теориясы мен әдістемесі» оқулығының **мақсаты –** тәрбиелік іс-әрекетті ұйымдастыру мен жүзеге асыру технологиясын, тәрбие үдерісінің негіздерін танып білуде болашақ мұғалімдердің кәсіби-педагогикалық құзыреттіліктігін қалыптастыру болып табылады**.**

**Негізгі міндеттері:**

* студенттерде оқушылармен жүргізілетін тәрбие жұмыстарының әдістемесі мен технологиясы саласында кәсіби-педагогикалық құзыреттілікті меңгеруді мақсат етіп ұстануды дамыту;
* тәрбие теориясы бойынша білімдерін кеңейту және тереңдету;
* студенттерде жалпыпедагогикалық және арнайы құзыреттіліктерді: мақсаттылық, жобалаушылық, ұйымдастырушылық, коммуникативтілік, диагностикалық, аналитикалық және т.б қалыптастыру;
* студенттерді оқушылармен жүргізілетін тәрбие жұмыстарында үздіксіз креативтілігін дамытуға ынталандыру;

- мектепте, сыныпта тәрбие жұмыстарын жопарлау, сынып жетекшісі іс-әрекетінің жүйесі мен бағыттарын айқындай білуі;

- тәрбие жұмысының формалары, әдістері, құралдары тәрбие технологияларын, балалар ұжымы тәрбие жұмысының және ұжымдық шығармашылық іс (ҰШ) технологияларын менгерту;

- педагогикалық қолдауды ұйымдастыру, балалар ұжымын қалыптастыру және оның жағдайын диагностикалау, тәрбие үдерісінде инновациялық технологияларын пайдалану, дарынды балалармен жұмысты менгеру;

- оқушылардың бос уақытын ұйымдастыру, қиын балалармен жұмыс және оның диагностикасын менгеру;

- ата-аналармен және қосымша білім беру ұйымдарымен өзара әрекеттестікті, мектептегі кәсіптік бағдар беру жұмыстарын менгеру.

**«**Тәрбие жұмысының теориясы мен әдістемесі» пәнін оқыту үдерісінде студент педагогикалық іс-әрекетті жүзеге асыруға теориялық әрі практикалық дайындығын және оның кәсібилігін сипаттайтын көрсеткіштерінің бірлігі ретінде құзыреттіліктерді меңгереді.

Оқулықтың мазмұны Қазақстан Республикасы Білім және ғылым министрлігі жоғары және жоғары оқу орнынан кейінгі білім берудің „Білім” тобындағы мамандықтары үшін 2016 жылы дайындалған  **«**Тәрбие жұмысының теориясы мен әдістемесі» пәнінің типтік оқу бағдарламасына сәйкес дайындалды.

**I тарау. ТӘРБИЕНІҢ ӘЛЕУМЕТТІК ФИЛОСОФИЯЛЫҚ НЕГІЗДЕРІ**

**1.1.Тәрбие парадигмасының әлеуметтік-философиялық негіздері.**

**1.2. Тәрбиенің тарихи алғы шарттары.**

**1.3.Тәрбиенің ізгілік және гуманитарлық қағидалары.**

**1.4.Тәрбиенің негізгі тұғырлары.**

***Негізгі ұғымдар:***тәрбиенің гуманистік парадигмасы, тәрбие қағидасы, тәрбиенің әдіснамасы,әдіснамалық негіздер, мәдениеттану, аксиологиялық, өркениеттік, жүйелілік, тұлғалық, тұлғаға ықпал ету,тұтастық, әлеуметтік, іс – әрекеттік, этнопедагогикалық тұғырлар*.*

* 1. **Тәрбие парадигмасының әлеуметтік философиялық негіздері**

Шығыстың ғұлама ойшылы әл Фараби «Адамға ең бірінші тәрбие беру керек, тәрбиесіз берілген білім адамзаттың қас жауы, ол келешекте оның өміріне және қоғамға үлкен апат әкеледі», [[1]](#footnote-1) - деген тұжырымы қоғам алдына үлкен жауапкершілікті мақсат етіп қояды. ХХІ ғасырдың сұранысы әлемдік білім көшіне ілесе алатын, құзыретті тұлғаның қалыптастыруға бағытталған. «Тәрбиенің тұжырымдамалық негіздерінде» тәрбиенің мақсаты: ата-анасын қадірлеп, қастерлейтін, туған жерін, Отаны Қазақстанды сүйетін, қазақ тілін, мәдениетін, тарихын меңгерген және ардақтайтын, толерантты, халықтар достығын, ел бірлігін сақтайтын, дені сау, жан дүниесі бай, еңбекке бейім, ана тілін және шетел тілдерін еркін менгерген, сапалы білім алған, құзыретті, дарынды, өзінің болашақ кәсібін таңдай алатын азамат тәрбиелеу мәселесі қоғам алдына қойылып отыр.

Қазақстан Республикасы бүкіләлемдік білім кеңістігіне енуді мақсат етуіне орай, үздіксіз білім беру жүйесінде түбегейлі өзгеріске түсуі тұлғаның тәрбиелік, мәдени деңгейін әлемдік жетістіктер деңгейіне көтеруді, жаңаша пардигманы қажет етеді. *Тәрбие парадигмасы* қоғамның дамуына байланысты, мақсат, міндеттеріне сәйкес өзгеріп отыратын жаңашыл әдіс тәсілдерді, ұстанымдарды, тұғырларды қажет ететін зерттеу әрекеттерін қалыптастырады. Білім беру жүйесінің әлемдік білім кеңістігіне кіріктірілуі де тәрбиеге жаңаша көзқарасты– жалпыадамзаттық құндылықтар тұрғысынан қарастыруды көздеп отыр.

Демократия құрып жатқан Қазақстан Республикасы үшін, оның ішінде құқықтық реформаның басты субьектісі болып отырған қазақ халқының

ғасырлар бойы жинақталған, дәстүрлі құқықтық құндылықтардың ұлт менталитетінде алатын орны ерекше.

Қазіргі кезде философиялық әдебиеттерде құқықтың мазмұны мен табиғатын ашуға тұрақты екі көзқарас қалыптасқан. Бірінші, тиым салу, немесе дәстүрлі құқық. Екіншісі, либералдық, яғни адамның табиғи құқы мен бостандығын паш ететін көзқарас. Дәстүрлі көзқараста құқық пен заң бір деп қарастырылады және олардың арасында айырмашылық жоқ. Құқық адамдардың мінез-құлқын реттейтін, мемлекет тарапынан үнемі қолдау тауып отыратын жүйе. Бұл жүйені бұзғандар жауапқа тартылып жазасын алады. Бір ауыз сөзбен айтсақ ”рұқсат етілмегендердің бәріне тиым салынады”. Екінші көзқарас ХVІІІ ғасырда ағартушылық философия шеңберінде пайда болды. Бұл бағыттың өкілдері И.Кант, Ш.Монтескье, Ж.Ж.Руссо, Ч.Беккариа т.б.

Олардың ойынша, құқықта бірінші тиым салу немесе жазалау, адамның іс-әрекетін шектеу емес, керісінше адамның еркіндікке, бостандыққа деген құқығы. Құқық ұғымының алғашқы мәні: адамның өмір сүруге, меншікке, қауіпсіздікке, ар бостандығына, сөзге, көшіп-қонуға құқылы деді. Табиғи қарапайым құқыққа мемлекет ешқандай шек қоймауы керек.

Сонымен құқық мәселесіне екі методологиялық көзқарас пайда болды, біріншісі, адамдардың іс-әрекетіне, мінез-құлқына тиым салу арқылы қоғамда тыныштық пен тәртіп сақтау, екіншісі, жеке бастың еркіндікке құқы. Әрине бұл екі көзқарастар бірімен-бірі тығыз байланысты, дегенмен де, бүгінде құқықтық мемлекет құру либералдық құндылықтар негізінде жүргізілуде. Қазақ менталитетіне либералдық құқық жақын екенін айтуға болады, оның тамыры тереңде жатыр. Олардың мазмұны мен ауқымы мемлекеттік құқыққа қарағанда әлде қайда кең. Егер мемлекеттік құқық мемлекетпен бірге бір мезгілде пайда болса, жеке бастың құқығы мемлекет пайда болғанға дейін өмір сүрген. Ол мәдениеттің ажырамас бір бөлігін құрай отырып, халық даналығы негізінде, моральдық-этикалық қағида, салт-дәстүр, әдет арқылы реттеліп отырған. Сондықтан да құқықтық құндылықтардың жеке тұлғалық мағынасы адам мен дүние қатынасын қамтыса, мемлекеттік құқық, адам мен мемлекет институттарының ара - қатынасынан туындайды. Бірінші қатынас бейресми, қалыпсыз, қалыпқа келе бермейтін немесе өте қиын келетін болса, екіншісі қалыпты сақтауға үнемі ынта танытып отыратын құбылыс. Әрине, жеке бастың құқықтық құндылықтары мен мемлекеттік құқық ұғымы арасында үнемі қайшылықтар болып тұрады. Бұл заңды құбылыс.

Құқықтық мәдениетті ұлт менталитетінің темірқазығына айналдыру дегеніміз – ұлттық сана-сезімнің құқықтық беріктігін күшейту, агрессиялық пиғылдағы ойлар мен іс-әрекеттерге заң жүзінде тойтарыс берудің рухани қамалын жасау. Халық болып Ата заңды қорғау, оны бұлжытпай орындау құқықтық мәдениеттің көзі болады.

Дін адамзат қоғамында адамзат санасынан тысқары өмір сүрген жоқ. Ол қоғамдық өмірдегі сананың бір бөлігі болып саналады. Сондықтан оны қоғамнан тысқары қарауға болмайды. Ол әлеуметтік өмірдің мәніне кірігіп кеткен құбылыс.

Қазақстан Республикасының «Білім туралы» заңында мемлекеттік саясаттың басты бағыты ретінде “мемлекеттік оқу орындарында жастарға діни ұғымнан тысқары ғылыми көзқараста білім беріледі және ол діни бірлестіктерден бөлектенген”,[[2]](#footnote-2) - деп білім беру саласындағы саясаты ашық көрсетілген.

Ата-аналар өз баласын отбасында өз көзқарастарынша тәрбиелеуге құқылы, бірақ бұл істе баланы күштеп дінді мойындатуға жол берілмейді.

Дінді оқытуда оны адамзат мәдениетінің бір бөлігі ретінде қарастыру керек. Барлық дінде сүйіспеншілік, үміт, бейбітшілік, әділдік, ізгілік, қайырымдылық деген ұғымдарға бірыңғай көзқарас бар. Жастарды адамгершілік қасиеттерге, құндылықтарға тәрбиелеуде діннің таза ізгілікке, адамгершілікке тәрбиелейтін ұстанымдарына ден қоюға болады.

Кез келген халықтың рухани-адамгершілік өмірінде *халықтық педагогика* бай және сан-алуан, өйткені ол түрлі этникалық ұлыстардың мыңдаған жылғы тәжірибесімен жасалған педагогикалық мәдениеттің ажырамас бөлігі болып табылады. Халықтық дәстүрлер әрқашан адамзаттық дамудың барысында, өзін этикалық халықтық сананың табиғи құрамдас бөлігі екенін көрсетті. Соған қарамастан дәстүрдің ескісі мен жаңасы да өзгеріске ұшырауда. Бірақ олардағы басты нәрсе - өтіп бара жатқан ұрпақ пен келер ұрпақтың арасындағы жанды байланыс болып сақталып келеді. Сондықтанда осы заманғы тәрбиенің мәні – халықтардың озық ізгілік дәстүрлерін қайта жандандыру арқылы ұрпақтардың адамгершілігін нығайту болып табылады.

*Ұлттық мәдени құндылықтарды тәрбиелеу жүйесінде қолдану.*Еліміздегі бейбітшілік пен ұлтаралық бірлік, ішкі және сыртқы саясат мәселелері, соның ішінде ұлтаралық мәдениетті қалыптастыру мәселесі негізгі орын алады. Сондықтанда, біздің алдымызда тұрған негізгі міндет ұлттық мәдениет пен әлемдік өркениетті өзара сабақтастыра отырып бүгінгі ХХІ ғасыр ағымына лайықты тұлға қалыптастыру. ХХІ ғасырағы мына лайықты тұлға – өз ана тілін білетін, басқа тілді құрметтейтін, тарихи зердесі жоғары, ұлттық салт-дәстүрден нәр алған, әлемдік ғылыми-техникалық прогресс көшіне ілесе алатын адам.

Бүгінгі ХХІ ғасыр жастарына тәрбие беруде халықтық тәлімдік мұраларға тоқталмай кетуіміз мүмкін емес. Ұлттық тәрбие көне түркі тектес халықтар дәуірінен бастау алады дейтін болсақ, тәрбиенің негізгі көзіне – көне тастағы жазбалар, халық ауыз әдебиеті мұралары, этнографиялық материалдар, халықтық салт-дәстүрлер, отбасы тәрбиесі жатады.

Ұлттық тәрбиенің мақсатына тұлғаны ұлттық және жалпыадамзаттық құндылықтарға бағдарлау, ана тілін және мемлекеттік тілді, қазақ халқының, Қазақстан Республикасындағы этностар мен этникалық топтардың мәдениетін құрметтеуге тәрбиелеу.

Құндылық деген ұғым философиядағы, қоғамтанудағы және педагогикадағы негізгі құбылыстардың бірі болып табылады. Мәселен, философияда құндылық қоршаған дүниедегі объектілердің әлеуметтік ерекшеліктерін, олардың адаммен қоғам үшін, қоғамдық өмірмен табиғаттағы құбылыстардың дұрыс немесе бұрыс мәнін (игілік, жақсылық пен жаманшылық, әсем және көріксіздік) түсіндіру үшін қолданылады.

Мәдени-тарихи тәжірибе дәлелдегендей жалпы әлемдік құндылық болып саналатын: қайырымдылық, сүйіспеншілік, еркінділік дегендерді педагогикада адамгершілік өлшемдердің көрсеткіші деп санайды.

Тәрбиенің негізі болып саналатын жалпы әлемдік құндылықтардың бірі – тәрбиенің басқа адамға деген қажеттілігі, басқа адамдарды сүйе білу қажеттілігі болып табылады. Әр адамның тағдыры әрқашан әлемдік дүниемен, адамдармен, ұжыммен байланысты. Сондықтан демократияландыру, адамның құқығы мен бостандығын сақтау жағдайларында ұжымдағы қарым-қатынас мәселелері бұл күнде ерекше маңызға ие болуда.

«Құндылық» философия, психология, педагогика ғылымдарындағы негізгі ұғымдардың бірі болып табылады. Мысалы, философияда құндылық дүниедегі объектілердің ерекшеліктерін адам мен қоғамға, қоғамдық өмір мен табиғаттағы құбылыстардың дұрыс немесе бұрыс мәнін көрсетету (игілік, жақсылық пен жаманшылық, әсемдік пен көріксіздік) үшін қолданылады.

Сондай-ақ, құндылықты құбылысты қоғамдық сана түрінде (әділеттілік немесе әділетсіздік) сипаттап қана қоймайды, сонымен бірге оларға баға береді, оларды мақұлдайды немесе айыптайды және олардың жүзеге асуын талап етеді немесе кемшілікті жоюдың өлшемі болып табылады. Жалпыадамзаттық құндылықтардың арасында философтар мен прогресшіл ойшылдар мен педагогтар әрқашан бірінші *орынға адамның құқығын, оның бостандығын және соған сәйкес келетін тәрбие мен білімді бөліп қарастырған.*

Кез келген халықтың өмірінде жалпыадамзаттық құндылықтардың орнығуы қоғамның тарихи дамуының заңды нәтижелері болып табылады. Адам құқығының адамгершілік мүмкіндігі басқа жалпыадамзаттық құндылықтар сияқты ғасырлар бойы жинақталып, жаңа үлгінің негізінде адамның мінез-құлқын реттеуші ретінде қызмет етеді.

Оқушылардың тұлғалық қасиеттерін қалыптастыруда, оларға адамзат баласының қол жеткен қоғамдық-тарихи тәжірибесімен қатар, қоғамдық-этикалық қалыптар мен ізгілікті-адамгершілікті игеруге болатынын тәжірибеден көруге болады. Жалпыадамзаттық құндылықтар халықтық дәстүрлерде, адамгершілік принциптерде, діни мәдениетте нақты жазылып қойылған және әлеуметтік ойдың озық белгілері, жеке тұлғаның қасиеттері, адамгершілік үлгілері жинақталған күйде, әдептіліктің қоғамда қабылданған үлгісі ретінде көрінеді.

Ғалым-педагогтар осы заманғы педагогиканың алдында басты екі міндет тұр деп көрсетеді. Біріншіден, педагогиканы жалпыәлемдік құндылық (педагогикада адамды жақсы көру және адам бостандығын қамтамасыз ету) деңгейіне көтеруге әрекет жасаған жөн. Екіншіден, барынша жетілген адамзаттық идеалды құру. Осы екі міндетті кіріктіріп адами мұрат жасауда бостандық пен сүйіспеншілік сияқты құндылықтарды да ескеру қажет.

*Жалпы әлемдік құндылықтар* – түрлі халықтың, түрлі діннің, түрлі дәуірдің рухани мақсаттарын жақындастыратын құбылыс. Сол себепті де ол жалпыадамзаттық деп аталады. ХХ ғасырдың соңында Халықаралық топ алғаш рет дүниежүзілік тарихта адамның құқықтары туралы халықаралық негізге алынатын құжаттар жасады. “Адам құқықтарының жалпыға бірдей Декларациясы[[3]](#footnote-3)”, “Баланың құқықтары туралы конвенция” және т.б., оларда тәрбиенің әдіснамасы мен теориясы, жаңартылған мақсат пен мүдделер қарастырылған. Онда халықтардың рухани құндылықтарын дамытуда жаңа көзқарастарға негізделген халықаралық стандарт болып табылатын жалпыадамзаттық құндылықтар-адамның құқықтары мен бостандығы көрсетілген.

Қазақстан Республикасы аталған құжаттардың басты идеяларын білім саласында негізге алды. Мектептегі тәрбие жұмысын жалпы әлемдік құндылықтарға негіздей отырып, жаңа құндылықтар жасауға талпыныс жасау көзделуде. Оның мәні жас ұрпақты басқаларда бар нәрсені бағалай білуге үйрету, жалпыадамзаттық дамуға үлес қосуға, халықтардың күш-жігерімен жасалған құндылықтарды құрметтеуге және қорғай білуге тәрбиелеу.

Педагогикалық үдерісте оқушылардың рухани байлығын арттыру үшін әр халықтың жетістігімен бірге алуан түрлі мәдениетін пайдалану да қарастырылады.

Жалпыадамзаттық құндылықтарды игерудегі - маңызды құрал ана тілі. Тіл арқылы кез келген халықтың даму дәрежесін, оның тарихын, мәдениетін түсінуге болады. Өз ұлтының тілін, музыкасын, әдет-ғұрпын, ауыз-әдебиетін, мақал-мәтелдерін білмеу, ол өз халқынан, өскен ортасынан, ұлттық менталитетінен жұрдай болып, қол үзу болып табылады. Өз халқымен рухани байланысы жоқ адам, тамырсыз өскен өсімдік, қуыс кеуде болып қалады. Ондай адамды космополит деп атайды. Өз халқының тілін, мәдениетін білмейтін адам өз халқының тарихын, әдет-ғұрпын мақтан ете алмайды. Тіл – ол тек ұлттардың қарым-қатынас құралы ғана емес, ол сонымен қатар оның бейнесі, мәні, дүниетанымының шегі. Адамның сөйлеу мәнерінде ұлттық ерекшелік көрініп тұрады. Әр жеке тұлға өз ұлтының рухымен сомдалуы тиіс.

**1.2.Тәрбиенің тарихи алғы шарттары**

Қазақстан Тәуелсіздікке қол жеткізген аз уақыт ішінде әлемдік қоғамдастыққа толық құқылы және беделді мүше болды, әлемдік экономикалық және мәдени кеңістікке белсенді түрде кіріге бастады, жастардың жаһандану процесіне кірігуі аясында қарқынды білім беру, ақпараттық және мәдени өзара алмасуға белсенді қатыса алатынын көрсетуі де ХХІ ғасыр жастарының табыстылығы мен құзыреттілігінің нәтижесі деп бағалауға болады.

Тәрбие үдерісін ұйымдастырудың әдіснамалық негіздерін айқындауда қай ғасыр, қай дәуір болсын тұжырымдамада қамтылған ұстанымдарды басшылыққа алғанын байқаймыз: тұлғалық-бағдарлы көзқарас, құндылықты (аксиологиялық) көзқарас, құзыреттілік көзқарас, әлеуметтік көзқарас, антропологиялық көзқарас, гуманистік бағыт мәдени сәйкестілік, табиғи сәйкестілік, этникалық т.б..

Тұлғаның рухани құндылықтарын қалыптастырудың тарихи алғы шарттарын айқындағанда қазақ елі тәрбие мәселесіне аса мән бергенін көреміз. Сақ, ғұн дәуірінен, Түркі қағанаты, Алтын орда тұсынан бастау алған тәрбие өз өзектілігін жойған жоқ.

VІІІ-ІХ ғ.ғ. Орта Азия, Қазақстан елдерінде ұлттық мәдениет, тәрбиенің бастаулары Әбу Насыр әл-Фараби “Бақытқа жетудің жолы”, “Қайырымды қала тұрғындарының көзқарасы”, “Азаматтық саясат” т.б.,Жүсіп Баласағұнидің “Құдатғу білік” (“Құтты білік”), Махмұт Қашқари (ХІ ғ.) “Диуани лұғат ат-түрк” (“Түркі сөздерінің жинағы”), Ахмет Йугінеки (ХІІ ғ.). “Ақиқат сыйы” атты дастаны, Ибн Синаның “Медицина ғылымының заң-дары” (“Каноны”), “Саулық сақтау кітабы”, Мұхаммед Хайдар Дулатидің “Тарих-и Рашиди”, Қадырғали Жалаиридің “Жари-мат-ат тауарығы” т.б. ғұламалардың еңбектерінде негізгі орын алады.

Ойшыл-философ, социолог, математик, физик, астроном, лингвист, психолог, педагог, музыка зерттеушісі Әбу Насыр әл-Фарабиді (870–950) Отырарда туып, білім алып, кейін Бұқара, Мерве, Хоране, Александрия, Бағдат, Каир, Дамаск, Шам, Халеб сияқты мұсылмандық шығыстың көптеген қалаларында өмір сүріп, түркі, араб, парсы, грек, латын, санскрит және т.б. тілдерін жетік меңгереді. әл-Фараби “Бақытқа жетудің жолы”, “Қайырымды қала тұрғындарының көзқарасы”, “Азаматтық саясат” трактаттарында “Жан қуаты” “бақыт” дегеннің не екендігін, оған жетудің жолдарын, өмірде ізгілік пен зұлымдықты ажырата білу, игілікті орнықтыру, зұлымдықтан арылу қарастырады. Бақыт – қайырымды адамдардың мәртебесі, кемелденушінің жаны мен тән қуатының жетістігі, тұтас дүниемен үйлесімділікте өмір сүру қабілеті»,- дегенді айтады.

Түркістан өлкесінде дүниеге келген түрік әлемінің ойшылы Қожа Ахмет Иасауи (1094–1167) болды. Оның “Дүнияуи Хикмет” атты дастанында дүниені танып білу – өзіңді-өзіңнің тану, бағалау, жетілдіру дегенді білдіреді.Ақиқатқа жету, шынайы өмір. Адам өзін-өзі тану бұл өзіндік жетілу. Осы тарихат жолында адам өзін ұстамдылыққа, жетілдіруге шақырады. Сол шынайы қасиеттері арқылы сүйіспеншілік пен махаббат идеясын ұсынады. “Өзін білгені – хақты (жаратушыны) білгені, құдайдан қорқып ынсапқа келгені[[4]](#footnote-4)”.

Қазақ хандығы жаңа мемлекет болып қалыптасу барысында (1470–1731 жж.) тәуелсіз ел болып, дербес өмір сүрді. Бірнеше ауыр қасіреттерді, жойқын соғыстарды бастан кешіріп, тіпті жер бетінен жойылып кете де жаздады. Жәнібек, Керей, Қасым хан мен Есім, Хақназар, Тәуке, Абылай хандардың дипломатиялық ел билеу саясаттары мен жарғылары ерекшеленіп көзге түсті. Хандар халықтың бірлігі үшін ел ішіндегі сөзі куәлі, аузы дуалы билермен ақын-жырауларды хан сарайы маңынан топтастырды. Олар хандардың ел билеу саясатын қара халыққа түсіндіріп бақты.

Ақын-жыраулар мен билер хан қасында отырып, оларға ақылшы бола білді. Өздерінің өлең-жыр, толғауларымен халықты хан айналасына топтастырып, ел мүддесін қорғауға, береке-бірлікке ұйытқы болды. Яғни олар ханға да, қара халыққа да тәлімгер тәрбиеші, ақылгөй ұстаздық рөлді атқарып келді. Солардың ішінде әр ғасырдың көрнекті өкілдері: Майқы, Асан қайғы, Қазтуған, Мұхаммед Хайдар Дулати, Қадырғали Жалаири, Өтейбойдақ Тілеуқабылұлы, Әнет баба, Төле би, Қазыбек би, Әйтеке би, Жиембет, Ақтамберді, Доспамбет, Үмбетей, Бұқар т.б. жыраулар мұралары негізгі орын алады. Хандық дәуірдегі мәдени мұраның аса мол және бай түрі билердің шешендік сөздері мен ақын-жыраулардың терме, толғаулары өзі сүрген ғасырда да, қазіргі таңда да тәриелік маңызы өте жоғары.

XVІІ ғасырдағы тәлімдік мәні зор жазба мәдени мұраның бірі –“Жеті жарғы” атты заңдар жинағы. “Жеті жарғы” – Тәуке ханның (1678–1718) тұсында қабылданған қазақ халқының дәстүрлі әдет-ғұрып заңдарының жинағы қазақ халқының өмірлік мәселелерін барлық жағынан қамтыды. “Қасым ханның қасқа жолы” мен “Есім ханның ескі жолымен” байланысты туындаған билік заңдарын түздіріп, оларды одан әрі жетілдіруге арналған жаңа заңдар жүйесін болып табылады.

Ал қазақ халқының тарихы, рухани - мәдени құндылықтарының даму тарихы Бартольд В.В., Потанин Г.Н., Радлов В.В., Ә.Диваев, Абай, Ы.Алтынсарин, Ш.Уәлиханов, М.Жұмабаев, А.Байтұрсынов, Ж.Аймауытов, Н.Құлжанова, Ш.Алжанов, С.Қожахметов, Х.Досмухамедов, С.Торайғыров, Н.Төреқұлов т.б. еңбектерінде ақиқат тұрғысынан ғылыми негізделеді.

Ы.Алтынсариннің қазақ мектебінің негізін салуда орны ерекше. Мектептерге оқу құралдарын жазумен қатар, тұлғаның рухани құндылықтарын қалыптастыруда “Мұсылмандық тұтқасы” [[5]](#footnote-5)(“Шараит-ул-ислам”) кітабын жазды.Бұл кітаптың жазылуының негізгі себебі, ислам дінінің аяттарындағы адамгершілік, иманжүзділік, қайырымдылық қағидаларын өзінің педагогикалық көзқарастарына негіздей отырып түсіндіруді көздеді.

Тұлғаның рухани құндылықтарын қалыптастырудың тарихи алғы шарттары Абай Құнанбаевтың еңбектерінде жатыр. Ұлы ақынның негізгі миссиясы «Толық адамды» [[6]](#footnote-6)қалыптастыру. Отыз төртінші қара сөзінде “адамның туысы, дене бітімі, шыққан жері, бармақ жері бәрі бірдей… Адам баласы анадан туғанда екі түрлі мінезбен туады. Бірі – ішсем, жесем, ұйықтасам деп туады. Бұлар тәннің құмарлығы. Екіншісі – білсем екен деу – жан құмарлығы”… (жетінші, қырық үшінші сөз) деп ой түйіндей келе, “адам бойына жан құмарлығы арқылы жиналатын нәрсенің аты ақыл, ғылым… ол талаптылықпен ерінбей еңбек еткен адамның қолына түседі…”, - тәрбиенің негізгі қағидаттарын береді.

“Ақыл – ардың сақтаушысы”- дей отырып, адамгершілік тәрбиенің негізгі бағыттарын көрсету үшін күресуді дәріптеген ұлы ағартушы –

Ыңсап, ұят ар-намыс, сабыр, талап,

Бұларды керек қылмас ешкім қалап…

Терең ой, терең ғылым іздемейді

Өтірік пен өсекті жүндей сабап, – деп кейбір жастардың іс-әрекетіне кейістік білдіреді, ар тазалығын дәріптейді.

Талап, еңбек, терең ой,

Қанағат, рақым ойлап қой.

Бес асыл іс көнсеңіз, – деп, ел қамын ойлаған жастардың бойында қандай қасиеттердің болуы керектігін тізбектейді.

ХХ ғасырдың басында ұлт зиялылары А.Байтұрсынов, М.Дулатов, Ж.Аймауытов, М.Жұмабаев, М.Шоқай, т.б. ұлттық білім мен тәрбие жүйесінің, зиялы қауымның негізін қалады. Зиялы қауым өкілдірінің негізгі миссиясы - бақытты зиялы ұлтты қалыптастыру еді.

М.Жұмабаев ұлттың бақытты болу үшін неге көңіл аудару керек екенін нақты көрсете білген ғалым. Ғалымның айтуынша «Ұлт бақыты - тәрбиеден мақсұт адамды һәм сол адамның, ұлтын асса, барлық адамзат дүниесін бақытты қылу. Ұлт мүшесі - әрбір адам бақытты болса, ұлт-бақытты, адамзат дүниесінің мүшесі-әрбір ұлт бақытты болса, адамзат дүниесі бақытты”,-қоғам мүшелерінің бақытты болуы ұлт бақытының негізі екеніне тоқталады.

М.Шоқай өзінің «Ұлттық зиялы» аталатын мақаласында зиялы деген ұғымға «Ұлттық зиялы деп кімдерді атаймыз», - деп сұрақ қоя отырып, «ұлттық зиялылыр қатарына тек өз халқының саяси, экономикалық және әлеуметтік дамуына қалтықсыз қызмет ете алатын адамдар ғана кіре алады[[7]](#footnote-7)»,-деп ұлт зиялысының өмірі ел мүддесімен өзара үйлесімді болғанын көрсетеді.

Ахмет Байтұрсынов жалпы ұлттық негіздегі оқыту жүйесінің негізін салумен қатар, ұлттық тәрбие мәселесіне аса мән берді. Оның қаламынан туындаған “Әліпби”, “Тіл құралы”, “Әдебиет танытқыш” т.б. ғылыми жұмыстары қазақ тілі мен әдебиетін оқытудың теориялық және әдістемелік жүйесін негіздеп берді.

А.Байтұрсынов әлемдік классикалық еңбектерді қазақ тіліне тәржімелеу арқылы олардық біздің қоғамды дамытуға мысал ретінде ұсынды. Орыс әдебиетінің классигі И.А.Крыловтың туындыларын аударып, “Қырық мысал” атпен баспадан шығарды. Қазақ халқының бойында бар сыңаржақты жалқаулық, алауыздық т.б. нашар қасиеттерден құтылу жолдарын тәрбиелік қағида ретінде ұсына білді.

“Қазақтың өкпесі” атты мақаласында “Өзге жұрттар өнер-білім қуғанда, қазақтың хандары да, халқы да ғылым, өнерді керек қылмаған. “Шаруаңды түзет. Жалқаулықтан арыл, адал еңбек ет, кәсіп үйрен, тер төк... Дүниеде елге теңдік, кемге кеңдік беретін, азды көпке теңгеретін ғылым мен өнерді үйренейік ағайын!” – деген ұлы сөзі бүгінгі таңда қазақ елінің тарихында өз деңгейіне жеткен табысты іс - әрекеттерден көрініс беріп жатқаны байқаймыз.

1913 жылы “Қазақ” газетінде басылған “Оқу жайы” атты мақаласында “Оқусыз халық қанша бай болса да, біраз жылдардан кейін оның бар байлығы өнерлі халықтардың қолына көшпекші. Мұның себебі бұл заманда не нәрсе болмасын машинаға айналды. Адам баласын көкке құстай ұшырған, суда балықтай жүздірген-ғылым. Дүниенің бір шетінен бір шетіне шапшаң хабар алғызып тұрған да ғылым. Отарба, откемелерді жүргізген-ғылым” деп әлемдік білім кеңістігін кіріктіру үшін мәдениет, білім, ғылым керек екенін айтқан ұсыныстар ХХІ ғасырдың басында өз мәресіне жетті деп айта аламыз. “Қазақша оқу жайынан” атты мақаласында да “Біз әуелі елді түзетуді бала оқыту ісін түзетуден бастауымыз керек. Неге десек, болыстық та, билік те, халықтық та оқумен түзеледі... қазақ ішіндегі неше түрлі кемшіліктердің көбі түзелгенде оқу-біліммен түзеледі” – деген қағидаты да сол кезде өте көкейкесті мәселе бүгінгі жаһандану ғасырында өз мәресеніе жетіп, шешімін тапты.

Ғұламаның “Қазақтың өмірі орыс халқымен тығыз байланысты[[8]](#footnote-8)”,-деген ұсынысы Елбасының бүгінгі таңда әлемдік тіл ағылшын тілін менгеруге деген ұсынысымен сабақтасып жатыр.

А.Байтұрсынов оқыту үрдісінің тәрбиелік мәніне аса мән берген оның еңбектерінен, әсіресе “Әдебиет танытқыш” атты оқулығында“Өнер дүниесі ғылым арқылы да жасалады. Ол адам еңбегін жетілдіруге, жаңалық табуға, табиғатты меңгеруге, адамдардың әлеуметтік-өмірлік қажетін өтеуге қызмет етеді... Мұнан басқа адамның рухани қажетін өтеу үшін қызмет ететін түрлері бар. Ол көрнек өнері (искусство), ол беске бөлінеді: біріншісі – сәулет өнері, екіншісі – сымбат өнері, үшіншісі – кескін өнері, төртіншісі – әуез (музыка) өнері, бесінші және ең бастысы сөз өнері (“өнер алды қызыл тіл”)”– деп педагогикалық шеберліктің маңызы, қоршаған орта, табиғат тұлғаның қалыпта-суына ықпал ететін негізгі күш, әсемдік пен сұлулық өнері, сөз мәдениеті,- деп атап көрсетуі де жан - жақты тұлғаның дамуының негізгі критериийлері екенін көреміз.

Ж.Аймауытов жазушылығымен қоса қазақ топырағында тұңғыш педагогика, психология, көркемөнер ғылымдары саласында қалам тартып, құнды-құнды ғылыми-зерттеу еңбектерін жазуымен, бірнеше оқулықтар мен оқу құралдарының авторы болуымен дараланған ірі тұлға.

Ж.Аймауытов өзінің тәлім-тәрбие саласындағы бағыт-бағдарын 1918 жылы ақпан айында Семей қаласында шыққан әдеби және ғылыми-қоғамдық “Абай” атты журналдың бас мақаласынан аңғартады. Онда Аймауытов: “…қазақ сахарасында мыңмен жалғыз алысып, жапа шеккен ұлы ағартушы Абайдың көздеген мақсаты халқын өнер-білімге, оқуға, отырықшылыққа, мәдениетті ел дәрежесіне жеткізу еді”,–деп жазады. Ол Абай ұстанған ағартушылық жолды тыныс-тіршілігінің негізгі арқауы етіп алды.

Абай журналының 1918 жылғы 1-2 сандарындаАймауытовтың “Тәрбие” атты көлемді мақаласында тәлім-тәрбиелік ой-пікірлер ғылыми тұрғыдан терең баяндалған.

Ж.Аймауытов “адам мінезінің, ақыл-қайратының әртүрлі болуы тәрбиенің түрлі-түрлі болуынан… Адам баласының ұрлық істеуі, өтірік айтуы, кісі тонауы, өлтіруі сықылды бұзақылықтарды жасауы, тәрбиенің жетіспегендігінен” [[9]](#footnote-9),- дейді. Ол тәр-биенің екі түрлі болатынын: дене тәрбиесі және жан (рух) тәрбиесі болып бөлінетіндігін атап көрсетеді.

Аймауытов балаға әсер ететін нәрсе медресе (мектеп) және тәрбиеші (мұғалім) деп санайды.

Автор ең алдымен бала тәрбиесіндегі отбасының рөліне ерекше тоқталады. “Баланы бұзуға, яки түзеуге себеп болатын бір шарт жас күнде көрген өнеге. Ол өнеге әке-шешенің тәрбиесі арқылы қалыптасады. Ата-ананың берген тәрбиесі баланың мі-незіне салған ізге байланысты. “Ұяда нені көрсе, ұшқанда соны іледі” деп атамыз қазақ тауып айтқан. Балаға қайырымдылықты, қаталдықты, кішіпейілділікті, күйгелектікті, шыншылдықты, өтірікшілікті беретін кім? Ол, әрине, ата-ананың тәрбиесі. Баланың бойына басынан сіңірген мінезді қайта түзету қиындық келтіреді. “Сүтпен сіңген мінез сүйекпен кетеді” деген сөз ата-ана тәрбиесінің күштілігін көрсетеді…”–деп автор бала мінезін қалыптастырудағы жанұя мүшелерінің, әсіресе әке-шешенің ықпалын айқын ашып берді. Ол отбасында теріс тәрбиеленген баланы қайта тәрбиелеудің үлкен қиындық келтіретінін айтады.

Ж.Аймауытов өнегелі үйелменнен бұзық мінезді баланың шығуы немесе тәрбиесі нашар отбасынан да тәрбиелі, өнегелі баланың өсуі мүмкін дей келеді де, бұл айтылғандар өскен ортаның, замандас, жолдас-жора, құрбы-құрдастың ықпалынан, соларға еліктеуден болатынын дәлелдейді.

Тәлімгер-ғалым бала тәрбиесіне туған елдің әдет-ғұрпы мен салт-санасының да белгілі мөлшерде әсер ететінін ғылыми тұрғыдан дәлелдей түскен. Ойын-сауық, өлең-жырды естіп өскен елдің баласы өнерге бейім болады, діндар елдің баласы діншіл келеді. Жастайынан кемдік, жоқшылық, қағажу көріп өскен ауылдың баласы жасқаншақ, бұйығы болады деп қоғамдық салт-сана, әдет-ғұрыптың тәрбиеге тигізетін ықпалына тоқталады.

Ж.Аймауытов “Тәрбиенің негізгі мақсаты – мінезді түзеу, адамшылыққа қызмет ету, адал еңбек ете білуге тәрбиелеу” деген қағиданы қуаттай келіп, “Баланы тәрбиелеу үшін әрбір тәрбиешінің өзі тәрбиелі болуы керек. Себебі, айтып ұқтырғаннан гөрі, бала көргеніне көп еліктегіш болып келеді. Солай болған соң балаға не жақсы мінез болсын, іспен көрсету керек” – дейді.

Ж.Аймауытовтың педагогика ғылымы саласындағы жүйелі ой-пікірлері оның 1924 жылы Орынборда басылған “Тәрбиеші жетекші” атты еңбегінен жақсы байқалады. Бұл еңбекте Аймауытов “Баланы оқытудың белгілі ереже заңдарын баяндайтын, оқытудың дұрыс жүйесін тауып, білімге тез жету шарттарын көрсететін педагогиканың негізгі бөлімі–дидактикаға ғылыми анықтама берген. Оның пікірінше, мұғалімнің айналысатыны – үнемі қозғалып, өзгеріп, өсетін, өркендейтін тірі адам болғандықтан, біркелкі әдістен табан аумай шектеліп қалуға болмайды… Сабақ беру үйреншікті жай шеберлік емес, ол үнемі жаңадан жаңаны табатын өнер… Дидактика мұғалімге жалпы жол-жоба көрсетіп, жетекшілік етеді… сыннан өткен тиімді деген жолдарды ғана нұсқайды” – деп оқыту, білім беру әдісінің қатып-семіп қалған догма емес, үнемі ізденуден туатын іс-әрекет екенін дұрыс атап өтеді.

Автор білім алуды күнделікті өмір тәжірибесімен ұштастыра білудің қажеттігін, мектепте алған білімнің келешек өмірдегі мамандыққа қазық болатынын жақсы айтқан.

Ж.Аймауытов білім негіздерінің ана тілі арқылы меңгерілетінін айта келе: “Ана тілін жақсы меңгеріп алмай тұрып өзге пәндерге түсіну мүмкін емес. Ана тілі халық болып жасағаннан бергі жан дүниесінің айнасы болып, өсіп-өніп, түрлене беретін, мәңгі құламайтын бәйтерек. Жүректің терең сырларын, басынан кешкен дәуірлерін, қысқасы, жанның барлық толқындарын ұрпақтан-ұрпаққа жеткізіп, сақтап отыратын қазынасы мол халықтың тілі” – деп оның қоғамдық рөлін, адамзат баласы жасаған бар рухани-мәдени байлықты меңгерудің басты құралы екендігін, оны жан-жақты және терең меңгерудің қажеттігін баса көрсетеді.

Автор адамның жан қуаттарының өсіп-жетілуінде тарих пәнінің алатын орнын былайша сипаттайды: “Осы заманғы ғылымның көбі тарихпен тікелей байланыста жатыр. Тұрмыс жүйесі, әлеумет заңы, заң, пәлсапа, әдебиет, мәдениет, өнер–бәрі тарихтан қозғайды. Әр ғылымның тарихы бар. Осы тарихтың бәрі – жалпы азамат тарихымен байланысты”. “Тарихты оқып білу арқылы шәкірттерге қазіргі өмір мен өткен заманның байланыс заңдылықтарын ажырата білерлік сана туғызамыз”, – дейді.

Ж.Аймауытов адам баласының мәдениет тарихынан өнердің көрнекті орын алып келгенін, өрнексіз қоғамның дамуы, рухани байлықтың молаюы мүмкін емес екендігіне тоқталып, ұлт мектептерінде әуелі кескін өнері мен әуез өнерін, яғни сурет салу, ән-күй өнерін үйретуге негіз салу керектігін, әрбір баланың өнерге деген ынтасын қозғап, өнерпаздық қабілетін тәрбиелеудің қажеттігін баса айтады.

Психология саласында да өндіре еңбек етіп, артына көп мұра қалдырып кетті. Оның екі кітабы: “Психология” (376-бет, 1926 ж.), “Жан жүйесі және өнер таңдау” (80-бет, 1926 ж.) осы ғылым саласынан жазылған тұңғыш төл туындылар.Ж.Аймауытов “Тәрбиеге жетекші” (1924), “Комплексті оқыту жолдары” (1929), “Жаңа ауыл” (1930) дейтін еңбектерінде де психологиялық мәселелерге ерекше мән берген.

Ж.Аймауытовтың психологиялық мұрасы туралы айтқанда, оның “Психология” атты төл оқу құралы толығырақ сөз етуді қажет етеді.

“Психология нені сөйлейді?” дейтін бірінші тарауда осы ғылымның екі жарым мың жылдық тарихынан біраз мағлұмат береді. Бұл жерде рационалистік (ақыл-ой), эксперименттік (тәжірибе) психологияның жай-жапсарын баяндайтын беттері өте тартымды. Кітаптың екінші тарауында адамның жан-дүниесін, мінез-құлқын зерттеуді қайтып ұйымдастыруға болатындығын айта келіп, (бақылау, анкета, әңгімелесу, тәжірибе әдістерінің мән-жайын) тәптіштеп түсіндіреді. Ол – жан дүниесінің заңдылықтарын зерттеуде математиканы, оның вариациялық статистика дейтін саласын қалайша пайдалануға болатындығын қазақ топырағында алғаш рет сөз етеді. Кітаптың үшінші тарауы “Тірі заттардың қылығын жалпы мінездеу” (қазіргі терминде “Психика және сана”) деп аталады. Мұнда психофизикалық және психофизиологиялық құбылыстар, атап айтқанда, организмнің, тітіркенушілік пен сезгіштік қасиеттерінің ерекшеліктері, жануар мен адамның дағды, инстинктері (соқыр сезімдері), бұлардың бір-бірінен айырмашылықтары, өсімдіктер дүниесіндегі тіршілік белгісі (тропизмдер) ғылыми талдауға алынады.

Ал Ж.Аймауытов “Жан жүйесі мен өнер таңдау” (Мәскеу, 1926) атты еңбегінде ғылыми психологияда кең тараған анкета, байқау әдістері арқылы мамандық таңдау жолындағы талпыныстарын тәжірибе арқылы анықтағысы келген. Зерттеудің басты мақсаты: Қазан төңкерісінен кейінгі жаңа заманның кезінде жастарға мамандықты дұрыс таңдай білуге жәрдемдесу…

Аймауытов еңбектерінің ерекше назар аударатын басты ерекшелігі – бұлар төл тілімізде туындаған тұңғыш психологиялық дүние болуымен қатар еліміздегі отызға жуық түркі тектес халықтар тілдерінде алғаш жарық көрген, ғылыми туындылар екендігінде.

Тұлғаның рухани құндылықтарын қалыптастырудың тарихи алғы шарттарын айқындауда ғұлама ғалымдардың артына қалдырған тәлімдік мұралары бүгінгі жастардың бойындағы рухани-адамгершілік құндылықтарды, білімді, білікті, тұлғаның бойындағы құнды қасиеттерді қалыптастыруға мүмкіндігі мол.

Қазақстанда педагогика ғылымының дамуына Ә.Сыдықов, Т.Тәжібаев, И.Сембаев, Қ.Бержанов, С.Мусин, И.Б., Мадин, Қ.Б.Сейталиев т.б. еңбектерін ерекше атауымыз керек.

Еліміз егемендік алғаннан кейін Қазақстанда білім берудің ұлттық моделі қалыптасуда. Онда білім мен тәрбие берудің ұлттық дәстүрін әлемдік білім кеңістігінде орын алып отырған өзгерістермен өзара байланыстыруға айрықша көңіл бөлінуде.

ХХІ ғасыр ғасырлар тоғысында тұлғаның рухани құндылықтарын қалыптастырудың тарихи алғы шарттарын дамытуда қазақ ғалымдары игілікті шаралар атқарды. Белгілі ғалымдар С.Қалиев пен Қ.Жарықбаев түркі әлемінің ХІҮ ғасырлық тәлім-тәрбие мұрасын жинақтаған «Қазақ тәлім-тәрбие антологиясы” жарыққа шығуы ұлттық мұрамызды жинақтап, бүгінгі ұрпақ тәрбиесіне құнды мұра етіп қалдырып отырғаны белгілі.

С.Қалиевтің«ХV–ХІХ ғ.ғ. ақын-жыраулар поэзиясындағы педагогикалық ойлар», «Қазақтың салт-дәстүрлері және демократ ағартушылар», «Қазақ этнопедагогикасының теориялық негіздері мен тарихы», «Қазақ тәлім-тәрбиесі”, «Этнопедагогика» т.б. еңбектері бүгінгі егемен еліміздің өркендеуіне қосқан іргелі үлес. Өзіне дейінгі тарихи мұраларды қайта жаңғырта отырып, ұлттық, әлемдік білім мен тәрбие үдерісіне қосқан педагогикалық тарихи, ғылыми еңбек деп бағалауға болады.

Халықтық педагогиканың ғылыми-теориялық негізін салушы ТМД кеңістігінің ғалымдары Т.С.Виноградов, А.Ш.Гашимов, А.Э.Измаилов, Г.Н.Волков, К.Пірлиев, И.С.Кон т.б. халық педагогикасы–халықтың бала тәрбиелеу тәжірибесіне байланысты жинақтаған әдіс-тәсілдері, білім мен дағдылардың салт-дәстүрлердің жиынтығы деп қарастырады.

Халықтық педагогикасы бойынша зерттеу жұмысын жүргізген Қазақстандық ғалымдар Қ.Б.Жарықбаев, С.Қ.Қалиев, Ж.Наурызбай, С.А.Ұзақбаева, Қ.Бөлеев, К.Қожахметова, Ш.Майғаранова, Р.Қ.Дүйсенбінова, Ш.Джанзақова т.б. қазақ халқының тәлім-тәрбиелік мұрасына ғылыми талдау жасап және оларды тарих, этнография, фольклористика зерттеулерімен салыстыра келе ұлттық мұра, халықтық педагогика мен этнопедагогика ұғымдарына түсінік береді.

Халықтық педагогика негізінде білім мен тәрбие беруді академик А.Э.Измаилов былай дейді: «… барлық анықтамаларда авторлар, халықтық педагогиканың обьектісі мен нысанасы тәрбие процесі деп есептейді. Дегенмен, халықтық педагогикада оқыту процесінің де алатын орнының маңызы кем емес. …Демек, халықтық педагогиканың анықтамасын екі жақты бір тұтас процесс ретінде бір мезгілде тәрбиелейді және оқытуда өз көрінісін табуға тиіс».

Этнопедагогиканы ғылым ретінде зерттеген алғашқылардың бірі – Г.Волков. Өзінің «Этнопедагогика» атты еңбегінде халықтық педагогикаға ғылыми талдаулар жасай келе, чуваш халықтарының этномәдени мұраларына жан-жақты сипаттама береді.

Кеңестік дәуірде, ұлттық дәстүрлерді зерттеуге жол бермеген кездерде, қазақ халқының ұлттық дәстүрлерін ғылыми негіздеген А.Мұхамбаева болып табылады.

Жоғарыдағы ғалымдардың зерттеулерін зерделей келе, ұрпақтан-ұрпаққа жалғасқан айтыс өнері, суырып салмалық шешендік өнер, мақалдар мен мәтелдерде халықтық тәрбиенің қайнар көздері, рухани мұрасы болып табылады.

Жеткіншек ұрпақты халықтық педагогика негізінде тәрбиелеу мәселері С.Ұзақбаеваның[[10]](#footnote-10) еңбегінде де көрсетілген. Ғалым халықтық педагогика идеяларын, ұғымдарын, әдіс-тәсілдерін, тәрбие құралдарын жан-жақты зерттеп, он эстетикалық тәрбие беру бағытында пайдалану жолдарын ашып береді. «Халықтық педагогика, - дейді автор, - тәрбие мен оқыту саласындағы халық бұқарасы білімдерінің, іскерліктерінің, дағдыларының жиынтығы, солардың негізінде ұрпақтан-ұрпаққа халық шығармашылығы арқылы (поэтикалық, музыкалық, сәнді-қолданбалы өнер) беріліп отыратын әдет-ғұрыптар мен дәстүрлер қалыптасқан халықтық педагогиканың мақсаты – жас ұрпақты ата-бабалар тәжірибесінің ең жақсы мұраттарына тәрбиелеу». Ғалымның ғылыми-зерттеу еңбегінің ерекшелігі – халықтық педагогика негізінде эстетикалық тәлім-тәрбие берудегі ауыз әдебиеті үлгілерін /шешендік өнер, айтыс т.б./ пайдалану мүмкіндіктерін көрсете білген.

М.Оразаев пен М.Смаилованың “Қазақтың салт-дәстүрлері” атты 8-9 сыныптарға арналған факультативтік курс бағдарламасының мақсаты оқушылардың жас шамасын ескере отырып, халқымыздың ұлттық ерекшеліктерін, салт-дәстүрін оқушылардың санасына сіңіруді көздеген.

Академик М.К.Қозыбаев бүгінгі ұрпақтың бойындағы құндылықтарды қалыптастырудың нағыз қайнар көзі – халықтық педагогика, ұлттық дәстүрде жатқанына тоқтай келе «бізге тірек болып, болашақ батыр ұрпақ өсіруге көмектесер бір фактор халықтық педагогикалық ұрпақ тәрбиелеу дәстүрі»,- деп ұлттық жауынгерлік дәстүрлерінің маңызы зор екенін атап көрсетеді.

Бүгінгі таңда, халықтық педагогика негізінде жастарды тәрбиелеу мүмкіндіктеріне жолашылуымен қатар, этнопедагогика ғылымына тән өзіндік анықтамаларды, негізгі қағидаларды ғылыми тұрғыда тиянақтауда, этнопедагогика мен халықтық педагогика байланысын анықтауда және оның қағидаларын оқу-тәрбие үрдісіне тиімді пайдалану мүмкіндіктері мол.

Қазақстан Республикасы Білім заңы, Мемлекеттік білім бағдарламасы, орта мектептегі білім және тәрбие беру тұжырымдамалары негізінде мектептегі білім және тәрбие беру мәселелері қайта қаралып, осының нәтижесінде ұлттық негіздегі жаңа бағдарламалар, оқулықтар, оқу-әдістемелік нұсқаулар жазылды.

Алғаш рет 1995 жылы Қазақстан Республикасы Білім және ғылым министрлігінің «Тәлім-тәрбие тұжырымдамасында» отбасы, мектепке дейінгі, мектептегі тәрбиенің сындарлы жүйесі жасалды. Тұжырымдамада жас ұрпаққа имандылық, адамгершілік, еңбексүйгіштік, Отансүйгіштік, ерлік, эстетикалық тәлім-тәрбие беру мәселелері жан-жақты қамтылған.

**1.3. Тәрбиенің ізгілік және гуманитарлық қағидалары**

Тәрбиелік мақсатқа сәйкес, тәрбие кешенді міндеттерді шешуді дүниетанымы кең, ой-өрісі жоғары, жеке тұлғалық қасиеттері дамыған адамның негізін қалыптастыру; еңбек, таным, қоғам, отбасы, уақытты тиімді пайдалана білу тәрізді әлеуметтік қызметтерді өз мәнінде қабылдап, оларды пайдалана білуге даярлау, кәсіп таңдау; өз тағдырын өзі шешуге мүмкіншілік жасау, оқушылардың өзін-өзі тәрбиелеуіне, өз бетімен білім алуына мүмкіндіктер туғызуды алға қояды.

2015 жылы ұсынылған «Тәрбиенің тұжырымдамалық негіздерінде»[[11]](#footnote-11) тәрбие қағидасына жан-жақты тоқталады. «Тәрбие қағидасы–тәрбиешілер міндетті түрде сақтайтын, тәрбиені ұйымдасытрудың аса маңызды ережелері, бастапқы ережесі дей келе, кағиданың барлық бағыттарына тоқталады: табиғилылық қағидасы, мәдени сәйкестілік қағидасы, гуманистік бағыт қағидасы, этникалық қағида, бiрлiк талабы мен сабақтастықты қамтамасыз ету қағидасы, тәрбиенің үздіксіздік қағидасы, әлеуметтік өзара іс-әрекеттер тиімділігі қағидасы, әлеуметтік барабар қағидасы, демократияландыру қағидасы, вариативтілік қағидасы. Ал, *мақсатттылық қағидасына* мақсатты талаптың айқындығын, ұжымдық сұранысқа нақты есеп жасауды, тәрбие қызметінің басты түрлерін дұрыс таңдауды қарастырады»,- деп нақты анықтама берілген. Тәрбие табиғи және әлеуметтік-мәдени үдерістердің өзара байланысының ғылыми түсінігіне және балаларды тәрбиелеуде олардың жеке тұлғалық және жас ерекшеліктерін ескерудің қажеттігіне, жалпы адамзаттық құндылықтарға, құндылықтарға сай дәстүрлер мен ұлттық мәдени нормаларға және аймақтық ерекшеліктерге сәйкес құрылады, әрбір жеке тұлғаға құрметпен қарайтын, оның бостандығын және әлеуметтік құқын мойындайтын гуманистік идеяны және бағытты бірінші орынға қояды; педагогтың білім алушыларға және тәрбиешілерге өздерін-өздері дамытуға жауапкершілікті субъекті ретінде қарауын, сондай-ақ, субъектінің-субъектіге көңіл бөледі.

## Тәрбие үдерісінің қағидалары: ізгілік бағыттылығы, жалпыадамзаттық құндылықтар, мәдениеттілік, үздіксіздік, табиғилық, тұтастық, ұлттық т.б. бір-бірімен сабақтастықта кешенді түрде үйлескенде тәрбие жетістікке жетеді.

*Тәрбиенің ізгілік бағыттылығы*-тәрбие мазмұнының құндылық, дүниетанымдық бағытын немесе құндылықтар жүйелерін және өмірдің мәнін, рухани байлықты түсіну, ұрпақтан ұрпаққа жеткізу; жалпыадамзаттық және ұлттық мәдениетті игеру; әлеуметтендіру, қоғамдық тәжірибені жинақтап, тұлғаның азаматтық іс-әрекет тәжірибесін дамыту; тұлғалық бағдарын дамыту (өзін-өзі тану, өзін-өзі реттеу, өзін-өзі бақылау, өз өмірін ұйымдастыру қабілетін жетілдіру); тұлғаның денсаулығы мен тән түзілісіне байланысты табиғи бағдарын ескеру.

*Жалпыадамзаттық құндылықтар* - халықтық дәстүрлерде, адамгершілік үдерістерде, жеке тұлғаның қасиеттері, адамгершілік үлгілері жинақталған күйде, әдептіліктің қоғамда қабылданған үлгісі ретінде, түрлі халықтың, түрлі діннің, түрлі дәуірдің рухани мақсаттарын жақындастыратын құбылыс.

*Мәдениеттілік*- адамзат игілігі ретінде ұрпақтан**–**ұрпаққа, материалдық және рухани байлық жасауынан көрінетін, қоғам мен адамның белгілі тарихи даму дәрежесі, қазақ халқының мәдени мұраларында мемлекет құраушы ұлттың дүниетанымы,тілі мен ділі, болмыс-бітімі көрініс тауып, олар ұлттық мәдениетті адамды қоғамға лайық тәрбиелеу, жетілдіру, қызмет істету, Отан, адам, тұлға, өмір, адамдардың бір-біріне мейрімділік қарым-қатынасы, шыншылдық, әділеттілік, білім, ғылым, өнер адамның өмір сүруіне деген материалдық жағдайдың болуы.

*Ұлттық тәрбие беру* - әр адамзаттың өз Отанына деген саналы қатынасын, мемлекеттік тілді, мемлекет құрушы ұлттың мәдениетін меңгеруді, мемлекеттің ұлттық бірлігін нығайту қажеттілігін түсінуді қалыптастыру. Сонымен бірге тәуелсіз Қазақстанның жетістіктеріне мақтанып, ұлттық рухты күшейтуге, азаматтық борыш, перзенттік парыз ұғымдарын дұрыс қалыптастырып бағыттауға, болашақ мамандардың кәсіби жауапкершілігін дамытуға ықпал ету.

**1.4. Тәрбиенің негізгі тұғырлары**

Тәрбие көп факторлы, күрделілігі оның сан-алуан болуымен қарастырылады. Мектепте тәрбие тұлғаның іс-әрекет, қарым–қатынасы арқылы, барлығы интеграциялы түрде іске асады. Тұлғаның біртұтастығын қамтамасыз ету тәрбие жүйесінің мақсатын, міндеттерін, мазмұнын, әдістері мен формаларын, ұстанымдарын, пайдаланатын құралдарын тығыз байланыста жүргізуді қажет етеді.

А.Маслоудың тұжырымдауын негізге алатын болсақ тұлғаның өзін негізгі құндылық тұрғысынан қарастыра отырып, тұлға бойындағы құндылықтарды қоғам және әлеуметтік орта арқылы қатынастарда қалыптастыру болып табылады. Расында да, өмірдің құндылық қоғам мен әлеуметтік ортаның мақсаты мен міндеттері, мемлекеттік экономикалық даму үдерісі арқылы іске асады. Тұлғаның құндылықтары атадан берілген тек арқылы, қоғам мен әлеуметтік ортаның даму мен сұранысынан туындайтыны белгілі. Қоғам өркениеттік деңгейде дамыған сайын тәрбие үдерісіне қойылар талап та өзіндік ерекшелігімен өрнектеледі.

## Тәрбиенің тұжырымдамалық негіздерінде тәрбие үдерісін ұйымдастырудың келесі *әдіснамалық тұғырларын* ұсынады:

*Өркениеттіліктұрғысынан* алатын болсақ еліміз әлемдік деңгейде білім кеңістігіне кіріктірілуі тәрбие үдерісіне де жаңашыл көзқарастармен қарауды талап етіп отыр. Ұлттық және әлемдік құндылықтарды кіріктіре отырып, әлемдік деңгейде талап етілетін құндылықтарды тұлғаның бойына сіңіруімізбен қатар, қоғамда әлемдік деңгейде көзқарастарды қалыптастыру. Қазақ елі көп ұлттың басын біріктіріп отырған демократияшыл және өркениетті елдер тұрғысынан мәдениеті, рухани – адамгершілік құндылықтар жағынан әлемдік өркениет көшіне ілесе алатын елдер қатарынан табылуы өркениеттіліктің басты шарты де бағаланады.

*Тұлғалық-бағдарлы* тұғыр–өзара байланысты түсініктер, идеялар және іс-әрекет тәсілдері жүйесіне сүйену, тұлғаның өзін-өзі тану және өзін-өзі жетілдіру процесіне қолдау көрсету, оның дербестігін дамыту. Тұлғалық ықпал тұрғысынан **-** әр тұлғаға оның жас ерекшелігімен қоса мінез-құлқы, өзінің туа біткен темпераментіне, психологиялық жаратылысына байланысты әрекет ете отырып, оның бойындағы рухани адамгершілік құндылық қасиеттерін дамытуға ықпал ету.

*Аксиологиялық* тұғыр – адамның әлемге, өзге адамдарға, өз-өзіне және т.б. қарым-қатынасын ұғынуымен және тұлғалық мағынасымен анықталатын ұлттық және жалпыадамзаттық құндылықтар.Құндылықтар жүйесі негізінде ұрпақтан-ұрпаққа жалғасқан ұлы дала елінің мәңгілік ел идеясы негізінде тұлғаның бойындағы ұлттық құндылықтарды қалыптастыруға бағытталады.

Ата-баба дәстүрінен бастау алатын ұлттық мәдениет, руханилық адам бойындағы негізгі құндылықтардың бірі болып табылады. Рухани- адамгершілік құндылықтар халқымыздың бойындағы құндылықтарды ұрпақтан-ұрпаққа беріліп отырған заңдылық тұрғысынан да қарастыруға болады. Көне түркі заманнан бастау алған рухани-адамгершілік құндылықтар тұлға бойындағы ізгілік қасиеттерді қалыптастырады.

*Қызметтік* тұғыр–тұлғаның оның қызметімен бірлігі, ол тұлғаның құрылымдарына тікелей және жанама түрде өзгеріс жасауды жүзеге асырады.

*Құзыреттілік* тұғыр – тәрбие мақсаттарын анықтаудың, тәрбие процесін ұйымдастыру мен оның нәтижелерін бағалаудың, оқушыларда құзыреттіліктерді қалыптастыруда және олардың табысты әлеуметтенуін қамтамасыз ететін ортақ ұстаным-дар жиынтығы.

*Әлеуметтік* тұғыр–тұлға мақсаты мен міндеттеріне әлеуметтік ақиқаттың өмір бойы ықпал етуі, осы ықпалдың адам және қоғам үшін педагогикалық салдарлары.Әлеуметтік тұрғыда ықпал ету тұғыры - әлеуметтік орта мен тәрбиелік кеңістікті орнықтыру, тұлғаны әлеуметтендіру үрдісі, әлеуметтік қарым-қатынас негізінде тұлғаның рухани-адамгершілік құндылығын қалыптастыруға бағытталады. Қоғам мен әлеуметтік ортаның дамуы мен сұранысынан тәрбие жүйесінде тұлғаның қоғамға бейімделуі, әлеуметтенуі т.б. мүмкіндік жасалады.

*Іс - әрекеттік тұғыр негізінен* қарастыратын болсақ тұлғаның тәрбиелік қасиеті оның іс–әрекеті, қарым-қатынас, мінез-құлқы негізінде іске асатынын негізге ала отырып, тұлғаның құндылықтар жүйесін қалыптастыруға бағытталады.

*Жүйелілік* тұғыры **–** нысанды оны құрайтын бөліктердің жиынтығына жатпайтын және иерархиялық құрылымы бар күрделі құрылыс ретінде қарастыруды көздейді. Жүйелі түрде қарастыру құрылымдық компоненттерді, олардың қызметін бөліп көрсетуді, қызметтік-иерархиялық байланыстар орнатуды, жүйе-құраушы факторларды анықтауды, сыртқы байланыстарды талдау қажет. *Жүйелілік тұғыр-*тәрбиенің мақсаты, міндетіне сәйкес, мазмұнын жүйелі құра білу, жүйелі, бірізді, сабақтастықта берілуі оқушының санасы мен танымына ықпал етеді.

## *Антропологиялық* тұғыр–адамды оның әлеммен жан-жақты байланыстарында және тіршілік әрекеті көріністерінің алуан түрлілігінде қарастыруға мүмкіндік беретін бірін-бірі өзара толықтыратын компоненттер жиынтығы, ол өмір сүрудің күнделікті формасында, оның ішінде білім беруде нақты адамзат қоғамында педагог-оқытушы-тәрбиешіні абстрактілі емес, деректі оқушыны, студентті тәрбиелеуге бағдарлайды.

*Гуманистік бағыт* тұғыры– педагогтың тәрбиеленушіге өз дамуына жауапты және дербес субъект ретінде қараудағы жүйелі қарым-қатынасы, оның тәрбие процесінде адамгершілік қарым-қатынас негізінде тұлғамен және ұжыммен өзара әрекет-тесу стратегиясы.

*Диалогтылық тұғыр*– бір мезгілде қоғамдық мүдделер мен тұлғалық-құндылықты мақсаттарды іске асыруын сақтай отырып, басқару тәжірибесін қалыптастыру, міндеттемелер мен ынтымақтастықтарды орындау, өзіндік менеджментке қабілеттерін дамытуды қалыптастыру үшін балалардың түрлі, оның ішінде педагогтер ұйымдастырған бірлестіктерінің мүмкіншіліктерін қолдануды көздейді.

*Мәдени сәйкестілік тұғыр*–тәрбие мәдениеттің жалпыадамзаттық құндылықтарына негізделініп, жалпыадамзаттық құндылықтар мен ұлттық мәдениет нормаларына сәйкес құрылуы тиіс. Мәдениеттану тұрғысынан - ұрпақтан-ұрпаққа жалғасқан рухани мәдени дәстүрлер ұлттық сананың, танымның негізі болып табылады.

*Үздіксіздік тұғыр* – тұлғаны тіршілік әрекетінің барлық кезеңінде жан-жақты дамыту, оның кәсіби және жалпымәдени өсуін, шығармашылық әлеуетін байыту, күші мен қабілеттерін толық іске асыру мүмкіндіктерін арттыру.

*Табиғи сәйкестілік* тұғыр–табиғат дамуының ортақ заңдарының басымдығы; табиғи және әлеуметтік процестердің өзара байланысы; тәрбие жұмысында білім алушылардың жынысы мен жас ерекшеліктерін ескеру.

*Тұтастық* тұғыр - оқу және оқудан тыс қызметтердің кіріктірілуімен қамтамасыз етіледі: оқу қызметі қазақстандық сәйкестіліктің когнитивті құрамдасын қалыптастырады; сабақтан тыс қызметте эмоционалды-құндылықты мінез-құлық компоненті дамиды.

*Этнопедагогикалық тұғыр*– азаматтық келісім мен үйлесімге, қоғамдық қатынастарға қол жеткізу, этникалық мәдениеттердің бірігу негізінде жалпыұлттық мәдениеттің гүлденуіне ықпал ететін мәдениетжасаушы ортаны қалыптастыру.

Тәрбиенің *әдіснамалық негізі* мәдениеттану, аксиологиялық, өркениеттік, жүйелілік, тұлғалық, тұлғаға ықпал ету, тұтастық, әлеуметтік, іс– әрекеттік,этнопедагогикалық т.б. тұғырлары тұрғысынан қарастырылып, тұлғаның танымын, санасын, шығармашылық дамуын қалыптастыруға үлкен әсер етеді.

*Тәрбиенің әдіснамасы дегеніміз*-тәрбиенің тарихилығының айқындалуы, мақсаты, міндетіне, әдіс-тәсілдеріне сәйкес мазмұнын жүйелі құра білу, бірізді, сабақтастықта ұрпақтан-ұрпаққа жалғасқан рухани мәдени дәстүрлер тәрбие үдерісіне жаңашыл көзқарастармен енгізе отырып, тұлға бойындағы ізгілік қасиеттерді оның іс–әрекеті, қарым - қатынас, мінез – құлқында көрініс табуы. Тұлғаның қоғамға бейімделуі, әлеуметтенуі,ұлы дала елінің мәңгілік ел идеясы негізінде еліміз әлемдік деңгейде білім кеңістігіне кіріктірілуі, тұлғаның бойындағы ұлттық құндылықтарды, ұлттық сананы, танымын қалыптастыру.

**Семинар тақырыбы.** Тәрбиенің философиялық негіздері.

**Мазмұны.** Тұлғаның біртұтастығын қамтамасыз ету тәрбие үдерісінің мақсатын, міндеттерін, мазмұнын, әдістері мен формаларын, ұстанымдарын бірімен-бірін тығыз байланыста жүргізілуіне жан-жақты талдау.

Тұлғаны әлеуметтендіруде әлемдік іс-тәжірбиелерге тарихи шолу жасау, салыстыру.

**Өзін-өзі бақылауға арналған сұрақтар**

1. Тәрбие – мәдени-тарихи феномен дегенді қалай түсінесіз?
2. Тәрбие парадигмасы дегеніміз не?
3. Тәрбие парадигмасының әлеуметтік философиялық негіздерін атаңыз?
4. Тәрбиенің ізгілік және гуманитарлық қағидаларын қалай түсінесіз?
5. Тәрбиенің негізгі қағидаларын талдаңыз.
6. Тәрбиенің әдіснамалық тұғырлары дегенді қалай түсінесіз?
7. Тәрбиенің әдіснамасы дегеніміз не?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. А.Маслоудың тұжырымдасы.
2. Тұлғаны әлеуметтендіру технологиясы дегеніміз не?
3. Тәрбиенің әлеуметтік рөлі туралы пікіріңізбен бөлісіңіз.
4. Тұлғаны әлеуметтендіруде әлеуметтік тұрғыда отбасының ықпалы.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Тұлғаны әлеуметтендіру.
2. Әлеуметтік тәрбиелеудің жалпы факторлары.
3. Тәрбие үдерісінің негізгі қағидалары.
4. Тәрбиенің тарихи алғы шарттары.

**Өзіндік жұмысқа арналған әдебиеттер**

1. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.
2. Безрукова В.С. Педагогика. Ростов н/д: Феникс6 2013. -381 с. Высшее образование.
3. Педагогика тарихы. – Алматы: ҚазМемПУ. 2009. -370 б.
4. Қазақтың тәлімдік ойлар Антологиясы. Қазақстандағы 30 ғасырлық педагогикалық ой- пікірлер жинақталған. –Алматы: «Сөздік - Словарь», 2005. -408 б.

**II бөлім. ТӘРБИЕ ҮДЕРІСІ – ТҰТАС ПЕДАГОГИКАЛЫҚ ҮДЕРІСТІҢ ҚҰРАМДЫ БӨЛІГІ**

**Жоспар:**

**2.1. Тәрбие - педагогикалықғылымдардың категориясы.**

**2.2.Тәрбиенің қазіргі заманғы тұжырымдамалары мен бағдарламалары.**

**2.3. «Өзін-өзі тану» рухани-адамгершілік білім беру бағдарламасы.**

***Негізгі түсініктер:*** тәрбие, тұтас педагогикалық үдеріс,тәрбие үдерісі,тұлғаны оқыту, тәрбиелеу және дамыту, тәрбиенің қазіргі заманғы тұжырымдамалары мен бағдарламалары, «Өзін-өзі тану» рухани-адамгершілік білім беру бағдарламасы.

**2.1. Тәрбие - педагогикалық ғылымдардың категориясы**

Тәрбие үдерісі – тұтас педагогикалық үдерістің құрамды бөлігі болып табылады. Педагогиканың негізгі категориялары тәрбие, білім беру, оқыту, дамыту, қалыптастыру, әлеуметтендіру, табыстылық, құзыреттілікті қамтиды.Тәрбие мақсаты жалпы және жеке болып келеді. Тәрбиенің жалпы мақсаты барлық азаматтардың бойында сапалық құндылықтардың, ал жеке мақсаты - жеке тұлғаның қалыптасуын көздейді.

Тәрбиенің мақсатына обьективті себептер ықпал етеді, олар: адамның физиологиялық жетілуі мен психикалық дамуы, философия мен педагогика ғылымның жетістіктері, әлеуметтік ортаның қоғам мүддесіне қарай, үнемі өзгеріп отыруы.

Қоғамның мәдени деңгейі, тәрбие мақсатының жалпы бағытын анықтап, қоғамның нақты тарихи сипатына қарай өзгеріп отырады.

Тәрбие мақсатын тұжырымдауда, міндетті түрде табиғат, қоғам, адамның обьективті даму заңдылықтарына сүйену керек.

*Тәрбиенің обьектісі* - тұлға болса, ұстаз оларды дамыту үшін оларға тәрбие субьектісі ретінде қарап, олардың белсенді іс-әрекетін ұйымдастырып, басшылық жасауы қажет. Тәрбиенің барлық түрі біртұтас педагогикалық үдеріс шеңберінде қарастырылады (Н.Д.Хмель).

*Тәрбиенің мақсаты* - жастардың тұлғалық қасиеттерін дамыту, олардың жоғары адамгершілік ұстанымдарын қалыптастыру, өмірге, еңбекке әзірлеу.

Осыған байланысты тәрбиеге қойылатын негізгі мақсаттар мынадай:

- жеке тұлғаның дүниеге ғылыми көзқарасын дұрыс қалыптастыру;

- жеке тұлғаның даралық және дене қабілеттерін жан-жақты дамытып, эстетикалық талғамдары мен сезімдерін қоғамның талаптарына сай тәрбиелеу.

Тәрбиелік мақсатқа сәйкес, тәрбие мынадай *кешенді міндеттерді* шешуді алға қояды: дүниетанымы кең, ой-өрісі жоғары, жеке тұлғалық қасиеттері дамыған адамның негізін қалыптастыру; еңбек, таным, қоғам, отбасы, уақытты тиімді пайдалана білу тәрізді әлеуметтік қызметтерді өз мәнінде қабылдап, оларды пайдалана білуге даярлау, кәсіп таңдау; өз тағдырын өзі шешуге мүмкіншілік жасау, оқушылардың өзін-өзі тәрбиелеуіне, өз бетімен білім алуына мүмкіндіктер туғызу.

Тәрбие-педагогикалық үдерістің жетекші компоненті ретінде тәрбие мақсатын жүзеге асыру, оның құрамды бөліктерінің байланыстарын шешуді талап етеді. Тәрбие мақсаты мен міндеттерін жүзеге асыру үшін оның мазмұны, тәрбие әдістері мен құралдары, формалары бірімен-бірі тығыз байланыста қарастырылуы тиіс.

*Мұғалімнің іс-әрекет нысаны* – педагогикалық үдеріс. Педагогикалық үдерістің түпкі мақсаты адамның тұлға ретінде қалыптасуы болса, онда педагогикалық үдерістің элементарлық бірлігі-бастапқы абстракция болып қалыптасудың қасқағым сәті “педагогикалық жағдаят” болады.

Педагогикалық жағдаят педагогикалық шындыққа тән көпқырлы болады, оның нақты бір қырына көңіл бөлу қажет, мысалы, оның орны, өтетін уақыты, себеп-салдары, пайда болу жағдайы, тәрбиеленушілердің жас ерекшеліктері, әлеуметтік жағдайы, психо-физиологиялық ерекшеліктері, іс-әрекеттің мазмұны мен тәсілі айқындалып, қасқағым сәттегі педагогикалық үдеріс ішіндегі тұлға қозғалысының дамуын көруге мүмкіндік туады.

Педагогикалық үдерісте “ұстаз – оқушылар”, “оқушы – оқушы”, “сынып оқушылары – сынып ұстаздары” жүйесі қызмет етеді. Мектептің педагогикалық үдерісі – “мектеп – оқушылар” жүйесінің өмір сүру қызметінен тұрады.

Мектеп педагогикалық үдерісі көп деңгейлі және көп құрылымдық құбылыс, себебі олар өзінен кейінгі деңгейдегі жүйелерді қамтиды. Жүйе тек іс-әрекетпен алмасу арқылы өмір сүреді. Мәселен, ұстаздар оқушыларды әртүрлі тәсілдер мен іс-әрекеттерге тәрбиелесе, онда оқушылар оны меңгере отырып, педагогикалық үдерістің белсенді қатысушылары болып, тек репродуктивті деңгейде ғана емес, шығармашылық деңгейіне көтеріледі. Педагогикалық үдерісте мұғалімнің басқару обьектісі - оқушылардың іс-әрекеті болады. Іс-әрекеттің барлық бөлшектері (мақсат, міндеттер, мазмұн және т. б.) жүйелі қызмет ету үшін, оқушы оны меңгеруі тиіс. Ол үшін ұстаздар, ата-аналардың іс-әрекеттері оларға көмек көрсетуге бағытталуы керек. *Педагогикалық үдерістегі мұғалімнің басқаруы* - субьектілер арасындағы қарым-қатынастар болады. Олар арқылы субьектілердің іс-әрекетімен бірге олардың дамуына тиімді жағдайлар қамтамасыз етіледі.

Осыған орай, мектеп мұғалімдерінен тәрбиенің мәнін, мақсаты мен міндеттерін жете түсініп, біліп, оны жүзеге асырулары талап етіледі.

*Мақсат* дегеніміз алға қойылған биік мұратқа ұмтылу, оны іске асыруға әрекет ету. Мақсат жас ұрпақтың болашағын алдын-ала ойластырып, оларды өмірге әзірлеу барысында жүргізілетін тәрбие жұмысының нәтижесінде, жеке басына тән сапалық қасиеттерінің дамуын қамтамасыз ету. Тәрбиенің мақсаты мен жүйесі қоғамның дамуына тәуелді.

Педагогикалық үдеріс оқушылардың ұстаздармен бірлескен, және олардың басшылығымен жүзеге асатын іс-әрекеті, ол әлеуметтік тәжірибені меңгеруге және әрбір оқушы тұлғасын қалыптастыруға бағытталып, дамуға және өзін еңбекте, қоғамдық өмірде жүзеге асыруға дайын болуын қамтамасыз етеді.

Тұлғаны оқыту, тәрбиелеу және дамытудың өзара байланысы тәрбие үдерісінің мақсаттылығы нақты өмір талабына сай белгіленсе ғана өз нәтижесін береді. Оны тәрбиешілер өз қалауымен анықтай алмайды. Себебі тәрбие мақсаты қоғамның саяси-экономикалық, мәдени даму деңгейімен тығыз байланысты.

Тәрбие адамдарға тән әлеуметтік категорияға жатады және тұлғаны дамытуда шешуші рөл атқарады. *Тәрбие дегеніміз* тұлғаның алдыңа мақсат қою арқылы іске асатын іс-әрекеті. Тұлғаның тәрбиелігінің іс-әрекет, қарым қатынасы, мінез-құлқы және тұлғаның өзіне деген қатынасы, яғни өзін-өзі бағалауы арқылы айқындауға болады. *Іс-әрекет* – тұлғаның қызығушылығы, сезім-санасына, жауапкершілігі негізінде сыртқы ортамен әсерлесу арқылы даму үрдісі.

Қазіргі таңда тәрбиені мәдениет, қарым-қатынас, құндылық тұрғысынан қарастырады. Қазақ педагогикасының негізін қалаушы М.Жұмабаев тәрбиені екі тұрғыдан қарастырады – дене тәрбиесі және жан тәрбиесі.

В.С.Безрукова “*Тәрбие дегеніміз*- адамзат қоғамының өмір сүруіне сай ұрпақтан - ұрпаққа жалғасқан, дәйекті түрде үздіксіз берілетін мәдениет»,- деп тұжырым жасайды.

И.П.Подласый тәрбиені мәдениет тұрғысынан қарастыра келе, адамгершілік мәдениет, ақыл-ой мәдениеті, эстетикалық мәдениет, дене мәдениеті тұрғысынан жіктейді.

С.Әбенбаев “*Тәрбие*  - халықтық ғасырлар бойы жинақтап, іріктеп алған озық тәжірибесі мен ізгі қасиеттерін жас ұрпақтың бойына сіңіру, олардың айналамен қарым - қатынасын, өмірге көзқарасын және соған сай мінез-құлқын қалыптастыру құралы”,- деп түсіндіреді.

*Даму* дегеніміз, ең алдымен адам ағзасындағы физиологиялық және психологиялық сапалық өзгерістер. Бұл өзгерістер белгілі бір әлеуметтік ортада болады. Адам биологиялық жанды зат ретінде дүниеге келеді де, ол даму үрдісінде әлеуметтік қызметтерді (өмірге, адамдарға, еңбекке, тұтастай қоғамға қатысты, т.б.) атқару арқылы ғана тұлға болып қалыптасады. *Тәрбие* әлеуметтік көзқарас тұрғысынан қарағанда қоғам бақылайтын және түзету енгізетін, жастарды мемлекеттік және қоғамдық құрылымдар арқылы басқарып бағыттайтын, қоғамның қазіргі және болашақ өміріне қатысуға мақсаттылықпен даярлау ісі.

Тәрбие туралы түсінікке баланың жеке басының қалыптасуы мен дербес ерекшеліктерін ескерумен іске асырылатын толық қанды және толық құқылы тұлға тәрбиелеуге болады деп тануды талап ететін және педагогикалық процестің субьектісі ретінде тұлғаның қоғамдағы жаңа ұстанымы орнығады.

*Тұлғаның «қалыптасуы»* ұғымына баланың қоғамда өздігінен өмір сүруге қабілеттілігі, өз тағдырына өзі үкім ете білуі және өзінің қарым-қатынасын түсіне білу қабілетін меңгерген, сонымен бірге құндылық атаулыны тұрақты таңдай алу сияқты дамудың шартты түрдегі жетістіктері жатады. Тұлғаның қалыптасуы – тұлғаның шындықпен өзара әрекеті барысындағы өзгеріске түсу үдерісі және оның дене құрылысы мен әлеуметтік-психологиялық жаңаруындағы өзгерістердің пайда болуы.

Қазақстан Республикасы бүкіләлемдік білім кеңістігіне енуді мақсат етуіне орай, мектептегі білім беру саласының түбегейлі өзгеріске түсуі оқушылардың тәрбиелік, мәдени деңгейін әлемдік жетістіктер деңгейіне көтеруді қажетсінеді. Осыған орай қазіргі заман оқушыларын тәрбиелеу мақсаты ізгілікті, білікті, мәдениетті, өзіндік өмірлік ұстанымы бар, қарым-қатынас мәдениеті жетілген, өз өмірін құруға, кез келген жағдайда дұрыс шешім қабылдауға бейім жас ұрпақты тәрбиелеу болып табылады.

Тәрбиенің мәдени құбылыс ретіндегі міндеттері*:*Қазақстандық патриотизм және азаматтық тәрбие, құқықтық тәрбие, рухани-адамгершілік тәрбие, ұлттық тәрбие, отбасы тәрбиесі, еңбек, экономикалық және экологиялық тәрбие, зияткерлік тәрбие, ақпараттық мәдениет тәрбиесі, көпмәдениетті және көркем-эстетикалық тәрбие, дене тәрбиесі, салауатты өмір салты негізінде тәрбие жұмысын іске асырутүрлерін мектеп қабырғасынан қалыптастыру көзделеді. Мәдениетті кешенді түрде қалыптастыруды жүзеге асыру, жеке тұлғаның сапалық қасиетін арттырады. Тәрбиенің мазмұнына бүкіл мәдениет жетістіктері қамтылады. Тәрбие мазмұны тәрбие міндеттерін толықтай жүзеге асыруды қарастырады. Сөйтіп, тәрбие мақсаты, міндеттері, мазмұны, әдіс тәсілдері тығыз байланыста оқушылардың жас және жеке дара ерекшеліктеріне қарай ұйымдастырылады.

Тәрбиенің қоғамда атқаратын қызметіне қарай, өзіндік ерекшеліктері болады. Тәрбие-қоғамдық құбылыс*.* Адам қоғамнан тысқары өмір сүре алмайды. Қоғамның дамып өркендеуіне байланысты, тәрбиенің мақсаты жаңа жағдайға байланысты толығып отырады.Тәрбиенің қоғамдық мәні жеке тұлғаның санасына, мінез - құлқының дұрыс қалыптасуына әсер ете отырып, рухани жағынан үнемі жетілу және баюуда көпсалалы үдеріс тұрғысынан қамтылады. Халықтар бойына білімге негізделген этникалық ізгіліктер мен өнерлерді дамытуды т.б. қамтиды. Тәрбиенің қоғамдағы жалпы қызметі ұрпақтан-ұрпаққа әлеуметтік тәжірибе мен мінез-құлық нормаларына қатысты білім, білік, дағдыларды беру, адам баласында адамгершілік сапа жүйесін қалыптастыру, баланы әр түрлі әлеуметтік қатынастарға қатыстыру болып табылады.

Тәрбие-біртұтас үдеріс*.* Тұлғаның кісілік қасиеттерін қалыптастыру бірыңғай жағдайда, бір уақытта іске асырылады. Тұлға жеке адам ретінде тәрбиеленеді.

Тәрбие-ұзақ, әрі күрделі үдеріс*.* Адам туып, есею барысында тәрбиенің ықпалында болады. Онан кейінгі уақытта өзін-өзі тәрбиелеу үдерісімен жетіледі. Тәрбие мақсатының нәтижесіне дереу қол жеткізуге болмайды. Мектепте әр оқу сатысындағы оқушылардың тәрбиелік деңгейіне талаптар қойылып, соған қол жеткізу көзделеді. Тәрбиеге іштей және сырттай ықпал жасалады.

Тәрбие- көпжақты үдеріс*.* Мектеп оқушыларын тұлға етіп тәрбиелеу, дамыту,қалыптастыру, оларды қоғамдық өмірге даярлау барлық қоғам азаматтарының міндеті. Қоғамның тәрбиелік әрекетін бірыңғай бағытта ұйымдастырып, оқушының тұлғалық қасиетін қалыптастыруды жүзеге асыратын мектептегі ұстаздар ұжымы мен отбасы.

Тәрбие көп факторлы, екі жақты және белсенді үрдіс. Тәрбие жеке тұлғаның қалыптасуының ең басты факторы. Тұқымқуалаушылық, орта және тәрбие жеке тұлғаның дамуымен қалыптасуының негізгі обьективті факторлары болып табылады. Биологиялық фактор, тұқым қуалаушылық пен адамға тән қасиеттер: іс-әрекеттің кез-келген түріне бейімділігі жатады. Адамның биологиялық жетілуімен өзгеру үдерісі оның мінез-құлқына әсер етеді.

Адамның жеке тұлға болып қалыптасуына сөйлеу, ойлау секілді адамға тән бейімділіктердің дамуы үшін қоғам мен орта қажет. Адамның мейілінше дамуына әсер ететін әлеуметтік орта, әсіресе, қазіргі уақыттағы экономиканың өзгеруі, қала мен ауылдағы өмір жағдайлары, миграциялық және демографиялық үдерістер, сәбилердің дүниеге келуіндегі, өмірінің ұзақтығындағы өзгерістер т.с.с. жатады.

Тәрбие - жеке тұлғаны қалыптастыру үдерісі. Ол білім беру орындарында жүргізіледі. Мектепте педагогикалық үдерісті сауатты ұйымдастырумен бірге, оқушылардың жан-жақты қызмет әрекетін тиімді ұйымдастыру, жеке тұлға дамуының шарты болып табылады.

Тәрбие үдерісінің күрделілігі оның сан-алуан болуымен қарастырылады. Мектепте тәрбиелік ықпалдардың барлығын интеграциялы, яғни кіріктірілген қатынаста іске асыру қажеттігі пайда болады. Тұлғаның біртұтастығын қамтамасыз ету тәрбие үдерісінің мақсатын, міндеттерін, мазмұнын, әдістері мен формаларын, ұстанымдарын бірімен-бірін тығыз байланыста жүргізудің керектігін көрсетеді. Тұлғаның сапалық қасиеттерін қалыптастыру бір сәтте, кешенді түрде іске асырылатыны белгілі, сондықтанда педагогикалық ықпал да кешенді сипатқа ие болуы тиіс.

Адамның өз тұрмысына маңызды мән беріп, өмірлік мәні бар мәселелерді шешуге ұмтылуы–оның өз өмірін әртүрлі өмірлік жағдайлардың сабақтастығынан құралған үдеріс ретінде тануға ұмтылысы. А.Маслоудың[[12]](#footnote-12) пікірінше, адамның мінез-құлқының басты тенденциясы–оның тұрмыстық құндылықтарды іздеуі. Өмірдің мәні туралы осындай түсініктер адам өмірін нақты-тарихи жағдайлардағы объективті міндеттер мен мақсаттарға бағындырады. Демек, өмірдің мәнін ашу адамның әлеуметтік қатынастарға дұрыс ене алуын қамтамасыз ете алмайды. Адамның даралық бағыты оны өзінің субъективтілігі шегінен асырмайды, ал көпшілік немесе әлеуметшілдік бағыт адамның жеке тұрмысын кең әлеуметтік қоғамдастықтардағы қиыншылықтармен, тіптен бүкіл адамзаттық мәселелерімен тығыз байланыстырады. Жеке адамның тұрмыс-тіршілігі басқа кеңірек, үлкенірек адамзаттық тіршілікке кіретін болғандықтан, өмірдің құндылық негізін әлеуметтік қоғамдастықтың, жалпы қоғамның мақсат-мүдделері мен қажеттіліктерінен іздеуді қажетсінеді. Өзінің ғана өмірімен айналысқан адам сирек жағдайда ғана өз бақытын таба алады. Өйткені адам әлеуметтік тұлға. Оның барлық тіршілік әрекеті басқа адамдармен байланысты. Көпшілдік, әлеуметшілдік тұжырымдардың түйісуі адамның өзін-өзі және басқаларды түсінуіне көмектеседі деп түйіндейміз.

Қазіргі жалпы білім беретін мектеп тәрбие институты ретінде мыналарды қамтиды:

* білім беретін және тәрбиелейтін мекеме, тәрбиені оқыту қызметі арқылы жүзеге асырады;

- оқу үдерісінен тыс уақытта педагогтардың оқушылардың өмірін ұйымдастыруы;

- әлеуметтік-психологиялық топтардағы (жалпы мектеп және соның ішіндегі кішігірім топтар) педагог ұйымдастырмаған оқушылардың еркін қарым-қатынастары.

Мектептегі тәрбиені осылай бөліп көрсету арқылы оқушылардың өзара әрекеттесу белсенділіктері жүзеге асырылып, жеке тұлғалық сапалары жетілдіріледі.

Мектеп ашық әлеуметтік жүйе ретінде мынадай жұмыс түрлерін ұйымдастырады:

- мектептің отбасымен қатынасын кеңейту;

- мектептің қосымша білім беру ұйымдары, мәдени және басқа да әлеуметтік институттармен бірлескен іс-әрекеттерін ұйымдастыру;

- педагогтардың ұйымдастыруымен оқушыларды қоғамдық ортамен байланыстыру, мысалы, мектеп түлектері, ардагерлер, мәдениет және спорт қызметкерлері;

* педагогикалық ұжымның көмегімен өзге балалар шығармашылық ұйымдарымен біріккен іс-шаралар ұйымдастыру;
* сабақ пен сабақтан тыс іс-шараларды мектептен тыс орындарда жүргізу: шеберханалар, зертханалар, табиғат аясында.

**2.2. Тәрбиенің қазіргі заманғы тұжырымдамалары мен бағдарламалары**

Қазақстан Республикасы Президенті Н.Ә.Назарбаевтың «Болашаққа бағдар: рухани жаңғыру» атты мақаласында **«**Жаңа тұрпатты жаңғырудың ең басты шарты – сол ұлттық кодыңды сақтай білу. Онсыз жаңғыру дегеніңіздің құр жаңғырыққа айналуы оп-оңай. Бірақ, ұлттық кодымды сақтаймын деп бойыңдағы жақсы мен жаманның бәрін, яғни болашаққа сенімді нығайтып, алға бастайтын қасиеттерді де, кежегесі кері тартып тұратын, аяқтан шалатын әдеттерді де ұлттық сананың аясында сүрлеп қоюға болмайтыны айдан анық. Жаңғыру атаулы бұрынғыдай тарихи тәжірибе мен ұлттық дәстүрлерге шекеден қарамауға тиіс. Керісінше, замана сынынан сүрінбей өткен озық

дәстүрлерді табысты жаңғырудың маңызды алғышарттарына айналдыра білу қажет. Егер жаңғыру елдің ұлттық-рухани тамырынан нәр ала алмаса, ол адасуға бастайды. Сонымен бірге, рухани жаңғыру ұлттық сананың түрлі полюстерін қиыннан қиыс­ты­рып, жарастыра алатын құдіретімен маңызды. Бұл –тарлан тарихтың, жасампаз бүгінгі күн мен жарқын болашақтың көкжиектерін үйле­сімді сабақтастыратын ұлт жадының тұғырнамасы. Мен халқымның тағылымы мол тарихы мен  ықылым заманнан арқауы үзілмеген ұлттық салт-дәстүрлерін алдағы өркендеудің берік діңі ете оты­рып, әрбір қадамын нық басуын, болашаққа сенім­мен бет алуын қалаймын»,- деп атап көрсеткендей тұлғаның рухани құндылықтарын қалыптастырудың тарихи алғы шарттары, ғұлама ғалымдардың артына қалдырған тәлімдік мұралары бүгінгі жастардың бойындағы рухани-адамгершілік құндылықтарды, білімді, білікті, тұлғаның бойындағы құнды қасиеттерді қалыптастыруға мүмкіндігінің мол екенін көре білдік.

Еліміз егемендік алғаннан кейін тәрбие мәселесіне бағытталған ғылыми зерттеу жұмыстарына аса мән берілді. «Қазақ мектептері мен мектепке дейінгі балалар мекемелеріне имандылық-эстетикалық тәрбие берудің кешенді бағдарламасы», «Қазақстан Республикасы мәдени-этикалық тұжырымдамасы», «Қазақстан Республикасы тарихи сананы қалыптастыру туралы тұжырымдамасы» т.б. құжаттар дайындалды.

Тәрбие мәселесіне байланысты тәрбие тұжырымдамасы үш рет қабылданғаны белгілі. Алғаш рет 1995 жылы ұлттық тәрбиеге негізделген тәрбие тұжырымдамасы[[13]](#footnote-13) қабылданып, аталған құжатқа негізделген үздіксіз білім беру жүйесіне тәрбие жүйесі құрылды. 2009 жылы 12 бағыттан тұратын «Үздіксіз білім беру жүйесіндегі тәрбие тұжырымдамасы»[[14]](#footnote-14), 2015 жылғы «Тәрбиенің тұжырымдамалық негіздерінде[[15]](#footnote-15)» 8 бағыттан тұратын тәрбие тұжырымдамасы оқу тәрбие жүйесін жандандырды. Ұлттық негіздегі төл оқулықтар, оқу құралдары енгізіле бастады. Оқу-тәрбие жүйесінде ерекше даму үдерісі басталды.

Қазақстан Республикасы Білім министрлігінің *1995 жылы қабылдаған “Тәлім-тәрбие тұжырымдамасында”* отбасы, мектепке дейінгі, мектептегі тәрбиенің сындарлы жүйесі жасалды. Тұжырымдамада жас ұрпаққа имандылық, адамгершілік, еңбексүйгіштік, патриоттық, ерлік, эстетикалық тәлім-тәрбие беру мәселелері жан-жақты қамтылған. Тәлім-тәрбие тұжырымдамасында қазақ халқының жауынгерлік және ерлік тарихын, ұрпаққа ерліктің өшпес үлгісін қалдырған қас батырлардың өмір-өнегесімен таныстыру; өз жерін, елін қорғай алатын елжанды, ұлттық намысы мол жігерлі мол жігерлі азаматтар тәрбиелеу, ғасырлар бойы қалыптасқан ұлттық ерекшеліктер, салт-дәстүрлерді бүгінгі ұрпақ тәрбиесіне пайдалануға аса мән берілген.

1991 жылы еліміз егемендік алғаннан кейін, халықтық мұраларды педагогикалық тұрғыда негіздеген профессорлар Қ.Б.Жарықбаев пен С.Қалиевтар болды. Олардың “Қазақ тәлім-тәрбиесі” атты оқу құралы, ХIҮ ғасырлық қазақ тәлімдік мұраларын жинақтаған педагогикалық Антология ұлттық педагогиканың дамуына қосқан іргелі үлес болып табылады. Аталған ғалымдар халықтық педагогиканың негізін салушы А.Байтұрсынов, М.Дулатов, Х.Досмұхамедов, М.Жұмабаев, Ж.Аймауытов, т.б. еңбектеріне терең үңілмей, төте жазуды қазақ тіліне аудара отырып олардың еңбектерін бүгінгі ұрпағына табыс етумен қатар, халықтық тәрбиені ғылыми педагогикалық тұрғыда зерделеп оның теориялық және әдіснамалық негізін жасады.

Қазақстан Республикасы Білім және ғылым министрлігі *2015 жылы ұсынған«Тәрбиенің негіздері» атты* тұжырымдамада[[16]](#footnote-16)болашақ қазақстандық жастар патриот, білімді, дені сау, жауапты және жігерлі, инновациялық экономика жағдайында табысты қызмет ететін, қазақ, орыс және ағылшын тілдерін еркін меңгерген, қазақ халқының құндылықтары мен мәдениетін сіңірген, толерантты, дүниежүзіне танымал және мәртебелі, кәсіби құзыретті болады деп атап көрсетеді. Тәрбиенің тұжырымдамалық негіздері білім беру саласындағы мемлекеттік саясатты жүзеге асыру аясында және қазақстандық қоғамдағы заманауи әлеуметтік-мәдени трансформацияны ескере отырып әзірленген.

Тәрбиенің тұжырымдамалық негіздері жалпыадамзаттық құндылықтардың басымдықтарын, адам өмірі мен денсаулығын, тұлғаның еркін дамуын, патриотизмге, еңбексүйгіштікке, адам құқықтары мен бостандығын құрметтеуге тәрбиелеуді көздейді. «Мәңгілік ел» жалпыұлттық идеясы аясында мемлекеттік саясат, қоғамдық талаптар, отбасылық тәрбие құндылықтары және тұлғаның жеке мүддделері мен мақсаттарының теңгерімі негізінде, сондай-ақ оқу және тәрбие процестерінің өзара кіріктірілуі арқылы тәрбиенің әдіснамасын, мазмұнын жаңартуға, білім беру жүйесінің тәрбиелік әлеуетін арттыруға бағдарланған.

Тәрбиенің тұжырымдамалық негіздері Қазақстан Республикасының білім беру жүйесіндегі тәрбиені дамытудың келешегін, басым бағыттарын, тәрбиенің мақсаттарын, міндеттерін, бағалау өлшемдерін және механизмдерін, анықтай отырып, заманауи қоғамның ерекшеліктерін және адамзат өркениеті дамуының негізгі үрдістері ескерілген, адамға сарқылмайтын күш-қуат беретін, оның ішкі жан-дүниесін байытып, рухани әлеуетін көтеретін рухани-адамгершілік, ұлттық-мәдени құндылықтарды білім беру мен тәрбие жүйесінің ажырамас әдіснамалық тұғыры ретінде қабылдау ұстанымын қолдайды.

Қазақстан Республикасы Білім министрлігінің “Тәлім-тәрбие тұжырымдамасын”[[17]](#footnote-17) негізге ала отырып мектептегі, балабақшадағы тәрбие жұмысын жетілдіруге арналған республика ғалымдарының бірнеше бағдарламалары жарыққа шықты. Б.Баймұратова, М.Сәтімбекова, Ә.Әмірованың басшылығымен мектепке дейінгі тәрбиеге арналған “Балбөбек” бағдарламасы тұңғыш дүниеге келді. Сондай-ақ, Жарықбаев Қ.Б., Қалиев С.Қ. “Ұлттық мәдениет тарихы”, “Қазақ мәдениетінің тарихы”, “Қазақ этнопедагогикасы” т.б., Оразаев М., Смаилова М.Ж. “Қазақ халқының салт-дәстүрлері”, С.Қ.Қалиев, С.Т.Иманбаева, С.М.Төрениязованың “Болашақ“ оқушылар ұйымының Ережесі, М.Құрсабаевтың “Атамекен”, З.Ахметованың “Кәусар бұлақ”, М.Х.Балтабаевтың “Елім-ай” т.б. бағдарламалары жоғары, орта оқу орындарындағы және мектептегі оқу-тәрбие жұмыстарын ұлттық бейнеде ұйымдастыруға үлкен ықпалын тигізді.

## Сонымен қатар, тәрбиеге байланысты жекелей авторлық тұжырымдамалар. Ресей Федерациясында жеке авторлық тұжырымдамалар Е.В.Бондаревская, Н.Е.Шуркова, И.Я.Зимняя, И.М. Ильинский, Қазақстанда С.Қ.Қалиевтің, Қ.Б.Жарықбаевтың, Ж.Ж.Наурызбайдың, К.А.Оразбекованың, С.А.Ұзақбаеваның, Р.К.Төлеубекованың, С.Т.Иманбаеваның т.б. бүгінгі тәрбие үдерісін жандандыруға игі ықпал етуде.

## *Ж.Ж.Наурызбайдың* «Қазақстан Республикасы азаматтарына мәдени-этникалық бiлiм беру тұжырымдамасында»өзекті негізгі мәселе-жан-жақты мәдениеттi тұлға деп өз мәдениетiне де, өзге мәдениетке де тәнтi адам, төл мәдениеттi терең бiлу оған басқа мәдениеттерге қызығушылыққа iргетас қаласа, көп мәдениеттi бiлу өз мәдениетiн мақтан тұтуға негiз салады деген қағиданы іске асыру көзделеді.

*К.А.Оразбекова ұсынған тәрбие тұжырымдамасында* ұлттық тұлғаны қалыптастыру идеясы енгізу, яғни тілі, діні, мәдениеті, салт санасы қалыптасқан ортада жеке адамға тән қасиеттермен өз ұлтының, халқының тұрмыс тіршілігін бойына сіңіріп, ұлттық намыс, талғам және ұлттық сана белгілерін өз бойында тұтастай көрсетіп, ең жоғары рухани деңгейде дамыған адам ретінде қалыптастыру.

*С.А.Ұзақбаеваның тәрбие тұжырымдамасында* жеткіншек ұрпақты халықтық педагогика негізінде тәрбиелеу, халықтық педагогика идеяларын, ұғымдарын, әдіс-тәсілдерін, тәрбие құралдарын жан-жақты зерттеп, оны эстетикалық тәрбие беру бағытында пайдалану жолдарын ашып береді. Халықтық педагогика тәрбие мен оқыту саласындағы халық бұқарасы білімдерінің, іскерліктерінің дағдыларының жиынтығы, солардың негізінде ұрпақтан-ұрпаққа халық шығармашылығы поэтикалық, музыкалық, сәнді-қолданбалы өнер арқылы беріліп отыратын әдет-ғұрыптар мен дәстүрлер қалыптасқан халықтық педагогиканың мақсатын ашып көрсетеді.

*Г.Қ.Нұрғалиеваның тұжырымдамасында* еркiн және рухани, iзгi, адамгершiлiгi мол тұлғаны тәрбиелеу ұстананымдары негiзiнде әр жеке тұлғаның өзiндiк менiн көрсету, соған дағдыландыру, қоғам алдындағы жауапкершiлiк, қоғамдық тәжiрибенi игеру, мейiрiмдiлiк, iзгiлiк қасиеттi құру, және дамыту, адамдарды табиғи қалпында қабылдау, адамдардың бойындағы жақсы рефлекстiк қасиеттердi қалыптастыруға мән беріледі.

*Ұстаз Күләш Тынысбекованың тәрбиелік тұжырымдамасы* соңғы ұлттық тәрбиені негізге ала отырып, халықтық дәстүрлерді пайдалану арқылы ер бала тәрбиесін дұрыс бағытқа қою, себебі, ер балалар тәрбиесін отбасында, балабақшада, мектепте әйелдер атқаратыны, ер баланың психологиясы әкеден гөрі анасына жақын келетіні ескере отырып өз тұжырымдамасын ұсынады. Мектептегі ер мұғалімнің санының аздығы да бұған ықпалын тигізіп отыр дей келе, оқу-тәрбие үрдісінде ер бала тәрбиесіне байланысты жүргізілетін тәжірибесін ұсынды: әкелер өсиеті, “әкеге қарап ұл өсер” дегендей ер-азаматқа тән қасиетті бала бойына сіңіру; ерлерге тән салт-дәстүрлер, ер баланың отбасындағы қоғамдағы рөлін ашып көрсету керек. Ер баланың сол әулеттің мұрагері, қара шаңырақ иесі болып саналатынын, қартайған әке-шешені бағып-қағу ер балаға аманат екенін түсіндіру қажет. Бұл-қазақ халқының атадан балаға жалғасқан озық дәстүрлері; “ел үмітін ер ақтар, ер атағын ел сақтар”,-ата-бабаларымыздың ерлік пен батырлығын бағыттайтын бағыт; сөз өнері, шешендік өнердің тәлімдерімен тәрбиелей отырып, әр оқушының өзіндік ерекшеліктерін ашу; ұлттық ойындарды ұсына отырып азамат тұлғасын қалыптастыру көзделеді.

*А.Миразованың тәрбиелік тұжырымдамасы.* Тәрбие жаңа мазмұнға ие, мектептегі пән сабақтары негізінде іске асыру, бүгінгі заман талабына сай тәрбие мазмұны тәрбиенің өмірмен байланысы, оқушының жас және дара ерекшелігі, талап қою арқылы дамыту, тәрбиенің жүйелілігі, бірізділігі және үздіксіздігі, тұлғаны ұжым арқылы тәрбиелеу, мектеп, отбасы және әлеуметтік қоғамның даму ерекшелігімен бірге ұлттық ерекшеліктер өзара бірлікте дамуы, жетілдіріліп отыру көзделген.

*Мәжит Өтештің тәрбиелік тұжырымдамасы.*М.Өтештің басқарған мектептері негізінен физика-математикалық мектептер жүйесі болып табылады. ХХІ ғасыр, әлемдік жаһандану үрдісі кезінде қоғамның белсенді және ұлттық, жалпыадазаттық мәдениетті дамытушы, білім және тәрбиемен қаруланған, бүгінгі қоғамға еркін араласа алатын тұлғаны қалыптастыруға аса мән берілген.Тұлғаның бойында қалыптасатын негізгі құндылықтар жүйесі: әлеуметтік белсенділік, жоғары адамгершілік, ізгілік қасиеттер, құқықтық сауаттылық, зиялы ұрпақты қалыптастыру көзделеді. Аталған жүйенің негізі ұлттық тұлғаны қалыптастыруға бағытталады. М.Өтеш басқарған, негізін салған мектептердің түлектерінің жартысы алтын белгі иегерлері.

Ресей ғалымдары тұжырымдамалық негізіне тоқталатын болсақ тұлғалық қасиеттiң өзегi деп Ш.Амонашвили махаббат қажеттiлiгi; И.С.Кон үлкендердi құрметтеу, А.В.Петровский тұлғалық қасиеттердi қалыптастыру қажеттiлiгi, А.В.Мудрик жеке тұлғаның өз мүмкiндiктерiн iске асыру деген тұжырымдары беріледі. Тұлғаның бойындағы тәрбиелiлiк тұлғаның iс-әрекетi кезiндегi мәдениеттiлiгi, бойындағы құндылық iс-әрекетi арқылы көрiнiс бередi. Қазiргi ғылыми педагогиканың бұрынғыдан артықшылығы тұлғаға қатынас субъект-объект-субъект тұрғысынан ықпал ету қарым-қатынас жүйесi негiзiнде iске асып отыр.

В.П.Беспалько тұлғаға білім мен тәрбие беруде алдыға қойған мақсаттың нақты болуына аса мән береді.[[18]](#footnote-18) Тұлғаның сапалық қасиетін нақты анықтау, қалыптасу барысында өзіндік даму ерекшеліктерін білу зерттеу жұмысын нәтижесінің дәлдігіне мүмкіндік беретініне тоқталады. Мектептің педагогикалық жүйесінде педагогикалық әдіснаманың негізгі тұғыры тұлғаға ықпал ету арқылы оның сапалық қасиетін ашу мүмкіндігінің мол екенін ашып көрсетеді. Автор тұлғаның негізгі қасиеттерінің құрылымдық жүйесін А.Н.Леонтьев, К.К.Платонов, А.В.Петровский, т.б. ғылыми тұжырымына сүйене отырып ұсынады: негізгі қасиеттері әлеуметтік, тәжірибе, интеллектуалдық, генетикалық, сапалық қасиеттері, белгілері атап көрсетеді.

Тұлғаның бойындағы құндылықтарды қалыптастыруда А.Н.Леонтьев, К.К.Платонов, А.В.Петровский ұсынған тұлғаның бойында болатын құндылықтар жүйесі негізгі орын алады. Автор ұсынған тұлғаның дүниетанымдық көзқарасын қалыптастырудың негізі болып табылатын философиялық, жалпығылыми көзқарастары, идеялық сенімі, адамгершілік дүниетанымы т.б., адамгершілік сапасын қалыптастыратын Отанға деген сүйіспеншілік, еңбек адамдарына құрмет, жоғары қоғамдық сана, адалдық пен тазалық, қарапайымдылық, қоғам үшін адал еңбек ету, т.б. ұстанымдарын зерттеу жұмысымыздың теориялық және практикалық негізін айқындайды.

*Н.Е.Щуркованың тәрбие тұжырымдамасында* тәрбиені мәдениет тұрғысынан қарастырады. Тәрбиелік іс-әрекетті әлемдік қоғамдық қауымдастыққа кіріктірілуі арқылы ізгілендіру бағытын қолдайды. Тәрбие мазмұнында мәдени құндылықтарды жүйелі түрде сабақтастықа іске асыруды көздейді: табиғат әлемі; адам өмірі; қоғамдық өмір; тұлғаның ішкі жан дүниесі т.б. Тәрбие іс әрекетінің нәтежиесі-тұлғаның қоршаған ортаға мәдени құндылықтарға мақсатты бағытталған өзін-өзі жетілдіруі деп бағалайды.

*И.А.Зимняяның тәрбие тұжырымдамасында* тәрбиені тұлғаның әлемге қатынасын қалыптастыру үдерісі тұрғысынан қарастырады. Ғалым қарым-қатынасты құндылықты қалыптастыру механизмі деп түсіндіреді. Адамның әлемге қатынасын қалыптастыру үдерісіне тәрбие жүйесінің 5 компонентін ұсынады: мұғалімнің тұлғасы және іс-әрекеті; тәрбиелік ортада әлеуметтік даму жағдаяттарды дұрыс ұйымдастыру; ынтымақтастық; қарым-қатынас; тәрбие субъектісінің белсенді іс–әрекеті.

*И.М.Ильинскийдің тәрбие тұжырымдамасында* ұрпақтар сабақтастығы негізінде тәрбие беру мәселесі қамтылады. Тұжырымдаманың мазмұны тәрбие кеңістігін құруға, тұлға мен қоғамның қызығушылықтарының бірлігі, дүниетаным мен ізгілендіру құндылықтарына негізделеді. Тәрбиенің негізгі мақсаты табысқа және жеңіске жетуге ұмтылатын, өмірге икемі бар, өзгермелі жағдаяттардан шыға алатын, жауапты, іскер, белсенді азамат-тұлғаны қалыптастыру.

Жоғарыдағы тәрбие тұжырымдалары үздіксіз білім беру жүйесіндегі тәрбие үдерісін жандандыруға іргелі үлес қосып отыр. Қазіргі таңда мемлекеттік деңгейдегі ұсынылған тұжырымдамаларды басшылыққа ала отырып, әр оқу орны, білім беру мекемелері аймақтық ерекшеліктерді негізге ала отырып өздерінің тұжырымдамалары бойынша жұмыс атқарулары да тәрбие жұмысын жандандыруға іргелі үлес қосады.

**2.3. «Өзін-өзі тану» рухани-адамгершілік білім беру бағдарламасы**

Қазақстан Республикасы Білім және ғылым министрлігі ұсынған«Тәрбиенің негіздері» атты тұжырымдамада елімізде оң метапәндік және тәрбиелік әлеуеті бар «Өзін-өзі тану» рухани-адамгершілік білім беру бағдарламасы қабылданды деп атап көрсетеді. Бағдарлама білім беру ұйымдарындағы тәрбие жұмы-сының барлық салаларын қамтиды және тиісінше іске асырылған жағдайда қоғамда ұлттық және жалпыадамзаттық құндылықтарды жаңғырту механизмдерінің мықты катализаторы рөлін атқара алады. Әлемдік білім беру кеңістігінде тәрбие теорияларының шабыттандыратын ең соңғы идеялары қолданылған, халықтық педагогиканың көп ғасырлық тәжірибесіне негізделген «Өзін-өзі тану» рухани-адамгершілік білім беру бағдарламасының аналогы жоқ. Ол балалар мен оқушы жастардың рухани-адамгершілік тәрбиесінің үздіксіздігін және сабақтастығын қамтамасыз етеді. Жалпыадамзаттық құндылықтарға бағдарланған «Өзін-өзі тану» рухани-адамгершілік білім беру бағдарламасы ізгі ниетті және адамгершілік қасиеттері бар лайықты азамат тәрбиелеуге ықпал етеді.

Үздіксіз білім беру жүйесіне «Өзін-өзі тану» пәнін енгізу арқылы тұлғаның “өзін-өзі тану”, “өзін-өзі бағалау”, “өзін-өзі жетілдіру”,“өзіне-өзі сену”, “өзін-өзі дамыту” сынды қасиеттерді менгерту, бойына сіңіру баса назар аударылуда. Қазіргі таңда үздіксіз білім беру жүйесінде оқытылып жатқан «Өзін-өзі тану» пәнінің тұлғаның рухани-адамгершілік құндылықтарын қалыптастыруда маңызы ерекше. «Өзін-өзі тану» пәні Қазақстан Республикасы Білім және ғылым министрлігінің 2010 жылы 15 қаңтарда №6 бұйрығымен 1-11 сыныптарға енгізілді. Қазақстан Республикасы Үкіметінің Қаулысымен 2012жылы 29 маусымында №873 бұйрығымен «Өзін-өзі тану» пәнінің кешенді типтік бағдарламасы оқу-әдістемелік құралдар білім беру жүйесіне енгізілді. Сонымен қатар, Қазақстан Республикасы Білім және ғылым министрлігінің 2013 жылы 15 қаңтарда №11 бұйрығымен «Өзін - өзі тану» бойынша рухани - адамгершілік білім берудің республикалық кеңесі құрылды.

«Өзін-өзі тану» пәні тұлғаның бойындағы рухани-адамгершілік құндылықтарды қалыптастыруға бағытталады. Тұлға–бұл әлеуметтік байланыстардағы және әлеуметтік қатынасқа түсетін адам, қоғам мүшесі, оған қоршаған орта әсер етеді, ол саналы түрде адамдармен және әлеуметтік құбылыстармен қарым–қатынас орнатады. Қабылдау қабілеті әр адамда әр түрлі, бірақ жеке тұлға әлеуметтік ортада өзін дара ұстайды және өз қарым – қатынастары үшін есеп бере алады. Қазақстанда тұлғаның рухани- адамгершілік білімін дамытатын «Өзін-өзі тану» пәнін үздіксіз білім беру жүйесіне енгізу үдерісін теориялық және практикалық тұрғыда негізделді.

Бүгінгі бізге жеткен ауызша және жазба мұралардан қазақ елінің рухы биік халық болғанын аңғаруға болады. Рух дегеніміз адамның ішкі жан дүниесі арқылы көрініс бере отырып, бүкіл ұлттың бойына сіңісті болатын асыл қасиет (туған жерге, елге, Отанға деген сүйіспеншілік, ұлы бабаң аманаттаған жерді көзіңнің қарашығындай сақтау, тілге деген құрмет, ұлттық мәдениет пен дәстүрлерді білу, оны аманат ретінде ұрпақтан–ұрпаққа жалғастыру, т.б.) тұрғысынан бағалауға болады.

Белгілі тарихшы М.Қозыбаев “Рух – туған жер, туған ел, ана тілі, ата тарихы, ұлт менталитеті ұғымдарымен, түйіндеп айтқанда, Отанмен тағдырлас. Рухты жан қара басын күйттемейді, олар, Отан, халық, ұлт деп толғанады. …Рух адам баласының жан дүниесінің арқауы”. Ғалым рухты Отан-анамен, туған жер, туған ел, ана тілі, ата тарихы, ұлттық ділмен, тұлғаның жан дүниесімен байланыстырып беріп отыр.

Тұлғаның бойындағы рухани құндылықтар мәселелерін зерттеуші ғалым Ш.Майғаранова[[19]](#footnote-19) “тұлғаның руханилығы–оның гуманистік бағыттағы дүниелік қатынастарға енуі. Рухани дамыған тұлға–адамзат санасынан туындаған дүниелік құндылықтарды бойына жинақтап, сол арқылы дүниеге тұлғалық қатынастан, өмірге қанағаттанбаудан тұлға ізденіске түсіп, өзін-өзі дамытады. Өмірдегі қанағаттанбаушылық тұлғаның рухани қалыптасуының белгісі, руханилықтың өлшемі болып табылады», - деп тұлғаның дүниеге деген кемел көзқарасы, дүниелік құндылықтарды тұлға бойына жинақтауы тұрғысынан қарастырады.

Зерттеп отырған руханилық ұғымы да педагогикалық сөздікте “Руханилық –тұлғаның екі фундаментальды қажеттілігі себептерінің жүйеде көрінуі: идеалды таным қажеттілігі мен “басқалар үшін” өмір сүру мен қызмет ету әлеуметтік қажеттілігі. Руханилық категориясымен өмірді, өзін және өмірінің мақсатын және мәнін тану қажеттілігі астасады. Адам қаншалықты осы сұрақтарға жауап іздесе және табуға тырысса, соншалықты рухани болады”,- деп атап көрсетуі де жоғарыда ғалымдардың рух, руханилық ұғымының мәнін нақтылай түседі.

Біздің алдымызға қойған негізгі міндетіміз, оқушы жастардың бойына рухани-адамгершілік құндылықтарды қалыптастыру. Құндылық кез-келген тұлғаның бойында қалыптасатын қасиеттердің негізгісі болып табылады. Құндылық тұлға, топ, әлеуметтік ортада адамгершілік ұстанымдар, мақсаттар, мен белгіленген әдістері және көрсеткіштермен нақтыланады. Тұлға бойындағы құндылықтар тұлғааралық қарым-қатынаста, іс-әрекетте, мінез-құлықта көрініс береді.

Психолог О.С.Сангилбаевтың «Адамның өзінің құндылығы неден тұрады?»- деген сұрақ қоятын болсақ, онда жауаптар осыншама біржақты бола қоймайды дейді. Біреу талантқа, өзге біреулер басқа адамдармен қатынас орната білетініне үміт артатын болады, ал енді біреу өмірдегі және еңбектегі табыстарды қолайлы қалыптаса қалған жағдайлармен түсіндірер.

Психологтар бұл сұраққа төмендегідей жауап береді: адамның құндылығы тек оның істері мен әрекеттерінен ғана емес, оның үнемі өз өзімен жұмыс істей, өзін-өзі жетілдіре білуінен, өзінің мүмкіндіктерін күн өткен сайын тереңірек танып-біліп, оларды өз өмірі мен қызметінде максималды пайдалана білуінен тұрады.

... үнемі өзін тану және дамыту өзінің сарқылмас тұлғалық және шығармашылық потенциалын ашудың, осы потенциал толық шамада қолданылуы мүмкін тіршілік әрекетінің салаларын айқындаудың құралы болып табылады. Қабілетті және тіптен дарынды адамдардың, белгілі бір табыстарға қол жеткізіп алып, тынышталғанының, өз өзімен жұмыс істеуден қалғанының, осының нәтижесінде тіптен бұрынырақта қол жеткізгенінен айырылғанының талай оқиғалары белгілі. Өзін тану және дамыту құндылықтары туралы көзқарастар көптеген діни, философиялық, психологиялық-педагогикалық тұжырымдамаларда қарастырылған. Гуманистік бағыт алған психология мен педагогикада өзін-өзі танытуға деген қажеттілік адамның жоғарғы қажеттілігі ретінде қарастырылады, оны қанағаттандыру адамға өзін толық шамада жүзеге асыруға, оған пешенесіне өмірмен және тағдырмен жазылған борышты орындап шығуға мүмкіндік береді.

Тек осы жағдайда ғана адам өзінің өмір сүруінің мәніне ие болады, қоршаған адамдар осындай болуды таңып жатқан емес, өзі болуға қабілетті кісі болып шығады.

Отбасының, білім беру мекемелерінің міндеті ниет етілген нәтижелерге қол жеткізу мақсатында өсіп келе жатқан адамның тұлғасына тікелей әсер етуден емес, өзін-өзі құру, өзін қалыптастыру және өзін-өзі тәрбиелеуі үшін жағдай жасаудан, механизмдерін өзектендіруден тұрады»,-деп атап көрсетулері тұлғаның өзінің мүмкіндіктерін күн өткен сайын тереңірек танып-білуі, өз өмірі мен қызметінде максималды пайдалана білуінен тұратынын көреміз.

П.И. Пидкасистый құнды қатынастарды тәрбие үрдісінің мазмұны ретінде ұсынады. Қарым - қатынас-кез келген ұстаздың оқу-тәрбие үдерісінің негізгі ұстанымы болуы қажет екені белгілі.

П.И. Пидкасистый құндылықтарды жетіге бөліп қарастырады: құнды қатынастар-тәрбие үрдісінің мазмұны; адам құндылық ретінде; өмір құндылық ретінде; қоғам құндылық ретінде; еңбек құндылық ретінде; табиғат құндылық ретінде қарастырады *(Кесте 1 ).*

***Кесте 1*** *- Құнды қатынастар - тәрбие үрдісінің мазмұны (П.И. Пидкасистый бойынша)*

|  |  |  |
| --- | --- | --- |
| № | Тақырыбы | Мазмұны |
| 1 | Құнды қатынастар  -тәрбие үрдісінің мазмұны | Қоршаған ортаның субъектілері мен объектілерінің санасында таңдалып жасалады.Объективтік шынайылықтағы өзінің менін сезіну, түсіну. Қарым-қатынасты құру, бағалау, өміріне «мен» қаншалықты қажет екеніе түсіну. Адам өміріне бағалы қарым-қатынас. |
| 2 | Адам -құндылық ретінде | Адам ең жоғары құндылық. Балалардың адамдарға деген құнды қарым–қатынастарының қалыптасуын тәрбиелеу бағдарламасының негізін құрайды. |
| 3 | Өмір -құндылық ретінде | Өмірге деген бағалы қарым- қатынастар: әр адамның өмір сүруге құқығы бар; өмір көріністеріне деген қамқорлық қатынастарды сақтауға ұмтылу; өмірді оның әртүрлігімен қабылдау; өмірге қабілетіне қарай әсер етуі; адамның мәртебесіне сай келетін өмір сүру салты; ойластырылған өмірлік көзқарас; өз өмірінің субъектісі ретінде оны саналы құру. |
| 4 | Қоғам -құндылық ретінде | Қоғам бала үшін құнды қатынастардың қалыптасуы. Отанға деген құнды қатынас. Адамға, табиғатқа, тілге, әдебиетке, өнерге, өз елінің тарихына, рәміздерге, қайраткер адамдарға, ғылыми жетістіктерге, барлық оқиғаларға, отандағы қайғылы, қуанышты, ұмтылыс тудыратын құбылыстарға қатынас. |
| 5 | Еңбек -құндылық ретінде | Еңбекке құндылық қатынас жоғарыда айтылған құнды қатынастарды жандандырады. Еңбекті бағалай білуі баланы жастайынан денелік және рухани істерге үйрете білуі кіреді. |
| 6 | Табиғат -құндылық ретінде | Білімнің маңызды бөлігі табиғатқа қатынас жүйесі болып табылады. Тұлға табиғаттың бір бөлігі ретінде табиғатқа құнды қатынас ретінде, табиғат үйіндегі мәдениет жасампазы, саналы және шығармашыл, табиғатты сақтау және көбейту жауапкершілігін өзіне алады. |

Жоғарыда П.И.Пидкасистыйдың айқындаған құндылық қатынастарынан тұлға бойындағы Отанға деген сүйіспеншіліктен бастап, адамға, табиғатқа, еңбекке, қуаныш пен қайғыға деген қатынастар арқылы олардың бойындағы рухты қалыптастыруға жағдай жасаудың кепілі екенін көреміз.

Белгілі ғалым Н.Е.Щуркова адам мен адамзат үшін жасалатын құндылықтар жүйесіне: адам, өмір, табиғат, қоғам, жақсылық, ақиқат, сұлулық, еңбек, таным, қарым-қатынас, ойын, еркіндік, бақыт, ар- ұят, теңдік, әділеттілік, бауырластықты жатқызады.

Ал, «Ұлттық тәрбие» атты оқу құралында тұлғаның қалыптасуында қоғамдағы рухани қарым-қатынастың көріну формасының бірі ретінде басым құндылықтарды төмендегідей бөліп көрсетеді:

Жалпыадамзаттық құндылықтар-адам өмірі, бостандық, отбасы, қарым -қатынас, адам бақыты, ұрпақ жалғастыру, еңбек ету, табыс, ынтымақтастық, белсенділік, тәуелсіздік, махаббат, заңдылық, еркіндік, мәдениет, бейбітшілік, денсаулық және т.б.

Жоғары сапа деңгейіндегі ХХІ ғасырдағы немесе әлемдік жүйедегі құндылықтар-адам құқықтары, демократия, азаматтық қоғам, өркениет, әлемдік мәдениет және т.б.

Әлеуметтік құндылықтар-әлеуметтік орта, статус, бедел, намыс, абырой, парыз, қарыз, тұрмыс, теңдік, еркіндік және т.б.

Рухани адамгершілік мәдени құндылықтар–өнер, мәдениет, әдебиет, тарих, тіл, діл, ар, ұят, дәстүр, әдет-ғұрып, салт, ұлттық дүниетаным, туыстық қатынастар, Отан, Ана, Жер және т.б.».

Ғалымдардың құндылық ұғымына берген тұжырымдары тұлға бойындағы рухты қалыптастыруға бағытталады. Рухы күшті халық тұрғанда жер де, ел де бар, халық бар, сенің тілің мен мәдениетін дамиды, рухың биіктеп, әлемдік өркениет көшіне ілесе алатын мәңгілік елге айналасың.

Егемен еліміздің жастарын тәрбиелеуде әл-Фараби мұраларының да тәрбиелік маңызы аса зор. әл-Фараби артына үлкен педагогикалық мұра қалдырып отыр. Ғұламаның еңбектерінде педагогика ғылымының мәні мен мақсаттары, жалпы педагогикалық идеялары, дидактика проблемалары, педагогикалық идеяларының жаратылыстану ғылымдарында пайдалануы, педагогикалық идеяларының кейінгі ғасырлардағы Шығыс, Батыс педагогикасын тигізген әсер-ықпалы қарастырылады.

әл-Фарабидің тармақтауы бойынша “Азаматтық философия екі түрге бөлінеді: оның біреуі арқылы жақсы әрекеттерді тудыратын және осы әрекеттердің себептерін анықтау қабілетін тудыратын жақсы әрекеттер мен мінез-құлықтарды танимыз. Осының арқасында тамаша нәрселер өзіміздің қасиетімізге айналады. Бұл түр этикалық өнер деп аталады.

Екінші түрі қағидаларды, сол арқылы тамаша көркемдіке ие болу, оны сақтай білу қабілетіне жететін қағидаларды біліп алуды қамтиды. Бұл түр саяси философия деп аталады”. Яғни, педагогика ғылымы азаматтық немесе саяси философия құрамына кіреді.

Оның мұраты бойынша педагогикалық категориялар арқылы адам бақытқа жетуі керек. Олар арқылы адам білім мен кіршіксіз тазалықты менгеруі керек.

“әл-Фараби–педагогика философиясының негізін салды”,-деп атап көрсеткендей, тәрбие философиясының негізін салушы да әл-Фараби болып табылады.

Ғұламаның “Білім мен тәрбие егіз“ деген ұстанымды[[20]](#footnote-20) ұсына отырып, адам дүниеге келгеннен бастап бойына даритын 12 ізгі қасиетті ұсынады. Олар: денсаулық, ақылдылық, қоғамдық істерге бейім, ұғымтал, шыншыл, ар-намысы жоғары, есте сақтау қабілеті дұрыс, тілмар, еңбекшіл, жалған нәрселерге жирене қарау, әділ, әділеттілерді сүю. Бұл қасиеттер адамның бойында толық бола қоймас,-дейді ғұлама, бірақ, мүмкіндігінше осы қасиеттердің дәндерін тұлғаның бойына сіңіруіміз керек - деп, философиялық тұрғыда зерделейді.

әл-Фараби тәрбиеде бірінші орынға мінез-құлықты қояды, оны қалыптастыру үшін ерік, қайратты жетілдіруді қажет деп санайды.

әл-Фараби трактаттарында адамның ақылы, ойлау қабілеті, мәдени дамуы, ғылыми өсуі туралы, қоғамдық дамуды әлеуметтендіру және ізгі мемлекет ілімін жасайды.

“Халық-мемлекеттің жүрегі“ дей отырып, халықтың білімін жетілдіру, рухани-адамгершілік тұрғыда білім беруді негізгі орынға қояды. Iзгі мемлекет болу үшін–ізгі басшы болуы керек деп, басшының бойындағы қасиеттерді саралайды: ақыл-парасат, ғұламалық, талант, тәлім тәрбиелілік.

Оның философиялық трактаттары арқылы тұлғаның бойындағы азаматтық, эстетикалық, этикалық қасиеттерді қалыптастырумен қатар, оның тұлғалық қасиеті арқылы бүгінігі ұрпақты тәрбиелеуде негізгі орын алады.

Кеткенім жоқ, елім, сенен,

Атақ, бақыт, тақ іздеп,

Шықтым жалғыз, жұртым шалғай,

Ғылым атты шам іздеп.

Ақтадым мен ақ сүтіңді,

Келгенінше шамамның-деген толғауы ғұламаның ел алдындағы парызы мен түркі жұртының ілімін бүкіл әлемдік деңгейге көтеруі түркі халқының патриоттық рухының биік шыңы деп бағалауға болады[12,49б.].

Сократтың пікірінше, моральдық өлшемдер – обьективтік құбылыстар. Ал жақсылық пен жамандықтың арасындағы айырмашылық салыстырмалы емес, абсолютті бағытта болады. Жақсылық жасағанда, ол жақсылықтың мәні неде екенін білген дұрыс. Егер адамдар жақсылықтардың да, жамандықтың да не екенін, олардың табиғатын түсініп, білетін болса, онда олар еш уақытта да жамандыққа бармас еді. Жамандықтың өзі жақсылықтың не екенін білмегендіктен болатын құбылыс. Олай болса, әдептілік дегеніміздің өзі-танып білудің салдары. Сондықтан адамдар баюға, жұмыс бабында жоғарылауға, мемлекеттік басқару ісіне араласуға, т.б. құмартпаулары керек, керісінше, “өз қамыңды өзің ойла”, өзіңді-өзің әдептілік, ақылдылық жағынан көтер, бұл ретте адамдарға философия көмек береді.

Шығыстың ғұлама ғалымы, философ әл-Фарабидің: «Жүрек–басты мүше, оны тәннің ешқандай басқа мүшесі билемейді, бұдан кейін ми келеді, бұл да басты мүше бірақ мұның үстемдігі бірінші емес»-деген көзқарасымен сәйкес келеді. Абайдың он жетінші қара сөзінде ақыл, қайрат, жүрек туралы пікірін: «Осы үшеудің басын қоспақ менің ісім, бірақ сонда билеуші жүрек болса жарайды», - деп білдіреді. Бұдан біз, Абай мен әл-Фарабидің[[21]](#footnote-21) «Жүрек» туралы танымдарының негізі бір екендігін көреміз. Абай, әділет, ізгілік, шапағаттың мекені, көзі: жүрек деп түсіндіреді, ал бойында ақылы мен қайраты ғана бар кісі, «жарым адам» яғни жарты адам деп қарайды да, үшеуінің (ақыл, қайрат, жүректің) басын қос деп, жүректі қосып, «соған билет (ақыл, қайрат, жүректі), «ақыл, қайрат, жүректі сол басшылық етсін дегенінен «толымды адам (ақыл, қайрат, жүректі)» қалыптастыруды көздейді.

Абайдың осы танымын мына бір нақыл сөзі де растай түседі: «Ақыл, қайрат, жүректі бірдей ұста, Сонда толық боласың елден бөлек»–немесе «Үш-ақ нәрсе адамның қасиеті, ыстық қайрат, нұрлы ақыл, жылы жүрек», дегендегі ойы да адамгершілік қасиет еді.

Қай ғасырда да болмасын тұлғаның рухани - адамгершілік құндылықтарын қалыптастыру негізгі орында тұрғаны белгілі. Еліміз егемендік алғаннан бері қоғамдағы рухани-адамгершілік мәселелерге байланысты үкімет тарапынан да, ғалымдар тарапынан да ғылыми ұсыныстар көптеп табылады. «Өзін - өзі тану» пәнін оқытуда жоғарыдағы ғалымдардың тұжырымдары, идеялары пәннің теориялық тұғырларын айқындауға негіз болды.

С.А. Назарбаеваның “…Білім беру–бұл ұлттық және жалпыадамзаттық қазыналар, ғылым мен практиканың жетістіктері негізінде жеке адамды қалыптастыру және дамыту үшін қажетті жағдайлар жасау, жеке адамның рухани және күш-қуат мүмкіндіктерін ашу, адамгершілік пен салауатты-өмір салтының берік негіздерін қалыптастыру, әрбір адамды дамыту үшін жағдайлар жасау жолымен оның интеллектін байыту. …Өзін-өзі тану бағдарламасының міндеті-тұлғаға өзін-өзі тануға өзін және әлеуметтік ортасын түсінуге және өмірдегі өзгеріп жатқан жағдайларға бейімделуге көмектеседі…”.

Өзіндік таным жобасының авторы С.А. Назарбаеваның “Қазіргі уақытта қоғамдағы жастардың тұлғалық дамуында рухани-өнегелі тәрбиесі, гормониялық дамуын зерттеу аса қажет”, – деп көрсетеді. Бұл орайда қазіргі жастар тәрбиесінде этика, эстетика, рухани жан азығын өмірге деген көзқарасты өзгертіп, барлығына тек қана сүйіспеншілікпен, махаббатпен, ізгілікпен қарауға, өзінің ішкі жан дүниесін өзгерткенде, толықтырғанда ғана ол адамнан жоғары білікті азамат шығатынын көрсетіп кетеді. “Быть здоровым человеком значит привести в равновесие тело, разум дух, установить мир и спокойствие в самом себе. Найти путь к себе. Без духовной любви всякое обучение бесполезно”-деп, бұл тұрғыда ғалым, білім алуда оны сүйе білуге, талпынысқа шақырады.

Тұлғаның бойындағы рухани құндылықтарды қалыптастыру, өзін-өзі тәрбиелеу мәселесі А.С.Макаренконың педагогиканың теориясы мен практикасында[[22]](#footnote-22) ғылыми тұрғыда негізделген. Оның ұстаздық тәжірибесінен туындаған «Ұстаздық дастан”, «Мұнара үстіндегі тулар”, «Ата-аналарға арналған кітап” атты ғылыми еңбектері әлі де болса өзінің өзектілігін жойған жоқ. Оның тәрбиедегі алдына қойған негізгі ұстанымы тұлғаның ұжым арасындағы қарым - қатынасы, алдына қойған талаптарды нақты орындай білуі, өзін-өзі жетілдіруіне, ұйымдастырушылық қасиетінің дамуы негізгі орында тұрды.

А.С.Макаренко жеке тұлғаның сапалық қасиеттерін қалыптастыруды екіге бөліп, бірінші, барлық тұлғаларға ортақ сапалар болса, екіншісі, тұлғаның даралық сапасын дамыту үшін оның қабілеттерін ескеру керектігін қарастырды.

А.С.Макаренко еңбегінде, тәжірибесінде бүгінгі біз зерттеу нысаны етіп алып отырған өзін-өзі тәрбиелеу мәселесі қиын балаларды тәрбиелеуде сол тұлғаға деген сенімі арқылы іске асырылып отырды. Адамды құндылықтардың негізі деп қараса, еңбекті де негізгі құндылық деп қарады. Жоғарыда П.И.Пидкаситый қарастырған құндылықтар жүйесімен ұштасып жатқаны байқалады. Еңбек тұлғаның психикалық, рухани дамуының негізгі көрсеткіші деп бағалай отырып, еңбекті өмірдегі негізгі құндылықтардың бірі, бала еңбекпен тікелей араласуы керек деген ұстанымды ұстады. Сонымен қатар, рухани-адамгершілік құндылықтарды қалыптастыруда отбасы тәрбиесінің маңызын ашқан көрнекті ғалымдардың бірі болып табылады. «Ата-аналар кітабы”, «Балаларды тәрбиелеу лекциялары” атты еңбектерінде отбасындағы бала тәрбиесінің нақты жүйелі түрде дұрыс ұйымдастыру арқылы азамат тұлға тәрбиелеудің мүмкіншілігі мол екенін практикалық тұрғыда дәлелдей білді.

Ресей ғалымы В.В.Воронов тәрбие үдерісінде тұлғаны қалыптастыру мәселесі бойынша зерттеуінде тұлғаның білімділігі, интеллектуалды және дене дамуымен бірге дүниетанымдық көзқарасы мен адамгершілік тәрбиесін ұштастыра отырып жүргізгенде ғана жақсы нәтиже алатынымзға тоқталады. Тұлғаның рухани адамгершілік құндылығын қалыптастыруда әдептің негізгі орын алатытына аса мән берген. Ғалым адамгершілік тәрбиені тәрбиеленушілердің бойында адамгершілік білімді, сезімді және тәртіпті қалыптастырудағы педагогикалық іс-әрекет тұрғысынан қарастырады.

Дүниетанымдық көзқарас адамның санасындағы жалпы әлемдік түсінікті нақтылайды және іс әрекетінің бағытын айқындайды деген тұжырымды бере отырып, әр жеке тұлғаның дүниетанымның қалыптасуы көп қырлы, күрделі үрдіс олардың өмірлік ұстанымдары, наным-сенімдері, мақсат-мұраттары, таным принциптерін қалыптастыртына аса мән береді.

Дүниетанымды қалыптастыру-тек жеке тұлғаның ғана емес, сонымен бірге белгілі әлеуметтік топтың, қоғамдық таптың және олардың партияларының жетілуінің елеулі көрсеткіші. Дүниені тану дегеннің өзі адамгершілік тұрғысынан өзін-өзі тану деп қарастыруға болады. Адамның табиғат пен әлеуметтік ортаны түсініп білуін, дұрыс қарым-қатынас жасау іс-әрекетінің бағытын қамтитын ұстанымдардың бірыңғай жүйесі тұрғысынан да тұлғаның дүниетанымы нақты көрініс береді.

Жоғарыда бастауыш мектеп оқушыларының рухани-адамгершілік құндылықтарын қалыптастырудың теориялық негізін айқындауға байланысты ғалымдардың еңбектері, ғылыми ұсыныстары тұлғаның өзін-өзі тануын айқындауда негізгі орын алады.

Оқушылардың рухани-адамгершілік құндылықтарын өзін-өзі тану арқылы қалыптастыру дегеніміз–рухы биік, қайырымдылықты, ізгілікті, тазалық пен арлылықты өз бойына сіңірген, елі мен жерін сүйетін, білімді менгерген тұлға деп қарастырамыз.

«Өзін тану және дамыту» атты еңбекте «Өзін тану дегеніміз не екен?» деген сауалды қоя отырып, нақты жауап іздестіреді. Өзін-өзі тану дегеніміз - бұл өзін, өзінің потенциалдық және өзекті қасиеттерін, тұлғалық, зияттық ерекшеліктерін, мінезінің белгілерін, өзінің басқа адамдармен қатынастарын және т.с. тану үрдісі тұрғысынан қарастырады.

Авторлардың пікірінше, бүгінгі таңдағы өзекті мәселелерді арқау етіп, көптеген өзін тануына байланысты мәселелерді шешуге, қолдау көрсетуге негіз болады деп сендіреді.

Бірінші, «Өзін тану психологиясы» тарауында өзін-өзі танудың түсінігі беріледі, оның адам өмірі үшін мән-маңызы ашып көрсетіледі, өзін-өзі танудың аумақтары мен салалары суреттеледі, өзін-өзі танудың адамның өзіндік сана сезімінің құрылымдық құрамдас бөлігі болып табылатындығы нақтылайды.

Екінші, «Өзін тану және дамыту психологиясы» тарауында «даму» және «өзін тану және дамыту» түсініктері енгізіледі, өзін тану және дамытудың сатылары суреттеледі, оның түрлері: өзін-өзі таныту, өзін-өзі бекіту, өзін-өзі жетілдіру, өзін-өзі таныту; өзін тану және дамытудың механизмдері, кедергілері ашып көрсетіледі деген ұсыныс береді.

Үшінші, «Өзін таныту және дамытудың психологиялық-педагогикалық қолдау көрсету» тарауы өзін таныту және дамыту әртүрлі жас кезеңдерінде қалыптасу мәселелеріне, өзін тану және дамыту тәсілі ретінде өзін-өзі тәрбиелеу мәселелеріне арналған. Өсіп келе жатқан адамда өзін-өзі таныту мен өзін тану және дамыту қалай ұйымдастыру керектігіне және қолдау көрсетуді қалай жүзеге асыру керектігіне жасалады, өзін-өзі тәрбиелеу мәдениетін қалыптастыру бағыттары бөліп көрсетіледі деп нақтылайды[68].

Расында да, психологтардың зерттеуі бойынша әрбір адам өмірінде тым болмағанда бір рет: «Мен кіммін?», «Мен қандаймын?», «Менің өмір сүруімнің, менің өмірімнің мәні неде?» деген сұрақтар қою арқылы, жауап іздеуі керек. Әртүрлі адамдар осы күрделі философиялық сұрақтарға әртүрлі жауап береді: біреулер оларға жауап таппай дал болады, екіншілері өзіне толықтай сипаттама беруге, өз тіршілік әрекетінің бағыттары мен келешегін анықтауға тырысады; үшіншілері, қойылған сұрақтарға жауап беріп, солай болса да өз жауаптарына қанағаттанбай қалады. Адамзаттың бүкіл тарихының өн бойында өзін-өзі тануға деген қызығушылық өзгеріссіз қалды, адамдар әлемге әуестік танытып отырғанынша, қоршаған болмысты тануға қабілетті болғанынша, ол осындай болып қала да бермек.

Қ.Б.Жарықбаевтың «Психология» атты еңбегінде өзін-өзі тәрбиелеу мәселелері бойынша бір адам тұйықтықтан, екінші адам орынсыз ұялшақтықтын арылғысы келеді. Адамның өзін- өзі тәрбиелеуі оңайлықпен қолға түспейді. Адамның өзін -өзі тәрбиелеу жан мен тәнді үнемі шынықтырып, жаттықтырып отыруды тілейді. Адам өзін-өзі тәрбиелеуде асқан шыдамдылық, қиыншылықтарға төзімділік, ерекше ұстамдылық танытып, ұзақ уақыт қажымай талмай ерінбей жалықпай жұмыс істей білуге машықтануы керек.[[23]](#footnote-23)

Балаң жастағылардың арасында ой-армандарын күнделік бетіне түсіріп отыруы да адамның өзін-өзі тәрбиелеу ісінде психологиялық жағынан құнды құжаттардың бірі. Күнделік арқылы өзімен-өзі мұндасып, сырласады.

Өзін-өзі тәрбиелеу мәселесі имандылық пен адамгершіліктің биік принциптерімен ылғида ұштастырылса, жеке мүддені жұрт мүддесімен орайластырып, туған халқы мен отбасына адал қызмет ету, оларға ылғида борыштымен деу секілді ізгі ниеттерден туындап жатса, оның осы саладағы тыныс-тіршілігі мазмұны да, жемісті болады, өйткені борыш пен жауапкершілік, парыз бен қарыз, ар-ұят, намыс сезімінің болуы өзін-өзі тәрбиелеу ісіне зор түрткі болып, кісінің қиыншылықтарға төзуіне және оларды жеңе білуіне, әркез жарқыш да шат-шадыман өмір сүруге жету жолында күресіне демеу болып отыр деп атап көрсетеді .

Ғалым адам бойындағы асыл сезімдер адалдық, шыншылдық, бауырымдылық, ар ұят, намыс, т.б., осынау асыл арман, асқақ мұратқа жетуге демейтін қуат болса, адамдар арасында кездесетін мінездегі міндер сараңдық, пайдакүнемдік, екіжүзділік пен мақтаншақтық, тәкапарлық, жалқаулық қызғаншақтық, біздің бүкіл тәрбиемізге, әсіресе өзін-өзі тәрбиелеу ісіне кедергі келтіретін қырсық та жаман қасиеттер деп бағалайды.

Әсіресе ұлттық мінез, ұлттық болмыс, ұлттық психологияны зерделей келе халқымыздың кең жазира даласы сияқты дархандығы, қонақжайлылығы, әр кез жақсылық жасауға, қол үшін беруге даяр тұратын қасиеттерін ерекше атайды».

«Өзін тану және дамыту» атты оқу құралында өзін тану және дамытудың өзекті мәселелерімен қатар, өзін тану дамытудың психологиясын, өзін тану және дамытуға психологиялық-педагогикалық қолдау көрсетудің практикалық жаттығулары қарастырылды. Теориялық бөлімдері өзін таныту және дамыту жөніндегі практикумдарда жүзеге асып, нақтылы диагностикалық әдістемелерде, тренингтік жаттығуларда, семинар мен практикалық сабақтарда тұлғаның іскерлік дағдылары мен икемділіктері қалыптасуына мүмкіндік бере алады. Авторлар осы оқу құралында өзін тануға және дамытуға жалпы сипаттамалар бере отырып, негізгі ғылыми терминалогиялық атауларын ұсынады. Сонымен қатар, өзін тану және дамытудың түсінігі, психологияда тұлғаның өзін танудың мәселерінің алғышарттары сипатталады.

Авторлар өзін тану компонентеріне құрамы төмендегідей сапалармен анықталады: өзін бақылау, өзін талдау, өзін бағалау, өзін басқалармен салыстыру, өзін моделдеу, өзін құрметтеу, өзін тану және дамыту, өзін жүзеге асыру, өзін өзектендіру және т.б. әр жас ерекшелік кезеңдерінде осы аталмыш қасиеттер адам бойына сіңіп, қалыптастырып және дамыта отырып өзін-өзі жетілдіруіне ықпал ете алады. Атап айтқанда, өзін көрсете білу, өзінің менмендігі, өзі-өзін жағдай жасау, өзін анықтау, өзін мониторингілеу, өзін ұйымдастыру, өзін бекіту, өзінің қабілеттілік мүмкіндіктерін ашу сияқты тұлғалық қасиеттер өзін тану үрдісінде қалыптасуына мүмкіндік береді, өзін жетілдіру өз еркімен саналы түрде жүзеге асқан кезде ғана, артуына мол мүмкіндіктер бере алады деп сенім білдіреді.

Бөбек қорының президенті С.А.Назарбаева «Өзін-өзі тану» атты әдістемелік оқу құралында: «Рухани-адамгершілік–адамдардың күнделікті қарым-қатынасына қатысты гуманизм принциптерін бейнелейтін моральдық қасиет. Адамдарға деген ізгі ниеттілік, құрмет, жанашырлық пен сезім, кеңпейілдік, басқалардың мүддесі үшін жан аямаушылық сияқты жеке қасиеттерді қамтиды, сондай-ақ кішіпейілдік, адалдық, шыншылдық та рухани-адамгершілікке жатады. Рухани-адамгершілік ұғымы ізгілік, гуманизмнің синонимі ретінде, адамның игілігі мақсатқа айналғанда пайда болатын қарым-қатынастар жүйесі мен қоғамдық ахуал ретінде неғұрлым кең мағынада да қолданады. Рухани-адамгершілік қоғамдық қатынастардың дамуы мен тарихи-мәдени, рухани қажеттіліктердің нәтижесі, рухани-адамгершілік туа біткен қасиет емес. Рухани-адамгершілік принциптері бірлікте өмір сүру, бақытқа талпыну, мүдделерді үйлестіру мен ұжым болып жұмылудың, жоқ-жітік пен ауру-кемтарға, бала мен кәріге жәрдемдесудің қажеттігін сезіну мен мойындау сияқты факторлар негізінде қалыптасады»,-дей келе, қоғамдық дамудың жаңа сатысында, айталық, біздің еліміздегідей, тоталитарлық жүйеден қадам басқан өтпелі кезінде, тарихта талай рет болғандай, рухани-адамгершілік талаптары туралы түсінік те жаңғырулар, тіпті бұрмалаулар да орын алады. Мұндай қауіптен адамның рухани тазарып, кемелденуі мен қоғамның ізгіленуі негізінде ғана рухани-адамгершілік мұраттарды сақтап қалуға болатындығын атап көрсетеді».

Жоғарыда жүйеленген анықтамалар ұғым жағынан бір-бірінен алшақ еместіктен, бірін-бірі толықтыра түседі. Біз солардың ішінде зерттеу жұмысымыздың негізгі мақсаты рухани–адамгершілік құндылықтары қалыптасқан тұлғаға бағытталады. Рухани құндылықтары қалыптасқан тұлғаізгілік, кісілік, мейрімділік, парасаттылық қасиеттері бойына сіңіре білген тұлға. Баланың бойындағы рухани-адамгершілік құндылықтан С.Ғаббасовтың тұжырымы бойынша құрсақта жатқанда, яғни құрсақ тәрбиесі тұрғысынан қарастыра отырып, отбасы, әулет, қоғамдық орта ықпалынан туындайды деп атап көрсетеді.[[24]](#footnote-24)

З.Серікқалиұлының «Өзіңді тану–бүкіл ғалам ғажайыбын тану» атты мақаласында адам баласының қоршаған кең дүниемен, әсіресе табиғатпен қарым-қатынас жасау барысында өз бойына ештеңе дарытпауы мүмкін емес. Адам белгілі бір кезеңде қалыптасқан мұрат-мүддесі негізінде ғалам көркін танып, жаратылыстың мән-мағынасын әділ саралап, баға беруге талпынады. Таным нысанасы айқындала түскен сайын адамның ой-өрісі кеңейіп, мүмкіндіктері ашыла түседі. Әлем өрісінің, жаратылыс құбылысының әлі жете танылмаған аясы кең. Адам көзге көрініп тұрған дүние болмысын да, жерден шалғай ғалам кеңістігін де мейлінше зерттеп, оларды шынайы өмірмен байланыстыру үшін ізгі талпыныстар жасауда. Жаратылысқа жан иесі жылы шырай дарытып, өзгертіп, құбылтып, бүкіл қуаныш-қызығының құт-береке көркіне, игілігіне айналдыра бастаған кезде ғана Әлем–адамдар әлемі болмақ.

Адам төңірегіне тек пенделік өз түсінігі тұрғысынан қарай алмайды. Ол жаратылыс шындығын қандай болса, сол күйінде, яғни қаз-қалпында сезінуі керек. Жер-жаһанмен рухани сабантасу дегеніміз ғаламның «адамға тәуелсіз өз ерекшелігін» танып-білу талабынан туындап жатыр. Дүние тұңғиығына бойлайтын сұңғыла сезім Адам дейтін осы ғаламат ұлы құдіретке бұйырған. Бұл өзіңді-өзің тану ғана емес, бұл–бүкіл ғалам ғажайыбын тану деген ұсынысы бүгін қоғам алдында ерекше маңызға ие».

Жалпы өзіндік танымға қазіргі таңда ғалымдар өте жоғары деңгейде көңіл бөліп отыр. «Өзін-өзі тану» терминдерінің түсіндірмелі сөздігінде өзін-өзі тануға байланысты ғылми негіздері нақты ашылып берілген:

Өзін-өзі тану:тұлғаның өзін-өзі дамыту мен өзін-өзі жүзеге асыру мақсатында өзі туралы нақты білім алуға бағытталған шығармашылық іс-әрекеті;

Өзін-өзі тәрбиелеу: Жеке тұлғаның өзін-өзі тану, өзін-өзі талдау, өзін-өзі бағалау және өзін-өзі бақылау арқылы өзінің жағымды қасиеттерін жетілдіруіне және жағымсыз әрекеттерінен арылуға бағытталған саналы, мақсатты бағытталған іс-әрекеті.

Өзін-өзі анықтау: Өзін-өзі бағалау дәрежесі; тұлғалық бағытының мазмұнды жағы; адамның қоғамда өзін-өзі тұлға ретінде анықтауы, оның әлеуметтік-мәдени құндылықтарға байланысты белсенді көзқарас ұстануы және осы арқылы өзінің өмір сүру мәнін анықтауы (болашаққа ұмтылу арқылы); қандай да бір проблемалық жағдайда өзіндік ұстанымын анықтау мен бекіту бойынша жеке таңдауын саналы түрде жүзеге асыру процесі мен нәтижесі; адамның ішкі еркіндігіне ие болуының және оны көрсетуінің негізгі тетігі.

Өзін-өзі дамыту: Тұлғаның рефлексия, жоспарлау, өзіндік даму нәтижелерін болжап білу сияқты психикалық көріністерінің негізінде жүзеге асатын өзін-өзі жетілдіру процесі.

Өзін-өзі түсіну: Табиғи, әлеуметтік және тұлғалық аспектілер бірлігінде субъектінің өзін-өзі түсіну мен қабылдау іс-әрекеттері.

Өзін-өзі іске асыру: Адамның өзінің тұлғалық мүмкіндіктерін, қасиеттерін, басқа адамдар арасындағы орнын саналы түрде дамыту процесі мен нәтижесі.

Өзін-өзі жігерлендіру: Жеке тұлғаның рухани және шығармашылық әлеуеті көрінісінің жоғары деңгейі, өзінің жеке тұлғалық мүмкіндіктерін толық анықтау мен дамытуға ұмтылуы; мүмкіндіктердің шындыққа айналуы.

Өзіне-өзі қызмет ету –тазалық ережелерін сақтау, өзінің киім-кешегін күтіп кию, тамақ әзірлеу, отбасы тұрмысында қарапайым еңбек ету.

Өзін-өзі алдау–өзінің шектеулерін дәл түсіне алмағандықтан адамның өзін-өзі алдауы. Өзін-өзі алдайтын адамда өзін-өзі қабылдау қабілеті болмайды.

Өзін-өзі аңғару – адамның өз бойындағы жағымды-жағымсыз қасиеттерін көре, аңғара білуі.

Өзін-өзі билеу – адамның кез келген жағдайда ешқандай сезім ықпалын ермей, ұстамдылық көрсетуі.

Өзін-өзі тексеру – субъектінің өз әрекеттері, психикалық үдерістер мен көңіл күйін жете ұғынуы және бағалай алуы.

Өзін-өзі ұстау – сезімге әсер етіп, істі кері кетіретін жағдайларда, адамның өз әрекетін дұрыс жүзеге асыра алуға қабілеттілігі. Өзін-өзі ұстауда осы іс-әрекетті реттейтін психикалық үдерістерді саналы-еріктік ұйымдастыру көрінеді. Өзін-өзі ұстай білу–адамның эмоциялық жене әлеуметтік кемелділігінің көрсеткіші.

Өзін-өзі тануға байланысты ғұламалар артына қайталанбас мұраларды қалдырып отыр. Төмендегі кестеде әлем және қазақ елінің ғұламаларының өзін өзі тануға байланысты артына қалдырған тұжырымдары беріліп отыр.

*(Кесте 2).*

***Кесте 2 -*** *Әлем және қазақ елінің ғұламаларының ой тұжырымдары*

|  |  |  |
| --- | --- | --- |
| № | Нақыл сөздер | Авторлары |
|  | Сен көпсің, сен жалғызсың. Өзіңді-өзің таны! Сенен басқа ешкім жоқ. | Құранда айтылған |
|  | «Бес нәрсені бұрын болжап, ойластыр.   1. Өлмей тұрып, тіршіліктің қадірін біл.   2.Ауырмай тұрып, денсаулықтың қадірін біл.  3.Басыңа іс түспей тұрып, бостандықтың қадірін біл.  4.Кедейлік келмей тұрып, барлықтың қадірін біл.  5.Кәрілік келмей тұрып, жастықтың қадірін біл». | Мұхаммед пайғамбар хадистерінде |
|  | Өзіңді-өзің танысаң, жаратқан иеңді де танисың. | Мұхаммед Пайғамбар |
|  | Өзіңді-өзің басқара алмасаң, өзгені де басқара алмайсың. | Халық нақылы |
|  | Өзіңді-өзің жаттай сыйла, жат жаныңнан түңілсін. | Қазақ халқының даналығы |
|  | Жетілген адам барлығын басқадан емес, өзінен іздейді. | Конфуций |
|  | Кемел адам кемшіліктің бәрін-өзінен, бос адам басқалардан көреді. | Конфуций |
|  | Жамандық үшін таза жүрекпен есептес, ал жақсылыққа жақсылықпен есептес. | Конфуций |
|  | Сүйіспеншілік арқылы ғана өзіңді өзің жеке тұлға ретінде табуға және адамзаттық сүйіспеншілік әлеміне енуге болады. | Михаил Пришвин |
| 10 | Ең қиыны-өзіңді-өзің тану, ең жеңілі – басқаға ақыл айту. | Фалес |
| 11 | Мен–белгілі бір тұлға. Сонымен мен қандай болсам,соның қалай қалыптасатындығының заңы да табылады. | Имманиул Кант |
| 12 | Тек өзің ғана ойлап, бар нәрседен өз пайдасын ғана ойлағандардың бақытты болуы мүмкін емес, өзің үшін өмір сүргің келеді екен, өзгелер үшін де өмір сүргенің жөн. | Луций Сенека |
| 13 | Дүниедегі ең оңай нәрсе – кісіге ақыл айту, ең қиын - өзіңді өзің түсіну. | әл-Фараби |
| 14 | Жасы кіші, жүзі нұрлы көрікті,  Бар ізгілік бір өзіңнен өріпті!  Жомарт, ойлы, білер істің шамасын,  Әділ таза, сақтар жұрттың арасын. | Ж. Баласағұн |
| 15 | Жас ақылы – шығар сөлі шырынның,  Ақыл қайда болса, соған қарай жығылғын.  Кішісінде – махаббат, кәрісінде – мархабат,  Бәрі жақсы, ізгілікпен өтсе жүгін арқалап! | Ж. Баласағұн |
| 16 | Өзіңе сенгенің, іштей Құдайға сенгенің. | Ральф Эмерсон |
| 17 | Басқа адамдарды өзінен ақылды, өзінен жақсы деп есептейтін адамның ақылды да ақкөңіл екенін білуге болады. | Лев Толстой |
| 18 | «Тән үшін сүрген өмірдің рақаты болмайды, тән үшін сүрген өмір азап шектіреді. Рух үшін сүрген өмір ғана рақатқа жеткізеді». | Лев Толстой. |
| 19 | Қазақ өзін танудан бұрын, өзгені танығанды жақсы көреді. | Абай Құнанбаев |
| 20 | Ойды қайдан алғанын  Адам өзі сезбейді.  Жанның айдап салғанын  Сезбесе де, іздейді. | Шәкірім Құдайбердіұлы |
| 21 | Өзіңнен-өзіңді ізде, өзіңе-өзің бағын, өзіңді -өзің тани біл. | Федор Достоевский |
| 22 | «Мінез-құлық - әркім өзінің кейпін көрсететін айна». | Гете |
| 23 | Ой-өрісі жетілмеген адам ішкі сезімін билей алмайтын сәби сияқты. Бала болғандықтан, ол сезімін іс-әрекетімен үйлестіре алмайды. Өзін өзі ұғынбаған, төңірегін қоршаған табиғат туралы ешқандай жөнді мәліметі жоқ сәби адам жақсылыққа ұмтылғанда, соқырларша қарманады. Сондықтан оның өтірікті шынға, зиянды пайдаға балап, көп қателесетіні түсінкті. | Шоқан Уәлиханов |
| 24 | «Жақсылық көрсем - өзімнен,  Жамандық көрсем- өзімнен.  Тағдыр қылды дегенді,  Шығарамын сөзімнен». | Сұлтанмахмұт Торайғыров |
| 25 | «Өзіңе тілемеген жамандықты басқаға да тілеме. Өзіңе тілеген жақсылықты басқалардан қызғанба». | Ғабиден Мұстафин |
| 26 | Өзін-өзі тану – рухани өркендеудің түп тамыры және адамгершілік құндылықтардың негізі. | Сара Алпысқызы Назарбаева |

Жоғарыда берілген ой-тұжырымдар жаһандану заманында әлемдік өркениет пен ұлттық мәдениет кірігіп жатқан тұста тұлғаның рухани құндылықтарын қалыптастыруда негізгі орын алады. Өзін-өзі тануда адамның дүниеге келгендегі темпараментімен бірге қалыптасқан мінез-құлқы да аса үлкен рөл атқарады.

Ұлы Абайдың «Жетінші қара сөзінде» «Жас бала анадан туғанда екі түрлі мінезбен туады. Біреуі – ішсем, жесем, ұйықтасам деп тұрады. Бұлар – тәннің құмары, бұлар болмаса, тән жанға қонақ үй бола алмайды, һәм өзі өспейді; қуат таппайды.

Біреуі білсем екен демек. Не көрсе соған талпынып, жалтыр-жұлтыр еткен болса, оған қызығып, аузына салып, дәмін татып қарап, тамағына, бетіне басып қарап, сырнай-керней болса, дауысына ұмтылып, онан ержетіңкірегенде ит үрсе де, мал шуласа да, біреу күлсе де, біреу жыласа да тұра жүгіріп, «ол немене?», «бұл немене?» деп, «ол неге үйтеді?», «бұл неге бүйтеді?» деп, көзі көрген, қүлағы естігеннің бәрін сұрап, тыныштық көрмейді. Мұның бәрі –жан құмары, білсем екен, көрсем екен; үйренсем екен деген.

Дүниенің көрінген, һәм көрінбеген сырын түгелдеп, ең болмаса денелеп білмесе, адамдықтың орны болмайды. Оны білмеген соң ол жан адам жаны болмай, хайуан жаны болады. Әзелде құдай тағала хайуанның жанынан адамның жанын ірі жаратқан, сол әсерін көрсетіп жаратқаны. Сол қуат жетпеген, ми толмаған ессіз бала күндегі «бұл немене, ол немене?» деп, бір нәрсені сұрап білсем екен дегенде, ұйқы, тамақ та есімізден шығып кететұғын құмарымызды, ержеткен соң, ақыл кіргенде, орнын тауып ізденіп, кісісін тауып сұранып, ғылым тапқандардың жолына неге салмайды екеміз?

Сол өрістетіп, өрісімізді ұзартып, құмарланып жиған қазына­мызды көбейтсек керек, бұл жанның тамағы еді. Тәннен жан артық еді, тәнді жанға бас ұрғызса керек еді. Жоқ, біз олай қылмадық, ұзақтай шулап, қарғадай барқылдап, ауылдағы боқтықтан ұзамадық. Жан бізді жас күнімізде билеп жүр екен. Ержеткен соң, күш енген соң, оған билетпедік.

Жанды тәнге бас ұрғыздық, еш нәрсеге көңілменен қарамадық, көзбен қарамадық, көңіл айтып тұрса сенбедік. Көзбен көрген нәрсенің де сыртын көргенге-ақ тойдық. Сырын қалай болады деп көңілге салмадық, оны білмеген кісінің несі кетіпті дейміз. Біреу айтса да, ұқпаймыз. Біреу ақыл айтса: «Өз білгенің–өзіңе, өз білгенім–өзіме», «кісі ақылымен бай болғанша, өз ақылыңмен жарлы бол» деген дейміз, артығын білмейміз, айтып тұрса ұқпаймыз, - деп атап көрсетеді.

#### Сонымен қатар, Ш.Құдайбердіұлының еңбектері де тұлғаның бойындағы рухани адамгершілік қасиеттерді қалыптастыруда негізгі орын алады. Оның «Ұждан» атты мақаласында «... Жан жоқ деушілер: жан-миға біткен бір сипат, онан бөлінетін нәрсе емес дейді. Бұл сөз жанды таба алмай, орнын сипалаған сияқты. Себебі ми, жұлын, электрия қуаттарын жинайтын лао бөтелкесі, батарея сауыттары сияқты, жанның тұрағы, ол бұзылса, электрия кеткен сияқты, жан да кетеді Жан адам өлген соң бір хайуанға кіріп, ол өлсе тағы бір хайуанға кіріп жүреді деген сөздің дәлелі не екен?

Ғ.Есімнің философиялық толғаныстарында[[25]](#footnote-25)«Өзім туралы не білем? Аз білем. Көп білгім келеді, бірақ оның тәсілі қандай? Сірә, өзіңді білу өзгені қабылдай алудан басталса керек. Өзге өзім үшін–айна. Адам айнадан өзін көрмей ме? Демек, өзге деген бөгде емес, өзім болып шықты. Өзгесіз мен жоқпын. Осылай ойлай берсек, қандай нәтижеге келмекпіз? Жеке адамның өзге адамдармен қарым-қатынасын зерттейтін арнайы білім саласы – социология бар. Адамдардың қарым-қатынасы болмаса, тіптен адамның өзі болмайды деген де қағида бар. Адамдар қоғамдық қатынастар жиынтығы деген маркстік ілім бар. Адамдарды тегі (сословиесі), қызметі, дәулетіне қатысты анықтайтын түрлі страттық теориялар да баршылық. Қалай болғанда да адам өзін өзгелермен теңдестіріп, салыстырып, соған орай пікірлерін, іс, әрекет, харакеттерін жасауды дағдыға айналдырғаны шындық.

“Адамдар сыртқы көрінісі арқылы емес,ішкі жан дүниесі арқылы бағаланады",-деп Ы.Алтынсарин жас балаға адамдықтың негізі кішіпейшілікте екеңдігін қарапайым түрде жеткізе білген. Ы.Алтынсарин өзінің “Қазақ хрестоматиясы” атты еңбегіне халық әндері, жұмбақтар, жаңылпаштар, ертегілер, батырлар жыры үзінділерінің көптеген түрлерін енгізген. Ол үшін фольклор келешек ұрпақты тәрбиелеу құралы қызметін атқарды. Өзінің педагогикалық теориясында, жас жеткіншектердің адамгершілік тәрбиесін қалыптастырып, жетілдіруде қазақ халқының ғасырлар бойы тәрбие саласында жиған бай тәжірибиесін негізге алу қажет деген пікірді ұстағандардың бірі–Ы.Алтынсарин. Ол бала жасынан бастап халықтық педагогикадан алған тәлім-тәрбиесін, үлгі-өнегесін, көніліне түйгендерін оқу-ағарту ісі арқылы қазақ балаларының бойына сіңіре білді. Балаларды халық ауызекі шығармашылығын қадірлеуге, ондағы халықтың басынан өткен қилы-қилы тарихи кезеңдерге әділ баға беруге үйретті. Оның “Қазақ хрестоматиясы” еңбегіне енгізілген ауыз әдебиетіне жинаған материалдарының мазмұны танымдық-адамгершілік, өнегелілік және ақылгөйлік сипатқа ие болды. Ы.Алтынсарин хрестоматияда халықтың ауызекі шығармашылығының негізгі салаларын (ертегілер, эпос, аңыз-адамгершілік, танымдық, дидактикалық бағытты) ұстайды. Бұлардың бәрінде автор достыққа шыншылдыққа, ұстамдылыққа, адал еңбек етуге, туған жерін, елін сүюге, ұлттық дәстүрлер тағылымын дұрыс түсініп, қадірлеуге, ата-ананың ақыл-кеңесін тыңдай білуге, үлкендерге құрмет көрсетіп, кішілерге көмектесуге шақырады.

Ш.Уәлиханов үшін фольклор–халықтың поэтикалық тарих, «халықтың жаны, ұғымы, салты мен әдебі, өмір бейнесін бейнелеуі». Ш.Уәлиханов қазақ және қырғыз фольклорын алғаш рет қазақ және қырғыз тілдерінде жазып алып, жариялаған.”Қалай дегенмен де өмірдің, өз қоғамының ұғымдары мен қатынастарының бейнесі ретінде қазақтар поэзиясының өте-мөте қызықты және көңіл аударатын жақтары бар”, - деп атап көрсетеді ғалым.

Ш.Уәлиханов ауыз әдебиеті үлгілерінің ішінде адамгершілік –эстетикалық тәрбиенің таптырмас құралы-ертегілер жайлы құнды пікірлер айтқан. Ертегілердің мазмұнының бай екенін ескертіп, ондағы батыр, жезтырнақ алып секілді кейіп-керлерді көрсету арқылы адам баласының жағымды-жағымсыз моральдық қасиеттерін (кішіпейілділік, әділеттілік, қарапайымдылық, шыншылдық, ізеттілік т.б) ажырата білуге шақырады. Мақал–мәтелдер жинақтау арқылы халықтың балалар тәрбиесінің әлеуметтік-тарихи тәжірибесін көрсете білді. Ғалымның жинақтаған мұралары бүгінгі ұрпақтың жетілуіне және өзін жетілдіруге негіз болады.

Зерттеуші ғалымдар тұлғаның өзін тану үдерісінде өзін-өзі көрсетуі, өзін-өзі белгілеуі, өзін-өзі бекітуі, өзін-өзі жетілдіруі, өзін-өзі танытуы, өзін-өзі жүзеге асыруына аса мән берген. Өзін-өзі бекіту тұлға ретінде өзі туралы толық шамада мәлімдеуге мүмкіндік береді; өзін-өзі жетілдіру қандай да бір идеалға жақындау ұмтылысын көрсетеді; өзін-өзі таныту-өз бойынан белгілі бір потенциалды айқындау және оны өмірде пайдалану.

**Семинар тақырыбы.** Мектептің тәрбиелік үдерісі: сипаттамасы, құрылымы, қағидалары, негізгі компоненттері және олардың өзара әрекеттестігі.

**Мазмұны.** Тұлғаның біртұтастығын қамтамасыз ету тәрбие үдерісінің мақсатын, міндеттерін, мазмұнын, әдістері мен формаларын, ұстанымдарын бірімен-бірін тығыз байланыста жүргізуге жан - жақты талдау.

Тұлғаны әлеуметтендіруде әлемдік іс - тәжірбиелерге тарихи шолу жасау, салыстыру.

**Өзін-өзі бақылауға арналған сұрақтар**

1. Тәрбие үдерісінің мақсаттылығы деген не?
2. Тәрбие міндеттері мен мазмұнының жеке тұлғаны жан-жақты дамытудағы диалектиаклық байланысын қалай түсінесіз?
3. Тәрбие үдерісінің өзіндік ерекшеліктерін атаңыз.
4. Тәрбиенің жеке тұлғаны қалыптастыруға қандай ықпалы бар?
5. Жеке тұлғаның дамуының сыртқы және ішкі факторларын атаңыз.
6. Тәрбиенің екі жақты сипаты деген не?
7. Әлеуметтік белсенділік қалай қалыптасады?
8. Белсенді әрекет түрлерін атаңыз
9. Оқушы жастарға өз өмірін құру үшін қандай тұлғалық сапалар маңызды?
10. Тәрбиенің негізгі қағидаларын талдаңыз.

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Бүгінгі жалпы білім беретін мектептің тәрбие мақсатын анықтап, конспект жазыңыз.

2. Тәрбие мақсатынан туындайтын тәрбие міндеттерін жазып көрсетіңіз.

3. Жалпы білім беретін мектептің тәрбие мазмұнының тәрбие мақсаты мен міндеттері арасындағы диалектикалық байланысты нақты мысалмен дәлелдеңіз.

4. Тәрбиенің қоғамдық құбылыс екенін негіздеңіз.

1. Тәрбие - біртұтас құбылыс екенін сипаттаңыз.
2. Тәрбиенің көпжақты процесс екеніне дәлелді мысалдар келтіріңіз.
3. Тәрбиенің әлеуметтік рөлі туралы пікіріңізбен бөлісіңіз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Жалпы білім беретін мектептің тәрбиелік қызметінің мақсаттары мен міндеттері.

1. Осы заманғы оқушыны тұлға ретінде қалыптастырудың жалпы мәселелері.
2. Қазіргі жағдайдағы жеке тұлғаның даралық және әлеуметтік сипаты.
3. Тұлғаны әлеуметтендіру.
4. Әлеуметтік тәрбиелеудің жалпы факторлары.

**Өзіндік жұмысқа арналған әдебиеттер**

1. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.
2. Педагогика тарихы. Оқулық. Алматы. ҚазМемҚызПУ. 2009. – 390 б.
3. Молдабеков Ж. Өзіндік таным. Оқу құралы. – Алматы: «Қарасай», 2014, -376 б.
4. Жұмабаев М. Педагогика. – Алматы: Рауан, 1998. – 112 б.
5. Селевко Г.К. Концепция самовоспитания. – Сайт: www.abcpeople.com/typework/psychology/selfcontrol2.htm
6. Назарбаева С.А. Этика жизни. Алматы. 2001. - 96 с.
7. Пірәлиев С.Ж., Саңғылбаев О.,”Өзін тану және да-мыту” Оқу құралы – Алматы: Абай атындағы Қазақ ұлттық педагогикалық университеті, 2011. -250 бет.
8. Жарықбаев Қ. Психология. Оқулық. –Алматы: «MLD -GUL» баспаханасы, 2010. – 722 б.
9. Воронов В.В. Педагогика. М.: ТК Велби, Издательство Проспект, 2004. -432 с.
10. Безрукова В.С. Педагогика. Ростов н/д: Феникс6 2013. -381 с. Высшее образование.
11. Ұзақбаева С.А. Тамыры терең тәрбие. – Алмати. “Білім”, 1995.

**III бөлім. ТӘРБИЕ ҮДЕРІСІНІҢ ЖАЛПЫ ЗАҢДЫЛЫҚТАРЫ МЕН ҰСТАНЫМДАРЫ**

**Жоспар:**

**3.1.Тәрбие - арнайы ұйымдастырылған және саналы жүргізілетін педагогикалық үдеріс.**

**3.2. Тәрбие заңдылықтары.**

**3.3. Тәрбие үдерісінің жалпы ұстанымдары.**

***Негізгі түсініктер:*** Педагогикалық үдеріс, тәрбие үдерісі, іс-әрекет құрылымы, заң, заңдылықтар, тәрбиенің заңдылықтары.

**3.1. Тәрбие арнайы ұйымдастырылған және мақсатты түрде жүргізілетін педагогикалық үдеріс**

Тұтас педагогиалық үдерісте тәрбие үрдісі маңызды орын алады. Ол сырттан ықпал ету арқылыда, оқушының өзінің белсене қатынасуы арқылы да қалыптастырылатын үдеріс. Тәрбие үдерісінде мазмұндық және әдістемелік жағы бөлініп алынады.

Тәрбиенің мазмұнына алға қойылған мақсаттар мен міндеттерге сәйкес оқушылар меңгеруге тиіс білімдер, сенімдер, дағдылар, сапалар және тұлғаның ерекшеліктері деген ұғымдар енеді.Әлеумдік жаһандану көшіне ілесе алатын тұлғаны тәрбиелеуде Қазақстан Республикасы Білім және ғылым министрлігі бекіткен «Тәрбие негіздері» тұжырымдамасында анықталған мақсаттар мен міндеттерге қол жеткізу тәрбие жұмысының басым Қазақстандық патриотизм және азаматтық тәрбие, құқықтық тәрбие, рухани-адамгершілік тәрбие, ұлттық тәрбие; отбасы тәрбиесі, еңбек, экономикалық және экологиялық тәрбие, зияткерлік тәрбие, ақпараттық мәдениет тәрбиесі, көпмәдениетті және көркем-эстетикалық тәрбие, дене тәрбиесі, салауатты өмір салты негізінде тәрбие жұмысын іске асыру тиімділігін өлшеуші ретінде критерийлер: олар тұлғаның қоршаған әлемге, қандай да бір құндылықтарға және құбылыстарға қарым-қатынастары арқылы байқалады, тәрбие тұтастай педагогикалық үдеріске қосылған жағдайда тәрбиенің басты мақсатына жетуге, тұлғаны жан-жақты және үйлесімді қалыптастыруға мүмкіндік туады.

Қазіргі таңда тәрбиенің негізі басты бағыты–тұлғаны қалыптастыру. Тұлғаны қалыптастыру ол үздіксіз жүргізілетін педагогикалық үдеріс. Адам кәсіби мамандық иесі, оған дайындық барысында, мамандыққа сай білімін жалғастырғанда бірге жүреді. Тұлға дегенімізге философиялық, педагогикалық, психологиялық ғылымы тұрғысынан жан-жақты зерттеу жүргізіліп, әр қырынан өздерінің анықтамалық тұжырымын береді.Тұлға–ерік-жігерінің іске асуы, өз ойын еркін іске асырудың дайындығы және оның іске асуының нәтижесі. Ерік-жігер механизмі дегеніміз адамның өзіне тән жеке бас қасиеттерін іске асыруы.Тұлға дегеніміз–сезімнің, әсердің ішкі күшінің-сүйініштің бойға жинақтаған көрінісі.

Ұлттық тұлға - тілі, діні, мәдениеті, салт санасы қалыптасқан ортада жеке адамға тән қасиеттермен өз ұлтының, халқының тұрмыс тіршілігін бойына сіңіріп, ұлттық намыс, талғам және ұлттық сана белгілерін өз бойында тұтастай көрсетіп, ең жоғары рухани деңгейде дамыған адам (К.Оразбекова).

Шынайы патриот тұлға – жалпы адамзаттық құндылықтардың негізін салушы және таратушы (С.Л.Рубинштейн).

Жан-жақты мәдениетті тұлға деп өз мәдениетіне де, өзге мәдениетке де тәнті адам деп танимыз. Төл мәдениетті терең білу оған басқа мәдениеттерге қызығушылыққа іргетас қаласа, көп мәдениетті білу өз мәдениетін мақтан тұтуға негіз салады.

И.П.Подласый тәрбиені мәдениет тұрғысынан қарастыра отырып, кешенді жүргізу технологиясы төмендегі талаптарды орындау барысында іске асатынына тоқталады:

1. тәрбиеленушіге төмендегі үш бағыт: олардың санасына, сезіміне және тәртібіне әсер ету арқылы;
2. жағымды нәтижеге тәрбиенің табиғи байланысы (ішкі педагогикалық әрекеттесу) және тұлғаның өзін-өзі тәрбиелуі арқылы жетеміз;
3. тәрбиеге қатысы бар әлеуметтік институттар мен бірлестіктерді, жалпы баспасөз құралдарын, әдебиет, өнер, отбасы, мектеп, құқық қорғау органдары, т.б. кешенді ықпал ету жағдайларының бірлігі және оларды үйлестіру;
4. тұлғаның сапалық қасиеті жүйелі нақты тәрбие ісі арқылы қалыптасады;
5. кешенді ықпал тәрбие жүйесіне және оны басқаруға жүйелі ықпал ету арқылы табысты болады. Тәрбиені басқару ішкі және сыртқы факторлардың өзара әректтестікте болғанда ғана жақсы нәтиже беретініне тоқталады.

Сонымен қатар, мектептегі тәрбиелеудің міндеттеріне:

* Жеке тұлғаның адамгершілік бейнесін қалыптастыру;
* Қоршаған ортаға ізгілік қарым-қатынасын қалыптастыру;
* Жеке тұлғаның ішкі мүмкіндігі бойынша дамуын жетілдіру жатады.

Жалпы мектептердің тәрбие жұмысы тұлғаның іс-әрекеті негізінде іске асады.

Келесі құрамдас бөлік – бұл мектептің тіршілік әрекетінің бейнесі. Ол оқу орнындағы іс-әрекетті, қарым-қатынас пен араласа білуді ұйымдастыру туралы түсінікті, жүйе жасаушылардың байланыстары мен факторларды, оқушылар, мұғалімдер, ата-аналардың бірлескен тіршілік әрекетінің басым бағыттарын анықтауды қамтиды.

Баланың тұлғасын қалыптастыруға әсер ететін мүмкіндіктер мен ұжым мүшелерінің рухын анықтайтын оқу тәрбие процесі не қатысушылардың тұлғааралық қатынастарының сипаты мен принциптері назарда болуы керек.

Мұғалім де, оқушы да мектептен өз орындары мен рөлін таба алса ғана мектеп бейнесі жеке мәнге және маңызға ие бола алады.

Қазіргі мектептегі ізгілендіру мен демократизація идеясы мұғалім мен оқушыға оқу-тәрбие жұмыстарының тәсілдерін, бағыттарын, әртүрлі деңгейлердегі бағдарламаларды, дифференциялық білім беруді таңдап алуға еркіндік құқығын беріп отыр. Мұның өзі үлкендер мен балалардың бірлесе отырып еңбектенуіне, бір тәрбие жүйесін екіншісі мен ауыстырып қолдануға жағдай туғызады. Шығармашылық, еркіндік пен оқу-тәрбие процесін ұйымдастырушының кәсібі мен жалпы мәдениетіне жоғары талапқ ойыпотыр.

*Тәрбие жұмысы* – бұл жеке тұлғаның неғұрлым толық дамуына бағытталған ересектер мен балалардың тіршілік әрекетін ұйымдастыруға бағытталған мақсатты іс-әрекет.

Қазіргі мектептің жалпы даму тенденциялары, тәрбие жүйесінің болуы, әр мектептегі тәрбие жұмысының атқаруда түрлі әлеуметтік институттардың өзара қызмет бөлісіп алуын, тәрбиешілер қызметінің мақсаттары мен міндеттерінің өзгеріске ұшырауын, олардың функцияларын байта қарауды талап етеді.

Шындығында оқушының іс-әрекетін тудыруда негізінен түрткі болу қажет. Іс-әрекет құрылымының негізгі компоненттері материалдық, экономикалық, гигиеналық, моральдық-психологиялық, уақытша жағдайлар негізінде іске асады. Бұл жағдайлар іс-әрекеттің құрылымына тікелей кірмесе де оның іске асуына тікелей жағдай жасайды. Мектеп дамуында жаңашыл үрдістің, жаңашыл іс-әрекеттің субъектісі болып: мектеп-гимназия директоры, директордың орынбасары, мұғалімдер, ғалымдар, оқушылар, ата-аналар, демеушілер, әдіскерлер, жоғарғы оқу орындарының оқытушылары, кеңесшілер, білім беру органдарының қызметкерлері т.б. енеді.

«Мектеп-гимназиядағы тәрбие үрдісіндегі жаңашылдық неде?»,-дегенге келетін болсақ, жеке тұлғаны қалыптастыруда, сабақ үрдісінде, тәрбие беруде және сыныптан тыс уақытта тәрбие беру мәселелері негізгі орын алады, сыныптан тыс жүргізілетін іс-шараларының негізгі көздеген мақсаты, бүгінгі қоғамдық ағымға еркін араласатын, өз ойларын еркін айта алатын белсенді, әлемдік прогресс көшіне ілесе алатын жеке тұлғаны қалыптастыру. Қазіргі тәрбиенің негізгі мақсаты тұлғаға бағдарланған тәрбие технологиясын іске асару.

Жаңа типті мектептегі тәрбие жұмысы, аты айтып тұрғандай өзіндік жаңашылдығымен айшықталуы керек. Яғни, жаңа типті мектептегі оқу-тәрбие үрдісіндегі жаңашылдық: білім берудің мазмұнында; оқу-тәрбие үрдісінде; әдістерінде; технологиясында; оқу-тәрбие үрдісін ұйымдастыруда; жаңа типті мектептің басқару жүйесінде, оқушыларды білімін және тәрбиелік деңгейлерін бағалауында көрініс табуы керек.Қазір технологияның көптеген түрлері мектептің оқу тәрбие үдерісіне енгізіліп жатыр. Біздің мақсатымыз тәрбие технологиясын басқа педагогикалық технологиялармен сыни тұрғыда ойлау технологиясы, миға шабуыл технологиясы, ақпараттық технология т.б. өзара байланыста жүргізу қарастырылуы қажет. Қазір аталған үдеріс барлық білім жүйесінде еркін пайдаланып отыр.

Субъективтік құрылымына қарай мектеп-гимназия жұмысының қандай дәрежеде екенін байқауға болады. Кейбір жадайда әртүрлі тығыз істерге байланысты субъективтік құрылымдар өзгеріске ұшырайды.

Жаңашыл үрдістің мазмұндық құрылымы: оқыту, тәрбиелеу, оқу-тәрбие үдерісінде, мектеп-гимназияны басқаруда өзіндік жаңашылдығымен көрініс табуы керек. Әрбір компонент өзіндік күрделі құрылымнан тұрады. Оқу-тәрбие үрдісінде ол білім мен тәрбие берудің әдістерінде, түрінде, тәсілінде, құралында және т.б. жаңашылдығымен көрініс табады.

Жаңа үлгідегі мектеп-гимназияларда тәрбие жұмысын төмендегі бағытар бойынша жүргізу көзделді:

1. Гимназистердің танымдық белсенділігін дамыту.

Гимназистердің танымдық белсенділігін дамыту сабақ барысында және сабақтан тыс уақыттағы жүргізілетін іс-шаралар өзара байланыста іске асады. Яғни, сабақ үрдісінде өтілетін материал гимназистердің танымдық іс-әрекетін, белсенділігін дамытуға ықпал ету (гимназистердің шығармашылық ізденуіне түрткі тудыру арқылы, ойын әрекеті: дискуссия, эксперименттік, зерттеушілік) негізде іске асырылады.

Ал, сабақтан тыс уақытта гимназистердің танымдық белсенділік іс-әрекетін дамытуға:

* Оқытудың сабақтан тыс шығармашылық түрі арқылы: пән апталығы, байқаулар, пәндік олимпиада, турнирлер, марафондар және т.б.
* Клубтық және үйірмелік іс-әрекеттер арқылы: драмалық клуб, дискуссиялық клуб, музыка студиясы, пәндік үйірмелер.
* Кітапханаларға, музейлерге, театрларға, көрмелерге жүйелі және үзбей бару арқылы жүзеге асады.

Оқушы гимназистедің ұжымдық іс-әрекетінің ұйымдастырылу түрінің әр түрлілігіне байланысты, олардың топтарының құрылымдық ерекшеліктеріне байланысты тәрбие жұмысы:

1. Сынып ішіндегі жүргізілетін тәрбие жұмыстары.
2. Сыныптан тыс уақытта жүргізілетін тәрбие жұмыстары: а) клуб, үйірмелерде жүргізілетін тәрбие жұмыстары; ә) сынып аралық тәрбие жұмысы болып екіге бөлінеді.
3. Қоршаған ортаға ізгілік қарым-қатынасын және жеке тұлғаның адамгершілік қасиеттерін қалыптастыру.
4. Жеке тұлғаның бойындағы адамгершілік негіздерді қалыптастыруда адамгершілік сезім, адамгершілік сана, ерік, ойлау қабілетін жетілдіру болып табылады.
5. Жеке тұлғаның ішкі қажеттілігі бойынша өзін-өзі жетілдіруді қалыптастыру.

**Өзін-өзі бақылауға арналған сұрақтар**

1. Педагогикалық үдеріс дегеніміз не?

1. Тәрбие үдерісі дегеніміз не?
2. Сынып ішіндегі тәрбие жұмысы.
3. Мектеп-гимназиядағы тәрбие үдерісіндегі жаңашылдық дегеніміз не?

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Тәрбиеге кең және тар мағынада сипаттама беру.
2. Тәрбиенің іс-әрекеттік тұжырымдамасы.
3. Тәрбиенің жеке тұлғалық тұжырымдамасы.
4. Тәрбиенің құндылық тұжырымдамасы.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Тәрбие арнайы ұйымдастырылған және саналы жүргізілетін педагогикалық үдеріс.
2. Тәрбие - тұлғаның адамдық болмысын терең мәнді сипаттама.
3. Тәрбиеге кең және тар мағынада сипаттама.
4. Тәрбиенің іс-әрекеттік, жеке тұлғалық, құндылық тұжырымдамасы.
5. Жаңа типті мектептердегі тәрбие жұмысын ұйымдастырудың ерекшеліктері.

**Студенттердің өзіндік жұмысына пайдаланылатын әдебиеттер**

1. Подласый А. Педагогика. М.: 1998. - 325 б.
2. Болдырев Н.И. Методика воспитательной работы в школе. – М.: Просвещение, 1981.
3. Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.
4. Сластенин В.А., Исаев И.Ф., Шиянов Е.Н. Педагогика. /Под ред. В.А.Сластенина. 2-ое издание, стереотипное. – М.: “Академия”, 2002.

**3.2. Тәрбиенің заңдылықтары**

**Жоспар:**

Тәрбиенің заңдылықтары туралы түсінік.

Жеке тұлғаның қарым-қатынасы мен іс-әрекетінің бірлігі мен байланыстылығы.

Тәрбие үрдісі мазмұнының обьективтік және субьективтік жағдайлармен байланыстылығы. Даму үрдісінің тәрбиемен байланыстылығы және бірлігі.

***Негізгі түсініктер:***"БҰҰ адам құқығының жалпыға бірдей декларациясы", "Бала құқықтарының Конвенциясы", заңдылық,тәрбие заңдылықтары, тәрбие үрдісінің диалектикасы, оқушылардың жас және жеке басы ерекшеліктері, тәрбиенің екі жақты сипаты, тәрбиенің ұжымдық бағыттылығы.

**3.2.1. Тәрбиенің заңдылықтары туралы түсінік**

Заңдылық ретінде біз тәрбие үрдісіндегі тұрақты құбылысты қарастырамыз, оны іске асыру кезінде жеке тұлғаның дамуында және қалыптасуында әсерлі нәтижелерге қол жетеді. Тәрбие процесінің бірнеше ерекшеліктері бар. Олар педагогикалық заңдылық ретінде көрініс береді.

Заңдылық дегеніміз – қоғамның мақсаттары мен міндеттеріне сай келетін, заң аясынан шықпайтын құқықтық әрекеттер мен құқықтың орындалуына саналы түрде жету.

Тәрбиенің педагогикалық заңдылығын объективтік, жеке адамның еркіне бағыныссыз, тәрбие үдерісінде өзіндік тұрақты қасиеті бар көрініс деп білеміз.

Заңдылықты айқындау дегеніміз педагогикалық үдерісті (идеалдық) мүлтіксіз жоспарлау, сөйтіп тәрбиесін бақылап, басқарудың ғылыми жүйесін тәжірибеге енгізуге байланысты атқарылатын іс-әрекет.

Тәрбие жұмысының заңдылықтарына баланың үнемі жетілуі, даму жағдайында болуы; тәрбие мен дамудың бірлігі және өзара байлыныстылығы; тәрбие мен өзін-өзі тәрбиелеудің бірлігі және өзара байланыстылығы т.б. жатады.

*Тәрбие ісінің қоғамның әлеуметтік-экономикалық қажетін өтеуге сай келуі,* оның демократиялық принципті іске асыруы, адам құқығын қорғау мәселелері мен тығыз байланыстылығы.

Осы заманғы тарихи жағдайларға байланысты халықаралық қауымдастық дүниежүзі тарихында халықаралық стандарт болып табылатын жалпыадамзаттық құндылықтар мен адамның негізгі құқығы, бостандығы ашылып көрсетілген ("БҰҰ адам құқығының жалпыға бірдей декларациясы", "Бала құқықтарының Конвенциясы") құжаттарды жасады. Олар осы заманғы тәрбиенің теориясы мен методологиясымен, тәрбиенің мұраттарымен рухани құндылықтарының үлгісін жасауға жаңаша бағыт белгіледі. Қазақстан Республикасының "Білім туралы" Заңына сәйкес бұл құжаттардың жетекшілік рөлі біздің еліміздің білім саласындағы мемлекеттік саясатының негізі болды. Сондықтан тәрбиенің мазмұнында республикада және оның жекелеген аймақтарныдағы әлеуметтік-экономикалық даму факторларының есебінен жүргізу басты мәселе болып отыр. Ол тәрбиенің мазмұнынан көрініс тауып, әр халықтың мәдени-тарихи құндылықтарын жалпы әлемдік мәдениеттің жетістіктерімен бірлікте, сабақтастықты жүзеге асыруға мүмкіндік берді. Тәрбиенің бұл заңдылығын жүзегеа сыруда оқушыларды ана тілінде және ұлтаралық тілдерде оқыту халықаралық маңызға ие болып отыр.

Тәрбие мақсатының тиімділігі оны ұйымдастыру ісі тәрбиеленушілігі жақын және түсінікті болғанда ғана іске асырылады. Осы заманғы тәрбиелік үрдіс мақсат тұтастығымен, оларға қол жеткізуде оқушымен қоян-қолтық жұмыс істеумен ерекшеленеді. Бұл мақсатқа жетудің құралы-адамға базалық мәдениет негіздерін меңгерту арқылы іске асырылады. Осыдан келіп тәрбиенің мазмұны жеке тұлғаның "базалық мәдениетіне" негізделуінің қажеттілігі туындайды. Ол мәдениет ұлттық экономикалық және еңбек мәдениетінен, саяси, демократиялық және құқық мәдениетінен, адамгершілік және экологиялық, көркемдік-эстетикалық, дене мәдениеттерінен құралады. Оның негізі отбасы мәдениетінен туындайды, яғни ұлттық мәдениет отбасылық тәрбиеден бастау алады.

Бүгінгі нарықтық қатынасқа көшу кезінде рухани құндылықтың жетімсіздігі тәрбие жұмысының мазмұнын жетілдірудің қажеттілігін туғызып отыр. Ол оқушы жастарды құндылық атаулыны бағалай білуге, ұлттық мәдениет пен өркениетті әлемдік мәдениеттің озық үлгілерін кіріктіре отырып игеруге баулуды талап етеді. Ал мұның өзі жеке тұлғаны жан-жақты жетілдіріп қалыптастырудың күшті құралы болып саналады.

*Тәрбие үдерісінің диалектикасы.* Тәрбие үрдісі өзінің жаратылысы жағынан диалектикалық болып келеді. Ол жеке тұлғаның үздіксіз дамуда, өзгерісте, қозғалыста болуына байланысты. Тәрбие үдерісінің негізі өмірде кездесетін себептерге байланыысты дамып, өзгеріп отырады, сондай-ақ ол баланың жас ерекшеліктеріне де байланысты дамуда, өзгерісте, өсуде болады. Тәрбие үдерісінің диалектикасы дамудың ішкі және сыртқы қайшылық заңдылықтарына бағынады. Дамудың ішкі қайшылығының бірі–жеке тұлғаның даму үдерісінде білуге құмарлығы мен білмейтін жұмбақ істердің ара қатынасынан туындайды. Адамның білмегенді білуге деген талпыныс, іс-әрекеті оның белсенділігін туғызады, білмегенді білу үшін тәжірибе жинақтауға сүйене отырып, белгісізді білуге қимыл, әрекет жасауға икемделеді. Ал сыртқы қарама-қайшылықтарды жеңу ісі де тәрбие үдерісінің қозғаушы күші болып саналады. Мысалы, мектеп пен отбасы арасындағы тәрбие ісіндегі түсініспеушілік, ата-аналардың педагогтардың талабын дұрыс түсінбеуі, т.б. теріс әсерін тигізеді.

Бұл заңдылық тәрбиенің тұтастығы мен өзара байланысындағы, тұлғаны оқыту мен дамытудағы диалектикалық шарттылықтардан көрініс табады. Тұлғаның дамуы тәрбие мен оқытудың сапасына байланысты. Оқыту тұлғаны қалыптастырудың құралы болып табылады. Өз кезегінде тәрбиенің мазмұны, түрі және әдісі тәрбиеленушілердің жалпы даму дәрежесінің деңгейіне байланысты болады. Тәрбие теориясы тұлғаның дамуына әлеуметтік тәжірибені игеруге, қарапайым, білім, білік және дағдыларды жинақтауға көмегін тигізеді. Жеке тұлғаның дамуы өзінің көрінісінен алдымен адамның психикалық қызметінің сапалық өзгеруінен, онда жаңа сапалардың, мінез-құлық белгілерінің қалыптасуынан табады. О.Н.Козлова тәрбие үдерісінде оқушылардың іс-әрекетінің мазмұны олардың қажеттілігінің өзгеріп отыруына байланысты көп вариантты болып келеді және қажеттіліктің даму өрісімен анықталады деп атап көрсетеді.

*Оқушылардың жас және жеке басы ерекшеліктерінің ескеру негізіндегі тәрбиенің тұлғалық бағыттылығы.* Педагогикалық қамқорлықтың ең жоғарғы мақсаты мен мәні бағдарлама, іс-шаралар, түрі мен әдіске қол жеткізу емес, баланың, жасөспірімнің, жас жігіттің өзі болуы керек. Олардың даралығын, өзіндік мінез-құлықтарын, өз бойындағы қасиеттерді сезінуін биік руханилыққа жетістіктерге дейін дамыту керек. Нарықтық қатынасқа көшу кезінде баланың өзін-өзі тәрбиеленуіне, өзінің ішкі мүмкіндіктерін сыртқа шығаруынан, өзінің қабілетін, іскерлігін танытуына зер салу қажет. Баланың ішкі мүмкіндіктері айналасындағы адамдардың оған деген сүйіспеншілік сезімі мен қарым-қатынас жасауына тікелей байланысты. Баланы тең адам санап, оған еркіндік бергенде ғана ол өз пікірін ашып айта алады, яғни үлкендердің балаға деген шынайы құрметі, сүйіспеншілігі олардың өзгелерге деген сенімін арттырады.

Жетіліп келе жатқан тұлғаның тәрбиесі оны іс-әрекетке ендіру үрдісінен, сонымен бірге сол іс-әрекеттің субъектісі екенін баланың өзінің сезінуінен және оған себепші болатын үлкендермен бірлестікте еңбек етуінен туындайды.

Тұлғаны қалыптастырудың тиімді дамуы баланың белсенділігін демеп отырған жағдайда ғана сәтті болады. Тұлғаның құрылымындағы әлеуметтік-психологиялық жаңа өзгерістер оның өзінің белсенділігін арттыру жолымен іске асырылады. Бірақ белсенді қызмет үрдісінде оның дене және рухани жағынан өзгеріске түсуіне, баланың күш-жігер жұмсауын арттыруға мүмкіндік береді. Тәрбие үдерісі осы тұрғыдан алғанда жоғары қарай дамитын қозғалыстын тоқтамайтын, әліде жаңа және үлкен күш-жігерді талап ететін үдеріс болып көрінеді.

Кез келген тәрбиелік міндет белсенділікті арттыру арқылы шешіледі. Мәселен дененің дамуы дене шынықтыру жаттығулары арқылы, адамгершілік тәрбиесі, адамгершілік тәжірибеге тұрақты түрде бағытталу арқылы жүреді.

Оқушылармен бірлесе отырып, адамгершілік және рухани мәдениетті, оның тамаша үлгілерін іске асыру, соның негізінде жеке басқа тән құндылықтарды жинақтап жасап шығару, сөйтіп тәрбие жүйесінде оқушының жеке басының белсенділігін туғызумен бірге тәрбиеші жұмысының мазмұнында құрайды.

*Тәрбиенің екі жақты сипаты*. Тәрбие ісіне қатысу екі жақты болады: біріншіден, тәрбиеші дене тәрбиеленушіге дейінгі тікелей байланыс арқылы іске асырылатын әрекет. Тәрбиешінің қолында кері байланыс арқылы жинақталған хабар неғұрлым көп болса, тәрбиелік ықпал соғұрлым мақсаттылықпен іске асырылады. Бұл заңдылық мұғаліммен оқушының өзара әрекеттесуін және тәрбиенің нәтижелі болуын қарастырады. Егер тәрбие үрдісіне қатысушылардың өзара байланысы нәтижелі болмаса, тәрбие ісінің тұтастығы да болмайды. Бұл заңдылықтың нақты көрінісі оқушының сабақ үстіндегі белсенділігімен тәрбие нәтижелерінің арасындағы байланыс арқылы көрініс табады: тәрбиелік қызмет неғұрлым қарқынды, саналы түрде жүргізілсе, соғұрлым тәрбиенің сапасы жоғары болады. Ендеше, тәрбие үдерісінде мұғаліммен оқушының екіжақты байланысты қызметін сипаттайтын өзара тұрақты әрекеттестікті жүзеге асыру талап етіледі. Бұл үшін тәрбиешінің өз шәкіртін жақсы көруі және тәрбиеленушінің жеке басын жоғары адамгершілікпен бағалай білуі қажет.

*Тәрбиеге еріктілік және шығармашылық көзқарас.* Тәрбие үдерісі ізгілікке септігін тигізеді. Тәрбиеленушілердің өзіндік ізгі еркі болмайынша, тәрбиенің негізгі идеяларын: даму идеясын (кедергілерді жеңе білу, өзін көтеру), ынтамақтасу идеясын жүзеге асырудың үлгісі бола алмайды. Тәрбие үрдісі күштеумен жүргізілетін болса, онда балада да, мұғалімде адамгершілік тәрбиесі күйрейді. Тәрбиеші баланың қызығушылығына, ой-қиялына, азаматтық борыш сезіміне, өз бетінше әрекет етуге тырысушылығына, шығармашылығына сүйенген жағдайда ғана тәрбиеленушінің еркіндігі көрініс табады.

Бұл заңдылыққа сәйкес педагог баланың күнделікті басқа адамдармен алуан түрлі қарым-қатынасында өзіндік "менін" саналы түрде түсінуге, қабілетін дамытуға, өзінің жасаған қылықтарын ой елегінен өткізіп, бағалай білуге және олардың себеп-салдарының басқарғанда, "өзінің жеке басына да қалай әсер ететінін көре білуіне, өзінің іс-әрекетін" қорғаушы ретінде өзін-өзі бағалай білуіне барынша жәрдем етеді.

Тәрбиеге деген еріктілік пен шығармашылық көзқарас ықпал етудің дәстүрлі әдісі ретінде оқушыларға арнап қатаң бұйрық шығаруды қаламайды, сондай-ақ оқушының үлкендерге санасыз, еріксіз бағынуын жоққа шығарады (өміріне қауіпті жағдайдан басқада), оның орнына “педагог пен оқушының” өзара араласу стилімен түрлерін осы заманғы озық мәдениеттің өркениетті үлгілеріне жақындатады.

*Тәрбиенің ұжымдық бағыттылығы.* Бұл заңдылық әзірге мектеп өмір сүріп отырған жағдайда өзінің мәнін жоғалтпайды. Мектептің жаңа ұйымдастырушылық құрылымы, оқу-тәрбие үрдісінің мақсаты мен мазмұны, оқушылар мен жүргізілетін жекелей, топтық, сонымен қатар ұжымдық іс-әрекетті сол қалпында сақтауды қажет етеді.

Әрбір адам ұжымда қолайлы жағдайға ие болу үшін және өзінің жеке қабілетін айналасындағыларға көрсете білу үшін аз болсын, көп болсын, өзінің күш-қуатын жұмсауға тырысады. Сонымен бірге, бұл жағдайға бару жұрттың бәрінің қолынан келе бермейді. Оған түрлі субъективті және объективті себептер кедергі болады. Кез келген адам өзінің бойындағы табиғи мүмкіндіктерін табысқа жету үшін пайдалана бермейді, ұялшақтықты жеңе білмейді, ұжым мен құндылық бағдардағы пікір қайшылығына сын көзбен қарай алмайды.

**Өзін-өзі бақылауға арналған сұрақтар**

## Тәрбиенің жалпы заңдылықтары дегеніміз не?

1. Тұтас педагогиалық үдерісі дегенімізді қалай түсінесің?
2. Тәрбие үдерісі дегеніміз не?
3. Тәрбиенің мазмұнының мақсаты?
4. Тәрбие үдерісінің даму заңдылықтары?
5. Заңдылық дегеніміз не?
6. Жеке тұлғаның дамуы дегеніміз не?
7. Жеке тұлғаның қалыптасуы дегеніміз не? Даму үдерісі мен қалыптасу үдерісінің мәнін ашыңыз.
8. Тәрбие үдерісінің ерекшеліктері?
9. Педагогикалық заңдылық дегеніміз не?
10. Тәрбие жұмысының заңдылықтарына не жатады?
11. Тәрбие үдерісінің диалектикасы дегеніміз не?
12. Тұлғаның дамуы ненің сапасына байланысты болады? Сапа мен құндылық ұғымының мәнін ашыңыз.

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Дүниежүзі тарихында халықаралық стандарт болып табылатын жалпыадамзаттық құндылықтар мен адамның негізгі құқығы, бостандығы ашылып көрсетілген құжаттар.
2. Жеке тұлғаның базалық мәдениеті.
3. Базалық мәдениет қай мәдениеттен туындайды?
4. Оқушылардың жас және жеке басы ерекшеліктерінің ескеру негізіндегі тәрбиенің тұлғалық бағыттылығы.
5. Тәрбиенің екі жақты сипаты.
6. Тәрбиеге еріктілік және шығармашылық көзқарас.
7. Тәрбиенің ұжымдық бағыттылығы.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Тәрбиенің заңдылықтары және оның оқу-тәрбие үдерісінде іске асуы.
2. Жеке тұлғаның қарым-қатынасы мен іс-әрекетінің бірлігі мен байланыстылығы.
3. Тәрбие үдерісі мазмұнының обьективтік және субьективтік жағдайлармен байланыстылығы.
4. Даму үдерісінің тәрбиемен байланыстылығы және бірлігі.

**Студенттердің өзіндік жұмысына пайдаланылатын әдебиеттер**

1. Бабанский Ю.К. Педагогика. М., 1988.
2. Кукушкин В.С. Теория и методика воспитательной работы. – Ростов –на-Дону.Изд.центр “МарТ”, 2002.
3. Лихачев Б.Т. Педагогика. - М., 1992.
4. Педагогика./Редакциясын басқарған П.И.Пидкасистый. Аударғандар Г.К.Ахметова, Ш.Таубаева. –Алматы: Қазақ университеті. 2006. -336 бет.

**3.3. Тәрбие үдерісінің жалпы ұстанымдары**

**Жоспар:**

Тәрбие үдерісінің негізгі ұстанымдары. Тәрбиенің мақсаттылығы. Тәрбиенің өмірмен байланыс ұстанымы. Тұлғаның жас және дара ерекшелігі ұстанымы. Талап қою арқылы дамыту ұстанымы. Еңбек арқылы тәрбиелеу ұстанымы. Тәрбиенің жүйелілік ұстанымы. Ұжым арқылы тәрбиелеу ұстанымы. Мектеп, отбасы және әлеуметтік ортаның бірлігі.

Негізгі түсініктер: Тәрбие үдерісі, тәрбиенің мақсаттылығы, тәрбие ұстанымдары.

***Тәрбие үдерісінің негізгі ұстанымдары.***Оқушыларға тәрбие беруде тәрбие заңдылықтарын және ұстанымдарын нақты айқындау педагогикалық үдерісті сапалы ұйымдастыруға негіз болып табылады. Тәрбие ұстанымдары – ғылыми ойдың, түсініктер мен категориялардың, заңдылықтардың жиынтығы.

***Тәрбие ұстанымдары*** (лат. - негіз) – бастапқы белгілі бір теорияның негізгі, бастау боларлық жағдайлары, басшылық ететін идеялары, негізгі мінез-құлық ережелері, әрекеттері меңзеледі. ***Тәрбие үдерісі*** – тәрбие мазмұнының ұйымдастырылу бағыттарын анықтайтын, басшылыққа алынған идеялардың жиынтығы (Болдырев Н. Мектепте тәрбие жұмысының методикасы, 54-б.).

Оқушыларға тәрбие беруде жоғарыда берілген тәрбие заңдылықтарына сәйкес негізгі ұстанымдар басшылыққа алынады. Олар, тәрбиенің мақсаттылығы, тәрбиенің өмірмен байланысы, оқушының жас және дара ерекшелігі, талап қою арқылы дамыту, тәрбиенің жүйелілігі, бірізділігі және үздіксіздігі, тұлғаны ұжым арқылы тәрбиелеу, мектеп, отбасы және әлеуметтік ортаның бірлігі.

***Тәрбиенің мақсаттылығы*** - тәрбие жүйесінде негізгі ұстаным болып табылады. Мәдениетті тұлғаны қалыптастыруда алдымызға мақсат қою арқылы, негізгі міндеттерді белгілей отырып, мазмұны айқындалады. Патриоттық тәрбие тұрғысынан алатын болсақ – егемен еліміздің бейбітшілігі мен тәуелсіздігін, ұлтаралық мәдениетті, ұлттар достығын қалыптастыратын тұлғаны тәрбиелеу көзделеді. Тәрбие ұстанымдары бір-бірімен тығыз байланыста дамиды.

***Тәрбиенің өмірмен байланысы*** тұлғаны жастайынан шынайы өмірмен тікелей байланыста болуы, қоғамдық ағымдағы тарихи болмысты менгеруі оның туған ел мен жер тарихына деген қызығушылығын тудыру арқылы, патриоттық сезімді қалыптастыруға игі ықпал етеді.

***Тұлғаның жас және дара ерекшелігі*** негізгі ұстанымдардың бірі болып табылады. Патриоттық тәрбие мазмұны тұлғаның жас және дара ерекшелігіне лайықты, олардың қабылдауына түсінікті берілген жағдайда ғана біз алдымызға қойған мақсатымызға жетеміз.

***Талап қою арқылы дамыту ұстанымы*** тұлғаның жас және дара ерекшелігін ескере отырып мектеп оқушысы ережесін, өзіне жүктелген міндеттерді орындау, өзінің іс-әрекетіне есеп бере отырып, ерік, жігерін қалыптастыру.

***Еңбек арқылы тәрбиелеу*** ұстанымы қазіргі нарықтық заманда және жаңа ақпараттық даму үдерісінде әлемдік білім кеңістігіне шығу үшін және сапалы өмір сүруге дағдыландырады.

***Тәрбиенің жүйелілік ұстанымы*** тәрбие беру үдерісінде, баланы отбасынан бастап, мектепке дейінгі мекемелер, мектеп, қосымша білім беру мекемелері т.б. жас және дара ерекшеліктеріне негіздей отырып жүргізу арқылы жан-жақты дамыған тұлғаны қалыптастыруға болады.

***Тұлғаны ұжым арқылы тәрбиелеу*** қазіргі көп ұлтты Қазақстан халқы үшін өте қажет деуге болады. Бала жастайынан қоғамдық қатынастарға түсу арқылы қоршаған ортамен қарым-қатынасы қалыптасады. Ұжымда баланың тұлғалық қасиеті көрініс береді. Ұжымда бір-біріне деген көмек, достық, мейрімді қатынастар арқылы олардың мінез-құлқы қалыптасады.

***Мектеп, отбасы және әлеуметтік ортаның бірлігі ұстанымы*** тұлғаның қалыптасуына ықпал ететін бірден-бір күш деуге болады. Мектеп, отбасы және әлеуметтік орта жүйелі түрде бір мақсатқа негізделген тәрбие беру үдерісі негізінде жүзеге асырылса біз қоғам талабына сай тұлғаны қалыптастыруға қол жеткіземіз. Оқушыларға патриоттық тәрбие беруде тәрбиенің негізгі ұстанымдары тәрбие беруді ізгілендіру; даралық ұстанымы; тәрбие берудің үздіксіздігі мен жүйелілігін сақтау ұстанымы арқылы жеке тұлғаны қалыптастыру мүмкіндіктері негізгі орын алады.

**Семинар тақырыбы.** Тәрбие заңдылықтары және ұстанымдары- педагогикалық үдерісті сапалы ұйымдастырудың негізі.

**Мазмұны.** Тәрбие заңдылықтары және ұстанымдары. Мектептің оқу -тәрбие үдерісінде тәрбие заңдылықтары мен ұстанымдарын кешенді пайдалану.Жаңа типті мектептегі тәрбие жұмысының мазмұны. Тұлғаны ұжым арқылы тәрбиелеудің мүмкіндіктері.

**Өзін-өзі бақылауға арналған сұрақтар**

1. Тәрбие ұстанымдары дегеніміз не?
2. Тәрбиенің заңдылықтары?
3. Тәрбиенің өмірмен байланысын қалай түсінесін?
4. Тұлғаның жас және дара ерекшелігі дегеніміз не?
5. Талап қою арқылы дамыту ұстанымы?
6. Еңбек арқылы тәрбиелеу ұстанымы?
7. Тәрбиенің жүйелілік ұстанымы дегеніміз не?
8. Тұлғаны ұжым арқылы тәрбиелеу ұстанымы?
9. Мектеп, отбасы және әлеуметтік ортаның бірлігі ұстанымы?

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Тәрбие заңдылықтарын және ұстанымдарын нақты айқындау педагогикалық үдерісті сапалы ұйымдастырудың негізі?
2. Тәрбие ұстанымдарына сәйкес қандай тәрбиелік жүйені білесіндер?
3. Мектеп, отбасы және әлеуметтік ортаның бірлігі ұстанымы бойынша қандай теориялар бар?
4. Тәрбиедегі жүйелілік ұстанымы қалай іске асады?

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Тәрбие ұстанымдарына жалпы сипаттама.
2. Тәрбиенің өмірмен байланысы.
3. Тұлғаның жас және дара ерекшелігі ұстанымы және оның өмірде іске асуы (мысал келтіру арқылы дәлеледеу).
4. Талап қою арқылы дамыту ұстанымы (мысал келтіру арқылы дәлеледеу).
5. Еңбек арқылы тәрбиелеу ұстанымы (мысал келтіру арқылы дәлеледеу).
6. Тәрбиенің жүйелілік ұстанымы (мысал келтіру арқылы дәлеледеу).
7. Тұлғаны ұжым арқылы тәрбиелеу ұстанымы (мысал келтіру арқылы дәлеледеу).
8. Мектеп, отбасы және әлеуметтік ортаның бірлігі ұстанымы (мысал келтіру арқылы дәлеледеу).

**Студенттердің өзіндік жұмысына пайдаланылатын әдебиеттер**

1. Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.
2. Әбенбаев С. Тәрбие теориясы мен әдістемесі. – Алматы. “Дарын”, 2004.-350 б.
3. Караковский В.А., Новикова Л.И., Селиванова Н.Л. Воспитание? Воспитание… Воспитание! Теория и практика воспитательных систем. –М., 1996.
4. Кульневич С.В., Лакоценина Т.П. Воспитательная работа в современной школе. Воспитание: от формирования к развитию. ТЦ “Учитель”. – Москва. – Ростов-на-Дону, 2000.

**IV бөлім. ТӘРБИЕ ҮДЕРІСІНІҢ МАЗМҰНЫ**

**Жоспар:**

**4.1.Тәрбиенің түрлері және оларға сипаттама.**

**4.2.Тәрбие бағыттары бойынша ғылыми - зерттеу жұмыстары.**

**4.3. Педагог құзыреттілігінің мақсатты тәрбие үдеріске әсері.**

***Негізгі түсініктер:***тәрбиенің түрлері, сипаттама, педагог құзыреттілігі, даралық, шығармашылық, кәсіби рефлекция, нәтижелі білім алу, өзін-өзі дамыту.

* 1. **Тәрбиенің түрлері және оларға сипаттама**

Қазақстан Республикасының Білім және ғылым министрі-нің 2015 жылғы 22 сәуірдегі №227 бұйрығымен бекітілген «Тәрбиенің тұжырымдамалық негіздерінде» анықталған мақсаттар мен міндеттерге қол жеткізу үшін тәрбие жұмысының басым 8 бағыттарын ұсынады: Қазақстандық патриотизм және азаматтық тәрбие, құқықтық тәрбие; рухани-адамгершілік тәрбие; ұлттық тәрбие; отбасы тәрбиесі; еңбек, экономикалық және экологиялық тәрбие; зияткерлік тәрбие, ақпараттық мәдениет тәрбиесі; көпмәдениетті және көркем-эстетикалық тәрбие; дене тәрбиесі, салауатты өмір салты. Тәрбие жұмысын іске асыру тиімділігін өлшеуші ретінде критерийлер ұсынылды, олар тұлғаның қоршаған әлемге, қандай да бір құндылықтарға және құбылыстарға қарым-қатынастары арқылы байқалады.

***Бірінші бағыт* – *Қазақстандық патриотизм және азаматтық тәрбие, құқықтық тәрбие.***Бұл бағыттың мақсаты: Жаңа демократиялық қоғамда өмір сүруге қабілетті азамат және патриот қалыптастыруға, тұлғаның саяси мәдениетін дамытуға ықпал ету, балалар мен жастардың құқықтық мәдениетін, құқықтық санасын, балалар мен жастар ортасында қатыгездік пен зорлық-зомбылыққа қарсы тұру даярлығын қалыптастыру.

Бағалау критерийлері (қарым-қатынасы арқылы):

* Отанға, мемлекеттік құрылысқа, мемлекеттік саясатқа, мемлекеттік идеологияға; ҚР Конституциясына, заңнамасына, мемлекеттік рәміздерге (елтаңба, әнұран, ту), құқықтық тәртіпке; елдегі ұлтаралық және конфессияаралық келісімге, халықтар достығына; өз елінің экономикалық және әлеуметтік мәдени даму саласындағы және әлемдік аренадағы жетістіктеріне; басқа адамның құндылықтарына, құқықтары мен бостандығына; өз өлкесінің (ауыл, қала, шағын аудан) табиғатына, мәдени-тарихи өміріне;құқықтық біліміне; заң талаптарына, құқықтары мен міндеттеріне; құқықтың әлеуметтік құндылықтарына құрметпен қарауы, мақтаныш сезімінің болуы және жауапкершілік танытуы. Іске асыру механизмдері: сабақтар, оқу пәндері, сабақтан тыс іс-әрекеттер, қосымша білім беру. Ерлік, намыс және абырой тағылымдары. Дебат және пікірталас клубтары. Патриоттық форумдар, акциялар. Оқушылардың мемлекеттілік нышандарын және Қазақстан Республикасының мемлекеттік рәміздерін білуге арналған байқаулар мен олимпиадалар. Қазақ халқының, Қазақстанда тұратын басқа да этностардың мәдени мұрасы, дәстүрлері мен әдет-ғұрыптарын зерттеу бойынша өлкетану экспедициялары. Мемлекет, әдебиет, өнер, ғылым қайраткерлері, соғыс және еңбек ардагерлері, қоғам қайраткерлерімен, құқық қорғау, әділет органдары қызметкерлерімен кездесулер. Балалар мен жастардың бастамашыл жобаларын дамыту. Балалар және жастар қозғалысымен, қоғамдық қорлармен бірлескен қызмет; әңгімелер, дәрістер, семинарлар, тренингтер, саяхаттар; ақпараттық-құқықтық материалдар тарату; «сенім қызметтері», «Мен және заң» акциясын ұйымдастыру арқылы жүзеге асырылады.

## ***Екінші бағыт* – *рухани-адамгершілік тәрбие****.* Бұл бағыттың мақсаты: Қазақстандық қоғам өмірінің нормалары және дәстүрлерімен, жалпыадамзаттық құндылықтармен келісілген, тұлғаның рухани-адамгершілік және этикалық ұстанымдарын, адамгершілік қасиеттерін және көзқарастарын қалыптастыру. Бағалау критерийлері (қарым-қатынасы арқылы): рухани-адамгершілік құндылықтарға, көпшілік мақұлдаған мораль нормаларына; өзінің қасиетіне, арына және парызына; ішкі бостандығына және адамгершілік шешім қабылдауына; адамгершілік тұрғыда өзін-өзі жетілдіруіне, рухани және нәтижелі қызметте шығармашылық әлеуетін іске асыруына; адамгершілікке жат қылықтар, руханисыздық, бедерсіздік (нигилистік) көріністеріне; өзінің және өзге де халықтардың мәдениетіне, дәстүріне, әдет-ғұрпына; діни құндылықтарға жоғары адамгершілік байланыс орнатуы. Іске асыру механизмдері: оқытудың тәрбиелік әлеуетін күшейтуде оқу пәндері мазмұнына құндылықтарды кіріктіру; қосымша білім беру мүмкіндіктерін кеңейту; «Өзін-өзі тану» пәнін оқытуды жетілдіру; әлеуметтік, қайырымдылық жобаларды дайындау және іске асыру, волонтерлықты дамыту; педагогикалық консилиумдар, ата-аналар институты және т.б. арқылы жүзеге асырылады.

***Үшінші бағыт* – *ұлттық тәрбие.***Бұл бағыттың мақсаты: тұлғаны ұлттық және жалпыадамзаттық құндылықтарға, ана тіліне және мемлекеттік тілге құрмет, қазақ халқының, Қазақстан Республикасындағы этностар мен этникалық топтардың мәдениетін құрметтеуге тәрбиелеу кеңістігін қалыптастыру. Бағалау критерийлері (қарым-қатынасы арқылы): этникалық өзіндік санаға, этникалық сәйкестікке; мемлекеттік тілді және ана тілін меңгеруіне; өз халқының мәдени мұрасына; қазақ халқының және өзге де халықтардың дәстүрлері мен әдет-ғұрпына; Қазақстанның этномәдениетіне; Қазақстандағы басқа этностардың мәдениетіне және этносаралық бейбітшілік пен келісімге мақтаныш сезім мен жауапкершілік танытуы. Іске асыру меха-низмдері: сабақтар, оқу пәндері, қосымша білім беру, сабақтан тыс іс-әрекеттер. Этнопедагогика кабинеттерін ашу және жабдықтау; «Мәңгілік Ел» жобасы аясында акциялар, ҚР Елтаңбасы, Туы және Гимні, қазақ халқының мемлекеттік тілін, мәдениеті мен дәстүрлерін, Қазақстан тарихын білу бойынша байқаулар, олимпиадалар өткізу; өлкетану жұмыстары және т.б. арқылы жүзеге асырылады.

***Төртінші бағыт - отбасы тәрбиесі.*** Бұл бағыттың мақсаты: Бала тұлғасын қалыптастыруда ата-аналарды оқыту, олардың рөлін көтеру және психологиялық-педагогикалық құзыреттіліктерін арттыру. Бағалау критерийлері (қарым-қатынасы ар-қылы): отбасына; аға буынға, атасына, әжесіне; ата-анасына – әкесіне, анасына; аға-бауырлары мен апа-қарындасына; туыс-қандарына; отбасы мүшесі ретінде өзіне; өз отбасына және ұрпақты жалғастыруға; адамгершілік қағидаларды қолдау арқылы отбасының құндылықтарына және дәстүрлеріне; балаларының оқудағы және шығармашылықтағы табысы,мектептегі тәрбие процесінің жетістіктері үшін ата-аналарға; ата-аналардың мектептегі іс-шараларды өткізуге; балалардың психологиясына, дүниетанымына құрметпен, ұқыпты қарауы. Іске асыру механизмдері: Білім беру ұйымдарының қамқоршылық кеңестері және ата-аналар комитеті; репродуктив денсаулық орталықтары, мамандардың кеңесін, бірлескен отбасылық іс-шаралар өткізу; ата-аналардың мектеп өміріне қатысуы; әкелер, әжелер клубтары; ақсақалдар алқасы; мемлекеттік тапсырыс арқылы ата-аналардың психологиялық-педагогикалық жаппай оқуы; мемлекеттік емес ұйымдармен ынтымақтастық; аула клубтарының жұмыстарын қалпына келтіру; балалар мен жастардың қосымша білім беру нысандарына ақысыз негізде қол жеткізуін ұйымдастыру; элективті курстар, «Менің отбасым», «Жыл отбасы» фестивальдері, жақсы тәжірибесі бар отбасылармен кездесулер, бала тәр-биесіне көңіл аудармаған отбасыларға қоғамдық, педагогикалық ықпал көрсету; балаларының теріс қылықтарына ата-ананың жауапкершілігін күшейтуде ҚР-ның заңнамалық актілеріне өзгерістер мен толықтырулар енгізу арқылы жүзеге асырылады.

***Бесінші бағыт – еңбек, экономикалық және эколо-гиялық тәрбие.*** Бұл бағыттың мақсаты: Тұлғаның еңбек дағдыларын, экономикалық пікірі мен кәсіби өзін-өзі анықтауына саналы қарым-қатынасын қалыптастыру. Табиғатты сақтауда белсенді азаматтық ұстанымын тәрбиелеу; табиғатқа аялы қарым-қатынасын, оның байлығын еселеу ұмтылысын қалыптастыру; балалар мен жастарда экологиялық сауаттылықтың «экологиялық санасының» жоғары деңгейін, табиғат пен қоғамның эко-эволюциясын қабылдау қабілетін дамыту және күнделікті өмірде оларды басшылыққа алуы үшін жағдай туғызу. Бағалау критерийлері (қарым-қатынасы арқылы): экологиялық сауаттылыққа, табиғатқа, қоршаған адамдарға және өзіне, экологиялық қызметтің уәждемесі мен тәжірибесіне; «адам-қоғам-табиғат» жүйесіне, туған өлке табиғатына, жергілікті,аймақтық және ғаламдық экологиялық проблемаларға; табиғатты пайдалану және қоршаған ортаны қорғау саласындағы әртүрлі қызметке; адам-дардың өмір сүру жағдайын анықтайтын табиғат ортасына; «Жасыл экономикаға» және энергияны сақтауға; экологиялық қауіпсіздік тәртібінің нормаларын сақтауға; мемлекеттің, өз өлкесінің экономикалық дамуына, инновациялық технологиялар енгізуге; кәсіптік білімге және еселі еңбекке; қоғамның материалдық жағдайын жақсартуға; еңбек қызметінде мақсатқа қол жеткізуге; нарықтық экономиканың заңдарына; мамандық таңдауына; үздіксіз білім негізінде кәсіби жинақылыққа позитивті көзқарас танытуы.

Іске асыру механизмдері: сабақтар, оқу пәндері, қосымша білім беру, волонтерлық қозғалыстар; экологиялық форумдар, ғылыми жобалар, туған өлкеге жасаған экспедициялар, туристік жорықтар, сенбіліктер, мектепті, ауданды, қаланы көгалдандыру және абаттандыру, жасыл желек отырғызу, «Жасыл ел» қозғалысына қатысу және т.б.;Технология сабақтарындағы еңбек тәрбиесі, қосымша білім беру, мектептен тыс, сабақтан тыс іс-әрекеттер; кәсіпорындарға саяхаттар, тәлімгерлермен, жаңашылдармен, табысты кәсіпқорлармен кездесулер, тәлімгерлік, дуальдық білім беру, кәсіби шеберлік байқаулары, студенттердің құрылыс және педагогикалық отрядтары; «Өмірді және мансапты жоспарлау», «Кәсіби сынамалар» жобаларын іске асыру; «Технология» пәнінің материалдық-техникалық базасын нығайту арқылы жүзеге асырылады.

***Алтыншы бағыт-көпмәдениетті және көркем-эстетикалық тәрбие.***Бұл бағыттың мақсаты: Білім беру ұйымдарының білім беру кеңістігін тұлғаның өзін-өзі сәйкестендіруінің көпмәдениетті ортасы ретінде құру, тұлғаның қоғамдағы жалпы-мәдени мінез-құлық дағдыларын қалыптастыру, оның өнердегі және болмыстағы эстетикалық нысандарды қабылдау, меңгеру және бағалау әзірлігін дамыту. Бағалау критерийлері (қарым-қатынасы арқылы):қоғамда және қоғамдық орындардағы жалпыға ортақ мінез-құлық нормаларына; қарым-қатынас мәдениетіне; сөз мәдениетін сақтауға; эстетикалық түсініктерді жетілдіруге; көркемдік мәдениет саласында эстетикалық мұраттарға, өнердегі және болмыстағы мінсіз сұлулыққа шығармашылық қабілеттер қалыптастыруға; ойлауға және шығармашылық қиялға, шығармашылық қызметке мәдениетаралық әрекетке; мемлекеттік тілді, орыс және ағылшын тілдерін білуге; толеранттылық пен ғаламдық пікір қалыптастыруға; көпмәдениетті тұлға қалыптастыруға қызығушылық, ұмтылыс танытуы. Іске асыру механизмдері: сабақтар, оқу пәндері, қосымша білім беру, сабақтан тыс іс-әрекеттер; үйірмелер, әдеби клубтар және т.б.; театрларға, мұражайларға, көркемсурет көрмелеріне, галереяларға, тарихи орындарға саяхаттар; шығармашылық кештер, оқушылар жұмысының көрмелері, байқаулар; белгілі тұлғалармен, өнер қайраткерлерімен және т.б.кездесулер; Қазақстан халқы Ассамблеясымен және этномәдени орталықтармен ынтымақтастық; білім беру ұйымдарында Қазақстан халқы Кіші Ассамблеяларын құру арқылы жүзеге асырылады.

***Жетінші бағыт - зияткерлік тәрбие, ақпараттық мәдениет тәрбиесі.***Бұл бағыттың мақсаты: әрбір тұлғаның зияткерлік мүмкіндігін, көшбасшылық қасиеттерін және дарындылығын дамытуды қамтамасыз ететін уәждемелік кеңістік құру; балалар мен жастардың тұлғалық ұстанымдарын жандандыру, ақпаратпен жұмыс жасауда функционалдық дағдыларын, ақпараттық өзара әрекеттесуде этикалық нормалары мен құндылықты мақсаттарын қалыптастыру. Бағалау критерийлері (қарым-қатынасы арқылы):өмір бойы білім алуына; өздігімен білім алуы және алған ақпаратты пайдалану біліктілігіне; сыни тұрғыдан ойлау, талдау және алған ақпаратты тиімді пайдалану қабілетіне; зерттеушілік және жобалық қызмет біліктерін, инновацияға қабілеттілікті меңгеруіне; пікірталас жүргізу дағдыларына; жасампаз қызметке; топтағы жұмысқа, корпоративтік рухты нығайтуға; ақпараттың түрлі дереккөздеріне; қажетті ақпарат алу арналары мен іздестіру жолдарына; өз қызметінің түрлі салаларынан алынған ақпаратқа; Интернет-қауымдастығына қосылу дәрежесіне; Интернеттегі девиантты мінез-құлыққа қарсылық білдіру; ақпарат дереккөздерін таңдау және талдау жасау, өздігімен іздестіру жолдары мен тәсілдеріне; Интернет-сауаттылыққа; жауапкершілікті мінез-құлыққа және туындаған ақпараттық нәтижеге; ақпараттық қызметте және байланыс жасауда этикалық нормаларға ұмтылуы және қызығушылығын білдіру. Іске асыру механизмдері: сабақтар, оқу пәндері, қосымша білім беру, сабақтан тыс қызмет, элективті курстар, үйірмелер және қызығушылығы бойынша сабақтар, мектептік және желілік дебат турнирлері, оқушылардың бірлескен жобалық жұмыстары; зияткерлік ойындар, байқаулар, тренингтер, викториналар, олимпиадалар, ғылыми-техникалық конференциялар; дарынды мамандармен және замандастарымен кездесулер, рефераттар, ғылыми-зерттеу, ғылыми-тақырыптық ақпараттық жобалар, шығармашылық жұмыстар, баяндамалар, мәлімдемелер, мектептік және студенттік медиа-орталықтар, БАҚ, сайттар, кітапханаларды дәріптеу; психометриялық және социометриялық тесттер мен әдістемелер; көшбасшылықты дамыту жөніндегі бағдарламалар және т.б. арқылы жүзеге асырылады.

***Сегізінші бағыт - дене тәрбиесі, салауатты өмір салты.*** Бұл бағыттың мақсаты: салауатты өмір салты, дене дамуы және психологиялық денсаулық сақтау дағдыларын ойдағыдай қалыптастыру, денсаулыққа зиян келтіретін факторларды анықтау біліктілігі үшін кеңістік орнату. Бағалау критерийлері (қарым-қатынасы арқылы):денсаулық жағдайының скринингіне; әлеуметтік мақсаттар мен рухани қажеттіліктерге; теріс ықпалдарға қарсы тұрудың тиімді тәсілдерін меңгеруге; табиғи қабілеттерді орынды пайдалануға; денсаулық сақтауға және нығайтуға, қауіпсіз және жауапты мінез-құлыққа; өмірдегі жаңа жағдайларға сабырлылығы; қауіпсіздік пен өмір сүру әрекетін қамтамасыз етуге; денсаулық сақтау ортасын құруға; жаңа ортаға бейімделуге ықыласын және даярлығын көрсетуі. Іске асыру механизмдері: сабақтар, оқу пәндері, қосымша білім беру, волонтерлық қозғалыстар; дене тәрбиесі және салауатты өмір салты сабақтары, спорттық секциялар мен үйірмелер, ақпараттық-ағарту курстары, экологиялық форумдар, ғылыми жобалар, туған өлкеге жасаған экспедициялар, туристік жорықтар, сенбіліктер, репродуктивті денсаулық, нашақорлық, маскүнемдік, темекі тарту және АҚТҚ алдын алу жөніндегі семинар-тренингтер; денсаулық фестивальдері, спартакиадалар, қауіпсіздік бағдарлары; ақпараттық-диагностикалық материалдарды дайындау және тарату; «сенім қызметтерін» ұйымдастыру; мектепті, ауданды, қаланы көгалдандыру және абаттандыру, жасыл желек отырғызу, «Жасыл ел» қозғалысына қатысу және т.б. арқылы жүзеге асырылады.

|  |  |  |
| --- | --- | --- |
| № | Бағыттары | Зерттеуші ғалымдар |
| 1 | Қазақстандық патриотизм және азаматтық тәрбие, құқықтық тәрбие бойынша | К.Құнантаева, И.Б. Мадин, С.Ешімханов, И.Р. Халитова, С.Ғаббасов, Ә.Жұмаханов, Е.Ө. Жұматаева, С.Т.Иманбаева, А. Бейсембаева, Р.Мұратханова, Н.Ә. Мұхамединова, Р.А.Жанабаева, С.Ешiмханов, Е.Ө. Жұматаева, М.В.Зима, Д. Құсайынова, Ж.Бөжиг, И.И.Валеев, Волков Г.Н., Джаңабаева Р.А., Ромашов Н., Нұрмұқашева С., Храпченков В.Г.,Омар Е.О. т.б. | |
| 2 | Рухани-адамгершілік тәрбие мәселесіне байланысты | Қ.Б.Бержанов, С.Мусин,Қ,Б.Сейталиев, Э.А.Орынбасарова, А.А.Калюжный,А.Н.Ильясова,Р.К.Төлеубекова,  Ш.Жұматаева,Ш.Майғаранова,А.А.Бейсенбаева,А.Ким,  Н.С.Алқожаева,А.Е.Дайрабаева,Ж.Б.Қоянбаев,Р.М. Қоянбаев т.б. | |
| 3 | Ұлттық тәрбие | А.Э.Измайлов, Г.Н.Волков, Гашимов А.Ш., К.Пирлиев,  С.Қалиев, Қ.Жарықбаев, Қ.Бөлеев, Ғаббасов С., Кенжеахметұлы  С., К.Қожахметова Ш.Т.Таубаева,Ә.Табылдиев,  С.Т.Иманбаева,Г.Қ.Шолпанқұлова,Д.А.Нұрғалиева т.б. | |
| 4 | Отбасы тәрбиесі | С.Қоңырбаева, Г.Байдельдинова, Н.Тригубова, Б.Мұқанова, А.Капенова, А.Шумебаева, Г.Сейдалиева, К.Құмаржанова, Ж.Торыбаева т.б. | |
| 5 | Еңбек, экономикалық және экологиялық тәрбие | Ә.С.Бейсенова, А.С.Иманғалиев, Л.Х.Мажитова, О.У.Мұсабеков, Б.А.Абдыкаримов,Г.А.Уманов, Г.Т.Хайруллин, М.А.Құдайқұлов, К.Ә.Дүйсенбаев, К.Өстеміров, Р.А.Дәрменова, С.А.Жолдасбекова, Н.Б.Рахметова, Х.Қ. Шалғынбаева т.б. | |
| 6 | Көпмәдениетті және көркем-эстетикалық тәрбие | Ж.Ж.Наурызбай, Ұзақбаева С.А., Дүйсембінова Р.Қ., Б.А.Жетпісбаева, М.Қ.Қаламқалиев, Юнусова М.С., М.Р.Балтабаев, С.Қ.Абильдина, З.Б.Қабылбекова, Г.К.Тлеужанова, М.М. Абсаттова, Т.Ш.Оралбекова , Қ.Базарбаева т.б. | |
| 7 | Зияткерлік тәрбие, ақпараттық мәдениет тәрбиесі | Г.Қ.Нұрғалиева,Ф.Ш.Оразбаева,С.Т. Иманбаева,  А.Е.Берікханова,Г.К.Шолпанқұлова,Т.Қ.Ауелғазина,  К.З. Халыкова, Д.А.Нұрғалиева,С.Махмутов т.б. | |
| 8 | Дене тәрбиесі, салауатты өмір салты | М.Тәнікеев, Б.Төтенаев, Ж. Бөжиг т.б. | |

**4.2.Тәрбие бағыттары бойынша ғылыми - зерттеу жұмыстары**

***Кесте 3****- Тұжырымдамада көрсетілген тәрбие бағыттары бойынша ғылыми - зерттеу жұмыстары*

Тәрбие мәселесіне байланысты алыс және жақын шетел ғалымдары, еліміздегі зерттеулер, ғылыми еңбектерінде тәрбиенің негізгі бағыттарын, тәрбие үдерісінің өзіндік ұстанымдары мен тәрбиенің қоғамда атқаратын қызметіне қарай, өзіндік ерекшеліктері жан-жақты ашылып беріледі.Көптеген ғалымдардың еңбектерінде тәрбиені мәдениет тұрғысынан да қарастырады.

**4.3. Педагог құзыреттілігінің мақсатты тәрбие үдеріске әсері**

***Педагог құзыреттілігі*** жоғары тұрғыда қабілетті, білгір, өзінің білімі немесе қызметі бойынша бір нәрсені істеуге немесе шешуге уәкілдігі бар деген мағынаны білдіреді. Құзыр, құзырлылық ұғым арасындағы өздеріне тән белгі нақты ажыратылмайды. “Құзыр”, “құзырлылық” ұғымына берілген анықтамалардың қай-қайсысын алмайық, “қабілет”, “біліктілік”, “дайындық”, “білім”, “сапа” деген тірек сөздермен шектеледі, адамның кәсіби аймағындағы қызметінің “өлшемдік сәйкестігін” білдіреді. Бұл, “құзырлылық”, “құзыр” ұғымдарының мағынасының бірдейлігін емес, үйлесімділігін көрсетеді. Құзыр, құзырлылық ұғым арасындағы өздеріне тән белгі нақты ажыратылмайды. “Құзыр”, “құзырлылық” ұғымына берілген анықтамалардың қай-қайсысын алмайық, “қабілет”, “біліктілік”, “дайындық”, “білім”, “сапа” деген тірек сөздермен шектеледі, адамның кәсіби аймағындағы қызметінің “өлшемдік сәйкестігін” білдіреді. Бұл, “құзырлылық”, “құзыр” ұғымдарының мағынасының бірдейлігін емес, үйлесімділігін көрсетеді.

Біліктілігі мен қабілеті ретінде беріледі, қойылған мақсатқа жетудегі үдерістер мен құбылыстар арасындағы байланысты, тәсілдер мен құралдарды жетік біледі деген мағынада қолданылады. Педагог құзыреттілігінің мақсатты тәрбие үдеріске ықпалы маманның кәсіби шеберлігін, білімі, білігі, дағдысы, өз мамандығына деген сүйіспеншілігі, тұлғаға деген сүйіспеншілігі үлкен әсері бар. Білімін ұдайы жаңарту, нақты жағдаяттарда білімін ұтымды пайдалану үшін жаңа және әлемдік ақпараттарды меңгеру негізінде тәрбие үдерісін дамытуға ықпалы етеді: тұлғааралық және еңбектегі байланыс мәдениеті; қызметтің экономикалық, әлеуметтік, құқықтық, адамгершілік қырларын меңгеруі; қызметті жаңа жағдайға бейімдеудегі, басқару шешімін қабылдаудағы дайындығы; практикалық кәсіби тапсырмаларды орындаудағы дайындық әлеуеті; нақты жағдайларға байланысты қандай да бір әдістерді пайдалану біліктілігі.

Жоғары оқу орындарында болашақ маманның құзыреттілігі оқу танымдық, құнды-мағыналы, ақпараттық, коммуникативтік, өзін-өзі жетілдіру тұрғысынан қамтылады:

**-** болашақ мұғалімнің құнды түсініктерімен, оның қоршаған әлемді сезіну және тану қабілеттерімен, онда бағдарлану, өзінің рөлін және арналғандығын саналы түсінумен байланысты құнды-мағыналы құзыреттілік;

- мақсатты білім және біліктермен оқу-танымдық іс-әрекетті жоспарлау, талдау, рефлексия, өзіндік талдаумен байланысты қалыптасатын оқу-танымдық құзыреттілік;

- болашақ мұғалім іс-әрекетінің дағдысын оқу пәні мазмұнындағы, білім беру саласындағы және сонымен бірге қоршаған әлемдегі ақпараттармен қамтамасыз ететін ақпараттық құзыреттілік;

- айналадағы адамдармен және оқиғалармен қарым-қатынасын тәсілдерін, қажетті тілдерін, топта жұмыс істеу дағдысын, ұжымда әр түрлі әлеуметтік рөлдерді игеруді енгізетін коммуникативті құзыреттілік;

**-** физикалық, рухани және интеллектуалды өзін-өзі дамыту, эмоционалды өзін-өзі реттеу және өзін-өзі қолдау тәсілдерін меңгеруге бағытталған тұлғалық өзін-өзі жетілдіру құзыреттілігі.

Құзырлылықты адамның тек ақпараттануын, ақпаратты пайдалану біліктілігін емес, өз шешімін қабылдауға негіз ретінде пайдаланудағы тұлға сапасы, тұлғалық сипаттама ретінде қарастырады. Құзырлылық–бұл тұлғаның әлеуметтік тәжірибені меңгерудегі, адамзаттың мәдениетімен барлық құрылымдық жағынан теңдес келетін және өзіне тек білімділік, операционалдық-технологиялық ғана емес, мотивациялық, этикалық, әлеуметтік және мінез-құлықтық құрамдас бөліктерді қамтитын қабілеттілік».

Оқушыларға білім, білік, дағды мен қоса құзырлылық компоненттерін іске асыру көзделіп отыр. Педагог құзыреттілігінің мақсатты тәрбие үдеріске әсерінде құзырлылықты моделіне – білім және оның ұйымдастырылуын, білік және дағдының пайдаланылуын, шығармашылық–интеллектуалдық әлеуетін, әлемге деген эмоционалдық-адамгершілік жағымды бағдарын, яғни, эмоционалдық, еркіндік, адамгершілік, эстетикалық тәрбиелілік жүйесін жатқызады. Сонымен бірге тұлғаның өздік жұмысқа жұмылдырушы мектептегі өзін-өзі басқару, соның ішінде берілген қоғамдық жұмыстардағы әрекеттерді табысты орындау, білім алуға деген ынтасын арттыру, өзіндік жеке көзқарасын қалыптастыру, мектептің жеткен табысын өз табысындай қабылдау, оны қорғай білу маңыздылығына баса назар аударады.

Құзырлылық білім беру үрдісі нәтижесінде оқушының мінез-құлқына, әрекетіне қойылатын талап ретінде оның өз тіліндегі, өз деңгейіндегі жатық сөздер, жатық іс-әрекеттер арқылы анықталатын ұғым, ал құзырлы адам нақты бір аймақта негізді шешім шығару, тиімді әрекет жасауға мүмкіндік тұғызатын бі-лім мен қабілеттерді қамтиды.

И.А.Зимняя жоғары оқу орындарындағы реформалаудың құзыр негізіндегі кәсіби оқуға бағдарлануына байланысты, білімді бағалаудағы басымдықты оқыту үрдісінен нәтижеге бағыттау керек деген қорытынды жасайды.

И.А.Зимняя “құзыр”, “құзырлылық” ұғымдарына бірдей мәндік мағына бере отырып, құзырлылық құзырдың өзекті түрде көрінуі-дейді. Құзыр ішкі әулет, психологиялық жаңа түзілім(әрекет бағдарламалары, құндылық жүйелері, және қатынастар) ретінде адамның құзырлылығында байқалады делінген. “Құзыр”(мазмұндық бөлімнің) құрамдас бөлік, «құзырлылық» ұғымы мазмұндық бірлік, яғни құзырлылық құзырға қатысты жинақтаушы ұғым болып табылады деген бекімге тоқталады. Педагог құзыреттілігінің мақсатты тәрбие үдеріске әсерін айқындағанда рефлексия негізгі орын алады.Рефлексия– нәтижелі білім алудың бастауы. Рефлексия ([лат.](https://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96)reflexio-кейінге оралу) - бейнелеуді, сондай-ақ таным актісін зерттеуді білдіретін термин. Әртүрлі философиялық жүйеде рефлексияның мазмұны бірдей емес. Рефлекция-өзін өзі дамыту, жан мен тән үйлесімдігі, өз ойын жинақтау. Рефлекция–білімді, адамды дамытудың шарттарының бірі.

Педагог құзыреттілігінің мақсатты тәрбие үдеріске әсерін нақтылау барысында ғалым Лейбництің рефлексия - адамның жан дүниесіндегі өзгерістерге көңіл бөліп, елеушілік;Юмнің ұйғарымынша, идеялар - сырттан қабылдайтын әсерлерді рефлексиялау; Гегельдің рефлексия - екі түрлі нәрсенің мысалы мен құбылыстың өзара бейнеленуі.

Рефлекстеу сананы өз-өзіне үңілдіруді өз психикалық күйіне ой жүгіртушілікті сипаттайды. Ғалымдардың анықтамаларын саралай келе педагогикалық рефлекция-даралық, шығармашылық, авторлық ізденістері мен соның нәтижесі, кәсіби рефлекция – мамандығына сәйкес нәтижелі білім алу, өзін өзі дамыту, жан мен тән үйлесімдігі, өз ойын жинақтау. Педагог құзыреттілігінің мақсатты тәрбие үдеріске әсері болашақ педагогтың құзырлылығы жоғары оқу орындарында, мектепте, білім мекемелерінде жан-жақты қамтылады: болашақ маманның инновациялық және ақпараттық технологияларды меңгеруі; болашақ маманның құзырлығының дамуы болашақ маманның педагогикалық және психологиялық құзырлылығының дамуы; болашақ маманның кәсіби қызметінің құндылық, мәнділік қырларын өзектендіру; педагогикалық жобалау технологияларын меңгеру. Тәрбие теориясы мен әдістемесі пәнін оқыту арқылы кәсіби құзырлы маман-білімді, білікті, дағды, дайындық, практикалық біліктілік, арнайы қажетті білімі, кәсіби біліктілігі, кәсіби маман болуға ұмтылысы, қалыптасу үдерісімен бірге болашақ маманның бойында этикалық мінез-құлық, жалпы дүниетанымы, өсуге деген қажеттілік, беделділік, мәдениеттілік дағдысы, қабілет деңгейі, коммуникативтік құзыреттілігі, психологиялық сапасы, сұраныстарға жауап беруі, тұлғалық құндылықтарды дамыту көзделеді.

**Өзін-өзі бақылауға арналған сұрақтар**

1. Тәрбиенің түрлері және оларға сипаттама.
2. Жалпы адамзаттық құндылықтар дегеніміз не?
3. Жалпы әлемдік құндылықтар нені білдіреді?
4. Жеке тұлғаның дамуы дегенді қалай түсінесіз?
5. Тәрбие туралы қандай түсінік қалыптасқан?
6. Тұлғаны қалыптастру деген не?
7. Жеке тұлғаны жалпыадамзаттық құндылықтар негізінде қалай дамытуға болады?
8. Жеке тұлғаны қалыптастыруда қандай құндылықтар маңызды?
9. Құқықтық демократия принциптерін ұстануды қалай түсінесіз?
10. Халықтық педагогиканың жеке тұлғаны дамытып, қалыптастырудағы маңызы қандай?

**Студенттің оқытушы басшылығымен жүргізілетін өзіндік**

**Жұмысына арналған тапсырмалар**

1. Жалпыадамзаттық құндылықтар туралы әдебиеттермен танысып, қысқаша аннотация жазыңыз.
2. Жеке тұлғаның дамуына, тәрбиесіне ықпал ететін жалпыадамзаттық және ұлттық құндылықтарды ажыратып, тезистер жазыңыз.
3. Адам құқығын қорғайтын халықаралық құжаттармен танысып, конспект жазыңыз.
4. Жалпы адамзаттық құндылықтар жүйесін бейнелейтін кесте жасаңыз.
5. Ұлттық құндылықтар жүйесін бейнелейтін сызба жасаңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Педагогикалық әдебиеттердегі жеке тұлғаны дамыту, тәрбиелеу, қалыптастыру ұғымдарын салыстырып, қорытынды жасаңыз.
2. Педагог құзыреттілігі**.**
3. Қазақстан Республикасындағы қоғамдық өзгерістерге сай ұлттық құндылықтардың жеке тұлғаны қалыптастырудағы маңызы.

**Өзіндік жұмысқаарналғанәдебиеттер**

1. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.
2. Майғаранова Ш. Тұлғаны рухани дамыту мәселелері. Монография. Алматы. «Арда» баспасы. 2016. -220 б.
3. Кішібеков Д. Қазақ менталитеті: кеше, бүгін, ертең. – Алматы. “Ғылым”, 1999.
4. Бурбаев Т. Ұлт менталитеті. – Астана. “Елорда”, 2001.
5. Зимняя И.А. Педагогическая психология. Учебник для вузов. – Москва: Издательская корпорация «Логос». 2000. -384 с.

**V бөлім. ПЕДАГОГИКАЛЫҚ ҮДЕРІСТЕГІ ТӘРБИЕ ӘДІСТЕРІ МЕН ТӘСІЛДЕРІ**

**Жоспар:**

**5.1.Тәрбие әдістері жайында түсінік.**

**5.2.Тәрбие әдістерінің жіктелуі.**

**5.3. Оқушының жағымды тәжірибесі мен мәдени деңгейін қалыптастыру әдістері.**

***Негізгі түсініктер:*** тәрбие әдісі, тәрбие тәсілі, тәрбие әдістерінің ерекшеліктері.

* 1. **Тәрбие әдістері жайында түсінік**

Педагогикада әдістер жүйесі туралы әр түрлі пікірлер орын алып келді. Ертеректе шыққан педагогика оқулығында **«**Әдіс дегеніміз - тәрбиешінің баланың бойына тұрақты моральдық көзқарастар мен адамгершілік сезімдерді, дағдыларды сіңірудің құралы деген анықтама беріп келді. Бұл жерде *әдіс де-генді тәрбие құралы»* деген мағынаның синонимі ретінде алынып отыр.

Әдіс деген сөз гректің «metodos» деген сөзінен шыққан. Метод деген ұғым белгілі ақиқатқа, шындыққа, мақсатқа жетудің жолдары деген мағынаны білдіреді. Ал, кейінгі шыққан оқу құралдарында тәрбие әдістерін тәрбиенің тәсілдерімен, оқушының бойына белгілі бір қасиеттерді *сіңірудің жолдарымен* бірлікте алып қарастырады. Ең алдымен адамның жеке бас қасиеті мен қабілеті іс-әрекет барысында қалыптасады. Бұл қарым-қатынасты да қалыптастыруға қатысты. Мысалы, оқушының айналамен қарым-қатынасы арқылы өмірге деген көзқарасы қалыптасады. Ал ол қоғамдық іс-әрекетке қатысу арқылы туындайды. Сондықтан оқушы білім мен тәрбие алуы үшін оны оқу мен қоғамдық іс-әрекетке белсенділікпен араласуын қарастыру қажет.

*Тәрбие әдісі* бұл мектеп тәжірибесінде тәрбиеге қойылатын мақсаттарға қол жеткізу үшін пайдаланылатын жол. *Тәсілдер* – тәрбиелеу саласына, еркіне, сезіміне, іс-әрекетіне әсер ету шаралары. *Тәрбие тәсілі* – жалпы әдістің бөлігі, жеке дара әрекет (әсер ету), нақты іс. Тәсілдер-бұл тәрбиешінің қойылған мақсатқа тез жетуі үшін тәрбиеленушімен бірге салатын соқпақ жол деуге болады. Егер оны басқа тәрбиешілер де пайдалана бастаса, біртіндеп ол үлкен соқпақ жолға-әдіске айналады. Тәрбие әдістері мен тәсілдері бірімен-бірі тығыз байланысты.

Педагогикалық үдерісте баланың еңбексүйгіштік сезімі қалыптасады. Мұның бәрі педагогтардан оқу-тәрбие үдерісін ұйымдастырып жүргізудің әдістері мен тәсілдерін жақсы меңгеруін және оны тәжірибеде түрлендіріп қолдана білуін талап етеді.

* 1. **Тәрбие әдістерінің жіктелуі**

**Сендіру** – тәрбиенің ең маңызды әдісі. Н.К.Крупская балалардың өмірі мен еңбегін ұйымдастыру ісін олардың адамгершілік жолында даму ісімен және қоғамға пайдалы іске саналы түрде қатынасу ісімен тығыз байланыста қарастарады. Н.К.Крупская: «Балалармен құрғақ сөйлескеннен гөрі, олардың істеп отырған ісіне сенім арттыру керек», - дейді. Сендіру әдісінің тәрбиедегі орнын, оның педагогикалық процестегі көп қырлылығы мен әсерлілігін Н.И.Болдырев бастаған педагогтар зерттеп, тереңдетті. Н.И.Болдырев «Сендіру -баланың сана-сезіміне, еркіне, оның бойындағы жағымды мінез-құлықты қалыптастыруда күшті әсер ететін ең тиімді тәрбие әдісі»,- деп көрсетеді.

Бұл әдістің психологиялық негізі-баланың іске асырғысы келетін іс-әрекетінің оның ой-санасында ерекше орын алуында жатыр. Сендіру арқылы тәрбиеші мен оның жолдастары тәрбие жұмысын кешенді түрде жүргізеді. Жеке тұлғаның эстетикалық және физиологиялық жағынан адамгершілік-имандылық тұрғысынан тәрбиелеп, қалыптастырудың қажеттілігін ашып көрсетіп, олардың өз мінез-құлқын осы заман талабына сәйкес жетілдіруге сенімін арттырады. Оны іске асырудың маңызды құралы ретінде: оқу ісін жекелеген ұжымдық түсіндірмелі әңгіме түрінде, кештер мен конференцияларда, саяси хабарлар мен айтыстарда кеңінен қолданады.

**Жағымды үлгі өнеге арқылы тәрбиелеу әдісі**. Жеке бастың қалыптасып дамуы тек сөз әсерімен сендіру арқылы іске асырылып қана қоймайды, тәрбие ісінде жеке адамның үлгі-өнегесі де зор рөл атқарады. К.Д.Ушинский: «Тәрбиенің күші адамның жеке басының өнегесіне негізделген, сондықтан да жеке басты тек қана үлгі-өнегемен тәрбиелеуге болады»,-дейді. Жағымды үлгі-өнеге арқылы балаларға ықпал етудің психологиялық-педагогикалық негізі оларды басқаның мінез-құлқына еліктеуіне, солардай болуды армандауына әсер ете білуде жатыр. Ол жөнінде ұлы педагог Я.А.Коменский: «Балалар білуден гөрі еліктеуді ерте игереді»,-дейді. Оқушылар басқаның аса жоғары идеал іс-әрекетін байқап, бақылай отырып, ерлік, еңбек-сүйгіштік, саналылық дегендердің мазмұны мен мәнін ой елегінен өткізіп, өзінше тебіреніп барып қабылдайды. Басқаның іс-әрекетіне өзінше баға беретін болады. Баланың өскен сайын басқаға еліктеуі оны көшіре салуы емес, өмірге өзінше баға беріп, сана-сезімінде сыннан өткізу арқылы басқаның адамгершілік сезімі мен көзқарасына сын көзімен қарап, өзінше түсініп, өзінше қабылдайды. Жеткіншектер өзін-өзі тәрбиелеуге жауапкершілік сезіммен қарайтын болады. Жеткіншектердің өзіне жақын адамдардың жеке бас үлгісін зор сеніммен қабылдап, оны өзінің рухани қажетіне үлгі етіп жаратуына әсер ету, тәрбиенің ең маңызды құралы болып саналады. Басқаның жеке бас үлгісін жастарға өнеге еткенде, келтіріліп отырған мысалға қоғамдық тұрғыдан жан-жақты талдау жасап, ол іс-әрекет несімен құнды, неліктен оны үлгі етеміз дегенді саналы түрде талдау арқылы қабылдату керек.

Жеке басқа үлгі болатындар: белгілі қоғам қайраткерлері, соғыс және еңбек ардагерлері, өнер және мәдениет қайраткерлерінің іс-әрекеті, өмір жолы. Оларды оқушыларға үлгі ету ісі әңгіме, саяси хабар, кездесу кештері, т.б.

**Жаттықтыру әдісі.** Жекебастық қасиеттерді қалыптастыруда аса маңызды рөл атқаратын тәрбие әдісінің бір түрі – жаттықтыру. Мінез-құлықты оқушы бойына дарытып, әдет, дағдыға айналдыруы үшін жаттықтыру, қайталап үйрету қажет. А.С.Макаренко тәрбие ісінде оқушыларды практикалық іс-тәжірибемен байыту, олардың мінез-құлқына мәдениеттілік дағды мен әдетті сіңіру аса қажет деп санады.[[26]](#footnote-26) Ол: «Мінез-құлық саналы болуы керек, бірақ одан тәрбие ісінде үнемі саналылыққа ғана сүйену керек деген ұғым тумайды. Нағыз этикалық мінез-құлық нормасы саналатын әдет дағдыға, іс-тәжірибеге сіңісіп, мүлде дағдылы әрекетке айналғанда ғана, шынайы мәдениетті адам тәрбиелеуге болады. Сондықтан да балалардың бойында жақсы әдет, дағдылардың мықтап орнығуы үшін, оны үнемі жаттықтыру керек», - дейді.

Психолог Л.И.Божович: «Жеке бастың қасиетін сенім, талап ету, мадақтау және жазалау әдістерімен ғана тәрбиелеп жетілдіруге болмайды. Тұрақты жағымды мінез-құлықты бала бойына сіңіру оларға тіл мен математика сабақтарын үйреткендегі сияқты, жаттықтыру әдісімен іске асырылады»,- дейді. Сонымен «Жаттықтыру әдісі дегеніміз – оқушының бойына қажетті жағымды іс-әрекетті, мінез-құлықты бала бойына сіңіру, оны қалыпты мінез–құлық дағдысына біртіндеп айналдырып қалыптастыруы.

Осы әдісті жүзеге асыру үшін, оқушыны әр түрлі сыныптан тыс қоғамдық жұмыстарды атқаруға, еңбекке, мәдени-көпшілік, саяси тәрбие, спорт жұмыстарына араласуға тәрбиелеу абзал. Бір сөзбен айтқанда оқу-тәрбие процесіне байланысты мектепте істейтін іс-әрекеттердің бәрі жаттықтыру арқылы іске асырылады. Жаттықтырудың мәні адамның іс-әрекеті мен қимылын әлденеше қайталау арқылы сол мінез-құлық нормасына деген адам бойында қажеттілікті туғызу екенін психологиялық жағынан дәлелдей, нақтылай түсуде жатыр.

Баланың бойында әдет, дағдыны қалыптастыру жаттықтырудың педагогикалық негізі жөнінде К.Д.Ушинский келелі пікір айтқан болатын. Ол жаттықтырудың іс-әрекет қимыл үстінде адам психологиясының орнын айқындай келе, жаттықтыруды іске асырудың төмендегідей тәсілдерін ұсынады: оқушылардың алдына белгілі бір іс-әрекетті жасауға ынталылық туғызатындай міндет қою; сол іс-әрекетті шешуге қажетті білімді алдын ала меңгерту; оқушыға іске асырылатын әрекетті алдын ала қайталатып, жасатып үйрету; кейін ол іс-әрекетті әлденеше қайталатып жаттықтыру, қалыпты әрекетке айналдыру; оқушылардан жаттығуды жетілдіре түсуді талап ету; іс-әрекет үстіндегі адамның мінез-құлқының үнемі бағыты болатынын ескерту.

**Мадақтау және жазалау әдістері.** *Мадақтау* әдісі дегеніміз - тәрбиешінің баланың жағымды іс-әрекетін, мінез-құлқын көріп бағалай білуі және оны көпшілік, ұжым алдында жария етуі. Ал, бұған қарама-қарсы *жазалау*, баланың іс-әрекеті мен мінез-құлқындағы кедір-бұдырларды жөндеу жолындағы тәрбиешінің өз әрекеті деп түсінген абзал. Бұл әдіс баланы өз іс-әрекетіне өзі талдау жасап, өзіне-өзінің баға беруіне бағыттайды. Демек, өзін теріс іс-әрекеттен тежей білуге үйретеді. Олай болса, мадақтау немесе жазалау әдісі оқушылардың адамгершілік сана-сезімінің оянуына, дамуына ықпал етеді. Оқушыны өзіне-өзі талап қоя білуін үйретеді.

Мадақтаудың *құралына* мұғалімнің оңаша мақтауы, алғыс жариялауы, мақтау қағаздарымен марапаттауы, құрмет кітабына жазу, құрмет тақтасына суретін ілу, т.б. жатады.

*Жазалау әдісіне* мыналар жатады: мұғалімнің ескертуі, сөгіс жариялауы, педагогикалық кеңесте қарау, қиын балаларды тәрбиелейтін арнаулы мектепке жіберу. Мадақтау да, жазалау да өте нәзік тәрбиенің қатаң әдісі болғандықтан, оны байқап пайдаланған жөн.

**Оқушылардың мінез-құлқына бақылау жасау, талап қою әдісі.** Баланың мектептен тыс уақыттағы мінез-құлқын бақылаудың немесе еңбектің бір түрінен екінші түріне ауыстырудың тәлімдік маңызы зор. *Талап қою* дегеніміз – баланың іс-әрекетін белгілі бағытқа бейімдеу. Талап қою - баланың жауапкершілік сезімін ояту. Бұл әдісті іске асырудың *құралы* – мұғалімнің сұрауы және орынды нұсқау беруі. Бұл әдістің ерекшелігі - баланың тез іс-әрекет етуіне, оның мінез–құлқын, өзін-өзі реттеп тәртіпке келтіруге үйретеді. Ол көбінесе мұғалім мен оқушының арақатынасы дұрыс, бірін-бірі түсінген, дұрыс талап қойған кезде болатын жағдай.

*Бақылау әдісі* дегеніміз - баланың іс-әрекетін, мінез-құлқын, белгілі нормалар мен ережелерді орындауға ынталандыруды көздейтін әдіс. Ол белгілі тапсырмалар мен талаптарды орындауға бағытталады. Ал оны *орындату құралына* баланың күнделікті мінез-құлқын, іс-әрекетін, жұмысын бақылау, тапсырмалардың орындалу барысы туралы әңгімелесу, оқушының мұғалім мен жолдастарының алдында есеп беруі сияқты іс-әрекеттер жатады. Бақылау баланың іс-әрекеттерін бақылай отырып, бағыт-бағдар беруге бейімделе жүргізіледі.

Баланың бір іс-әрекет түрінен екінші іс-әрекет түріне ауысуының психологиялық негізі педагогикадан өзгеше. Бала өзі дағдыланған іс-әрекетін өзгертуге бастапқы кезде қарсылық білдіреді. Ондай балаға жаңа іс-әрекеттің пайдалы жағын жайлап түсіндіріп, ол істі атқаруға ынтасын ояту керек. Тәрбие әдісін орынды жерінде қолдану ғана оң нәтиже береді. Тәрбиенің әдіс-тәсілдерін кешенді түрде қолданғанда ғана тәрбие ісі жемісті болады.

**Жеке тұлғаның санасын қалыптастыру әдістері.** *Әңгімелеу-*оқу материалын жүйелі баяндау. Көбінесе адамдардың өмір жолын баяндап, кейіпкерлерге сипаттама беруде, табиғи құбылыстарды және қоғамдық өмірді суреттеу барысында қолданылады. Әңгіме әдісіне белгілі *талаптар қойылады*: қисынды, бірізді, дәлелді баяндау; нақты, бейнелі көтеріңкі көңіл-күймен әңгімелеу; оқушылардың жас ерекшелігін ескеру, әңгімелеу ұзақтығы бастауыш сыныпта 10 минут, жоғары сыныптарда 30 минуттан аспауы тиіс.

Бастауыш және орта сыныптарда әңгімелеу құндылық-бағдарлы болуы қажет. Балалардың сезіміне ықпал етіп, әңгімедегі адамгершілік өлшемдер мен үлгілі-өнегелі тәртіп дағдыларын меңгертуге қолданылады.

Егерде әңгімелеу барысында оқушылардың түсінігі жеткілікті дәрежеде қалыптаспаған жағдайда, оларға *түсіндіру әдісі* арқылы заңдылықтар мен принциптерді, ереже мен тәртіпті сақтаудың маңызын көрсету керек. Тәрбиеші жеке тұлғаның санасын, олардың жас ерекшеліктерін ескере отырып қалыптастырады. Түсіндіру кезінде сынып оқушыларының тұлғалық сапасы мен білім деңгейіне сүйенеді. Түсіндіру әдісін түрлі үлгілі-өнегелі қылықтарды қалыптастырып бекітуде және болған оқиғаға оқушының қатынасын орнықтыру үшін қолданылады.

***Әңгімелесу*** - оқушылар ұжымының өмірі мен мүддесіне сай тақырыптарды талдауға, оларға белсене араласып, қойылған мәселеге сын көзбен қарап, нақты қорытындылар жасауға негізделеді. Қазіргі кезеңде бұл әдіс көбінесе мұғалім мен оқушылар арасында *сұрақ-жауап* түрінде жүргізіледі. Әңгімелесудегі ең басты нәрсе, сұрақтарды жүйелі түрде қою арқылы жаңа түсінік қалыптастыру. Тәрбиеші әңгімелесу үшін негізгі, қосымша, жетекші және түйіндейтін сұрақтарды белгілеуі тиіс. Әңгімелесу барысында тәрбиеленуші жалқыдан жалпы түсінік немесе жалпыдан жалқы түсінік қалыптастыру дағдысын меңгеруі тиіс. Әңгімелесу негізіне қоғамдық өмірдің адамгершілік, әлеуметтік, этикалық мәселелері алынғаны абзал.

***Жеке әңгімелесу*** көбінесе тәртіп бұзу, оқушылар арасында қайшылықтар туған сәтте қолданылады. Бұл әдісті қолдану үшін алдын ала жоспар құрылып, белгілі жүйемен жүргізілуі тиіс.

Әңгімелеу мен әңгімелесу әдістері *танымдық дәріс әдісіне* даярлайды. Мектептегі *дәріс* көбіне әңгімеге жақын бола тұрып, ақпараттық-танымдық көлемі жағынан, қисынды құрылымы, дәлелді, жалпы қорытынды жасау және ұзақтығымен ерекшеленеді. Дәріс көбінесе жоғары сыныптарда, оқу орындарында қолданылады. Дәріс жүйелі ауқымды түрде әлеуметтік-саяси, адамгершілік, эстетикалық және басқа да тәрбие түрлерінде, сыныптан және мектептен тыс оқу-тәрбие жұмысында кеңінен қолданылады. Дәрістің өзекті мәселесі теориялық тұжырымды жан-жақты ашу. Әңгімелеу және әңгімелесу барысындағы нақты деректер дәрісте тек бастапқы материал ретінде қолданыс табады.

***Пікірталас****-*әдісі оқушылардың танымдық және әлеуметтік белсенділіктерін арттырады. Пікірталас оқушылардың назарын түрлі көкейтесті мәселеге аударып, оны ойланып негіздеуге бағыттайды. Сонымен бірге оқушылардың кейбір құбылыстар жайлы пікірін негіздеуіне мүмкіндік береді. *Пікірталас* әдісін ұйымдастыру үшін талқыланатын мәселеге міндетті түрде екі түрлі қайшы пікір болуы абзал. Пікірталас нәтижесінде мұғалім тұжырымды қорытынды жасауы тиіс.

***Cендіру* әдісі** - балаларды иландыру керек, кейбір нәрселерді ұғымды, түсінікті, иланымды етіп айту керек. Н.И.Болдырев: «Сендіру дегеніміз - тәрбиеленушінің санасына, сезіміне, еркіне әсер ету арқылы үнемі ақыл-кеңес беріп, оны жағымсыз қылықтарынан арылтып, жағымды моральдық санасын қалыптастыру мақсатын қояды. Бұл әдіс тәрбиеленушінің көңіл-күйіне әсер ету арқылы жеке адам ретіндегі баланың сана-сезімін қалыптастырады»-деп көрсетеді.

Сендіру әдісі оқушыға әсер етпейтін айналадағы ортамен тығыз байланыста жүргізіліп, оқушының айналадағы дүние мен өзін түсінуіне ықпал етеді. Сендіру әдісі оқушының сенімін қалыптастырумен байланысты. Оқушы санасында сенімді қалыптастыру үшін екі нәрсеге жете назар аудару керек. 1) білім, пікір, идея-сенімнің мазмұнын құрайды; 2) қалыптастырылатын сенімнің дұрыстығы; осыған байланысты екі мақсатты шешу көзделеді: оқушыға дұрыс ақпарат (білім, идея, т.б) беріп, оны санасында бекіту; сол қабылдаған ақпаратқа өзіндік қатынасын (мықты сенімін) орнықтыру. Бірінші мақсатты шешу қиынға соқпайды. Өйткені, ақпарат беріп, оны бекітудің түрлі жолдары бар (әңгіме, түсіндіру, әңгімелесу барысында ақпар беру, көрсету, ақыл-кеңес беру, кітап, журналдардан қажетті ақпарат алу, есіне салу, т.б.). Екінші мақсатты шешу күрделі. Мықты сенімді қалай қалыптастыруға болады? Ол үшін мықты сенім қандай жағдайда пайда болатынына тоқталайық. Адамның не нәрсені өз көзімен көруі немесе оқып танысуы, беделді адамдардың айтқанын естуі, дәлел келтіруі, белсенді қарым-қатынаста, пікір алмасу барысында көзінің жетуі, ең соңында өзінің өзгелерді сендіруі тиіс. Сонымен сенім адамның белсенді қатынасында пайда болады.

В.М.Коротовтың «Оқу тәрбие үдерісіндегі жалпы әдістеме» атты еңбегінде сендіру әдісін былай жіктелген: ақпараттық-дәлелді әдіс; ізденіс әдісі; пікірталас әдісі; өзгелерді сендіру арқылы өзін сендіру әдісі.

Осы әдістердің бірлігі мықты сенімді қалыптастырады. Сендіру әдістерінің алуан түрлілігі оқушылар сенімінің түрлі деңгейі мен шығармашылық қабілетін қалыптастырады. Ең алғашқы ақпараттық-дәлелді әдіс алғашқы сенім деңгейін, ал соңғы, өзгелерді сендіру арқылы өзін сендіру әдісі - ең жоғары сенім деңгейін қалыптастырады. Көрсетілген сендіру әдістері сенімнің қалыптасу деңгейінің кезеңдеріне сәйкес болады.

Сендіру барысында тәрбиеші оқушылар бойында әлеуметтік және адамгершілік құндылықтары мен өмір шындығына қатынасын қалыптастырады. Оны қалыптастыру алынған ақпаратқа ғана тәуелді емес, сонымен бірге таңдап алынған әдіске байланысты. Иландыру материалдары дәлелді болып, оған олардың көзі жетсе, пікірталас барысында оқушы өз пікірін тиянақтап, меңгерген идеясы сенімге айналады.

***Жағымды өнеге көрсету*** әдісінің негізінде еліктеу жатыр. Еліктеу жоғары мұратқа қол жеткізетін жаңа іс-әрекет түрін қалыптастырады. Еліктеу арқылы жастардың әлеуметтік-адамгершілік қалыптары мен қоғамдық әрекеттері қалыптасады. Оқушының жас ерекшелігіне, әлеуметтік-адамгершілік тәжірибесіне, сана-сезіміне қарай еліктеу әрекеті өзгеріске ұшырайды. Бастауыш сынып оқушысы сырттай байқаған нәрсесіне еліктесе, жас жеткіншектердің еліктеуге өзіндік көзқарасы пайда болады. Жастық шақ кезеңінде еліктеу мүлде өзгеріске түседі. Ол кезеңде тәрбиеленуші еліктеуге саналы және сындарлы көзқараспен қарайды.

Қазіргі педагогикада әдістер жүйесінің ондаған жіктемелері бар, олардың кейбіреуінің теориялық немесе практикалық жағынан маңызы басымырақ. Тәрбие әдістерін жіктегенде, әдістердің маңызды және жалпы жақтары ескеріледі. Тәрбие әдістері *сипатына* қарай сендіру, жаттығу, талап қою, мадақтау, жазалау болып бөлінеді.

Ал жалпылама классификация жүйесіне сендіру, іс-әрекетті ұйымдастыру, оқушының тәртібіне ықпал ету әдістері жатады.

Тәрбие әдістерін нәтижесіне қарай екі топқа бөлуге болады:

1. Адамгершілікті қалыптастыруға бағытталған мотивтер, қатынастар, түсініктер, идея тудыратын әдістер.

2. Әдептілікті және тәртіптілікті қалыптастыратын әдістер.

Тәрбие әдістерінің Г.А.Щукина жасаған жіктемесі кешенді сипатқа бағытталып, тәрбие әдістерінің мақсаттық, мазмұндық, әдістемелік жағын қарастырады. Осыған орай, тәрбие әдістері үш топқа бөлінеді:

Жеке тұлғаның санасын қалыптастыру әдістері–сендіру (әңгімелеу, түсіндіру, түсініктеме беру, дәріс, этикалық әңгіме, иландыру, нұсқау беру, пікірталас, баяндама, үлгі көрсету).Іс-әрекет және қоғамдық тәртіп тәжірибесін қалыптастыратын әдістер–жаттықтыру (жаттықтыру, үйрету, педагогикалық талап қою, тапсырма беру, тәрбиелік жағдай тудыру).

Тәртіпке, іс-әрекетке түрткі тудырып, ынталандыратын әдістер – (жарыс, мадақтау, жазалау).

**Өзін-өзі бақылауға арналған сұрақтар**

1. Тәрбие әдістері туралы түсінікті және оны жіктеу негіздерін айтыңыз?
2. Г.А.Щукинаның тәрбие әдістерінің жіктемесінің негізі не?
3. Оқыту әдістеріне түсінік беріп, оқыту әдістерінің жіктемелерін айтыңыз.
4. Сабақтан тыс уақытта қолданылатын тәрбие әдістерінің ерекшеліктері қандай?
5. Жеке тұлғаның санасын қалыптастырудың қандай әдістерін білесіз?
6. Әңгімелеу, әңгімелесу, түсіндіру, дәріс әдістерінің мәні неде?
7. Пікірталас, сендіру, жағымды өнеге көрсету әдістерінің мәні қандай?.
8. Сендіру әдісінің қандай тәсілдерін білесіз?
9. Сендіру мен дүниетанымның қандай байланысы бар?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Тәрбие әдістерінің жіктемесінің сызбасын дайындап, оларға сипаттама жазыңыз.
2. Оқыту әдістеріне түсінік беріп, оның негізгі жіктемесін сипаттап көрсетіңіз.
3. Сабақтан тыс уақыттағы оқушыларды қалыптастыру әдістерінің ерекшеліктерін сипаттаңыз.
4. Өзіңізге белгілі тәрбие әдістерінің жіктемесін жазып, олардың жүйелену негізін айтыңыз.
5. Оқушының санасына ықпал ету әдістерін талдап көрсетіңіз.
6. Мықты сенім қалыптастыру әдісіне мысал келтіріңіз.
7. Сендіру әдістерінің түрлерін сипаттаңыз.
8. Пікірталас - сендіру әдісін ұйымдастыру.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Педагогикалық үрдістегі тәрбие және оқыту әдістерінің байланысы.
2. Тәрбие әдістерінің мәні мен жіктемесі.
3. Оқушылардың мінез-құлқына бақылау жасау, талап қою әдісі.
4. Жағымды үлгі өнеге арқылы тәрбиелеу әдісі**.**
5. Жеке тұлғаны қалыптастырудағы сендіру әдісінің мәні.
6. Сендіру әдісі арқылы оқушының көзқарасын жетілдіру.
7. Жағымды өнеге көрсету әдісін сипаттаңыз.
8. Сананы қалыптастыру әдісінің жіктемесінің сызбасын жасап, әдістерді сипаттаңыз.

**Өзіндік жұмысқа арналған әдебиеттер**

1. Сластенин В.А., Исаев И.Ф., Шиянов Е.Н. Педагогика. - М.: Академа, 2003.
2. Гликман И.З. Теория и методика воспитания. – М. ”Владос Пресс”, 2002.
3. Қалиев С., Майгаранова Ш., Иманбаева С.Т., т.б. Мектептегі тәрбие жұмысын ұйымдастыру әдістемесі. – Алматы. “Рауан”, 1999. -124 б.
4. Шахгулари В.В., Иманбаева С.Т., Муратханова Р.М., Мухамединова Н.А. Педагогика школы. Учебное пособие. – Алматы: КазГосЖенПУ, 2006. - 260 б.

**5.3. Оқушының жағымды тәжірибесі мен мәдени деңгейін қалыптастыру әдістері**

**Жоспар:**

Оқушының мәдени деңгейін қалыптастыру әдістері: үйрету, тапсырма беру, жаттықтыру, тәрбиелік жағдаяттарды қолдану.

***Негізгі түсініктер:***үйрету*,* жаттықтыру, педагогикалық талап қою, тәрбиелік жағдаят.

**5.3.1. Оқушының мәдени деңгейін қалыптастыру әдістері**

Адам еңбек, таным, қарым-қатынас субьектісі ретінде іс-әрекет барысында қалыптасады. Оқушыға субьект ретінде шындықтың ғылыми негізін меңгертіп, қызығушылығы мен сезімін арттырып, жаңа қажеттіліктер қалыптастырып, ерік пен күш-қуатын белсендіретін жеке тұлғаның сапалық қасиетін дамытып жетілдіру көзделеді. Қоғамдық қатынастар мен қоғамдық тәртіпті оқушылар іс-әрекет арқылы меңгереді. Кез-келген қызмет операция мен іс-әрекеттен тұрады. *Операциялар*-іс-әрекет арқылы жүретін үрдістер. *Іс-әрекеттер*–қызмет мотивімен анықталатын үрдістер. Тәрбие үрдісінде педагог басқару операцияларынан іс-әрекетті басқаруға, онан кейін қызметті басқаруға көшеді.

Педагогикада іс-әрекет пен қоғамдық мәдени тәжірибені басқарудың заңдылықтары бар:

-қоғамдық мақсаты бар әрекеттің бәрі, оқушыны дамытатын және тәрбиелейтін мүмкіндіктерге ие. Сондай кез-келген әрекеттің тек өзіне тән білім, біліктері бар. Бір әрекет түрімен бүкіл дүниені меңгерту мүмкін емес, сондықтан да тәрбиеде кешенді әрекеттер жүйесі қолданылады;

- оқушының «жеке басы үшін маңызды емес» кез-келген қоғамдық әрекет түрі (А.Н.Леонтьев) оның дамуына ықпал жасамайды. Ол үшін қоғамдық қатынас жеке бастық қатынасқа айналса ғана өзінің мәнін ашады;

-оқушыларға педагогикалық ықпал жасау, мақсат пен әрекет түрін таңдауды қалыптастырады. Мақсат үнемі нәтижені алдын-ала белгілеп отырады (П.К.Анохин). Адамның көздеген мақсаты оның әрекет тәсілі мен сипатын анықтайтын күш болып саналады;

- оқушы тұлғасын қалыптастыруға таңдалып алынған іс-әрекет нәтижелі болуы үшін, педагогикалық құралдарды қолдану тәсілдері анықталуы шарт. Педагогикалық құралдарда қоғамдық мәдени тәжірибені қалыптастыратын үйрету, жаттықтыру әдістері қолданылуы тиіс.

*Үйрету* балаларды дамыту үшін жас кезінен бастау керек. Бұл әдісті қолдану үшін педагогикалық талаптаррды орындау қажет. Үйретілетін нәрсе нақты болуы тиіс. Кез-келген әрекетті үйрету үшін оны қысқа және нақты түрде көрсеткен жөн. Әр уақыт кезеңінде белгілі әрекет түрі үйретілуіне оқушының іс-қылық формаларын қалыптастыруға болады. Тәжірибелі педагогтар іс-қылық түрлерінің үлгілерін көрсетіп, соған байланысты көңіл-күйді тудырады. Үйрету барысында әдет қалыптасады, оны қарқындатудың пайдасы жоқ. Бастапқыда қажетті әдеттер қалыптастырғаннан соң оны жылдам орындауға дағдыландыруға болады. Үйрету әдісі үнемі тәрбиешіден бақылауды және оқушыдан өзін-өзі бақылауды қажет етеді. Үйрету әдісі оқушының жасына, өскен ортасына және тәрбиесіне байланысты. Қоғамдық қылықтар формасы қалыптасқан оқушылар кез келген жағдайда өзін ұстай біледі.

***Жаттықтыру әдісі*** үйретумен тығыз байланысты. Мектеп өмірінде оқушы бойында қалыптасқан қоғамдық қатынастарының беріктігі көрініс береді. Педагог кез-келген жағдаяттан шығудың тиімді жолдарын қолдана біледі. Жағдаяттағы қайшылықты тез тауып, оның себептерін айқындап, шешім қабылдауына болады. Бірақ та ойлы педагог өз тарапынан оқушыға ықпал етіп, шешім қабылдау жағдаяттарын ұсынуы да мүмкін. Оны *тәрбиелік жағдаяттар*, *ситуациялар* деп атауға болады.

Тәрбиелік жағдаяттар да өз мәнінде жаттықтыруға жатады. Бұл жағдайда оқушы түрлі варианттардан өзі таңдауы бойынша шешім қабылдауы тиіс: өзіне берілген мүмкіндікті пайдалануы басқаға өз орнын беруі, пікірін айтпауы, шындығын айтуы немесе «білмеймін» деп жауап беруі. Мұғалім ұсынған жағдаят, яғни ситуацияда оқушы өз ойында түрлі варианттардың шешімін ойластырып, сол жағдайға байланысты өз шешімін айтуға мәжбүр болады. Мұғалім ұсынған ситуация оқушылардың адамгершілік қылықтарын тек ақылмен ғана емес жүрек, сезім тарапынан да шешім қабылдауын талап етеді.

***Педагогикалық талап қою әдісі*.** Оқушыны дамытудағы мұғалім тарапынан қойылатын талап біртіндеп оқушының өзіне-өзі талап қою жауапкершілігіне айналуы тиіс. Талап қою педагогикалық үдерістің ішкі қайшылықтарын, оқушылар тәртібін, қарым-қатынасын ашып көрсетіп, оны жетілдіруге ықпал етеді. Талап қою әдісі тікелей және жанама болып екіге бөлінеді.

***Ұжымдық пікір*** ұжымдық талаптан пайда болады. Тәжірибелі педагог ұжымның бағасын, талқысын, ұжымның талабын, қоғамдық пікірін белсенді тәрбиелік күш ретінде қолдана алады. Талап қою мектептің ішкі ережесімен, білім, білік, дағды өлшемдеріне сәйкесуі абзал.

**Семинар тақырыбы.** Тәрбие құралдары, әдістері, формалары педагогикалық үдерістің қозғаушы тетігі.

**Мазмұны.** Тәрбиенің мақсаты, құралдары, әдістері, ұйымдастыру формаларының өзара байланысы. Тәрбие жұмысының негізгі формасы – сынып немесе тәрбие сағаты. Сынып сағаты оқушылардың дүниетанымын, мәдениетін, іс-әрекетін қалыптастырудағы маңызы. Сынып сағатының ағартушылық, бағыттаушылық, болжамдық және қалыптастырушылық қызметтері.

**Өзін-өзі бақылауға арналған сұрақтар**

1. Оқушының қоғамдық тәжірибесі мен мәдени деңгейін қалыптастыру әдістерінің жіктемесін айтыңыз.
2. Үйрету, тапсырма беру, жаттықтыру, тәрбиелік жағдаяттарды қолдану әдістерінің мәні неде?
3. Педагогикада іс-әрекет пен қоғамдық мәдени тәжірибені басқарудың қандай заңдылықтары бар?
4. Сынып оқушыларына берілетін қоғамдық тапсырмаларды қалай тиімді пайдалануға болады?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Педагогика оқулықтарындағы тәрбие әдістерінің жіктемесімен танысып, оларды салыстырыңыз.
2. Оқушылардың жағымды тәжірибесі мен мәдени дағды деңгейін қалыптастыру әдістерінің жіктемесін айтыңыз.
3. Тәрбиеленушінің қоғамдық тәжірибесі мен мәдени дағды деңгейін қалыптастыру әдістерін сипаттаңыз.
4. Тәрбиешінің мәдени деңгейді қалыптастыруға байланысты жасаған бірнеше іс-шарасындағы жаттықтыру тізбегін көрсетіңіз.
5. Оқушылардың мәдени дағды деңгейін қалыптастырудың маңызын түсіндіріңіз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Тәрбиеленушінің қоғамдық тәжірибесін қалыптастыру әдістері.
2. Тәрбиенің жалпы әдістерінің жеке тұлғаны қалыптастырудағы қызметі.
3. Мәдени дағды деңгейін қалыптастыру әдістері.

**Өзіндік жұмысқа арналған әдебиеттер**

1. Әбенбаев С. Тәрбие теориясы мен әдістемесі. – Алматы. «Дарын», 2004.-350б.

2. Гликман И.З. Теория и методика воспитания. – М.Владос Пресс, 2002.

3.Сластенин В.А., Исаев И.Ф., Шиянов Е.Н. Общая педагогика. –М.: Гуманист. Изд. Центр. ВЛАДОС, 2003. - Ч. 2. – 256 с.

**VI бөлім. МЕКТЕП ПЕН СЫНЫПТЫҢ ТӘРБИЕЛІК ЖҮЙЕСІ**

**Жоспар:**

**6.1. Жүйе, тәрбиелік жүйе ұғымдарының мәні.**

**6.2. Мектептің тәрбиелік жүйесінің негізгі компонент-тері.**

**6.3. Педагогикада жинақталған тәрбиелік жүйелер.**

***Негізгі ұғымдар:*** тәрбиелік жүйе, оңтайлылық, құрылымдылық, функционалдылық, интегративтілік, психологиялық ахуал, әлеуметтік-педагогикалық және психологиялық-педагогикалық жүйе, жүйеасты, сынып жетекшісі.

**6.1.Жүйе, тәрбиелік жүйе ұғымдарының мәні**

**Жүйе** ([лат.](https://kk.wikipedia.org/wiki/%D0%9B%D0%B0%D1%82%D1%8B%D0%BD_%D1%82%D1%96%D0%BB%D1%96) *systēma*, [*гр.*](https://kk.wikipedia.org/wiki/%D0%93%D1%80%D0%B5%D0%BA_%D1%82%D1%96%D0%BB%D1%96)σύστημα– бөліктерден құралған тұтастық, қосылыс) – бір-бірімен қарым-қатынаста және байланыста болатын, сөйтіп белгілі бір тұтастық, бірлестік құратын көптеген құрамдас бөліктер жиынтығы.

И.Кант жүйе ұғымына “бір идеямен біріктірілген, сан алуан білімдер бірлігі”, деген анықтама беріп, оны гносеологиялық мағынада ұсынған.

Гегель болмыс пен ойлаудың тепе-теңдігі принципіне сүйеніп, жүйе ұғымын онтологиялық мағынада да, гносеологиялық мағынада да қолданады. Ол категориялар жүйесі түріндегі диалектика ілімін негіздеді.

***Тәрбиелік жүйе*** — адамдарды мақсатқа бағытталған іс-әрекет, жеке адамды идеялық, саяси,  Қазақстандық патриотизм және азаматтық, құқықтық, рухани-адамгершілік, ұлттық тәрбие, отбасы тәрбиесі, еңбек, экономикалық және экологиялық, зияткерлік, ақпараттық мәдениет, көпмәдениетті және көркем-эстетикалық, дене тәрбиесі, салауатты өмір салтын қалыптастыру бағытталған жүйелі тәрбиелеу кешені болып табылады.

***Кесте 4****- Тәрбие жүйесін ұйымдастыру және қамтамасыз ету факторы (В.С.Безрукова бойынша)*

|  |  |  |
| --- | --- | --- |
| № | Тәрбие жүйесін ұйымдастырудың факторы | Қамтамасыз ету міндеттері |
| 1 | Саяси | - идеологияны, бағыттарды айқындау;  - тұлғалық сапалық қасиеттерін қалыптастыруға байланысты мақсаттар кешенін айқындау;  - дүниетанымдық бағыттарды анықтау;  -моральдық тұрғыда ынталандыру;  -жалпы бақылау. |
| 2 | Финанстік экономикалық | -тәрбиелік қарым - қатынасқа түсетін тұлғалардың негізгі қажеттілігін қамтамасыз ету;  - финанстік қажеттіліктерді іске асыру механизмін жасау;  - әр тапсырманы финанстік тұрғыда қамтамасыз ету;  - білім беру және мәдениет мекемелерін жұмыс істеуін финанстік тұрғыда қамтамасыз ету. |
| 3 | Құқықтық | -жүйе мен қарым - қатынасты реттейтін заң актілерін дайындау;  - тәрбиелік қарым-қатынасқа түсетін тұлғалардың құқығы мен міндетін айқындау;  - мемлекет және білім беру, мәдениет мекемелерінің арасындағы нормативтік актілерді жасап шығару. |
| 4 | Әлеуметтік - психологиялық | - мәдениеттің негізгі бағыттарының бірі ретінде білім беруге қарым - қатынасты қалыптастыру;  - адамгершілік - әдептілік және тәртіптілік нормаларды айқындау;  - тәрбиелік қарым - қатынасқа түсетін тұлғалардың дамуын айқындайтын диагностикалық жүйені анықтау. |
| 5 | Материалдық -техникалық | -мәдени-тәрбиелік жүйенің функцияларын құрал жабдықтармен қамтамасыз ету;  -оқыту мен тәрбиелеу, басқаруды жаңашыл техникамен қамтамасыз ету;  - байланыс, коммунальдық және күзет қызметімен қамтамасыз ету. |
| 6 | Кадрлік | - кадрлармен қамтамасыз ету жүйенсінің үлгісін анықтау;  - кадрларды аттестациялау жүйесін анықтау;  - кадрларды дайындау;  - кадрлар жұмысын бақылау. |
| 7 | Ғылыми оқу - әдістемелік және ұйымдастырушылық қызмет | - жүйенің іс-әрекетін ғылыми базамен қамтамасыз ету;  - басқару құрылымын, функциясын айқындау;  - ғылыми кадрлармен қамтамсыз ету;  -оқу-тәрбиелік, әдістемелік материалдар мен оқу құралдарын дайындау, шығару. |

Тәрбие жүйесінде кез-келген тұлға төмендегі қамтылған үш жүйеасты бөліктерде отбасында, формальды және формальды емес білім беру жағдайында дамиды.

Тәрбие жүйесі – тәрбиенің негізгі компоненттерінің (мақсат, субьектілер, олардың іс-әрекеті, қарым-қатынас, материалдық база) өзара әрекеттестігі үдерісінде туындайтын және ұжымның өмір салты, оның психологиялық климаты сияқты интегративті қасиеттерді меңгерген тұтас әлеуметтік ағза ретінде өзінің негізгі қызметі–тәрбиелеуге қатысты ретке келтірілген әлеуметтік-педагогикалық, психологиялық-педагогикалық ашық жүйе тұрғысынан іске асады.

Тәрбие жүйесін құруда сынып жетекшісінің ескеретін жағдайлары оқушылардың қызығушылығы,қабілеті, қажеттілігі, мектептегі педагогикалық үдерістің мүмкіндігі, әлеуметтік және шығармашылық әлеуеті, сонымен қатар ата-ананың құзыреттілігі, олардың тұлғаны, әлеуметтік ортаны қалыптастыруға ықпалы да негізге алынады.

**6.2. Мектептің тәрбиелік жүйесінің негізгі компоненттері**

*Тәрбие жүйесі* тұлғаның бойындағы мәдени құндылықтарды қалыптастыратын жүйелі үдеріс, ал тәрбиелік жүйе тұлғаның жан-жақты дамуына ықпал ететін жағдаяттар, оқыту үрдісі, тәрбие үрдісі, тұлға аралық қатынас, әлеуметтік орта, басқару жүйесі, тәрбиенің мақсат, міндеттері, мазмұны, т.б. қамтиды. Қазіргі таңда педагогикада тәрбиелік жүйенің бірнеше қалыптасқан жүйесі бар. Олар А.С.Макаренконың, В.А. Сухомлинскийдің, И.Г.Николаев, Л.И.Новикованың, В.А. Караковскийдың т.б.жүйесі теориялық тұрғыда негізделіп, практикалық тұрғыда іс-тәжірибеге енгізілген.

ТМД кеңiстiгiнде бiлiм мен тәрбиенiң негiзiн салушы А.С.Макаренко “Адамдарды қоршаған орта тәрбиелейдi. … ең әсерлiсi адамдардың қарым-қатынасы, әсiресе ата-аналар мен ұстаздардың ықпалы ерекше… Анағұрлым қиын тиетiн қайта тәрбиелеу жұмысына оралмау үшiн әуелде дұрыс тәрбие беруге тырысу керек”,-деп тәрбиенi отбасынан бастап дұрыс жолға қою қажеттiгiн, бала тәрбиесiнде негiзгi рольдi ата-ана мен ұстаздар атқаратынына тоқталады. А.С.Макаренконың ұсынған педагогикалық жүйесі негізінен тұлғаның бойындағы ерік, жігер, сенім, патриоттық құндылық, т.б. қалыптастыруда ұжым арқылы ықпал ету, тұлғаның жас және дара ерекшеліктерін ескере отырып, еңбекке баулуды алға қояды.

Мектептегі тәрбие жүйесін құруда осыдан жарты ғасыр бұрын А.С.Макаренко негізін қалаған тәрбие ортасы бүгінгі жаһандандыру үрдісінде де негізін жойған жоқ. А.С.Макаренконың негізгі принципі – тұлғаға сену, сеніп тапсырмалар беру арқылы оның ішкі жан дүниесіне ықпал ету.

***Мектептегі тәрбие жүйесі*** – тұлғаның әлеуметтік сұраныстарын қанағаттандыратын, оқушыны тәрбиелеуге байланысты педагогикалық мақсат пен міндеттерді реттейтін әлеуметтік педагогикалық нысан болып табылады.

Л.И.Новикованың тұжырымы бойынша кез-келген тәрбие жүйесі төмендегі мүмкіндіктерді қамтиды:

– тәрбие үрдісін ұйымдастырудың мазмұнын айқындайтын тәрбие кешені;

* + қойылған міндеттерді орындауға жағдай жасайтын материалдық база;
  + тұлғаның жан–жақты дамуына, өмірлік іс-әрекеттерін ұйымдастыруға бағытталған тәрбие үрдісі;
  + тәрбие субъектісі ( тәрбие үрдісіне қатысатын мұғалім, оқушы және ата-ана).

Қазақтың көрнектi ағартушы-ғалымы М.Жұмабаев тәрбиенi екi бағытта дене тәрбиесi және жан тәрбиесi[[27]](#footnote-27) деп ұсынады. Тән құрылысы биологиялық заңдылықтар, жан тәрбиесi – тәрбиелiк тәлiмнен нәр алады. Адам тәнiнiң физиологиялық өсу кезеңдерi оның тәрбие жүйесiнiң негiздерiн жасайды. Адамның өсу жолындағы әрбiр кезеңнiң өзiне тән тәрбие әдiстерi бар.

Сонымен қатар, тұлға ретiнде қалыптастыру үшiн төмендегi тәрбие түрлерi толығымен қамтылуы керек екенiне тоқталады.

“Тәрбие төрт түрлi: дене тәрбиесi, ақыл тәрбиесi, сұлулық тәрбиесi һәм құлық тәрбиесi. Егер адам баласына осы төрт тәрбие тегiс берiлсе, оның тәрбиесi түгел болғаны.

… Балам адам болсын дейтiн ата-ана осы төрт тәрбиенi дұрыс орындасын”,- деп баланың дұрыс жолда болуына жоғарыдағы тәрбиелер дұрыс болғанда ғана жақсы нәтижеге жететiнiне тоқталады.

Ж.Аймауытов бала тәрбиесiне ықпал ететiн “замандастары (құрбы-құрдастары), туған ауылы, өскен ортасы, оның дiнi, тiлi һәм басқа да нәрселер” дей келе, негiзгi тәрбие құралы ол өнеге дейдi.

“Баланы бұзуға, яки түзеуге себеп болатын бiр шарт жас күнде көрген өнеге. Ол өнеге әке-шешенiң тәрбиесi арқылы қалыптасады. Ата-ананың берген тәрбиесi баланың мiнезiне салған iзге байланысты. ….Сүтпен сiңген мiнез сүйекпен кетедi деген сөз ата-ана тәрбиесiнiң күштiлiгiн көрсетедi…” – деп баланың жан-дүниесiн қалыптастыруда отбасы, әулеттiң ықпалының мол екенiн көрсетедi.

В.Харламов тәрбие жүйесін қатынас тұрғысынан қарап, адамгершiлiк қатынас, ақыл-ой қатынасы, эстетикалық қатынас, дене қатынасы тұрғысынан бередi.

Ал, И.П.Подласый тәрбиенi мәдениет тұрғысынан қамтиды яғни, адамгершiлiк мәдениет, ақыл-ой мәдениетi, эстетикалық мәдениет, дене мәдениетi тұрғысынан қарастырады.

Ал республикадағы бiрден-бiр тәрбиенiң негiзгi орталығы болып табылатын Ы.Алтынсарин атындағы Қазақ бiлiм академиясының Тұлғаны әлеуметтендіру орталығының ғылыми қызметкерлері «Қазақстан мектептеріндегі тәрбие жүйесі» және “Тәрбие үрдісі мен оқушылардың тәрбиелік деңгейін бағалаудың өлшемдері" атты ғылыми-зерттеу жұмысы егемен еліміздің білім беру жүйесінде тәрбие мәселесін жетілдіруге арналған іргелі жұмыс болып табылады.

«Тәрбие жүйесі-адамның сағат сайынғы дамуына жағдай жасайтын қарым -қатынастар мен әрекеттердің жиынтығы, мектеп ұжымының жалпы адамзаттық мәдени құндылықтарды меңгертіп дамытады. Қазақстандық патриотизмді қалыптастырады. Тәрбие жұмысының құрылымы күрделі, оған өзара бір- бірімен байланысты тәрбие жүйесі (қызықты іс шаралар, акциялар) барабар қойылған мақсат, сол арқылы білім саласындағы дидактикалық жүйені, білім мазмұнын, оқу үрдісін, оны ұйымдастырудың әдіс - тәсілдері кіреді», - деп атап көрсетеді. Тәрбие жүйесі авторлар ұсынғандай тек Қазақстандық патриотизмді ғана қалыптастырып қоймайды, жүйе тұлғаның құндылықтарын дамытуға және қалыптастыруға бағытталады.

И.Г.Николаевтың «Тәрбие жүйесін үлгілеудің педагогикалық жағдайлары» атты ғылыми-зерттеу еңбегінде тәрбие жүйесінің негізгі компоненті тұтас педпроцесс тұрғысында іске асады.

Сонымен қатар оқушылардың тәрбиелік деңгейлерін айқындауда С.Д.Поляковтың еңбектері де негізгі орын алады. Білім беру мекемелерінде тәрбие жүйесі – тұтас педагогикалық жүйе түрінде қамтылады. Педагогикалық жүйе–дидактикалық жүйе (білім, білік, дағдыны қалыптастыру) немесе ұйымдастырушылық (өмірлік іс-әрекетті реттеу, ұйымдастыру, басқару) мен тәрбие жүйесінің (тұлғаны дамыту) бірлігін қамтиды .

Л.И.Новикованың ғылыми мектебінің тұжырымдамасы бойынша негізделген тәрбие жүйесі тәрбиенің негізгі құрауыштарынан мақсат, міндет, мазмұн, іс–әрекеттерден, тәрбиенің негізгі компоненттерінің өзара ықпалдасуынан, ұжым және ондағы психологиялық ахуал кіріктіру сипатымен ие болатын тұтас әлеуметтік ағза деп жүйе деп айтуға болады.

Мектептің тәрбиелік жүйесі – мектептің тұтас әлеуметтік-педагогикалық құрылымы және баланың әлеуметтенуі мен дамуының мақсатқа бағытталған факторы. Тәрбие жүйесі - ұжым, ұжымдық қатынастар және қоршаған ортаның бірлігінен тұрады. Тәрбие жүйесі алға қойған мақсаттар жиынтығы негізінде іске асады.

Қазіргі таңда мектептегі тәрбие жүйесінің негізгі құрылымы - мектептегі, сабақ үстіндегі, сабақтан тыс уақыттағы, мек-тептен тыс уақыттағы, cыныптағы, сыныптан тыс, қоғамдық ұйымдардағы және қоғам, мектеп, ата-аналар бірлестігінде т.б. іске асырылады, бір-бірімен сабақтастықта және жүйелі түрде байланысады.

Тәрбие жүйесіне **–** тәрбие ісінің мазмұны, құрылымы мен қолданудың әдіс-тәсілдері және білім беру үрдісінде қолдануды ұйымдастыру істерінің жиынтығы болып табылуымен қатар, тәрбиеші мен тәрбиеленушілердің өзара қарым-қатынасына құрылған сабақ үстіндегі және сыныптан тыс жұмыс түрлері сабақ, үйірме жұмыстарды, кештер мен жарыстар, байқаулар т.б. енеді.

Оқушыларға тәрбие беруде мектептегі әр қызметкерлердің өзіндік атқарар міндеті бар. Ол әр қызметкерге мектептің жарлығына және ішкі жағдайды орындау ережесіне сәйкес жүргізіледі. Біз мектепте тәрбие беру мәселесін шешу барысында әр қызметкердің орындайтын міндеттеріне тоқталатын болсақ, мектеп директорының патриоттық тәрбие беруде төмендегі іс–шараларды басқару негізгі болып табылады:

* + тәрбие беруге жалпы басшылық жасау, қызметкерлердің міндеттерінің айқын болуын қадағалау;
  + тәрбие беруге байланысты шыққан үкімет және ҚР Білім және ғылым министрлігі тарапынан шыққан құжаттардың орындалуын қадағалау;
  + тәрбие берудің мазмұнына, іс-шараларына талдау жасау, жақын және алыс уақытта іске асатын шараларды жоспарлау, бекіту;
  + тәрбие жүргізуге байланысты алдыңғы идеяларды жинақтау, сұрыптау және мектептегі шараларға байланысты пайдалана білу;
  + мектептегі тәрбие беруде ортасын ұйымдастыру, қажетті материалдық тұрғыда қамтамасыз ету;
  + мектептегі қоғамдық ұйымдар, қоғамдық қозғалыстардың оқушылардың құндылықтарын қалыптастыруға жағдай жасау;
  + жоғары сынып оқушыларына болашақ әскери міндеттерді орындауға байланысты құжаттарды таныстыру, әскери міндетін орындауға байланысты іс–шараларға бейімдеу.

Мектептегі тәрбиені ұйымдастыруда директордың оқу істері және ғылыми жұмыстары жөніндегі орынбасарларының атқаратын міндеттері:

* + білім стандарттары, бағдарламалар және төл оқулықтар мазмұнындағы тәрбие мәселелерге арналған тақырыпты кеңінен қамту, пән бойынша қосымша бағдарламаларды дайындатып, мектептің ғылыми кеңесінде бекітуге жағдай жасау;
  + гуманитарлық және жаратылыстану циклдағы пәндерді өзара кіріктіру барысында іс–шаралар жүргізу;
  + сабақ және сабақтан тыс уақытта іске асатын тәрбиеге байланысты ғылыми семинарлар ұйымдастыру, өз бетінше білімін көтеруге жағдай жасау;
  + мектепте тәрбие іс-шараларына байланысты ғылыми-практикалық конференциялар, семинар, кездесулер, алдыңғы қатарлы іс-тәжірибелерді мектептің оқу-тәрбие үрдісіне енгізу;

Мектепте тәрбиені ұйымдастыруда директордың тәрбие жұмысы жөніндегі орынбасарының міндеттері:

* + мектептегі тәрбиеге байланысты бағдарламаны жасау, бекіту және оны ұйымдастырудың шараларын жасау;
  + тәрбиені ұйымдастыруға байланысты әдістемелік құралдармен қамтамасыз ету;
  + қоғамдық ұйымдар мен қозғалыстардың жұмысын жетілдіруге кеңес беру және қоғамда қалыптасқан қоғамдық ұйымдармен байланыс жасауға мүмкіндік туғызу;
  + оқушылардың өзін–өзі басқаруды ұйымдастыруы;
  + тәрбие беру барысында мектеп пен мектептен тыс мекемелер жұмысын үйлестіру.

Сынып жетекшісінің сыныптағы тәрбиені ұйымдастырудағы атқаратын міндеттері:

– сыныптағы тәрбие беру жұмысын ұйымдастыруға басшылық жасау;

– сыныпта тәрбие беру мәселесіне байланысты бағдарлама жасау және оны бекіту;

* + тәрбие беруге байланысты пән мұғалімдерінің, ата–ана және мектеп басқару, қоғамдық ұйымдар, мектептен тыс мекемелермен байланысты үйлестіру;
  + оқушылардың тәрбиелігіне байланысты білімдік және тәрбиелік өсу деңгейлерін айқындау;
  + оқушылардың тәрбиелілік құндылықтарын қалыптастыруға байланысты тарихи орындар, музейлерге баруды ұйымдастыру және соғыс ардагерлеріне, қарт адамдарға қамқорлық жасауға басшылық ету;
  + пән мұғалімдерімен бірлесе отырып оқушылардың шығармашылық дамуларына мүмкіндік жасау (конференциялар, семинарлар өткізу, патриоттық мәселелерге байланысты баспасөз беттеріне мақалалар жазуға көмектесу, т.б.).

Пән мұғалімінің пән сабақтарында тәрбиені ұйымдастыруы:

* + пән бойынша тұлғаның құндылықтарын қалыптастыруға байланысты материалдарды іріктеу, оқу үрдісіне пайдалану;
  + жас және жеке бас ерекшеліктеріне байланысты ықпал ету;
  + тақырыпқа сәйкес диспуттық, сыни тұрғыдағы сабақтарды өткізу арқылы олардың шығармашылық дамуына ықпал ету;
  + пән сабақтарындағы тәрбиеге арналған материалды жүйелі түрде өткізу арқылы отанын сүйетін, отанын мақтаныш тұтатын тұлғаны қалыптастыру.

Мектептегі тәрбие ортасында жеке тұлғаның құндылықтарын қалыптастыруда тәрбие заңдылықтары мен ұстанымдары мазмұнға байланысты әртүрлі әдіс-тәсілдер мен құралдарды қолдану арқылы іске асырылады. Оқушылардың бойындағы құндылықты қалыптастырудың сәтті болуы оның әдіс-тәсілдеріне байланысты болады. Яғни, әдіс-тәсілдерді дұрыс таңдай білудің маңызы зор.

Оқушыларға тәрбие беруде Н.И.Болдырев ұсынған тәрбие әдістерін – тәрбиелік іс-әрекеттің әр түрлі тәсілдерінің жиынтығы ретінде қарастырдық. Пайдаланған тәрбие тәсілі – әдістерді белгілі бір жағдайларда нақты пайдалануды қамтамасыз ететініне тоқтала келе, әдісті іске асыруда тәсілді нақты, айқын пайдалану көзделеді. Тәсілдерді дұрыс айқындау арқылы тұлға-ның құндылығын оның санасына, сезіміне, іс-әрекетіне, алға қойған мақсаттың орындалуына бағыттай отырып, тәжірибелік жұмыстар барысында іске асыру көзделеді.

**6.3. Педагогикада жинақталған тәрбиелік жүйелер**

Педагогикада жинақталған В.А.Сухомлинский, А.С.Макаренко, И.П.Иванов, Л.И.Новикова, В.А.Караковский, Н.Е. Щуркова, В.С.Кукушкиннің тәрбиелік жүйелері қалыптасты, сол бойынша мектептің оқу тәрбиелік үдерісінде іске асырылды.

***Л.И.Новикованың тәрбиелік жүйесі.*** Ресей ғалымы Л.И.Новикова тәрбиелеу жүйесі тәрбиенің мақсаты, міндеттері, мазмұны, іс-әрекеттерінің өзара байланысынан тұратын әлеуметтік ортаны құрайды деп анықтама береді.

Жалпы мектептегі тәрбиелеу жүйесі, сыныптағы тәрбие жүйесі бір-бірімен кіріктірле отырып, сабақтастырыла жүргізіледі. Тұтас педагогикалық жүйе секілді тәрбие жүйесінің негізіне оқу-тәрбие үрдісін ұйымдастыру жатады. Қазіргі таңда тәрбиелік жүйені педагогиканың негізгі категорияларының бірі болып табылатын тұлғаны әлеуметтендіру тұрғысынан қарастырады.

***В.С.Кукушкиннің тәрбиелік жүйесі.*** В.С.Кукушкин өзінің «Мектептегі тәрбие жұмысын ұйымдастырудың теориясы мен әдістемесі» атты еңбегінде тәрбиелеу жүйесінің *негізгі бағыттарын* нақтылайды:

* әр мектептің өзіндің тәрбие жүйесінің тұжырымдамасының болуы;
* тәрбиелеу жүйесінің жалпыадамзаттық құндылықтарға негізделуі;
* тәрбие жүйесінің тұлғаға бағытталған еркіндік кеңістігінің қалыптасуы;
* мектеп пен қоғамның өзара байланысына негізделуі;
* жүйелі түрде салауатты өмір салтының қалыптасуы;
* әр мәселенің жариялылық тұрғыда әділ шешілуі;
* мектептегі қарым-қатынастың ізгілікке бағытталуы;
* мектептегі әр атқарған іс-шаралардың сабақтастығымен бірге, іргелі шараларға ұласуы.

Мектептегі тәрбие жүйесінің даму кезеңдеріне жүйені жасау, жүйені қалыптастыру, жүйені рәсімделуді аяқтау және тәрбие жүйесін құру болып тізбектеліп іске асады.

***В.С.Безрукованың тәрбиелік жүйесі****.* В.С.Безрукова тәрбие жүйесін ұйымдастыру және қамтамасыз ету факторларын жетіге бөліп қарастырады: саяси, экономикалық, құқықтық, әлеуметтік психологиялық, материалды- техникалық, кадрлармен қамтамасыз ету, ғылыми оқу‑әдістемелік және ұйымдастырушылық. Сонымен қатар, формалды және формальды емес білім мен тәрбие беруді қарастырады. Формальды-мемлекеттік қоғамдық мекемелерде жаппай азаматтарды тәрбиелеу негізінде іске асады. Формальды емес–театр, кино, стадион, клубтар, музейлер, жаппай ақпарат құралдары, қоғамдық ұйымдар, мектептен тыс қосымша мекемелер, өзін-өзі дамытудағы үйдегі білім алу әрекеттері, тәлімдемеден өту мен білімін жетілдіру үдерістері кіреді.

***В.А.Караковскийдің тәрбиелік жүйесі*.**В.А.Караковскийдің тәрбиелік жүйе ұғымы педагогикалық әрекеттің неғұрлым іргелі факторларының бірін: мектепті өзін-өзі реттеу мен өзін-өзі ұйымдастыруды, өзіндік қызмет етуді әлеуметтік тұрғыда іске асырады. Тәрбиелік жүйе отбасындағыдай мейірімді қатынасқа сәйкес, мектеп-отбасы-әлеуметтік орта бірлігінде іске асуын қамтиды.

***Ж.Ж.Наурызбайдың тәрбиелік жүйесі****.* Ғалым көп ұлтты Қазақстан халықтары үшін ұлттық болмысты қалыптастырудың негізгі жолын атап көрсетеді. “ …бүгінгі таңда біз ұлттар мен ұлыстардың, әсіресе, білім беру саласындағы этникалық сұраныстарды жүзеге асыру мәселелерін терең ойластыруымыз керек. Бұл арада ұлттық сана-сезімді қалыптастырудың, мәдениеттілік мүдделердің құралы болып табылатын білім беру ісі алдында басты-басты үш қызмет тұр. Олар: табыстаушылық(ұлттық мәдениетті өркендету, сақтау және дамыту); даралаушылық (адамның, этникалық топтың немесе этностың ұлттық мәдени қажеттіліктерін, жеке тұлғаның ерекшеліктерін айқындау); ынтымақтастырушылық (мәдениеттердің өзара бірлігін, кірігуін, байытуын, жеке тұлғаның әлемдік және ұлттық мәдениет жүйесіне ұмтылысын қамтамасыз ету). Адамгершілік құндылықтары қалыптасқан мәдениетті тұлғаны қалыптастыру үшін: тілдік сана, тарихи сана, географиялық сана, көркемдік сана қажет деп, әр ұғымға бүгінгі күн тұрғысынан түсініктеме береді.

***Кесте 5 –*** *Мәдениетті тұлғаның көрсеткіші (Ж.Наурызбайдың тұжырымы бойынша)*

|  |  |
| --- | --- |
| Тілдік сана | Ана тілін, мемлекеттік және шетел тілдерін білу ғана дүниенің бар құбылысын, бояуын, әуенін санаға құю. |
| Тарихи сана | Этникалық және мемлекеттік сананың негізі. Ұлттық ой-сана, этностың мыңдаған жылдық аңыз-әпсанасы бейне-белгілері, наным-сенімдері халықтың тарихын білу арқылы ерекшеленеді. Тарихи сананы қалыптастыру тарихи танымның дұрыс қалыптасыуына тәуелді. |
| География-лық сана | …Планеталық, ғаламдық, экологиялық саналар деңгейіне самғаумен бірге кіндік кескен жер, туған өлке, Отан, өз шаңырағын қастерлеу сезімімен қатар тыныстау парыз. |
| Көркемдік сана | Ұшқыр қиял, нәзік сезім, әсемдікке құштарлық, әдемілікті бағалай білу, көркемдік талғам, өнер туындыларына тәнті болу қасиеттері. |

Жоғарыда атап көрсетілген тілдік сана, тарихи сана, географиялық сана, көркемдік санамен бірге қоғамның дамуы сол қоғам мүшелерінің біліктілігі мен білімділігіне байланысты деп атап көрсетеді. “Біліктілік – адамның өмір жолында көргені мен естігенінің тиімдісін көңілге тоқудың, ал білімділік - тікелей оқудан құралмақ. Мұның біріншісінің сапасы тәрбиеге, халықтық салт-дәстүр, әдет-ғұрыпты, тілді біліп өсу деңгейіне қатысты болса, екіншісі – білім нәрімен ауыздандыратын оқулықтардың сапасына тәуелді екені белгілі”,-деуі теориялық білім мен тәлімдік тәжірибелерді өзара жинақтай және кіріктіре отырып, толықтай тәрбие жүйесін (адамгершілік, ақыл-ой, дене, эстетикалық, экономикалық, экологиялық, т.б.) тұтас қамти отырып, әлемдік өркениет көшіне лайықты тұлға тәрбиелеу бүгінгі қоғамның негізгі ұстанымы деп бағалайды.

***Р.Төлеубекованың тәрбиелік жүйесі.*** Қоғам дамуының жаңа кезеніңде адамгершілік тәрбиесінің теориялық-әдіснамалық негіздерін ашуда оқушыларға адамгершілік тәрбие беруде төмендегі жаңа идеялардың қажет екендігін және мектептегі педагогикалық процесті ұйымдастыруда осы идеяларды негізге алуды ұсынады: еркін тәрбие идеясы; жалпы адамзаттық құндылыққа бағдарлау идеясы; өзін-өзі танып білу, өзін-өзі тәрбиелеу, өзін-өзі жетілдіру идеясы және өзін-өзі бағалай білуге үйрену идеясы; ана тілі мен төл мәдениетін және ұлттық салт-дәстүрлерді дамыту идеясы; тұтас педагогикалық процесті гуманитарландыру, демократияландыру және интеграцияландыру идеясы; әрбір жеке оқушының ішкі жан дүниесін білу арқылы адамгершілік қарым-қатынаста болу идеясы; мектептің ата-аналармен, мұғалімдермен, әлеуметтік, мәдени және ұлттық орталықтармен, мектептен тыс мекемелермен байланысты жүзеге асыру идеясы.

## ***С.Иманбаеваның тәрбиелік жүйесі.*** Тәрбие жүйесін іске асыруда сыныптан тыс уақытта ”Болашақ” оқушылар ұйымының үлгі ережесі Қазақстан Республикасы Білім және ғылым министрлігінің шешімімен республика мектептеріне үлгі ретінде ұсынылды. Оқушының шығармашылық іс-әрекетін, жеке басылық қасиетін, саяси көзқарастарын қалыптастыруда мектеп оқушыларын жастайынан қоғамдық істерге бейім, өнер мен спортты, білімді , өнегелі өсиетті, бизнесті сүйетін жан-жақты жетілген, іскер, саналы азамат тәрбиелеуді көздейтін ерікті ұйым ретінде республика мектептерінің оқу тәрбие үдерісіне енгізілді. Ұйым оқушылардың талап, тілектерін, білім және білік дағдыларын, қабілеті мен іскерліктерін дамытып бағыттау жолында “Асыл мұра”, “Iзденіс”, “Достық”, “Ұшқын”, “Домбыра-дастан”, “Ерлік”, “Бизнес”, “Сымбат”, “Өсиет”, “Iзгілік” шығармашылық бағыттары құрылады. Сонымен қатар, оқушылардың жас ерекшеліктеріне байланысты «Болашақ маршы» (сөзі: И. Сапарбай-дікі, әні: Ж. Еңсеповтікі), «Балдырғандар жыры» (сөзі: С. Қалиевтікі, әні: Ж. Еңсеповтікі), «Ұландар жыры» (сөзі: Е. Елубаевтікі, әні: Ж.Еңсеповтікі), «Мұрагерлер жыры» (сөзі: Р.Сәтімбекеовтікі, әні: Ж. Еңсеповтікі).

***М.Құрсабаевтың тәрбиелік жүйесі.*** Еліміз егемендік алғаннан кейін1991 жылы сыныптан тыс уақытта жүргізілетін 41 бағыттан тұратын “Атамекен” бағдарламасы тәрбиелік жүйесін республика мектептерінің оқу тәрбие жүйесіне енгізілді. Бағдарлама мектептің тәрбие жүйесіне “Шежіре”, “Салт”, “Бабалар өсиеті”, “Сөнбес жұлдыздар”, “Дәстүр” атты т.б. бағыттар негізінде енгізіле отырылып, мектеп оқушыларының ұлттық дүниетанымын қалыптастыруда, салт-дәстүр мен әдет-ғұрыпты,шежіре мен тарихты тануға ықпал етеді.

Мектептегі тәрбие жүйесі, біріншіден жүйенің қалыптасуынан, екіншіден әр ұжымның іс-әрекетінің мазмұнын нақтылаудан, үшіншіден, жаңашыл үдерістерді пайдалану барысында жүйені қалыптастырудан тұрады.

**Өзін-өзі бақылауға арналған сұрақтар**

1. Тәрбие жүйесі, тәрбиелік жүйе, тәрбие жұмысының жүйесі ұғымдарының мағынасын қалай түсінесіз?
2. А.С.Макаренконың тәрбиелік жүйесі мазмұнына тоқталыңыз.
3. И.П.Ивановтың «Жалпы қамқорлық педагогикасының» ерекшелігіне тоқталыңыз.
4. Л.И.Новикованың тәрбиелік жүйесі.
5. Тәрбие жүйесін ұйымдастыру және қамтамасыз ету факторы (В.С.Безрукова бойынша).
6. В.С.Кукушкин бойынша тәрбиелеу жүйесінің негізгі бағыттары қандай?
7. Жүйеасты бөліктер дегенді қалай түсінесіз?
8. **Студенттің оқытушы басшылығымен жүргізілетін өзіндік жұмысына арналған тапсырмалар**
9. Мектептің тәрбиелік жүйесі–мектептің тұтас әлеуметтік-педагогикалық құрылымы және баланың әлеуметтенуі мен дамуының мақсатқа бағытталған факторы.
10. Мектептің тәрбиелік жүйесінің негізгі компоненттерінің мәні, құрылымы, сипаттамасы және олардың өзара әрекеттестігі.
11. Тәрбиелік жүйенің қағидалары: оңтайлылық, құрылымдылық, функционалдылық, интегративтілік.
12. Педагогикада жинақталған тәрбиелік жүйелер.
13. В.А.Караковскийдің тәрбие жүйесінің практикалық маңыздылығы.
14. Ж.Наурызбайдың тұжырымы бойынша мәдениетті тұлғаның көрсеткіші.
15. Педагогикалық тәлім-тәрбие Антологиясындағы тәрбие мазмұнына сипаттама беріңіз.
16. А.С.Макаренконың тәрбиелік жүйесі.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Қазақстан мектептеріндегі тәрбиелік жүйе.
2. Қазіргі заман жағдайында тәрбиелік жүйелердің даму тенденциялары:

қиыншылықтары мен қарама-қайшылықтары.

1. Тәрбиелік жүйенің құрылу және даму кезеңдері мен әдістемесі, бағалау өлшемдері.
2. Тәрбие жүйесін модельдеу технологиясы.
3. Мектептің тәрбиелік жүйесін басқару.
4. Н.Е.Щуркованың тәрбиелік жүйесі.
5. В.А.Сухомлинский бойынша мектептің тәрбиелік жүйесінің ерекшеліктері.

**Өзіндік жұмысқа арналған әдебиеттер**

1. Подласый А. Педагогика. М.: 1998. - 325 с.
2. Бондаревкая Е.В. Воспитания как возраждения гранданина, человека культур и нравственности. – Ростов-на-Дону, 1994.
3. Болдырев Н.И. Методика воспитательной работы в школе. – М.: Просвещение, 1981.
4. Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.
5. Кукушкин В.С. Теория и методика воспитательной работы. – Ростов –на-Дону.Изд.центр “МарТ”, 2002.
6. Наурызбай Ж.Ж. Этнокультурное образование. – Алматы: Ғылым, 1992.
7. Иманбаева С.Т., Майғаранова Ш. Тәрбие жұмысының теориясы мен әдістемесі. – Алматы: «ОНОН» баспасы. 2017. – 350 б.

**VIIбөлім. СЫНЫП ЖЕТЕКШІСІНІҢ ТӘРБИЕЛІК**

**ІС-ӘРЕКЕТІНІҢ ЖҮЙЕСІ**

**Жоспар:**

* 1. **Сыныптағы тәрбие жүйесі – тәрбие үдерісін ұйымдастырудың негізі.**

**7.2.Сынып жетекшісі мектептегі оқу-тәрбие үдерісін ұйымдастырудың негізгі бағыттары.**

**7.3.Сынып жетекшісінің мектептің оқу-тәрбие жүйесінде атқаратын жұмыстары.**

**Түйінді сөздер.** Сынып жетекшісі, тәрбиелік іс-әрекет, тәрбие жұмысы,сыныптағы тәрбие жүйесі **,** педагогикалық рефлексия.

* 1. **Сыныптағы тәрбие жүйесі – тәрбие үдерісін ұйымдастырудың негізі**

Мектеп оқушыларына сыныптағы тәрбие жұмысын ұйымдастырудың ерекшеліктері мектептегі тәрбие жүйесінің негізгі құрылымы - сабақ үстіндегі, сабақтан тыс уақыттағы, мектептен тыс уақыттағы, қоғамдық ұйымдардағы және қоғам, мектеп, ата-аналар бірлестігінде, жоғары сыныпта кәсіптік білім беруде т.б. іске асырылады, бір-бірімен сабақтастықта және жүйелі түрде байланыстыра отырып, шараларды ұйымдастыру болып табылады.

Тұлғаны қалыптастыруда тәрбие жүйесінің негізгі құрауыштары тәрбие заңдылықтары мен ұстанымдарын, әдістер мен формаларын, құралдарын т.б. дұрыс нәтижелі пайдаланған да ғана табысты нәтижеге жетеміз.

Заңдылық ретінде біз тәрбие үрдісіндегі тұрақты құбылысты қарастырамыз, оны іске асыру кезінде жеке тұлғаның дамуында және қалыптасуында әсерлі нәтижелерге қол жетеді. Тәрбиенің негізгі заңдылықтарын тәжірибелік-эксперименттік жұмыста нақты қамтылуы көзделді. Ол «тәрбие ісінің қоғамның әлеуметтік-экономикалық қажетін өтеуге сай келуі, оның демократиялық принципті іске асыруы, адам құқығын қорғау мәселелері мен тығыз байланыстылығы, тәрбие үдерісінің диалектикасы, жеке тұлғаның үздіксіз дамуда, өзгерісте, қозғалыста болуына байланысты. Оқушылардың жас және жеке басы ерекшеліктерінің ескеру негізіндегі тәрбиенің тұлғалық бағыттылығы, тәрбиенің екі жақты сипаты. Тәрбие ісіне қатысу екі жақты болады: біріншіден, тәрбиеші дене тәрбиеленушіге дейінгі тікелей байланыс арқылы іске асырылатын әрекет. Тәрбиешінің қолында кері байланыс арқылы жинақталған хабар неғұрлым көп болса, тәрбиелік ықпал соғұрлым мақсаттылықпен іске асырылады. Бұл заңдылық мұғаліммен оқушының өзара әрекеттесуін және тәрбиенің нәтижелі болуын қарастырады. Егер тәрбие үрдісіне қатысушылардың өзара байланысы нәтижелі болмаса, тәрбие ісінің тұтастығы да болмайды.

Тәрбиенің ұжымдық бағыттылығы, мектептің жаңа ұйымдастырушылық құрылымы, оқу-тәрбие үрдісінің мақсаты мен мазмұны, оқушылармен жүргізілетін жекелей, топтық, сонымен қатар ұжымдық іс-әрекетті сол қалпында сақтауды қажет етеді».

Тәрбие заңдылықтары мен ұстанымдары бір-бірімен тікелей байланыста дамиды. Н.Болдырев «тәрбие ұстанымдары – (лат. - негіз), бастапқы белгілі бір теорияның негізгі, бастау боларлық жағдайлары, басшылық ететін идеялары, негізгі мінез-құлық ережелері, әрекеттері меңзеледі. Тәрбие үдерісі – тәрбие мазмұнының ұйымдастырылу бағыттарын анықтайтын, басшылыққа алынған идеялардың жиынтығы», - деп атап көрсетеді.

Тәрбиенің ұстанымдары тәрбиенің мақсаттылығы, тәрбиенің өмірмен байланысы, оқушының жас және дара ерекшелігі, талап қою арқылы дамыту, тәрбиенің жүйелілігі, бірізділігі, үздіксіздігі, тұлғаны ұжым арқылы тәрбиелеу, мектеп, отбасы және әлеуметтік ортаның бірлігі.

Жұмысты жобалау барысында тәрбие заңдылықтары мен ұстанымдарын негізге ала отырып тәрбие жұмысын ұйымдастырудың нақтылы тәрбие формаларын сабақ, экскурсия, кештер, таза ауада және мектепте ұйымдастырылатын ойындар, табиғат аясындағы серуен, сынып жиналысы, ұзақ мерзімді жорықтар, жазғы экспедиция т.б. ғылыми - әдістемелік кешендік жүйесі құрастырылады. Ғылыми - әдістемелік кешендік жүйесіне сыныптағы тәрбие жоспарына сай сынып сағатының толықтай жоспары, оларды өткізудің түрлері, сыни тұрғыда ойлауға бағытталған дөнгелек үстелдерді ұйымдастыруда миға шабуыл технологиясы арқылы тұлғаны дамыту, ойындар арқылы баланы шығармашылық даму технологиясын іске асыру т.б. пайдалану негізінде ХХІ ғасыр әлемдік прогресс көшіне ілесе алатын жан-жақты құзіретті тұлғаны қалыптастыру.

## Расында да, қазіргі атқарылып жатқан іс шаралар, яғни ХХІ ғасырдың сұранысы әлемдік білім көшіне ілесе алатын, құзыретті тұлғаны қалыптастыруға бағытталған. «Тәрбиенің тұжырымдамалық негіздерінде» тәрбиенің мақсаты: ата-анасын қадірлеп, қастерлейтін, туған жерін, Отаны Қазақстанды сүйетін, қазақ тілін, мәдениетін, тарихын меңгерген және ардақтайтын, толерантты, халықтар достығын, ел бірлігін сақтайтын, дені сау, жан дүниесі бай, еңбекке бейім, ана тілін және шетел тілдерін еркін менгерген, сапалы білім алған, құзыретті, дарынды, өзінің болашақ кәсібін таңдай алатын азамат тәрбиелеу.

Сынып жетекшісі мектептегі оқу-тәрбие үдерісін ұйымдастыруда тұжырымдамада көрсетілген негізгі міндеттерді басшылыққа алдық.(кесте):

**7.2. Сынып жетекшісі мектептегі оқу - тәрбие үдерісін ұйымдастырудың негізгі бағыттары**

***Кесте 6 -*** *Сынып жетекшісі мектептегі оқу - тәрбие үдерісін ұйымдастырудың негізгі бағыттары*

|  |  |  |
| --- | --- | --- |
| № | Негізгі бағыттар | Мазмұны |
| 1 | Саяси мәдениет | Тұлғаның саяси мәдениетін дамытуға, жаңа демократиялық қоғамда өмір сүруге қабілетті, азамат және патриотты қалыптастыруға көмектесу, олардың бойында балалар мен жастар ортасындағы қатыгездік пен зорлық-зомбылық көріністеріне қарсы тұру дайындығын, құқықтық санасын, балалар мен жастардың құқықтық мәдениетін қалыптастыру. |
| 2 | Рухани адамгершілік | Тұлғаның рухани-адамгершілік және этикалық принциптерін, оның қоғам өмірі дәстүрлері және нормаларымен үйлестірілген моральдық қасиеттері мен мақсаттарын қалыптастыру мүмкіндігін туғызу. |
| 3 | Жалпыадамзаттық мәдениет | Тұлғаның ұлттық және жалпыадамзаттық құндылықтарға бағдарлануына, ана тілі мен қазақ халқының, Қазақстан Республикасында тұратын этностар мен этникалық топтардың мәдениетін құрметтеуіне ықпал ету. |
| 4 | Ата - аналармен жұмыс | Бала тұлғасын қалыптастыруда ата-аналардың ағарту жұмысына, олардың психологиялық-педагогикалық құзыреттіліктерін арттыруға, қамқоршылық кеңестерінің рөлін көтеруге ықпал ету. |
| 5 | Толеранттылық бағыт | Білім беру ұйымдарында көпмәдениетті орта құруға ықпал ету,тұлғаның қоғамдағы жалпымәдени мінез-құлық дағдыларын қалыптастыру, оның өнердегі және болмыстағы эстетикалық нысандарды қабылдау, меңгеру және бағалау әзірлігін дамыту. |
| 6 | Еңбекке баулу | Тұлғаның еңбек дағдыларын, экономикалық ойлауы мен кәсіби қалыптасуына және өзін-өзі іске асыруына саналы қарым-қатынасын қалыптастыру, табиғат сақтауда белсенді азаматтық ұстанымын тәрбиелеуіне; экологиялық сауаттылығы мен мәдениетін жоғары деңгейде дамытуына жағдай жасау. |
| 7 | Зияткерлік | Әрбір тұлғаның зияткерлік мүмкіндігін, көшбасшылық қасиетін және дарындылығын дамытуды қамтамасыз ететін уәждемелік кеңістігін, оның ақпараттық мәдениетін қалыптастыруына ықпал ету. |
| 8 | Салауатты өмір салты | Салауатты өмір салты дағдыларын, дене дамуы мен психологиялық денсаулығын сақтау, денсаулыққа зиян келтіретін факторларды анықтау біліктілігін ойдағыдай қалыптастыру үшін кеңістік орнату. |

Жоғарыда тұжырымдамада көрсетілген ұстанымдар тәрбие жүйесінің негізін құрайды. *Тәрбие жүйесі***–**тәрбие ісінің мазмұны, заңдылықтары, ұстанымдары, құрылымы мен қолданудың әдіс-тәсілдері және оны білім беру үрдісінде қолдануды ұйымдастыру істерінің жиынтығы. Тәрбие жүйесіне тәрбиеші мен тәрбиеленушілердің өзара қарым-қатынасына құрылған сабақ үстіндегі және сыныптан тыс, мектептен тыс жұмыс түрлері сабақ, үйірме жұмыстарды, кештер мен жарыстар, байқаулар. Тәрбие беру кешенді түрде іске асатынын жоғарыда берген тұжырымдардан байқадық. Тәрбиенің кешенді жүргізілуі мақсат, міндеттері, мазмұн, әдіс пен формалардың өзара әрекеттестікте іске асуы көзделеді.

Ресей ғалымы Л.И.Новикова тәрбиелеу жүйесі тәрбиенің мақсаты, міндеттері, мазмұны, іс-әрекеттерінің өзара байланысынан тұратын әлеуметтік ортаны құрайды деп анықтама береді.

Жалпы мектептегі тәрбиелеу жүйесі, сыныптағы тәрбие жүйесі бір-бірімен кіріктірле отырып, сабақтастырыла жүргізіледі. Тұтас педагогикалық жүйе секілді тәрбие жүйесінің негізіне оқу-тәрбие үрдісін ұйымдастыру жатады. Қазіргі таңда тәрбиелік жүйені педагогиканың негізгі категорияларының бірі болып табылатын тұлғаны әлеуметтендіру тұрғысынан қарастырады[97-98].

Мектеп директоры, директордың оқу және тәрбие ісі жөніндегі орынбасарлары, пән мұғалімдері, сынып жетекшілері, психолог, әлеуметтік педагог, қосымша білім беретін ұстаздардың алдында жоғарыда айқындалған мақсат пен міндеттерді орындау тұр. Көп жағдайда тәрбие жұмысын сыныпқа бекітілген сынып жетекшісі жоғарыдағы лауазымды тұлғалармен бірлесе отырып өз сыныптарындағы оқу - тәрбие жұмысын ұйымдастырады.

Біз, тәжірибелік - эксперименттік жұмыстың алғашқы анықтау кезенінде сынып жетекшісінің атқаратын міндеттерін айқындап алдық.

Сынып жетекшінің міндеттеріне сыныптың алғашқы болып *тәрбие жоспарын құру,* оқушылардың ата–аналар туралы мәліметі, оқушы денсаулықтары, мекен жайы, оқушының қызығушылығы, олардың темпераментін т.б. нақты анықтап алу мәселелері тұрады.

Ұйымдастыру жұмысынан кейін сынып жетекшісі тұлғаны дамыту мен қалыптастыруға байланысты қажетті іс – шаралар жүргізеді.

**7.3.Сынып жетекшісінің мектептің оқу - тәрбие жүйесінде атқаратын жұмыстары**

***Кесте 7 -*** *Сынып жетекшісінің мектептің оқу - тәрбие жүйесінде атқаратын жұмыстары*

|  |  |  |
| --- | --- | --- |
| **№** | **Мазмұны** | **Ескерту** |
|  | Сыныптық тәрбие жоспарын: тәрбие сағатының және сынып сағатының жоспарын құру |  |
|  | Тұлғаны әлеуметтендіру мәселесі |  |
|  | Оқушыларды педагогикалық қолдау – педагогтың қазіргі педагогиканың гуманистік парадигмасы болып табылады |  |
|  | Педагогикалық қолдауда өзін-өзі тану оқушылардың қоршаған ортаны түсінуі |  |
|  | Педагогикалық технология, тәрбие технологияларын пайдалану арқылы тәрбие жұмысындағы кәсіптік шеберлікті дамыту |  |
|  | Сынып жетекшісінің оқушының отбасымен ұйымдастырушылық-педагогикалық жұмыстары |  |
|  | “Қиын” оқушыларды тәрбиелеу мәселесі | Құқық орталықтарымен бірлесе |
|  | Дарынды балалармен жүргізілетін тәрбие жұмыстарының жүйесі |  |
|  | Оқушылардың денсаулық пен салауатты өмір салтына құндылық қатынасын қалыптастырудағы сынып жетекшісінің іс-әрекеті. |  |
|  | Оқушылармен жүргізілетін кәсіптік бағдар беру жұмыстары. | Жоғары сынып оқушыларымен |
|  | Оқушылардың қоғамдық ұйымдардағы іс-әрекеттері: қоғамдық ұйымы, оқушылар қозғалысы, оқушылар бірлестігі, оқушылар клубтары. |  |
|  | Қосымша білім беру жүйесі сынып оқушыларының атқаратын іс–шаралары: үйірмелер, мектеп музейі, қоғамдық ұйымдар, оқушылардың өзін-өзі басқаруы, музыка, компьютерге байланысты қосымша білім беру т.б., мектептен тыс оқушылар сарайы,балалар шығармашылығына байланысты орталықтар мен үйлер, туристік базалар,балалардың музыкалық, көркемдік,эстетикалық секциялар,музейлер, кітапханалар,театрлар  т.б. байланыс жұмыстары. |  |

Жоғарыда кестеде көрсетілгендей *сыныптық тәрбие сағатының және сынып сағатының жоспарын құру.*  Тәрбие сағаты аптасына бір рет өтілетін тақырыбы көрсетілген тәрбие шарасы. Сынып сағаты-аптаның алты күніне белгіленген сыныппен жұмыс істетейтін оқу-тәрбие шаралары.

***Тұлғаны әлеуметтендіру мәселесі*** де сынып жетекшісінің тәрбие жұмысының негізгі бағыты болып табылады. Тұлғаның өмірі әлеуметтік ортада өтеді, сол ортада өмір сүреді. Оның алдында өмірлік қиындықтарды жеңе білуі, тұлға жауапкершілігі, қоғамдық қатынастар мәдениетін менгеруі, өз және қоғамдық құқықты қорғай білуі, өз өмірін құруға дайын болуға бағытталады.

***Сынып жетекшісінің мектептің тәрбиелеу жүйесін үйлестіру қызметі.***Оқушыларға тәрбие беру жалпы тәрбиенің негізгі заңдылықтарын, ұстанымдарын басшылыққа алады. Заңдылық ретінде біз тәрбие үрдісіндегі тұрақты құбылысты қарастырамыз, оны іске асыру кезінде жеке тұлғаның дамуында және қалыптасуында әсерлі нәтижелерге қол жетеді.

Оқушыларға тәрбие беруде төмендегі жаңа идеялардың қажет екендігін және мектептегі педагогикалық процесті ұйымдастыруда осы идеяларды негізге алуды ұсынады: еркін тәрбие идеясы; жалпы адамзаттық құндылыққа бағдарлау идеясы; өзін-өзі танып білу, өзін-өзі тәрбиелеу, өзін-өзі жетілдіру идеясы және өзін-өзі бағалай білуге үйрену идеясы; ана тілі мен төл мәдениетін және ұлттық салт-дәстүрлерді дамыту идеясы; тұтас педагогикалық процесті гуманитарландыру, демократияландыру және интеграциландыру идеясы; әрбір жеке оқушының ішкі жан дүниесін білу арқылы адамгершілік қарым-қатынаста болу идеясы; мектептің ата-аналармен, мұғалімдермен, әлеуметтік, мәдени және ұлттық орталықтармен, мектептен тыс мекемелермен байланысты жүзеге асыру идеясы.

Жоғарыда көрсетілгендей, мектептің тәрбие жүйесі оқушылардың сабақ үдерісіндегі және сабақтан тыс уақыттағы тәрбиесін қамтиды. Ол сыныпта, мектепте, мектептегі оқушылардың инциативасы бойынша құрылған қоғамдық ұйымдармен мектептен тыс тәрбие мекемелерінде ұжымдық және жеке-дара тәрбие проблемаларын шешіп отырады, сонымен бірге мектептің тәрбие жұмысының отбасымен және жұртшылықпен тығыз байланыста жүргізілуіне аса зор мән беріп, оны өз іс- әрекетінде қоса атқарады.

Қазіргі мектептің жалпы даму тенденциялары, тәрбие жүйесінің болуы, әр мектептегі тәрбие жұмысының атқаруда түрлі әлеуметтік институттардың өзара сабақтастықта қызмет ету тәрбие тұлғасын дамытуға ықпал етеді. Олар, тұлғаны әлеуметтендіру, сынып жетекшілері, тәрбие институттары болып қоғамдық тұрғыда қызмет атқарып отыр.

Тәрбие беруде сынып жетекшісімен мектеп өкілінің рөлі, жаңарған мектептегі олардың функциялары, мұғалімдер, ата-аналар, мектептен тыс мекемелер қызметкерлері тәрбие процесін ұйымдастыра отырып нені ескеруі қажет? Міне, осы сұрақтарға жауап беру үшін тәрбиешіге біріншіден, ортаның оқушыға әсер етер ықпалын, екіншіден, өзі істейтін әлеуметтік тәрбие институтының ерекшеліктерін, олардың тәрбие ісіндегі барлық мүмкіндіктері мен функцияларын білу маңызды.

Сынып жетекшісі жұмысының негізгі мақсаты мектеп оқушыларын қоғамдық белсенді және саналы азаматы етіп тәрбиелеуге барынша ықпал етуді, сыныптағы әрбір жеке тұлғаның ғылыми –дүниетанымының қалыптасуын, жан-жақты жара-сымды дамуына жағдай жасауды, тәрбиенің құрамдас бөліктерін тәрбиелік іс - шараларды жүзеге асыруды т.б. қамтиды.

Білім беру жүйесі мен тәрбиеге сұраныс беруші қоғам екенін есте ұстаған жөн. Бұл қоғам әрі отбасы, әрі мектеп, әрі үкіметтің мемлекеттік органдары болып табылады.

Қоғамдық-сұранысты іске асыру тәрбие жұмысын ұйымдастырушылардың атқаратын қызметі мен тәрбие процесін жүзеге асыратын оқу-тәрбие мекемесіне байланысты.

Балалар ұжымын ұйымдастырушы сынып жетекшісінің тәрбие берудегі *негізгі міндеттеріне* оқушының ата-аналармен үнемі байланыс жасап, отбасындағы бала тәрбиесіне байланысты педагогикалық оқу, насихат жұмыстарын жүргізу, тәрбие мен өзі-өзі тәрбиелеудің бірлігін қамтамасыз ету, оқушыларды тәрбиелеуде сыныптан тыс және мектептен тыс түрлі бағытта тәрбие жұмыстарын ұйымдастыру, өзін-өзі басқару арқылы әртүрлі қызықты әлеуметтік мәні бар ұжымдық іс-әрекетті ұйымдастыру, ұжымда қолайлы психологиялық ахуал қалыптастыру үшін балалардың қарым-қатынасын ұйымдастыру (эмоционалдық мазасыздану жағдайында моральдық қолдау жасау, ұжымішілік қарым-қатынаста әрбір тәрбиеленушінің қолайлы бағытта болуы).

Оқушыларға тәрбие беруде жалпы білім беретін қазіргі мектептің даму тенденцияларында тәрбие жұмысының негізгі блоктары болып саналатын: диагностикалық, мазмұндық-тұтастық, ұйымдастырушылық іс-әрекеттік, технологиялық, нәтижелілік-бағалаушылық, өңдеушілік сияқты тәрбие процесінің логикасы мен құрылымын жақсы білу және дұрыс пайдалану қажет.

Педагогикалық рефлекция сынып жетекшісінің тәрбие жұмысының негізгі компонеті. Ғалымдардың анықтамаларын саралай келе педагогикалық рефлекция-даралық, шығармашылық, авторлық ізденістері мен соның нәтижесі, кәсіби рефлекция –мамадығына сәйкес нәтижелі білім алу, өзін-өзі дамыту, жан мен тән үйлесімдігі, өз ойын жинақтау. Педагог-тәрбиешінің есінде ең алдымен тәрбиелеушілік және дамытушылық іс-әрекет, ұжымды ұйымдастыру және дамыту, оқушы тұлғасының қалыптасу мәселесі тұру керек. Сынып жетекшісі – бұл топтың шын мәніндегі жетекшісі, ұйымдастырушы, жасы үлкен жолдасы, демберуші, кеңесші, көмекші, қамқоршы, қорғаушы, ойсалушы, реттеуші, үйлестіруші, ақпаратшы, қызметкер, т.б. Ол оқушылармен, ата-аналармен осы сыныпта сабақ беретін пән мұғалімдері мен бірлесе жұмыс жүргізе отырып, әр оқушының дене құрылысымен адамгершілік тұрғысынан дамуын қамтамасыз етеді, оның интеллектуалдық, шығармашылық қабілеттерін дамытуға, өзін-өзі тануына, өзін-өзі жарата білуіне, өзін-өзі ұйымдастыра білуіне, өзін-өзі тәрбиеленуіне жағдай жасайды.

**Өзін-өзі бақылауға арналған сұрақтар**

1. Сынып жетекшісінің тәрбиелік іс-әрекетінің жүйесі
2. Сынып жетекшісі мектептегі оқу-тәрбие үдерісін ұйымдастырудың негізгі бағыттарын атаңыз?
3. Сынып жетекшісінің мектептің оқу-тәрбие жүйесінде атқаратын жұмыстарына талдау жасаңыз.
4. «Тәрбиелік іс-әрекет», «тәрбие жұмысы» ұғымдарының көптүрлілігі және оларды жүйелеу.
5. Сынып жетекшісінің атқаратын қызметтері мен іс-әрекетінің түрлері.

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Сыныптағы тәрбие жүйесінің функциялары, мақсаты мен міндеттері.
2. Қоғамның ашық кеңістігінде бағдарлану біліктілігін дамытатын қосымша білім алу мен білім бағдарламаларының мазмұнына талдау жасаңыз.
3. Педагогикалық тәлім - тәрбие антологиясындағы тәрбие мазмұнына сипаттама беріңіз.
4. Сынып жетекшісінің мектептің тәрбиелеу жүйесін үйлестіру қызметіне не жатады?
5. Оқушылардың сыныптық тәрбиелік іс-шараларын ұйымдастыруға талдау жасаңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Сыныптағы тәрбие жүйесінің функциялары, мақсаты мен міндеттері.
2. Тәрбие жүйесін модельдеу технологиясы.
3. Сынып жетекшісінің мектептің тәрбиелеу жүйесін үйлестіру қызметі.
4. Оқушылардың сыныптық тәрбиелік іс-шараларын ұйымдастыру
5. Педагогикалық рефлексия – сынып жетекшісінің тәрбие жұмысының қажетті компоненті.

**Өзіндік жұмысқа арналған әдебиеттер**

1. БондаревкаяЕ.В. Воспитания как возраждения гражданина, человека культури нравственности. – Ростов –на Дону, 1994.
2. Әбенбаев С. Тәрбие теориясы мен әдістемесі. – Алматы. “Дарын”, 2004.-350 б.
3. Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.
4. Кукушкин В.С. Теория и методика воспитательной работы. – Ростов –на-Дону.Изд.центр “МарТ”, 2002.

**VIII бөлім. ТӘРБИЕ ЖҰМЫСТАРЫН ЖОСПАРЛАУ ТЕХНОЛОГИЯСЫ ЖӘНЕ ӘДІСТЕМЕСІ**

**Жоспар**

**8.1.Тәрбие жұмыстарын жоспарлау технологиясы.**

**8.2.Тәрбие құралдары, әдістері және оны ұйымдастыру формалары.**

**8.3. Тәрбие жұмыстарын жоспарлауға ата-аналардың қатысуы.**

* 1. **Тәрбие жұмыстарын жоспарлау технологиясы**

Қазақстан Республикасы Білім және ғылым министрлігінің 2015 жылы ұсынған «Тәрбие тұжырымдамасының негіздерінде» егемен еліміздің білім беру жүйесінде тәрбие мәселесін жетілдіруге арналған іргелі құжат болып табылады. Аталған тұжырымдамада тәрбиенің нақты 8 бағыты беріліп отыр. Жалпы үздіксіз білім беру жүйесінде тәрбие жұмыстарының жоспарын айқындағанда тұжырымдамада көрсетілген бағыттарды негізге алуға және оны мектептің оқу-тәрбие үдерісінің сұранысына сәйкес жетілдіруге болады. Себебі, 2009 жылы ұсынылған «Қазақстан Республикасы үздіксіз білім беру жүйесінде тәрбие тұжырымдамасында» тәрбиенің 12 бағыты бойынша тәрбие жұмысы жүргізілгені белгілі.

Мектепте тәрбие жұмыстарының жоспары Қазақстан Республикасы Конституциясы, ҚР Білім заңы, ҚР Білім бағдарламасы, ҚР Тәрбиенің кешенді бағдарламасы және ҚР Тәрбие тұжырымдамасының негіздері т.б. құжаттарды негізге ала отырып жасалады.Тәрбие жұмысының мазмұны тұлғаның дамуына жағдай жасайтын қарым–қатынастар, іс-әрекеттердің жиынтығы, мектеп ұжымының жалпы рухани мәдени және жалпыадамзаттық құндылықтарды меңгертіп дамытады. Қазіргі таңда әр мектептің стратегиялық бағдарламасы айқындалады, мектептің тұжырымдамасы дайындалады, соған сәйкес мектептің тәрбие жоспары жасалып, сыныптағы тәрбие жоспары жүйелі түрде сабақтастықта дамиды.

Жоспар дегеніміз сыныпта атқарылатын жұмыстарды алдын-ала жоспарлай отырып, орындалу уақыттары белгіленген, бірізділікпен іске асатын әрекеттер жүйесі.

Жоспарлау оқушылармен жүргізілетін диагностикалық жұмыстардың жоспарын құру болып табылады. Мектеп оқушыларын диагностикалауда Н.М.Борытконың тұжырымдаған төрт құрылымдық бөлігін негізге алуға болады: сыныптағы жағдайға сипаттама беру; іс-әрекеттің мақсатын негіздеу; алдын-ала жоспарланған әрекеттер жүйесін пайдалану; жеткен нәтижені талдау. Ғалымның ұсынысы бойынша *жоспарлаудың қызметтеріне* алдын-ала белгіленген жоспардың орындалуын этаптарға бөліп іске асыру, яғни *бірінші,* апталық, айлық, жартыжылдық, жылдық уақыт кеңістігін қамтиды. Сыныптағы қиын оқушымен жүргізілетін диагностикалық жұмыста күнделікті бақылау да негізгі орын алады. *Екінші* этапта, диагностика болып отырған сыныптағы, жеке тұлғаның бойындағы өзгерістердің барысына талдау жасай отырып, өсу немесе даму үдерісіндегі жетістіктер мен кемшіліктерге талдаулар жүйелі түрде жүргізіледі. Бұл этапта тұлғаға бағдарланған технология, сыни тұрғыда ойлау, миға шабуыл, шығармашылық даму, тәрбие әдістері мен тәсілдерін жүйелі пайдалау. *Үшінші*, диагностика жүргізу мақсатына, жоспарға сәйкес іс әрекеттердің орындалуына аралық бақылаулар жүргізу арқылы нәтижені зерттеп, біліп, алға қарай жүрудің жоспарын нақтылай, жетілдіре түсуге болады.

Диагностикалық зерттеудің әр этаптағы орындалу барысын зерделеу сынып жетекшісінің психолог, әлеуметтік педагог т.б. басқа мектептегі қызметкерлермен бірлесе отырып талдау арқылы, олардың даму үдерісінің бағыттарын анықтай және нақтылай түседі. Диагностиканың нәтижесін айқындауда сынып мұғалімінің, сынып жетекшісінің, психологтың, әлеуметтік педагогтың дайындаған жоспары мен бағдарламасы негізінде іске асады. Сонымен қатар, нәтижелер педагогикалық кеңестерде, педагогикалық консилиумдарда талқыланады.

Егерде диагностикалық жұмыстар жеке зертеушілердің, ғалымдардың (дипломдық жұмысы, магистрлық, докторлық диссертациялары бойынша) зерттеу жұмысы бойынша болса тәжірибелік-эксперимент жүргізу үдерісі де, нәтиже қорытындысы, яғни сараптамаға педагогикалық кеңестің шешімімен бекітіліп, мектеп директорының қолымен нақтыланып, қол қойылады.

Сыныптағы тәрбие жұмысын жоспарлауда төмендегі шарттар нақты қамтылып орындалуы қажет:

* оқушының даму жағдайын, педагогикалық іс әрекеті, өзара қарым-қатынасын білу;
* педагогикалық мақсат пен міндетті нақты қоя білу, өзара қарым–қатынастың нәтижесін жобалау;
* педагогикалық құралдар жүйесін таңдай білу, әртүрлі педагогикалық құралдарды менгеру, алға қойған мақсат пен міндеттерді іске асыруда педагогикалық құралды жинақтай білу;

-рефлексивті-өзінің, оқушының рефлекциялық іс – әрекетін ұйымдастыра білуі.

*Педагогикалық үдерісті құр технологиясының компоненттері:*

* құрылымдық мазмұндық іс- әрекеті-мазмұнды құрудың технологиясы;

- құрылымдық материалдық іс-әрекет-материалдарды жинақтау технологиясы;

- құрылымдық операциялық іс - әрекетті құру технологиясы.

Жоғарыдағы үш компонентті іске асыруға педагог алға қойған мақсатқа сәйкес сабақтастықта жүйелі түрде іс - әрекетті іске асырады: аналитикалық іс - әрекет, жобалау іс - әрекеті, шығармашылық ойлау іс – әрекеті.

*Педагогикалық жобалау* белгіленген нысан туралы ғылыми негізделген ережелер мен ол туралы мағлұматтарды алдын-ала біліп отыру үдерісі. Педагогикалық жобалау педагогиканың мақсатқа тікелей байланысты диагностикалық тапсырмаларды айқындау мүмкіндіктерін ашу.

Тәрбие жұмысын жоспарлауда оқушыларға тәрбие беруде мектептегі әр қызметкерлердің өзіндік атқарар міндеті бар. Тәрбие жұмысын жоспарлауда әр қызметкердің алатын орны нақты болуы керек. Ол әр қызметкерге мектептің жарлығына және ішкі жағдайды орындау ережесіне сәйкес жүргізіледі. Біз мектепте тәрбие беру мәселесін шешу барысында әр қызметкердің орындайтын міндеттері мектеп директорының, директордың тәрбие жұмысы бойынша орынбасары, сынып жетекшісі, пән мұғалімдері, әлеуметтік педагог, психолог т.б. тәрбие үдерісін жоспарлауда негізгі орын алады.

Мектептегі тәрбие жұмысын жоспарлаудың негізгі *негізгі компоненттері* мақсат, міндет, мазмұны, әдіс тәсілдерінің, ұстанымдарының, формаларының нақты болуымен, іс–әрекеттерден, тәрбиенің негізгі компоненттерінің мұғалім, сынып жетекшісі, оқушы, ата – аналардың өзара ықпалдасуынан, ұжым және ондағы психологиялық ахуал кіріктіру сипатымен айқындалады. Мектептің тәрбиелік жүйесі ұжым, ұжымдық қатынастар,мектептің тұтас әлеуметтік-педагогикалық құрылымы және баланың әлеуметтенуі мен дамуының мақсатқа бағытталған жиынтығы негізінде іске асады.

Қазіргі таңда мектептегі тәрбие жүйесінің *негізгі құрылымы* - мектептегі, сабақ үстіндегі, сабақтан тыс уақыттағы, мектептен тыс уақыттағы, cыныптағы, сыныптан тыс, қоғамдық ұйымдардағы және қоғам, мектеп, ата-аналар бірлестігінде, т.б. іске асырылады, бір-бірімен сабақтастықта және жүйелі түрде байланысады.

*Тәрбиені жоспарлауға қойылатын талаптар және жоспарлаудың түрлері.*

Мектептің кез-келген сыныбының жетекшісі арнайы жасалған нақты жоспарды басшылыққа алып жұмыс жүргізуі керек:

1. Тәрбиенің мақсатын, стратегиялық және тактикалық міндеттерін нақты белгілеу үшін қажет.
2. Сынып ұжымын, жекелеген оқушыларды, сыныптағы оқу-тәрбие процесінің жай-күйін; қоршаған ортадағы жағдайды қосымша зерттей білу үшін қажет.
3. Тәрбие жұмыстарының ұйымдастыру формаларын, мазмұнын, құралдарын ойластырып таңдап алу үшін қажет. Ұжымның және жеке тұлғаның дамуындағы кемшіліктерді түзетіп, жұмыс жүргізу жоспарын жасау үшін, өзіңнің қызметіңнің нәтижесін жобалау үшін қажет. Сонымен қатар, жоспар жалпы адамдық және педагогикалық тұрғыдан өзіңді-өзің жетілдіруінің деңгейін біліп отыру үшін қажет.

Сыныпта тәрбие жұмыстарын жоспарлаудың *түрлері* көпшілік, топтық және жеке болып жіктеледі. Тәрбиені жоспарлауда негізі ұйымдастырушылық (өмірлік іс-әрекетті реттеу, ұйымдастыру, басқару) мен тәрбие жүйесінің (тұлғаны дамыту) бірлігін қамтиды.

* 1. **Тәрбие жұмыстарын жоспарлаудың формалары, әдістері мен тәсілдері**

Мектептегі тәрбие жұмысын жоспарлау тәрбие заңдылықтары мен ұстанымдары мазмұнға байланысты әртүрлі әдіс-тәсілдер мен құралдарды қолдану арқылы іске асырылады. Оқушылардың бойындағы құндылықты қалыптастырудың сәтті болуы оның әдіс-тәсілдеріне байланысты болады. Яғни, әдіс-тәсілдерді дұрыс таңдай білудің маңызы зор. Тәрбие жүйесіне **–** тәрбие ісінің мазмұны, құрылымы мен қолданудың әдіс-тәсілдері және білім беру үрдісін ұйымдастыру істерінің жиынтығы болып табылуымен қатар, тәрбиеші мен тәрбиеленушілердің өзара қарым-қатынасына құрылған сабақ үстіндегі және сыныптан тыс жұмыс түрлері тәрбие, сынып сағаттары, үйірме жұмыстарды, кештер мен жарыстар, байқаулар т.б. енеді.

Тәрбие тәсілі-әдістерді белгілі бір жағдайларда нақты пайдалануды қамтамасыз ететініне тоқтала келе, әдісті іске асыруда тәсілді нақты, айқын пайдалану көзделеді. Тәсілдерді дұрыс айқындау арқылы тұлғаның құндылығын оның санасына, сезіміне, іс-әрекетіне, алға қойған мақсаттың орындалуына бағыттайды.

Жеке тұлғаны қалыптастыру мақсаты тәрбие жұмыстарының жоспарын нақты құруға бағытталады. Осыған орай, тәрбиеші мен тәрбиеленушілердің ортақ мақсатқа жетуге бағытталған өзара тиімді әрекеті, яғни ынтымақтастығы деуге болады.

***Тәрбиенің мақсаты***–қоғамды ізгілендіру мен демократияландыру үдерістеріне, нарықтық қатынастарға, жалпыадам-заттық құндылықтарға және тәрбиенің осы заманғы теориясына сүйенумен, Қазақстанның ұлттық және әлеуметтік-экономикалық ерекшеліктерін есепке алумен, өзінің ішкі мүмкіндігін өздігінен толық пайдалануға даяр, белсенді, іскер, қоғам алдындағы өзінің жауапкершілігін сезінетін, сонымен бірге қайырымды және тапқыр, қоғамдық талаптарға икемді, жеке басының мүдделерін қоғамдық мүддемен ұштастыруға қабілетті, жеке басының құнын бағалай білетін, адал, ұлттық санасы оянған, басқада ізгі қасиеттері жетілген, мәдениетті азамат тәрбиелеу.

Тәрбие мақсатын жүзеге асару нақтылы тәрбие формаларын қажет етеді. *Тәрбие формасы*–тәрбиешінің арнайы тәрбиелік істерді ұйымдастыруы. Тәрбие үдерісі рухани қарым-қатынас барысындағы тәрбиелік істер тізбегінен құралады.Тәрбие жұмысын жоспарлауда *тәрбиенің түрлі формалары* тәрбие және сынып сағаттары, пән сабақтары үстінде қамтылатын тәрбие, тәрбие кештері, ғылыми-практикалық семинар, конференция, диспут, треннинг, дөңгелек үстелдер т.б. іске асырылады. Мектептегі тәрбие жоспары тұлғаның интеллектуалды әлеуетін қалыптастыруға бағытталған негізгі құжат болып табылады.

Сабақ, экскурсия, кештер, таза ауада және мектепте ұйымдастырылатын ойындар, табиғат аясындағы серуен, сынып жиналысы, ұзақ мерзімді жорықтар, жазғы экспедиция осының бәрінде мұғалім мақсатты түрде тәрбие үдерісін іске асырса ғана, ол тәрбие формасына айналады.

Кез-келген тәрбиелік істер педагог тарапынан белгілі мақсатқа бағытталып, бақыланбаса, ондағы атқарылатын істер жүйесіз болғандықтан оқушылардың сапалық қасиеттерін қалыптастыруда ешқандай пайдасы болмайды. Оқушылар тәрбиелік істерге қатысып, белгілі бір іс атқарғанымен де, ол нақты тәрбие формасына сәйкеспейді. Сондықтан нақты тәрбиелік істерді өткізуге тоқталып, оқушылардың атқаратын істерінің мазмұнын бақылайық. Белгіленген мақсат оқушыға түсініктіме, ол оқушыларды түгелдей қызықтыра алды ма, жалпы атқарылатын істерде оқушы өзінің орнын таба біле ме, онда тәрбиенің белгілі принциптері іске асырылды ма, педагог тәрбие әдістерін дұрыс таңдай алды ма, оқушылардың өзара әрекеттесуі мен қарым-қатынасы дұрыс белгіленді ме, сол тәрізді айналадағы адамдармен қарым-қатынас құрып, іс-әрекетке түсе алды ма, атқарылған тәрбиелік шара оқушыларды қанағаттандырды ма? Міне, осы көрсетілген мәселелер дұрыс шешімін тапса ғана тәрбиелік үдерістің жүзеге асқанын көруге болады.

***Тәрбие формасы*** – тәрбиешінің тәрбиеленушілерді қатыстыруымен ұйымдастыратын тәрбиелік істері. Осы тәрбиелік істер оқушының айналадағы объектілермен қарым-қатынасын тәрбиелейтін (сыныптық-сабақ, үйірме, әңгіме, жорық, т.б.) тәрбиелік үдерістің үздіксіз тізбегін құрайды.

*Тәрбие формаларын сабақ барысында және сабақтан тыс пайдалану ерекшеліктері.*Оқыту формасы белгілі мақсатқа сәйкес ұйымдастырылып, мазмұндық және әдістемелік жағынан танымдық және тәрбиелік қарым-қатынас орнату, өзара әрекеттесу және мұғалім-оқушы қарым-қатынасынан тұрады. Оқыту формасы–оқыту мазмұны, оқыту құралдары мен әдістерінің тығыз бірлігі арқылы іске асырылады. Бірегей оқыту формасы (сыныптық-сабақ, дәріс, лабораториялық сабақ, семинар, экскурсия, т.б.) оқу-тәрбиелік мәнге ие. Осы оқу-тәрбиелік сабақ формалары балалардың нақты фактілерді, жалпылама түсініктерді, тұжырымдарды, белгілі білім, білік, дағдыларды меңгеруін қалыптастырады. Түрлі тақырыптар мен тарауларды, теориялар мен тұжырымдамаларды, бірімен-бірі байланысты білім, білік, дағдыларды пайдалана білудің жалпы оқу-тәрбиелік маңызы жоғары, олар оқушылардың жүйелі білімі мен жеке тұлғалық қасиеттерін дамытады. Оқытудың тиімділігі оқыту формасының жеке бір түрімен ғана емес, алдын ала таңдалып алынған, өзара байланысты *формалар жүйесі* арқылы іске асырылады. Түрлі оқыту формаларының жүйесі: жеке, топтық, сыныптық-сабақ, т.б.

Мектепте ұйымдастырылатын тәрбие жұмысының негізгі формасы – *сынып немесе тәрбие сағаты*. Сынып сағаты оқушылардың дүниетанымын, мәдениетін, іс-әрекетін қалыптастырады. Сынып сағаты *ағартушылық, бағыттаушылық, болжамдық және қалыптастырушылық* қызмет атқарады.

Тәрбиенің *ағартушылық қызметі* оқыту формаларының түрлі жүйесінде іске асырылатын жетекші идеямен рекет түрлерін, білім жүйесімен дүниетанымды меңгеруге, біліктер мен дағдылардың қалыптасуына көмектеседі. Тәрбиенің ағартушылық қызметі оның *болжамдық қызметімен* тығыз байланысты. Болжамдық қызмет оқушыларда өмір шындығына белгілі бір қарым-қатынас орнатуға, рухани және материалдық құндылықтар жасауға талпындырып, оларды бағалай білуге үйретеді. Тәрбие формасының *бағыттаушылық қызметі* оқушылардың өмірін тәжірибелік әрекетке бағыттайды. Нақты бағытты белгілеудің тәрбиелік ықпалы жоғары болады, ол оқушының мінез-құлқын жетілдіре түседі. *Қалыптастырушылық қызмет* тәрбие формасының алдыңғы аталған қызметтерінің іске асырылуымен байланысты, атқаратын ісін ойланып іске асыруға, өз өміріне керекті құндылықтарды бағалай білуге, өзгелермен тіл табысуға, өз пікірін дәлелді жеткізуге тәрбиелейді.

Мектепте сынып жетекшісінің басшылығымен сынып және тәрбие сағатының жоспары дайындалып, сол бойынша іс-шаралар жүргізілуі тиіс. Сыныптық сабақтарда басты екі мәселе қарастырылады. Оқушылардың апта бойындағы оқу үлгерімдері, тәртібі, қоғамдық істері, бірімен-бірінің қарым-қатынасын қарастыратын сынып жиналыстары мен әр аптада атқарылатын тәрбиелік шаралар. Сынып сағаты белгілі жоспарға байланысты нақты белгіленген уақытта өткізіліп отырады.

Тәрбие сағаттары тәрбие жоспарына сәйкес белгіленген тақырыптарға байланыстыжүргізіледі. Әр тақырыпқа сәйкес тәрбие жұмысының әдістемесі дайындалады. Сонымен қатар, тәрбиелік шаралар түрлі мәдени, сәулет орындарын тамашалауға, табиғат аясына, өзіне жақын айналасындағы өндіріс және шаруашылық орындарымен танысуға т.б. шаралар кеңінен қамтылады.

Бір тұтас педагогикалық үдерістегі оқыту мен тәрбие формаларының ортақ түрлері бар. Дәстүрлі формалары: сабақ, дәріс, әңгіме, экскурсия, дәстүрлі емес формалар: конференция, пікірталас, саяси хабарлама, дөңгелек үстел, оқырмандар конференциясы, тақырыптық конференция, баспасөз конференциясы, конкурстар, т.б.

* 1. **Тәрбие жұмыстарын жоспарлауға ата-аналардың қатысуы**

Мектептегі, сыныптағы тәрбие жұмысын жобалауда, жоспарлауда және оларды құруда ата-аналармен ынтымақтастықта жұмыс атқару негізгі орын алады. Қоғамның сұранысына сәйкес «оқушы - мұғалім - ата-ана» өзара бірлестікте, сабақтастықта, жүйелі түрде жұмыс жоспарын құру арқылы іс-әрекеттерді ұйымдастыру арқылы тәрбиенің алдына қойылған мақсат, міндеттері, негізгі қағидалары орындалады. Мектептегі, сыныптағы тәрбие жұмысын жоспарлауда мектептік ата - аналар комитеті, сыныптағы ата - аналар комитетінің идеялары басшылыққа алынады. Қазіргі таңда мектептерде тәрбие жұмысын жетілдіруде ата-аналардың ықпалын ерекше атауға болады. Себебі, тәрбие жұмысын жобалауда, жоспарлауда ата-ана өз балаларының білімді, білікті, шығармашыл, интеллектуалды тұлға болып қалыптасуын бірінші шарттардың қатарына қояды.

Мектеп басшылары, мұғалімдері мен сынып жетекшілері, әлеуметтік педагог, психолог т.б. оқушылармен және оның ата-аналармен *педагогикалық дәріс, ғылыми-практикалық конференция, ата-аналар жиналысын,* треннинг, диспут т.б. жұмыстардың түрлерін бірлесе жүргізеді.

*Педагогикалық дәрістің мақсаты*– ата-аналардың назарын бүгінгі отбасы мәселелеріне аудару. Мұндай дәрістер ата-аналарға тәрбие теориясынан жүйелі білім береді.

Балалармен *жаппай педагогикалық оқуды* 1-2 сыныптардан бастаған жөн, оның себебі мектептегі оқу қызметімен қаруландырудың негіздері осы кезеңде басталады. Оны мектеп директоры, оқу және тәрбие ісін меңгерушілер, сыныптан тыс және мектептен тыс жұмысты ұйымдастырушылар жүргізеді. Мектептегі параллель сыныптарды біріктіріп өткізуге болады.

Көптеген мектептерде *Педагогикалық білім университеттері* ата – аналармен күрделі жұмыс формаларын ұйымдастырады. Тәрбие теориясынан дәрістер оқылып, семинар сабақтар жүргізіледі. Осы жұмыстың кейде өз деңгейінде жүргізілмейтін кемшілігі болады.

Ата-аналарды мектеп өмірінің түрлі қырын түсіну үшін бала тәрбиесі жөніндегі *жылдық қорытынды конференцияларға қатыстыру* ұйымдастырылады. Онда отбасында шешімін таппай келе жатқан мәселелер қаралады. Ең маңызды тақырыптың бірі – отбасында баланы еңбекке тәрбиелеу, т.б.

*Мектеп есігінің ашық күндері* тоқсанның соңына қарай өткізіледі. Оған мектеп арнайы салтанатты түрде дайындалады. *Оны өткізу бағдарламасы:*

Акты залында ата-аналарға арналған концерт 30 минут шамасында, І-XІ сынып оқушыларының белсенді мүшелерінің қатысуымен жүргізіледі. Мектептегі ең жақсы сынып және үздік оқитын жеке оқушылардың аттары аталады.

Әр сынып оқушыларының ата-аналарымен кездесуі. Оқушылар ата-аналарға қандай жетістіктерге жеткені туралы айтып, өздері жасаған сувенирлерін тапсырады.

Түрлі тақырыпқа арналған, оқушылар қолымен жасалған көрмені аралап, ондағы оқушылардың қолымен жасалған дүниелерді көреді.

Спорттық жарыс ұйымдастырылып, ата-аналардың марапаттау сыйлықтары тапсырылады.

Ата-аналар оқушылармен көркемсуретті фильмдер көреді.

Мектепте ата-аналарға арналып өткізілетін конференция тақырыптары әр түрлі болуы мүмкін.

***Сынып ата-аналарының жиналыстары*** – ата-аналармен жүргізілетін дәстүрлі жұмыстың бір түрі. Жиналыс нақты мәселені шешуге бағытталуы тиіс. Мысалы, «Бала алдындағы қиындықтарды жою немесе оны шешу баланы тәрбиелеуге көмектесе ме? Қаралатын мәселе ата-аналардың қызығушылығын арттырып, оларға ой тастауы керек.

***Жеке ата-аналармен жұмыс жүргізу:*** отбасымен танысу, оларға педагогикалық тапсырмалар беру. Ата-аналарға бала тәрбиесіне байланысты педагогикалық консультация жүргізу. Консультация барысында мынаны ескеру керек: ата-аналардың бала тәрбиесіне ынталы болуын қолдау, отбасына педагогикалық көмек көрсетуге даяр болу, нақты сұрақтарға ұсыныстар беру.

Сынып жетекшісі ата-аналардың педагогикалық әдептілікті мектеп оқушыларының бойына сіңіруде педагогикалық оқуды дұрыс және ғылыми түрде жүйелі ұйымдастырудың маңызы зор. Осымен байланысты жоғары сынып оқушыларына ата-аналық міндет пен құқықты арнайы курс ретінде оқыту арқылы олардың педагогикалық сауаттылығын арттыруға, сөйтіп оқушылардың бойына мейірімділік, қайырымдылық, ізеттілік, келешек ата-аналық жауапкершілік сезімдерін күн ілгері ұялатуға тура келеді.

Сынып жетекшісі отбасымен педагогикалық және психологиялық тұрғыдан байланыс орнатуы тиіс.

***Бірінші ереже.*** Мектеп пен сынып жетекшісінің ата-анамен байланыс орнатудағы басты қадамы ата-ананың беделін көтеретін іс-шараларды белгілеу. Ешқашан сынып жетекшісі ата-анаға сын ескертпе жасап, өзін онан жоғары ұстауына жол бермеуі керек. Сынып жетекшісі мен ата-ана арасындағы түсіністік байланыс қана біріне-бірінің арасындағы сенімін, құрметін арттырып, өзара тәжірибе алмасуға мүмкіндік береді. Ең бастысы сынып жетекшісі мен ата-ананың түсіністік қарым-қатынасы оқушыны жауапкершілікке, қойылған талапты орындауға, азаматтық борышын өтеуге дайындайды.

***Екінші ереже.*** Ата-ананың тәрбиелік мүмкіндігіне сенім арту, педагогикалық мәдениетін көтеруге және тәрбие ісіне белсенді араласуына қолдау көрсету. Ата-ана психологиялық тұрғыдан бала тәрбиелеу талаптарына үнемі дайын болуын есте ұстауы қажет.

***Үшінші ереже.***Отбасының ішкі өміріне араласпау. Сынып жетекшісі ресми адам болғандықтан, отбасының ішкі дүниесінен хабардар болуы мүмкін. Кәсіби білікті сынып жетекшісі үнемі от басында пайда болған мәселені шешуге көмекке келуі тиіс. Оның мейірімділігі мен жақсылығы жүректен шығуы тиіс.

***Төртінші ереже.*** Отбасында баланың жағымды жақтарын бала тәрбиесіне негіз етіп, оны жетістікке қол жеткізуге тәрбиелеу. Баланың мінез-құлқын тәрбиелеу өте күрделі болғанымен де, кездесетін қайшылықтарды шеше білу және педагогикалық ситуациялардың шешімін дұрыс таба білу өте маңызды.

Мұғалімнің отбасымен байланыс орнатуы ең маңызды мәселе. Осыған орай, мұғалім отбасы мүшелерімен танысқаны жөн. Ерекше назар аударатын мәселенің бірі - ата-аналалардың үнемі жұмыста болуы. Сондықтан мұғалімнің кез келген уақытта ескертусіз ата-ананың үйіне келуі, түрлі ыңғайсыздық туғызуы мүмкін. Сол себепті мұғалімді ата-ана өз уақытының ыңғайына қарай отбасына шақыруы тиіс. Мұғалім отбасына келетін уақытын алдын ала белгілеп, оқушының жетістігі мен кемшілігін педагогикалық тұрғыдан дұрыс көрсетіп, психологиялық жағынан шебер жеткізе білуі тиіс. Отбасы тәрбиесін дұрыс жолға қою үшін ғылыми-көпшілікке арналған әдебиеттерді пайдаланудың маңызы зор. Дегенмен де ата-ана сынып жетекшісінің айтқан пікірін өз баласының жағымды қырларын және бала тәрбиесінде жіберілген кемшіліктерін мұқият қабылдайды. Пікірлесу барысында кейбір отбасылардың жағымды тәжірибесінен хабардар болады.

Ата-аналармен байланыс орнатудың тағы бір түрі, оларға – *педагогикалық тапсырма жүктеу.* Мектеп үйірмелерін жүргізу, мекен – жай аумағында клубтар ұйымдастыру, спорттық секция жүргізу, техникалық үйірмеге қатысу, түрлі көмек көрсету, т.б. жұмыстарға да араласа алады.

Мектептің материалдық базасын нығайтуға, шаруашылық жұмыстарын жүргізуге көмектесу, кабинеттерді жабдықтауға, мектептің айналасын көгалдандыруға, т.б. істерге көмектеседі. Әр ата-ананың мектепке қандай көмек көрсете алатынын сауалнама арқылы анықтауға болады.

Осы бағдарламаны жүргізу үшін сынып жетекшісі ата-аналармен түрлі сабақ формаларын: әңгіме, дәріс, іскерлік ойындар өткізеді. Мектепте педагогтар арасынан өз бастамаларымен арнайы топ құрып, бұл жұмысты қызықты етіп өткізуге болады. Алдыңғы қатарлы тәжірибені талдау барысында, оны жетілдіріп, барлық педагогтардың ортақ тәжірибесіне айналдырған абзал.

Отбасында ата-аналар мен бала арасындағы қайшылықтарды болдырмау мақсатында мектеп пен отбасындағы қарым-қатынас пен ынтымақтастықты арттыру көзделеді. Ата-аналармен педагогикалық сабақ жүргізу барысында олармен ынтымақтастықты арттыру үшін сауалнама жүргізіп, алдағы жұмыстардың бағытын анықтауға болады.

**Семинар тақырыбы.Тәрбие жұмыстарын жоспарлау технологиясы**

**Мазмұны.** Тәрбие жұмысын жоспарлауда мектептегі тәрбие жұмысын ұйымдастырудың технологиясы. Сыныптағы тәрбие жұмысын ұйымдастырудың технологиясы.

**Өзін-өзі бақылауға арналған сұрақтар**

1. Тәрбие жұмыстарын жоспарлау технологиясын қалай түсінесіз?
2. Жобалау іс-әрекеті дегеніміз не?
3. Сынып жетекшісінің тәрбие жұмыстарын басқарудың негізі.
4. Тәрбие жүйесінің негізгі құрылымын атаңыз?
5. Тәрбие жұмыстарын жоспарлау оқушылар тұлғасын дамыту дегенді қалай түсінесіз?
6. Мектептегі тәрбие жұмыстарының стратегиясын анықтау.
7. Осы заманғы жеке тұлғаны қалыптастырудың мақсаты қандай?
8. Тәрбие мақсаты қалай жүзеге асырылады?
9. Тәрбие құралдары, әдістері және оны ұйымдастыру формаларының сабақтастығының қандай маңызы бар?
10. Тәрбие формаларының қандай дәстүрлі түрлерін білесіз?
11. Оқыту формаларының атқаратын қызметі қандай?

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Жоспарлауға қойылатын талаптар және жоспарлаудың түрлері.
2. Педагогикалық моделдеу қағидаларын қалай түсінесіз?
3. Мектептік тәрбие жұмыстарының құрылымы?
4. Тәрбие жұмыстарын жоспарлауға ата-аналардың қатысуы қалай іске асады?
5. Мектепте тәрбие жұмысын жоспарлауда ата - ананың ықпалы.
6. Бастауыш сынып оқушыларының жеке тұлғалық қасиеттерін тәрбиелеу мақсатын, мазмұнын, міндеттерін жазып көрсетіңіз.
7. Негізігі мектеп және жоғары сынып оқушыларын тәрбиелеу мақсатын белгілеп, оны іске асыру формаларын көрсетіңіз.
8. Сыныптан және мектептен тыс тәрбие формасының үлгісін жазыңыз.
9. Оқыту формасы мен тәрбие формасының байланысын сипаттап кесте жасаңыз.
10. Тәрбиелік істер тізбегін құрастырыңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Сыныпта тәрбие жұмыстарын жоспарлаудың формалары, әдістері мен тәсілдері.
2. Балалар ұжымын дамытуды болжау.
3. Мектептегі тәрбие жұмысының моделі.
4. Мектептегі тәрбие жұмыстарының стратегиялық бағдарламасы.
5. Мектептегі тәрбие жұмысын жоспарлау.
6. Сыныптағы тәрбие жұмысын жоспарлау.
7. Адамгершілік тәрбиесінің құралдары, әдістері, формаларының байланысы.
8. Еңбек тәрбиесінің құралдары, әдістері, тәрбие формаларының еңбек мәдениетін қалыптастыруға ықпалы.
9. Патриоттық тәрбие құралдары, әдістері, тәрбие формаларының патриоттық мәдениетті қалыптастыруға ықпалы.
10. Эстетикалық мәдениетті қалыптастырудағы тәрбие құралдары, әдістері мен формаларының рөлі.

**Өзіндік жұмысқа арналған әдебиеттер**

1. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.
2. Безрукова В.С. Педагогика. Ростов н/Д: Феникс6 2013. -381 с. Высшее образование.
3. Сластенин В.А., Исаев И.Ф., Шиянов Е.Н. Педагогика. /Под ред. В.А.Сластенина. 2-ое издание, стереотипное. – М.: “Академия”, 2002.
4. Подласый А. Педагогика. М.: 1998. - 325 с.
5. Бондаревкая Е.В. Воспитания как возраждения гражданина, человека культур и нравственности. – РостовнаДону, 1994.
6. Иманбаева С.Т., Майғаранова Ш. Тәрбие жұмысының теориясы мен әдістемесі. – Алматы: «ОНОН» баспасы. 2017. – 336 б.

**IX бөлім. ОҚУШЫЛАР ҰЖЫМЫН ҚАЛЫПТАСТЫРУДАҒЫ ТӘРБИЕ ЖҰМЫСЫНЫҢ ЕРЕКШЕЛІКТЕРІ**

**Жоспар:**

**9.1. Жеке тұлға және ұжым.**

**9.2. Тұлғаны дамыту мен қалыптастырудағы ұжымның рөлі.**

**9.3. Балалар ұжымын ұйымдастырудың негізгі қызметі және мәні**

**9.4. Оқушылар ұжымын нығайту**

***Негізгі түсініктер:***тәрбие ұжымы, оқушылар ұжымы, ұжымдық іс -әрекет, педагогикалық қарым-қатынас мәдениеті, гуманистік педагогика.

* 1. **Жеке тұлға және ұжым**

Жеке тұлға мен ұжымның даму үдерісі диалектикалық байланыста болады. Тұлғаның дамуы, ұжымның даму деңгейіне, оның құрылымындағы әрекеттік және тұлғааралық қатынастармен анықталады. Тәрбиеленушілердің белсенділігі, олардың тәндік және ақыл-ой дамуы, жеке бас мүмкіндіктері ұжымның тәрбиелік ықпалына әсер етеді. Неғұрлым ұжым мүшелері белсенді болса, соғұрлым өздерінің жеке бастық мүмкіндіктерін ұжымның дамуына қолданады.

Балалар мен жас жеткіншектердің шығармашылық дамуы ұжым белсенділігімен өзара байланысты. Әр оқушы қоғамдық пайдалы еңбекке өз еркімен қатыса білсе, оның ұжым ішінде алатын орны жоғары болады да, ұжымға өз тарапынан ықпал ете алады. Оның ұжымдағы орны неғұрлым жоғары болған сайын, ұжымның жеке тұлғаның өз еркімен қоғамдық әрекетке араласуына әсері күшейе түседі.

Тұлға мен ұжымның дамуы өзара ықпалдас үдеріс. Адам табиғат пен адамдар арасындағы қарым-қатынастар жүйесінде дамиды. Адамның рухани байланысының ауқымы, тұлғаның қоғамдық, ұжымдық байланыстарымен бейнеленеді.

***Жеке тұлғаның ұжымдық тәрбиеде қалыптасуы – гуманистік педагогиканың жетекші идеясы****.* Кеңестік педагоги-када оқушылар ұжымын қалыптастыру мәселесіне ерекше назар бөлінді. Мектеп оқушыларын оқу-тәрбиелеу жұмысында ұжымшылдықты дамыту А.В.Луначарский, Н.К.Крупская, А.С.Макаренко, С.Т.Щацкий, т.б. көрнекті педагогтар мен қоғам қайраткерлерінің еңбектерінде көрсетілді.

Кеңестік мектепте жан-жақты дамыған тұлға тәрбиелеу ұжымдық тәрбиемен байланыста қарастырылды. Ұжым аясында жеке тұлғаның даралық ерекшеліктері дамитыны баса айтылды.

Н.К.Крупская балалар ұжымын қалыптастырудың теориялық негіздерін анықтап, ұжымды оқушыны дамытушы орта ретінде қарастырып, тәжірибеде қолдану жолдарын көрсетті.

А.С.Макаренко ұжымды қалыптастыру теориясы мен тәжірибесіне орасан зор еңбек сіңірді. Ол ең алғаш ұжымның тәрбиелік қызметін тұжырымдап, оны гуманистік идеялармен толықтырды. Педагогикалық ұжым қалыптастырудың принциптерінен туындайтын ұжым міндеттері мен құқықтарын, әр ұжым мүшесінің әлеуметтік ұстанымын анықтады.

В.А.Сухомлинский А.С.Макаренконың идеясын онан ары дамытты. Тұлғаның ұжымда шығармашылықпен өздігінен дамуын біртұтас педагогикалық процесте қарастырды. Ол өзінің тәрбиелік жүйесінің негізіне оқушының *субьектілік ұстанымын* бағытты дамыту идеясын алды.

В.А.Сухомлинский ұзақ жылғы мектеп директоры және педагог ретіндегі еңбегінің нәтижесінде ұжымды қалыптастыру принциптерінің жалпы жиынтығын анықтады: мектеп ұжымының бірлігін ұйымдастыру; мектеп ұжымының басқарушылық рөлі; педагогтың басқарушылық рөлі; педагог-оқушылар, оқушылардың өзарасы мен мұғалімдердің өзара байланыстарының байлығы; тәрбиеші-тәрбиеленушілердің рухани өмірінің азаматтық бейнесі; өз еркімен әрекет ету, шығармашылық іс атқару, өз бетімен тың ой қозғау; үнемі рухани байлықты арттыру; жоғары мұрат пен қажеттілік, тілектердің үйлесім табуы; дәстүрді сақтап, оны заман ағымына қарай жетілдіру; дәстүрді рухани байлық ретінде ұрпақтан ұрпаққа жеткізу; мектеп ұжымы мен қоғамдағы басқа ұжымдарымен зияттық, этикалық қарым-қатынас байланыстарын орнату; ұжымдық өмірдің эмоциялық, көңіл-күй байлығын қамтамасыз ету; жеке тұлғаның еңбек пен іс-қылықтарындағы тәртібі мен жауапкершілігін сақтауы.

*Қазіргі кезеңдегі ұжым теориясын қалыптастыру.*Соңғы он жылдықта педагогикалық зерттеулер ұжымның тәрбиелік қызметін ұйымдастырудың тиімді формаларын (Т.Е.Конникова, Л.И.Новикова, М.Д.Виноградова, А.В.Мудрик, О.С.Богданова, И.Б.Первин және т.б.), ұжымдық іс-әрекетті белсендіру мен оның принциптерін жетілдіру мәселелерін (Л.Ю.Гордин, М.П.Щульц және т.б.), ұжымның тәрбиелік қызметі мен өзін-өзі басқаруын (В.М.Коротов,т.б.), ұжымның іс-әрекетін педагогикалық құралмен жабдықтау мәселесін (Э.С.Кузнецова, Н.Е.Щуркова, т.б.) зерттеді.

Осы заманғы *ұжымдық тәрбиені* (Т.А.Куракин, Л.И.Новикова, А.В.Мудрик) қазіргі қоғамның моделі ретінде қарастырып, ондағы қарым-қатынастар мен адамдық құндылықтарға баса назар аударады. Балалар ұжымының моделі - бүгінгі қоғамның қарым-қатынастары мен оның бүгінгі даму бағыттарын бейнелейді. Балалар ұжымын қоғамның құрамды бөлшегі десек, онда ол тәрбиелік міндеттерді іске асыратын құрал, ал бала үшін ұжым - оның тіршілік ету және алдыңғы ұрпақ тәжірибесін меңгеру ортасы деп саналады.

Қазіргі кезеңде ұжым теориясының көпшілік, топтық, даралық қырлары, ұжымдық мақсат мәселелері зертелуде; жеке тұлғаның әлеуметтік бағыты ұжым мүшелерінің шығармашылық дамуы; ұжымдағы бірыңғайлылық және ұжым бірлігіндегі ерекшеленушілік; ұжымның дамуы-тәрбие субьектісі т.б. Ұжымды нығайту негізіне еңбекпен қатар, қарым-қатынас, таным, ойын, түрлі іс-әрекеттер алынады.

**9.2.Тұлғаны дамыту мен қалыптастырудағы ұжымның рөлі**

Оқушының ұжымдық қатынастар жүйесіне ендіру аса күрделі, бірмәнді емес, көп жағдайда қарама-қарсы мәнді болып келетін үрдіс. Оқушылар- ұжымның болашақ мүшелері, бір-бірінен денсаулығы, сыртқы пішіні, мінез ерекшелігі, көпшілдігі, білім және басқа көптеген қасиеттерімен ерекшеленеді. Сондықтан олар қарым-қатынастар жүйесіне әртүрлі болып енеді. Жолдастары тарапынан түрліше жағдайға тап болады, ал ол ұжымға керісінше әсер етеді.

Ұжымдық қатынастар жүйесінде жеке бастың жағдайы шын мәнінде дербес, әлеуметтік тәжірибеге байланысы болып келеді.

Мамандардың тұжырымдауынша, ұжымдағы қарым-қатынастардың әлеуметтік-психологиялық негізін, онда қабылданған құндылықтар құрайды, яғни, ұжым баланың өмірі мен қызметіне, оқушының жеке басы мен мінез-құлқына аса маңызды және мәнді саналатын қасиеттерді ендіреді.

Бұл - ұжымдағы адамдардың көпшілігі жоғары бағалайтын жеке сапалар мен қылықтар. Сыныпта, мәселен, адалдық, қайырымдылық, ізгілік, батылдық қасиеттер ерекше бағалануы, тіпті тұлғалық сапалар басқалардың еліктеуіне тұратын үлгі ретінде қарастырылуы мүмкін. Осы арада оның күрделі құбылыс болып табылатынын ескерген жөн. Оны үш топқа бөлуге болады:

1. Ұжымшылдық - тиімді бірлескен қызмет, ынтымақтастық және ұйымшылдық орта;

2. Ұжымшылдық-топтың, ұжымның мүдделеріне адалдық;

3. Ұжымшылдық-көңілдестік, өздігінен түсінушілік, басқаларға қамқорлық.

Құрмет - бұл кейде оның бойында кемшіліктері бола тұрса да, біз бағалайтын қарым-қатынастық қасиет. Басқаша айтқанда, құрмет оның қателеріне қарамастан, адамға деген оңды қарым-қатынас болып табылады. Өз бойында адамдарға деген осындай құрметті тәрбиелеу, ол кез-келген адамнан ең алдымен оңды қасиеттерін көре білуді үйренген кезде ғана пайда болатын қасиет.

**Өзін-өзі бақылауға арналған сұрақтар**

1. Ұжымның тәрбиелік қызметін тұжырымдап, оны гуманистік идеялар мен толықтырған ғалым кім?
2. В.А.Сухомлинскийдің теориялық және практикалық еңбегінің нәтижесінде ұжымды қалыптастырудың қандай принциптерінің жиынтығын анықтады?

3. Ұжымның тәрбиелік қызметін ұйымдастырудың тиімді формаларын қандай ғалымдар зерттеген?

4. Л.Ю.Гордин, М.П.Щульц және т.б. зерттеулері ұжымдық тәрбиенің қай қырын зерттеген?

5. Ұжымның тәрбиелік қызметі мен өзін-өзі басқаруын зерттеген ғалымдар кімдер?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Ұжымды қалыптастыру принциптерін жинақтап жазыңыз.
2. Ұжымның тәрбиелік қызметін ұйымдастырудың қандай тиімді формалары бар, оны мысалмен түсіндіріңіз.
3. Осы заманғы ұжымдық тәрбиенің моделіне нені алуға болады?
4. Ұжымның өзін-өзі басқаруын ұйымдастыру.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Қазіргі кезеңдегі ұжым теориясын қалыптастыру бағытындағы зерттеулер.

2. Қазіргі кезеңдегі балалар ұжымының моделін жасаңыздар.

3. Жеке тұлғаның әлеуметтік бағыты - ұжым мүшелерінің шығармашылық дамуы.

4. Оқушылар ұжымын спорттық ойындар арқылы нығайту жолдары.

5. Оқушылар ұжымын танымдық іс-әрекет (үйірмелер) арқылы нығайту.

**Өзіндік жұмысқа арналған әдебиеттер**

1. Әбенбаев С. Тәрбие теориясы мен әдістемесі. – Алматы. “Дарын”, 2004. -350 б.
2. Коротов В.М. Самоуправление школьников. – М., 1976.
3. Макаренко А.С. Избранные педагогические сочинения. В. 2т. - М.,1977.
4. Новикова Л.И. Педагогика детского коллектива. - М.,1978.
5. Сухомлинский В.А. Методика воспитания коллектива. – М., 1981.
6. Синица И.Е. Педагогикалық әдеп және ұстаздық шеберлік. – Алматы. “Мектеп” ,1987.
7. Сластенин В.А., Исаев И.Ф., Шиянов Е.Н. Педагогика. - М.: Академа, 2003.

**9.3.Балалар ұжымын ұйымдастырудың негізгі қызметі және мәні**

**Жоспар:**

Ұжымның даму кезеңдері. Мектептегі тәрбие ұжымының құрылымы. Ұжымдағы белсенділер тобы–ұжымды нығайту орталығы. Ұжымның қоғамдық пікірді қалыптастыруы. Оқушылар ұжымының түрлері. Түрлі жастағы балалар ұжымымен сабақтан тыс жұмыс жүргізу.

***Негізгі түсініктер:***тәрбие ұжымы, балалар ұжымы, ұжымшылдық, педагогикалық қарым-қатынас мәдениеті, гуманистік педагогика.

**Ұжымның даму кезеңдері.** Педагог оқушылар тобындағы жағдайды аңғара білуі тиіс. Оқушылар ұжымын қалыптастыру жұмысы үнемі үздіксіз жүргізіліп отыруы қажет. Ұжымының күнделікті дамып жетіліп отыруы, жеке тұлғаның қалыптасуына барынша ықпал етеді. Сондықтан да тәрбиеші ұжымның тәрбиелік деңгейін арттыруды көздеп, дамытып отыруы абзал. А.С.Макаренко ұжымның қалыптасуын үш кезеңге бөледі.

**Бірінші кезеңде** топтағы балаларға талапты тек педагог қана қойып, олардың әрекеттері мен қылықтарын реттейді. Бұл кезеңде топ мүшелерінің нақты жауапкершіліктері анықталмағандықтан, сынып өміріне қатынастары бәсеңдік танытады. Топта қоғамдық пікір қалыптасып үлгермегендіктен жеке пікірлер орын алады. Топ құрамындағы балалар өзін топтан оқшау сезінеді. Топтың жеке тұлғаға тәрбиелік ықпалы стихиялы түрде болады.

Осылай біріккен балалар тобының қалпын Л.И. Уманскийдің жіктеу типіне қарай *номиналды* топ деп атауға болады. Мұндай топпен педагогтың тәрбиелік жұмыс жүргізуі күрделі және тәрбиелік нәтижесі төмен. Сондықтан, тәрбиеші оқушыларды түрлі іс-әрекеттер арқылы қызықтырып, топ аралық қатынастарды дамытып, ұяң балаларды мықтылардың жәбірлеуінен қорғап, оқушылар арасынан көмекшілер белгілеп, топпен жұмыс жүргізуді ұйымдастырады.

**Екінші кезеңде** оқушылар тобының құрылымы анықталып, олардың жауапкершілік міндеттері бөлінеді. Біртіндеп топ ішіндегі оқушылар педагогикалық міндеттерге орай түрлі қарым-қатынасқа түсіп, жолдастық-достық қатынастары нығайып, мұғалімді қолдайтын оқушылар саны артады. Біртіндеп күнделікті оқу-тәрбие процесінде және сынып жиналыстарында, ұжым мүшелерінің қоғамдық пікірі қалыптасады. Топқа ортақ іс-әрекеттерді атқару, олардың қарым-қатынасын дамытып, қоғамдық өмірге қатысуға белсенділіктерін арттырады. Топтың жеке тұлғаға тәрбиелік ықпалы күшейеді. Осыдан бастап, тәрбиеші ұжым жұмысын бір арнаға бұрып, оны нәтижелі ұйымдастыруды көздейді.

Л.И.Уманский балалар бірлестігінің осындай қалпын *ассоциациялық, кооперациялық және автономиялық* топтар типіне жатқызады.

Тәрбиеші ұжымның бірінші және екінші даму кезеңінде жүргізетін жұмыстарын онан ары жалғастырып, белсенді топтар арқылы олардың өміріне ықпал ете бастайды.

**Үшінші кезеңде** педагогтың тікелей басшылығы, сырттай бақылауға алмасып, балалардың өзін-өзі басқаруына мүмкіндіктер жасайды. Топ өздігінен жұмыс жүргізетін деңгейге көтеріледі. Нәтижесінде барлық оқушылар ортақ жауапкершілікті сезініп, әр қайсысы өзіне тапсырылған міндеттерін жауапкершілікпен орындап, күнделікті топ мүддесіне қызмет ету барысында олардың жолдастық-достық қатынастары нығаяды. Сөйтіп, топ жалпы мектеп өміріне қамтылады. Топ мүшелері қоғамдық пікірге бой ұсынып, өз ісіне сын көзбен қарап, оған баға беруді меңгереді. Топтың әр мүшесі ортақ мақсатты атқаруға жұмыла отырып, өзара қолдау мен достық қатынасты сезінеді. Мұндай жағдайда топтың жеке тұлғаға тәрбиелік ықпалы жоғары болады.

Топ оқушыларының осылай бірігу қалпы *ұжым* деп аталады. Мұндай ұжымда тәрбиеші белсенді топтар арқылы ұжым жұмысын басқарып, ұжымның жеке тұлғаны дамытып, қалыптастыруына мейілінше жағдай жасайды.

Жеке тұлғаны дамытып, қалыптастыру үшін ортақ мақсатты жүзеге асыруға бағытталған іс - шаралар ұйымдастырылуы шарт.

Бала мектеп табалдырығын аттағаннан бастап, өз қалауымен түрлі ұжымның мүшесі болады. Сынып ұжымына мүше болу үшін қалыптасқан қарым-қатынас ережелеріне бой ұсынады. Ұжым талаптарын орындау оның іс-әрекеттерін жетілдіреді. Ұжымның талаптарын саналы және белсенді түрде орындау, өзіндік ұстанымының дұрыстығын дәлелдеу, өз пікірін ортаға салу, өзгелердің пікірімен санасу тәрізді шешімдер қабылдауы қажет болады. Сонымен ұжым, ұжымдық қарым-қатынас тәжірибесін меңгеруге, кез келген басшылыққа мойын ұсынуға немесе оған байыпты түрде өз пікірін білдіруге тәрбиелейді. Ұжымдық қатынастар баланың азаматтық, ізгілік, өз еркімен іске араласу, жауапкершілік, әлеуметтік әділдік тәрізді әлеуметтік сапаларын қалыптастырады.

Ұжымда әр тәрбиеленуші өз іскерлігі мен қабілетін өзгелерге белсенділікпен көрсете алады. Тәрбиешінің басшылығымен әр ұжым мүшесі атқарған іс-әрекеттерімен құрдастарының қолдауына ие болады. Өзін-өзі бағалау, өзі қол жеткізгісі келетін мақсаттарды белгілеу, өзін құрметтеу, өзін тұлға ретінде сезіну, т.б. тұлғалық сапалар тек ұжымда ғана қалыптасады.

***Жеке тұлғаның тұлғалық сапалары****:* еңбексүйгіштік, құндылық бағдары, этикалық, экономикалық, құқықтық, көркемдік-эстетикалық қырларының ұжымда қалыптасатыны түрлі зерттеулерде дәлелденген.

Ұжым жеке тұлғаның *демократиялық өмір принциптерін игеруіне* үлкен мүмкіндіктер ашады. Демократиялық принциптер алғашында мектептегі өзін-өзі басқару ісіне араласудан басталып, түрлі қоғамдық өмірдегі іс-әрекеттерді белсенді меңгерумен іске асады. Педагогикалық ұжым қоғамға әлеуметтік сапасы жоғары балалар ұжымымен қатар, жеке тұлғаны қалыптастыруға мүмкіндіктер жасайды.

***Мектептегі тәрбие ұжымының құрылымы.*** Мектепте тәрбие жұмысын тиімді жүргізу үшін балалар ұжымының құрамын білу керек. Тәжірибе көрсеткендей жалпы мектептік ұжым 400-500 оқушыны қамтиды. Жалпы мектеп ұжымы әр оқушыға жеке тәрбиелік ықпал жасамайды. Тәрбиелік ықпал алғашқы ұжымда іс-әрекеттік және тұлғааралық қатынасқа түсу арқылы іске асады.

Оқушылардың мектептегі ұжымдық өмірін ұйымдастыру барысында алғашқы ұжымның алуан түрін қамтып, олардың кейбіреулерін тұрақты, ал кейбіреулерін уақытша қолдану керек.

***Алғашқы ұжым*** атқаратын іс-әрекетіне қарай *үш топқа* бөлінеді: әр түрлі іс-әрекетке негізделе ұйымдастырылған ұжым, оның құрамында оқуға негізделген ұжым да бар (сынып, жасақ, т.б.); басты іс-әрекет негізінде құрылған ұжымдар (үйірме, сек-ция, клубтар, т.б.); ойын және мекен-жайында басқа да іс-әрекет негізінде ұйымдасқан ұжымдар. Жас ерекшеліктеріне қарай ұжымдар *жас шамасы бір мөлшердегі* және *әр түрлі жастағы балалар ұжымы* болып бөлінеді. Мектеп ұжымның тиімді тәрбие жұмысын жүргізуі үшін *алғашқы ұжым түрлерін* өзара үйлестіре отырып, тәрбиелік міндеттерді шешуді көздеу қажет.

Балалар ұжымы нәтижелі қызмет атқару үшін оны басқарып, үйлестіретін орган болуы тиіс. Ұжымның басты органы болып *тәрбиеленушілер жиналысы саналады*. Шұғыл тапсырмаларды орындау үшін оқушылар арасынан белсенді топ және староста белгіленеді. Мектептегі іс-шараларды орындау үшін уақытша ұжымдық орган құрылады (кеңестер, штабтар). Олар алғашқы ұжымның тапсырмаларын жоспарлап, жүзеге асыруын басқарып, бақылауы үшін тағайындалған және сайланған ұжым мүшелерінен тұрады

*Ұжымдағы белсенділер тобы–ұжымды нығайту орталығы.* А.С.Макаренко ұжымның тұтастығын іске асыратын орталық - *белсенділер тобы* деп көрсетеді. Белсенділер тобына ұжымның тапсырмасын орындаушылар мен орган мүшелері кіреді. Белсенділер тобына жолдастарының құрметіне бөленген оқушылар қамтылуы тиіс. Мұғалім белсенді топ мүшелігіне қоғамдық тәртіп бұзушы балалардың кіруіне жол бермеуі тиіс.

***Белсенді топ*** педагогикалық жұмыстың мынадай түрлерін жүргізеді: ұжым мүшелеріне олардың міндеттері мен құқықтары туралы түсінік береді; күнделікті ұжымдық жұмыстың стратегиясын анықтауға көмектеседі; өзара тәжірибе алмасады; орындалған тапсырманы бақылап, баға береді. Белсенді топтың жұмысын мейілінше пайдалану арқылы ұжым мүшелерінің үйлесімді қарым-қатынасын, қалыптасқан дәстүрін сақтап, нығайтуға болады.

***Ұжымның даму заңдылықтары.***А.С.Макаренко ұжым қалыптасуының бірінші параметрі - педагогтың ұжымға қатаң талап қоюынан басталып, онан кейін әр ұжым мүшесі, өзіне талап қоя білуіне алмасуы тиіс деп көрсетеді.

Ұжым дамуының бірінші кезеңінде тәрбиеші тәрбиеленушіге қатаң талап қойып, оның орындалуын талап етсе, екінші кезеңінде ұжым талаптарын іске асырушылар-белсенділер тобы болса, үшінші кезеңінде тәрбиеленушілерге өзін-өзі бас-қару жүйелері талап қояды.

Қазіргі кезеңде ұжымның дамуына басқа көзқарас қалыптасты (Л.И.Новикова, А.Т.Куракин, т.б.). Бұл пікір бойынша ұжымның қалыптасуына ықпал ететін талаптармен қатар, басқа да тәрбие құралдары да қамтылады. Осыған орай, Л.И.Новикова ұжым дамуының үш кезеңін ажыратады: ұжымды біріктіру; ұжымды тәрбие құралына айналдыру; ұжым әлеуметтік тәжірибені түзетуші және әр тәрбиеленушінің шығармашылығын дамытушы.

Соңғы жылдары педагогикада даму деңгейлері жоғары, бірлестікке ұмтылған, кіріктірілген іс-әрекетке бейім, ұжымдық бағытта топтасқан адамдарды *ұжым* деп атау тенденциясы орын алуда (Я.Л.Коломинский,А.В.Петровский, Л.И.Уманский).

Топтың ең басты сапасы - оның *әлеуметтік-психологиялық тұрғыдан жетілуі*. Жоғары деңгейде жетілген топ жаңа сападағы әлеуметтік топқа айналады.

Л.И.Уманский топтың әлеуметтік-топтық жетілуіне қарай, оны үш блокқа бөліп қарастырады:

***Қоғамдық блоктың*** әлеуметтік құрылымының құрамдас бөлігінің бағыты, ұйымдасуы мен даярлығына қарай, топ өмірінің идеологиялық, басқарушылық және іскерлік қырын айтуға болады. Топтың бағыты белгілеген өмірлік мақсатында, атқаратын іс-әрекетінде, таңдаған құндылық бағдарында, идеологиялық санасында қалыптасқан әлеуметтік құндылықтарынан көрінеді. Топтың мықтылығы, өзін-өзі іс жүзінде тиімді басқаруымен сипатталады. Топтық іс-әрекет әр топ мүшесінен білім, білік, дағдыны және топтасып қызмет атқару тәжірибесін қажет етеді.

***Тұлғалық блок*** құрылымының құрамдас бөлігі - зияттық, эмоциональдық және еріктік қарым-қатынас белсенділігінің бірлігі, яғни тұлға санасының үш қыры, топтың өмірге белсенді араласуына мүмкіндік береді. Зияттық қарым-қатынас – тұлғааралық түсіністік пен ортақ тіл таба білу, зияттық ақпарат алмасу, жалпы ұстанымдарын анықтау, топтық шешім қабылдау. Эмоциялық қарым-қатынас - тұлғааралық байланыстардан туатын топ мүшелерінің көңіл-күйі, топтың басыңқы көңіл-күйі, эмоциялық күш-қуаты. Эмоция топ өмірінде маңызды орын алады. Еріктік қарым-қатынас топтың түрлі кедергілер мен қиындықтарға қарсы тұруы, төтенше жағдайларға төтеп беру қабілетін білдіреді.

*Жалпы сипаттағы блоктың* (кешенділік, микроклимат, референттік, көшбасшы, топішілік және топаралық белсенділік) топ өміріндегі орны.

Топтың іс-әрекетін психологтар жан-жақты зерттеген. *Кешенділік* – топ мүшелерінің бірлігі, тұтастық өлшемі, ал егерде кешенділік болмаса, топ ажырап кетеді (А.Н.Лутошкин, А.В.Петровский, В.В.Шпалинский, т.б.); *микроклимат* - әр тұлғаның топта өзін үйлесімді сезінуі, топ ішіндегі өзінің орнына көңілінің толуы, өзін жайлы сезінуі (А.В.Лутошкин, А.А.Русалинов, т.б.); *референттік* - топ мүшелерінің топтық эталонды қабылдау дәрежесі, оны топтық құндылықтармен жақындастыру (Е.В.Щедрина); *көшбасшы* – топтың міндеттерін жүзеге асырудағы, жекелеген тұлғалардың топқа белсенді ықпалы (Е.М.Зайцева); *топішілік белсенділік* - топ мүшелерінің белсенділігі (Л.И.Уманский); *топаралық белсенділік* - бір топтың басқа топқа, мәселен бір сыныптың басқа сыныпқа әсері (А.И.Кузнецов, В.С.Агеев).

Жалпы сапалардың барлығы топтың ұжым ретіндегі даму деңгейін сипаттап, бірімен-бірі тығыз байланысты болады. Осылардың әрқайсысы алғашқы екі блоктың құрамды бөліктеріне де тән.

Топтың құрылымдық үш блогының өзара байланысы мен әрекеттестік қызметі көпқырлы. Л.И.Уманский эксперимент барысында балалар мен жастар тобының жоғарыда көрсетілген белгілердің тұрақты байланысын жоғары деңгейде қамтамасыз еткенде ғана, ұжым болып қалыптасатынын дәлелдеді.

Ең төмен деңгейдегі ұжым–*құрама топ*, бірімен–бірі таныс емес балаларды бір кеңістікте топтастыру, оның мысалы ретінде жаз мезгіліндегі демалыста тынығуға жан-жақтан келген балаларды айтуға болады. Егер де балалар алғаш рет бір мақсатқа топтастырылса, оны *алғашқы ұжым* деуге болады. Оларға тапсырма жүктелсе, онда олар *ассоциациялық топ* аталады. Осы деңгейден бастап, ұжымның алғашқы белгілері-тұлғааралық байланыстары қалыптаса бастайды.

***Кооперация тобы*** – құрылымы жағынан ұйымдасқан, бірігіп әрекет етуге даярлығы жоғары, тұлғааралық және топаралық қатынастары іс-әрекетке бағытталған, кез келген істе жоғары нәтижеге қол жеткізуді көздейді. Бұл топтағы ең маңызды нәрсе, ортақ мақсатты іске асыру. Бұл жағдайда топтың қоғамдық бағыты мен психологиялық түсіністігі маңызды емес.

***Автономды топ*** *–* топішілік байланыстардан басқа, құрамдас бөліктерімен берік байланыстар орнатып, жалпы ұжымдық сапаға ие болады.

Топ мүшелерінің санасында «Менің тобым» деген ұғым қалыптасады. Бірақ та, автономды топ, кейде ұжымдық құрылымнан қол үзіп, *корпорацияға* бет бұруы мүмкін. Жоғары автономды топты тұйыққа тіреп, «өз мүддесін» басқалардан жоғары санауынан, толықтай дербес болу ұмтылысынан, автономды топ - *корпорацияға,* яғни жалған ұжымға айналады. Ал егерде, топ топаралық қарым-қатынас пен өзара әрекеттестікке көшсе, онда қауымдастықтың ауқымды бөлігіне, онан кейін тұтас қоғамға айналса, ондай топтың ұжымдық бағытынан, *топ - ұжымға* айналады.

***Балалар ұжымы*** – жеке тұлғаны белгілі бағытта әлеуметтендіру факторы болып табылады. Балалар ұжым мақсатын саналы түрде, өз мақсаты деп түсінген жағдайда әлеуметтік біліктер мен дағдыларды меңгереді. Жеке тұлғалық және әлеуметтік сапалардың бірлігі ұжымда қоғамдық пайдалы еңбек барысында және ұжымшылдықта қалыптасады.

***Ұжымшылдық***– топтың ынтымақтастық сезімі, яғни өзін топтың, қоғамның мүддесі үшін әрекет ететін бөлігі екенін саналы түсінуі. Ұжымшылдық мектепте түрлі жолдар мен құралдар арқылы қалыптастырылады: оқу мен еңбектегі өзара көмек; мәдени, спорттық іс-шараларға қатысу; балалар ұйымының жұмысын белсендіру.

Оқу-тәрбие ұжымы – ұйымдастырылған топ, олай болса, топ мүшелері ортақ құндылықтар мен мақсатқа жету іс-әрекеттерімен бірігіп, өздері үшін маңызды, тұлғааралық қатынастарда тұлғалық және әлеуметтік мәнді істермен араласады.

**Өзін-өзі бақылауға арналған сұрақтар**

1. А.С.Макаренко бойынша ұжымның қалыптасуы.

2. Л.И. Новикованың ұжым дамуының үш кезеңі.

3. Л.И.Уманскийдің біріккен балалар тобының қалпын жіктеуі.

4. Л.И. Уманскийдің топтың әлеуметтік-топтық жетілуіне қарай, оны қандай блокқа бөліп қарастырады?

5. Белсенді топтың іс-әрекетін психологтардың жіктеуі.

6. А.В.Лутошкин, А.А.Русалинов т.б. микроклиматқа қандай түсінік береді?

7. Е.М. Зайцеваның топ белсенділерінің ішіндегі көшбасшының міндетін анықтауы.

8. Л.И. Уманский топ ішілік белсенділікті қалай түсіндіреді?

9. А.И. Кузнецов, В.С. Агеев зерттеулері топ аралық белсенділікке берген анықтамасы.

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Сынып ұжымын қалыптастырудың кезеңдерін нақты мысал арқылы жобалап көрсетіңіз.
2. Өзіңіздің оқу тобыңызға ұжым тұрғысынан сипаттама беріп, оның психологиялық жағдайын психологтардың берген сипаттамасына қарай талдаңыз.
3. Өз бойыңызда ұжымшылдықтың қандай көрсеткіштері бар, соны талдап көрсетіңіз.
4. Ұжымның белгілері мен көрсеткіштері және деңгейлері туралы өз пікіріңізді жазыңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. А.С. Макаренконың ұжымды қалыптастыру теориясын жалғастырушы ғалымдар және олардың қосқан жетістіктері.
2. Сынып ұжымның қалыптасу көрсеткіштері.
3. Ұжымның тұлғаны қалыптастыруға және жеке тұлғаның ұжымның дамуына тигізетін ықпалы.

**Өзіндік жұмысқа арналған әдебиеттер**

1. Әбенбаев С. Тәрбие теориясы мен әдістемесі. – Алматы. “Дарын”, 2004. -350 б.
2. Макаренко А.С. Избранные педагогические сочинения. В. 2т. - М.,1977.
3. Новикова Л.И. Педагогика детского коллектива. - М.,1978.
4. Сухомлинский В.А. Избранные педагогические сочине-ния. Т.3. – М., 1981.
5. Синица И.Е. Педагогикалық әдеп және ұстаздық ше-берлік. – Алматы. “Мектеп”, 1987.

**9.4. Оқушылар ұжымын нығайту**

**Жоспар:**

Балалар ұжымын зерттеу әдістері. Мұғалім мен оқушылар арасындағы бірлескен іс-әрекет - қарым-қатынас құралы ретінде.

***Негізгі түсініктер:*** диагностика, ұжымдық іс-әрекет, қарым-қатынас құралы.

**Балалар ұжымын зерттеу әдістері.** Диагностика (грек сөзі – диа –айқын және гнозис - білім) зерттелініп отырған обьекті немесе үрдіс туралы алдын ала ақпарат алудың жалпы әдісі. Мысалы, әлемдік тәжірибеден адамның тұлғалық дамуын анықтау үшін арнайы жасалған тестер (өлшемдер) қолданылады. Ол дамудың жалпы және арнаулы сапаларын өлшейді. Ұсынылған тапсырмаларды адамның қалай орындауына байланысты жан-жақты дамудың нақты өлшемдеріне орай қол жеткен деңгей туралы қорытынды жасалады. Сонан кейін алынған мәліметтер тұлғаның жалпы дамуының жас ерекшелік мүмкіндіктерімен салыстырылады. Мысалы, оқушының дене күшіне сенімділігін арттыру үшін әдетте денсаулығы жайын кешенді түрде тексеру, антропометрикалық әлеуметтік және психикалық мәліметтерді жинау пайдаланылады. Алайда, ол арнаулы жабдықталған клиникалар мен лабороториялардың, арнайы даярланған қызметкерлерінің болуын талап етеді.

Мектеп мұғалімдері мен тәрбиешілері үшін басты мақсат - *оқушылар ұжымын зерттеу,* олардың ақыл-ой қызметін, мінез-құлықтың өзгеру себептерін, талаптану деңгейін, белсенділігін, тұлғааралық қатынастарын, әлеуметтік мінез-құлқының және басқа да маңызды сапаларының дамуын білу болып табылады. Бұл жағдайда тұлғаның қажетті сапаларын зерттеп білудің барынша кең тараған түрі - тестімен жұмыс жүргізу. Тәрбие ісі қарама-қайшы және ұзақ үрдіс екені белгілі.

*Тәрбиелік үрдіс нәтижелері* деп тұлғаның немесе ұжымның қол жеткен *тәрбиелік деңгейін* айтамыз. Оның жоспарланған іске сәйкес болуы немесе одан ерекшеленуі мүмкін.

Ұжымның *тәрбиелік деңгейін* анықтауға *диагностика* көмектеседі. Диагностикалық зерттеудің мәліметтері тәрбиеленушілердің бастапқы сипаттамаларымен салыстырылады, бастапқы және ақтық нәтижелер арасындағы айырмашылық тәрбие үрдісінің тиімділігін айқындайды.

Тәрбиелілік қалай айқындалады? Тәрбиенің қол жеткізетін нәтижелерін айқындау үшін *тәрбиелік өлшемі* пайдаланылады. *Тәрбиелілік өлшем* - ұжымның немесе тұлғаның түрлі сапаларының қалыптасу деңгейінің теориялық тұрғыдан жасалған көрсеткіштері. Әдетте олар, атаулар шкаласы ретінде реттелінеді. Егер тәрбиелік сапаның қалыптасу дәрежесіне шартты сандық баға алынатын болса, онда оқу ісінде қол жеткізген табыстар тестін жүргізу кезінде жасалатындай, тәрбиелілік деңгейін сандармен көрсету арқылы салыстыру есебін жүргізуге болады.

Осы күнге дейін педагогикада тұлғаның немесе ұжымның барлық сапасын қамтитын тәрбиелік өлшемін жасау тың мәселе ретінде қалып отыр.

Тәрбиеліліктің көптеген өлшемдерінің ішінен екі топты, мазмұндық және бағалау деп бөліп алуға болады. Біріншісі-зерттелінетін сапаның көрсеткіштерін бөліп алумен, екіншісі - (диагностка жасалатын) анықталатын сапаның қарқынды тепе-тең көрінісін жазып алу мүмкіндігімен байланысты.

Соңғы нәтижелердің диагностикасы – тұлғаның немесе ұжымның тәрбиелілік деңгейі үшін тағы да жалпы өлшемдерді, жекелеген қасиеттерді, белгілерді және сапаларды айқындаумен байланысты аралық нәтижелерді талдау үшін жекелік өлшемдер бар.

Біріншісі-мақсатты айқындауға арналып жазылған талаптарды, екіншісі – тәрбиелік үрдістің нақты міндеттерін көрсетеді. Бағыттылығы, әдісі және өлшемді қолдану орны жөнінен тәрбиелілік шартты тұрде екі топқа бөлінеді:

- тәрбие нәтижелерінің сыртқы пішінінде - пікірлесуде, бағалауда, мінез-құлықтарда, тұлғаның әрекеттерінде көрінумен байланысты;

* тәрбиешінің көзінен тыс құбылыстармен – дәлелдермен, сенімдермен, жоспарлармен, бағалармен байланысты болады.

Оқушылардың *тәрбиелілік дәрежесін* табу, олардың білімі мен мінез-құлқының біздің демократиялық құқылық қоғамда қабылданған негізгі өлшемдерге сәйкес келетінін, не келмейтінін айқындау болып табылады.

Оқушылардың *тәрбиелілігінің басты өлшемі* – олардың іс-әрекеттері. Оқушылардың тәрбиелілігі күн сайын және сағат сайын тексеріліп отыруы тиіс. Тәрбиеленушінің кез-келген қылығы, оның мінез-құлқы, үлкендермен, құрбыларымен қарым-қатынасы, оның тәрбиелілік деңгейін сипаттайды.

Оқушының *тәрбиелілік деңгейін дұрыс бағалау* - оның өмірінің түрлі жағдайларындағы әлеуметтік қарым-қатынастарындағы мінез-құлқына әділ баға беру болып табылады.

Педагог оқушыларды зерттеуге кіріскенде нені зерттейтінін, не нәрсеге көңіл бөлу керектігін өзі айқын біліп алуы керек. Оқушының тұлғалық қыры неғұрлым кең және жан-жақты зерттелетін болса, соғұрлым оған дұрыс жол табуды қамтамасыз ету жеңіл болады.

Оқушыларды зерттеудің үлгі бағдарламасы:

- Оқушы туралы жалпы мәлімет, аты-жөні, туған жылы, айы, күні;

- Жалпы даму деңгейі (жоғары, орта, төмен)

- Әлеуметтік- адамгершілік келбеті, еріктілік, еркіндік негізінде атқаратын жеке-топтық жұмысы

- Жеке басының негізгі белгілері

Тәрбиелілік деңгейді бағалауға пайдаланылатын диагностиканың кейбір тәжірибелік әдістерінің мазмұнын ашып көрейік (тәрбиеленушілердің мінез-құлық қалыптары жөніндегі пікірлері, түсініктері, баға беруі, өзін қызықтыратын басқа да мәселелердің көрінісін бағалаудың өлшемдері мен ережелері туралы түсініктері зерттелінеді).

Тәжірибеде бәрінен гөрі “Адамға адамгершілік неге керек?” және т.б. сұрақтар пайдалынылады. Оларға берілген жауаптар түрлі сапаларды тәрбиешіге және тәрбиеленушінің өз қасиеттерін жақсы талдауға және оларды санада сақтауға көмектеседі.

Бағаланған пікірді айқындау үшін оқушыларға “Менің замандасым маған несімен өнегелі?” “Қайырымдылық және оны мен қалай түсінемін?” т.б. тақырыптарға шығарма жаздыртуды кеңінен қолдануға болады. Бұндай жұмыстар оқушылардың көзқарасын, күмәндәрін, толқуын және ой-пікірлерін көрсетуімен құнды. Басқа әдістердің де, соның ішінде оқушының ішкі көзқарасын анықтауға көмектесетін социометриялық әдістердің диагностикалық мәні зор. *Диагностикалық әдістердің кешені* ғана оқушылардың бойында қажетті тұлғалық сапаларының қалыптасуы туралы түсінікті дұрыс құруға мүмкіндік береді.

Оқушылардың тәрбиелілігінің негізіне Л.С.Выготскийдің баланың жас ерекшелігі мен жеке бас қасиеттерінің дамуы туралы негізгі ұстанымын басшылыққа алуға болады. Бұл ұстаным бойынша, оқушылардың тәрбиелік деңгейін анықтауда баланың әр жас кезеңіндегі орталық психологиялық жаңа құрылымының, яғни *өзіндік санасының қалыптасуын* ескеруді керек етеді. Оқушылардың өзара қарым-қатынасы олардың тәрбиелік деңгейін анықтауда басты рөл атқарады деп түйіндейді.

Оқушының тәрбиелік деңгейі жас ерекшелігіне, меңгерілген білім, білік, іскерлік дағдыларына лайықты әлеуметтік және әдептілік-адамгершілік қарым-қатынастағы жеке басының мінез-құлық көрінісімен анықталады. Олай болса, *тәрбиелік өлшемнің көрсеткіші* әр сыныпта өзгеріп отыратындықтан, педагогикалық тұрғыдан субьективтік баға беріледі. Бұрынғы мектеп тәжірибесінде оқушының тәрбиелік деңгейі оқушылардың ережесімен сәйкес келетін, сол арқылы оқушыларға мінездеме берілетін. Оқушының тәрбиелік деңгейін бір көрсеткіш арқылы анықтау мүмкін емес.

Мысалы, оқушылардың адамгершілік қасиеттерін зерттеу барысында оның жеке басының жетістіктерін анықтау кезінде мына жағдайларды ескеру қажет.

Оқушының адамгершілік жағынан тәрбиелілігі–адамгершілік жайлы білімімен (адамгершілікті адам болу түсінігі), оған деген қатынасымен, өз мінез-құлығымен анықталады.

Оқушының мәдени қалпы білімі, қарым-қатынасы және іс-әрекетінің өзара біртұтастығымен сипатталады. Ол ұжымшылдық, жауапкершілік, өзін-өзі сынаушылық, т.б. сапалардан көрінеді. Осындай сапалар оқушы бойындағы адамгершілік тәрбиенің өлшемі болып табылады.

Жеке бастың бойындағы адамгершілік сапасының кез келген қырының деңгейін анықтау үшін, *оның түсінігін (*білімін), *адамгершілік қатынасын, ол қатынастың күші мен тұрақтылығын нақты іс-әрекет үстінде зерттеу керек.* Соған сәйкес төмендегідей дүниелерді бөліп қарастыруға тура келеді.

**І - деңгей.** Адамгершілік сапасының мәнін құрайтын қалыптар (өлшемдер) жайлы түсінік. Бірақ бұл өлшемдер жеке бастың мінез-құлқына кірікпеген. Оған деген қарым-қатынас қарама-қайшы және тұрақсыз, болып келеді.

**ІІ- деңгей.** Адамгершілік мінез-құлық қалыптары жөнінде дұрыс және айқын түсінігі бар. Бірақ, бұл өлшемдер жеке бастың қасиетіне толық айналып кетпеген.

**ІІІ - деңгей.** Адамгершілік мінез-құлық қалыптарын саналы меңгерген.

Сонымен, жеке бастың белгілі бір адамгершілік сапасын айқындайтын қалыптар жөнінде түсінік деңгейін анықтап алып қана, баланың адамгершілік тәрбиелілігінің өлшемін анықтадық. Оны сұхбаттасу, сауалнама жүргізу, әңгімелесу, бақылау, тест, тапсырмалар беріп, оны орындату арқылы жүзеге асырдық. Сабақта, сабақтан тыс уақытта оқушылардың мәдени, тәрбиелік деңгейін зерттеп оқу жылының басы мен соңында жоғарыда айтылған үлгі бойынша үш түрлі деңгейде бағалайды, да әр оқушы туралы мінездеме жасалды.

Жеке тұлға *біртұтас құрылым*. Сондықтанда оны бойындағы барлық сапаларымен кешенді түрде қарастыру керек. Жеке тұлғаның бітім-болмысын көп қырынан бірдей зерттеп танытатын өлшемді әлі ешкім жасаған жоқ. Бұл-келешектің ісі.

Тұлғаның *ішкі көзқарасы* оқушының мінез-құлық әрекетінде ашылады. Әдетте адам қалай тәрбиеленген болса, солай әрекет етеді. Сонымен бірге педагог *тәрбиеленушілік ситуация туғызу әдісі* сияқты мінез-құлықты айқындаудың диагностикалық тиімді тәсілін де қолданады. Ол екі міндетті бірлікте шешуге мүмкіндік береді:

-талап ететін сапалардың даму деңгейін диагностикалау;

- осы сапаларды тәрбиелеу.

Тәрбиелеуші жағдаят – табиғи немесе тәрбиеленуші әрекет етуге және өзінің әрекеттерінде өз бойындағы белгілі бір сапалардың қалыптасу деңгейін көрсетуге мәжбүр болуға әдейі жасаған жағдай.

Соңғы жылдары педагогикада проблемалық тәрбиелеуші жағдайларды жасауға көңіл бөлуде. Осылайша балалар алға қойылған жасанды проблеманы шешуге мәжбүр болады, ал тәрбиеші бұл кезеңде ұжымның және оның әрбір мүшесінің қандай жағдайда болатынын айқындап, нәтижесінде тәрбиелік үрдісті дұрыс құратын болады.

Ситуациялық жағдайдың *мына түрлері* ерекшелінеді: сынайтын, тәрбиелейтін, бақылайтын, бекітетін, тәрбиеші ойластырмаған, бірақ көмектесуші; тәрбиеші тарапынан ескерілмеген, бірақ бөгет жасайтын немесе зиянды жағдайлар болады.

Диагностиканың нәтижелерін тіркеу ісі түрлі үлгіде жүзеге асырылуы мүмкін. Цифрлы индекстер, шкалалар, түрлі шартты белгілер өте сақтықпен және сыпайылықпен пайдаланылуы керек.

*Тәрбиелік баға негізіне* оның жекелеген сапалары емес, тұлғаның жалпы адамгершілік бағыттылығы жатқызылуы керектігін әрқашан есте сақтаған жөн.

*Мұғалім мен оқушылар арасындағы бірлескен іс-әрекет қарым-қатынас құралы ретінде.* Мектептегі педагогтар мен оқушылар арасындағы өзара қарым-қатынас бүкіл қоғамдық, саяси, құқықтық, моральдық қатынастарды қамтып, педагогтың басшылығымен бағыты айқындалып, шешімін тауып отырады. Мектептегі педагогтар мен оқушылар арасындағы қалыпты қарым-қатынас ізгілікті немесе басқа сөзбен айтар болсақ, педагогикалық мақсатты қатынастар болып аталады. Мұндай қарым-қатынастың орнығуы тәрбиеліктің нәтижесін көрсетеді, ол оқушылардың педагогтың беделін, құқын, тәжірибесін құрметтеп, мүмкіндігінше сондай педагогқа ұқсауға еліктейді.

Мұғалім оқу процесінде, оқу бағдарламаларын іске асыру барысында оқушылармен өзара қатынастарын нығайтады. Онда оқушылардың оқу ісіне, еңбекке оқушылармен саналы қарым-қатынасын қалыптастыру көзделеді. Мұғалім оқушылардың өзіндік қызметі мен белсенділігін арттырып, олардың әлеуметтік тәжірибесін ізгілік негізінде дамытады. Оқушының *өзіндік өмірлік ұстанымы қалыптаспай*, кез келген күрделі жағдайда, адамгершілікке негізделген шешім қабылдай алмайды. Педагог осы жағдайды педагогикалық процесті басқару ісінде ескеруі тиіс.

Тұлғаны әлеуметтендіру біріккен қарым-қатынас іс-әрекет барысында қалыптасады. Педагог кез келген қызметке кірісуі үшін алдын ала қойылатын талаптарды ескереді. Педагогикалық талапты орындау ғана педагогикалық мақсатты қатынастардың нәтижелі болуын қамтамасыз етіп қоймайды. Балалар ұжымындағы шағын топтардың пікірі мен беретін бағасы және іс-қылықтары да маңызды.

Тұлғаны әлеуметтендіруде әлеуметтік тұрғыда отбасына әлеуметтік-экономикалық, құқықтық, психологиялық және педагогикалық, баланы отбасына тәрбиеге алған отбасына қолдау көрсету, көп балалы және мүгедек балалы отбасы балаларының денсаулығын нығайтуға көмектесу негігі орын алады.

**Өзін-өзі бақылауға арналған сұрақтар**

1. Диагностиканың анықтамасы.
2. Оқушылар ұжымын зерттеудің мақсаты.
3. Тәрбиелік үрдіс нәтижелері.
4. Тәрбиелілік өлшемді сипаттаңыз.
5. Тәрбиеліліктің басты өлшемі.
6. Диагностикалық әдістердің кешені нені қамтиды?
7. Тәрбиелік ситуация туғызу әдісі .
8. Тәрбиеші мен оқушының біріккен қарым-қатынасын ұйымдастыру.
9. Оқушының өзіндік өмірлік ұстанымын қалыптастыру.

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Сынып ұжымының адамгершілік тәрбиелік өлшемін қалай анықтауға болады?
2. Сыныптық ұжымның адамгершілік өлшемінің көрсеткіштерін анықтаңыз.
3. Сынып ұжымның адамгершілік деңгейін көрсететін мысалдар келтіріңіз, оларға сипаттама беріңіз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Жеке тұлғаның тәрбиелілігін анықтау.
2. Мұғалім мен оқушы арасындағы бірлесіп атқарылатын педагогикалық ситуациялар.
3. Педагогикалық ситуациялардың мәні және тәрбиелік ситуацияларды шешу.

**Өзіндік жұмысқа арналған әдебиеттер**

1. Әбенбаев С. Тәрбие теориясы мен әдістемесі. – Алматы. “Дарын”, 2004.-350 б.

2. Гликман И.З. Теория и методика воспитания. – М.”Владос Пресс”, 2002.

4. Новикова Л.И. Педагогика детского коллектива. - М.,1978.

5. Шилова М.И. Учителю о воспитанности школьников. – М.: Педагогика, 1990.

6.Урунбасарова Э.А. Проблемы теории и практики нравственного воспитания учащихся в истории казахстанской школы и педагогики (1966-1982). Дисс. … канд. пед. наук. – Алматы, 1985. – 139

**X бөлім. ҚАЗІРГІ МЕКТЕПТІҢ ТӘРБИЕ ЖҰМЫСЫ ҮДЕРІСІНДЕГІ**

**ПЕДАГОГИКАЛЫҚ ҚОЛДАУ**

**Жоспар.**

**10.1.Педагогикалық қолдау – педагогтың қазіргі педагогиканың гуманистік парадигмасы.**

**10.2.Тұлғаның өзіндік үдерістерін қолдау (өзін-өзі тану, өзін-өзі байқау, өзін-өзі талдау, өзін-өзі болжау, өзін-өзі іс жүзінде көрсету және т.б.).**

**10.3.Педагогикалық қолдаудың тиімді жағдайлары мен тактикасы.**

***Негізгі ұғымдар:***педагогикалық қолдау, гуманистік парагдигма, тұлғаның субъектілігі, ашық ақпараттық кеңістік, білімдік кеңістік, тұлғаның өзіндік үдерістері, өзін-өзі тану, өзін-өзі байқау, өзін-өзі талдау, өзін-өзі болжау, өзін-өзі тану, өзін-өзі іс жүзінде көрсету.

* 1. **Педагогикалық қолдау – педагогтың қазіргі педагогиканың гуманистік парадигмасы**

Педагогикалық қолдау баланың дамуына көмектесу және оның денсаулық, қатынас, оқыту, өзін-өзі өмірлік анықтауы мәселелерін шешуге бағытталған өзін-өзі дамытуына ықпал ету мәселесін қамтиды. Педагогикалық қолдаудың тиімді жағдайлары тұлғааралық қатынастар, қарым-қатынас, педагогикалық әдеп және т.б. Педагогикалық қолдау мұғалімнің педагогикалық шеберлігін, педагогикалық технологияларды толыққанды сәтті пайдалануы, оқушының ішкі жан дүниесін, қабілетін түсіне отырып ықпал ету.

Педагогикалық қолдау негізінен мұғалім мен оқушы арасындағы қарым - қатынастан басталады. Мұғалім сыныпта педагогикалық-психологиялық жағдай жасау; тұлғаның ішкі жан дүниесін сезіну, түсіну, тұлғалық, тұлғаралық қасиеттерін түсіну және іс - әрекетке еркіндік беру, жақсы нəтижеге жету жолындағы кедергілерді жеңе білу, көмек көрсету, оқушыға өмірден, қоғамнан өз орнын табуға мүмкіндік жасауға бағытталады. Педагогикалық қолдаудың көрініс формалары – мейірімді жылы қатынас, жылы ишарат, жылы лебіз, құлақ сала білу, қажет болса–кеңес беру, тəрбиеленушіге сенім, оның құқығын қорғау, тəрбиешінің балаға болған қамқорлық қатынасы, шəкірттің қандай да табысын көре танып, оған ұнамды баға беру т.б.

Педагогикалық қолдау оқушының танымдық және шығармашылық іс-әрекетіне қатысуға дайындығын, өзін-өзі дамытуын, өзін іс жүзінде көрсетуіне ықпал етеді, педагогтың қазіргі педагогиканың гуманистік парадигмасын іске асыратын шаралары болып табылады. Гуманисттік парадигма ізгілікті жеке тұлғаны дамыту, білімді, іскер жастарды тәрбиелеу болып табылады.

Осыған орай, мектеп мұғалімдерінен тәрбиенің мәнін, мақсаты мен міндеттерін жете түсініп, біліп, оны жүзеге асырулары талап етіледі. Педагогикалық қолдаудың әдістеріне тәрбиенің әдістері ынталандыру, бағалау, мадақтау, негізінен басшылыққа алынады:

Педагогикалық қолдауда баланың білімге қызығушылығын оятуды ең басты мәселе деп қарайды. Сондықтан да, тәрбиеленушінің өз ынта-ықыласымен жетістікке жету мүмкіндігіне басшылық жасауға ерекше мән беріледі. Осыған орай, тәрбиелік мақсатты екіге бөлуге болады; бірінші-қоғам алдындағы жалпы жоғары мұрат (идеал) және екінші-көкейтесті мақсат-жас ұрпақтың жеке тұлғалық қасиетін қалыптастыру. Соңғысы-тұлғаның дамуы мен даралығын қалыптастыру және үздіксіз дамыту міндеттерімен нақтыланады.

**10.2.Тұлғаның өзіндік үдерістерін қолдау (өзін-өзі тану, өзін-өзі байқау, өзін-өзі талдау, өзін-өзі болжау, өзін-өзі іс жүзінде көрсету және т.б.)**

Тұлғаның өзіндік үдерістерін қолдауда өзін-өзі тану, өзін-өзі байқау, өзін-өзі талдау, өзін-өзі болжау, өзін-өзі іс жүзінде көрсету және т.б. негізгі орын алады.

Педагогикалық қолдауда өзін-өзі тану оқушыларға қоршаған ортаны түсінуге, оған өзінің қатыстылығын саналы сезінуге, қоршаған ортаға өзінің көзқарасын жалпы адамзаттық құндылық өзінің өмірлік ұстанымын анықтауға көмек беру үшін қажет.

Философ Ж.Ж.Молдабеков “адамгершілікті қалыптастыратын игілікті адам алдымен ана тілі арқылы қабылдайды, бағалайды. Адамның өзін танудың, өзгемен теңесудің өтімді құралы деп атап көрсетеді.

Ғалымның нақтылауы бойынша адамгершіліктің қалыптасуы адамның өзін-өзі тануында екенін тоқтала келе, өзін-өзі танудың негізгі ұстанымдарын атап көрсетеді:

Өзін тану–адамның өзімен - өзі сұхбаттасуы арқылы шындыққа талпынуы, адамның өмірдегі өз орнын іздестіруі, адамның өн бойындағы қабілет – қасиетті көрсетпек әрекеті.

Өзін тану – адамның өзін өзгемен салыстыра пайымдауы, бағалауы және бір тоқтамға келуі. Ол – адамның өзі туралы сауатын ашуы, білімін үнемі жетілдіруі.

Өзін тану – адамның өмірі туралы өз көзқарасын дәлелдемек ынтасы, өзін - өзі тәрбиелеудің жолы мен бағыты. Ол болмыстағы бар мен болатын нәрсенің арасын дәйектейтін кезең.

Өзін тану – адамның қабілет–қасиетін құндылықтың да, игіліктің де жоғары түріне балау, соған теңестіру. Жан – тәннің тазалығы және оның іс - әрекетке қабілеттілігі. Ол адамдар арасындағы мәдениеттіліктің белгісі мен кәмелетті көрінісі.

Өзін тану – адамның қол жеткеніне қанағаттануы, діттеген міндет – мақсатқа ұмтылуы. Мақсат адамның киелі қасиетіне, кісілігіне жол ашу.

Өзін тану - өзгені тыңдай білу, түсіне білу, қолдай білу өнерін үйренбек ниеті, сол шешімге жетпек ізденісі. Ол – тіл тану және тіл табысу мәдениетінің құралы мен кезеңі, әрбір адамның жарасымдылыққа, жақындасу мен бауырласуға деген ұмтылысы.

Өзін тану – адамның өзін тұлға ретінде қалыптастыру мен жетілдірудің тізгіні, азаматтыққа жетудің үзеңгісі, тұлғалық пен азаматтыққа лайық жағдай жасауға талпыныс. Кәсібімен нәсібін ұзартқандар қолдағыға қанағаттанады, өзгеге шапағатын тигізеді.

Өзін тану – жалғандық пен зұлымдыққа бармау, соқыр сенімге ұрынбау, керіағарлық көріністерге бей-жай қалмай, өзі күйзелер, өзгені қобалжытар күйде ширату. Өзін ізгі іс пен бастамаға ұйымдастыра алу. Өзіндік істе тану мен табысу, жарасу мен жарысу бір – бірімен қабаттасып жатады. Бойдағы күш қуаттың еркін көрінісіне және қолдануына мүмкіндік іздейді, жағдай жасайды.

Өзін тану - әркімнің өз шаруасының бастамасы, өз шеңберлігінің көрінісі мен қызметі. Сол бағытта адамның өзіне деген талапты күшейтуі, әлеуметтік кәмелеттілікке ұмтылуы”,-деп ұсынған тұжырымдары педагогикалық қолдауда негізгі ұстаным болып табылады.

* 1. **Педагогикалық қолдаудың тиімді жағдайлары мен тактикасы**

Педагогикалық қолдауда педагогикалық әдепте негізгі орын алады. Әдеп - этиканың зерттеу нысаны, қоғамдық сана-сезімнің формасы және жеке тұлғаның өзіндік бағасын анықтауға бағытталған қоғамдық қарым-қатынастың бір түрі. Әдеп дегеніміз – адамдар арасындағы қарым-қатынаста сыпайы болу, жұмсақ сөйлеу және оқыс қылықтардан аулақ болу. Яғни бір кісінің басқа кісілермен инабатты түрде қарым-қатынас жасауы және сөйлеген сөздері мен істеген істерінде, көрсеткен қылықтары мен жасаған әрекеттерінде сыпайы, мәдениетті болуы әдептіліктің нышаны болып табылады.

Әдептілік, турашылдық, ізеттілік талаптарының бұзылуына, өзін-өзі орынсыз ақтауға қарсы тұру тілегі, ұялу сезімі, адамдарға қайырымдылық, мейірбандық көрсету, қанағатшылдық, өзін басқаның орнына қоя білу мәрттігі, адамдарды жақсы көріп қана қоймай, оларға қызмет қылу тілегі, қайырлы іс істеуге, жамандыққа қарсы тұруға ұмтылу, кішіпейілділік, кешірімділік, пәктік, өзінің ғана емес, өзгелердің де тілектерін құрметтеу, ұқыптылық, тазалық т.б. сияқты ұғымдарды қамтиды.

Қарым - қатынас стилі – мұғалім мен оқушы арасындағы бірлескен шығармашылық іс - әрекеттер, білім, білік дағды, тәлімдік тұрғыда алмасуы, мұғалімнің бағалаушылық әрекетіндегі табыстылығы қамтылады.

Педагогикалық әдеп - мұғалімнің педагогикалық үдерістегі іс-әрекетінің, қарым–қатынастағы мәдениеттілігі, әділеттілігі, адалдығы т.б., адамға тән рухани - адамгершілік құндылықтардың бойынан табылуы.

**Семинар тақырыбы**. Педагогикалық қолдау технологиясына, әдістері, құралдары мен оның нәтижелілігіне сипаттама.

**Мазмұны.** Педагогикалық қолдаудың мәні оқушының ішкі күші мен қабілетіне қарауға негізделген тұлғаның субьективтілігін қалыптастыру. Баланың танымдық және шығармашылық іс-әрекетіне қатысуға дайындығын, өзін-өзі дамытуын, өзін іс жүзінде көрсетуі үшін ашық ақпараттық білімдік кеңістік жағдайында педагогикалық қолдау көрсету. Педагогикалық қолдаудың тиімді жағдайлары тұлғааралық қатынастар атмосферасы, қарым-қатынас стилі, педагогикалық әдеп негіздерінің мәнін ашу.

**Өзін-өзі бақылауға арналған сұрақтар**

1. Педагогикалық қолдау дегеніміз не?
2. Педагогикалық әдеп дегенді қалай түсінесіз?
3. Педагогикалық қолдаудың әдістері мен тәсілдерін атаңыз.
4. Тәрбиешінің кәсіби ұстанымы.
5. Тұлғаның өзіндік үдерістерін қолдау дегеніміз не?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Педагогикалық қолдау – педагогтың қазіргі педагогиканың гуманистік парадигмасын бейнелеп көрсететін миссиясы.
2. Педагогикалық қолдаудың мәні – оқушының ішкі күші мен қабілетіне қарауға негізделген тұлғаның субьективтілігін қалыптастыру.
3. Тәрбиешінің кәсіби ұстанымы
4. Қолдаудың тактикалары «қорғау» тактикасы, «көмектесу» тактикасы, «ықпал ету» тактикасы, «өзара әрекеттесу».
5. Баланың дамуына көмектесу мәселелері.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Педагогикалық қолдаудың мәні.

2. Баланың танымдық және шығармашылық іс-әрекеті.

3. Тұлғаның өзіндік үдерістерін қолдау (өзін-өзі тану, өзін-өзі байқау, өзін-өзі талдау, өзін-өзі болжау, өзін-өзі іс жүзінде көрсету және т.б.).

4. Оқушыларда тұлғалық өзін-өзі жетілдіруге мақсатты бағытталған өзін-өзі рефлексиялау .

5.Тұлғаның өзін-өзі өмірлік анықтауын шешуге бағытталған өзін-өзі дамыту

**Өзіндік жұмысқа арналған әдебиеттер**

1. Молдабеков Ж. Өзіндік таным. Оқу құралы. – Алматы: «Қарасай», 2014, -376 б.
2. Жарықбаев Қ. Психология. Оқулық. –Алматы: «MLD -GUL» баспаханасы, 2010. – 722 б.
3. Безрукова В.С. Педагогика. Ростов н/Д: Феникс6 2013. -381 с. Высшее образование.
4. Иманбаева С.Т. т.б. Тұлғаның рухани – адамгершілік құндылықтарын қалыптастыру. Алматы , «Полиграфия – Сервис и К» , 2012. 147 б.
5. Лепешев Д.В. Социально –философские основы вос-питания как проект модели Евразийской идентичности. Мо-нография. М.: АНО. Изд. дом «Науч.обозрение». 2016. – 398 с.

**XI бөлім. МЕКТЕПТЕГІ ОҚУ - ТӘРБИЕ ҮДЕРІСІНДЕГІ ТӘРБИЕ ТЕХНОЛОГИЯСЫ**

**Жоспар:**

**11.1.«Педагогикалық технология», «тәрбие технологиясы» ұғымдары, ерекшеліктері.**

**11.2.Тәрбие жұмысын жүзеге асырудың теориялық, әдістемелік және технологиялық деңгейлері.**

**11.3.Педагогикалық шеберлік және технологиялар.**

***Негізгі ұғымдар:***педагогикалық технологиялар, тәрбие технологиясы, теориялық, әдістемелік және технологиялық деңгейлер, жоспарлау, ойын, ұжымдық шығармашылық іс.

**11.1. «Педагогикалық технология», «тәрбие технологиясы» ұғымдары, ерекшеліктері**

«Педагогикалық технология» ұғымы 1960 жылдардан бастап «толық меңгерту» теориясына негізделген, жоғарыда атап өткендей нәтиже алуға бағытталған АҚШ және Батыс Еуропа елдерінде практикаға ене бастаған меңгеру технологияларына байланысты пайда болды. Педагогикалық технологияның белгілі авторлары Дж.Кэролл, Б.Блум, Д.Бруннер, Д.Хамблин, Г.Гейс, В.Коскарелли. Ресей ғалымдарының арасынан педагогикалық технология теориясы мен тәжірибесін өз еңбектерінде қолданған ғалымдар: В.П.Беспалько, М.В.Кларин, Ф.А.Мустаева, Л.Е.Никитина, И.П.Подласый, Г.К.Селевко. П.Я.Гальперин, Н.Ф.Талызина, А.Г.Ривин, Л.Н.Ланд, Ю.К.Бабанский, П.М.Эрдниев, И.П.Раченко, Л.Я.Зорина, В.П.Беспалько, М.В.Кларин, т.б.

Энциклопедиялық сөздікте «технология – techne - өнер, шеберлік және loqos – ғылым, заң», яғни, технология дегеніміз – шеберлік (өнер) туралы ғылым деп берілген. Білім беру саласындағы «технология» ұғымы өндірістік процестердегі технология ұғымының басты қасиеттерін осы саланы жетілдіру үшін пайдалану ұғымынан туындағаны анық.

ЮНЕСКО-ның анықтамасы бойынша «Педагогикалық технология – білім беру формаларын оңтайландыруға бағытталған техникалық және адам ресурстарын, білімді игеру мен оқыту процесін анықтау, қолдану және жасауға арналған жүйелі тәсіл» деп атап көрсетсе, В.М.Монахов «Педагогикалық технология дегеніміз мұғалім мен оқушыға ыңғайлы жағдай жасай отырып, оқу процесін жобалау, ұйымдастыру мен өткізуге арналған біріккен, жан-жақты ойластырылған педагогикалық қызметтің моделі».

Педагогикалық технологияны – педагогикалық мақсатты шешуге арналған немесе алдын ала жобаланған жоспарлы және бірізді педагогикалық үрдісті жүзеге асыратын бірімен-бірі тығыз байланысты педагогтың әрекет жүйесі деп түсінуге болады. Педагогикалық технология педагогикалық шеберлікпен өзара байланыста болуы керек.

Тәрбие технологиясы тұлғаның рухани құндылықтарын қалыптастыруға негізделген педагогикалық оқу - тәрбие үрдістің жетістігін қамтамасыз ететін іс-әрекет. Әлемдік тәжірибені негізге алатын болсақ, тәрбие технологиясы-тұлғаны дамыту, әлеуметтендіру, бейімдеу, сыни тұрғыда ойлау, өзара қарым-қатынаста әдеп негіздерін сақтау іс әрекеттерін қамтиды.

Педагогикалық технологияны – педагогикалық мақсатты шешуге арналған немесе алдын ала жобаланған жоспарлы және бірізді педагогикалық үрдісті жүзеге асыратын бірімен-бірі тығыз байланысты педагогтың әрекет жүйесі деп түсінуге болады.

Педагогикалық технология – ғылыми жобаланған және педагогикалық үрдістің жетістігін қамтамасыз ететін іс-әрекет. Педагогикалық үрдіс белгілі принциптер жүйесіне бағынатындықтан, педагогикалық технология ішкі және сыртқы әрекет бірлігі ретінде қарастырылып, сол принциптерді шынайы өзара байланыста жүзеге асыратын педагог тұлғасынан көрінеді. Педагогикалық технологияның оқыту және тәрбие технологиясынан ерекшелігі осында. «Әдіс» түсінігі кешенді әдістерді, оқыту және тәрбиелеу тәсілдерін, оны іске асыратын адамнан тыс қарастыратын болса, онда *педагогикалық технология*-педагог тұлғасының алуан түрлі әрекетіне тәуелді. Осыдан барып, кез-келген педагогикалық мақсат тиімді шешілуі үшін білікті педагог технологияға сәйкес, алуан түрлі әрекеттер жүйесін таңдап қолданады.

Педагогикалық технология оқыту және тәрбие технологиясы түрінде қарастырылады. В.В.Пикан педагогикалық технологияның маңызды белгілерін бөліп көрсетеді.

- технология нақты педагогикалық ойды іске асыру үшін автордың әдіснамалық, философиялық ұстанымын айқындайды. Осыдан барып, білім беру үрдісінің технологиясы немесе жеке тұлғаны дамыту технологиясы екені анықталады;

- педагогикалық әрекеттердің технологиялық тізбегі, операциялары, коммуникациялары қойылған мақсатқа сай жүйеленіп, алынатын нәтиже формасын белгілейді;

- технология мұғалім мен оқушының өзара байланысты әрекетін келісім шарт негізінде саралау және даралау, адамдық және техникалық мүмкіндіктерді ескеріп, диалогтық қатынастарды оңтайлы шешу принциптеріне негізделеді;

- педагогикалық технология элементі біріншіден, кез-келген мұғалім қайталай алатындай болуы тиіс, ал екіншіден жоспарланған нәтижеге (мемлекеттік стандарт) барлық оқушыны жеткізуі тиіс;

- педагогикалық технология мен диагностикалық процедуралар (өлшемдер, көрсеткіштер, әрекет нәтижесін өлшейтін инструментарилер) органикалық байланыста болуы тиіс.

Педагогикалық технология педагогикалық шеберлікпен өзара байланыста болуы керек. Педагогикалық технологияны жетік меңгеру дегеніміз шеберлікті білдіреді. Педагогикалық шеберлік, бір жағынан алғанда жоғары деңгейде педагогикалық технологияны меңгеру, ол тек операциялық компонентті меңгерумен шектелмейді. Педагогтар арасында орын алған пікірдің бірі-педагогикалық шеберлік тек жеке адамға ғана тән, оны бір қолдан екінші қолға беру мүмкін емес деп санайды. Дегенмен де педагогикалық технология мен шеберліктің арақатынасын ескерсек, педагогикалық технологияны меңгеру, педагогтың жеке сапалық қасиетіне байланысты. Кез-келген технологияны меңгерген педагогтардың біліктілігі мен шеберлігі әр түрлі болады.

Педагогикалық мақсатты шешуіне қарай педагогикалық технология *жалпы және жеке технологиялар* болып бөлінеді. Жалпы технологияға оқыту технологиясын құрастырып, оны іске асыру жатады. Жеке технологияға оқу немесе тәрбие мақсатының мынадай түрлерін шешу жатады: оқушылар әрекетіне түрткі тудыру, алынған нәтижені бақылау және бағалау, нақты мақсатты, мысалы, тәрбие ситуациясын талдап, оны шешу жолдарын анықтау.

Сонымен, біртұтас педагогикалық процесті жобалап, оны жүзеге асыруда оның барлық компоненттерінің бірлігін сақтау қажет, егер оның біреуі өзгеріске ұшыраса, онда басқа компоненттер де өзгеруге мәжбүр болады. Педагогикалық технологияның әдістен айырмашылығы тәрбиеленушілер әрекетінің мазмұнын және оны ұйымдастыру тәсілдерін жобалау керек. Педагогикалық технология қойылған мақсаттың диагностикасын және жеке тұлғаны тұтастай дамытатын педагогикалық процесті обьективті бақылауын қажет етеді.

**11.2. Тәрбие жұмысын жүзеге асырудың теориялық, әдістемелік және технологиялық деңгейлері**

ХVІІ ғасырда ең алғаш технологияның концептуалдық негізін Я.А.Коменский қалыптастырды. Оның басты принциптері: ғылымилық, бірізділік, жүйелілік, беріктілік, белсенділік арқылы сапаға жету, көрнекілік, теорияның тәжірибемен байланысы, оқушылардың жас ерекшеліктері мен дара ерекшеліктерін ескеру.

***Оқыту технологиясы*** сыныптық - сабақ жұмысын ұйымдастыру арқылы іске асады. Оқыту технологиясының басты белгілері: бір жас мөлшеріндегі оқушылардың тұрақты құрамы мен олардың дайындық деңгейлері ескеріледі; жылдық жоспар мен оқу бағдарламасы негізінде оқыту жүргізіледі; әр оқу пәнінің сабақтары тақырыптарға бөлінеді; тұрақты сабақ кестесі жасалып, мұғалім оқуды ұйымдастырады. Оқыту технологиясы тәрбие технологиясымен өзара сабақтастықта іске асады.

Оқыту мақсатына байланысты жеке тұлғаны дамыту белгілі білім, білік және дағдыларды меңгертуге негізделеді. Дәстүрлі оқыту технологиясы екі топқа бөлінеді: 1) иллюстративті–түсіндіру әдістері (лекция, баяндау, әңгімелесу, тәжірибелер көрсету, еңбек операцияларымен таныстыру, экскурсиялар, т.б.) арқылы мұғалім түсіндіреді және оқу материалдарын көрнекі түрде көрсетеді; 2) репродуктивті әдіс: мұғалім білім мазмұнын, іс-әрекет тәсілдерін, тапсырмаларды шешу үшін тапсырмалар құрастырады; оқушы оқу материалдарын есіне (сұрақ-жауап, есептер шығарады, т.б.) түсіреді.

Оқыту технологиясының *артықшылығы:* оқыту материалын қисынмен беріп, оны дұрыс ұйымдастыру; оқушыға мұғалімнің эмоциялық деңгейде ықпал етуі; оқуға бөлінген қаржыны дұрыс пайдалану.

Оқыту технологиясының кемшіліктері: біркелкі оқыту; сабақ уақытын тиімсіз пайдалану, оқушылардың бірімен-бірінің қарым-қатынасын шектеу; оқушының даралық ерекшелігін ескермеу; оқушы іс-әрекет белсенділігінің төмендігі, оларды сөйлетпеу; оқушыларға орта өлшем деңгейінде қарау; даралап оқытуға назар аудармау; мұғалім мен оқушы арасындағы нашар кері байланыс.

Сыныптық сабақ технологиясы оқыту-тәрбиелеу үдерісін ұйымдастырудың басқа формаларымен толықтырылады.

Тәрбие технологиясы сабақ үдерісі мен тәрбие үдерісінде қатар іске асырылады. Білім беру жүйесінде соңғы жылдары оқытудың бұрыннан қалыптасқан дәстүрлі түрлерімен оқытулармен бірге инновациялық оқытулар жедел қарқынмен тәжірибеге ене бастады. Жаңа технологияларды пайдалану, сыни тұрғыда оқыту т.б. бүгінгі мектеп үрдісінде маңызды орын алады. Инновация дегеніміз – дәстүрлі және көпшілік тәжірибеден өзгеше, білім беру ісіне жаңа тұрпатты көзқарас пен қатынас. Инновациялық оқыту-оқушылардың жаңа жағдайларда бірлесе әрекет жасау қабілетін дамытатын, білімді игерудің нақты нәтижеге бағытталған оқыту түрі болып табылады. Бұл, біріншіден, ғылыми және мәдениеттану білімдерінің негізінде мақсатты бағытта жобаланған оқу үрдісі болып саналса, екіншіден жеке тұлғаны дамытудың болашағын жобалайтын және соны жүзеге асыруға дайындық мақсатындағы бағытта ұйымдастыратын білім беру болып саналады.

Қазақстанда педагогикалық жаңалықтар туындайтын және солардың жедел игерілуі мен тәжірибеде қолданылуына ықпал ететін жаңашыл инновациялық орта қалыптасты. Жалпы орта білім беретін орта мектептерде Қ.Бітібаева, А.Айтқалиев, О.Очкур, т.б. инновациялық тәжірибелері республика мектептеріне таратылды. Қазақстан мектептерінде Ж.Қараев, Ж.Кобдикованың деңгейлеп, саралап оқыту технологиясы бойынша ғылыми-әдістемелік зерттеулері оқушылардың білім сапасын арттыруға мүмкіндіктер тұғызып отыр.

Деңгейлеп, саралап оқыту технологиясы оқу процесінің құрылымына, дидактикалық құралдарға қойылатын жалпы технологиялық талаптардың орындалуын қажет етеді. Оқушылар алдын-ала қабілет деңгейлеріне қарай шағын топқа бөлінбейді. Деңгейлік тапсырмалар орындалу барысында оқушылар өздері-ақ сараланады. Технологияның басты компоненттері–оң мотивация қалыптастыру және табысқа жетелейтін бағалау тәсілін пайдалану негізінде оқушылар төменгі деңгейден жоғары деңгейге ауыса алады.

Тәрбиелік жұмыстарды жүзеге асыруда *Блумның таксономиясы* негізгі орын алады: білімдік, танымдық үдерісті қарапайым деңгейден бастап бірте-бірте күрделенетін 6 деңгейді қамтиды: білім, түсіну, қолдану, талдау, жинақтау, бағалау. Жоғарыда аты аталған барлық технология тәрбие технологиялармен жүйелі түрде сабақтасып жатады. Кез-келген технология тәрбие технологиясыз болмайды.

Сонымен қатар, тәрбие мәселесіне байланысты К.Құнантаева, С.Қалиев, Қ.Жарықбаев, С.Ғаббасов, С.А.Ұзақбаева,И.Р. Халитова, Ш.Майғаранова, Е.Ө Жұматаева, К.К.Жампеисова,А.А.Калюжный,А.А.Бейсенбаева Р.К.Төлеубекова т.б. ғылыми тұжырымдамаларын ұсынды.

***Тұлғаға бағдарланған тәрбие технологиясы.*** Қазіргі технологиялар педагогика ғылымы мен тәжірибені үйлестіріп, бұрынғы тәжірибені дәстүрлі элементтермен қоғам дамуындағы жетістіктермен және қоғамды ізгілендіру мен демократияландыру ұстанымдарын біріктіреді. Педагогикалық технологияның құрамды бөлігі әлеуметтік өзгеріске және педагогикалық ойға тәуелді; педагогика мен психология ғылымдарының жетістіктерін ескереді, озат педагогикалық тәжірибені қолданады, отандық және шетелдік тәжірибеге сүйенеді.

Тұлғалық бағдарлы технологияда мұғалім шәкіртті дамыту үшін педагогикалық үдерісті жобалай білуі керек. Осындай тәрбие технологиясында шәкірт өз ісінің нәтижесін көрсетуге, серіктестерімен қарым-қатынас орнатуға, өзінің және өзгенің шығармашылық әрекетін бағалай білу қызметін игереді. Мұғалім үнемі шәкіртін өзіндік ізденіске бағыттайды. Тұлғалық бағдарлы тәрбие үдерісінде тұлғаның жеке басына назар аударылып, қарым қатынастар әр түрлі деңгейде іске асырылады: қарапайым түрдегі пікірлесу, мазмұндық сұхбат, тұлғалық мәнді сұхбат.

Тұлғалық бағдарлы тәрбие педагогикалық қызметтің ерекше түрі болғандықтан, оның мәні арнайы тәжірибенің түрімен байланысты. Сондықтан мұғалім өз тәжірибесін тұлғалық бағдарлы жағдаяттарды құруы тәрбие технологиясы арқылы іске асырады.

Тұлғалық – бағдарлы тәжірибе тұжырамдамасының зерттейтіні: тәрбиенің мәні мен ондағы тәрбиелік қарым-қатынастар. Тәрбиелік қарым-қатынас орнату арқылы, тұлғаны дамытатын жағдаяттар жасау, яғни тұлғаның білімін, субьектілік тәжірибесін жетілдіру, өз пікірін, дүниетанымын, өзіндік қолтанбасын және өзіне тән тұлғалық қасиетін қалыптастыру. Тәрбиенің нақты мәні–тұлғаны сомдаушы педагогикалық үдерісті ұйымдастыру. Тәрбиеге қамтылған субъектілердің барлығы бірдей жағдайда тәрбиеленгенімен де, түрлі тәрбиелік нәтиже көрсетеді, яғни тәрбиелік деңгейі әртүрлі болады.

Түйіндей келе, тұлғалық бағдарлы тәрбиенің мәні–баланың субьект ретінде қалыптасуына ерекше мән береді.

Тәрбие дегеніміз-ерекше мәнге ие адамдық қызмет, яғни тәрбие субьектісі (тәрбиеші), өзінің қоғамдық мәдениетін баланың тұлғалық қасиеті арқылы жүзеге асырады. Адамға тән нәрсе, ол өз бойындағы қабілетін жүзеге асырып, оны өзгелерге көрсете білуі, яғни өзін субьектілеу. Өзін өзге үлгі арқылы бейнелей білу, өзіндік қолтанбасын жасау.

Тәрбиеші үшін–оқушы, оның дүниелік түсінігі мен өмір салтын қабылдаушы болса, оқушы үшін – тәрбиеші әлеуметтік тұрғыдан оны бағыттап, оған әлеуметтік мәнде баға беруші. Осы тұрғыдан қарағанда бұл әлеуметтік педагогикалық жүйенің үйлесімділігінің көрсеткіші болып табылады.

Тұлғалық бағдарлы тәрбиелік қызметтің негізіне баланың өмірінде тұлғалық және құндылық жағдаяттар тудыратын арнайы технологияны қолдану керек. Тәрбиелік өмірлік жағдаят тудыру педагогикалық қызмет тұрғысынан көптеген тұжырымдамаларда кездеседі.

Тұлғалық бағдарлы технологиялар гуманистік философия, психология және педагогиканы өмірге кешенді түрде ендіреді. Тұлғалы бағдарлы технологияның мақсаты–тұлғаны дамытып, оны әлеуметтік ортада өз мүмкіндіктерін жүзеге асыруға бейімдеп, өмірде кездесетін әртүрлі жағдайларда оң шешім таба білуге тәрбиелеу.

Қазіргі кезеңдегі әлеуметтік – мәдени құндылықтар тұрғысынан, кеңес кезеңіндегі тәрбиенің озық және кемшілік жақтары мынадай болды. Сол кезеңдегі тәрбиедегі кемшіліктер: бір нұсқада тұлға тәрбиелеу; бір идеологияны ұстану; адамды үкімет пен саясаттың орындаушысы ретінде қалыптастыру; ұжымшылдықтың жеке бастан басымдылығы; күрделі тәрбие жүйесін қарапайымдандырып, белгілі саяси және моральдық іс-қылық қалыптарынан шықпау; тұлғаның сыртқы іс-әрекетін бағдарлап, санасының құндылық-мәндік дамуына көңіл бөлмеу; әлеуметтік-педагогтық істерді жұртқа көрсету, формальді есеп беру, т.б. көпшілік тәрбие тәжірибесінің қарапайымдылығы, белгілі қалыптардан шықпауы.

Бұрыннан қалыптасқан тәрбие жүйесінің өзгеріске ұшырауына байланысты, оның кейбір пайдалы жақтарының жойылып кеткенін де өкінішпен айтуға тура келеді: педагогикалық селқостық және балалар тәжірибесін назардан тыс қалдыру салдарынан қараусыз қалған балалар санының артуы;бұрынғы тәрбие мақсатының саяси, белгілі доктринаны көздегені болмаса, оның нақтылы қызмет атқаруы;формализм мен саяси басымдылыққа қарамастан балалар ұйымдарының нәтижелі тәрбие жүргізуі; ұжымдық тәрбиенің озық тәжірибесі (Макаренко А.С., Сорока – Росинский В.Н., Газман О.С., Иванов И.П. т.б) балар ұйымындағы демократиялық үдерістің ересектер демократиясынан асып түсуі; саяси сатылы тәрбие жүйесі (октябряттар – пионерлер – комсомолдар), балалардың жас ерекшелігіне қарай баланы әлеуметтендіруі (вожатый бағдарламасы «Ориентир») белгілі ғалымдар Л.И.Божович пен Т.Е.Конникова басшылығымен жасалған.

В.В. Сериков тұлғалық бағдарлы тәрбие жүйесін жасау үшін ең бірінші мақсатты нақтылап, тұлғаның жеке бастық қасиеттерін: әлеуметтік, адамгершілік, жауапкершілік, даралық ерекшеліктерін дамыту қажеттілігін көрсетеді. Тұлғалық бағдарлы тәрбиесін жобалау үшін игерілетін жеке басқа тән тәжірибенің түрін қарастыру керек, құндылық бағдарлы тәжірибені игертетін түрлі жағдаяттар жасап, тәрбиелік жағдаят тудыру “технологиясын” (тәсілін) өмірге әкеліп, оны тексеру шарт.

Гуманитарлық білімнің негізі — адам болмысын құндылық-мәнді тұрғыдан игеріп, баланың өзгеруге бейім екенін түсініп, соған лайық тәрбие жұмысын ұйымдастыру.

Гуманистік тәрбие педагогикалық тұлғалық-бағдарлы тәрбие теориясына ерекше назар аударып отыр. Тұлғалық бағдарлы тәрбиеде басшылыққа алынатын басты құрылымдар:

* тәрбие мазмұнының құндылық, дүниетанымдық бағытын немесе құндылықтар жүйелерін жэне өмірдің мәнін түсіну;
* жалпыадамзаттық және ұлттық мәдениетті игеру;
* әлеуметтендіру, қоғамдық тәжірибені жинақтап, тұлғаның азаматтық іс-әрекет тәжірибесін дамыту;
* тұлғалық бағдарын дамыту (өзін-өзі тану, өзін-өзі реттеу, өзін-өзі бақылау, өз өмірін ұйымдастыру қабілетін жетілдіру);
* тұлғаның денсаулығы мен тән түзілісіне байланысты табиғи бағдарын ескеру.

Қорыта келе, тұлғалық-бағдарлы педагогика тұлғаны мәдени құндылықтар арқылы тәрбиелеп, жеке басқа тән тұлғалық қасиеттерді дамытып, адамның ішкі жан дүниесіне көңіл бөліп, өз мақсатын іске асыруда, жеке тұлғаның даралық даму бағытын ұстанады.

Оқушыны дүниені заттық және құндылық тұрғысынан қабылдауға тәрбиелеудің маңызы орасан зор. Дүниені заттық тұрғысынан қабылдау дегеніміз адам санасында айналадағы обьектілердің нақты материалдық нысанда қабылдануы. Мәселен, заттың түсі, көлемі, құны, атқаратын қызметі, салмағы, биіктігі, жас мөлшері, атауы, адамның өміріндегі қолданысы.

Дүниені құндылық тұрғысынан қабылдау дегеніміз айналадағы шындықты адам өміріне кажетті құндылық қатынас арқылы қабылдау. Субьект дүниені қабылдауда назарын заттың адам өмірінде атқаратын құндылығына, обьектінің жабық тұрған ішкі мәнін сезініп қабылдауына аударып, оған мән бере білуі тиіс. Мәдениетті адам айналадағы шындықты заттық және кұндылық тұрғысынан, яғни заттық тұрғыдан қабылдауы құндылық қабылдаумен толысып, заттың адам өміріндегі мәні құндылық мазмұнмен жетілуі тиіс.

Мұғалім шәкіртіне құндылықты қабылдауды игерте білсе, онда оның кәсіби жұмысының ауқымы кеңейеді, оның өзінің де дүниені, әлемді көріп білуі артып, оны шәкірттеріне жеткізе алады. Мұндай жағдайда мұғалімнің шәкірттерімен қарым-қатынасы мазмұнды, ал шәкірттері үшін қызықты болады.

Дүниені құндылық тұрғысынан қабылдаудың маңызын түсіну үшін, оны заттық тұрғыда қабылдаумен салыстырып көрейік. Мысалы, заттық тұрғыдан қабылдау: нақты, тұрақты, шектеулі, үнемі жаңа затты қажет етеді, қызығушылық тез жойылады, пайда көзделеді, адамды бұзады, руханилықты жояды, бағалау көркемдікке тәуелді болады.

Құндылық тұрғысынан қабылдау: абстрактылы, қозғалмалы, шектеусіз,өзіндік құндылығын жоймайды, қызығушылығы тиылмайды, пайда көздемейді, жасампаз, қорғаушы, рухани, көпшіліктің пікіріне тәуелсіз.

Осыған орай, бұл екеуінің тәрбиелік әдістері де алуан түрлі болады:

* дүниені заттық тұрғыдан қабылдау әлемді “көрсетсе”, дүниені құндылық тұрғыдан қабылдау дүниені шәкірттерге “бейнелейді”;
* біріншісі шәкірттерді есте сақтауға бағыттаса, екіншісі оларды “ойландыруға” бағыттайды;
* біріншісі шәкірттерді белгілі нұсқаны орындауға бағыттаса, екіншісі олардың белсенділігін арттырып, өзін-өзі бақылауға үйретеді;
* біріншісі -баға берсе, екінші-өз “Мен”-ін іс-әрекет арқылы білдіреді;
* біріншісі-оқушылар бір-біріне ұқсас болсын десе, екіншісі-балалардың даралық қасиетін көрсетуге мүмкіндік береді.

Дүниені құндылық тұрғысынан қабылдау дегеніміз – кез-келген обьектіні қабылдау барысында оның ішкі мәнін ашып, обьектіні адам өмірімен байланыстырып, оның қазіргі өмірдегі колданысына назар аудару.

Құндылык бағдарлы тәрбиені Н.Е.Щуркова зерттеп, оны топта іске асырудың пайдасы зор екендігіне тоқталды: топтағы әр бала ойланып, әрекет етуге күш жұмсайды;топта калыптасқан көңіл-күй ортасы баланың көңіл-күйіне де әсер етеді.

-тәжірибесі, білімі, дағдысы, өз күшіне сенімсіздігі, тұлғалық қасиетінің толық жетілмеуінен туатын өз басына тән мәселені нақты білу;

-көңіл-күйін реттей білу, өмірлік келеңсіздіктерден қажетті тұжырым жасай білу;

-өмірдің мәнін іздеу, түрлі өмірлік құндылықтарға өзінің қатынасын білдіру.

Осындай өмірлік мәселелерді шешу, мұғаліммен оқу бағдарламасы мен оқулық мазмұнынан тыс өмірлік танымдық мәселелерді ойластыруды талап етеді. Ол үшін басқа әдіснамалық негізді іздестіру қажет болды. Өйткені тұлғалық бағдарлы тәрбие оқушыны әлеуметтендіруді, оның тұлғалық қасиетін субьект деңгейінде дамытуды көздейді. Сондықтан тәрбиеленушінің жеке басына тән тәжірибесін дамыту үшін мынадай мәселелерге назар аударылады:

-жеке тұлғаны әлеуметтендіруде жас ерекшеліктерін ескеру;

-оқу мен тәрбие қызметтерінің мотивтерін түсіндіру;

-мұғалім мен оқушының өзара іскерлік және тұлғааралық қатынас құра білуі;

-арнайы құндылық-мәнді жағдаяттар моделін мұғалімнің өзіндік қолтанбасымен жобалай білуі.

Сонымен, мектепте берілетін жалпы білім пәндік сабақтарға негізделген болса, жеке тұлғаның бойында дамитын *тұлғалық жаңа құрылым,* жас адамның жан дүниенісін дамытады. Жан дүниені қозғалысқа түсіру–тұлғаның ішкі дүниесін дамытудың бірден-бір жолы. Осығн орай тұлғаның жан дүниесіне түрткі тудырып, оны дамытуды ұйымдамтыру-педагогтың басты қызметіне айналуы шарт.

Оқушының жеке бастық тәжірибесін ескерудің екі түрлі жолы бар. Біріншіден, оның жеке бастық мәселелеріне тікелей қатынас орнату және гуманитарлық пәндердегі экологиялық, өмірлік, ғарыштық мәселелер, тән мен жан философиясы, пікірлесу, сұхбаттасу барысында әр оқушының жеке басына сәйкес өмірлік тәжірибесі тұжырымдалады. Екінші, жеке тұлғаға жанама қатынас орнату арқылы осы мәселелерді саналы түсіну үшін түрлі тұлғалық бағдарлы педагогикалық жағдаяттарды ұйымдастыру, оны жүзеге асыру үшін сұхбаттасу, имитациялық моделдеу, ойындарды қолдану, өмірлік төтенше жағдаяттар құру, ой толғау, жобалау т.б. шешу арқылы әр шәкірт өзіндік тұлғалық тәжірибелік тұжырым жасайды.

Мұғалім жеке тұлғаны әлеуметтендіру барысында білім мен тәрбиенің жоғары мәнді құндылығын көрсетіп, мәдениетті игерудің, жоғары білімді азамат болудың, жеке тұлғаның құндылық бағдарымен тығыз байланыстылығын көрсетеді. Жас адам өзінің тұлғалық бағдарын мейлінше жетілдіру арқылы, ерік - жігерін шыңдап, өзгермелі қоғамда өз орнын тауып, бәсекеге қабілеттілігін көрсете алатындығын түсінеді. Сөйтіп, шәкірт өмірлік мәселелерді шешу үшін тәжірибе жинақтайды.

Е.В. Бондаревская өз зерттеулерінде «жалпы білім беретін мектеп түлегінің моделі – мәдениет адамы»,-деген педагогикалық ықпал ету бағыттарын ұсынып жеке тұлғаны сипаттайтын өлшемдерді анықтаған.

*(8- кесте).*

***Кесте – 8.*** *Мектеп түлегінің моделі – мәдениет адамы (Е.В. Бондаревская)*

|  |  |
| --- | --- |
| **Педагогикалық ықпал ету бағыттары** | **Жеке тұлғаны сипаттайтын өлшемдер** |
| Еркін тұлға тәрбиелеу | Саналық деңгейі жоғары. Адамзаттық қасиеті мол. Өзінің қадір-қасиетін біледі, өзін құрметтейді. Адал, тәртіпке бой алдырған. Өз еркімен өмірлік мазмұнды әрекетті таңдайды. |
| Ізгілікті тұлға тәрбиелеу | Қайырымды, мейірбан. Жанашырлық танытады, пайда көздемейді. Төзімді, қарапайым, жақын және бөтен адамдарға көмек көрсетеді.  Бейбітшілікті, достықты, адам өмірінің құнын түсінеді. |
| Рухани тұлға тәрбиелеу | Жалпы танымды және өзіндік танымды қажетсінеді. Сұлулықты қажет етеді. Рефлексияны қолданады. Қарым-қатынасты қажет етеді. Білім, білік, дағды, іскерлігі жетілген, өмірлік шығармашылықты қажет етеді. |
| Шығармашыл тұлға тәрбиелеу | Қабілеттері дамыған. Іс-әрекеттерін өзгерту қабілеті бар. Білім, білік, дағды, іскерлігі жетік, жоғары, зиятты. Интуициясы (ішкі сезімі) жетілген, өмірлік шығармашылықты қажет етеді. |
| Тәжірибелі тұлға тәрбиелеу | Экономика негіздерін білуге ұмтылады. Еңбексүйгіш, шаруашылыққа бейім, компьютерлік сауаты бар. Түрлі шетелдік тілдерді игерген. Халықтық және діни дәстүрлерді біледі. Салауатты өмір салтын ұстанады, денесін шынықтырады. Эстетикалық талғамы жоғары, әдебі мол. Отбасыны қаржымен қамтамасыз етеді. |

Тұлғалық бағдарлы тәрбиеде мұғалім шәкіртті дамыту үшін педагогикалық үдерісті жобалай білуі тиіс. Осындай тәрбиеде шәкірт өз ісінің нәтижесін көрсетуге, серіктестерімен қарым-қатынас орнатуға, өзінің және өзгенің шығармашылық әрекетін бағалай білу қызметін игереді. Тәрбиеші үнемі тәрбиеленушіні өзіндік ізденіске бағыттайды.

Тұлғалық бағдарлы тәрбие үдерісінде тұлғаның жеке басына назар аударылып, қарым-қатынастар әр түрлі деңгейде іске асырылады: қарапайым түрдегі пікірлесу (тәрбие үдерісіндегі қарым-қатынас), мазмұндық сұхбат (белгілі тақырып мазмұнында пікірлесу), тұлғалық-мәнді сұхбат (құндылық бағдарлы тұлғалық-бірлесуді қамтамасыз ететін пікірлесу).

Мұғалім тұлғалық бағдарлы тәрбиеде өзінің авторлық технологиясын ойластырып, оған шәкірттерімен бірге қол жеткізе алады. Тұлғалық бағдарлы тәрбие педагогикалық қызметтің ерекше түрі болғандықтан, оның мәні – арнайы тәжірибенің түрімен байланысы. Сондықтан мұғалім өз тәжірибесіне тұлғалық бағдарлы педагогикалық жағдаятты құру технологиясы арқылы іске асырыла алады.

В.Д.Шадриков, Б.Б. Старовойтенко «сындарлы жағдаяттарды қалыптастыру» арқылы жеке тұлға өмірдегі біртұтас және жан-жақты қатынастарды игертуге болатындығын айтады.

С.А. Тохтабиев *жағдаят дегеніміз* адамдар арасындағы субъект-объективтілік қоғамдық қатынсатар, көп қырлы байланыстар, түрлі сипаттамалр, себеп-салдарлы тәуелділіктер мен факторларды субъектінің біртұтас жағдайдағы әрекет шарты ретінде және белгілі оқиға ретінде қойылатындығына тоқталады.

В. Момов тәрбие үдерісінің обективті факторларын игеру бұл белгілі бір жағдаятты игеру саналатындығын көрсетеді. Педагогикалық жағдаяты құру технологиясы екі нәрсені ескереді:

- шәкірттің жақсы қабылдауы үшін заттық мәдени обьектілерді әлеуметтік-коммуникативтік, ұйымдастыру-қызметтік, диалогтық немесе басқа қабылдау формасына алмастыру;

- шәкірттің кейбір әлеуметтік рөлдерді игеруіне, яғни субьектіленуіне жағдай жасау; соңғысы сыртқы жағдаятты ішкі сұхбаттасуға алмастыруға көмектеседі.

Педагогикалық қарым-қатынста гуманистік бағдарды ұстану, яғни тәрбиелік жағдаят арқылы мынадай субьекттілену деңгейлерін ажыратуға болады:

1. Тәрбиелік өзара әрекеттесудегі алғашқы тәрбиелік іс-әрекет – баланың табиғи бағдарын (адам, құбылыс т.б.);
2. Өзектендіріп, қарапайым құндылық ретінде жаңаша қабылдайды. Адам туғаннан бастап барлық нәрсені сезіп, мағлұмат алады. Біз сезімімізді саналы түсіне бастағанымыздан бастап, оның қажетті немесе қажетсіздігін ажырата білеміз. Алғашында сезініп, саналы түрде баға беріп, жоғары мұраттармен және жетістіктермен салыстырамыз.
3. Тәрбиелік жағдаяттың екінші деңгейі – баланың бағалау қызметін тәрбиешімен бірге өзектендіріп, заттың пайдасын, қасиетін, маңызын сол сәттегі мақсатты шешуге сәйкестігін қамтамассыз етуі, өзін өзгелермен бағалауы мен салыстыра білуі.
4. Табиғат, қоғам, адам деңгейіндегі біртұтас бағдар арқылы дүниетанымдық тұжырым жасай білуі. Баланың біртұтас дүниетанымдық тұжырымы оны дамытушы қызмет атқарады. Ол дүниені танудың жаңа сатысы, өзіндік тұлғалық моделі, оның дамуының субьективті даму жобасы, бұл терең даралық құбылыс.
5. Адамдардың қарым қатынастарын бағдарлау деңгейі, өзін танудың түрлі тәсілдерін іздеуі. Тәрбиелік жағдаяттардың осы қыры өмір бойы жалғасады. Тәрбиелік әрекеттесу деңгейінің мәні – адамзат мәдениетін игеру – құндылықтар, білім, тәжірибе, адамның қадір-қасиетін – тәрбиеленуші тәрбие құралы ретінде қабылдап, өзіне тән тұлғалық қасиеттерін көрсете алады. Айналасындағыларды осындай мәнде түсінгені дұрыс болғанымен де, бұл тәрбиенің соңғы сатысы емес, тәрбиенің ең жоғарғы сатысы, жеке тұлғаның белгілі дәрежеде (салыстырмалы түрде) өзін әлеуметтік тұрғыдан бағалауы, өзіндік пікірінің болуы және сырттай қолдауға тәуелсіз бола білуі маңызды.
6. Тәрбиенің бұл деңгейінде тәрбиеленушінің өз күшін білуіне, өзіне сырт көзбен сын тұрғысынан қарауы, өзіндік санасын қалыптастыратын, өзін дамытатын тәрбиелік жағдаяттар таңдалады.

Қорыта келе, тәрбиелік жағдаяттар жеке тұлғаның терең және мәнді қажеттіліктерін қанағаттандырады. В.В. Кларин танымдық қызметтің формасы мен өзара іс-әрекет түрі неғұрлым көп болса, әр оқушыға таңдау еркіндігі берілсе, соғұрлым оның жеке дара қабілеттерін дамытуға болатындығын айтады.

Тәрбие технологиясы ішіндегі оқушының білімге, оқуға, ғылымға, еңбекке деген ынта ықласын қалыптастыруда *ойын технологиясы* негізгі орын алады. Ойын технологиясы оқушылардың бір-бірімен қарым - қатынасын, бір-бірлерін түсінудің психологиялық үдерісі, эмоциялары, ерік-жігерлік қасиеттері шыңдалады, мінез-құлқы айқындала түседі, белсенділігі артады, соның нәтижесінде тұлғалық қабілеті көрініс береді. Ойын ол тәрбие құралы. Қарым - қатынасқа түсу арқылы оқушының мінез-құлқындағы кемшіліктер, оның бойындағы өзімшілдік қасиеттер көрініс береді. Мұғалім тұлғаның бойындағы жағымсыз қасиеттерді жою мен болдырмаудың тәсілдерін пайдалана отырып, оның жағымды қасиеттерін жетілдіруге мүмкіндік алады.

*Іскерлік ойындар* – заттық және әлеуметтік мазмұндағы кәсіби іс-әрекетті, белгілі бір тәжірибеге тән қарым-қатынасты модельдеу формасы. Ойын арқылы адамның белгілі бір типті тәжірибелік әрекет жасауын ұйымдастыруға байланысты және қатысушылардың мақсатына орай, ойынның мынадай түрлері ажыратылады: оқу, зерттеу, басқару, аттестациялық (қараңыз: Психология. Словарь. – М., 1990. – С.128).

Әлеуметтік тәрбие үшін іскерлік ойынның мынадай сипаттарын ескеруге болады:

* ойын арқылы шынайы өмірде қол жеткізе алмайтын мәселеге қол жеткізіп, сонан кейін оны шынайы өмірде қолдануға болады;
* ойын арқылы адам жаңа идеяны белгілі бір іс-әрекет, іс-қимыл арқылы жылдам игеруге ұмтылады;
* ойында қиял элементі болғандықтан, ол адамның жасырын қабілетін ашуға мүмкіндік береді;
* өзге адамның рөлін орындау арқылы, сол адам үшін ненің маңызды екенін және оның жеке басына тән түрткісін түсінуіне көмектеседі.

Тәрбиеленуші іскерлік ойынның танымдық мазмұнымен танысу арқылы өзге қатысушылармен өзара әрекеттесуге, белгіленген нұсқаға сәйкес бірігіп қызмет атқаруға және оны шешуге дайындалады, өз шешімімен бірге, ортақ шешім қабылдауға дағдыланады. Түрлі жағдаяттық мәселелер қатысушыларды бірігіп әрекет етуге, ортақ пікірге сай шешім қабылдауға жаттықтырады.

Жеке тұлғаның іскерлік ойын барысындағы шығармашылығы, әсіресе дұрыс шешім қабылдай білуі мен оның оң бағалануы, өзінің менін сезінуіне көмектеседі; ойын үдерісіндегі өзінің бар мүмкіндігін жинақтауы, бастапқы кездегі қысылу, тартыну қалпын жеңіп, ойын үдерісіне кірісу сезімін бойынан өткізеді. Ойынғадеген қызығушылықтың басымдылығынан, шығармашылық түрткі мен жағымды көңіл-күй пайда болып, жаңаша ойлауға мүмкіндік алады. Ойын барысында қатысушылар арасында өзара байланыс пен шығармашылық қатынас орнайды.

Оқушылар өздері қатыса отырып мәселелерді өз бетінше шешеді, оқу - тәрбие үдерісінде білімді нақты істе қолданады, жауапкершілік міндеті жоғары болады, психологиялық дамуына, ішкі жан дүниесіне де, шығармашылық дамуына жағымды ықпал етеді.

***Ұжымдық шығармашылық істер технологиясы.*** Аталған технология оқушының бойындағы шығармашылық дамуды көздейтін замануи технологияларға жатады. Замануи технологиялар қазіргі таңда кенінен қаолдану аясында. Қоғамның сұранысына байланысты, сыни тұрғыда ойлау технологиясы, миға шабуыл технологиясы, интербелсенді әдістер, IP технологиясы т.б. тұлғаның шығармашылық дамуына ықпал ететін әдістер мен тәсілдерді жинақтаған. Ұжымдық шығармашылық істер технологиясы болғандықтан тапқырлық, белсенділік, табыстылық, төзімділік, көпшіл, мейірімділік қарым - қатынастар жеке тұлғаның бойында да және ұжымда да қалыптасады.

Қазіргі дамыған қоғамда коммуникациялар ақпарат тасқынын меңгеруге үлкен мүмкіндіктер ашып отыр.Біріккен ұлттар ұйымының шешімімен «ХХІ ғасыр–ақпараттандыру ғасыры»,- деп аталуы да қоғамдағы ғылыми – техникалық прогрестің негізгі ақпараттандыру екеніне тоқталады. Қазақстан Республикасы Президенті Н.Ә.Назарбаевтың «Интеллектуалды ұлт – 2020» ұлттық бағдарламасының негізгі басты бағыты қоғамды ақпараттандыру деп атауы да болашақ ұрпақтың алдына үлкен міндеттерді жүктейді. Елбасы атап көрсеткендей «Қазіргі заманда жастарға ақпараттық технологиямен байланысты әлемдік стандартқа сай мүдделі жаңа білім беру өте – мөте қажет » деуі де қоғамды ақпараттандыру оқушыларға ақпараттық білім негіздерін, ақпараттық технологияны өзіндік даму мен оны іске асыру құралы ретінде пайдалану дағдыларын менгерту болып табылады. *Ақпараттық технологияларға* электрондық есептеуіш техника, оқу-тәрбие үдерісінде компьютерді пайдалануға, модельдеуге, электрондық оқулықтарды, интерактивті құралдарды қолдануға, интернетте жұмыс істеуге негізделген компьютерлік технологиясы жатады. Ара қашықтықтан оқытатын технологиялар әр түрлі оқушыларға үздіксіз білім беру жүйесінің бір формасы ретінде білім алуға мол мүмкіндіктер жасайды. Ақпараттық технология коммуникациялық байланыс құралдарын пайдалану арқылы оқу мен тәрбиені жетілдіруді көздейді. *Интерактивті технологияларды* пайдалу арқылы бірлесе отырып іс әрекет жасауға, мультимедиялық проектор және ACTIVstudio, ACTIVtablet, ACTIVwandуказкасы, ACTIVslate, Флипчарт программаларын тәрбиелік іс-шараларда тәрбие және сынып сағаттарында, конференция, диспут, дөнгел үстелдерде пайдалану арқылы оқушылардың ақпараттық жүйелер бойынша білімдік деңгейлері кеңейеді.

***Мультимедиялық технологиялар*** да тәрбие шарасын іске асыруда негізгі орын алады. Қазіргі таңда мектептерде өте жиі қолданылатын технологиялардың бірі. Тәрбиелік іс – шараларда аудио технология, проектор, телевизор, магнитофон т.б. пайдалана отырып, оқушының танымдық деңгейін дамытуға ықпал етеді.

*SMART технологиясы* әлемдік деңгейде замануи тұрғыда жаңашылдықпен іске асып отырған технологиялардың бірі. Тәрбие жұмысында көптеген іс- әрекеттер презентациялар, слайд шоу, дыбыстық жүйелерді пайдалана отырып, қашықтықтан тапсырма беру, инетрбелсенді әдістерді пайдалану арқылы іске асады. Бұл технологияның ерекшелігі оқушы кез-келген уақытта электронды жүйе арқылы өзінің білім көздеріне қолжетімділігі арқылы білік, білім, дағдысын жетілдіре алады, білім қорының молаюына ықпал етеді. Замануи байланыстарға SMART технологиясы кез-келген шараларға байланысты материалдарды еркін пайдалана отырып, өте қызықты өткізуге жағдай туғызады.

Тәрбиелік іс-шараларда *кейс технологиясы* әр түрлі кездесетін жағдаяттардан, әртүрлі пікір таластардан шығудың жолдарын анықтайтын, өз көзқарастарын, дағдыларын, ойлауды, пікірталас тудыра отырып, одан шығу жолдарын, жағдаяттарды шешуге негізделген сұрақтар мен тапсырмалардың жинақталуын қалыптастырады. Кейс (сase) ағылшын тілінен аударғанда «жағдай», «жағдаят» деген мағынаны береді. Оқушының өмір сүру кеңістігіде әр түрлі жағдаяттардың туындайтыны белгілі. Кейс технологиясын тәрбиелік іс– шараларда қолдануда жағдаяттардан мұғалім шығудың жолдарын нақты айқындайтын әдіс-тәсілдерді, талдауларды, мәселелерді шешуде алгоритмдік реттілікті құра білуі керек.

Жаңашылдық үлгіде тәрбиелік шараларды іске асыруда ақпаратттық технологияның негізі ғаламтор жүйесінде смартфон немес компьютерлер арқылы Whatsappты пайдалану өзекті болғанын көреміз. ХХІ ғасырдың басында бұл жүйені әлемнің 57 пайызы пайдаланып отыр. Адамның санасын қалыптастыруда ақпаратттық жүйенің негізгі орын алатынын көріп отырмыз.

***Қарым-қатынас технологиясы.*** Педагогикалық үдерісті жүзеге асыру үшін педагогикалық міндетті шешуді көздеу керек. Біріншіден, педагогикалық міндетті шешуге екі субьект (педагог пен тәрбиеленуші) қатысады. Екіншіден, көзделген міндетті жүзеге асырумен бірге тәрбиеші өз ісіне сырт көзбен қарап, өз ісін бағалай білуі тиіс. Үшіншіден, педагогикалық міндет үнемі оқыту міндетімен диалектикалық тұрғыдан тығыз байланысты болғандықтан, тәрбиеленушінің оқу міндетін шешуімен байланысты. Педагогикалық міндет педагог басшылығымен, оқушының іс-әрекетін белсендірумен жүзеге асады.

Тәрбие технологиясы әлемдік тәжірибені негізге алатын болсақ тәрбие технолгиясы тұлғаны дамыту, әлеуметтендіру, бейімдеу, сыни тұрғыда ойлау, өзара қарым қатынаста әдеп негіздерін сақтау іс - әрекеттерін қамти отырып, тұлғаның рухани құндылықтарын қалыптастыруға негізделген педагогикалық оқу - тәрбие үрдістің жетістігін қамтамасыз ететін іс-әрекет болып табылады.

**Семинар тақырыбы.** Қазіргі мектептегі тәрбие технологиясының ғылыми негіздері: классификациясы, ерекшеліктері, түрлері.

**Мазмұны.** Тәрбие технологиясының ғылыми негіздері: классификациясы, ерекшеліктері, түрлеріне тоқталу. Тәрбие жұмысын жүзеге асырудың теориялық, әдістемелік және технологиялық деңгейлері. Тәрбие технологияларының өзіндік белгілері.

Тұлғалық бағдарлы тәрбие технологиясының нәтижелігі, өзінің және өзгенің шығармашылық әрекетін бағалай білу қызметі.

**Өзін-өзі бақылауға арналған сұрақтар**

1. Педагогикалық технологияның мәнін қалай түсінесіз?
2. Педагогикалық технологияның маңызды белгілерін В.В.Пикан қалай ажыратады?
3. Жалпы технологияға не жатады?
4. Жеке технологияларға оқу немесе тәрбие мақсатының қандай түрлерін шешу жатады?
5. Тәрбие технологиясын қалай түсінесіз?
6. Қандай тәрбие технологияларының түрлерін білесіз?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Педагогикалық технологиялардың дамуын және тәрбие технологиясының ерекшеліктерін ажыратып, баяндаңыз.
2. Оқыту және тәрбие технологияларын қолдану жолдарын көрсетіңіз.
3. Ақпараттық технологияларды тәрбие жұмысында пайдалану мәселелері.
4. Қарым-қатынас технологиясын жүзеге асыру тетіктерін атап көрсетіңіз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Педагогикалық технологиялардың жіктемесі.
2. Тәрбие технологияларының басты мақсаты.
3. Қарым-қатынас технологиясына сипаттама.

**Өзіндік жұмысқа арналған әдебиеттер**

1. Майғаранова Ш., Иманбаева С. т.б. Тұлғалық бағдарлы тәрбие технологиясы. Оқу - әдістемелік құрал. – Алматы: 2010. – 169 с.
2. Кусаинов Г.М. Новая педагогическая технология: мето-дология, теория и практика. – Усть-Каменогорск, 1997.
3. Сластенин В.А., Исаев И.Ф., Шиянов Е.Н. Педагогика. - М.: Академа, 2003.

**11.3. Педагогикалық шеберлік және технологиялар**

**Жоспар:**

Педагогикалық шеберліктің құрылымы. Педагогикалық шеберліктің компоненттері.

***Негізгі түсініктер:***педагогикалық шеберлік, педагогикалық міндеттер, кәсіби біліктілік.

**Педагогикалық шеберліктің құрылымы.** А.С.Макаренко «Оқушылар мұғалімнің қаталдығын, әр нәрсенің анығына жетуді көздейтін сұрау-тапсырмаларына мойын ұсынғанмен де, оның өз кәсіби ісін нашар меңгеруін кешірмейді», - деп көрсетеді. Олар мұғалімнің өзіне деген сенімін, білімін, біліктілігін, икемін, өнерін, қолынан не нәрсенің келетінін, ойын анық түйіндеуін, тәрбие жұмысын біліктілікпен ұйымдастыра білуін жоғары бағалайды. Сонымен бірге, А.С.Макаренко «Менің тәжірибе жүзінде көзімнің жеткені, оқу-тәрбие ісі біліктілік пен іскерлікке негізделген шеберлік мәселесіне тіреледі», - деп көрсетеді.

Әр педагогтың меңгеретін шеберлік деңгейі әр түрлі болады. Бірден шеберлікті меңгеру де оңай емес. Өкінішке орай, кейбір мұғалімдердің шеберлікті шыңдауына ұзақ уақыт пен тәжірибе қажет болса, ал кейбіреулерінің шеберлік деңгейін меңгере алмауы да мүмкін.

Шеберлікті жетік меңгеру үшін мұғалім педагогикалық үдерістің заңдылықтары мен тетіктерін білуі тиіс. Осыған орай, педагогикалық тұрғыдан ойланып, әрекет етуге, педагогикалық үдерісті құрамды бөліктеріне ажырата білуге, әр жеке педагогикалық үдеріс компонентінің тұтастықпен байланысын саналы түсінуге, оқыту мен тәрбиелеу теориясының идеясын, тұжырымдамасын, принциптерін қарастырып отырған құбылысқа сай анықтай білуі тиіс; педагогикалық құбылыстың диагностикасын анықтап, оның психологиялық және педагогикалық түсініктерінің қандай категорияға жататынын айқындай білуі керек; негізгі педагогикалық мақсатты белгілеп, оны тиімді шешуді көздеуі шарт.

Кәсіби шеберлік мұғалімнің өзі қаруланған теориялық білімін өз іс-әрекетінде қолдануына байланысты болады. Теорияны тәжірибеде қолдана білу, теориялық ойлауды қажет етеді, көбінесе мұғалім педагогикалық қызметтің осы қырын біле бермейді. Екіншіден, педагогикалық қызмет – біртұтас процесс, ол философия, педагогика, психология, методика, т.б. ғылымдардың синтезіне негізделеді, ал мұғалімнің білімі жеке түсініктерден тұратындықтан да, ол түсініктер басқарылатын жалпыланған дағдылар деңгейіне көтерілмейді. Осыдан барып, мұғалім педагогикалық қызметінде ғылымға қатысы жоқ күнделікті педагогикалық дағдыны ғана меңгеріп, теорияны тәжірибеде қолдануды білмейді.

Педагогика өзінің дамуы барысында түрлі екшелген педагогикалық нормативтер, пайдалы ұсыныстар мен оқу-тәрбие ережелерін қалыптастырған. Олардың көпшілігі теориялық білімді қажет етпесе де, кейбіреулері педагогикалық процесс заңдылықтарынан туындап, теория мен тәжірибенің дамуына қарай өзгеріске ұшырап отырады. Сондықтан нормативтер-*дәстүрлі және инструктивті, шартты және шартсыз, эмпирикалық және рационалдық* болып бөлініп, педагогиканың қолданбалы бөлігіне айналады. Көп жағдайда педагогикалық қызметте, осы нормативтерді басшылыққа алуға тура келеді, демек, кез-келген педагогикалық қызметтен шығармашылық әрекетті, жаңалықты талап етуге болмайды. Сонымен бірге осы сараланған нормативтердің педагогикалық қызметке тигізетін зиянын да айтуға болады, өйткені белгілі нормтивті сақтау, педагогикалық теорияны жоққа шығарып, педагогикалық ойды догмаға айналдырып, жоғары жақтан үнемі нормативті нұсқау күтуге мәжбүр етеді де, педагогикалық процестің даму диалектикасын ескермейді.

Педагогикалық шеберлік - педагогикалық қызметтің жоғары даму деңгейін, педагогикалық технологияны жетік меңгерумен бірге, педагогтың тұлғалық сапасын, тәжірибесін азаматтық және кәсіби ұстанымын анықтайды.

**Педагогикалық шеберліктің компоненттері**. Педагогика ғылымында педагогикалық шеберлікке түрлі көзқарас бар. Бір топ ғалымдыр педагогикалық шеберлікті меңгерген мұғалімнің интуициясы мен білімі жетік, ғылыми жағынан беделді, педагогикалық қиындықтарды жеңе білетін, басшылыққа икемді, баланың жанын түсінетін дарынды қабілеті бар, оқушы тұлғасына нәзік және аялаулықпен ықпал етіп, даналық пен шығармашылық тұрғыдан ойына түрткі туғызатын, ғылыми талдауға қабілетті, қиялы жетік болуы шарт деп санайды.

Педагогикалық шеберлікке педагогикалық біліммен бірге, интуиция, аз күш жұмсап, тиімді нәтижеге жететін педагогикалық техниканы таңдай білу де қамтылады. Педагогикалық шеберлік дегеніміз үнемі жеткен межеден арыға қол созу. Педагогикалық шеберлік кез келген іс-әрекетті жүзеге асыруы үшін арнайы білім, дағды, әдетті меңгеруге байланысты. Осы айтқандарды ескере отырып, педагогикалық шеберліктің төрт құрамды бөлігін ажыратуға болады: *оқушылардың жеке және ұжымдық қызметін ұйымдастыру шеберлігі; оларды сендіру шеберлігі; білім және іс-әрекет тәжірибесін меңгерту шеберлігі; педагогикалық техниканы меңгеру шеберлігі.* Педагогикалық қызметте осылардың бәрі тығыз байланысты болады.

Мұғалімнің шеберлік деңгейін қалыптастыруда педагогикалық техниканың орны ерекше. Ол жеке оқушыға немесе оқушылар ұжымына тегіс тиімді ықпал ету әдістерінің жүйесін құрайтын іскерлік пен дағдылар жиынтығы: тәрбиеленушілермен қарым-қатынас орнатудағы үйлесімді дауыс ырғағы мен қарым-қатынас стилін таңдау, олардың назар салуын басқару, қажетті екпін таңдау, басқару дағдыларын меңгеру және оқушы қылығына өзінің қатынасын көрсете білу,т.с.с.

Педагогикалық техника негіздерін меңгеру міндетті түрде қарым - қатынас технологиясын білуді қажет етеді. А.С. Макаренко «Мен нағыз шебер педагог болу үшін «бері кел» деген сөзге 15-20 түрлі рең беріп үйрендім, бет әлпетімді, дауы-сымды, сөйлеу мәнерімді 20 түрлі кейіпте құбылтуға машық-тандым. [[28]](#footnote-28)Сондықтан да мен айтқан сөзімді тыңдатуға және оны орындатуға қол жеткіздім» - деп жазады. А.С.Макаренконың осы пікірінен педагогикалық техниканың тіл дамытумен тығыз байланысты екені байқалады.

Сөйлеу мәдениеті - әр дыбысты нық айту, дауыс екпінін таңдау, дұрыс тыныс алып, бет әлпеті мен қимылын үйлесімді пайдалану.

**Педагогикалық міндеттердің мәні мен ерекшеліктері.** Педагогикалық міндет дегеніміз алға қойылған педагогикалық жағдаяттың мақсатын танып, оны жүзеге асыру. Субьекті педагогикалық жағдаятты саналы тануы арқылы оны іске асыруды көздейді. Кез-келген педагогикалық жағдаят күрделі болады. Педагогикалық міндет саналы қабылданғаннан соң педагогикалық процестің нақты міндетіне айналады да, тәрбиеленушіні сапалық жағын өзгертеді.

Педагогтың кәсіби әрекетін ұйымдастыру үшін педагогикалық міндеттерді уақыт көрсеткіші бойынша үш топқа жіктеуге болады–стратегиялық, тактикалық және жедел (оперативтік).

Стратегиялық міндеттер – білім берудің жалпы мақсатынан “жоғары мақсатты” көздейді, ол базалық мәдениет түрінде қалыптасады. Стратегиялық міндет сыртқы ықпалдан, қоғам талабынан туындайды. Алғашқы көздеген мақсатқа жетуге және қажетті педагогикалық әрекет нәтижесімен анықталады. Шынайы педагогикалық процесте стратегиялық міндеттер тактикалық міндеттерге алмасады. Соңғы нәтижеге жетуді көздей отыра, статегиялық міндеттің бір кезеңін іске асыруды қарастырады. Жедел (оперативтік) міндеттер - педагогтың алдында әр сәт сайын туындайтын міндеттер.

Стратегиялық міндеттерді шығармашылықпен шешу – біртұтас тұлға қалыптастыру А.А.Захаренко, Н.Н.Дубинин, В.А.Караковский, А.А.Католиковтардың білім беру ұйымдарының тәжірибесінде анықталды. Тактикалық міндеттерді шығармашылық, ұйымдастырушылық-әдістемелік тұрғыдан шешу жаңашыл-педагогтар тәжірибесін зерттеген В.И.Загвязинский, М.М.Поташник, Л.М.Фридман, т.б. еңбектерінде көрсетілді. Оперативтік міндеттерді шешу үлгісін А.С.Макаренко, С.Т.Шацкий, В.Н.Сороко-Росинский, В.А.Сухомлинский еңбектерінен көруге болады.

Біртұтас педагогикалық үдерістегі «педагогикалық міндеттерді» дидактикалық және тәрбиелік міндеттер деп ажыратуға болады. Дидактикалық міндеттер - оқу-танымдық міндеттерді басқару, яғни оқыту. Тәрбиелік міндеттер өте күрделі. Өмірге дайындау, үнемі үлкен-кішілі мәселелерді жедел шешуді алға қояды. Тұлға тек әрекет барысында дамитындықтан, тәрбиеші оның өздігінен тәрбиелік міндеттерді шешуіне түрткі тудырып, қажет бағытта дамытуды көздеуі керек. Педагогикалық үдерісте дидактикалық міндеттер, яғни оқу-танымдық міндеттермен қатар тәрбиелік міндеттер, яғни еңбек, ойын, көркемдік, құндылық-бағдарлы міндеттер түрінде бірлікте іске асырылады.

Педагогикалық міндеттерді шешу үшін танымдық және тәжірибелік міндеттерді шешудің негізгі төрт кезеңін басшылыққа алған жөн:

1. нақты жағдайға байланысты жағдаятты талдап, соның негізінде педагогикалық міндеттерді белгілеу;
2. педагогикалық ықпал ету тәсілін жобалау:
3. педагогикалық міндеттерді тәжірибе жүзінде шешу:
4. шешілген педагогикалық міндеттердің нәтижесін талдау.

Кәсіби шеберлігі жоғары мұғалімдер бір типті міндеттерді шешуді өз жадында қалыптасқан үлгі бойынша жүргізеді. Педагогикалық міндеттерді шешудің түрлі әдістері бар. Әрине, жас мұғалім үшін педагогикалық міндеттерді шешу үлгісі әлі қалыптасып үлгермегенін байқауға болады. Педагогикалық міндеттерді шешу әр мұғалімнің өзінің «Мен–тұжырымдамасына» лайық болады.

Педагогикалық міндеттерді шешу-шығармашылық үдеріс. Онда теориялық білім мен тәжірибе алмасып отырады. Бірінші кезеңде педагогикалық жағдаят талданып, атқарылатын іс-әрекеттер, диагностикалық шешімдер анықталады. Жалпы диагностика ішінде жеке тұлғаның және топтың іс-әрекет диагностикасын анықтап, жеке тұлға мен ұжымның оқу-тәрбиеде жетуге қажетті межесі белгіленеді, сонымен бірге оқушылардың алдында пайда болатын қиындықтары мен жіберетін қателіктері және педагогикалық ықпалға жауабы ескеріледі.

Осындай теориялық талдау барысында мұғалім нақты педагогикалық жағдаятты зерттей отырып, педагогикалық міндеттердің теориялық анықтамасын жасайды, оны тәжірибелік тұрғыдан шешу амалдары қарастырылады.

Педагогикалық міндет теориялық жағынан шешілгеннен кейін, келесі кезең - оны тәжірибе жүзінде іске асыру керек. Дейтұрғанмен де, осы кезеңде теориялық ойлау екінші орынға ығысып, реттегіш және түзеткіш қызметін атқарады. Соның нәтижесінде педагогикалық процесс үнемі жаңа ақпаратпен толығып отырады.

Педагогикалық міндетті шешуді аяқтау кезеңі жаңа теориялық оймен алмасады. Бұл кезеңде қорытынды есеп және алынған нәтижелерді бағалау, оны бұрыннан қалыптасқан үлгімен салыстыру іске асырылады. Осы талдау нәтижелері өз кезегінде жаңа педагогикалық міндеттерге теориялық негіздеме жасауға қажетті арқау болады.

Тәрбиешінің пән мұғалімі екенін де естен шығармау керек. Педагогикалық үдерісте мұғалім үнемі оқушыларды танымдық әрекетке үйрете отырып ойлау, танымдық дағдыларын қалыптастырады.

Тәрбиеші оқушылардың іс-әрекет түрлерін ұйымдастырып қана қоймайды, сонымен бірге олармен тікелей қарым-қатынас орнатады. Сондықтан тәрбиешінің оқушыға тікелей ықпал етуінің маңызы зор.

Оқушылар өмірін дұрыс ұйымдастыра білу үшін тәрбиеші басқа педагогтармен өз жоспарын үйлестіріп, ата-аналармен де тығыз қарым-қатынас орнатады. Тәрбиеші осындай үйлестіру жұмысын жүргізуде оқушылардың әрекетін, тәртібін, отбасында және айналамен қарым-қатынасын ескеріп, сабақта және сабақтан тыс кездегі теріс әлеуметтік істердің алдын алып, тәрбие процесінің белгілі арнада жүруін қадағалайды.

Тәрбиеші кейде мектептің басшылық жұмысына да араласуына тура келеді. Мектеп басшылығының тапсырмасы бойынша оқушылардың мектептегі тәртібін қадағалап, олардың іс-әрекеттерін бақылайды.

Тәрбиеші мектеп оқушылармен жұмыс жасайтындықтан, олардың өміріне, денсаулығы мен қауіпсіздігіне де жауапты екенін естен шығармауы тиіс.

Тәрбиеші жұмысының алуан қырлы болуы, оның үнемі барлық жағдайдан хабардар бола отырып, оқушылардың теріс әрекетін дер кезінде ескеріп, өз ісін мектеп қызметкерлерімен және ата-аналармен үйлестіріп, жүргізетін жұмысының бағытын талдап отырғаны абзал. Ол үшін тәрбиеші күнделікті күнделік-жоспар жүргізуі керек.

Сонымен, мектеп ұстазының қызметі көп қырлы. Ол оқушылардың іс- әрекетін, қарым-қатынасын, өзара іс-әрекеттерін ұйымдастырып, олардың іс-әрекетіне, өзара әрекеттесуіне, қарым-қатынасына, тәртібіне және дамуына тікелей ықпал етіп, өзінің тәрбиелік қызметін мектеп мұғалімдерімен, ата-аналармен үйлестіре отырып, педагогикалық процесті басқарады, сондай-ақ кейбір басшылық қызметке де араласып, оқушылардың өмірін қауіпсіздендіріп, олардың денсаулықтарын қорғайды.

**Өзін-өзі бақылауға арналған сұрақтар**

1. Педагогикалық шеберліктің құрылымы қандай?
2. Педагогикалық шеберліктің компоненттерін атаңыз.
3. Педагогикалық техниканы қалай түсінесіз?
4. Педагогикалық міндеттерді шешу неше кезеңнен тұрады, оларды атаңыз.
5. Мұғалімнің кәсіби біліктілігі немен сипатталады?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1.Педагогикалық технология мен педагогикалық шеберлік түсініктерінің ара қатынасын ажыратыңыз.

2.Педагогикалық міндеттерді шешу кезеңдерінің сызбасын жасаңыз.

3.Тәрбиелік міндеттерді шешудің кезеңдерін бейнелейтін мысал келтіріңіз.

4. Мұғалімнің біліктілігі мен шеберлігін көрсететін педагогикалық міндеттерді шешу үлгісін сипаттаңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Жеке тұлғаны қалыптастырудағы педагогикалық шеберлік үлгілері.
2. Қазіргі кезеңдегі жаңашыл педагогтардың жеке тұлғаны қалыптастырудағы авторлық бағдарламалары мен технологиялары.

**Өзіндік жұмысқа арналған әдебиеттер**

1. Әбенбаев С. Тәрбие теориясы мен әдістемесі. – Алматы. “Дарын”, 2004.
2. Майғаранова Ш., Иманбаева С. т.б. Тұлғалық бағдарлы тәрбие технологиясы. Оқу - әдістемелік құрал. – Алматы: 2010. – 169 с.

**XII бөлім.СЫНЫП ЖЕТЕКШІСІНІҢ ҚИЫН БАЛАЛАРМЕН ЖҰМЫСТАРЫНЫҢ ЖҮЙЕСІ**

**12.1. «Қиын балалар», «девиантты балалар», «проблемалы балалар», «қауіпті балалар тобы» ұғымдарының мәні.**

**12.2. Девиантты мінез-құлықты балалар мен оқушы жастарды психологиялық-педагогикалық қолдауды қамтамасыз ету**

**12.3. Қиын тәрбие көрсету түрлері және қиын тәрбиеленушілерді тәрбиелеу мәселесі.**

***Негізгі ұғымдар:*** қиын балалар, девиантты балалар, проблемалы балалар, қауіпті балалар тобы, диагностика, контактілі өзара әрекет, қолдау, мектептен тыс ұйымдар.

**12.1.«Қиын балалар», «девиантты балалар», «проблемалы балалар», «қауіпті балалар тобы» ұғымдарының мәні**

Балалар тәртібінің ауытқу мәселесі педагогика ғылымының тарихында және тәжірбиелік педагогикалық іс-әрекет барысында отандық және шетел ғалымдарын толғандыратын мәселеге жатады. К.Д.Ушинский, П.Ф.Каптерев, П.Ф.Лесгафт, тәрбие мәселеcімен қатар, тұлға бұзылыстарының алдын алуға, балалар тәртібінде ауытқулардың бастамаларын дер кезінде байқап және ерте анықтауынакөп көңіл бөлген. Н.К.Крупская, П.П.Блонский, Л.С.Выготский, В.П.Кащенко, Н.В.Мясищева еңбектерінде «қараусыз қалған»,«тәртібіндегі ауытқу» терминдерімен қатар – «қиын балалар», «тәрбиесі қиын», «педагогиалық қалыс қалу» түсініктері алғашқы рет пайдаланылады.

Н.К.Крупская, П.П.Блонский қиын баланы табиғи қалыпты тегі бар біріншіден кәдімгі бала деп анықтаған. Басқа балалардан айырмашылығы деп оның педагогикалық қалыс қалуын, ақыл-ойының жетілмегені деп түсінген. Осыған сәйкес оны сау, бірақ қалыс қалған балаша тәрбиелеу керек деп санаған ғалымдар.

А.С.Макаренко, С.Т.Шацкий, В.А.Сухомлинский бастысында бірауызды болды: тәрбиесі қиын – көпшілігі қалыпты жағдайдағы балалар, яғни, оларды балалардың жалпы тобынан бөлудің қажеті жоқ, оларды құрбыларының арасында еңбекпен тәрбиелеумен қатар балаларды қиын жасаған жағдайлармен себептерді жою керек деген. Олар қиын тәрбиенің алдын алу мәселесіне аса көңіл бөліп маңызды педагогикалық мұра қалдырған. Олар ұсынған мәселенің шешімі тұлғаның коммунистік мораль қалыптары мен ұстанымдарын қалыптастыру және мінезінің кері тұстарын жою.

XX ғ. 60 ж. бастап балалар тәртібінің ауытқу мәселесі, анықтауы, диагностикасы және түзету-тәрбие жұмысы кең тарады. Бірақ бұрынғы және қазіргі уақытта қиын бала, қиын жасөспірім, тәрбиесі қиын, педагогикалық қалыс қалған, әлеуметтік қалыс қалған, делинквентті, девиантты тәртіп сөздерін түрлі талқылауы орын алады. Тәртібіндегі ауытқуды білдіретін біркелкі терминді анықтауда осынша келіспеушілік қиын балаларды топтастыруын түрлендіріп соның салдарынан осы санаттағы балалармен жұмыс жасау жолдарын түрледіреді.

*“Қиын” оқушы* ұғымына ғылыми  әдебиеттерде бірнеше анықтама түрлері беріледі: “өмірі ауыр жағдайдағы балалар”, “ата-анасының қарауынсыз қалған  балалар”, “қауіпті әлеуметтік жағдайдағы балалар”, “мемлекеттік  көмекті қажет ететін балалар”, “қоғамдық тәрбиені қажет ететін балалар”, «ауыр жағдайдағы балалар”  және т.б. Қиын балалардың шығу себебі, бұған қоғамдық жағдай мен өмірдегі тұрмыс жағдайы себепші болады; балалардың мінез-құлқындағы жағымсыз ерекшеліктері мен психикасының өзгеше қалыптасуынан, немесе, қалыпты нормадан ауытқуы; педагогикалық тәрбиесінің дұрыс болмауы.

Девиантты мінез-құлықты балалар мен оқушы жастарды психологиялық-педагогикалық қолдауды қамтамасыз ету. Девиантты тәртіп түсінігі: Қоғамда тұрақталған қалыпқа сәйкес келмейтін адамның іс-әрекеті. Қоғамда тұрақталған қалыпқа сәйкес келмейтін адам іс-әрекетінің топтық түрінде көрсетілген әлеуметтік құбылыс.

Балалық және жасөспірім шақтарда балалар тәрбиесінің ауытқуларының пайда болып дамуына ықпал ететін ең маңызды тәрбие факторларының бірі-

ол-мектеп.Мектептегі тәрбие жұмысының кемшіліктеріне біріншіден жататын:

1. Мектептегі тәрбие жұмысын ұйымдастырудағы кемшіліктер: асыра ұйымдастырушылық, сыныптағы және сабақтан тыс тәрбие жұмысының біркелкілігі және көзбояушылық, ұстаздар ұжымындағы бірауызсыздық және жиі кездесетін ұрыс-керістік, оқушылар ұжымының және оқушылардың өзін-өзі басқару мүшелерінің тәрбиелік мүмкіндіктерін толық пайдаланбау, оқу-тәрбие жұмысын ұйымдастыруда қиындық тұындайтын материалды-техникалық базаның әлсіздігі және т.б.
2. Оқушыларға деген ұстаздық жолдың дұрыс болмауына байланысты қателер. Мұғалімдердің тәрбие жұмысын жүзеге асыруы авторитарлы түрде болуы мүмкін, ондай жағдайда тәрбие жұмысы тыңдауға, тәртіпке, сыртқы жайлылыққа қол жеткізуге бағытталған. Педагогикалық тәсіл ретінде жазалау, тиым салу, шектеулер жиі қолданылады. Жеке дара және топтық тәрбие жұмыстары мүлдем жоқ. Оқыту әдісі, түрі, ұйымдастыруы әр баланың, жасөспірімнің сәтті мүмкіндігін көрсетпейді. Тәрбие түрі либералды (өз бетімен жіберу) болуы мүмкін, ол жалпы мектепке ғана емес, кейбір мұғалімдер тобына да қатысты. Осы тұста тәрбие мақсатына жеткізетін жүйелі, сатылы жұмыс болмайды. Тәрбиеші басқа да тәртіп түрлерін көрсетуі мүмкін – өзі үлгі болады, іскерлік жолы және көзбояушылық қарым-қатынас түрлері. Соңғы жағдайда педагогикалық құндылықтар жүйесінде білімді игеру және сыртқы қалыпты тәртіп бағыты басым болып табылады және бала өмірінің жеке тұлғалық тұстары ұстаздар назарынан тыс қалады.
3. Ұстаздардың кәсіби деңгейінің төмен болуына байланысты қателер, оқыту әдістемесін осал меңгерген, оқшылардың танымдық қызығушылығын қалыптастыра алмайды, соның салдарынан оқуға деген қарсы көзқарас туындап, мектеп бағдарламасын меңгеру қиындай түседі, мектептегі ұрыс-керістер ұлғайып, мектептен алыстайды. Осы жерге мұғалімдердің өзін-өзі ұстай алмайтындығы, қоқан-лоқы көрсетулері, оқушыларды балағаттаулары жатады.
4. Ата-аналармен дұрыс қарым-қатынас жасай алмауы, ұстамсыздығы, ата-аналарға қатысты дөрекілік, отбасылық қарым-қатынастарды, жанұялық тәрбие мәселелерін жұртқа талқылауды асыра пайдалану және т.с. Отбасылық тәрбие жағдайларын білмеу, оны оңтайландыру мақсатында қолдана алмау және оқушылармен тәрбие жұмысын жүргізгенде ескермеу. Мектеп тарапынан жанұяға қажетті психологиялық-педагогикалық көмектің жоқтығы, ата-аналарды ағарту жұмыстары және психологиялық-педагогикалық кеңестің жоқтығы.
5. Оқушылардың бос уақытын ұйымдастыру және тәрбие мәселелерімен айналысатын (мектептен тыс мекемелер, жасөспірімдер клубы, жеткіншектер бірлестігі, мәдениет мекемелері, спорттық құрамалар және т.б.) басқа әлеуметтену институттарымен дұрыс әрекеттестік жасай алмауы. Тәрбие тәжірбиесінде аудандағы, ықшамаудандағы материалды-техникалық, мамандар мүмкіндігін пайдаланбау. Оқу-тәрбие үрдісін ұйымдастырудағы ішкі кемшіліктерімен қатар мектептегі тәрбие-алдын алу жұмысына кері әсер ететін жалпы алдын-алу жұмысы жүйесінің дамымаған сыртқы себептері де бар (әлеуметтік-психологиялық қызмет, жанұяға, балаларға, жасөспірімдерге әлеуметтік емдік көмек көрсету және т.с.). Мектеп өзіне қатысы жоқ жұмыстарды атқаруға мәжбүр, оған ұстаздар толық құқылы емес, кәсіби біліктіліктері жоқ және өздерінің тікелей міндеттерін атқаруға кедергі жасайды.

Тәрбиесі қиын балалармен жүргізетін тәрбие жұмысының ерекшеліктері. Тәрбиесі қиынның ерекшелігі көптеген факторлар әсерінен қалыптасады. Тәрбиесі қиын тәрбиедегі, баланың «МЕН»ін қалыптастырудағы, оның педагогикалық әсер етуді игергісі келмейтіндігін, меңгере алмайтынын және оған белсенді жауап қайтару қиындықтарын көрсетеді. Тәрбиесі қиын бала – ол тәрбиеге белсенді қарсылық көрсетеді, ұстазға сыйламаушылық, сенімсіздік танытады, педагогикалық үрдіске кері әсер етеді, ұрыс-керіс жағдайларының басталуына ықпал етеді. Толыққанды және уақытында түзету-педагогикалық жұмыстары жүргізілмесе бала қалыс қалып, оның тәрбиесі қиындық аумағы кеңейе түседі.

**12.2. Девиантты мінез-құлықты балалар мен оқушы жастарды психологиялық-педагогикалық қолдауды қамтамасыз ету**

Тәртібінде ауытқу дамуының бірінші кезеңінде тәрбиедегі қиындықтар алғашқы көріністері орын алып ауытқу сипатына кері әсер ету, келіспеушілік, кейбір әлеуметтік талаптарды (отбасы, мектеп) орындамау кіреді. Бірақ әлеуметке қарсы тәртіп әлі жоқ. Тұлға қалыпты, өз құндылықтарына және ұстанымдарына сәйкес деп қабылданады.

Бұл кезеңде қиын тәрбие болып бала тұлғасының дамуында табиғи, тұлғалық-жеке дара және педагогикалық факторлардың біріктірілгені орын алады. Осы кезеңдегі педагогикалық іс-әрекеттің екі жолы бар. Бір жағдайда ол түзету әсері болу керек (ата-аналарға, ұстаздарға көмек). Басқа жағдайда көмек бала тұлғасына бағытталып және оның ынталандыру-мағыналық аймағының өзгеруін меңзеу қажет. Аталған кезеңде бала тұлғасы тұралы қоғам пікірінің бастапқы теріс ойлары орын алады: ескертулер, ата-аналар, тәрбиешілер және т.б тарапынан жазалау әдістері. Бірақ, тәртіп ауытқуын бұл жағдайда болжау өте қиын. Егер жасөспірімге көңіл аудармай немесе сәтсіз көмек көрсетілсе, аяқталуының екі жолы бар: тұлға өз мәселесін өзі шешеді немесе тәртібіндегі бұзылыстары тереңдей түседі.

**Екінші кезеңде:** әлеуметтік талаптарды, қалыпты жағдайды бұзу жалғасын табады және әлеуметке қарсы әрекеттердің бастапқы көріністері пайда болады (ұсақ ұрлықтар, өтірік айту, бұзақылық). Жағдайлық көріністерді сипаттайын кіші топтарға енуі мүмкін.

Бала тұлғасына көрсетілген көмек (Поварницына В.А., Прокопьев И.П.) түзету-тәрбие жұмысы сипатты. Оның мақсаты – пайда болған әлеуметке қарсы тәртіпке дайын бастамаларды бұзу, қоғамдағы қалыпты және құндылықтар жүйесіне сәйкес сатылы қалыптылық және құндылық жүйесін тұрақты қалыптастыру. Бұл кезеңде оқушылар тәртібінің жалғасып кері дамыуына мектептегі және түрлі қосымша білім беру ұйымдарындағы жеке және топтық жұмыстар кедергі жасайды, түрлі қозғалыстардағы балалар бірлестігімен, ұйымдарда, одақтардағы жұмыстар тұлғаға маңызды қызығушылық қалыптастырып, қажеттіліктерін қанағаттандыруға және қоғамда өзін-өзі тұрақтандыруына ықпал етеді. Аталған кезеңде қайта тәрбиелеудің жазалау және зорлық түрлерін қолдануға болады. Уақытында назар аударып сәтті көмек көрсеткен жағдайда жағымды нәтижеге қол жеткізуге болады. Егер көмек уақытында көрсетілмесе, онда тәртіптегі бұзылыс тереңдей түсіп, теріс жауаптар тұрақты әдетке айналуы мүмкін.

**Үшінші кезеңде** әлеуметке қарсы қалыптасқан тәртіп орын алады, оны сипаттайтын заңға қарсы әрекеттердің ұлғаюы, осы салада тәжірбие жинақталуы (ұрлық, зорлық, дөрекі бұзақылық, алып сату және т.б.), жағдайлы немесе тұрақты көрініс табатын әлеуметке қарсы топтарға енуі (Фельдштейн Д.И., Ермаков В.Д.). Тұлғаның қоғамдағы қалыпты жағдайға көзқарасы және оның санасындағы көрінісі соншалықты терең бұзылыста, жасөспірім өз тәртібін өзінің құндылық түсініктеріне және тұрақтылықтарына сәйкес қалыпты деп санайды. «Сәйкестендірудегі күйзеліс» басталып өз тұлғасы тұралы түсініктер және ол туралы қоғам пікірін бағалау бұзылған «МЕН» концепциясының пайда болуына әкеледі. Нәтижесі қарама-қайшылыққа алып келіп, басқалардың бейне тұралы түсінігімен сәйкестендірумен аяқталады. Басқа сөзбен айтқанда жасөспірім «өзін ешкімге ұқсамайтын» және «жақсы нәрсеге қабілетім жоқ» дегенмен келіседі. Осы кезеңде көмек кәсіби түрде көрсетілгені маңызды, ол жылдам, түзету-тәрбие іс-әрекеті сипаттас болып әлеуметтік-теріс түрін бұзу мақсатында, жаңа әлеуметтік-релевантты болып қалыптасуы қажет. Педагогикалық әсер ету әдістері: жеке және топтық тәрбие жұмысы, және тұлғалық қабылдау түрінде жеке және топтық еңбекпен емдеу, қызықты және пайдалу мамандық алып шығу, жасөспірімнің қызығушылығын дамытуға жағдай жасап, оның сыйластыққа қажеттілігін туындату. Бұл кезеңде өзін түзеу, жасөспірімнің өзін тәрбиелеу мүміндігі мүлдем аз. Өмір мағынасының бейімделуге қарсы қалыптасуы, әлеуметке қарсы тәртібін және меңгерген әлеуметке қарсы тәжірбиесін тұрақтандыру мүмкіндігі көбірек.

**Төртінші кезең** – әлеуметке қарсы тұрақты тәртіп, оның сипаты заңға қарсы әрекеттерінің күрделенуі және жүйелі ұшырауының тұрақтануы, қауыпты қылмыс жасау мүмкіндігі, тұрақты әлеуметке қарсы топқа енуі. Бұл жағдайда көмекті, отандық және халықаралық тәжірбие көрсеткендей ашық түрдегі мекемелер ашып оларға арнайы тәрбиешілер дайындау керек. Сәтсіз көмек көрсетілгенде жасөспірімдерде әлеуметке қарсы тәртіптің тұрақты дайындығы қалыптасады.

**Бесінші кезең** – тұрақты тәртіптегі ауытқу, бұл әлеуметке қарсы тәртіптің аса қауыпты түрі тұрақты заңға қарсы әрекеттермен сипатталады. Бұл кезеңнің сипаты педагогика және психология мәселелері шеңберінен шығып заң саласына өтеді.

Тәртіптегі ауытқу ретінде қиын тәрбиені түрлендірудің сан алуан жолдары бар. Олардың негізіне түрлі көрсеткіштер алынады. Хевитт және Дженкинс сынды ағылшын психологтары қиын балаларды екі үлкен топқа бөледі: балалардың қоғамға қарсы тәртіптің әлеуметтенген түрі, оларға сезімдік бұзылыстар тән емес және олар өздері жататын жақын туыстарының немесе жолдастарының қоғамға қарсы топтары ішіндегі әлеуметтік тәртіпке тез арада икемденеді; балалардың қоғамға қарсы тәртіптің әлеуметтенбеген түрі, олар басқа балалармен және өзінің отбасымен жаман қарым-қатынаста болып және сезімдік бұзылыстар: қарсы шығу, дөрекілік, қоқан-лоқы көрсету және кек алу маңызды орын алады. Басқа зерттеуші, П. Скотт, аталған топтаманы толықтыра келе әлеуметтенген қиын жасөспірімдер санаты екі топтан құралғанын көрсетеді: ешқандай тәртіп жүйесін меңгермеген және қоғамға қарсы тәртіпті меңгерген балалар (Раттер М.).

Қиын жасөспірімдерді топтастыру оларды анықтау құралы және олармен жұмысты ұстанымдарға сәйкес жоспарлау және жүзеге асыруда көмек ретінде, олардың қалыс қалу себептерін анықтауға, алдын-алу жұмыстарын тиімді ұйымдастыру үшін қажет.

12.3. Қиын тәрбие көрсету түрлері және қиын тәрбиеленушілерді тәрбиелеу мәселесі

Қиын тәрбиелену әлеуметтік байланыстың бұзылысымен жасөспірімдердің негізгі әлеуметтену институтарынан алшақтауымен бірге жүреді: біріншіден отбасы және мектептен, сондықтан психологиялық-педагогикалық қолдау міндеттерінің негізісі осы алшақтаудан арылу, жасөспірімді жағымды әлеуметтік тәжірбие жинақтайтын қоғамға маңызды қатынастарға ендіру. Осы міндетті шешу әлеуметтік-педагогикалық шаралардың отбасындағы, мектептегі жағдаларын оңтайландаруға, және жеке дара қиын тәрбиелетін тұлғаның психологиялық-педагогикалық түзету, оның құрбылары арасындағы әлеуметтік орнын қалпына келтіруге бағытталған толық кешенді меңзейді. Қайта тәрбиелеу үрдісі тәрбие үрдісі сияқты, біріншіден жасөспірімнің жеке дара-психологиялық қасиетін ескере отырып, түрлі әлеуметке қарсы көріністер мен ауытқуларға алып келген тәрбиенің жағымсыз жағдайларын және нақты жағдайларды ескере отырып құрастырылуы қажет. Маңызды ұстанымдардың бірі болып жасөспірімнің жағымды қасиетіне тірек ету болып табылады. Болашақ мамандығын таңдауымен байланысты жасөспірімнің өміріндегі ұстанымдарын қалыптастырудың маңызды зор.

Жасөспірім кезеңінде тәртібінің аса ызақорлықпен көрініс табуы сипаттайды. Агрессия деп зиян келтіру тәртібін түсінеді. Агрессия айналасыдағы адамдар теріс бағалайды, бірақ жақсы бағалаған жағдайлар да кездеседі, мысалы, «спорттық ызақорлық» жарыстағы жеңіске алып келеді, жағымды мақсатты іске асыруға бағытталған агрессия түрі сирек кездеседі.

Жасөспірім кезеңінде тәртіптің агрессивті түрін «төбелескіштік», «төбелесуге жақындық», «жауласу», «зақорлық», «қатаңдық» деп, және ешкімге бағытталмаған агрессия деп анықтайды:

1. **Ызалану** – кішкене тітіркендергішке ашуланшақтық, дөрекілік, дөрекіліктің дайын тұруы.
2. **Теріс қабылдау** – тәртіптің қорғаныс түрі, әдетте, басшыларға бағытталған; бұл тәртіп тыныш қарсыласудан басталып тұрақталған заң мен дәстүрге қарсы белсенді күреске дейін ұлғаюы мүмкін.
3. **Өкпелеу** – нақты немесе ойдан шығарған күйзелістер үшін бар әлемге ыза болу сезімімі салдарынан қоршағандарды жек көру және қызғану.
4. **Қауіпті сезіну** – «қоршағандар оған зиян келтіреді» деген ұстанымдарға негізделген адамдарға қатысты абай болып сенімсіздік таныту.
5. **Сөзбен жеткізетін ызақорлық** – жағымсыз сезімін түрімен және мазмқны арқылы жеткізу. Ұятының қажауы, кінәлі сезіну, қоғамда қолдау таппаған тәртіп түрлеріне кінәлі сезінудің ұстамды түрі. Агрессияның аталған түрі аутоагрессияға ауысуы мүмкін.

Жасөспірімдер мен балалардың арасындағы тәртіптің ауытқуларын психологиялық–педагогикалық алдын алуға келесі бағыттағы іс-әрекеттер енуі қажет:

- тәрбиеленушінің өзін-өзіне оң баға беруі және балалар ұжымының басқа мүшелерімен жағымды қарым-қатынас қалыптастыру;

- оқушыларға қатысты педагогикалық өзін-өзі ұстау тәртібін сақтау;

- бейімделу үрдісінде көмек көрсету, мектептің ережелері мен тәртібін түсіндіру;

- бос уақытты тиімді пайдалану;

- салауатты өмір салтын насихаттау, зиян әдеттермен күресу және алдын алу шаралары;

- балалар ұжымын біріктіру жұмысы.

Жасөспірімдердің тұлғалық және әлеуметтік құзыреттілігін қалыптастыру, тәртібіндегі кері көріністерді түзеу «МЕН» бейнесінің жағымды қылып өзін сыйлаудан бастау қажет, сынмен ойлау қабілетін дамытып, әлеуметтік маңызды мақсат қойып және жауапты шешім қабылдаудан басталады. Жасөспірім дұрыс таңдау жасау үшін оны сезімін ұстауға үйрету қажет, стресстерді, қобалжуды, ұрыс-керістерді игере білу керек; сынға ызасыз жауап қайтару тәсілдерін игеру. Өзін-өзі қорғауды дамыту қажет, басқа адамдардың тарапынан қысымдарға төтеп беруді игеру, зиян әдеттерге қарсы тұру, кез-келген мәселені әлеуметтік-жағымды құралдармен шешіп жақсы таңдау жасайтын құндылықтарды қалыптастыру қажет.

Сынып жетекші, психолог және әлеуметтік педагогтар бірлесе отырып алдын алу жұмыстары келесі негізде іске асуы тиімді болмақ: оқу іс-әрекетінің сәттілігі; оқушыларды қанағаттандырарлық жағымды сезімдік қарым-қатынас жүйесі; психологиялық қорғаныс.

Тәрбие-алдын алу шараларының кешенділігін көрсете отырып, алдын алу мекемелері, отбасының мәдени дамуы, медициналық көмекке дер кезінде жүгіну, түрлі жүйке-психикалық ауытқулары және аурулары бар балаларға арналған оқу-тәрбие ұйымдарының санын көбейтуді айта отырып, қиын тәрбиенің алдын алуда жетекші орын жалпы әлеуметтік-педагогикалық шараларға беріледі. Сонымен оқу және тәрбие жүйесін жетілдіруге, балалар мен жасөспірімдердің жақын ортасын сауықтыру және біріншіден олардың отбасылық тәрбие жағдайын оңалту. Тәрбие жұмысының мысалы ретінде В.А. Сухомлинский келтірген оқудағы қиындықтарды жеңудегі тәжірбиелі технологияны келтіруге болады.

1.Баланың өзіне сезімін бекіту және оның ойлау әрекетінде қашан кішкене өзгеріс болатынын күту. Бұл өзгеріс өте аз, бір қарағанда ол қарапайым сәттілік болып көрінуі мүмкін. Бірақ, бұл сәттілікті бала қуанышты табыс деп ойлап одан жаңа энергиямен сусындайды.

2. Табыстан табысқа – бұл жерде қиын баланың ойын (тек ойын емес) тәрбиелеу тұжырымдалған.

3. Баланың жағымды іс-әрекетін қолдау, оның танымдық белсенділігін ынталандыру. Егер бүгін оның жолы болмаса ұрыспай, «екі» қоймау керек. Үлгерімді бағалауға сәйкес оның нәтижесін бағалауға болмайды. Мұндай бала басқаша бағалауды талап етеді. Бастапқыда оның нәтижесін бұрынғы табыстарымен салыстыру керек. Осал, нәзік өсімдікті баптап қолдау қажет.

4. Бала үмітін үзіп, шешімін таппай қалатын жағдайда қалмауы керек.

5. Сабақта аса көңіл бөлініп, қиын бала өзінің қабілетті құрбысының қасында отырғаны жөн. Сөзбен де, іс-қимылмен де мұғалім оның болашағына сенімін жоғалтқанын көрсетпеу керек.

6. Әр сабақта сондай оқушының кішкене болсада танымдық қадам жасап, табысқа қол жеткізуіне тырысу абзал.

**Семинар тақырыбы.** Сынып жетекшісінің қиын балалармен жұмыстар жүйесінің психологиялық-педагогикалық негіздері.

**Мазмұны.** «Қиын балалар», «девиантты балалар», «проблемалы балалар», «қауіпті балалар тобы» ұғымдарының мәнін ашу, анықтамаларына талдау жасай отырып мәнін айқындау.Балалық және жасөспірім шақтарда балалар тәрбиесінің ауытқуларының пайда болып дамуына ықпал ететін ең маңызды тәрбие факторларына талдау жасаңыз. Қиын бала тәрбиесінде мектептегі тәрбие жұмысының кемшіліктеріне тоқталу.

**Өзін-өзі бақылауға арналған сұрақтар**

1. «Қиын балалар», «девиантты балалар», «проблемалы балалар», «қауіпті балалар тобы» ұғымдарының мәнін ашыңыз.
2. Балалар тәртібіндегі ауытқу мәселесіне бұрынғы педагогтардың көзқарастарын сипаттаңыз.
3. Балалардың девиантты, делинквентті тәртібіне және қиын тәрбиеленуге анықтама беріңіз.
4. Балалардың тәртібіндегі ауытқуға алып келетін мектеп тәрбиесінің негізгі кемшіліктерін атаңыз.
5. Қиын жасөспірімдердің даму ерекшеліктерін сипаттаңыз.
6. Тәртіптегі ауытқуды топтастыру неге маңызды? Әлеуметтік педагог жұмысына қандай топтастыруды білген маңызды?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Балаларда қиыншылықтар тудыратын көріністердің психологиялық-педагогикалық ерекшеліктеріне тоқталыңыз.
2. Жеткіншектер «қиыншылықтарының» жіктемесі.
3. Қиын балалар диагностикасы.
4. Табысқа жетуді құру әдістемесі.
5. Девиантты мінез-құлықты балалар мен оқушы жастарды психологиялық-педагогикалық қолдауды қамтамасыз ету.
6. Қиын балалардың қалыптасуына отбасы тәрбиесі қалай әсер етеді?

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Балалар мен оқушы жастар арасында жағымсыз көріністерді жоюды қамтамасыз ету қабілеті.
2. Балалардың қараусыздығының алдын алу жүйесін жетілдіру.
3. Балалар мен оқушы жастар арасында діни экстремизмнің алдын алу жүйесін жетілдіру.
4. Мектептен тыс ұйымдармен (милиция, наркологиялық дәрігерлік мекемелер, орталықтар және т.б.) өзара әрекеттестік.
5. Заманауи әлеуметтік-экономикалық жағдайда тәртіптегі ауытқудың негізгі себептері.
6. Сынып жетекшісінің қиын балалармен жұмыстарының жүйесі.

**Өзіндік жұмысқа арналған әдебиеттер**

1. Әлеуметтік педагогика. Оқулық. ҚазМемҚызПУ-нің РОӘК ұсынған. Алматы, «Полиграфия - Сервис К». 2012, 330 б. Авторлық бірлестікте: Мардахаев Л.В., Ш.К.Беркімбаева Ш.К., т.б.
2. Раттер М. Помощь трудным детям: Общая редакция А.С. Сливоковской –М: Прогресс, 1999
3. Степанов В.Г. Психология трудных школьников: Учеб. Пособие для учителей и родителей. – М.: ИЦ «Академия», 1997. – 320 с.

**XIII бөлім. ДАРЫНДЫ БАЛАЛАРМЕН ЖҮРГІЗІЛЕТІН ТӘРБИЕ ЖҰМЫСТАРЫНЫҢ ЖҮЙЕСІ**

**Жоспар:**

**13.1. «Интеллект», «қабілеттілік», «дарындылық», «талант» ұғымдарының мән -мағынасы.**

**13.2.Ұлттың интеллектуалдық әлеуетін қалыптастырудағы «дарындылық» феномені.**

**13.3.Дарындылықтың диагностикасы.**

**Негізгі ұғымдар:**интеллект, қабілеттілік, дарындылық, талант, феномен, **дарынды балалар, қағидалар, заңдылықтар, жүйе,** педагогикалық ұжым.

* 1. **«Интеллект», «қабілеттілік», «дарындылық», «талант» ұғымдарының мән-мағынасы**

Қазақстанда интеллектуалды ұлт қалыптастыру, интеллектуалды әлеуетті арттыру негізгі стратегиялық міндет болып табылады. «Интеллектуалды ұлт-2020» атты ұлттық жобаның басты идеясы - Қазақстандағы халықтарға жаңа үлгідегі тәрбие беру ісімен, Қазақстанды бәсекеге қабілетті адам капиталы жоғары деңгейдегі елге айналдыру бағытымен байланысты.

«Интеллектуалды ұлт – 2020» ұлттық жобасы үш бағытты қамтиды: қоғамды инновациялық тұрғыда дамыту, ақпараттандыру және рухани құндылықтарды қалыптастыру. Халықтың әлеуметтік жағдайын көтеру, рухы жоғары білімді тұлғаны қалыптастыру, сол арқылы қоғамды дамыту. Демек, рухы күшті тұлға мен ұлтты, қуатты мемлекетті қалыптастыру мәселесінің бүгінгі қоғамның алдында тұрған негізгі міндет болуы заңдылық.

Зияткер ұлтты қалыптастыру ол адами капиталдың дамуымен, зияткерлік әлеуетті қалыптастырумен тікелей байланысты.

Зияткерлік әлеует – зияткерлік іс-әрекеттің барлық түрлерін, оның субъектілерін, ғылымды, білімді, жаңашылдықты біріктіретін интегративті ұғым, ең алдымен, қоғамның зияткерлік ресурсы болып табылатын үздіксіз білім беру жүйесінде (мектепке дейінгі тәрбие мен оқыту, бастауыш білім, негізгі орта білім, жалпы орта білім, техникалық және кәсіби білім, арнайы білім, жоғары білім, жоғары оқу орнынан кейінгі білім қалыптасады

Әлемдік деңгейдегі технологиялардың дамуы барысында білім беруге деген көзқарас тың арнада, білім беру парадигмасына жаңаша қарау мәселесі негізгі орында. Білім беру жүйесі тек педагогикалық категория емес, бұл адами капиталдың дамуына орасан зор ықпал ететін қоғамдық құбылыс ретінде қарастырылады.

Сондықтан әлемдік білім стандарттарына мектеп пен жоғары оқу орнын бітіруші түлектердің білім сапасын сәйкестендіру мәселесі қазіргі таңда негізгі орында тұр. Себебі, барлық әлеуметтік-экономикалық өзгерістердің тетігі болып табылатын жеке тұлғаның дамуы мен қалыптасуы осы ортада қаланады. Демек, Қазақстанның бәсекеге қабілеттілігін қамтамасыз ететін білім беру саласының барлық құрылымын модернизациялау қазіргі қоғамның өркениетті дамуын қамтамасыз ететін басты тетік болып отыр.

Білім алушылардың интеллектуалды тұлғасының қалыптасуын анықтайтын базалық ұғымдар «интеллект», «тұлғаның интеллектуалды әлеуеті», «интеллектуалды тұлға», «интеллектуалды ұлт» туралы ұғым болып табылады. Олардың мазмұны алдарыңыздағы слайдта ашып көрсетіледі.

«Интеллект» латынша «intellectus» деген сөзден аударғанда «ақыл», «ақыл-парасат», «түсінік», «таным», «ойлау қызметінің жоғарғы типі» деген мағынаны білдіреді. Ғылыми тұрғыдан алғанда интеллект төмендегідей мағыналарда қарастырылады:

1) индивидтің ақыл-ой қабілетінің тұрақты құрылымы;

2) белгілі бір мәселені танып білу және оны шешуге қатысты адамның жаңа өмірлік жағдайларға (міндеттерді шешу барысындағы мінез-құлық сипаттарының жинағы ретінде) бейімділігі мен кез келген іс-әрекеттің табыстылығын анықтайтын индивидтің танымдық үдерістерінің өзгеретін жүйесінің (ойлау, сезіну, қабылдау, жадына сақтау, қиялдау, елестету және т.c.с.) және басқа қабілеттері негізіндегі жалпы қабілет;

3) индивидтің барлық таным функцияларының жиынтығы: түрткі мен қабылдаудан ойлау мен қиялға дейін, таным іс-әрекеттерінің негізгі формасы.

Зияткерлік – адамның табиғат берген ой, сана, тану, ақыл, парасат секілді қасиет-қабілеттерін оқу, білім алу, тәжірибе жинақтау арқылы жетілдіруі, оны өзін және қоғамды дамыту үшін және жаңа жағдайларға сай бейімдеп қолдана алу қабілеті.

Бүгінгі қоғам сұранысының негізі - Зияткер тұлға – өмірдің кез-келген ағымында пікірлесе алатын, жаңашыл-шығармашылық тұрғыда өзіндік білім алуға дайын, интеллектуалды қабілеті дамыған тұлға. Зияткер ұлт – интеллектуалды тұрғыдан адамгершілік, мәдени қасиеттерді меңгерген өзінің ғылыми, мәдени, білімі мен білігін еркін тарату әлеуетіне ие бәсекеге қабілетті ұлт.

Орыс психологы А.Ф. Лазурский адамның интеллектуалды белсенділігін зерттей келе, оның үш деңгейін анықтаған:

* Төменгі деңгей. Индивид ортаға бейімделмеген, оның әлсіз психикасын орта басып тастайды;
* Орташа деңгей. Адам ортаға тез бейімделеді, және өзінің ішкі психологиялық ахуалына сәйкес өзіне лайықты орнын табады;
* Жоғарғы деңгей. Қоршаған ортаны өзгертуге деген құлшыныспен сипатталады.

Қазіргі таңда интеллект ұғымы – адамның таным үдерісін атқару және мәселелерді тиімді шешу, өмірлік міндеттерді анықтау қабілеті деп түсіндіріледі. Осыған орай академик Н.Н. Моисеев интеллект деп адамның мақсат қоя білуін, өз ресурстарын жоспарлау және мақсатқа жету стратегияларын құра білуі деп түсіндіреді.

Интеллект ұғымы адамның қабілеті ретінде түсіндірілсе де, ол басқа қабілеттер арқылы іске асырылады: таным, оқу, логикалық ойлау, талдау арқылы ақпараттарды жүйелеу, олардың қолдану аясын анықтау, заңдылықтары мен ерекшеліктерін табу, ұқсас ақпараттармен салыстыру т.с.с. Адамның интеллектісінің маңызды сапаларына оның талаптылығы, ойының тереңдігі, жылдамдығы, логикалық ойлау, ойлаудың дәлдігі, сын тұрғысынан ойлауы, ойының кеңдігі, интуицияның дамығандығы жатады. Интеллект феноменін толық түсіну үшін оны көпдеңгейлі құрылым ретінде қарастыру керек. Себебі оны генетикалық, әлеуметтік, іс-әрекеттік, феноменологиялық т.б. тұрғылардан қарастыруға болатыны белгілі. Осы тұрғыларға сәйкес интеллекттің көпдеңгейлік құрылымын көрсететін мынандай анықтамаларын атап өтуге болады:

* әлеуметтік тұрғыдан қарастырғанда интеллект – әлеуметтенудің және тұтас мәдениеттің ықпалының нәтижесі;
* генетикалық тұрғыдан, интеллект – адамның қоршаған әлеммен табиғи жағдайда әрекеттесу талаптарына бейімделу салдары;
* процессуалды-іс-әрекеттік тұрғыдан, интеллект – адам іс-әрекетінің ерекше формасы;
* дидактикалық тұрғыдан, интеллект – мақсатқа бағытталған оқыту үдерісі;
* ақпараттық тұрғыдан, интеллект – ақпаратты өңдеудің элементарлық үрдістер жиынтығы;
* феноменологиялық тұрғыдан, интеллект – сана мазмұнының ерекше формасы;
* құрылымдық-деңгейлік тұрғыдан, интеллект – түрлі деңгейдегі танымдық үдерістер жүйесі;
* регуляторлық тұрғыдан, интеллект – өзін-өзі түзету факторы.

Ал қазіргі таңда кәсіби білім беру саласында интеллекттің төрт негізгі түрі маңызды болып табылады. Интеллекттің түрлері: жалпы, әлеуметтік, эмоционалдық, тәжірибелік интеллект.

1. **Жалпы интеллект** – кез-келген өмірдегі өзекті мәселені танып білу мен шешуге қатысты жалпы қабілет. Индивидтің танымдық үдерістерінің жүйесі (ойлау, сезіну, қабылдау, жадына сақтау, қиялдау, елестету және т.б.) негізінде жатқан таным мен мәселелерді шешудің жалпы қабілеттілігі.
2. **Әлеуметтік интеллект** – адамдардың білімдері мен әлеуметтік жағдайларын және оларды әлеуметтік өзара әрекеттесуде шешу дағдысын анықтауға мүмкіндік беретін білім, білік немесе дағыдыны меңгерген, тұлғалық белгілерінің жоғарылығымен ажыратылатын таным түрі.
3. **Эмоционалдық (әсершіл) интеллект** – эмоциямен берілген ақпараттарды қайтадан өндіру, адамдардың өзара қарым-қатынасы барысында ойлану және шешім қабылдау үшін эмоционалды ақпараттарды негіз ретінде пайдалану қабілеті.

Тәжірибелік интеллект – тұлғаның кәсіби қызмет барысында білімін тиімді пайдалануына мүмкіндік беретін кәсіптік қызметтің мазмұнды (білімділік) және процессуалды (тәжірибелік) интегративті сипаттамасы негізінде тәжірибе жинақтауы.

*Интеллектуалды ұлттың әлеуетін қалыптастыруда әлемдік тәжірибелер.*Интеллектуалды ұлттың әлеуетін қалыптастыруда әлемдік тәжірибелерге талдау жасау барысында зерделегеніміз алыс және жақын шетелдерде интеллектуалды ұлтты қалыптастыру мәселесі интеллектуалды тұлғаны дамыту мен қалыптастыру, адами капитал тұрғысынан зерттеледі.

Интеллектуалды ұлттың әлеуетін қалыптастыруда Еуропа елдері 20 жыл бұрын интеллектуалды қоғамды құруды өз алдарына мемлекеттік деңгейде негізгі мақсат етіп қойды. Франция мен Германия мемлекеттерін алатын болсақ, осы елдерде Еуропа одағына кірудің бірден-бір себепкері- интеллектуалды тұлға мен ұлттың әлеуетін қалыптастырудағы көзқарастары.

Еуропа елдеріндегі интеллектуалдық қорлардың басты идеялары, көрсеткіші ретінде білім мен ғылым дамуына ықпал етерлік факторларды, рухани-мәдени құндылықтар мен этикалық нормаларды айқындау маңызды саналады. «Интеллектуалды азамат»қалыптасуы жолында олардың қоғамдық санасына ықпал етерлік қоршаған ортаның тынысы мен болмысын танып білу де маңызды рөл атқарады.

Жалпы алып қарайтын болсақ, интеллектуалды тұлғаның қалыптасуына алғаш болып зерттеген және эксперимент жүргізген Дж.П. Гилфорд пен В.Циммерман. Олар тұлға қалыптасуының тұжырымдамасы мен тұлғаның интеллектуалды әлеуетінің қалыптасуының алғышартын жасауға алғаш болып көңіл бөлді. Тұлғаның интеллектуалды әлеуетін қалыптасуының алғышарты: жалпы белсенділік (энергиялық, іс-әрекеттің лездігі, іс-әрекетке деген құштарлық); басымдылық (инициативтілік, өз сөзін, ісін дәлелдей білу, т.б.); батылдық; өзіне деген сенімділік; салқынқандылық; көпшіл; армандағыштық; эмоционалдық; әділдік; қанағатшылдық.

Интеллектуалды тұлғаның әлеуетін қалыптастыру мәселесіне Германия елінде аса мән берілгені белгілі. «Тұлға» ұғымын ғылымға алғашқылардың бірі болып неміс еліне енгізген Альберт Эйнштеин. Ол 1932 жылы Германияның Нюцберг қаласында өткізілген Бүкіл немістік ғылыми-тәжірибелік практикумда тұлға, тұлғаны қалыптастырудағы мемлекет пен ғылымның ролін және де тұлғаның мемлекетке деген қажеттілігін дәлелдеп тұрып, ғылыми айналымға енгізді. Ал интеллектуалды тұлға ұғымын Сабина Бергман-Поль енгізген болатын. Оның «Неміс халқы» еңбегі бүкілхалықтық сайлауда мемлекеттік жоба ретінде ұсынылды. Сол еңбекте былай деп жазылған: «Мемлекеттің басты қозғаушы және жұмысшы күші-халық. Халыққа бар жағдай жасалуда. Ал халықтың мемлекетке беруі тек салық емес. Сонымен қатар өзін «Неміс еліне» лайықты ету. Сондықтан да Бундес елінде интеллектісі жоғары ғана адам болуы керек. Егер адам интеллект болса, ол өмірдің барлық қыр-сырын қамтыды деп айтсақ болады».

Неміс елі өз елін сауаттандыру жұмысына ертеден аса көңіл бөлгені белгілі. Гештальдт психологиядағы өз жұмысын ХХ ғасырдың басында бастады. Психология мектебінің басты мақсаты–Бундес елінің әрбір азаматынан тұлға, интеллектуалды тұлғаны қалыптастыру болатын. Негізгі теория ретінде Гуссерель мен Брентаноның жұмыстары алынды. Осы екі ғалымның интеллект туралы айтқан ойлары бір арнада тоғысады: «психология должна изучать структуру – материю сознания как совокупность отдельных элементов, далее не поддающихся анализу, совершенно простых по своей природе. Важнейшим же из элементов считается развитие интеллектуалов в нашей среде».

Осы мектептерте тәжірибелер кеңінен жүргізілді. Тәжірибелердің өзіндік ерекшеліктері болды. Екі жыл бойы үздік оқитын оқушылардың біріне олар төмен баға қоя бастады. Ал екіншісіне жоғары бағаларын қойды. Соңында, нашар баға алып жүрген оқушының талпынысы мықты, білімді, ғылымды менгеруге деген ынтасының жан-жақты артқаны басым болған. Осы тұрғыдан алып қарасақ, бірінші оқушының өзін-өзі жетілдіру, ынталану ұстанымы жоғары болғанын көріп отырмыз. Яғни, бұл қасиет кез-келгенге беріле бермейтін қасиет. Тек дарынды, интеллектуал адамдарға тән дара ерекшеліктер болып табылады.

Неміс елінде адамдарды психологиялық тұрғыдан дайындап, жетілдіру мектеп кезеңінен басталса да, балабақшаларында арнайы психологиялық кабинеттер жұмыс істейді. Яғни, бұл адамдарды туғаннан бастап тұлғалыққа, өзін-өзі басқаруға үйретеді.

Белгілі неміс жазушысы Йост Ганс интеллектуал тұлға жайлы: «Немцы-народ трудолюбивый. Требовательный и строгий. Немцы-точный народ. Точность-вежливость королей. Немцы-короли. А короли-наиумнейшие. Мы должны создать общество достойное королей. Мы должны стать народом, интеллектуалами. А будет лучше, если мы будем интеллетуальным народом», - деп неміс халқының мәртебесін көтеруге аса мән берді. Бұл, әрине, неміс елі үшін интеллектуалды тұлға қалыптастырудың негізгі тұжырымы, қағидасы. Сонымен қатар, бұл сөздерінен оның ұлтшылдық көзқарасын байқауға болады. Біздің тұжырымдауымызша, интеллект тұлға толеранттылық пен өзгеге құрмет иесі болуы шарт.

Интеллект тұлға қалыптастыру әрбір елдің жетістікке қол жетуінің алғышарты деп санаймыз. Германияның белгілі педагогы Иоганн Песталоцци тұлғаны қалыптастыру мақсатында өз оқушылары арасында тәжірибе жүргізген. Ғалым «Тұлғаны қалыптастыру бұл бір күндік немесе бір жылдық мәселе емес, ол жылдар бойы ізденістер мен талпыныстардың нәтижесі, кез-келген тұлғадан интеллектуалды тұлғаны қалыптастыруға болады, тек оған ол өмір сүрген әлеуметтік орта соған лайық болу керек» ,- дейді.

Оның ізбасары Джуан Гордез: «Егер интеллект тұлғаны қалыптастыру процессі бір күндік немесе бір жылдық мәселе болмаса, онда интеллектуалды ұлтты қалыптастыру үшін тіпті ондаған жылдардан астам уақыт керек», -деп тұжырымдайды. Бұл орайда, неміс елі ХХ ғасырдың орта шенінен бастап интеллект тұлғаны қалыптастыруды қолға алды. Неміс ғалымдарының зерттеулері бойынша білім мен ғылымды, өндірісті дамытуда, қазіргі күні неміс елін «интеллектуалды қоғам» деп айтуға әбден болады. Ал сол ұлттың әрбір адамы – интеллектуалды тұлға. Себебі- адам ұлт құраушысы.

Франция елі интеллект тұлғаны қалыптастыру тәжірибелерін ерте бастап кетпесе де, айтарлықтай дәрежеге жетіп отыр. Себебі, белгілі француз гуманисті Жету Морен айтқандай, «интеллектуалды ұлтты тек интеллектуалды мемлекет жасайды. Сондықтан алдымен мемлекет басындағыларға кітап оқысын деп айтқым келеді». Морен Жетудің ұсыныстары француз парламентіне өте ықпал етті. Себебі, Франция елінің басқармасы жыл сайын қызметкерлермен тест өткізеді. Осы тесттің негізі: білімділік; сыпайылық; тәртіпке бағынушылық; жұмысқа деген ынта; тәрбиелік; қоғамдық жұмысқа қатынасуы; еліне тигізген үлесі. Егер осы 7 ұстанымның біреуін орындай алмаса, жұмыстан белгілі бір уақытқа шығарылады.

Осы орайда Жак Ширактың еңбегіне де тоқталып кету қажет. Себебі, Жак Ширактың басқару кезеңінде көптеген оқу орындары ашылып, азаматтардың білім және рухани азық алуына барынша мүмкіндіктер жасалды. Жак Ширак француз елін «Тұлғалы ел» қатарына жеткізді.

Франция елінің интеллектуалды әлеуеті қалыптасқан ұлт деп атауға көптеген зерттеу нәтижелері дәлел бола алады. Себебі, 2007 жылғы американдық «Нью Йорк Таймс» газеті жүргізген блиц-сұрағында ең сыпайы ел болып Франция елін атайды. Респондеттердің 62% француз елін өте сыпайы, ұқыпты деп сыйпаттады, 21% ағылшындарды айтса, тек 9% неміс еліне беріледі. Қалған 8% американ, голланд және жапондарды ат-ды. Ең көп кітап оқитын ел сұрағына сұралған респонденттердің 76% қытай елін атаса, 22% француз елін атады. Қалған 2% неміс пен жапондарды атайды.

Белгілі француз социологы Оскар Мерузо интеллектуалдар туралы «Интеллект болу-әрбіреуге тән болмас қасиет деп айта алмаймын. Бірақ, интеллектуалды тұлға болу кез-келген адамның қолында. Нағыз интеллектуал көп сөйлемей байыбын табады», - деп тұжырымдайды. Француз депутаты Ороон Меже белгілі француз журналына берген субхатында «Менің ойымша, әрбір адам интеллект бола алады», - деуінен, әрбір адам интеллектуалды тұлға бола алса, онда ол қоғам интеллектуалды ұлттың әлеуетін құра алатыны дау туғызбайды.

Қазақстанның осы елдер қатарына кіруіне мол мүмкіндік бар. Жоғарыда мақалаға нысан еткен мемлекеттер де оңай өткелдерден өтпеді. Жак Ширак француз елін «Тұлғалы ел» қатарына жеткізді. «Мемлекеттің басты қозғаушы және жұмысшы күші-халық»,- дей келе, неміс халқы «Неміс елі» деген атқа лайықты ие болды. Осы елдер халық болып жұмылып, алға қойған мақсаттарына жетті.

Ал, біз, Қазақ елі, «Интеллектуалды ұлт-2020» ұлттық бағдарламасында және «Қазақстан-2050» Стратегиясында белгілеген мақсаттарға сай интеллектуалды ұлт болу және «Қазақ елі», «Қазақстан мемлекеті» деген ұлы атқа ие болу мүмкіндігі қоғамдағы болып жатқан тарихи, мәдени-рухани қозғалыстар нақты дәлел бола алады.

Қазақ еліндегі интеллектуалды ұлт қалыптастырудағы даму үдерісін алыс және жақын шет елдерде жүргізілген тәжірибелерге салыстырмалы талдау жасау барысында біздегі қоғамдағы даму үдерісінің нақты айқын жолды таңдағанын көріп отырмыз.

Е.Н. Кузнецов пен А.А.Сабитованың «Адами капиталды дамыту: ұлттық және халықаралық аспектілері» атты ғылыми мақаласында алыс жақын шетелдерде интеллектуалды ұлтты қалыптастыру білімге, ғылымға, экономика мен инновациялық даму үдерісіне, халықтың материалдық жағдайына байланысты екеніне аса мән берілген.

Авторлар адами капитал, финанстық капитал жаһандану жағдайындағы еркін экономика барысында жақсы дамитынына аса мән береді. Елдегі экономикалық жағдай бұл еңбек ақынның жоғары болуы адамдардың тұрмыс жағдайын жақсартудың негізгі кепілі, интеллектуалды ұлтты қалыптастырудың алғы шарты екені белгілі. Олар әлемдік экономиканың даму тұрғысынан Америка Құрама Штатын негізге ала отырып, интеллектуалды іс - әрекеттерді жетілдірудің синергетикалық эффектілерінің мықты екенін атап көрсетеді.

Сонымен қатар, адами капиталдың экономиканың дамуына ықпалын жапон елінің іс тәжірибесіне сүйене отырып ұсынады. Жапон елінің саясатына шолу жасай отырып, аталған елді адами капиталдың деңгейінің жоғары екені, білім мен ғылымға деген құлшыныс, адам өмірінің ұзақтығы интеллектуалды ұлт индикаторларына жауап беретін бірден бір ұлт екеніне, жапон елінде білім алу, денсаулық сақтау және әлеуметтік қамтамасыз ету жоғары деңгейде екеніне тоқталады.

«Интеллектуалды ұлт-2020» жобасында қарастырылған бағыттардың іске асырылуы - қоғамның әлеуметтік даму жағдайына әлеуметтенген, ұлттық және өркениеттік мәдениетті менгерген, бәсекеге қабілетті, зияткерлік әлеуеті қалыптасқан, халық бірлігі, мемлекетіміздің тұтастығы мен дербестігін қорғай алатын патриот - азаматты қалыптастыру болып табылады.

* 1. **Ұлттың интеллектуалдық әлеуетін қалыптастырудағы «дарындылық» феномені**

Қазақстан Республикасының «Білім туралы» заңында мемлекеттік саясат негізінде ең алғаш рет «Әр баланың қабілетіне қарай интеллектуалдық дамуы жеке адамның дарындылығын таныту»,- деп көрсеткендей дарындылық тұлғаның ақыл-ойы, танымы, сана, оқуы, шығармашылық, тұлғаралық қатынаста түзу және психомоторлық қызметтерінде көрініс береді.

Дарынды адамдарға тән қасиеттер: зейінділік, жинақылық, тұрақтылық, әрқашан қызметке дайын болу; мақсатқа жетуде ақылға сай табандылыққа ие, еңбекте шаршап-шалдығуды білмейді, басқалар мен салыстырғанда интеллекттік деңгейі  жоғары. «Дарындылық» — бұл адамның белгілі іс-әрекет аумағында ерекше табыстарға жетуге көмектесетін, қабілет дамуының жоғары деңгейі. Дарындылық пен қабілеттілік түсініктері бір - біріне өте жақын ұғымдар. «Қабілеттілік, ‑ деп атап көрсетеді Д.Н.Ушаков, ол табиғи дарын, бір нәрсені жасай алу мүмкіндігі». Қабілеттілік тұлғаның іс - әрекеттің бір саласына, нақты бір ғылымға өзіндік бейімін, қасиетін көрсете білуі. Бұл тұлғаның бойында білім, білік, дағды, тәжірибелік іс – әрекетінен, тәрбиелік қарым қатынасынан, зеректік, тапқырлық, байқағыштық қасиеттерінен еркін көруге болады. Қабілетсіз тұлға болмайды. Қабілеттің өзі жалпы және және арнайы болып екіге бөлінеді. Жалпы қабілет көптеген дара тұлғалардың зеректік, тапқырлық, байқағыштық қасиеттері арқылы көрініс береді. Ал, арнайы қабілет, әсіресе өнер адамдарында, айтыскер ақындардың суырып салмалығы, композитор, әнші, суретші т.б. атауға болады.

Дарындылық — адамның белгілі бір іске деген айрықша қабілеттілігі, өмірдің қандай да бір саласында өзін ерекше қырынан көрсетуі. М.Горький «адамдағы дарындылық қасиеттің туа бітетіні, жүре пайда болатыны да болады. Туа бітетіні тұқым қуалаушылық. Бұл биік деңгейлерге көтерілуі де мүмкін, өшіп те қалуы мүмкін. Дарындылықты үнемі дамытып отыру қажет», - деп атап көрсетеді.

В. Крутецский анықтауы бойынша «егер қабілеттіліктер деген ұғымды жеке психикалық қасиеттер деп түсінсек, онда дарындылық дегенді адамның ерекше қабілетінің жиынтығының бірлігі деуге болады»,- деп тұжырымынан дарындылық қабілеттіктің жиынтығы екенін, іс - әрекет саласында ерекше жетістікке жеткізетін адам қабілетінің дамуының жоғары деңгейі дара ерекшелік деп бағалауға болады.

Талант (гр. talanton — бастапқыда салмақ, өлшем, кейіннен ауыспалы мағынада — қабілеттер деңгейі) — қабілеттердің ең алдымен, арнайы қабілеттердің дамуының биік деңгейі.

* 1. **Дарындылықтың диагностикасы**

Мектеп оқушыларының дарындылығы деп тұлғаның жеке бас ерекшелігі, туа біткен қасиеті, педагогикалық – психологиялық тұрғыда жан-жақты толық дамуы, ойлау қабілетінің даралығы, шығармашылық ізденістері т.б. атауға болады.

Дарынды оқушының мәдени қарым-қатынас құндылықтары, тәрбиелік сапалық көрсеткіші салыстырмалы түрде жоғары болуы дау туғызбайды. Диагностика жүргізу үдерісінде оқушының білімі, рухани құндылықтары, ынтасы, еңбексүйгіштігі, тұлғалық адамгершілік қасиеттері, өзін өзі дамыту, жетілдіру, тану дағдылары, талғампаздығы, эрудициясы т.б. негізге алынады.

Дарынды балалардың логикалық ойлау қабілетінде өзгешеліктер басым,танымы жоғары, ішкі жан дүниесі жағынан сезімтал, ерік-жігері мықты, дарынды, қиялшыл т.б. болып келеді.

Дарынды балалармен жүргізілетін жалпы білім беретін мекемелерінде негізгі стртатегиялық жоспарына дарынды баланы іздеп табу, іріктеу мәселесі кіреді. Қазіргі таңда Назарбаев интеллектуалды мектебі, математиканы тереңдетіп оқытатын мектептер, қазақ тілі мен әдебиетін тереңдетіп оқытатын мектептер, қазақ-түрік лицейі, Хейлибери мектебі, Мирас мектебі, Ж.Аубакированың музыкалық мектебі, т.б. білім мекемелері орындарында ерекше дарынды балалар білім алады. Аталған мектептерде оқу-тәрбие жұмысын өзіндік жаңашылдық тұрғыда ерекшеліктері басым.

Дарынды балалар оқитын мектептерде тереңдетілген бағдарлама бойынша, жүйелі түрде қосымша сабақтар өткізу, жаңа педагогикалық технологиялар элементтерін пайдалану, сыни тұрғыда, проблемалық оқыту әдістерін пайдалана отырып оқыту, әр деңгейдегі пәндік олимпиадаларға, конкурс-сайыстарға, ғылыми-практикалық конференцияларға қатыстыру негізгі орын алады.

*Дарындылықты анықтау критерийлеріне* тұлғаның білімді толық игеруі, тапсырылған жұмысты сапалы орындауы, тақырып бойынша өз ойын еркін айта алуы, алынған білімдерді өз бетінше дамыта білуі; өзіне-өзі талап қоя білуі, материалды игеруде табандылық, алынған білімді әр сабақ сайын дамыту; өз ойларын баяндағанда ғылыми дәлеледеуі, ғылыми жобалармен шұғылданғанда өз бетінше іздене алуы, тапсырылған жұмысты сапалы орындауы, іс - әрекеттегі, қарым - қатынаста мәдениеттілігі жатады.

**Семинар тақырыбы.** Педагогикалық ұжымның дарынды балалармен жүргізетін жұмыстарының жүйесі.

**Мазмұны.** Ұлттың интеллектуалдық әлеуетін қалыптастырудағы дарындылықтың маңызы. Мектеп шеңберінде педагогикалық ұжымның дарынды балалармен жүргізетін тәрбие жұмыстарының жүйесі. Дарынды балалармен мектепте және мектептен тыс жүргізілетін тәрбие жұмыстарының жүйесі.

**Өзін-өзі бақылауға арналған сұрақтар**

1. Зияткерлік, зияткерлік әлеует дегеніміз не?
2. А.Ф. Лазурский адамның интелектуалды белсенділікті қаншаға бөліп қарастырады?
3. Дарындылық дегенді қалай түсінесіз?
4. Дарындылықты анықтаудың критерийлері?
5. Дарындылықты айқындау үшін жүргізілетін диагностика ?
6. Қабілет пен дарындылықтың айырмашылығы?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. «Интеллектуалды ұлт-2020» атты ұлттық жобаның басты идеясына сипаттама беріңіз.
2. Тәрбие жүйесінің диагностикасы шеңберінде педагогикалық ұжымның дарынды балалармен жүргізетін тәрбие жұмыстарының жүйесіне талдау жасаңыз.
3. Дарынды балалармен мектептен тыс жүргізілетін тәрбие жұмыстарының жүйесіне тоқталыңыз.
4. Дарынды оқушылармен істелінетін жұмыстарға тоқталыңыз.
5. Д.В. Ушаковтың интеллект жайлы құрылымдық-динамикалық теориясына талдау жасаңыз.
6. Шығыс ғұламаларының еңбектері негізінде адамның шығармашылық ойлау қабілеттерінің зерттелу ерекшеліктеріне тоқталыңыз.

7.Мұғалімнің психодиагностикалық мәдениеті.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Интеллект – индивидтің ақыл-ой қабілетінің құрылымы.
2. Интеллектуалды тұлға және ұлттың интеллектуалдық әлеуеті.
3. Дарынды балалардың білім деңгейін айқындаудың жолдары.
4. Кеңес және шетел психологиясындағы дарындылықты зерттеу ерекшеліктері.
5. Интеллектуалды әлеуетті қалыптастыру тұрғысынан ұлт тарихы, бүгіні және болашағы.
6. Ұлттық тарихымыздағы ұрпақ тазалығы – интеллектуалды дамудың көрсеткіші.
7. Оқушылардың тәрбиелік деңгейінің өлшемдері мен көрсеткіштері.
8. Оқушы тұлғасы мен сынып ұжымы диагностикасының үлгілі бағдарламасы.

**Ұсынылатын әдебиеттер тізімі**

1. Қазақстан Республикасы Н.Ә.Назарбаевтың «Интел-лектуалды ұлт-2020» ұлттық бағдарламасы. /Айқын. 2008.
2. Ушаков Д.В. Одаренность, творчество, интуиция //Современныетеории одаренности. /Ред. Д.Б. Богоявленская. - М.: Молодаягвардия.1998.
3. Холодная М.А. Психология интеллекта: парадоксы исследования. - Томск, Москва: Изд-во Том: Унта, Барс, 1997.
4. Холодная М.А. Принципы и методы выявления одаренных детей // Одаренность: рабочая концепция /Отв. ред. Д.Б. Богоявленская, В.Д. Шадриков. – Москва-Самара: Издво РПО, 2000. - С. 22-28.
5. Болашақ маманның интеллектуалды әлеуетін қалыптас-тырудың негіздері. Оқу құралы. Алматы. Абай атындағы ҚазҰ-ПУ. «Ұлағат» баспасы. 2014 ж. -296 б.
6. Қазақстан Республикасының үздіксіз білім беру жүйесінде ұлттың интеллектуалды әлеуетін дамыту тұжырымдамасы (Орыс және қазақ тілдерінде). - Алматы. «Ұлағат», 2013. - 36 б.

**XIV бөлім. ОҚУШЫЛАРДЫҢ ДЕНСАУЛЫҚ ПЕН САЛАУАТТЫ ӨМІР САЛТЫНА ҚҰНДЫЛЫҚ ҚАТЫНАСЫН ҚАЛЫПТАСТЫРУДАҒЫ СЫНЫП ЖЕТЕКШІСІНІҢ ІС-ӘРЕКЕТІ**

**Жоспар:**

**14.1.«Құндылық», «құндылық қатынас», «салауатты өмір салты» ұғымдары.**

**14.2.Баланың салауатты өмір салтының негізгі бағыттары.**

**14.3.Салауатты өмір салтын қалыптастыру бойынша педагогикалық іс-әрекет.**

**14.1. «Құндылық», «құндылық қатынас», «салауатты өмір салты» ұғымдары.**

Қазақстан Республикасында салауатты өмір салтын қалыптастырудың негізі әрбiр адамның денсаулығы оның толыққанды тiршiлiк етуiн ғана емес, сонымен қатар, оның мүмкiндiктерiнiң әлеуетiн анықтайтын ұлттық факторға айналып отыр. Халық денсаулығы жағдайының деңгейi өз кезегiнде, елдiң әлеуметтiк-экономикалық, мәдени және индустриялық дамуын шамасын айқындайды. Медициналық көмек көрсетудiң қолжетiмдiлiгiн, сапасы мен сабақтастығын қамтамасыз етуге қызмет ететiн бiрыңғай дамыған, әлеуметтiк бағдарланған жүйенi бiлдiретiн денсаулық сақтау саласы халық әл-ауқатының орнықты және тұрақты өсуi тұрғысынан алғанда, республикадағы негiзгi басымдықтардың бiрi болып табылады.

Президент Н.Ә.Назарбаев «Жаңа әлемдегi жаңа Қазақстан» атты Қазақстан халқына Жолдауында елiмiздiң дамуының жаңа кезеңiндегi мемлекеттiк саясаттың бiр бағыты медициналық қызмет көрсету сапасын жақсарту және денсаулық сақтаудың жоғары технологиялық жүйесiн дамыту болуы керек деп атап көрсеттi. Медициналық қызметтердiң сапасы кешендi ұғым болып табылады және ол көптеген көлемдi себептерге байланысты. Олардың iшiнде медициналық ұйымдардың материалдық-техникалық жарақталуын, клиникалық мамандардың кәсiби деңгейiн және оны арттыруға деген уәждемесiнiң болуын, медициналық көмектi ұйымдастыру мен көрсету үдерiстерiн басқарудың қазiргi заманғы технологияларын енгiзудi, медициналық көмекке ақы төлеудiң тиiмдi әдiстерiн енгiзудi бөлек атап өткен жөн. Медициналық қызметтердiң сапасын басқаруды жетiлдiру Қазақстанның денсаулық сақтау саласын 2020 жылға дейiн стратегиялық дамыту аясында маңызды орын алады.

Президенттiң алғашқы стратегиясы "Қазақстан - 2030" Қазақстан халқына Жолдауында "Қазақстан азаматтарының денсаулығы, бiлiмi және әл-ауқаты" деген ұзақ мерзiмдi 4 басымдыққа сәйкес: салауатты өмір салты елдің дамуының ерекше саяси, экономикалық және медициналық-әлеуметтiк өлшемi болып табылады.

Елбасының «Қазақстан – 2030» Қазақстан халқына Жолдауында – денсаулық республиканың стратегиялық дамуының ұзақ мерзімді басымдықтарының бірі болып танылады, денсаулық, салауатты өмір салты – бақытты, үбірлі өмірдің міндетті шарты; өзінің денсаулығына жауапкершілікпен қарау адамның ішкі табиғи қажеттілігі болуы тиіс деп атап көрсетілген[1;2;3].

«Қазақстан – 2050» Стратегиясы мақсаты – мықты мемлекеттің, дамыған экономиканың және жалпыға ортақ еңбектің негізінде берекелі қоғам құру,

Қазақстанның әлемнің ең дамыған 30 елінің қатарында болуы. Қазақстан Республикасының денсаулық сақтау саласын дамытудың «Саламатты Қазақстан» мемлекеттік бағдарламасы Қазақстан Республикасының денсаулық сақтау саласын дамытудың 2011-2015 жылдарға арналған «Саламатты Қазақстан» мемлекеттік бағдарламасы Қазақстан Республикасы Президентінің 2010 жылғы 29 қарашадағы № 1113 Жарлығымен қабылданды. Бағдарламада көрсетілген бағыттар мақсаты – еліміздің орнықты әлеуметтік-демографиялық дамуын қамтамасыз ету үшін Қазақстан азаматтарының денсаулығын жақсарту алға негізгі мақсат етіп қойылған.

«Саламатты Қазақстан» мемлекеттiк бағдарламасында денсаулық сақтау саласындағы жағдайды талдай отырып, жалпы саланың күштi жақтары ретiнде денсаулық сақтау саласын дамытудың нақты белгiленген басым бағыттары; денсаулық сақтау саласын мемлекеттiк қаржыландыруды айтарлықтай ұлғайту; ел халқының негiзгi медициналық-демографиялық көрсеткiштерiнiң тұрақтануы мен жақсаруы, оның iшiнде әлеуметтiк мәнi бар аурулар бойынша сырқаттанушылықтың төмендеуi; денсаулық сақтау объектiлерiнiң қалпына келтiрiлуi және жаңаларының салынуы; емдеу-диагностикалық үдерiске жаңа медициналық технологиялардың енгiзiлуi; ауылдық жерлердiң медициналық ұйымдарында телемедициналық пункттердiң болуы; елдiң барлық өңiрлерiнде филиалдары бар республикалық медициналық ақпараттық-талдау орталығының болуы; халықтың дәрiлiк заттарға қолжетiмдiлiгiнiң жақсаруы алға қойылды және осы тұжырымдаманы іске асыруда іргелі жұмыстар жүргізілді.

*Құндылық* – Отан, адам, тұлға, өмір, адамдардың бір-біріне мейрімділік қарым-қатынасы, шыншылдық, әділеттілік, білім, ғылым, өнер адамның өмір сүруіне деген материалдық жағдайдың болуы. *Құндылықтар* – қасиеттер бала кезден, ана сүтімен бірге, өзінің ана тілі арқылы, мораль негіздері ретінде, өз тарихын, мәдениетін, әдет-ғұрыптары мен салт-дәстүрлерін игеру нәтижесінде орнығады. *Жалпыадамзаттық құндылықтар* халықтық дәстүрлерде, адамгершілік принциптерде, діни мәдениетте жақсы жазылған және әлеуметтік ойдың озық белгілері, жеке тұлғаның қасиеттері, адамгершілік үлгілері жинақталған күйде, әдептіліктің қоғамда қабылданған үлгісі ретінде көрінеді. Жалпыадамзаттық құндылықтар – түрлі халықтың, түрлі діннің, түрлі дәуірдің рухани мақсаттарын жақындастыратын құбылыс.

*Жалпы әлемдік құндылықтар* – түрлі халықтың, түрлі діннің, түрлі дәуірдің рухани мақсаттарын жақындастыратын құбылыс. Сол себепті де ол жалпыадамзаттық деп аталады. ХХ ғасырдың соңында Халықаралық топ алғаш рет дүниежүзілік тарихта адамның құқықтары туралы халықаралық негізге алынатын құжаттар жасады. “Адам құқықтарының жалпыға бірдей Декларациясы”, “Баланың құқықтары туралы конвенция” және т.б., оларда тәрбиенің әдіснамасы мен теориясы, жаңартылған мақсат пен мүдделер қарастырылған. Онда халықтардың рухани құндылықтарын дамытуда жаңа көзқарастарға негізделген халықаралық стандарт болып табылатын жалпыадамзаттық құндылықтар - адамның құқықтары мен бостандығы көрсетілген.

*Салауатты өмір салты*адамның өмір сүру салтын мәдени құндылықтары тұрғысынан қамтиды. Денсаулық негізгі құндылық болып табылады. Салауатты өмір салты мәдени - руханиятты қалыптастыруға бағытталған тәрбие, білім кеңістігін құруда басты құндылық болып табылады.

**14.2.Баланың салауатты өмір салтының негізгі бағыттары**

Салауатты өмір салты келесі негізгі еңбек тәртібі мен демалыс, зиянды әдеттерді жою, қолайлы қозғалыс тәртібі, жеке бастың гигиенасы, шынығу, тиімді тамақтану және т.б. адам үшін құндылықтардың иерархиялық жүйесінің жоғары баспалдағынан орын алатын денсаулық табиғи өмірлік құндылық болып табылатынын қазіргі уақытта денсаулық феномені құнды капитал, болашаққа ұтымды инвестициялау ретінде қаржыландыруда еліміздегі өмір салтын жетілдіру үдерісі болып табылады.

Әр адамның денсаулығы жеке адам құндылығы ғана емес, ол әлеуметтік, қоғамдық құндылық болып табылады. Мықты денсаулықты сақтауға ықыластану – адамның толыққанды өмір сүруінің, жоғары шығармашылық белсенділігінің, еңбекке жарамдылығы мен бақытты болуының қажетті шарты, маңызды әлеуметтік қажеттілігі. Денсаулық – бұл табиғаттың адамға берген үлкен сыйы, оны сатып ала алмайсың, ауыстыра алмайсың оны қорғау, жақсарту және нығайту қажет.

Медициналық энциклопедия «денсаулық адам ағзасының барлық мүшелері мен жүйелерінің сыртқы ортамен теңдестірілген және қандай да бір аурулық өзгерістерінің болмауы», - деп атап көрсетуі де адам ағзасының дамуы, табиғатпен байланыстығына баса назар аударады.

Дүниежүзілік денсаулық сақтау ұйымының негізгі материалдарында денсаулық физикалық, психологиялық және әлеуметтік тұрғыдан бөліп қарастырады.

Расында да, денсаулық өзгеше және маңызды жақтарын қысқа әрі біржақты сипаттауға болмайтын аса күрделі құбылыс. Бұл феноменді анықтау тәсілдерінің көптүрлілігі оның әлеуметтік және қоғамдық құндылығы халықта қалыптасқан «ең бастысы – денсаулық», «денсаулық – бұл барлығы емес, бірақ барлығы денсаулықсыз түк те емес» деген шынайылық тұрғысынан қарастырылады.Философияда құндылық дүниедегі объектілердің ерекшеліктерін адам мен қоғамға, қоғамдық өмір мен табиғаттағы құбылыстардың дұрыс немесе бұрыс мәнін көрсетету (игілік, жақсылық пен жамандық, әсемдік пен көріксіздік) үшін қолданылады.

Сондай-ақ, құндылықты құбылысты қоғамдық сана түрінде (әділеттілік немесе әділетсіздік) сипаттап қана қоймайды, сонымен бірге, оларға баға береді, оларды мақұлдайды немесе айыптайды және олардың жүзеге асуын талап етеді немесе кемшілікті жоюдың өлшемі болып табылады. Жалпыадамзаттық құндылықтардың арасында философтар мен прогресшіл ойшылдар мен педагогтар әрқашан бірінші *орынға адамның құқығын, оның бостандығын және соған сәйкес келетін тәрбие мен білімді бөліп қарастырған.*

Кез-келген халықтың өмірінде жалпыадамзаттық құндылықтардың орнығуы қоғамның тарихи дамуының заңды нәтижелері болып табылады. Адам құқығының адамгершілік мүмкіндігі басқа жалпыадамзаттық құндылықтар сияқты ғасырлар бойы жинақталып, жаңа үлгінің негізінде адамның мінез-құлқын реттеуші ретінде қызмет етеді.

Оқушылардың тұлғалық қасиеттерін қалыптастыруда, оларға адамзат баласының қол жеткен қоғамдық-тарихи тәжірибесімен қатар, қоғамдық-этикалық қалыптар мен ізгілікті-адамгершілікті игеруге болатынын тәжірибеден көруге болады. Жалпыадамзаттық құндылықтар халықтық дәстүрлерде, адамгершілік принциптерде, діни мәдениетте нақты жазылып қойылған және әлеуметтік ойдың озық белгілері, жеке тұлғаның қасиеттері, адамгершілік үлгілері жинақталған күйде, әдептіліктің қоғамда қабылданған үлгісі ретінде көрінеді.

**14.3. Салауатты өмір салтын қалыптастыру бойынша педагогикалық іс –әрекет**

Ғалым-педагогтар осы заманғы педагогиканың алдында басты екі міндет тұр деп көрсетеді. Біріншіден, педагогиканы жалпыәлемдік құндылық (педагогикада адамды жақсы көру және адам бостандығын қамтамасыз ету) деңгейіне көтеруге әрекет жасаған жөн. Екіншіден, барынша жетілген адамзаттық идеалды құру. Осы екі міндетті кіріктіріп адами мұрат жасауда бостандық пен сүйіспеншілік сияқты құндылықтарды да ескеру қажет.

Ғылыми-педагогикалық, психологиялық және медициналық әдебиеттерді талдау нәтижесі денсаулықты бірнеше аспектіде қарастыруға болатындығын көрсетеді: физикалық денсаулық, психикалық денсаулық, адамгершілік денсаулық, әлеуметтік денсаулық және т.б.

Адамның физикалық денсаулығы оның ағзасындағы барлық мүшелердің үйлесімді қызмет атқаруымен, тұрақты қорғаныс жүйесінің жұмысымен, дене және ақыл еңбегімен айналысуға қажетті күш-қуаттың жеткіліктілігімен сипатталатын организмнің табиғи жағдайы ретінде қарастырылады.

Адамның психикалық денсаулығы ойлау сапасы мен деңгейін, зейін, есте сақтау және ерік-жігердің дамығандығымен, кез-келген жағдайда өз бетінше шешім қабылдап және оларды талдап бағалай алуын сипаттайтын адам миының дұрыс қызмет атқара алу қабілеті ретінде қарастырылады.

Адамның адамгершілік денсаулығы оның әлеуметтік өмірінің негізі болып табылатын, ақиқат шындықты іздегенде басымдықтарын дұрыс қоюға көмектесетін, еңбекке, ұлттық және жалпыадамзаттық мәдениетке, рухани байлыққа саналы және құнды қатынасын айқындайтын, қалыпты өмір сүруге қарама-қайшы келетін әдет-ғұрып пен дағдыларды белсенді түрде қабылдамайтын адамгершілік қағидаларымен анықталады.

Эмоционалды денсаулық адам азғасының ішкі күйімен, эмоционалды тұрақтылық дәрежесімен, оның жеке күйзелісі мен айналадағыларға деген сезімталдығымен, басқа адамға қолдау көрсетуге талпынуымен сипатталады. Адамның эмоционалды денсаулығы – бұл өзінің эмоциясын дұрыс түсінуді және моторлы, биохимиялық, вегето-тамырлы, мимика, жест және т.б. сырттан байқалатын эмоцияны басқаруды, өзін қабылдауды қамтамасыз ететін күй.

Адамның әлеуметтік денсаулығы тұлғаның адамзат қауымымен жағымды қарым-қатынас орната білуі, қоғамның басқа мүшелерімен өзара әрекеттесу қабілетін анықтайтын күйі. Тұлғаның түрлі әлеуметтік дағдыларын қалыптастыруға мақсатқа бағытталған тәрбие үрдісі, сонымен бірге, әлеуметтену үрдісінің сан алуан аспектілері әсер етеді. Отбасындағы тәрбие, ата-анамен, достарымен, құрдастарымен, көршілерімен, таныс емес адамдармен қарым-қатынасы және т.б. маңызды рөл атқарады.

Салауатты өмір салты үкіметтің негізгі құжаттарында, Қазақстан Республикасы Тәрбие тұжырымдамасында да негізгі орын алады. 1995 жылы қабылданған тәрбие тұжырымдамасы негізінен салауатты өмір салты ұлттық тәрбиенің құндылықтары және бүгінгі дәстүрлерді негізге ала отырып қарастырылады.

Қазақстан Республикасы Білім және Ғылым Министрлігінің 2009 жылы қабылданған «Қазақстан Республикасы үздіксіз білім беру жүйесіндегі тәрбие Тұжырымдамасы» тәрбиенің он екі бағытының негізгісі «Дене тәрбиесі мен салауатты өмір салтын және денсаулық қорғаушы орта қалыптастыру» деп атап көрсетеді. Салауатты өмір салты «жастардың бойына психикалық тұрақтылықты және тиімді кәсіби қызмет қажеттілігін қамтамасыз ететін салауатты өмір салтын дарыту мен жеке тұлғалық сапаны қалыптастыру мақсатын қояды. Оны іске асыруға алдын алушылық білімі кіреді. Салауатты өмір салтын қалыптастыру адам ағзасының мүмкіндіктерін, оның қызметінің ерекшеліктерін болжау, адамның физикалық, психикалық және рухани саулығының өзара байланысы, сондай-ақ, тәрбиеленушілерді сан алуан спорт түрлеріне тікелей қатыстыру жолымен ағартушылық және ақпараттық түсіндіруші жұмыс барысында жүзеге асырылады».

«Дене тәрбиесі мен салауатты өмір салтын және денсаулық қорғаушы орта қалыптастыру» адамның өмір сүру салтын мәдени құндылықтары тұрғысынан қамтиды. Адам, адамның денсаулығы негізгі құндылық болып табылады.

Қазақстан Республикасы Білім және Ғылым Министрлігі ұсынған «Тәрбие негіздері» тұжырымдамада да көрсетілген негізгі бағыт «Дене тәрбиесі, салауатты өмір салты». Дене тәрбиесі және салауатты өмір салтын қалыптастыруадамға салауатты өмір салтын, жеке тұлғалық қасиеттер қалыптастыра бастауда психикалық тұрақтылықты және тиімді кәсіби қызметте қажеттерді қамтамасыз ететін мақсат қояды. Оның құрамдас бөлігіне профилактикалық білім беру кіреді. Салауатты өмір салтын қалыптастыру адам ағзасының мүмкіндіктері, оның қызметінің ерекшеліктері, адамның дене, психикалық және рухани денсаулығының өзара байланысы туралы түсінік беретін ағарту жұмысында ғана емес, сол сияқты тәрбиеленушілерді түрлі спорт түрлеріне тікелей баулу арқылы да жүзеге асырылуы тиіс.

Бұл бағыттың мақсаты:салауатты өмір салты, дене дамуы және психологиялық денсаулық сақтау дағдыларын ойдағыдай қалыптастыру, денсаулыққа зиян келтіретін факторларды анықтау біліктілігі үшін кеңістік орнату.

Бағалау критерийлері (қарым-қатынасы арқылы): денсаулық жағдайының скринингіне; әлеуметтік мақсаттар мен рухани қажеттіліктерге; теріс ықпалдарға қарсы тұрудың тиімді тәсілдерін меңгеруге; табиғи қабілеттерді орынды пайдалануға; денсаулық сақтауға және нығайтуға, қауіпсіз және жауапты мінез- құлыққа; өмірдегі жаңа жағдайларға сабырлылығы; қауіпсіздік пен өмір сүру әрекетін қамтамасыз етуге; денсаулық сақтау ортасын құруға; жаңа ортаға бейімделуге ықыласын және даярлығын көрсетуі.

Іске асыру механизмдеріне сабақтар, оқу пәндері, қосымша білім беру, волонтерлық қозғалыстар; дене тәрбиесі және салауатты өмір салты сабақтары, спорттық секциялар мен үйірмелер, ақпараттық-ағарту курстары, экологиялық форумдар, ғылыми жобалар, туған өлкеге жасаған экспедициялар, туристік жорықтар, сенбіліктер, репродуктивті денсаулық, нашақорлық, маскүнемдік, темекі тарту және АҚТҚ алдын алу жөніндегі семинар-тренингтер; денсаулық фестивальдері, спартакиадалар, қауіпсіздік бағдарлары; ақпараттық-диагностикалық материалдарды дайындау және тарату; «сенім қызметтерін» ұйымдастыру; мектепті, ауданды, қаланы көгалдандыру және абаттандыру, жасыл желек отырғызу, «Жасыл ел» қозғалысына қатысу және т.б.арқылы жүзеге асырылады.

Еліміздегі халқымыздың денсаулығы мен салауатты өмір салты мәдени - руханиатты қалыптастыруға бағытталған тәрбие, білім кеңістігін құруда басты құндылық болып табылады.

**Семинар тақырыбы.** Оқушылардың салауатты өмір салтын қалыптастыру бойынша педагогикалық іс-әрекеттерінің бағыттары.

**Мазмұны.**Салауатты өмір салтын қалыптастыру бойынша педагогикалық іс-әрекеттің бағыттары: білім беру үдерісінде балалар мен ересектердің бірлескен іс-әрекеті мен қатынасы арқылы қолайлы сыртқы орта жағдайын – микроәлеуметтік ортаны құру (ізгілікті қатынас, қолайлы психологиялық климат, белсенді шығармашылық жағдай); өзін-өзі тану, рефлексия, мақсаттылық арқылы оқушылардың өзін-өзі дамытуы мен өзін-өзі тәрбиелеуі үшін ішкі жағдайларын (мақсатын, қажеттіліктерін, қабілеттерін) қамтамасыз ету.

**Өзін-өзі бақылауға арналған сұрақтар**

1. «Құндылық», «құндылық қатынас», «салауатты өмір салты» ұғымдары.
2. Денсаулық пен салауатты өмір салтына құндылық қатынасын қалыптастырудың әлеуметтік-экономикалық шарттарын атаңыз.
3. Баланың салауатты өмір салтының негізгі бағыттарына талдау жасаңыз.
4. Оқушының салауатты өмір сүру стилінің негізгі компоненттеріне тоқталыңыз.

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Жеке бастың гигиенасы, дағдылы тамақтану, травматизмнің болмауы, салауатты дағдылар, дене белсенділігі.
2. Салауатты өмір салтын қалыптастыру бойынша педагогикалық іс-әрекеттің бағыттары
3. Білім беру үдерісінде балалар мен ересектердің бірлескен іс-әрекеті мен қатынасы арқылы қолайлы сыртқы орта жағдайын – микроәлеуметтік ортаны құру (ізгілікті қатынас, қолайлы психологиялық климат, белсенді шығармашылық жағдай).
4. Өзін-өзі тану, рефлексия, мақсаттылық арқылы оқушылардың өзін-өзі дамытуы мен өзін-өзі тәрбиелеуі үшін ішкі жағдайларын (мақсатын, қажеттіліктерін, қабілеттерін) қамтамасыз етуге талдау жасаңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Оқушыларда салауатты өмір салтын қалыптастырудың әлеуметтік-педагогикалық технологиясы.
2. Еңбек күн тәртібі мен демалысты ұйымдастыру әдістемесі.
3. Ішімдікке қарсы үгіт жүргізу және нашақорлықтың алдын алу әдістемесі.
4. Кикілжіңнің алдын алу және оларды жеңудің психологиялық-педагогикалық әдістемесі.

**Өзіндік жұмысқа арналған әдебиеттер**

1. Қазақстан Республикасының Президенті Н.Ә.Назарбаевтың «Қазақстан жолы -2050: бір мақсат, бір мүдде, бір болашақ» жолдауы. Алматы. 2014. -40 бет
2. Қазақстан Республикасы Н.Ә.Назарбаевтың «Интеллектуалды ұлт-2020» ұлттық бағдарламасы. /Айқын. 2008.
3. «Қазақстан - 2050» стратегиясы – қалыптасқан мемлекеттің жаңа саяси бағыты. Қазақстан Республикасының Президенті Н.Ә.Назарбаевтың Қазақстан халқына жолдауы. //Ақиқат. №1, 2013. – 5 - 27 бб.
4. Қазақстан Республикасының денсаулық сақтау саласын дамытудың 2011 - 2015 жылдарға арналған «Саламатты Қазақстан» мемлекеттiк бағдарламасы.
5. Мәңгілік ел. Оқулық. - Алматы. Абай атындағы ҚазҰПУ. «Ұлағат», 2015.
6. Қазақстан Республикасы үздіксіз білім беру жүйесінде тәрбиенің кешенді бағдарламасы. – Астана, 2000. -40 б.
7. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.

**XV бөлім. ОҚУШЫЛАРМЕН ЖҮРГІЗІЛЕТІН КӘСІПТІК БАҒДАР БЕРУ ЖҰМЫСТАРЫНЫҢ ӘДІСТЕМЕСІ**

**Жоспар:**

**15.1. Оқушылармен жүргізілетін кәсіптік бағдар беру жұмысы.**

**15.2. Оқушы жастарға кәсіби бағдар беру жүйесінің құрылымы.**

**15.3. Кәсіптік бағдар беру жұмыстарының тәрбиелік сипаты.**

***Негізгі түсініктер:*** кәсіптік бағдар, кәсіптік бағдар беру жұмыстары,мамандықты таңдау, тәрбиелік сипат, кәсіптік бағдар берудің бағыттары, формалары, өлшемдері, кәсіптік бағдар берудің тиімділігі, белсенділік әдістемесі.

**15.1. Оқушылармен жүргізілетін кәсіптік бағдар беру жұмысы**

Қазақстан Республикасы Конституциясында «Әркімнің еңбек ету бостандығына, қызмет пен кәсіп түрін еркін таңдауға құқығы бар», - деп атап көрсеткендей болашақ маманның кәсіби құзіретті болып шығуы қоғамның негізгі сұранысы болып табылады.

Мектептегі кәсіптік бағдар беру дегеніміз — мектеп директоры, мектептің оқу және тәрбие жұмысы бойынша дирек-тордың орынбасарлары, сынып жетекшісі, пән мұғалімдері, әлеуметтік педагог, психолог, қосымша білім беру қызметкерлерімен бірлесе отырып, оқушылардың бойындағы темперамент, мінез - құлқындағы, іс - әрекетіндегі, қарым – қатынасындағы қасиеттер мен қабілеттерін, ішкі жан дүниесінің сұранысын негізге ала отырып болашақ мамандық таңдауға ықпал ету, көмектесу.

Оқушыларға кәсіптік бағдар беру ХХ ғасырдың 60 жылдарынан бастау алады. Оқушыларға кәсіптік бағдар беру теориясы мен әдістемесі А.Е.Голаншток, Е.А.Климов, П.П.Костенков, А.Д.Сазонов, В.Ф.Сахаров, С.Н.Чистякова т.б. еңбектерінде жан - жақты зерттелген.

Кәсіптік бағдар беру оқушыларға болашақ мамандығын анықтауға көмек беретін әлеуметтік-экономикалық, психологиялық-педагогикалық, медициналық-биологиялық, өндірістік-техникалық жүйелерді негіздеп түсіндіру негізгі орын алады. Дұрыс таңдалған мамандықтың оқушының қызығушылығы мен қабілетіне сәйкес келуі, болашақта оған қуаныш пен қанағат сезімін сыйлайды. Заман ағымына қарай, қоғамда түрлі мамандыққа сұраныс өзгеріп отырады, солай болған жағдайда да, оқушылардың өз қажеттіліктері мен қабілеттеріне сай, мамандық таңдауға дер кезінде ақпараттық көмек беру керек.

**15.2. Оқушы жастарға кәсіби бағдар беру жүйесінің құрылымы**

Оқушы жастарға *кәсіби бағдар беру жүйесі мынадай құрылымнан* тұрады: кәсіби ағартушылық, кәсіби диагностика, кәсіби консультация, кәсіби таңдау, кәсіби бейімділік.

*Кәсіби ағартушылық жұмыс* оқушыларға қоғамда қалыптасқан мамандықтар жүйесімен таныстыра отырып, олардың әлеуметтік-экономикалық ерекшеліктері туралы талаптармен таныстырылуы тиіс. Мектеп пен ата-аналар бірлесе келе, оқушылардың дұрыс мамандық таңдауына белсенді түрде түрткі тудырып, мамандық таңдауға жан-жақты көмек беруі қажет.

***Кәсіби диагностикалық жұмыс*** арнайы мамандардың олардың мінез құлқын зерделей отырып, жастардың таңдаған кәсібіне жарамдылығын белгілі әдістер арқылы тексеруі көзделеді. Жоғары жүйке жүйесінің ерекшеліктері, денсаулығы, қызығушылығы, мотиві, құндылық бағдары, мамандық таңдаудағы басты ұстанымы ескеріледі.

***Кәсіби кеңес***арнайы мамандардың (психолог, педагог, дәрігер, сала мамандары) кеңес беруі, таңдаған кәсібіне қойылатын талаптармен, жеке басынан талап етілетін ерекшеліктермен таныстыру.

***Кәсіби таңдау***жеке тұлғаның еркімен өзіне қажетті мамандықты таңдауы. Жоғары оқу орындары мен арнайы оқу орындарының оқуға түсушілерге қоятын талаптарына сай болуы.

***Кәсіби бейімділік***мектеп түлегінің кәсіби қызметке араласуына, өндіріс жүйесіне, еңбек ұжымына, жұмыс жағдайына, мамандықтың ерекшеліктеріне бейімділігі. Адамның бейімділік сапасы мамандықтың дұрыс таңдалғанын көрсетеді.

**15.3. Кәсіптік бағдар беру жұмыстарының тәрбиелік сипаты**

Кәсіптік бағдар жұмысында тұлғаға бағдарланған тәрбие технологиясы негізгі орын алады. Егер мектепте тұлғаның оқушылардың жас ерекшеліктеріне сай, кәсіби таңдауы дұрыс қалыптасса, оның өмір жолын айқындаудың негізі қалыптасты деп тұжырымдауға болады. Мектептің әр сатысында қарай жүргізілетін кәсіби бағдар беру еліміздің түрлі саладағы жетістіктерінен оқушыларды хабардар етіп, өмірдегі өз жолын табуға көмектеседі.

Бұл жерде тәрбиенің ұстанымдары: теория мен практиканың, ғылым мен білімнің, адам мен табиғаттың, еңбекке деген сүйіспеншілік, өзін-өзі дамыту, жетілдіру негізінде дамиды.

Мектептегі кәсіптік бағдар бойынша сынып жетекшілері мен педагогтардың *негізгі функциялары:*

- оқушы қызығулары, икемділіктерін, мінезін, тұлғаның моральдық сапасын және бағытын айқындау;

- кәсібилік туралы туралы әңгімелесу, белгілі бір кәсіпке (мамандыққа) бағытын анықтау;

- оқушының кәсіптік қызығулары және икемділіктерін тексеру;

- кәсіптік және жоғары оқу орындары туралы мәліметтермен, мамандықтармен таныстыру;

- әрбір кәсіптің қажеттілігі туралы түсініктемелер жүргізу;

- республика мен аймақтағы еңбек сіңірген адамдарымен таныстыру;

- белгілі бір кәсіп және мамандық қоятын білім, іскерлік, дағдыны сипаттау;

- жаңа техника мен технологияға байланысты кәсіптің сипатының өзгерулерімен таныстыру.

Кәсіптік бағдарды іске асыра отырып, кәсіптік бағдар мектептің барлық оқу және тәрбие бағдарламасында мектептегі және мектептен тыс жұмыстарда басты орын алуы қажет. Бастауыш сыныптардан баланы мектепте тәрбиелеу және дамытудан оқудың алғашқы жылдарынан бастап жүргізу, оқу-тәрбие процесінде мамандық таңдау мотивтерін қалыптастыруға және дамытуға аса көңіл бөлу қажет.

Кәсіптік бағдар беру - көп салалы әрі қиын үрдіс. Мектепті бітірген жастардың алдында қаншама кәсіптің ішінен өзіне қажетті біреуін таңдау міндеті тұр. Оқушылардың мамандық әлемінде адаспауы үшін оларға бағыт бағдар беру керек.

*Оқушыларғакәсіби бағдар берудің негізгі формалары:* оқу лекциялары, саяхаттар, пәндік сабақтар және техникалық үйірмелер, кәсіптік бағдар әдебиеттері, кино және сахналық қойылымдар, курстар, оқу өндірістік практикасы, конференциялар, олимпиадалар, тақырыптық кештер, диспуттар, әртүрлі маман иелерімен, оқушылардың ата-анасымен мектеп түлектерімен кездесулер, қоғамдық пайдалы еңбек, әр түрлі жиындар, кәсіптік бағдар кабинеті немесе кітапханаларда орналасқан кәсіп таңдау бұрышы.

Кәсіптік бағдар әдістері оқушыны зерттеу мақсатында педагогикалық бақылауды, іс - әрекет қорытындысын оның анкеталық, интервью алу, әңгімелесу, социометрия, психо-педагогикалық эксперименттер, психологиялық тестілерді қолданылады.

Мектептегі оқу тәрбие жұмысының негізі кәсіптік бағдар беру жұмысын жүргізу арқылы тұлғаның қандай мамандыққа бейім екенін айқындау үшін диагностика әдісін жүргізу ең тиімді әдістердің бірі болып табылады. Әр оқушыны бақылау әдісі арқылы оның бойындағы темпераментке, іс әрекетіндегі, қарым-қатынасындағы қасиеттер мен қабілеттін, ішкі жан дүниесінің сұранысын нақтылау үшін және арнайы мамандар арқылы медициналық диагностика әдісі жүргізіледі. Сынып жетекшісі пән мұғалімдерімен, мектептің тәрбие жұмысыбойынша директордың орынбасары, әлеуметтік педагог, психологтармен бірлесе отырып, сауалнамалар жүргізу арқылы, яғни қандай мамандықтар сізді қызықтырады, болашақта қандай маман болар едіңіз, еліміздің әлемдік білім көшіне еркін араласу үшін қандай мамандықтар қажет деп ойлайсыз, елімізді өркендету үшін қазіргі таңда қандай мамандықтарды жетілдіру қажет деп тұлғаның бейімділігін айқындай алады. Диагностикалық әдісті қолдану арқылы оқушының мамандық таңдауда қателіктерін алдын-ала болжау, болдырмауға мүмкіндік туады.

Мектептерде оқушыға кәсіптік бағдар беру жұмысында әдістемелік жүйе толығымен қамтылады. Бірінші, пән сабақтарының мүмкіндіктері, мұғалімнің педагогикалық шеберлігі, құзыреттілігі, екінші, тәрбие және сынып сағаттары, мектептегі жүргізілетін оқу тәрбие шаралары ерекше орын алады. Мектептерде кәсіптік бағдар беруге байланысты мектепшілік кәсіби бағдар беру жоспары, сыныпта кәсіби бағдар беру бағдарламасы, кітапханаларда кәсіби бағдар беруге байланысты бұрыш, көрмелер ұйымдастырылады және білім беру мекемелермен тікелей байланыста жұмыс бағыттарын айқындайтын іс-шаралар жоспары дайындалады.

Арнай кәсіби білім беретін оқу орындарына бару, олардың келіп мектептердегі ашық есік күніне қатысуы, оқушылардың білім беру мекемелеріндегі ашық есік күндеріне қатысу іс-шаралары оқушының болашақ кәсіп таңдауына маңызы зор. Сынып жетекшісі, пән мұғалімдерімен, білім беру мекемелері қызметкерлерімен, оқу орындарымен, көптеген өндіріс орындарымен кездесу, кәсіби кеңес алу, кәсіптік бағдар беру формалары арқылы әңгімелесу, диспуттар өткізу, дөнгелек үстелдерге қатысу оқушының болашақ мамандық таңдауына игі ықпал етеді.

Сонымен қатар, оқушының болашақ кәсібін таңдарда отбасында ата-ана, ата-әже, туыстарының, мамандық таңдауда әулеттің кәсіби династиялық жалғастығы да әсер етеді.

Жаһандану заманында оқушыға кәсіптік бағдар беруде ақпараттық жүйенің алар орны ерекше. Ақпараттық жүйедегі орта кәсіптік және жоғары оқу орындары туралы мәліметтер де болашақ кәсіп таңдауға ықпалы зор. Интернет жүйесінде кез-келген оқу орындары туралы мәліметтер оқу орнының тарихы, ондағы мамандықтар, сол мамандықтарға білім беретін профессор - оқытушылар құрамы, мамандықтардың керекті құрал жабдықтармен қамтамасыз етілуі, тұлғаны әлеуметтендіруге байланысты іс- шаралар, оқу орнының әлемдік білім мекемелерімен байланыс т.б. жан - жақты ақпараттандырылған. Мектептегі кәсіптік бағдар беру тұлғаның мінез- құлқындағы, іс - әрекетіндегі, қарым - қатынасындағы қасиеттер мен қабілет-терін, ішкі жан дүниесінің сұранысын негізге ала отырып болашақ мамандық таңдауға ықпал ету, көмектесу арқылы тәуелсіз елімізді құзіретті кәсіби мамандармен қамтамасыз етуге ықпал ететін негізгі жұмыс болып табылады.

**Семинар тақырыбы.** Мектептегі кәсіптік бағдар беру жұмыстары: мазмұны және белсенді әдістемелері.

**Мазмұны:** Кәсіптік бағдар беру жұмыстарының мазмұны мен бағыттары. Кәсіптік бағдар берудің тиімділік өлшемдері. Оқушылармен жүргізілетін кәсіптік бағдар беру жұмыстарының белсенділік әдістемесі:ойындар, пікірталас, жағдаяттарды талқылау, психологиялық тест әдістері және т.б.

**Өзін-өзі бақылауға арналған сұрақтар**

1. Кәсіптік бағдар беру дегеніміз не?
2. Кәсіптік бағдар беру жұмысының құрылымын атаңдар.
3. Мектептегі кәсіптік бағдар бойынша педагогтардың негізгі функциялары
4. Кәсіптік бағдар беру жұмыстарының формалары.
5. Кәсіби ағартушылық жұмыс дегенімізді қалай түсінесіз?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Қазақстан Республикасының әлеуметтік-экономикалық дамуына байланысты оқушыларға кәсіби бағдар беру жұмыстарының бағытын анықтаңыз.

2. Кәсіптік бағдар беру жұмыстарының мәнді сипаттамасы (мақсаты, міндеттері, мазмұны).

3. Кәсіптік бағдар беру – директордың тәрбие жұмысы жөніндегі орынбасарының, сынып жетекшісінің, мектеп психологының, пән мұғалімдерінің бірлескен іс-әрекетіне сипаттама беріңіз.

4.Оқушылармен жүргізілетін кәсіптік бағдар беру жұмыстарының белсенділік әдістемесі: ойындар, пікірталас, жағдаяттарды талқылау және т.б. талдау жасаңыз.

5.Оқушылардың мамандық таңдауға даярлауда сауалнамалар жүргізу арқылы олардың бейімділігін айқындау.

6. Республикада табысқа жеткен жеке кәсіпкерлердің еңбектеріне талдау жасау.

7.Кәсіптік бағдар жүйесі мектептегі білім берудің 12 жылдыққа көшу үдерісіндегі құжаттарда қамтылуы.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Кәсіптік бағдар – оқушылардың мамандықты саналы таңдауға іс-әрекеті.

2. 12 жылдық мектептегі кәсіптік бағдар беру жұмыстарының ерекшеліктері.

3. Кәсіптік бағдар берудің тиімділік өлшемдері.

4. Кәсіптік бағдар беру жұмыстарының тәрбиелік сипаты.

5. Мектептегі кәсіптік бағдар беру жұмыстарының негізгі бағыттары.

**Өзіндік жұмысқа арналған әдебиеттер**

1. Сластенин В.А., Исаев И.Ф., Шиянов Е.Н. Педагогика. /Под ред. В.А.Сластенина. 2-ое издание, стереотипное. – М.: “Академия”, 2002.
2. Подласый А. Педагогика. М.: 1998. - 325 с.
3. Иманбаева С.Т., Майғаранова Ш. Тәрбие жұмысының теориясы мен әдістемесі. – Алматы: «ОНОН» баспасы. 2017. – 336 б.
4. Гликман И.З. Теория и методика воспитания. – М.: ”Владос Пресс”, 2002.

**XVI бөлім.ОҚУШЫЛАРДЫҢ АТА-АНАЛАРЫМЕН ПЕДАГОГИКАЛЫҚ ӘРЕКЕТТЕСТІК ТЕХНОЛОГИЯСЫ**

**16.1. Отбасы - сынып оқушыларын тәрбиелеу және дамыту ортасын құраушы.**

**16.2. Отбасы тәрбиесінің мақсаты, міндеттері, мазмұны, құралы, формасы.**

**16.3. Отбасы параметрлерін зерттеу алгоритмі.**

**16.1. Отбасы - сынып оқушыларын тәрбиелеу және дамыту ортасын құраушы**

Отбасы - жанұялық бірлігі, қоғамның құрамындағы институт, баланың туған сәттен бастап әлеуметтену қызметін атқаруына ықпал етеді. Р.Н.Нұрғалиевтің философиялық сөздігінде: «Отбасы-әлеуметтік қауымдастықтың түрі, ерлі-зайыпты одаққа және туыстық байланыстарға, яғни ері мен әйелінің, ата-аналар мен балалардың, аға-інілер мен апа-қарындастардың және бірге туып, ортақ шаруашылық жүргізетін туыстардың арасындағы сан алуан қатынастарға негізделген жеке тұрмысы»,- деп атап көрсетеді.

Отбасы қоғам және жеке тұлғаны қалыптастыру үшін маңызды қызмет атқарады.

**Отбасының *қоғамға қатысты қызметі*:**

* өмірге ұрпақ әкеліп, халық санын арттыру;
* тәрбиелік қызметі – білім, білік, дағды, адамгершілік құндылықтарды арттыру, яғни рухани құндылықтар жасау;
* отбасының өндірістік-шаруашылық қажеттігін өтеуі;
* отбасындағы бос уақытты өткізу - отбасы мүшелерімен қарым-қатынас құру.

**Отбасының *жеке адамға қатысты қызметі****:*

* ерлі-зайыптылық. Олар біріне – бірі серік болып, біріне-бірі моральдық тірек көрсетеді;
* ата-аналық. Өмірге үйлесім әкеліп, ата-аналарының үмітін ақтау, оларға қамқор болу;
* тұрмыстағы отбасының психологиялық ахуалының үйлесімі.

Қазіргі отбасының ерекшеліктері мен даму бағыттарына ескерудің бала тәрбиесі үшін маңызы зор.

*Қазіргі отбасының ерекшеліктері:*

Ауыл мен қала отбасыларының ерекшеліктері. Ауыл балалары үнемі ауылдастарының көз алдында болып, олардың қатаң бақылауын сезінеді. Бір жағынан, оқушы бақылау аясында болса, екінші жағынан, психологиялық тәуелділікті сезінеді. Қалада ондай бақылау жоқ, үлкендер бір үйде тұратын балаларды да біле бермейді.

Ата-ананың білімі неғұрлым жоғары болған сайын оның балалары мектепте жақсы оқиды. Қазіргі ата-аналардың көпшілігінің орта білімдері бар. Олар өндірістік-шаруашылық орындарда жұмыс атқаруына байланысты бала тәрбиесімен көбіне ата мен әжелері айналысады. Сондықтан тәрбиеші отбасындағы тәрбие мәселесінің қыр-сырын білуі тиіс. Бұл жағдайда тәрбиеге екі түрлі көзқарас орын алады.

Халықтың әл-ауқат деңгейі әр түрлі болғандықтан ата-аналар мен балалар арасындағы қатынас та әр түрлі болады. Біреулер мейілінше өбектеп, тәрбие мәселесін қолдан шығарып алуы мүмкін. Ондай отбасындағы балалар дайынға ие болғысы келіп, енжар, жалқау болып тәрбиеленеді.

Жас отбасының бөлек шаңырақ көтеруі, олардың жауапкершілігін арттырумен қатар, үлкендердің бала тәрбиелеу тәжірибесіне құлақ салып, түсіністікпен бала тәрбиелеуге көмектеседі. Жас отбасыларының тұрмысының материалдық жағынан дұрыс жолға қойылмауы, бала тәрбиесіне қиындықтар келтіреді.

Отбасындағы балалар санының азаюы, қазір қалаға да, ауылға да тән. Оның түрлі обьективті себептері бар. Осыған орай, аз балалы отбасындағы баланы тәрбиелеу мәселесі зерттеуді қажет етеді.

Ерлі-зайыптылардың отбасының ыдырауы, бірінші жылы өмірге дайын болмауы салдарынан болады.

Бір балалы отбасылардың көбеюі. Мұндағы басты мәселе баланың өзінен үлкен және кіші балалармен, ұжыммен қарым-қатынас орнату тәжірибесінің жоқтығы және отбасы назарының тек бір бала төңірегінде шоғырлануынан болатын кемшіліктердің көбеюі.

**16.2. Отбасы тәрбиесінің мақсаты, міндеттері, мазмұны, құралы, формасы**

Отбасы тәрбиесінің мақсаты болашақ азаматтарды ізгілікке, өмірде өз орнын таба білуге, алдында кездесетін кедергілерді жеңе білуге, белсенді, өз ой-пікірін дәлелдей алатын, жетістікке жетуге және келешекте мықты отбасын құруға бағдарланған тұлға тәрбиелеу көзделеді.

Мектептегі тәрбиеден отбасы тәрбиесінің өзіндік ерекшеліктері бар. Отбасындағы тәрбиеде баланың жеке басына тән қасиеттерді дамытудың маңызы зор. Отбасы тәрбиесіне ата-ана, отбасы мүшелері қатысады.

Отбасы тәрбиесінің *міндеттері:*

*-*баланың өзін-өзі тануын дамыту, өсіп жетілу, айналасымен, өзгелермен үйлесімді қарым-қатынас құруға үйрету, мәдени қарым-қатынас құру, мықты отбасын қалыптастыру туралы отбасы құндылықтарын санасына сіңіру;

*-* отбасы мүшелерінің тіл табысып түсінісуін қалыптастыру, бірін – бірі тыңдап, ата – ананы, туған – туыстарын, жасы үлкендерді сыйлап құрмет тұтуға үйрету;

- адамгершілік және эстетикалық, еңбексүйгіштік жағынан қалыптастыру, өзіне – өзі қызмет ету дағдыларына үйрету;

- денсаулығын нығайту, ақыл-ой, шығармашылық қабілеттерін жетілдіру.

Отбасы тәрбиесінің *мазмұны:* жас баланы қоғам талаптарына қарай тәрбиелеу, жеке басының мүмкіндіктерін жетілдіру, ақыл-ой, сана-сезімін қалыптастыру, ұлттық салт-дәстүрлер арқылы мәдениетке тәрбиелеу, әлеуметтік ортамен қарым-қатынас құру, түрлі жағдайларда дұрыс шешім қабылдай білу, белсенділікке, еңбекқорлыққа, мәдениеттілікке тәрбиелеу. Отбасы құндылықтарын, мейірімділік, рахымдылық, қамқорлық қасиеттерін бала бойына сіңіру, отбасы мүшелерінің қаражатының күнделікті тұрмыста қалай пайдаланылатынын түсініп, келешекте ата-анасына, отбасы мүшелеріне көмек көрсетуге даяр болу, отбасындағы ізгілік қатынастарын дамыту.

Отбасындағы тәрбие формасы екі түрлі болады: *ұжымдық және жеке тұлғалық қасиеттерді тәрбиелеу.* Ұжымдық тәрбиеге отбасы мүшелерінің қатысуымен атқарылатын іс-шаралар, ал жеке тұлғалық қасиеттерін тәрбиелеуге балалардың жеке жауапкершілігімен орындалатын істері жатады.

Отбасында қолданылатын *тәрбие құралдары* орасан зор. Ата-ананың, үлкен-кішілердің, тарихи тұлғалардың, айналасындағылардың өнеге-үлгісі, көркем сөз туындылары, музыка, бейнелеу өнері, табиғат, қоғамдық өмірдегі, спорттағы шығармашылық жетістіктер, т.б.

**16.3.Отбасы параметрлерін зерттеу алгоритмі**

**1. *Отбасы құрамын анықтау:***

* құрамы толық, толық емес, бір балалы, көп балалы, ата-анасы ажырасқан отбасылар;
* тұрмысы мен тұратын үй жағдайы, қаражатпен қамтамасыз етілуі; отбасының тәрбиелік ықпалы: күшті, тұрақсыз, нашар, теріс.

***2. Отбасындағы қарым-қатынас сипаты:***

* отбасы мүшелерінің қарым-қатынасы үйлесімді, тіл табысатын, тұрақсыз, сырт көзге дұрыс көрінгенімен де қайшылыққа толы, моральдық қыры төмен;
* отбасы мен бала арасындағы қатынас - көз жұмушылық, қамқорлық таныту, тең қатынас құру, тұйық қатынас құру, немқұрайды қатынас орнату, балаға шеттен тыс өбектеу, өз жауапкершілігіне жүктелген қатынас, өз еркіне берілу, бақылаусыз қалдыру;
* баланың отбасындағы ұстанымы (педагогикалық тұрғыдан дұрыс, отбасы мүшелері тегіс баланың жеке басын жоғары қояды, екі адамның арасындағы дау-жанжал арқылы баланы өз жағына тарту, өз бетімен жүруі, оған ешкім назар аудармауы, беделді отбасы мүшесінен қорқу, өзіне сенімсіз, ата-анасымен ашық сөйлескісі келмейді.

**3*. Отбасындағы баланың өзін-өзі сезінуі:***

«Мен отбасына керекпін, олар мені жақсы көреді, мен де оларды жақсы көремін».

*«*Мен отбасына керекпін, олар мені жақсы көреді, мен үшін өмір сүреді».

«Мен керекпін, бірақ мені ешкім жақсы көрмейді, ал мен олармен барлық жан-тәніммен жақындасқым келеді».

«Мен оларға керек емеспін, олар мені жақсы көрмейді, сондықтан мені де мазаламаңдар».

Алдыңғы екеуі, баланың дамуы үшін өте маңызды.

*4. Баланың ата-анасына қатынасы:*

Отбасылық қарым-қатынас маңызды; ата-аналары беделді; балаға немқұрайды қарайды; баланың көңілінде үлкен күйзеліс бар; отбасы мүшесінің біреуіне жақын болғысы келеді.

Ата-аналар мен жасөспірімдердің арасындағы қайшылықтарды жеңу үшін ата-аналармен педагогикалық жұмыстар жүргізудің маңызы зор. Ол жұмыс бірнеше кезеңдерден тұрады.

*Ата-аналарға педагогикалық тәрбие беру кезеңдері:*

***Диагностикалық*** – отбасында шешілмеген күрделі мәселелерді, ата-ананың құндылық бағдарын және мәдени деңгейін анықтау.

***Консультация жүргізу***– мектепте ата-аналардың түрлі сұрақтарына жауап беру түрлерін ұйымдастыру.

***Ата-аналардың тілегі*** *бойынша* белгілі бір оқыту формалары мен әдістерін ұйымдастыру.

***Мониторинг кезеңі*.**Ата-аналардың тілегінің қаншалықты жүзеге асқанын, жүргізілген педагогикалық жұмыстардың ата-анаға пайда келтіргенін бақылау және жетілдіру.

***1. Отбасын әлеуметтік-педагогикалық тұрғыдан ағарту кезеңі.***

- ата-ананың баламен қарым-қатынасын реттеу үшін оларды балалармен бірге үйірмелік, спорттық т.б. жұмыстарға қамту.

- ата-ананың баламен қарым-қатынасын дамыту үшін баламен отбасында мәдени қарым-қатынас орнату жайлы әңгіме өткізу;

- ата-ана мен балалардың бірімен-бірінің сыйластығын арттыру мәдениетін қалыптастыру.

***2. Бала, ата-ана және мектептің өзара құқықтық әрекеттестігі:***

- бала мен үлкендердің өз құқықтарын білуін қамтамасыз ету;

- «Мектеп өмірінің кодексін» жасап, оны талқылауға ата-аналарды кеңінен араластыру.

Осы бағдарламаны жүргізу үшін сынып жетекшісі ата-аналармен түрлі сабақ формаларын: әңгіме, дәріс, іскерлік ойындар өткізеді. Мектепте педагогтар арасынан өз бастамаларымен арнайы топ құрып, бұл жұмысты қызықты етіп өткізуге болады. Алдыңғы қатарлы тәжірибені талдау барысында, оны жетілдіріп, барлық педагогтардың ортақ тәжірибесіне айналдырған абзал.

Отбасында ата-аналар мен бала арасындағы қайшылықтарды болдырмау мақсатында мектеп пен отбасындағы қарым-қатынас пен ынтымақтастықты арттыру көзделеді. Ата-аналармен педагогикалық сабақ жүргізу барысында олармен ынтымақтастықты арттыру үшін сауалнама жүргізіп, алдағы жұмыстардың бағытын анықтауға болады.

***3. Ата-аналар жиналысын өткізу тақырыптары:***

«Сіздің балаңыздың туған күні», «Біз айтатын өнегелі сөздер», «Біз балаларды туған елін сүюге үйретеміз бе?», «Осы заманға адамның өміріндегі күрделі және өткір мәселелер», «Қазіргі заман адамдарының өмірлік құндылықтары», «Өмірдің адамгершілік заңы», «Адам - өз өмірі жайлы», «Экологиялық зардаптар» т.б.

***4. Отбасын түрлі ұйымдар мен арнайы мамандармен байланыстыру:***

* үкімет құрылымдарымен байланыстыру: денсаулық сақтау, халықты әлеуметтік қорғау, еңбекке орналастыру орталығы, спорт және мәдениет комитеті, тәртіп бұзушылықтың алдын алу бөлімі, кәмелетке толмаған балалар инспекциясы;
* отбасына көмектесетін орындар: қиын балаларды қалпына келтіру орталықтары, балалар үйі, баспана үйі, психологиялық-медициналық қызмет, отбасымен жұмыс атқаратын орталық, наркологиялық, психоневрологиялық диспансер, т.б.;
* басқа саланың мамандарымен кездестіру: дәрігер, қосымша білім беру жүйесінің педагогтары, т.б.

***5. Түрлі отбасылармен әлеуметтік-педагогикалық жұ-мыс****:* ата-ананың қарауынсыз қалған балаларды анықтау; олардың тұрмыс жағдайын және тәрбиесіне назар аудару; оларды тәрбиеге алған адамдарға көмек көрсету шараларын қарастыру; олардың құқын қорғау; құқықтарымен таныстыру;

***Көп балалы отбасылар:*** мектеп тарапынан бала тәрбиесіне және материалдық көмек беруге көмектесу, отбасындағы бос уақытты өткізуге кеңес беру, еңбекке баулу, құқықтарымен таныстыру;

***Толық емес отбасылар:*** қосымша көмек алу жағдайын қарастыру, психологиялық-педагогикалық консультация ұйымдастыру, тәртіп бұзудың алдын алу, тәрбиеге практикалық жағынан көмек беру, заңмен қаруландыру.

***Күрделі отбасылармен жұмыс:*** отбасы мәселелерінің дамуын зерттеу, оларға психологиялық және педагогикалық көмек көрсету, құқықтық заңдармен таныстыру.

**Семинар тақырыбы.** Отбасы - оқушылардың тәрбиелік және дамытушы ортасының негізі. Мұғалім пен оқушы ата-аналарының ынтымақтастығы.

**Мазмұны.**Отбасы тәрбиесінің мақсаты, міндеттері, мазмұны, құралы, формасы. Отбасындағы мәселелерді шешудің практикалық жағы, ата-аналар мен әлеуметтік–педагогикалық ағарту жұмысын жүргізу. Отбасындағы мәселелерді шешудің практикалық жағы, ата-аналармен әлеуметтік– педагогикалық ағарту жұмысын жүргізуге талдау жасау.

**Өзін-өзі бақылауға арналған сұрақтар**

1. Қазіргі отбасының ерекшеліктері қандай?
2. Отбасының жас ұрпақ тәрбиелеудегі мақсаты не?
3. Отбасы тәрбиесінің формалары мен құралдары қандай?
4. Отбасындағы тәрбие мәселесін жақсарту үшін ата-аналар және оқушылармен қандай жұмыс түрлерін ұйымдастыруға болады?
5. Отбасы тәрбиесін қалай жетілдіруге болады?
6. Түрлі отбасымен қандай жұмыс түрлерін ұйымдастыруға болады?
7. Көп балалы отбасының ата-анасымен қандай жұмыс түрлерін жүргізер едіңіз?
8. Ата-аналармен жасөспірімдердің арасындағы қайшылықты жеңу жолдарына тоқталыңыз.

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Қазіргі қазақ отбасының ерекшеліктерін сипаттаңыз.
2. Отбасына арналған журналдармен танысып, онда қандай отбасы мәселелері көтерілгенін жинақтап айтыңыз.
3. Мықты отбасын құру үшін не істеу керек деп ойлайсыз?
4. Сынып жетекшісінің отбасына педагогикалық көмек көрсету бағдарламасының мазмұнын түсіндіріңіз.
5. Отбасының саяси және ақпараттық мәдениетін арттырудың мақсаты не?
6. Отбасын сипаттайтын өлшемдерге тән түрлі отбасыларына жазбаша түсінік жазыңыз.
7. Ата-аналармен өткізілетін жиналыстың тақырыбын таңдап, оның мазмұнын жобалаңыз.
8. Ата-аналардың қандай тақырыптарға педагогикалық консультация алғысы келетінін анықтайтын сауалнама жасаңыз.
9. Белгілі бір сынып жетекшісінің отбасымен жұмыс жүргізу бағдарламасын құрастырыңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Қазіргі қазақ отбасының демографиялық дамуы.
2. Қазақ отбасындағы дәстүрлі тәрбие.
3. Отбасының құқық жайлы нормативті құжаттардың мәні.
4. Қазіргі қоғамдағы отбасы тәрбие мәселелерінің бағыттары.
5. Қазақстандағы этностардың бірінің отбасы тәрбиесі.
6. Мұхаммед (ғ.с.) “Хадистеріндегі” отбасы мәселелері туралы.
7. Қазақ отбасындағы тәрбиелік дәстүрлер.
8. Баланың күн тәртібін анықтаудағы отбасының іс-әрекеті.
9. Отбасында байқалатын теріс тәрбие түрлерінің алдын алу.
10. Бүгінгі отбасы тәрбиесінің мақсаты мен мазмұны.

**Өзіндік жұмысқа арналған әдебиеттер**

* 1. Арғынбаев Х. Қазақтағы семья және неке. – Алматы: 1978.
  2. Қоңырбаева С. Отбасы: бала мен ата ана. – Алматы: 2006. – 200 б.
  3. Қалиев С., Майгаранова Ш., т.б. Оқушы тұлғасын қалыптастырудағы мектеп, отбасы және қоғамның тәрбиелік мүмкіндіктерін кіріктіру. /Жалпы білім берудегі мектептің ұлттық моделінің қалыптасу жағдайндағы моделі. – Алматы. “МерСал” баспа үйі, 2003.
  4. Шнейдер Л.Б. Семейная психология. –М.: 2005. – 786 с.

5. Үлгілі үйдің ұл-қызы. – Алматы. “Санат”. 2000. – 208 б.

**XVII бөлім. БАЛАЛАР МЕН ЖАСӨСПІРІМДЕРДІҢ ЫНТАСЫН ДАМЫТУДАҒЫ ТӘРБИЕЛІК ЖҰМЫСТАР**

**Жоспар:**

**17.1. Балалар бірлестігі - тәрбиелеу мен әлеуметтендіру институты.**

**17.2.«Субмәдениет», «балалардың субмәдениеті» ұғымдары.**

**17.3.Баланың субмәдениеті және баланың жеткіншектік мәдени-әлеуметтік әлемі.**

***Негізгі ұғымдар:*** балалар бірлестігі, қоғамдық ұйым, оқушылар қозғалысы, оқушылар бірлестігі, оқушылар клубтары, балалар-жастар ынтасы, әлеуметтену, субмәдениет, балалар субмәдениеті, шығармашылық бірлестіктер, формалды емес бірлестіктер, педагогикалық қолдау, даму, бос уақыттағы іс-әрекет, клубтық бірлестік.

**17.1. Балалар бірлестігі - тәрбиелеу мен әлеуметтендіру институты**

Сыныптан тыс жүргізілетін іс-шараларының негізгі көздеген мақсаты, бүгінгі қоғамдық ағымға еркін араласатын, өз ойларын еркін айта алатын белсенді жеке тұлғаны қалыптастыру. Қазіргі таңда оқушының шығармашылық іс-әрекетін, жеке басының қасиетін, саяси көзқарастарын қалыптастыруда қоғамдық ұйымдар негізгі орын алады. Әрбір жас қоғамдық қатынастарға түсу барысында аға ұрпақ салған ізгі мұраларды бойына сіңіреді.

Н.Назарбаевтың халыққа жолдаған «Қазақстан-2050» стратегиялық бағдарламасында барлық Қазақстандықтардың өсіп өркендеуі, қауіпсіздігі және әл-ауқатының артуы жөніндегі Қазақстан халқына жолдауында негізгі стратегиялық бағыт «халықтың көптеген топтарының бірлігі, жекешіл және қоғамдық негіздері салиқалы үйлестіру, мұның өзі қоғамымыздың жарасымды сатылы дәстүрлерін толықтыра түседі» деуінің өзі қоғамдық ұйым, бірлестіктердің құрылып, дамуына мүмкіндік ашып отыр.

Еліміз егемендік алғаннан кейін Президенттің тапсырмасына сәйкес «Қазақстан балалары» атты мемлекеттік бағдарлама жасалып, іске асырылды. Аталған бағдарлама төмендегі жеті мақсатты бағдарламаны қамтиды:

1. Бала мен ананы қорғау.
2. Мемлекеттік тұрғыда әлеуметтік қорғауды қажет ететін балалар.
3. Мектепке дейінгі тәрбие.
4. Жасөспірімдердің құқық бұзушылық және қараусыздықтарын болдырмауға алдын-ала шаралар жүргізу.
5. Дарынды балалар мен жастарға тәрбие мен білім беруге байланысты ″Дарын″ бағдарламасы.
6. Орта білім беру жүйесін информатизациялау.
7. Экология саласы бойынша ғылым және білім Халықаралық ″ГЛОУБ″ бағдарламасы.

Қоғамдық ұйымдар қосымша білім беру жүйесінің негізін құрайды. Қосымша білім беру – оқушылардың алған білім, білік, дағдыларын дамыта отырып, оқушының жекелей қызығушылығын қанағаттандыру үшін және тұлғалық қасиетін дамыту үшін ұйымдастырылатын жүйе. Жалпы, қосымша білім беру жүйесіне сыныптан тыс, мектеп ішіндегі (үйірмелер, мектеб музейі, қоғамдық ұйымдар, оқушылардың өзін-өзі басқаруы, музыка, компьютерге байланысты қосымша білім беру, т.б.), мектептен тыс оқушылар сарайы, балалар шығармашылығына байланысты орталықтар мен үйлер, туристік базалар, балалардың музыкалық, көркемдік, эстетикалық секциялар, музейлер, кітапханалар, театрлар т.б.

Бүгінгі таңда Қазақстан Республикасы Білім және Ғылым Министрлігі ұсынып отырған оқушылар ұйымының үлгі Ережесі және оқушы-жастардың белсене өз көзқарастары негізінде құрылып жатқан ерікті қоғамдық ұйымдар оқушының тұлғалық қасиетін айқындауға ықпал етеді.

Жастарды бір бағытқа бейімдеп, олардың іскерлік қабілетін тәрбиелеп жетілдіретін ерікті қоғамдардың бүгінде ТМД елдерінде, Америка, Англия, Франция, Прибалтика сияқты өркениетті елдерде өмір сүріп отырғанын жақсы білеміз.

Қазіргі таңда мектептерде оқушылардың *қоғамдық ұйымы, оқушылар қозғалысы, оқушылар бірлестігі, оқушылар клубтары* құрылып, жұмыс істеуде.

Балалар ұйымының мектеп пен ынтымақтаса отырып, жас ұрпақты тәрбиелеуде өзіне тән қызметтеріне балаларды бүгінгі өмірдің қиыншылығы және романтикасы мол өмірге қатыстыру, әрбір баланың жеке және қоғамдық тілегін үйлестіру, балалардың адамгершілік рухын қолдау, жетілдіру, табысқа жетуге бағыттау т.б.

Қазақстанда қоғамдық ұйымдар мәселесі Қазақстан Республикасы «Білім» заңында және Қазақстан Республикасы білім жүйесіндегі тәрбиенің кешенді бағдарламасында жан-жақты қамтылады. Қоғамдық ұйымдардың құрылымы және ондағы тәрбие мәселесі С.Калиев, С.Иманбаева, С.М.Төрениязова, М.Қурсабаев, Б.Каиров, Б.Нуртелеуов, С.Хасенов т.б. еңбектерінде негізгі орын алады.

Оқушы-жастарды әлеуметтендіру мәселесі қазіргі таңда өзекті, екі жақты мәселе болып отыр. Себебі, оқушы әлеуметтік ортаға еркін араласу оның осы уақытқа дейін қабылдаған әлеуметтік іс-тәжірибесінің негізінде іске асады және әлеуметтік байланыс жүйесі арқылы ортаға белсене араласу мүмкіндігі туады. Әлеуметтендіру жүйесінде оқушы тек өзін-өзі жетілдіріп қоймайды, сонымен қатар, тұлға ретінде қалыптасуына да ықпал етеді.

Қазақстанда «Болашақ», «Жұлдызша», «Атамекен», «Скаутинг», «Пионер», «Жас ұлан», Алматы облыстық «Мың бала», Алматы қалалық «Кәусар бұлақ» және көптеген облыстарда қоғамдық ұйымдар мен балалар қозғалыстары, бағдарламалар бар. Аталған бағдарламалардың бір-бірінен қандай айырмашылығы бар және бүгінгі жас ұрпақ тәрбиесіне қандай ықпалы бар дегенге келетін болсақ, олардың кез-келгені болашақ ұрпақтың мәдени құндылықтарын қалыптастыруға игі ықпал ететініне сенім мол.

Мәселен, Зейнеп Ахметованың «Кәусәр бұлақ» бағдарламасына келетін болсақ, мектеп оқушыларына ұлттық салт-дәстүрлерден жалпылама мағлұмат береді. Бағдарламада оқушының жас ерекшелігі ескерілмейді.

«Мың бала» балалар қозғалысы кезіндегі ХҮІІІ ғасырдағы Сартай батырдың мың сарбазына негіздей құрылған. «Мың бала» қозғалысы Англияда негізі құрылған «Скаутинг» қозғалысымен мазмұндас. Жас ұрпақтың шымырлылығына, өз бетінше шешім шығаруға бейімділігіне, дербестігіне негізделеді.

Қазақстанда «Скаутинг» қозғалысына 11 жастан бастап балалар қабылданады. Соңғы есеп бойынша жер шарындағы 150 мемлекетте 16 миллион скаут бар. Скауттардың өздерінің анттары, заңдары, бағдарламалары бар. «Скаутинг» қозғалысының негізін салушы ағылшын Лорд Баден Пауэл 1907 жыл Броунси аралында 20 ер баладан тұратын «Скаутинг» қозғалысын құрды. Осы қозғалыс қазіргі таңда жер әлемге тарап отыр. «Скаутинг» қозғалысының негізгі мақсаты әр түрлі іс – әрекеттерді барлау, іздену және зерттеу арқылы тани білу, өмірде қолдана білуге үйрету, баланың ұқыптылығы, қырағылығы, шыдамдылығы, бір-біріне деген жолдастық көмегі барысында айқындалады. Жоғарыда көрсетілген қасиеттер бала бойынан табылғанда ғана «Скаутинг» қозғалысына тән көк галстук құрметті түрде баланың мойнына тағылады.

Қазақстан Республикасы білім қайраткерлер одағы қоғамдық бірлестігі алғаш рет жетім балалар мәселелеріне арналған Халықаралық ғылыми-практикалық конференция өткізіп, онда балалар үйіндегі тәрбие жұмысымен балаларды өмірге бейімдеу мәселесі жан-жақты талқыланады. Әсіресе, балалар үйіндегі тәрбиеленушілердің өз көзқарастарын біріктіретін ұйымдардың іс-тәжірибелері насихатталды. Әсіресе, Тараз қаласындағы балалар үйін бітірушілердің құрған ұйымдарының негізгі мақсаты-балалар үйінен кейінгі оларды жұмыспен қамтамасыз ету, бүгінгі қоғамдық өмірге бейімдеу болып табылады.

«Жас парламенттер» клубтарынды балаларды тауып, олармен ғылыми байланыс орнату арқылы ақыл-ой мәдениетін дамыту, шығармашылықта жұмыс істеуіне мүмкіндік туғызады. «Жас парламенттер» клубының мүшелері «Хабар» арнасы арқылы халыққа танымал.

Аталмыш бағдарламаларды ішінде үлкен сұранысқа ие, халық жүрегінен шыққан «Болашақ» және «Атамекен» оқушылар және жастар ұйымының бағдарламасы. «Атамекен» – ұлттық әдет-ғұрыптарымыз бен салт-дәстүрлерімізді қамтитын мазмұны 41 бағыттан тұратын бағдарлама. Бағдарлама білім беру мекемелерінде үлкен сұранысқа ие болды.

Басқа мемлекеттердің іс-тәжірибесінен аңғарғанымыз, әртүрлі бағыттағы ұйымдар мен қозғалыстар бір орталыққа біріктірілуі, олардың жұмыстарының жандануына үлкен ықпал еткенін байқаймыз. Қазіргі таңда, Қазақстан Республикасы Білім және ҒылымМинистрлігі тарапынан да үлкен жұмыстар атқарылып жатқаны көпке аян. Министрліктің жанынан республикадағы қоғамдық ұйымдардың іс-тәжірибесін жинақтап, оны бүгінгі жас ұрпақтың мәдени құндылықтарын қалыптастыруға байланысты іс-шаралар жүргізетін «Балалар палатасының» құрылуы дәлел бола алады. Сонымен қатар, Ы.Алтынсарин атындағы Ұлттық білім беру академиясы іргелі ғылыми-зерттеу жұмыстарының бағыттары – балалар және жастар ұйымдарымен қозғалыстары қоғамдық бірлестіктерін ұйымдастырудың ғылыми-практикалық негізін айқындау болып табылады. Академия ғалымдары ұсынған «Болашақ» атты оқушылар ұйымы Қазақстан Республикасы Білім және Ғылым Министрлігі тәрбие департаментінің шешімімен република мектептеріне үлгі ретінде ұсынылды. Ұйым үш бағыттан тұрады: «Балдырған», «Ұлан», «Мұрагер».

Аталған ұйым - мектеп оқушыларын жастайынан қоғамдық істерге бейім, өнер мен спортты, білімді, өнегелі өсиетті, бизнесті сүйетін жан-жақты жетілген, іскер, саналы азамат тәрбиелеуді көздейтін ерікті ұйым. Бұл ұйымның мүшелері ізгілік, қайырымдылық, шыншылдық, адалдық, әділдік, іскерлік, қажырлылық сияқты жоғары адамгершілік қасиеттерді өз бойларына сіңіруде аянбай еңбек етеді.

Ұйымның басты міндеті — оқушыларды егеменді Қазақстан мемлекетінің мүддесін қорғай алатын, адалда әділетті, іскерде белсенді тұлға етіп шығару. Оқушы-жастарды шығармашылық іс-әрекетке, жеке қабілеті мен қасиеттерін жетілдіруге, саяси көзқарастарын қалыптастырып өмірге белсенді түрде араласуға, Отанының қауіпсіздігін қорғай білуге, салауатты өмір сүруге дайын, рухани байлығы молайған салауатты азамат даярлау. Ұйым оқушылардың шығармашылық қабілеттерін дамытуға, өзін-өзі басқаруға, жеке тұлға ретінде дамуына ерекше көңіл бөліп, бірнеше бағытта тәрбие жұмысын жүргізеді.Сол мақсатта жергілікті мүмкіндіктерді пайдалана отырып, мектеп мұғалімдері мен ата-аналар қауымының қолдауына сүйеніп, демократиялық негізде белсенділік пен қоғамдық істерді атқаратын болады. Сөйтіп, бүгінгі оқушы жастардан келешек бизнесмендердің, өндіріс басшыларының, халық депутаттарының, әскери және саяси, қоғам қайраткерлерінің, шығармашылық қабілетті маман кадрлардың шығуына мүмкіндік туғызады.

Оқушыларға тәрбие беруде ТМД кеңістігіндегі елдердегі патриоттық тәрбие беру мәселелерімен қатар, Америка Құрама Штатындағы патриотизм мәселелеріне тоқталдық. Әлемдегі басқа мемлекеттермен салыстырғанда, Америкада патриоттық мәселелерге байланысты іс-шаралар көбіне мемлекеттік тұрғыда емес, азаматтардың өз инициативасы арқылы іске асады. Американдық патриотизм азаматтардың этникалық және географиялық шығу тегіне байланысты қарастырылмайды.

АҚШ-та патриотизм мәселесіне байланысты жүргізілген қоғамдық пікір олардың үштен бір бөлігінің өз Отанына деген мақтаныш сезімі жоғары екенін көрсетіп отыр. Американдықтар өз үйлерін ұлттық жалау мен безендіру мен қатар, 15-20 пайызы машиналарына америка жалауын ілуді мақтан тұтады.

АҚШ-та ұлттардың көптеп қоныстануына байланысты американдық патриотизмге күрделі эволюциялық өзгерістер болғаны белгілі. Майкл Линдтың «Новая Американская нация:Новый национализм и четвертая Американская революция» атты еңбегінде американдық патриотизмнің қалыптасуына талдаулар жүргізеді. 1789-1860 жылдар аралығына ағылшын тілі эмигранттардың көптеп келуіне және солардың мәдени-этникалық, діни құндылықтарына байланысты «Ағылшын-американ патриотизмі» дамыды. Ал, 1876-1954 жылдар аралығында патриотизм идеологиясыныңе вропалық идеялармен толықтандыруға байланысты «Евро-Америка» ұғымы пайда болды.

1970 жылдардан баста АҚШ-та ұлттар мен ұлыстардың дискриминациядан құтылуына байланысты жаңа феномен «мульти мәдени Америка» ұғымы кеңінен пайдалана басталды.

Атақты философ Самуэль Хантингтон американдық патриотизмге балама «Американдық кредо» ұғымын бере отырып, «Американдық кредо –универсалдық, идеологиялық және мәдени принцип (еркіндік, ашықтық, дін, үкіметтің заңдары, прогресс, т.б.), америка конституциясына құрмет, ұлттар мен ұлыстардың теңдігі» ,-деп тұжырымдайды.

«Pew Research Centerforthe Peopleandthe Peopleandthe Press» жүргізген қоғамдық пікірдің нәтижесінде американдықтарды өз Отанына деген мақтанышы өте жоғары екенін және осы идея басқа елдерге де үлгі болуға лайықты деп түсіндіреді.

«HarrіsІnteractіve» компаниясының жүргізген сауалнамасы бойынша он американдықтың тоғызы елінің әнұраны орындалғанда мақтаныш сезімге бөленетінін айтады. Сонымен қатар, АҚШ-тың негізігі құрметті символдары деп. төмендегілерді: америка туы, Еркіндік статуясы, мемлекеттік әнұран, герб, бүркіт, Ақ үй және «Боже благослави Америку» әні негізгі орыналатынын атайды.

Алыс және жақын шетелдердегі қоғамдық ұйымдардың мазмұнына талдау жасау барысында нақтылағанымыз, кез-келген жоғарыда аты аталған қоғамдық ұйымдар, бірлестіктер, қозғалыстар-бүгінгі ұрпақтың бойына адамгершілік құндылықтардың негізін қалай отырып, қоғамдық қатынастарға еркін араласа алатын тұлғаны қалыптастыруға ықпал етеді.

**17.2. «Субмәдениет», «балалардың субмәдениеті» ұғымдары**

Бала-тегіне, жасына, жынысына, өзіне тән әлеуметтік және психикалық ерекшеліктерімен сипатталатын әлем. Ол жеке тұлға ретінде қалыптасу барысында психикалық және әлеуметтік даму мен тәрбиенің ұзақ жолынан өтіп, сапалық өзгерістерге ұшырайды, айналасына ойлы көзбен қарап, оны тек қабылдап қана қоймай, оған саналы түрде ықпал етеді. Баланың мәдени-әлеуметтік әлемі өзінің мазмұнымен және арнайы көрінісімен ерекшеленеді.

Бұл тақырыпта мынадай мәселелер қарастырылады:

1) баланың субмәдениеті мен мәдени-әлеуметтік әлемінің қалыптасу көздерін түсіну;

2) баланың жеткіншектік мәдени-әлеуметтік өмірінің арнайы көрінісі және оны есепке алу қажеттілігі.

Адамның әр жас кезеңіндегі әлеуметтік сапалық өзгерістері әлеуметтену үдерісінің негізі мен мәнін құрайды. Оның себебі айналадағы ортаны өзінше қабылдауына және соған лайық мінез-құлық, әрекет, іс-қимыл жасауына бағыттайды. Баланың айналасында болып жатқан құбылысты қалай қабылдауына қарай, соған сәйкес іс-әрекет жасап, жауап береді. Біртіндеп ол айналасын саналы сипатта қабылдай бастайды. Баланың әлеуметтік өзгеріске ұшырауы заңдылық. Әр жас кезеңінде бала өзіндік ерекшеліктерге ие болады, ол оның әлеуметтік қалыптасуының ерекшелігін анықтап, осы үдерісте маңызды рөл атқаратын белгілі субмәдениетті қалыптастырады.

«Субмәдениет» термині (лат. sub – асты... қосымша және мәдениет) кез- келген әлеуметтік немесе демографиялық топтың мәдениетін білдіреді. Мысалы, балалар субмәдениеті, ұлттық субмәдениет, кәсіби субмәдениет т.б. Балалар субмәдениеті кең мағынада қоғамның балалар үшін жасағаны, ал тар мағынада құндылықтардың мағыналық кеңістігі, шарты, іс-әрекеті, балалардың нақты тарихи-әлеуметтік даму қауымдастығындағы қарым-қатынас формасы. «Балалар субмәдениеті» түсінігі балалардың даму кезеңдеріне байланысты және сол кезеңде оның тұлға ретінде игеретін әлеуметтік мазмұны: шынайы құбылыстарды түсінуі, соған сәйкес әрекет етіп, сол әлеуметтік ортамен сіңісуі. Әр жас кезеңінде оның өз тілімен, мазмұнымен ортадағы құбылысты өзіндік қабылдау ерекшелігімен, ойымен және іс-қимылымен қабылдауы, оның әлеуметік ортадағы іс-әрекеттеріне әсер етеді.

Субмәдениет балалардың ойынында, фольклорда, шығармашылық істерде, дәстүрде көрінеді. Жынысына, психикалық даму ерекшеліктеріне және балалардың әлеуметтенуіне қарай, субмәдениеттің өзіндік ерекшеліктері байқалады, ол олардың құпия тілдерінде, құпиялы істерінде, тентек іс-әрекеттерінде, балалық «сиқырлықтарында» және т.б., мысалы, ойындарында, санамақтарында, жұмбақтарында, бірін-бірі мазақтау, келеке етулерінде; фольклорлық репертуарларында, балалар дәстүрінде (8-13 жас аралықтарында); жеткіншектердің соңғы үлгідегі сымбаттылыққа (супер) еліктеуі, бейресми топтың мүшелігіне кіруінде, түрлі ережелер мен қарым-қатынастарында және т.б. байқалады.

1950 жылы американ әлеуметтанушысы А.Коэн делинквенттік субмәдениет теориясын ұсынды. Бұл теорияда делинквенттік іс-қимылды адамдар типінің субмәдениетін негіздеп, олардың табыстылық бағытын анықтап, оған «үлкен қоғамнан» өзгеше, мүлде басқа жолмен (басқа құралдармен) жетуді ұсынды. Бұл тип өкілдері үшін өзін құрметтейтін және өзгелер құрметтейтін ұсақ ұрлық жасау, өктемдік көрсету, вандализм (қирату) мәнді.*Күш көрсету субмәдениетіне* өктемдік іс-қимыл және ұрлық жасау, т.с.с. жатады. Ол мафия, қылмыстық топ, бұзақылар арасында орын алады, осы топқа жататындардың өмір сүру салтын сипаттайды.

**17.3. Баланың субмәдениеті және баланың жеткіншектік мәдени-әлеуметтік әлемі**

Адамның девиантты іс-қимылын қалыптастыратын түрлі теориялар бар:

* *биологиялық*–адамның сыртқы келбетінің тәртіп бұзушылыққа бейімділігі (Ломбразо, Шелдон);
* *психологиялық*–адам психикасының негізінде жасалатын шиеленісуге, құқықбұзушылыққа бейімділік (Фрейд);
* *әлеуметтік -* адамның девиантты іс-қимылы теріс әлеуметтік тәжірибені игеру нәтижесінде, тәрбие мен орта қайшылығынан пайда болады және т.б. (Дюркгейм, Мертон Миллер және т.б.).

Түрлі теорияларды талдау барысында биологиялық және психологиялық теориялар тұлғаның ерекшелігін және оның девиантты дамуы мен тәрбиесіне ықпал ету мүмкіндігін көрсетеді. Олардың бойында дүниеге келгеннен бергі уақытта зорлық, өктемдік бастаулар орын алады және құқық бұзуға бейім болады. Бірақ адамның құқық бұзуға бейімділігі тек жағымсыз өмірлік жағдайларда және тәрбиеде жүзеге асады, сөйтіп тұлға дамуының негізін анықтап, келешекте теріс (девиантта немесе деликвентті) іс-қимылға ұшыратады.

Адам іс-қимылының ауытқу негізінде биопсихологиялық сипаттар жатыр, әлеуметтік үдеріс пен оның нәтижесі, жағымсыз әлеуметтік іс-қимыл тәжірибесі, тұлғаның теріс бағыты (қызығушылықтары, қажеттері, мотивтері, мақсаттары мен мұ-раттары), теріс әдеттері және соған лайық (жағымсыз бағыттар мен теріс әдеттер), жағымды сезімі (іштей қанағаттануы), әлеуметтікке қайшы, әдепсіз іс-қимыл, әрекеттер мен істер орын алады.

Адам біртіндеп девиантты болады. Девиантты іс-қимылдың негізгі кезеңдері: әлеуметтік қалыптар мен тұлға арасындағы қайшылықтардың пайда болуы; баланың әлеуметтік талаптарды қабылдамауы, оны жоққа шығаруы; баланың заңға қайшы әрекеттері ( бұзақылық, ұрлық т.с.с); заңға қарсы әрекеттердің жасалуы; асоциалды әрекет тәжірибесінің жинақталуы (күш көрсету, бұзақылық, өтірік айту, алдау, ұрлық жасау); асоциалды іс-қимыл тобына енуі; қылмыс жасауы т.б.

Әлеуметтік жағымсыз іс-қимылдылармен мәселені шешу үшін, оны тудыратын және қалыптастыратын негізгі факторларды анықтау қажет.

Бірінші, психологиялық және физиологиялық дамудағы ауытқу: туғаннан зияттық дамуының төмен деңгейі немесе бас сүйек-ми жарақатының нәтижесі; эмоциялық ауытқулар және (немесе) айналымының ауытқуы, жоғары қозу тудырып, аффектілік іс-қимыл, әрекет және іс-қимылының импульсифтігі, айналасындағыларды жәбірлеуден ләззәт алу, үстемдік көрсету, қаңғыбастық және т.с.с. себепші болады; жеке тұлғаның қалыптасу барысында өз құрбы-құрдастарымен өзара күделі қарым-қатынасқа барады.

Екінші, баланың дамуындағы түрлі ауытқулар тәрбиеде ескерілуі тиіс. Оның танымдық, сезімдік және еріктік айналысындағы мүмкіндіктерін қоздыратын немесе тежейтін және олардың мүмкіндіктерін толықтыратын, кемшіліктерін жеңетін бағытты ұстану, т.с.с.

Үшінші, тәрбиелік ықпалдың жас ерекшеліктеріне сәйкес келмеуі. Мысалы, тәрбиедегі күрделі кезең жеткіншектік, (11-13, 14 -16 жас) - өзгермелі кезең. Әлеуметтік тұрғыдан жеткіншектік кезең–бұл алғашқы әлеуметтенуді жалғастыру. Жеткіншектер – яғни оқушылар – ата-аналарының (мемлекеттің) қарамағында, олардың негізгі қызметі-оқу, бұл- балалық шақтың соңы болып табылады.

«Әлеуметтік мәдениет» термині әр бала жасына лайық, бір жағынан, белгілі бір субмәдениетті көрсетсе, екінші жағынан–бала тұлғасының әлеуметтік ортаға байланысты дамып, қалыптасқан нақты мәдени субмәдениетін білдіреді. Сонымен бірге, белгілі жас кезеңіне байланысты жеке басына тән ерекшелігін анықтап, жүзеге асқан әлеуметтік мәдени шындықты анықтайды. Нақты бала субмәдениеті оның ішкі субмәдени әлемінде және шынайы болмысында көрінеді.

Баланың әлеуметтік мәдени әлемі оның әлеуметтік-педагогикалық сипатын көрсетеді, айналадағы шындықты қабылдауы (тіршілік ортасын), оған жауап беруін және жасына қарай оның әлеуметтік өзгерісі көрінеді. Ол оның белгілі әлеуметтік ортадағы типтік реакциясын, қарым-қатынасын және іс-қимылын сипаттайды.

Баланың *типтік*  және *жеке даралық әлеуметтік мәдени әлемін* бөліп көрсетуге болады. *Типтік* – бұл әлеуметтік мәдени әлем, белгілі бір жас кезеңіне тән. Ол әлеуметтік ортаны табиғи қабылдау және баланың сол кезеңге байланысты реакциясын баса сипаттайды. Баланың жас ерекшелігін және әлеуметтік дамуы мен тәрбиесінің заңдылықтарын ескереді. Оның көмегімен сол жастағы баланың әлеуметтік дамуын, тұлға ретіндегі әлеуметтік тәжірибесін бағалауға болады.

*Жеке даралық әлеуметтік мәдени әлем –* нақты баланың әлеуметтік дамуы мен тәрбиесінің ерекшеліктерін және жеке басына тән өзіндік ерекшелігін анықтайды. Оның көмегімен баланың әлеуметтену деңгейінің сәйкесуін немесе сәйкеспеуін, алға жылжығанын немесе кері кеткенін бағалауға болады. Әр бала даралығымен ерекшеленеді, сонымен бірге жасына лайық, әлеуметтенуінің дамуы мен тәрбиесінің деңгейіне байланысты типтік әлеуметтік мәдени әлемге сай келеді.

Баланың әлеуметтік мәдениетінің негізі әлеуметтік педагогикалық сапасының сипаттары:айналадағы ортаны қабылдау, оған жауап беру; сөйлесе білу; жан дүниесі және көңіл-күйі; өзінше көрінуі (тұлғалық «Менінің» көрінуі), айналаға қарым-қатынасы, өзара қатынасы; тәртібі, іс-қимылы, әрекеті .

*Айналадағы ортаны қабылдау және оған жауап беру.* Айналаны қабылдау баланың жасына лайық өзгереді. Ол оның дамуына, әлеуметтенуіне және әлеуметтік толысуына байланысты болады. Баланың психикалық дамуы оның зияттық және әлеуметтік өзгерісіне себепші болады, өз кезегінде, оның психикасының дамуына әсер етеді. Балалардың әр жас кезеңіндегі психикалық дамуын жас ерекшелік психологиясы зерттейді.

*Сөйлесе білу.* Балалар сөйлеуге табиғи түрде бейім келеді. Бұл әлеуметтенудің бір қыры. Белгілі психолог А.Р.Лурия (1902-1977) былай дейді: «егіздер сөйлесудің «өзіндік» тілін қалыптастыруға қабілетті, олар бір-бірімен өздерінше қатынас орнатып, бірін-бірі түсінеді».

Сөйлеу табиғатынан әлеуметтік саналады: баланың бойында сөйлеуге деген қажеттілік бар, бірақ оның ашылуы әлеуметтік факторға тәуелді, оның өзіндік ерекшелігі баланың сөйлеуді меңгеру қабілетіне байланысты болады. Тілдік орта баланың әлеуметтік мәдени әлемін қалыптастырады.

*Баланың жеткіншектік мәдени-әлеуметтік өмірінің көрінісіндегі ерекшеліктері және оны есепке алу қажеттігі.* Бала дамуы жағынан өз қатарластарынан алда болуы мүмкін, бұл оның әлеуметтік мәдени әлемінен көрінеді. Баланың дамуын тежеудің қажеті жоқ, оның жеке бас ерекшелігіне қарай, оны белсендіруге түрткі тудыруға болады. Ең маңыздысы баланың әлеуметтік мәдениетін дамытатын орта жасай білу керек. Кейде бала өзінің дамуында кешеуілдеуі де мүмкін. Мұндай жағдайда оның дамуын қалыптастыру жолдарын ойластыру керек. Бұл іс-әрекеттер әр баланың дамуына және тежелуінің себептеріне (ортаға, тәрбиеге) байланысты жасалады. Әр кезеңде баланың әлеуметтік мәдени дамуы мен тәрбиесіне ерекше қатынас құру қажет. Баланың әлеуметтік мәдени дамуына әсер ететін факторлар мыналар:

- «жас ерекшелігіне» сай (игерілген) мәдениеті;

- ата-аналар, тәрбиешілер, өзінен үлкендер, құрбы-құрдастары;

- өмір сүру ортасы (үйде, көшеде, бақшада, т.б.);

- баланың әлеуметтік мәдени әлемін қалыптастыруға түрткі тудыруға мақсатты іс-әрекет ету;

- баланың зияттық-шығармашылық іс-әрекетіне өз тарапынан күш жұмсауы.

*Баланың «жас ерекшелік» (игерген) мәдениеті -* ұрпақтан - ұрпаққа берілетін дәстүрдің, баланың өмір сүрген және дамыған, тәрбиеленген ортасындағы субмәдениетінің нәтижесі.

Әр жас кезеңіне лайық субмәдениеттің өзіндік қалыптасуы мен көрінісі орын алады. Мысалы, американ психологы Г.Эриксон жеткіншектік кезеңде өзіндік сана қалыптасуындағы типтік шиеленістерді бөліп көрсетеді, олар соған сай субмәдениетті және жеке тұлғаның әлеуметтік қалыптасу нәтижесін сипаттайды:

1) уақытша келешек немесе уақыттың нақты сезінбеу;

2) өзіне деген сенім немесе ұяңдық;

3) түрлі рөлдерді тәжірибеден өткізу немесе бір рөлде ғана тұрақтау;

4) шәкірттік немесе еңбек әрекетінің тоқталуы;

5) жыныстық полярлылық немесе екіжыныстылық бағдар;

6) көшбасшылық – бірізділік қатынас немесе анықталмаған бедел;

7) идеологиялық сенім немесе құндылықтар жүйесінің нақтылығының болмауы.

Ата-аналар, ересектер, құрбы-құрдастар – бұлар мәдениет иелері және оны таратушылар, олардың арасындағы өзара қарым-қатынас барысында баланың да әлеуметтік әлемі қалыптасады және дамиды. Баланың баламен әрекеттесуі бір-біріне еліктеудің маңызды факторы (бастауы) және оның әлеуметтік дамуына мейілінше ықпал етеді. Матео Вежио (1406-1458), итальян гуманисті «балалар көбінесе үлгімен тәрбиеленеді, оларды жағымсыз мінезді жолдастарынан және теріс қоғамнан сақтау қажет»,-деп жазған еді. Соған орай, халық арасында «Досың кім, мен сенің кім екеніңді айтамын» деген даналық тұжырым бар.

Баланың өзге адамдармен араласуы, олармен қарым-қатынас құра білуі, оның табиғи формасын көрсетеді. Алғашқы қарым-қатынас – «бала – ата-ана» арасында қалыптасады. Міне, осы тұста ересек адамның мәдениеті мен баланың әлеуметтік әлемінің өзара байланысы жүзеге асады. Әсіресе, баланың анасымен жағымды әлеуметтік байланысының арқасында, бала мәдениетінің дамуын байқауға болады. Анасы оның тірегіне, қорғаушысына айналады, оның барлық қажеттерін орындайды, оның әлеуметтік дамуы мен мәдениеті қалыптасады. Бала есейе келе өзгелермен өзінің қызығушылығына орай қарым-қатынас жасайды. Оны ең әуелі балалар мен өз қатарластарымен қарым-қатынас жасауы қызықтырады. Балалардың арасында олардың ортақ қызығушылықтары анықталады, бірін-бірі түсінеді және ортақ қызығушылықтары білінеді. Онан кейінгі кезеңде баланың ересектерге деген қызығушылығы төмендейді. Оның түрлі себептері бар, ең біріншісі өзара түсіністіктің бүлінуі салдарынан – «ұрпақтар шиеленісі», «әке мен бала» арасында туындайтын мәңгілік мәселелер. Сонымен қатар өз құрбы-құрдастарымен қарым-қатынас орнатуға қызығушылығы арта түседі, олардың қауымдастығына кіру, жеткіншектер мен жастарға тән ортақ қызығушылықтар сипатына ие болады.

*Бала өмір сүру ортасында үйінде, көшеде, балабақшада және т.с.с. өзара әрекеттестікке түседі.* Адам белгілі бір ортада қалыптасады. Ортада жеке тұлға қалыптасады. Ортаның әр факторының өзіндік әлеуметтік-педагогикалық мүмкіндіктері бар, мәселен, отбасы; пәтер, оның жабдықталуы; бала пәтерінің, үйінің орналасу орны (қала, ауыл); көше, баланың айналасындағы қатарлас достары, ересектер және т.б. Әлеуметтік педагогика жеке тұлғаның қалыптасуына әлеуметтік орта факторларының ықпалын, оларды мақсатты пайдалануды және олардың жағымсыз ықпалының алдын-алу мәселелерін зерттейді.

*Баланың әлеуметтік мәдени әлемін қалыптастыруға және дамытуға мақсатты түрткілік әрекет жасау.* Ол стихиялық сипатта болуы мүмкін. Көпшілік ата-аналардың «баланың бәрі өскен және өседі» деген желеу сөздері, олардың стихиялы түрде тәрбиеленетінін көрсетеді. Арнайы педагогикалық зерттеулерге назар аударсақ, тәрбие мақсатты түрде жүзеге асырылуы тиіс. Мысалы, балалардың тілін дамыту үшін Г.Крайг ата-аналарға мынадай ұсыныстар жасайды:

- ашық түсті заттарды балаға көрсетіп, оның орнын алмастыру;

- бөбектің алдына жақын жерге оны қызықтыратын затты қою, ол оны қолымен алуы, оны зерттеп білуі керек;

- баламен сөйлесу, оның есімін жиі атау;

- баланың алдына түрлі заттарды қою, ол заттарды қолына алып, зерттеп білуі тиіс;

- баламен ойын ойнау «ку-ку», «жасырынған нәрсені тап»;

- қауіпсіз орын дайындап, баланың қозғалысына, зерттеу бағытын іске асыруға, түрлі ойыншықтар мен заттарды орналастыру, олардың арасынан белгілі бір затты табуды тапсыру;

- өз іс-әрекетін сөзбен бекіту: («мен допты қолыма алып, артыма жасырдым, сен оны алып бер»);

- біртіндеп ойынды күрделендіру («жасырған нәрсені тап»);

- қуыршақтармен ойнату;

- баланың әрекетін қайталап, оны еліктеуге түрткілеу;

- болып жатқанды түсіндіру («Доп үстел астына домалап кетті, өйткені сен оны ұрдың»);

- баланы суға түсіргенде онымен ойнау, суға жүзетін, су құятын, шашатын ойыншықтарды қолдану;

- балаға сұрақ беріп, оның беретін жауабын күту;

- балаға символдық ойын ойнауға ойыншықтар беру.

Ересектердің балаларға қатысты әлеуметтік-педагогикалық қызметінің негізгі міндеттері олармен мақсатты әрекеттесу және олардың белсенділіктерін, өзіндік бастамаларын, өзіндік іс-әрекеттерін арттыру.

Баланың әлеуметтік мәдени әлемін қалыптастырудағы ерекше орынды ойынға беруге болады, ол бала қызметінің негізгі өмірлік формасы саналады. Балалардың ойыны, ол бала ағзасының әлеуметтік қызметі, баланы тұлға ретінде дамыту құралы және өзін көрсету тәсілі болып есептеледі. Әлеуметтік педагогикалық тұрғыдан, бала ойынында қарапайым түсінік түрінде әлеуметтік қалыптар мен талаптар кіріктіріліп, халықтардың ұлттық ерекшеліктері түрінде берілген. Ол баланың жандық және физикалық күшінің көп ғасырлық тәжірибесі түрінде жинақталып, оның туған этникалық ортасында қалыптасады. Ұлттық ойындар баланың бойында оның ұлтына тән менталитетін және ұлттық тұлғаға тән типті, өзіне сәйкес ерекшеліктерімен бірге қалыптастырады.

Отбасылық ойындар ұлттық және отбасылық дәстүр немесе ата-аналарының кәсіби қызметіне байланысты болады. Балалар өз ата-аналарына еліктеуді ұнатып, жақсы көреді: мұғалім, дәрігер, сатушы, әскери кызметкер т.б. Ойын арқылы белгілі әлеуметтік-педагогикалық міндеттерді шешуге, баланың әлеуметтік мәдени әлемін қалыптастыруға түрткі тудыруға болады.

Ойынның мазмұны рөлдік іс-қимылдан және бағытты белсенділіктен тұрады, ал түрлі ойыншықтар – құрал ретінде қолданылады. Ежелден ойыншықтарды жасауға түрлі халықтар тәжірибесі және жекелеген ойшылдар шығармашылығы ықпал еткен.

Аристотель тәрбие мақсатында «балалар үшін ойыншықтар жасау қажеттігін, олар болмаса, олар немен айналысарын білмей, тұрмысқа пайдалы заттарды бүлдіреді»,- деген.

И.К. Лафатер (1741-1801) – швейцарлық жазушы, ағаш кірпіштерден үй қалау ойынын және т.б. ұсынған. Платон ер балаларды ойын арқылы келешекте айналысатын жұмысына бағыттап тәрбиелеу керектігін жазған. Локктың пікірінше, барлық ойын түрлері балалардың жағымды және пайдалы әдеттерін қалыптастыру керектігіне кеңес берген. Дәл осындай пікірді француздың мектепке дейінгі педагогы Ф.В. Фребель (1782-1801) де тұжырымдаған. Ол ойынды «баланың ең жоғары даму деңгейі», - деп көрсетіп, ойын теориясын жазған.

Ежелгі славяндар тұрақтарының қазбасынан археологтар көп ойыншықтар тапқан, олар сол кезеңдегі ата-аналардың балаларына қамқор болып, оларды жақсы көргендіктерін айғақтайды және бала үшін ойыншықтың маңыздылығын көруге болады. Ойын баланы жан-жағын бақылауға, байқағыштыққа, жақсы мен жаманды түсінуге, заттың көлемін, мықтылығын ажыратуға, ұшқыр ойлауға, тәжірибе жинақтауына, сын тұрғысынан ойлай білуге, көрегендігін тәрбиелеуге ықпалын тигізеді.

Ойын екі түрге бөлінеді: *жеке және бірге ойнау*. Әр қайсысының өзінің әлеуметтік мәні бар. Жеке ойын баланың өз бетінше ойын үдерісіне берілуіне және онан шынайы ләззәт алуына көмектеседі. Ол әлеуметтік дамуды және өздігінен шешім қабылдау дағдысын қалыптастыруға, қарапайым міндеттерді шешу арқылы, өз мүмкіндіктерін іске асыруға көмектеседі. Осындай мүмкіндіктердің болмауы, баланың дамуына теріс әсер етеді. Баланың әлеуметтік мән ретіндегі психикалық дамуы заңдылығы екі қарама-қайшы үдеріспен (тенденциялармен) анықталады; *жалпылау және жекелену ұмтылысы*. Осы заңдылықтардың шарттарының бүлінуі, баланың әлеуметтік дамуына теріс әсер етеді. Оның дәлелін мемлекеттік мекемелерде, балалар үйлерінде тәрбиеленген балалар бойынан байқауға болады, өйткені олардың жеке ойнауына қоғамдық тәрбие орындарында мүмкіндіктері болмайды.

Олар үшін ойын үдерісінің өзі маңызды. Ойын баланың мейілінше дамуына ықпал етеді. Мысалы мынадай суретті байқауға болады. Анасы баласымен бірге дем алып отыр. Баласы құммен ойнап, оны шелекке толтырып, қайтадан төгіп ойынға мейілінше беріледі. Үйге кету керектігінен, анасы баласының ойынды тез аяқтауын талап етеді. Ойынды жеделдету үшін анасы баланың шелегіне құмды толтырып көмектеседі. Бала оны қаламайды, ол мазасызданып, жылап, шелектегі құмды төгіп тастап, оны қайтадан өзі толтырғысы келеді. Ана үшін толған шелектің мәні жоқ, ал бала үшін мәнді- үдеріс, яғни шелекке құмды өзбетінше толтыруы.

Бала өзгелерге еліктеп, ойын барысында іс-әрекет тәжірибесін игеріп, ішкі жан дүниесінде оны талдағысы келеді. Оның бастау көзі болып жатқан құбылысты баланың көріп білгісінің келуі, яғни талдай білуі (затты бөлшектеу, құралдарды жіктеу), оның қарапайым санасы тұрғысынан өмірді талдап тануына және соның қатарында, қоғамдық қатынастар айналымын тануға көмегін тигізеді. Бастапқы кезде бұл талдау тым қарапайым болады (балаға бір ойыншық ұнайтындықтан, онымен ұзақ уақыт ойнайды, сонан кейінгі кезекте, оның ішкі құрлысымен танысқысы келгендіктен, оны бөлшектейді). Өз ісінің нәтижесін көріп, ол жабырқап, оны қалпына келтіруді талап етеді. Міне, ол осындай талдаудан кейін, шығармашылық іс-әрекетке бет бұрады. Шығармашылық ойындар қатарына символдық ойындар, нақтырақ айтсақ: құстар, жануарлар, әскерилер, т.б. жатады.

Баланың дамуындағы маңызды орынды ойын алады, ол өмірлік тәжірибе жинақтауға көмектеседі. Соның көмегімен балалар санауды, құрылыс ережесін, сызу, ән айту, жарысу, т.с.с. игереді. Бұл ойындар Платон дәуірінен бергі кезеңде де балалардың қабілеттері мен дарындылықтарын, ұшқыр ойлауын және мінез-құлқын қалыптастыруға қолданылып келеді. Осындай ойындар арқылы педагогтар балалардың ақыл-парасатын дамытуды, белгілі бір істерді орындау қабілеттері мен дағдыларын арттыруды бағытты көздейді.

Әлеуметтік дамуда *бірігіп ойнайтын (қоғамдық) балалар ойынының* да маңызы орасан зор. Балалар жолдастарымен ойнау барысында олармен жарысады, қарым-қатынас тәжірибесін және әлеуметтік ортада өзін ұстай білу дағдыларын игереді. «Өмірден өмір, жалыннан жалын тұтайды» деп тегін айтылмаса керек. Жолдастарының арасында бала өнертапқыш, шешім қабылдағыш, батыл және осындай ортада қоғамдық іс атқаруға қызығушылық, өзгелерге қамқорлық білдіру, оларды құрметтеу, достасу, бірін-бірі жақсы көру, сонымен қатар, тәртіпке мойын ұсынудың маңызын және көшбасшының талабын орындау қажеттігін түсінеді. Бала өз тәртібін өзгелермен сәйкестендіру арқылы, оның қоғамдық қатынастар туралы түсінігі қалыптасады.

Осы жоғарыда айтылғандардың бәрі, баланың әлеуметтік мәдени әлемінің кейбір ерекшеліктерін, олармен әрекеттесу және олардың тұлғасын қалыптастыру барысында ескеруді қажет етеді.

**Семинар тақырыбы.** Балалар бірлестігі – оқушы тұлғасының тәрбиелік және әлеуметтендіру институты. Халықаралық балалар ынтымақтастығы.

**Мазмұны.**Балалардың шығармашылық бірлестіктерінде оқушылардың бос уақытын ұйымдастырудың мақсаты мен міндеттері. Оқушылардың бос уақытындағы іс-әрекет формалары. Оқушылардың бос уақыты мен клубтық бірлестіктер жұмысын ұйымдастыру әдістемесі.

Инновациялық тәрбиелік технологиялар негізінде халықаралық балалар ынтымақтастығын дамыту және нығайту. Халықаралық балалар ынтымақтастығын «Скаутинг» қозғалысы арқылы талдау.

**Өзін-өзі бақылауға арналған сұрақтар**

1. Сыныптан тыс жүргізілетін іс-шараларының негізгі көздеген мақсаты?
2. «Қазақстан балалары» атты мемлекеттік бағдарламаның мазмұны?
3. «Болашақ» оқушылар ұйымының мазмұны.
4. «Жұлдызша» бағдарламасының мазмұны және оның қоғамнан алатын орны.
5. «Атамекен» қозғалысысынң тарихи маңыздылығы.
6. «Субмәдениет», «балалар субмәдениеті», «әлеуметтік мәдениет», «баланың әлеуметтік мәдени әлемі» түсініктерін ашып көрсетіңіз.
7. Баланың әлеуметтік мәдени әлемінің типтік және жеке даралық ерекшеліктерінің мәні неде?
8. «Жас ерекшелік» субмәдениеттің бала дамуына ықпалы қандай?
9. Баланың әлеуметтік мәдени әлеміне ата-аналардың, тәрбиешілердің, ересектердің, құрбы-құрдастарының ықпалы неден байқалады?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Балалар бірлестігі - тәрбиелеу мен әлеуметтендіру институты. Балалар бірлестігінің түрлері.
2. Балалардың қоғамдық бірлестіктерінің әр түрлі формаларын құруда балалар мен жастардың ынтасын дамыту және қолдау.
3. Баланың әлеуметтік мәдени әлемінің қалыптасуы мен дамуына түрткі тудыратын мақсатты іс-әрекеттің ерекшеліктерін ашып көрсетіңіз.
4. Баланың өзін-өзі мәдени жетілдіруге, өз тарапынан күш жұмсауының әсері қандай?
5. Қоғамдық ұйым, оқушылар қозғалысы, оқушылар бірлестігі, оқушылар клубтары мағынасы және бір-бірінен айырмашылығы.
6. «Скаутинг» қозғалысының қалыптасуының тарихи алғы шарттары және Қазақстанда пайда болуы.
7. Алматы облыстық «Мың бала» қозғалысының маңыздылығы.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. «Невада-Семей» қозғалысының тарихи маңыздылығы.
2. «Сокол» балалар мен жастар ұйымының мазмұны.
3. Америка Құрама Штатындағы балалар мен жастар ұйымдарының ерекшеліктері.
4. Балалар бірлестігі - тәрбиелеу мен әлеуметтендіру институты.
5. Балалар бірлестігінің түрлері және олардың даму тарихы.
6. Баланың субмәдениеті (белгілі бір жас кезеңіне, жынысына, жеріне байланысты).
7. Инновациялық тәрбиелік технологиялар негізінде халықаралық балалар ынтымақтастығы
8. Баланың әлеуметтік мәдени әлеміне ата-аналардың, тәрбиешілердің, ересектердің, құрбы-құрдастарының ықпалы.

**Өзіндік жұмысқа арналған әдебиеттер**:

1. Нурланова В.С., Иманбаева С.Т., Масырова Р.Р. Мектептегі қоғамдық ұйымдар арқылы жоғары сынып оқушыларын әлеуметтендірудің тәжірибесі (1989-2009). Алматы, «Нурай принт сервис» баспаханасы, 2014, 128 бет.
2. Осорина М.В. Секретный мир детей в пространстве мира взрослых. СПб., 1999
3. Райс Ф. Психология подросткового и юношеского возраста. Изд. 8-е. СПб., 2000.
4. Әлеуметтік педагогика. Оқулық. ҚазМемҚызПУ-нің РОӘК ұсынған. Алматы, «Полиграфия - Сервис К». 2012, 330 б. Авторлық бірлестікте: Мардахаев Л.В., Ш.К.Беркімбаева Ш.К., Таубаева Ш.Т., Иманбаева С.Т., Майғаранова Ш.М., Абаева Ғ.А., Колумбаева Ш.Ж. т.б.

**XVIII бөлім.ТӘРБИЕ ЖҰМЫСТАРЫНЫҢ НӘТИЖЕСІ МЕН ТИІМДІЛІГІНІҢ ДИАГНОСТИКАСЫ**

**18.1. Тәрбие жүйесінің диагностикасы.**

**18.2. Педагогикалық - диагностикалық эксперимент құрылымы мен шарттары.**

**18.3. Тәрбие жұмысы тиімділігінің психологиялық-педагогикалық диагностикасының әдістері.**

**18.4.Оқушылардың тәрбиелік диагностикасының мазмұны.**

**18.1. Тәрбие жүйесінің диагностикасы**

Оқушылардың тұлғалық және жеке дара ерекшеліктерін зерттеу және талдау, сыныптағы келеңсіз жағдайдың себебін іздестіріп, анықтау, келеңсіздіктерді болдырмаудың тәсілдері мен жолдарын қарастыру арқылы әлеуметтік ортаны құра білуде диагностикалық қызмет негізгі орын алады.

М.И.Шилова тәрбиелік жүйеде тұлғаны диагностикалауда негізгі сапалық өлшеміне оның тәрбиелігі, білім, білік, дағды, эрудициясы, әлеуметтік ортамен қарым қатынасы, тұлғалық рухани қасиеттері, еңбекке қатынасы, эстетикалық талғамы, өзін - өзі тануы, бағалауы, жетілдіруі т.б. алынады.

Диагностика-объектіге алынған тұлғаға, педагогикалық жүйеге талдау, оның дамуына, жетілу және қалыптасу үдерісін бақылай отырып, нәтижесін айқындау.Педагогикалық диагностика тұлғаның даму үдерісін зерттеу, білімге деген қатынасын, тәрбиелік деңгейлерін мінез-құлқын, іс-әрекетін, тұлғаралық қарым-қатынастарына талдау жасау. *Тәрбие диагностикасы дегеніміз* тұлғаның білімдік және тәрбиелік деңгейлерінің сапалық және сандық деңгейде жетілуіне, дамуына сипаттама бере отырып, өсу деңгейлерін айқындайды.

Мектепте диагностика жүргізудің негізгі мақсаты тұлғаның өсуі мен жетілуін айқындау. Тұлғаны диагностикалауда біз оның *әлеуметтенуін,*

*тәжірибесін,зиялылық және туа біткен* қасиеттерін негізге аламыз. *Әлеуметтенуі*-дүниетанымы, адамгершілігі, эстетикалық құндылықтары,

еңбекке қатынасы, ұйымдастырушылығы, қоғамдық белсенділігі; *тәжірибелік*–ғылымилық, шеберлік, *зиялылық -* қабылдауы, ақылы, есте сақтауы, ерік-жігері,

*туа біткен қасиеттер* - жүйке жүйесі, мінезі, бейімділік қасиеттері.

**18.2. Педагогикалық - диагностикалық эксперимент құрылымы мен шарттары**

Педагогикалық - диагностикалық эксперимент *құрылымына* бастапқы зерттеу, анықтаушы, қалыптастырушы, бақылау, салыстыру, қорытындылау, бекіту қамтылады. Диагностикалаудың әдістемесіне, әдіс-тәсілдеріне сүйене отырып, бақылау әдісі, сауалнама әдісі, әңгіме, әңгімелесу, интервью, тест, контекст талдау, т.б. әдістер негізінде эксперименттік жұмыстар жүргізу көзделеді.

Педагогикалық - диагностикалық зерттеуде ең маңызды әдістердің бірі контект талдау әдісі, зерттеуге алынған объекті-ден жазбаша шығарма, хат, эссе жазу арқылы оқушының іс-әрекетіне мазмұнды талдау жасалады. Жиі жүргізілген контект-талдау әдісінде оқушыға жекелей тұлғалық сипаттама бере аламыз.

Мәліметтерді алу және жинақтауға байланысты аз уақыт ішінде тест жүргізу арқылы тұлғаның қабілеті мен көңіл - күйін айқындауда тест әдісінің көптеген бағыттарын пайдалануға болады: тұлғаға бағытталған, жобалау, интеллектіні айқындау, сыни тұрғыда ойлау, критериалдық - бағытталған, т.б.

И.М.Борытко тұлғаның тәрбиелігі мен білімділігіне диагностика жүргізуде төмендегі *шарттарды ескеру* керектігін ұсынады:

- сапалық және сандық сипаттама жасау (жасы, әлеуметтік жағдайы, мекен жайы, оқуы, медициналық - биологиялық жағдайлары);

- зертелушінің сапалық және сандық сипаттамасын бағалау критерийлерін құрастыру;

- айқындалған критерийлер зерттеу барысында қаншалықты кездесетінін айқындау;

- сипаттамадағы анықталған мүмкін болған себептерді жіктеу;

- зерттеу барысында айқындалған кемшіліктерді жоюдың жолдарын көрсету;

- зерттеу барысында айқындалған жағымды тәжірибені насихаттаудың қажеттілігін негіздеу.

**18.3. Тәрбие жұмысы тиімділігінің психологиялық-педагогикалық диагностикасының әдістері**

Педагогикалық –психологиялық диагностикалық эксперимент барысында әдістердің кешенін: анализ, синтез, жобалау, индукция, дедукция, идеалдық, ойша эксперимент, салыстыру, жинақтау, маңызына қарай талдау, топтастыру т.б. қамтиды.

Нақты жүргізілген педагогикалық-диагностикалық эксперимент педагогикалық үдерісті жандандыруға үлкен ықпал етеді. Мектептегі педагогикалық эксперимент тұлғалық қатынасқа, жас ерекшелікке, анатомиялық - физиологиялық, психологиялық, әлеуметтік жағдайларға аса мән берілуі керек. Зерттеушілер мектепте диагностика жүргізгенде мектепке дейінгі, кіші мектеп жастағы, балалық шақ, жоғарғы мектеп жасындағы аралықтарды нақты белгілеп жас ерекшелігін негізге ала отырып жүргізгенде дұрыс нәтижеге жетеді.

Тәрбие жүйесінде *сапа критерийлеріне* жүйенің қойылған мақсатқа жақындау дәрежесі, мектептің жалпы психологиялық климаты, оқушылардың тәрбиеліктерінің деңгейлік көрсеткіштері т.б. Мектептің алдына қойған мақсаты мен міндеттеріне сәйкес ұйымдастыру жұмыстарының нақты іске асуы, оны тәрбиеленушілердің тәрбиелік деңгейлерінің өсуіне ықпалы, жақсы нәтиже алуға бағытталуы, яғни, тұлғаның дарындылығы мен қабілетін, зиялылығын аша білу. Көптеген ғылыми зерттеу жұмыстарында оқушылармен жүргізілген тәрбиелік диагностикалық зерттеулерде тәрбиелік деңгейлерін төмен, орта, жоғары үш деңгейлерге бөліп қарастырылады.

**18.4.Оқушылардың тәрбиелік диагностикасының мазмұны**

Оқушылардың құндылықтарын қалыптастыруда сынып жетекшісінің міндеті – психологиялық микроклимат жасау. Сынып оқушысы үшін оңтайлы эмоция орталығы болуға тиісті, ал, сынып жетекшісі – ең алдымен ересектермен балалардың сүйіспеншілігімен бірлескен тірлігі үстемдік ететін тату, мейрімді, шығармашыл, ізгі ұжымның іскер тәрбиешісі болуы керек. Сынып жетекшісінің қызметіне мектептің оқу тәрбие жоспарына сәйкес сыныптағы оқу - тәрбие жоспарын құру, әр бағытта сыныптағы оқушының әрекетін ұйымдастыру, әрбір тұлағаның дамуына қамқорлық жасау, сыныпта туындаған мәселелерді шешудегі қамқорлық, мектептегі және сыныптағы өзін - өзі басқару жұмысына еркін араласуға бағыттау болса, сынып жетекшісінің құқықтарына баланың психикалық және жалпы денсаулығы туралы ақпарат алу, өз бетімен жұмыс істеуге үйрету, балалардың сабаққа қатысуын бақылау, т.б. кіреді.

Елімізде жүріп жатқан орта білім беру жүйесін реформалау ісі мектептегі тәрбие жұмыстарын ғылыми негізде ұйымдастыру қажеттігін туғызып отыр. Қоғам өміріндегі әлеуметтік-экономикалық жағдай неғұрлым күрделене түскен сайын, соғұрлым мектеп оқушыларыныңда өсіп, жетілуінде толып жатқан кедергілер мен қиыншылықтар көбейе түсуде. Мұның өзі бір кездерде “адам тұлғасын және ұжымды қалыптастырудың бағдарламасы” немесе “ертеңгі күннің перспективалары” деген ұлы педагог А.С.Макаренконың көтерген идеясы мектеп өміріне кешеде, бүгінде, ертеңде пайдалану қажеттігін көрестеді.

Сол себепті әрбір мектептің кез-келген сыныбының жетекшісі арнайы жасалған нақты жоспарды басшылыққа алып жұмыс жүргізуі керек:

1. Тәрбиенің мақсатын, стратегиялық және тактикалық міндеттерін нақты белгілеу үшін қажет.

2. Сынып ұжымын, жекелеген оқушыларды, сыныптағы оқу-тәрбие процесінің жай-күйін; қоршаған ортадағы жағдайды қосымша зерттей білу үшін қажет.

3. Тәрбие жұмыстарының ұйымдастыру формаларын, мазмұнын, құралдарын ойластырып таңдап алу үшін қажет.

4. Ұжымның және жеке тұлғаның дамуындағы кемшіліктерді түзетіп, жұмыс жүргізу жоспарын жасау үшін, өзіңнің қызметінің нәтижесін жобалау үшін қажет. Сонымен қатар, жоспар жалпы адамдық және педагогикалық тұрғыдан өзіңді-өзің жетілдіруінің деңгейін біліп отыру үшін қажет.

Педагогикалық диагностика барысында тұлғаның бойында адами құндылықтарды қалыптастыру, тәрбиенің кешенді жүргізілуі мақсат, міндеттері, мазмұн, әдіс пен формалардың өзара әрекеттестікте іске асуы көзделеді. Диагностика жүргізу барысында тәрбие үдерісін жандандыру барысында, әр оқушының алдына қойылатын мақсат, міндеттермен бірге АР кодексі де тұлғаны дамытуға үлкен ықпал етеді.

Жоғары сынып оқушыларының АР кодексі:

1. Ар, ұят, намыс – бұл адамның адамгершілік сапалары, оның игі істері, адалдығы мен ақниеттілігі, ар тазалығы.
2. Ар мен ұят, намыс – ұлы құндылықтар. Жеке тұлғаның күш қуатымен өзіндік ерекшеліктері, даму сатысы мен деңгейі- солармен өлшенеді.
3. Ар мен ұят бізге туа берілмейді, ол ұзақ мерзімдік көзін – өзі тәрбиелеумен өзін-өзі қалыптастырудың жемісі. Арлы адам болу өз қолыңда.
4. Арлы адам жоғары сеніммен қатаң принциптерді ұстайды. Ол асқақ мұраттарға жетуге талпынады. Ол көпшілікке еліктемейді, көптің ішінде өзінің ерекшелігін сақтайды.
5. Адам бір өзі өмір сүре алмайды бірақ біреулердің үстінен күн көру адалдық емес, адамгершілікке жат қылық. Біреуді бақытсыздыққа ұшыратып одан өз бақытыңды таба алмайсың.
6. Мектеп – әртүрлі жастағы, әртүрлі тағдырлармен мінез-құлықты адамдардың басын біріктіретін біздің ортақ үйіміз.
7. Біздің адамдар отанды қасиет тұтады, өз ата-бабаларының тарихы мен дәстүрін құрметтейді, өз мектебінің ұжымының құндылықтарын қорғай біледі, оның дәстүрлерін дамытып, гүлдендіре түседі.
8. Арлы адамдар ақылдылық, білімділік, зиялылықты жоғары бағалайды. Адам үнемі білім алуға ұмтылады, өйткені ол адам. Оған ақыл мен сезімнің, сөзбен істің үйлесімділігі қажет.
9. Жеке тұлғаның даму деңгейі ер балалар мен қыз балалардың қарым-қатынасында айқын байқалады. Біздің мектебіміздің жігіттері мен қыздарының қарым-қатынас өлшемдері олардың шынайы және моральдық тазалығымен, ар-ұят қасиеттерімен реттеледі.
10. Қиындықтар мен ауыр жағдайлар жағымсыз мінез-құлықтар мен әрекеттерді ақтамайды. Тәртіпті адам кез-келген жағдайда арын сақтай біледі.
11. Әлеуметтік белсенді тұлға өз айналасындағы өмірді қызықты ете алады. Егер де күш-жігеріңмен табандылығың болса, өмірді жақсарт, жоқ болса –қала бер, ең болмаса тәртіпті бол.
12. Ардан басқа ешнәрсе де соншалықты қиындықпен келмейді және ешнәрсе де ар сияқты жоғалмайды. Арыңды жастан сақта.

**Өзін-өзі бақылауға арналған сұрақтар**

1. Мұғалімнің психодиагностикалық мәдениеті.
2. Тәрбие үдерісі тиімділігін зерттеу бойынша сынып жетекшісі іс-әрекетінің қағидалары.
3. Тәрбие жүйесінің диагностикасы.
4. Тәрбие жүйесінің нәтижесін зерттеу әдістері дегенді қалай түсінесіз?
5. Тәрбие үдерісі тиімділігінің негізгі өлшемдерін атаңыз?
6. Оқушылардың тәрбиелік деңгейінің өлшемдері мен көрсеткіштерін талдаңыз.

**Студенттің оқытушы басшылығымен жүргізілетін өзіндік жұмысына арналған тапсырмалар**

1. Оқушы тұлғасы мен сынып ұжымы диагностикасының үлгілі бағдарламасын талдаңыз.
2. Оқушылардың тәрбиелік диагностикасының мазмұнын қалай түсінесіз?
3. Оқушы мен сынып ұжымының диагностикасына қойылатын талаптарды атаңыз.
4. Тәрбие жұмысы тиімділігінің психологиялық-педагогикалық диагностикасының әдістерін талдаңыз.
5. Тәрбие жұмысы диагностикасының әртүрлі әдістері мен әдістемесін пайдаланудың ерекшеліктерін айқындаңыз.

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Сынып ұжымының диагностикасы: сынып ұжымының қалыптасу деңгейі мен тұлғааралық қарым-қатынас жағдайы.
2. Оқушы мен сынып ұжымының психологиялық-педагогикалық сипаттамасын құрастыру.
3. Сынып жетекшісінің тәрбие жұмысының диагностикасын жасауы және оны алдын ала болжауы.
4. Тәрбие жұмысы диагностикасының әдістері.
5. Ұстаздың психодиагностикалық мәдениеті.
6. Тәрбие жүйесінің диагностикасы.

**Өзіндік жұмысқа арналған әдебиеттер**

1.Борытко Н.М. Диагностическая деятельность педагога. Под редакцией В.А.Сластенина, И.А.Колесниковой. Москва. Издательский центр Академия. 2008. -288 с.

2.Бондаревкая Е.В. Воспитания как возраждения гражданина, человека культуры и нравственности. – Ростов на Дону, 1994.

3.Воспитание детей в школе: Новые подходы и новые технологий / Под.ред. Н.Е.Щурковой. – М.: Новая школа, 1998.

4.Кукушкин В.С. Теория и методика воспитательной работы. – Ростов –на-Дону.Изд.центр “МарТ”, 2002.

**XIX бөлім. ТӘРБИЕ ҮДЕРІСІН ҒЫЛЫМИ ӘДІСТЕМЕЛІК ҚАМТАМАСЫЗДАНДЫРУ**

**Жоспар:**

**19.1.Мектеп оқушыларының рухани құндылықтарын қалыптастырудың негізгі талаптары.**

**19.2. Оқушылардың тәрбиелік деңгейлерін анықтаудың жолдары.**

**19.3. Қазақстан Республикасы рәміздері арқылы оқушылардың бойында патриоттық құндылықтарды қалыптастырудың әдістемесі**

**19.4. Тәрбие жұмыстары бағытында озық педагогикалық тәжірибе.**

**19.1. Мектеп оқушыларының рухани құндылықтарын**

**қалыптастырудың негізгі талаптары**

Оқушыларға тәрбие беруде пән сабақтары мен сабақтан тыс уақыттағы іс-шараларды кіріктіре отырып жүргізу негізгі орын алады. Оқушылардың бойында адамгершілік құндылықтарды қалыптастыруда олардың жеке бас және жас ерекшелігіне байланысты тұлғаның тәрбиелілігін білімге, қоршаған әлеуметтік ортаға, табиғатқа, еңбекке, өзіне деген қатынасы оның іс-әрекеті, мінез-құлқы, қарым-қатынасы арқылы айқындалады.

Қазақстан Республикасы Білім және Ғылым Министрлігі ұсынған Тәрбие тұжырымдамасы негіздерінде :

* Қазақстанда жеке тұлға іс-әрекетінің дұрыс уәждемелік-құндылықты аясын кеңейту;
* білім алушы жастарда Қазақстандық патриотизм, азаматтық өзіндік сана, толеранттылық және рухани-адамгершілік қасиеттер қалыптастырудың артып отырған деңгейін көтеру;
* жалпыадамзаттық және ұлттық құндылықтар негізінде ана тіліне және мемлекеттік тілге және этномәдениетке құрметпен қарау;
* рухани дамыған және жоғары адамгершілікті тұлға қалыптастыруда білім беру мазмұнының тәрбиелік әлеуетін күшейту;
* бала тұлғасын қалыптастыруда ата-аналардың психологиялық-педагогикалық құзыреттіліктерін арттыруды, қамқоршылық кеңестерінің рөлін көтеру;
* білім беру ұйымдарында көпмәдениетті орта құру, тұлғаның өнердегі және болмыстағы эстетикалық нысандарды қабылдау, меңгеру және бағалау әзірлігін дамыту;
* тұлғаның дамыған экономикалық ойын және кәсіби қалыптасуға саналы қарым-қатынасын қалыптастыруды; табиғатты сақтауда белсенді азаматтық ұстанымын; экологиялық сауаттылығы мен мәдениетінің жоғары деңгейге жеткізу;
* табысты әлеуметтенуді, өздігімен білім алу мен өзін-өзі жүзеге асыруды, отбасы институтының өзін-өзі дамытуы мен өзін-өзі тәрбиелеуін нығайтуға саналы түрде қатысуын қамтамасыз ету мәселелері жан жақты қарастырылып отыр.

Сонымен, «Тәрбиенің тұжырымдамалық негіздерінің» жалпы векторы үйлесімді, жан-жақты дамыған, рухани-адамгершілік қасиеттері бар, таңдау жасау жағдайында өздігімен шешім қабылдауға даяр, ынтымақтастыққа және мәдениетаралық қарым-қатынасқа қабілетті, елінің тағдыры үшін жауапкершілік сезімі бар, «Қазақстан-2050» Стратегиясының басты мақсаты –«Мәңгілік Ел» болу жолындағы ұлы істерге белсенді қатысатын адам.

*Әдістеме дегеніміз* - әдіс пен тәсілдердің жиынтығы. Әдіс тәрбиешінің баланың бойына тұрақты моральдық көзқарастар мен адамгершілік сезімдерді, дағдыларды сіңірудің құралы тұрғысынан қарастырылады. Тәрбие әдістерін тәрбиенің тәсілдерімен, оқушының бойына белгілі бір қасиеттерді сіңірудің жолдарымен бірлікте алып қарастырады. Ең алдымен адамның жеке бас қасиеті мен қабілеті іс-әрекет барысында қалыптасады. Тәрбие әдісі бұл мектеп тәжірибесінде тәрбиеге қойылатын мақсаттарға қол жеткізу үшін пайдаланылатын тәсіл. Тәсілдер – тәрбиелеу саласына, еркіне, сезіміне, іс-әрекетіне әсер ету шаралары. Тәрбие тәсілі – жалпы әдістің бөлігі, жеке дара әрекет (әсер ету), нақты іс.

Мектеп оқушыларының рухани құндылықтарын қалыптастыруда пән сабақтарының негізгі талаптары:

– пән сабақтарының мектептегі және сыныптағы жүргізілетін тәрбие жүйесімен өзара байланыста жүргізілуі, пән аралық байланыс, өткен тақырыптармен жүйелі сабақтастық, оқушылардың іс-тәжірибесі;

– пән сабақтарының алдына қойған мақсатының нақты болуы және педагогикалық тұрғыда негізделуі;

– сабақтың құрылымында тәрбиеге арналған мазмұнның қамтылуы, сабақ мазмұны оқушылардың адамгершілік іс-әрекетінің негізі болуы, берілетін білім мен оқушылардың адамгершілік іс-әрекеті арасында байланыстың болуы;

– пән сабақтарында оқушылардың адамгершілік сезіміне ықпал ететін мазмұнның қамтылуы;

– сабақ үстінде оқушылардың танымдық, белсенділік іс-әрекеттеріне ықпал ету, сабақтағы қамтылған материалдар олардың санасына, көңіл-күйіне әсерлі болуы керек;

– сабақтың құрылымы, қамтылатын мазмұны, қолданылатын әдістері мен тәсілдерін айқындауда адамгершілік бағыттарына баса көңіл аударылуы керек.

А.Н.Леонтьев, А.В.Петровский, Ю.К.Бабанский, В.П. Беспалько, т.б. оқушыларға тәрбие беруде,адамгершілік құндылықтарын қалыптастыруда пән сабақтарының мүмкіншілігінің мол екенін айтады.

Оқушылардың бойындағы адамгершілік құндылықтарды қалыптастыруға байланысты Л.М.Фридман, Т.А.Пушкина, И.Я.Каплунович негіздеген әдістерді пайдалану арқылы оқушылардың білімдік және тәрбиелік деңгейлерін нақты айқындауға болады.

Тәрбие жұмысты ұйымдастыру барысында төмендегі іс-әрекеттер атқарылуы керек:

* қоғамдағы жаңа әлеуметтік экономикалық және мектептегі әлеуметтік ортаның ерекшеліктерін ескере отырып тәрбие берудің жалпымектептік бағдарламасын жасау;
* пән сабақтарды, сабақтан тыс уақыттаға іс-шараларды ұйымдастыруға байланысты әдістемелік ұсыныстар дайындау;
* оқушылардың білімдік және тәрбиелік деңгейлерін анықтау;
* мақсатты нақты айқындауға байланысты тәрбие беруге байланысты формалар мен әдістерді таңдау және практикаға ендіру;
* зерттеудің аралық және қорытынды нәтижелелерін айқындауға байланысты бақылау срездерін жүргізу;
* жинақталған мәліметтерді талдау, салыстыру;
* негізделген және нақтыланған әдістемелік ұсыныстарды іс-тәжірибеге енгізу.

Тәрбие жұмысын ұйымдастыруға байланысты мұғалімдердің білімін жетілдіруге семинарлар мен ғылыми кеңестерде тәрбиеге байланысты қамтылған мазмұн төмендегідей болды:

* әлеуметтік даму жағдайында оқушыларға тәрбие берудің мазмұны мен міндеттеріне сәйкес әдіснамалық және теориялық тұрғыда маңызын түсіне білуі;
* мектеп оқушыларына тәрбие беруге байланысты педагогикалық ғылым және алдыңғы қатарлы іс тәжірибелермен таныстыру;
* мұғалімдердің оқушылармен тәрбие жұмысы бойынша жүргізуге байланысты формалар мен әдістерді жоспарлау және ұйымдастыру.

Мұғалім тәрбиелік жұмысты жүргізуге байланысты әдіснамалық–теориялық тұрғыда, әдістемелік, информациялық, көрнекілік тұрғыда қамтамасыз етілуі және материалдық база жұмысты жүргізуге қолайлы болу керек екеніне аса мән берілуі қажет.

Мектептегі тәрбие жұмысын ұйымдастыруда негізгі міндеттердің бірі – мұғалімнің оқушылардың өтілетін тәрбие шараларына байланысты тәрбиелік деңгейін біліп отыруы жұмысты жетілдіруге үлкен әсері бар.

Оқыту үдерісінде білім мен тәрбие берумен қатар, оқушы өзін-өзі тәрбиелеуге мүмкіндік алады. Ұрпақтан-ұрпаққа ауыз әдебиеті арқылы жеткен салт-дәстүр, әдет-ғұрыптар арқылы ізгілік, азаматтық жауапкершілік және патриоттық құндылықтарды қалыптастыруға болады.

Халқымыздың ерлік дәстүрі бойынша білім және тәрбие беру мәселесі қоғамдық пәндер бойынша /баспасөз конференциялары, айтыс, пән сабақтары, шығарма жаздырту, тест бойынша жұмыс т..б./ жүргізілетін тәжірибелік зерттеу жұмыстарында біршама қарастырылып, онда оқушылардың ата-баба тарихына қызығушылығы, ынта-жігері, білімге деген талпыныстары артады. Пән сабақтарындағы патриоттық тәрбиеге байланысты оқушыларға берілген білім мазмұны олардың бойындағы ұлттық намысты оятып және өз ұлт алдындағы парызын сезінуге игі ықпал етеді. Дегенмен, сабақ үрдісінде берілетін патриоттық тәрбиеге байланысты білім мен тәрбие мазмұнын сыныптан тыс уақытта жүргізілетін қоғамдық тәрбие жұмыстарымен сабақтастыра отырып, жүйелі түрде жүргізгенде ғана ұлттық салт-дәстүрге берік, елін, жерін сүйетін нағыз ұлтжанды азамат тәрбиелей аламыз.

Мектептегі оқу-тәрбие жұмысының құрамды бөлігі-сыныптан тыс жүргізілетін жұмыстар болып табылады. Оқушылардың пән сабақтарында меңгерген білімдерін, үлгі-өнегелерін сыныптан тыс жүргізілетін жұмыстарда пайдалану қоғамдық еңбекпен айналысуға, ой-өрістерінің кеңеюіне үлкен ықпалын тигізе отырып, патриот–азамат қалыптастыруға мүмкіндік береді.

«Қазақстан Республикасы жаңа әлеуметтік даму жағдайында мектеп оқушыларына патриоттық тәрбие берудің тұжырымдамасы” аясында оқушы-жастардың бойында патриоттық құндылықтарды қалыптастыру мақсатында пән сабақтарын өткенде, Қазақстан Республикасы Президентінің Қазақстан халқына әр жылғы жолдауларының, Қазақстан Республикасы Мемлекеттік рәміздерінің тарихи маңызы ерекше.

**19.2. Оқушылардың тәрбиелік деңгейлерін анықтаудың жолдары**

Мектепте оқушылардың рухани адамгершілік құндылықтарын қалыптастыруда негізгі мақсат-пән сабақтарындағы білім мазмұны мен сыныптан тыс уақыттағы жүргізілетін тәрбие жұмыстарын өзара байланыстыра, ұлттық және жалпыадамзаттық құндылықтардан білім мен тәрбие бере отырып, елін, жерін сүйетін және оны қорғай білетін, әлемдік ғылыми-прогресс көшіне ілесе алатын патриот-азамат тәрбиелеу.

Тәрбие жұмысының міндеттері:

- оқу-тәрбиені тұтас педагогикалық үрдіс деп қарап, пән сабақтағы білім мазмұнымен сыныптан тыс уақытта жұмыстарды біріктіре отырып, тұлғаның рухани-адамгершілік құндылықтарын қалыптастыру;

* ұлттық рәміздердің пайда болуы және олардың шығу тарихын біле отырып, Қазақстан Республикасының рәміздеріне туына, елтаңбасына, әнұранына деген құрметін қалыптастыру;
* Қазақстан Республикасының тұтастығын сақтайтын және халықтар арасындағы бейбітшілік пен достықты нығайтатын азамат тәрбиелеу.

Оқушылардың тұлғалық қасиеті, білім мен тәрбие деңгейлері сауалнамалар, тест тапсырмалары және тұлғаның әлеуметтік ортаға, жолдасына, үлкендерге, кішілерге, т.б. қарым-қатынасы арқылы айқындалады.

Егер жеке *патриоттық тәрбие мәселесін* байланысты қарастыратын болсақ, оқушылардың білімдік және тәрбиелік деңгейлері төмендегі көрсеткіш-деңгей тұрғысынан айқындалуы мүмкін.

**1 - деңгей.** Оқушының ұлттық патриотық мұраларды, олардың дамып, қалыптасуын түсінуі және патриотизмнің дамуына ықпал еткен әлеуметтік жағдайлар туралы мағлұматтары бар, жеке бас іс әрекетіне айналған.

**2 - деңгей.** Оқушының ұлттық патриотық мұраларды, олардың дамып, қалыптасуын түсінуі және патриотизмнің дамуына ықпал еткен әлеуметтік жағдайлар туралы мағлұматтары бар, бірақ жеке бас қасиеттеріне айнала қоймаған.

**3 - деңгей.** Оқушының ұлттық патриотық мұралар, олардың дамып, қалыптасуын түсінуі және патриотизмнің дамуына ықпал еткен әлеуметтік жағдайлар туралы түсініктерінің жетімсіздігі.

Оқушылардың бойындағы құндылықтардың қалыптасуы бойынша мектеп ұжымы анықтау, дамыту, бекіту эксперименті барысында оқушылардың ұлттық патриотық мұраларды, олардың дамып, қалыптасуын түсінуі және патриотизмнің дамуына ықпал еткен әлеуметтік жағдайларды білуі, тарихи оқиғалардағы патриотизмнің ерекшеліктерін айқындауы, халық мұрасындағы патриоттық құндылықтарды оқушылардың бағалаудағы көзқарасы, іс-әрекеті, іс-қылығы, өзін-өзі бағалауы бойынша білімдік тәрбиелік өлшемін анықтай алады.

Оқушыларға патриоттық тәрбие берудегі негізгі міндеттер – қоршаған ортаға деген сүйіспеншілік, қоғамға деген рухани-мәдени қатынас, еліміздің тәуелсіздігі мен бірлігін сақтау, Қазақстан көпұлтты мемлекет екенін негізге ала отыра бүгінгі қоғам мүшелерінің бойында Қазақстандық патриоттық сезімін қалыптастыру.

Сауалнама тек оқушылардан ғана емес, олардың ата-аналарымен де жүргізілуі керек. Сондықтан да, жас ұрпақ бойындағы Қазақстандық патриотизмді қалыптастыру, яғни жастайынан ерлік пен елжандылықтың рухын себу отбасынан бастау алады. Отбасындағы негізгі міндет-баланы жастайынан ата-анасына, туған-туыстарына, әулетіне, еліне, жеріне деген сүйіспеншіліктерін жетілдіру арқылы, Отанына, мемлекетке деген шынайы сезімін қалыптастыру.

«Отанды сүю-отбасынан басталады» дегендей жеке тұлғаның бойындағы патриоттық сезімді қалыптастыруда отбасы негізгі орын алады. Әсіресе патриотизмге берген Ш.Уәлихановтың тұжырымын негізге алатын болсақ:«Ең алдымен өз отбасы, туған туыстары, одан соң ауыл-аймақ, ел-жұртымды, руластарымды, одан соң халқымды, одан соң Сібір орыстарын, Ресей жұртын қадірлеймін деуінен-ақ патриотизмнің негізгі мәйегі отбасы екені дау тудырмайды». Отбасында жеке тұлғаның бойында патриоттық сезімді қалыптастыруда бірінші орында адам бойындағы адами құндылық қасиеті негізгі орын алады. «Еліңді сүйсең, ерлік істейсің», «Ер жігіт елі үшін туады, елі үшін өледі» деген елжандылық ұрандар адамның жеке басына қарағанда ел намысы, елі үшін мақтаныш сезімі жоғары екенін түсінеміз. Расында да, көптеген ғылыми еңбектерді зерделейтін болсақ, патриотизмді қалыптастыруға себін тигізетін қасиетті белгілер: ұлттық сана - сезім, ұлттық мақтаныш, ұлттық салт-дәстүрлер, әдет - ғұрыптар, парыз, намыс, бірлік және міндет. Патриотизм сапа, сенім тұрғысынан негізделіп, сезім арқылы көрініс береді.

Оқушылардың бойында патриоттық құндылықтарды қалыптастыру атадан балаға жалғасып келе жатқан ұлттық әдет-ғұрып, салт-дәстүрлерін оқу-тәрбие мазмұнына енгізе білсек, ұлттық дәстүрге берік, елін, жерін сүйетін азамат тәрбиелеу, яғни оқушылардың бойына Қазақстандық патриотизмді қалыптастыру өскелең өмір талабынан туындап отыр.

Мектеп оқушыларына патриоттық тәрбие беруде тұтастай педагогикалық процесс қамтылады. Тәрбие беру төмендегі негізгі **педагогикалық жағдайлардың** қамтылуын көздейді:

– тұлғаның бойында адамгершілік құндылықтар қалыптастыруға бағытталған тәрбие ортасын құру;

– жаратылыстану және гуманитарлық бағыттағы пәндер циклының мазмұнына сәйкес кіріктірілген сабақтар жүргізу;

– тәрбие жұмыстарының әртүрлі формалары мен әдістерін қолдану;

– мұғалім мен оқушы арасындағы шығармашылық байланыс.

Әлеуметтік тұрғыда тұлғаны дамытудағы негізгі жағдай мектептің оқу тәрбие ортасы. Мектептегі жариялылық, ашықтық, оқу еңбек үрдісінің дұрыс ұйымдастырылуы, оқушы мен мұғалім арасындағы шынайылылық – тұлғаның адамгершілік құндылықтарын қалыптастырудың, соның ішінде патриоттық құндылықтарды қалыптастыруға игі ықпал етеді. Мектептегі тәрбие ортасы – мұғалім, оқушы және ата–аналардың өзара бірлігінде құрылады.

Тәрбие ортасын құрудың үдерісі педагогикалық іс–әрекетті ұйымдастырудың ережесінде негізгі көрініс табады. Ол:

* + біріншіден, мектеп оқушының өз үйіндей болуы, тұлға онда өзін еркін сезінуі керек, мектептің қуанышы оның қуанышы болып табылуы керек;
  + екіншіден, мектептің алдына қойылған мақсат пен міндет – кез–келген оқушының міндетіне айналуы керек;
  + оқушыға сену, сенім арту, оның ішкі жан дүниесіне ықпал ету.

Мектеп оқушыларының білімге, қоршаған әлеуметтік ортаға, табиғатқа, еңбекке, өзіне деген қатынасы арқылы тәрбие үрдісі төмендегі міндеттер арқылы іске асады:

* + оқушы санасында әлем туралы ғылыми негізделген және тұтастай нақты мәлімет қалыптастыру;
  + Отан тағдыры үшін жауапкершілік, азаматтық сананы қалыптастыру;
  + жалпыадамзаттық құндылықтарды меңгеру, мінез-құлықтарында құндылықтарды қалыптастыру;
  + оқушылардың бойында сыни тұрғыда ойлауды қалыптастыру;
  + тұлғаның өз «Менін» қалыптастыру және өзін-өзі жүзеге асыру.

Жоғарыдағы міндеттер өзара жүйелі, сабақтастықта жүзеге асырылатын болса тұтастай тәрбие жүйесін құра аламыз. Аталған тәрбие жүйесін нақты құра отырып, бүгінгі егемен еліміздің елдігі мен бірлігін сақтайтын адамгершілік құндылығы қалыптасқан тұлға тәрбиелеуге мүмкіндік бар.

**19.3. Қазақстан Республикасы рәміздері арқылы оқушылардың бойында патриоттық құндылықтарды қалыптастырудың әдістемесі**

Тұлғаның бойындағы патриоттық құндылықты қалыптастыруда Қазақстан Республикасы Мемлекеттік рәміздері негізгі орын алады. “Қазақстан Республикасы Мемлекетінің елтаңбасы және жалауы туралы заңын”[[29]](#footnote-29) негізге ала отырып, оқушылардың рәміздер туралы толық мәліметтерінің және оның тұлғаның іс-әрекеттік, мінез-құлықтық құндылық көрініске айналғанын сауалнама, тест тапсырмалары негізінде нақтыланып, жұмысты жетілдіруге негіз болады.

Тәрбие сағатында Қазақстан Республикасы мемлекеттік рәміздері: елтаңба, ту және әнұраны жазба түрінде пайдаланып, Қазақстан Республикасының Мемлекеттік рәміздері бойынша төмендегі сауалнамаларды қоя отырып, оқушылардың білімдік және тәрбиелік деңгейлерін айқындауға болады:

1. Қазақстан Республикасының Мемлекеттік рәміздерінің ішінде елтаңбаның орны?

2. Қазақстан Республикасының Мемлекеттік елтаңбаның құрылымы неден тұрады?

3. Қазақстан Республикасының Мемлекеттік елтаңбасы қашан дүниеге келді?

4. Қазақстан Республикасының Мемлекеттік елтаңбасының авторы кім?

5. Қазақ халқының тарихында қандай елтаңбалық белгілер болды?

6. Елтаңба қандай жерлерде пайдаланылады?

7. Алыс және жақын шет мемлекеттерде Қазақстан Республикасының Мемлекеттік елтаңбасы қандай жерлерде ілінеді?

8. Әрбір құрылымның ерекшеліктері.

9. Елтаңбаның тарихи маңызы.

Іс-шара барысында оқушылардың алғашқы білімдік және тәрбиелік деңгейлерін айқындай отырып жүргізу тиімді болады.

Мемлекеттік рәміздерге байланысты тәрбие сағаты Қазақстан Республикасының Мемлекеттік туы туралы қарастырылғанда, оқушылардың рәміздерге байланысты білімдері жүйелілік, сабақтастық принциптері негізінде іске асады. Мемлекеттік рәміздерді бір - бірінен бөліп қарауға болмайды.

Төменде Қазақстан Республикасының рәміздерінің бірі мемлекеттік туды таныстыру және оның маңыздылығы туралы тәрбие сағатын ұсынып отырмыз.

Сабақтың тақырыбы: Қазақстан Республикасының Мемлекеттік туы.

Сабақтың мақсаты: Қазақстан Республикасының Мемлекеттік туының тарихи маңыздылығын түсіне отырып, оған деген құрмет пен мақтанышты қалыптастыру.

Сабақтың міндеттері:

1. Қазақстан Республикасының Мемлекеттік туының тарихи маңыздылығын түсіну;

2. Қазақ халқындағы «байрақ», «жалау», «ту» аталу ерекшеліктерін білу;

3. Қазақ халқының дәстүрінде ақ жалаудың маңызын ашып көрсету.

Сабақта пайдаланатын көрнекіліктер:

Қазақстан Республикасының Мемлекеттік рәміздері бойынша оқушылардың білімдік және тәрбиелік деңгейлерін айқындауға арналған сауалнамалар:

1. Қазақстан Республикасының Мемлекеттік туының тарихи маңыздылығы неде?

2. Тудың түсі және оның құрылымы нені білдіреді?

3. Мемлекеттік ту ненің белгісін білдіреді?

4. Қазақ халқындағы «байрақ», «жалау», «ту» аталуының ерекшеліктері?

5. Қазақстан Республикасының Мемлекеттік туы қай жерлерде және қашан тігіледі?

6. Қазақ халқының дәстүрінде ақ жалау қандай мағынаны білдіреді?

7. ХҮІІІ ғасырда Бөгенбай батырдың соғыстарға алып кіретін, жеңіспен оралуы дәстүрге айналған туының түсі қандай болған?

Сабақ барысында оқушылар ұрпақтан-ұрпаққа жалғасқан тулардың ерекшеліктері мен бүгінгі егемен еліміздің туының арасындағы байланысты, түркі жұрты үшін ту елдік пен бірліктің символы екенін түсінеді.

Сабақтың тақырыбы: Қазақстан Республикасының Мемлекеттік әнұраны

Сабақтың мақсаты: Қазақстан Республикасының Мемлекеттік әнұранының тарихи маңыздылығын түсіндіру.

Сабақтың міндеттері:

1. Қазақстан Республикасының Мемлекеттік әнұрандарының шығу тарихын түсіндіру.

2. Ұрпақтан- ұрпаққа жалғасқан әнұран іспеттес әндердің маңызын және мазмұнын білу.

Сабақта пайдаланатын көрнекіліктер: Қазақстан Республикасының Мемлекеттік рәміздері: елтаңба, ту және Қазақстан Республикасы Мемлекеттік әнұраны жазба және электрондық түрде.

Қазақстан Республикасының Мемлекеттік рәміздері бойынша оқушылардың білімдік және тәрбиелік деңгейлерін айқындауға арналған сауалнамалар:

1. Әнұран дегеніміз не?
2. Гимн деген сөздің мағынасы нені білдіреді?
3. Кезіндегі ҚССР әнұраны туралы не білесіңдер?
4. Әнұран еліміздің қандай белгісі болып табылады?
5. Әнұранның мазмұны нені қамтиды?
6. Қазақстан Республикасының әнұраны қашан және қай жерлерде орындалады?
7. Әнұранда орындаудың салты қандай?
8. Қазақстан Республикасының Мемлекеттік әнұрандарының шығу тарихы?
9. Еліміз егемендік алғаннан кейінгі әнұранның авторлары кімдер?
10. Егемен еліміздің алғашқы әнұранның кімнің әні негізінде жетілдірілді?
11. Ұрпақтан-ұрпаққа жалғасқан әнұран іспеттес болған қандай әндерді білесіздер?
12. «Менің Қазақстаным» атты әнұран болып қашан бекіді?
13. «Менің Қазақстаным» атты ән алғаш рет мемлекеттік әнұран тұрғысынан қашан орындалды?
14. «Менің Қазақстаным» атты мемлекеттік әнұран авторлары кімдер?

Оқушыларға сауалнамалар жүргізу арқылы олардың білімдік және тәрбиелік деңгейлерін айқындауға мүмкіндік болады.

Қазақстан Республикасының Мемлекеттік әнұраны негізінде мектептер мен сыныптар өздері жеке мектеп және сынып гимндерін дайындап, іс-шараларды ұйымдастыру барысында орындауға мүмкіндіктері болады.

Оқушылардың жеке бас және жас ерекшеліктерін ескере отырып, мектеп гимназияларда әскери-патриоттық тәрбие бойынша конкурстар өткізуде негізгі орын алады.

*Конкурстың мақсаты*: оқушы-гимназистердің Мемлекеттік рәміздерге деген құрметін және ұлттық тарихқа деген қызығушылығын қалыптастыру, болашақ әскери міндеттерін атқаруға баулу.

Конкурстың мазмұны төмендегі 4 тақырып бойынша қамтылды. Ережеге сәйкес берілген тапсырма-тақырыпшалар бойынша оқушылардың білімдік және тәрбиелік деңгейлері 5 балдық жүйемен бағаланады.

Мектеп-гимназияларда конкурс өткізудің жағдайлары:

Конкурс тақырыбы: «Мен-Қазақстан азаматымын»

Конкурсқа қатысушы оқушы- гимназистер төмендегі сұрақтарға жауап бере отырып, практикалық тұрғыда іс шараларды орындау қажет.

* Мемлекеттік және әскери рәміздер (тарихи және қазіргі);
* Қазақстан Республикасының Қарулы күштері (әскер құрамы, дәстүрлер);
* азаматтардың әскери қызметі және әскери міндеттері;
* жалпы әскери жарғы;
* әскери ұжым.

Конкурстың шарты бойынша барлық команда қатысуға құқығы болды. Конкурс ережесіне сәйкес 3 топқа бөлінеді. Конкурсқа қатысушылар Мемлекеттік және әскери рәміздер тарихын бүгінгі күнмен салыстыра отырып, әскер құрамы мен әскердегі дәстүрлер жалғасы, азаматтардың әскери міндеттерді білуі, әскери ант беру, сапқа тұрут.б. талапқа сай орындалады.

Білім мен тәрбие берудің негізгі міндеттері болып: тұлғаны тәрбиелеу, білім мен тәрбие беруді құндылық бағдар негізінде құра білу; өз бетінше жетілуіне және өз бетінше білім алуы, жаңашыл дәстүрлерді жаңғырту болып табылады.

**19.4. Тәрбие жұмыстары бағытында озық педагогикалық тәжірибе**

Қазақстан Республикасы Білім министрлігінің «Қазақстан Республикасы азаматтарының жаңа әлеуметтік-экономикалық мінез-құлқын қалыптастыру тұжырымдамасы», “Қазақ мектептері мен мектепке дейінгі балалар мекемелеріне имандылық-эстетикалық тәрбие берудің кешенді бағдарламасы”, “Қазақстан Республикасы мектеп оқушыларына патриоттық тәрбие берудің тұжырымдамасы”,‘‘Қазақстан мектептеріндегі әскери-патриоттық тәрбие’’, атты жинағында оқушыларға тәрбие берудің әр алуан түрлері мен әдістеріне тоқтала отырып, мектеп жасындағы балалардың Отан қорғауға дайындық жұмыстарының іске асуын жан-жақты қарастырады. Әскери-патриоттық тәрбие берудің түрлерінің бірі халқымыздың революциялық, әскери және еңбек дәстүрлеріне бай жерлерге шеру, кеңестік жүйеде “Зарница” және “Орленок” әскери-спорттық ойындарын ұйымдастыру, «Атамекен», «Скаутинг», «Мың бала», «Болашақ», т.б. балалар қозғалыстары негізгі орын алады.

‘‘Қазақстан мектептеріндегі әскери-патриоттық тәрбие’’әдістемелік еңбекте “Жеткіншек ұл балалармен жүргізілетін тәрбие жұмысының ерекшеліктері” атты тарауда оқу-тәрбие жұмысында жеткіншек ер балалардың ұйымдастырушылық қасиетін дамытып, сынып және мектептің жұмыстарына белсенді араласуын ескермей, тек қана олардың пассивті қатысуын көздейтін жұмыс формалары мен әдістері жиі қолданылып, ерлік, жігерлілік, төзімділік, батылдықты қалыптастыруға көмектесетін жұмыс түрлері сирек пайдаланады”, – деп жазады. Аталған еңбекте жеткіншектермен, әсіресе ұл балалармен жұмыс істеуде мектептің бағыты елеулі түрде өзгеруге тиіс екендігіне, мектепте тәрбие жұмысын жоспарлап ұйымдастыруда оқушылардың бұл тобын жеке бөліп, оларға тәрбиелік ықпал неғұрлым пәрменді болу қажет деп атап көрсетеді.

Қазақстан Республикасы Білім министрлігінің “Тәлім-тәрбие тұжырымдамасын” негізге ала отырып мектептегі тәрбие жұмысын жетілдіруге арналған республика ғалымдарының бірнеше бағдарламалары жарыққа шықты. Мысалы, Б.Баймұратова, М.Сәтімбекова, Ә.Әмірованың басшылығымен мектепке дейінгі тәрбиеге арналған “Балбөбек” бағдарламасы тұңғыш дүниеге келді. Сондай-ақ, Жарықбаев Қ.Б., Қалиев С.Қ. “Ұлттық мәдениет тарихы”, “Қазақ мәдениетінің тарихы”, “Қазақ этнопедагогикасы”, т.б., Оразаев М., Смаилова М.Ж. “Қазақ халқының салт-дәстүрлері”, С.Қ.Қалиев, С.Т.Иманбаева, С.М.Төрениязова “Болашақ“ оқушылар ұйымының Ережесі, М.Құрсабаевтың “Атамекен”, З. Ахметованың “Кәусар бұлақ”, М.Х.Балтабаев, т.б. “Елім-ай”, «Жас ұлан», т.б. бағдарламалары жоғары, орта оқу орындарындағы және мектептегі оқу-тәрбие жұмыстарын ұлттық бейнеде ұйымдастыруға үлкен ықпалын тигізді.

Ұлттық негіздегі мектепке дейінгі тәрбие жұмысын қамтыған “Балбөбек” бағдарламасы жалпы тәлім-тәрбиенің негізгі бастауы болып табылады. Аталған бағдарламада баланы жас кезінен ұлттық әдет-ғұрып, салт-дәстүрлерді ұғындыру арқылы адамгершілікке, әсемдікке, елжандылыққа тәрбиелеуді білім берумен қатар біртұтас жүзеге асыруды көздейді. Ал жоғары сынып оқушыларына арналған Қ.Жарықбаев пен С.Қалиевтың “Қазақтың тәлім-тәрбие тарихы” атты факультативтік курстың бағдарламасы ҮI-ғасырдан басталған ұлттық тарих, әдет-ғұрып, салт-дәстүрлеріміздің тәрбиелік мәнін терең түсіндіру арқылы оқушылардың ой-өрісін қалыптастыруға әсер етеді.

М.Оразаев пен М.Смаилованың “Қазақтың салт-дәстүр-лері” атты 8-9 сыныптарға арналған факультативтік курс бағдарламасының мақсаты оқушылардың жас шамасын ескере отырып, халқымыздың ұлттық ерекшеліктерін, салт-дәстүрін оқушылардың санасына сіңіруді көздеген.

З.Ахметованың “Кәусар бұлақ” бағдарламасы оқушы-жастардың бойына ізгілік, инабаттылық, мейірімділік қасиеттерді ұялатуды мақсат еткен.

Жоғарыда аталған бағдарламаларды басшылыққа ала отырып, қазақ мектептері тәлім-тәрбие ісін өрістету үстінде. Ал орыс мектептері Қазақстан Республикасы Білім министрлігі бекіткен “Жұлдыз” бағдарламасы бойынша жұмыс істеді.

Алматы облысы, Райымбек ауданы, Қарасаз орта мектебінің сыныптан тыс тәрбие жұмыстары, яғни “Алтын көмбе” атты тәрбие облыстың басқа мектептеріне үлгі ретінде ұсынылды.

“Алтын көмбе” халықтық педагогика бойынша ата-аналармен, жұртшылықпен, сынып жетекші-ұстаздарымен, тәлімгерлермен және оқушылардың жас ерекшеліктеріне байланысты жұмыс жоспарларымен қоса атқарылған істердің қорытындысы беріліп отырған. Алматы облысы, Шелек ауданы, Б.Момышұлы атындағы мектеп ұжымы ұйымдастырған “Жас қыран” атты әскери-патриоттық мұражайдың іс-тәжірибесі жастарды ерлік рухта тәрбиелеудің мектебі екені байқалды.

Оқу мен тәрбиені бір-бірімен кірістіре отырып, ұлттық дәстүрлер негізінде оқушылардың жас ерекшеліктеріне байланысты, жүйелі түрде жүргізу арқылы елін, жерін жаудан қорғай алатын шынайы ұлтжанды азамат тәрбиелеп шығару бүгінгі егеменді еліміздің ұстаздар қауымының абыройлы борышы болып отыр.

Тамырын тарихтың тереңінен тартып жатқан «Ұлы Дала Елі» және «Мәңгілік Ел» жалпыұлттық идеяларымыз, ұлттық құндылықтарымыз білім жүйесін жетілдіруге берік тұғыр, ұлттық сана, ұлттық таным, ұлттық құндылықтарды, ұлттық және мемлекетшілдік рухты қалыптастыру негізгі ұстаным болып табылады.

**Семинар тақырыбы:**Мектепте тәрбие жұмысын ұйымдастырудың әдістемелік жүйесі.

**Мазмұны.** Тәрбие жұмысын ұйымдастырудың әдістемелік жүйесіне талдау. Оқушылардың тәрбиелік деңгейлерін анықтаудың жолдарына мысалдар келтіре отырып зерделеу. Оқушының тәрбиелік деңгейлері. Тәрбиелік деңгейді айқындаудың әдістері: сауалнама, тест, әңгімелесу, пікірлесу, эссе жазғызу, т.б. пайдалана отырып тұлғаның сапалық көрсеткіштерін айқындау.

**Өзін-өзі бақылауға арналған сұрақтар**

1. Тәрбие сағатын ұйымдастырудың әдістемесін қалай түсінесің?
2. Білім беру мекемелерінде тәрбие жұмысын ұйымдастырудың тұжырымдамасы неше рет қабылданды?
3. Оқушылардың тәрбиелік деңгейін қалай айқындаймыз?
4. Тәрбие жұмысын ұйымдастырудың формалары?
5. Түрлі отбасымен қандай жұмыс түрлерін ұйымдастыруға болады?

**Студенттің оқытушы басшылығымен жүргізілетін өзіндік**

**жұмысына арналған тапсырмалар**

1. Қазақстан Республикасының Мемлекеттік әнұрандарының шығу тарихын түсіндіру.

2. Тәрбие жұмысты ұйымдастыру барысында қандай іс-әрекеттер орындалады?

3. Тәрбие сағатын ұйымдастыруда тәрбиенің қандай әдістері жиі қолданады?

4. Тәрбие сағатында қандай педагогикалық қолдаулар іске асырылады?

**Студенттің өзіндік жұмысына арналған тақырыптар бойынша эссе, тезис, қысқаша баяндама, реферат жазу**

1. Қазақстан Республикасы рәміздері арқылы оқушылардың бойында патриоттық құндылықтарды қалыптастыру.
2. Б.Момышұлының «Соғыс психологиясы» атты еңбегінің тарихи маңызы.
3. Тұлғаның бойындағы патриоттық құндылықтарды қалыптастыру.

**Өзіндік жұмысқа арналған әдебиеттер**

1. Қазақстан Республикасы мектеп оқушыларына патриоттық тәрбие берудің тұжырымдамасы. - Алматы: 2005. - 25 б.
2. Қазақстан Республикасы азаматтарын патриоттық тәрбиелеу жөніндегі мемлекеттік бағдарламасы /Альянс, № 3-4, 2005. – 5 б.
3. Момышұлы Б. Соғыс психологиясы. - Алматы: Қазақстан, 1991.- 400 б.
4. Матвеева С.В. Воспитание патриотизма в условиях целостного педагогического процесса в современной общеобразовательной школе. Дисс. … канд. пед. наук. 13.00.01. – Н.Новгород, 2006. - 217 с.
5. Иманбаева С.Т. Ерлік тағылымы. - Алматы: РБК. 1998. – 131 б.

##### ГЛОССАРИЙ

**Тәрбие** - қоғамдық, өндірістік және мәдени өмірдің белсенді қатысушысын даярлауды мақсат етіп қойған, жеке адамды қалыптастырудың жүйелі үрдісі.

**Тәрбиелілік**-адамзат қоғамында әлеуметтік тұрақты заң болып қалыптасқан адамгершілік қарым-қатынас нормаларын бойына сіңіріп, оны күнделікті өмірде қолдануды дағдыға айналдыру.

**Тәрбие жүйесі** – тәрбие ісінің мазмұны, құрылымы мен қолданудың әдіс-тәсілдері және оны білім беру үрдісінде қолдануды ұйымдастыру істерінің жиынтығы. Тәрбие жүйесіне тәрбиеші мен тәрбиеленушілердің өзара қарым-қатынасына құрылған сабақ үстіндегі және сыныптан тыс жұмыс түрлері сабақ, үйірме жұмыстарды, кештер мен жарыстар, байқаулар, т.б. енеді. Бұл жұмыстардың бәрі алдын-ала жоспарланып, ұйымдасқан түрдет әрбиеші-педагогтардың басшылығымен іске асырылады.

**Тәрбие жұмысы-**бұл жеке тұлғаның неғұрлым толық дамуына бағытталған ересектермен балалардың тіршілік әрекетін ұйымдастыруға бағытталған мақсатты іс-әрекет.

**Тәлімгер** – жас ұрпақты тәрбиелеуге қатысты адамдардың ортақ атауы (әке-шеше, мұғалім).

**Тәлімгерлік** – аға ұрпақтың алдыңғы қатардағы өкілдерінің жас ұрпақ тәрбиесіне, оны өмірге, еңбекке дайындауға қатынасуының бір түрі.

**Теория**  - идеялардың, ойдың, тұжырымның жиынтығы.

**Теория**(гр. theorіa – пайымдау, анықтау)–белгілі бір құбылыстың, шындықтың заңдылықтары мен байланыстары жайлы жан-жақты, толық мағлұмат беретін тұжырым.

**Теория**–өзінің ішкі құрылымы жағынан бір-бірімен логикалық байланыста болатын біртұтас білім жүйесі

**Тәрбие теориясы**– ғылыми ойдың, түсініктер мен категориялардың, заңдылықтардың жиынтығы.

**Әдістеме дегеніміз -** әдіс пен тәсілдердің жиынтығы.

**Әдіс**-тәрбиешінің баланың бойына тұрақты моральдық көзқарастар мен адамгершілік сезімдерді, дағдыларды сіңірудің құралы тұрғысынан қарастырылады.

**Тәрбие әдістері**-тәрбиенің тәсілдерімен, оқушының бойына белгілі бір қасиеттерді сіңірудің жолдарымен бірлікте адамның жеке бас қасиеті мен қабілеті іс-әрекет қарастырады.

**Тәрбие әдісі**-бұл мектеп тәжірибесінде тәрбиеге қойылатын мақсаттарға қол жеткізу үшін пайдаланылатын тәсіл.

**Тәсілдер**–тәрбиелеу саласына, еркіне, сезіміне, іс-әрекетіне әсер ету шаралары.

**Тәрбие тәсілі** – жалпы әдістің бөлігі, жеке дара әрекет (әсер ету), нақты іс.

**Тәрбиеші** – оқу-тәрбие мекемелерінде балалардың жұмысын жүргізуші.

**Заңдылық** – қоғамның мақсаттары мен міндеттеріне сай келетін, заң аясынан шықпайтын құқықтық әрекеттер мен құқықтың орындалуына саналы түрде жету.

**Тәрбиенің педагогикалық заңдылығын** объективтік, жеке адамның еркіне бағыныссыз, тәрбие үдерісінде өзіндік тұрақты қасиеті бар көрініс.

**Тәрбие ұстанымдары**–(лат. - негіз), бастапқы белгілі бір теорияның негізгі, бастау боларлық жағдайлары, басшылық ететін идеялары, негізгі мінез-құлық ережелері, әрекеттері меңзеледі.Тәрбие мазмұнымен ұйымдастырылуының негізгі бағыттарын анықтайтын, басшылыққа алынған идеялардың жиынтығы.Тәрбие ұстанымдары–ғылыми ойдың, түсініктер мен категориялардың, заңдылықтардың жиынтығы.

**Тәрбие формасы** – тәрбиешінің тәрбиеленушілерді қатыстыруымен ұйымдастыратын тәрбиелік істері. Осы тәрбиелік істер оқушының айналадағы объектілермен қарым-қатынасын тәрбиелейтін (сыныптық-сабақ, үйірме, әңгіме, жорық, т.б.) тәрбиелік үдерістің үздіксіз тізбегін құрайды.

**Тұлға** – ерік-жігерінің іске асуы, өз ойын еркін іске асырудың дайындығы және оның іске асуының нәтижесі. Ерік-жігер механизмі дегеніміз адамның өзіне тән жеке бас қасиеттерін іске асыруы.Тұлға–сезімнің, әсердің ішкі күшінің, сүйініштің бойға жинақтаған көрінісі.

**Ұлттық тұлға** - тілі, діні, мәдениеті, салт санасы қалыптасқан ортада жеке адамға тән қасиеттермен өз ұлтының, халқының тұрмыс тіршілігін бойына сіңіріп, ұлттық намыс, талғам және ұлттық сана белгілерін өз бойында тұтастай көрсетіп, ең жоғары рухани деңгейде дамыған адам (К.Оразбекова).

**Шынайы патриот тұлға** – жалпы адамзаттық құндылықтардың негізін салушы және таратушы (С.Л.Рубинштейн).

**Жан-жақты мәдениетті тұлға**-деп өз мәдениетіне де, өзге мәдениетке де тәнті адам деп танимыз. Төл мәдениетті терең білу оған басқа мәдениеттерге қызығушылыққа іргетас қаласа, көп мәдениетті білу өз мәдениетін мақтан тұтуға негіз салады.

**Адамгершілік тәрбиесі** – тәлім-тәрбиенің ықпалды әсерімен моральдық сананы қалыптастырудың, этикалық білімділікті, адамгершілік сезімді дамытудың сара жолы

**Ақыл-ой тәрбиесі**–адамның таным қабілетін дамытып, ержетіп есеюіне жол ашатын тәлім-тәрбиенің негізгі бір саласы. Оқушының оқып білім алудағы іс-әрекеттері оның сана-сезімі мен ой-өрісінің кеңею талабына сай бағытталады.

**Әлеуметтік тәрбие**– тәрбиені әлеуметтік заңдылықтарға байланысты зерттейтін ғылым. Тәрбие әрқашан белгілі әлеуметтік-экономикалық қоғамда, қоғамның өндірістік-объективтік жағдайына сай жүреді.

**Дене тәрбиесі**– жас ұрпаққа білім және тәрбие беруісінде олардың дене және рухани күштерін жан-жақты дамыту, жетілдіру, шынықтыру мен қатар, еңбекке баули отырып, Отан қорғауға даярлығын қалыптастыру, ерік-жігерін шыңдау тәрбие бағдарламасы

**Еңбек тәрбиесі**– қоғамда жасөспірімдер мен жастардың еңбекке қатынасын қалыптастыратын, белгілі мақсатқа бағыт-талған үрдіс. Е.т. – тәрбиенің біртұтас бөлігі. Е.т-нің міндеті – жасөспірімдерді еңбексүйгіштікке, еңбекті құрметтеуге, еңбек мәдениетіне үйрету және олардың еңбек етуге дағдыларын қалыптастыру

**Ерлік тәрбиесі**–ата бабаларымыздың жауынгерлік дәстүрі негізінде оқушылардың ерік-жігерін, табандылық, батылдық қасиеттерімен бірге, ұлттық сана, парыз, намысты қалыптастыра отырып, Отан сүйгіштікке тәрбиелеу.

**Құқықтық тәрбие** – бүкіл халық мүддесін, өз мүддесін қорғау, өндірістік және саяси белсенділігін арттыру, азаматтардың демократиялық құқықтығымен бостандығын қорғау.

**Отбасы тәрбиесі**–ата-аналар ықпалымен жүзеге асатын, қоғамдық тәрбиемен ұштасатын отбасындағы бала тәрбиесі. О.т. өміріндегі туысқандық қарым-қатынастар мен тұрмыс жайттары балаға үздіксіз ықпал етуші тәрбиелік күш болып табылады.

**Өзіндік тәрбие**–өзінде адамгершілік қасиеттерін баулып, теріс қылықтарды жоюға бағытталған, адамның жүйелі және саналы әрекеті. Ө.т. – жеке өз міндеттерін және ұжымталаптарына негізделген міндеттерді ерікті түрде орындау, қабілетін нығайту және дамытуды әрі моральдық сезімдерді, қажетті тәртіп дағдыларын, ерік қасиеттерін қалыптастыруды талап етеді.

**Эстетикалық тәрбие** – ақиқат дүниедегі сұлулықты, табиғаттағы, еңбектегі, өнердегі, т.б. дұрыс түсініп және дұрыс қабылдау қабілетін тәрбиелеу.

**Патриотизм** – халықтар мен ұлттардың өз Отанына, мемлекетіне деген сүйіспеншілігімен қатар, әлемдік дамудың тыныштығы мен бейбітшілігін сақтау үшін барлық күш жігерін жұмсауға ұмтылу,Отан үшін қызмет етуге дайын, шын берілген, Отанға деген сүйіспеншілік қасиеті.

**Патриотизм** - ең жоғарғы сезім, өзгермейтін құндылық және таусылмайтын бастау.

**Ұлтжандылық** – ұлттық патриотизм. Ұлтжандылық– елі мен жері, халқының бостандығы және мемлекет ретінде жер бетінде сақталуы үшін, ұлт намысын жоғары дәрежеде ұстау үшін күресу. Ұлтжандылықты қазақ патриотизмі деп те қарастыруымызға болады. Ұлтжандылық-ұлт бостандығы, елі мен жерінің тәуелсіздігі, білім мен ғылым, мәдениет, спортта әлем сатыларының биік шыңынан көрінуі негізгі ұстаным болып табылады.

**Қазақстандық патриотизм** - Қазақстанды мекендейтін барлық ұлт пен ұлыстардың, халықтардың Қазақстан мемлекеті әлемдік биіктен көріну үшін білім, мәдениет, экономика, әлеуметтік тұрғыда дамуына жағдай жасай отырып, еліміздегі бейбітшілік, бірлік пен тәуелсіздікті сақтау үшін барлық күш жігерін жұмсау.

**Қазақстандық патриотизм** – әрбір азаматтың өз Отанының тағдырына, қауіпсіздігіне, болашағына деген жауапкершілігін сезіну. Барлық отандастарды ұлты мен конфессиясына қарамастан жете құрметтеу, олардың салтын, дәстүрін, тарихы мен мәдениетін құрметтеу, мемлекет рәміздеріне, мемлекеттік тілге құрметпен қарау. Туған жерге деген махаббаты, Қазақстанды барлық азаматтардың бірыңғай Отаны ретінде түсінуі. (Қазақстан Республикасы азаматтарын патриоттық тәрбиелеу жөніндегі мемлекеттік бағдарламасында).

**Әлеуметтік құндылық** – ұрпақтан-ұрпаққа жинақталған тәжірбиелер, өмір шындығы. Мұндай құндылықтар білім, мұрат, адамдар арасындағы қарым- қатынас және мінез-құлық нормалары, адамдардың өмірлік іс-әрекеті.

**Мәдениет**–тұлғаның бойындағы рухани және материалдық құндылықтардың жиынтығы.

**Құндылық** – Отан, адам, тұлға, өмір, адамдардың бір-біріне мейрімділік қарым-қатынасы, шыншылдық, әділеттілік, білім, ғылым, өнер адамның өмір сүруіне деген материалдық жағдайдың болуы.

**Құндылықтар** – қасиеттер бала кезден, ана сүтімен бірге, өзінің ана тілі арқылы, мораль негіздері ретінде, өз тарихын, мәдениетін, әдет-ғұрыптары мен салт-дәстүрлерін игеру нәтижесінде орнығады.

**Жалпыадамзаттық құндылықтар** халықтық дәстүрлерде, адамгершілік принциптерде, діни мәдениетте жақсы жазылған және әлеуметтік ойдың озық белгілері, жеке тұлғаның қасиеттері, адамгершілік үлгілері жинақталған күйде, әдептіліктің қоғамда қабылданған үлгісі ретінде көрінеді. Жалпыадамзаттық құндылықтар–түрлі халықтың, түрлі діннің, түрлі дәуірдің рухани мақсаттарын жақындастыратын құбылыс.

**Патриоттық құндылық-**қоғамдағы ізгілік қарым-қатынасты, табиғат пен адам арасындағы мейрімділікті, ұлтаралық мәдениетті дамыту, елі мен туған жерін, Отанын сүю, мемлекеттің тәуелсіздігі мен бейбітшілігін, әлемдік тыныштықты сақтау үшін күресу.

**«ТӘРБИЕ ЖҰМЫСЫНЫҢ ТЕОРИЯСЫ МЕН ӘДІСТЕМЕСІ» ПӘНІ БОЙЫНША ТЕСТ ТАПСЫРМАЛАРЫ**

**№1 cұрақ**

|  |  |
| --- | --- |
| V2 | Т.И.Щукина бойынша тәрбие әдістері жіктеледі: |
| 0 | Мінез-құлық пен шығармашылықты қалыптастыру әдістері |
| 1 | Жеке тұлғаның санасын қалыптастыру әдістері |
| 0 | Оқушының тәрбиелік деңгейін қалыптастыру әдістері |
| 0 | Іс-әрекетті ғылыми тұрғыдан ұйымдастыру әдістері |
| 1 | Іс-әрекетті ұйымдастыру мен қоғамдық мінез-құлық тәжірибесінқалыптастыру әдістері |
| 0 | Оқушының дүниетанымын қалыптастыру әдістері |
| 1 | Мінез-құлық пен іс-әрекетті ынталандыру әдістері |

**№2 сұрақ**

|  |  |
| --- | --- |
| V2 | Тәрбиенің негізгі бағыттары: |
| 0 | Шыдамдылық |
| 1 | Адамгершiлiк |
| 0 | Интеллектуалдық |
| 0 | Тұлғалық |
| 1 | Ақыл-ой |
| 0 | Тазалық |
| 1 | Эстетикалық |

**№3 сұрақ**

|  |  |
| --- | --- |
| V2 | Тәрбиенің қоғамдық мәні: |
| 0 | Ережелер жүйесі |
| 1 | Жеке тұлғаның санасына, мінез - құлқының дұрыс қалыптасуына әсер ететін құрал |
| 0 | Кең мағынада алғанда, қандайда болса, бір жан иесіне тиісті азық беріп, сол жан иесінің дұрыс өсуіне көмек көрсету деген сөз |
| 0 | Қоғамның пайда болуына тән қасиет |
| 1 | Рухани жағынан үнемі жетілу және баюуда көпсалалы процесс |
| 0 | Біз кімдерді тәрбиелейміз, солардың жүрегіне ықпал етеміз |
| 1 | Халықтар бойына білімге негізделген этникалық ізгіліктер мен өнерлерді дамыту |

**№4 сұрақ**

|  |  |
| --- | --- |
| V2 | Отбасындағы тәрбиенің міндеттері |
| 0 | Баланың жеке бас ерекшелігін ескеру |
| 1 | Отбасында баланың өсіп жетілуіне, денсаулығына қамқорлық жасау, нығайту, бекіту |
| 0 | Баланың психикалық үрдістерін ескеру |
| 0 | Жан – жақты дамыған тұлға тәрбиелеу |
| 1 | Еңбексүйгіштікке, өзіне – өзі қызмет ету дағдыларына үйрету |
| 0 | Жас ұрпақтың бойындағы азаматтық белсенділігін арттыру |
| 1 | Отбасы мүшелерінің өзара дұрыс қарым – қатынасын, тіл табысып түсінісуін, бірін – бірі тыңдап, ата – ананы, туған – туыстарын, жасы үлкендерді сыйлап құрмет тұтуға үйрету |

**№5 сұрақ**

|  |  |
| --- | --- |
| V2 | Тәрбиенің заңдылықтары: |
| 0 | Ұжымның қалыптасу жолдарын анықтайды |
| 1 | Баланың үнемі жетілуі, даму жағдайында болуы |
| 0 | Отбасы тәрбиесінің ерекшеліктерін анықтайды |
| 0 | Оқушылардың қоғамдық жұмысты атқарудағы міндеттерін анықтайды |
| 1 | Тәрбие мен дамудың бірлігі және өзара байлыныс-тылығы |
| 0 | Пән мұғалімдерінің сынып оқушылармен қарым-қаты-насын дұрыс қалыптастырудағы міндеттерін анықтайды |
| 1 | Тәрбие мен өзін - өзі тәрбиелеудің бірлігі және өзара байланыстылығы |

**№6 сұрақ**

|  |  |
| --- | --- |
| V2 | Тәрбиенің қоғамдағы атқаратын қызметіне орай өзіндік ерекшеліктері: |
| 0 | Бақылау әрекеті |
| 1 | Қоғамдық құбылыс |
| 1 | Ұзақ әрі қүрделі процесс |
| 0 | Тәрбиелік іс-шарасы |
| 0 | Тәрбиелік әрекет |
| 1 | Мақсатты процесс |

**№7 сұрақ**

|  |  |
| --- | --- |
| V2 | Тәрбие әдістері: |
| 0 | Педагогикалық біліктілік деңгейі |
| 1 | Жеке басқа ықпал ету құралы |
| 1 | Тәрбиешілер мен тәрбиеленушілердің өзара байланыс іс - әрекетінің тәсілдері |
| 0 | Тәрбие үрдістерінің жиынтығы |
| 0 | Тәрбиеленушілердің жас және жеке ерекшеліктері |
| 1 | Педагогикалық жұмыстың тәсілдері мен жолдары арқылы тәрбие мақсатына жету |

**№8 сұрақ**

|  |  |
| --- | --- |
| V2 | Сынып жетекшісінің диагностикалық қызметі: |
| 0 | Сыныптың білім көрсеткіштерін жоғары дәрежеге жеткізу |
| 1 | Оқушылардың тұлғалық және жеке дара ерекшеліктерін зерттеу және талдау |
| 0 | Мектеп әкімшілігі тарапынан берілетін жұмыстарға талдау жасау |
| 0 | Өз сынып оқушыларының ден-саулығын зерттеу |
| 1 | Сыныптағы келеңсіз жағдайдың себебін іздестіріп, анықтау |
| 0 | Балаларының сабақ үлгерімі және тәртібі жайлы ата-аналарға мағлұмат жинау |
| 1 | Келеңсіздіктерді болдырмаудың тәсілдері мен жолдарын қарастыруды көздеу |

**№9 сұрақ**

|  |  |
| --- | --- |
| V2 | Сынып жетекшісінің қызметі: |
| 0 | Оқушыларды қоғамға сай тәрбиелеу |
| 1 | Әр бағытта сыныптағы оқушының әрекетін ұйымдастырады |
| 0 | Мақсатқа сай тәрбиелеу |
| 0 | Оқушылардың ой-өрісін дамыту |
| 1 | Әрбір тұлағаның дамуына қамқорлық жасайды |
| 0 | Ұжым арқылы тәрбиелеу |
| 1 | Сыныпта туындаған мәселелерді шешудегі қамқорлық |

**№10 сұрақ**

|  |  |
| --- | --- |
| V2 | Мұғалімнің іс - әрекетінің құрылымы: |
| 0 | Қызығушылығын арттыру |
| 1 | Хабарлау қабілеті |
| 1 | Қарым - қатынастық қабілет (коммуникативтік) |
| 0 | Білік, дағды қалыптастыру |
| 0 | Білім алу мен оқу сапасын арттыру |
| 1 | Құра білу қабілеті |

**№11 сұрақ**

|  |  |
| --- | --- |
| V2 | Сынып жетекшісінің құқықтары: |
| 0 | Өзбетімен жұмыс істеуге үйрету |
| 1 | Әрбір оқушының үлгеріміне бақылау жасау |
| 0 | Білім деңгейін көтеру |
| 0 | Оқушылардың тәрбиелік деңгейін, белгілі бір бағытта көзқарасын, қызығушылығын арттыру |
| 1 | Баланың психикалық және жалпы денсаулығы туралы ақпарат алу |
| 0 | Тәрбие сағатының жоспарын құруды ұйымдастыру |
| 1 | Балалардың сабаққа қатысуын бақылау |

**№12 сұрақ**

|  |  |
| --- | --- |
| V2 | Отбасымен жүргізілетін жұмыс түрлері: |
| 0 | Оқушылардың қызығушылығын қолдау |
| 1 | Ата - ананы мектепке шақырту |
| 0 | Оқушыларға тәрбиелік әсер етудің ұйымдастырылған түрі |
| 0 | Оқу және интелектуалды еңбек мәдениетін қалыптастыру |
| 1 | Отбасындағы балалардың қарым-қатынасын зерттеу |
| 0 | Мектептерге материалдық жағынан көмек көрсету |
| 1 | Баланың отбасына бару |

**№13 сұрақ**

|  |  |
| --- | --- |
| V2 | Тұлғаның дамуына тәрбиенің тиімді әсер ету жағдайлары: |
| 0 | Отбасы тәрбиесінің ерекшеліктері, мектептегі тәрбиелік іс-шаралар |
| 1 | Дамудың ең жақын аймағына бағдарлану |
| 1 | Қоғамның талабын ескеру, тәрбиенің мазмұндылығы |
| 0 | Тәрбиенің мақсаттылығы мен алуан түрлілігі, ата-ананың өмірлік тәжірибесі |
| 0 | Әлеуметтік ортаның талабын ескеру, мұғалімнің ұстанымы |
| 1 | Тұлғаның белсенді ұстанымы, дамудың жалпы заңына сүйену, жеке және жас ерекшелігін ескеру |

**№14 сұрақ**

|  |  |
| --- | --- |
| V2 | Ұжымдық-танымдық іс-әрекеттің тәрбиелік әлеуеті сипаттайды: |
| 0 | Оқуға қызығушылығын арттыруды |
| 1 | Жалпы ортақ істің нәтижелігіне жауапкершілікті |
| 1 | Жағымды адамгершілік қарым-қатынас тәжірибесін қалыптастыруды |
| 0 | Әр оқушының жеке жұмысын |
| 0 | Орта мектептің оқыту процесіне қазіргі техноло-гияларды ендіруді |
| 1 | Өзаракөмек пен ынтымақтастықты |

**№15 сұрақ**

|  |  |
| --- | --- |
| V2 | Отбасының тікелей бала тәрбиесімен айналысу дең-гейіне қарай 3 топқа бөлінуі: |
| 0 | Фактілерді таба білу, зерттеудің негізгі тәсілдерін қолдана отырып, психологиялық ой елегінен өткізу үшін объективті материал жинау |
| 1 | Бала тәрбиесімен мүлдем айналыспайтын, айналыс-қысы да келмейтін ата - аналар |
| 0 | Ата-аналарыдан кеңес алу |
| 0 | Пән мұғалімдерінен мінездеме жинастыру |
| 1 | Бала тәрбиесін білетін және онымен айналысатын ата - аналар |
| 0 | Сынып лидерлерінің көзқарасын ескеру |
| 1 | Бала тәрбиесімен айналысқысы келетін, бірақ дұрыс тәрбие беруге педагогикалық білімі жетпейтін ата - аналар |

**№16 сұрақ**

|  |  |
| --- | --- |
| V2 | Отбасымен жүргізілетін тәрбие жұмысының түрлері: |
| 0 | Ата-аналарды пән мұғалімдерімен таныстыру |
| 1 | Педагогикалық білімдер университеті |
| 1 | Баяндама |
| 0 | Ата-аналардың педагогикалық білім дәрежесі мен мәдениетін үнемі арттырып отыру |
| 0 | Ата-аналар мен балаларының қарым-қатынасын туралы мәліметтер алу |
| 1 | Ата - аналар жиналысы |

**№17 сұрақ**

|  |  |
| --- | --- |
| V2 | Отбасына педагогикалық – психологиялық зерттеу жүргізуде топқа бөлінуі: |
| 0 | Оқушының тұлғалық дамуына педагогикалық тұрғыдан жағдай жасау, оның жеке басының жан-жақты қалыптасуын және күш-жігерінің арттуын қамтамасыз ету |
| 1 | Жағымды моральдық ахуал қалыптасқан |
| 0 | Сынып оқушыларының арасында жағымды көңіл күй тудыру |
| 0 | Оқушының жеке басының қызығушылығы мен көз-қарасына байланысты тәрбие сағаттарын ұйымдастыру |
| 1 | Отбасында адамгершілік қарым - қатынас деңгейі жоғары |
| 0 | Оқушының отбасының тәрбиелік мүмкіндігін және балаға ықпал ететін факторларды анықтау |
| 1 | Отбасында жағымды қарым - қатынас қалыптас-қанымен бала тәрбиесінде қателіктер жібереді |

**№18 сұрақ**

|  |  |
| --- | --- |
| V2 | Отбасы тәрбиесінің құқықтық негіздері туралы қарастырған құжаттар |
| 0 | Дене шынықтыру жөніндегі оқу бағдарламасында және «Жалпы білім беретін мектеп оқушыларына дене тәрбиесін беру туралы» ережеде (1991ж) |
| 1 | 1989 жылдың 20 қарашасында қабылданған БӘӘ Бас Ассамблеясы «Бала құқығы туралы конвенциясы» |
| 1 | 17.12.1998 ж. ҚР Конституциясында бекітілген жанұя тәрбиесінің құқықтық принциптері «Неке және жанұя туралы» заңы |
| 0 | ҚР білім беруді 2015 жылға дейін дамыту тұжырымдамасы |
| 0 | ҚР «Білім туралы» Заңы |
| 1 | 1959 жылдың 20 қарашысында қабылданған БӘӘ Бас Ассамблеясы |

**№19 сұрақ**

|  |  |
| --- | --- |
| V2 | Тәрбие әдістерін тиімді таңдау үшін қажет: |
| 0 | Ата-аналардың ұсыныстарын ескеру |
| 1 | Жағдайларды талдау |
| 0 | Тез арада қажетті әдісті табу |
| 0 | Саралауда тиімді белгілерді анықтау |
| 1 | Әрбір әдістің мәнін анықтау |
| 0 | Тәрбиешінің іс-әрекет тәсілдері |
| 1 | Талапқа сай әдістерді сұрыптау |

**№20 сұрақ**

|  |  |
| --- | --- |
| V2 | Отбасында баланың тәрбие процесіне табысты ықпал ететін басты белгілер: |
| 0 | Ата-анадан балаға берілетін нақты сапалар мен ерекшеліктердің (дене бітімі, шашы мен көзінің бояуы, терісінің пигменті, нышандары) берілуі |
| 1 | Отбасының мәдени потенциялы: мәдениеті, күн ырғағы, демалыс |
| 0 | Ата- аналардан қабілеттерді мұраға алу |
| 0 | Ата-аналардан жағымсыз қасиеттерді мұраға алу |
| 1 | Үйелменнің этикалық құрамы және құрылымы |
| 0 | Адамгершілік сапаларды мұраға алу |
| 1 | Тіршілік әрекетінің және ортаның әлеуметтік жағдайы |

**№21 сұрақ**

|  |  |
| --- | --- |
| V2 | Отбасы ұғымының анықтамасы: |
| 0 | Педагогикалық жаппай оқытуды ұйымдастыру |
| 1 | Қоғамның құрамындағы институт |
| 0 | Оқушылардың қызығушылықтарын қолдау |
| 0 | Мектептерді материалдық жағынан қолдау |
| 1 | Үйелмендердің жанұялық бірлігі |
| 0 | Оқу және интеллектуалды еңбек мәдениетін қалыптастыру |
| 1 | Баланың туған сәттен әлеуметтену қызметін атқаруы |

**№22 сұрақ**

|  |  |
| --- | --- |
| V2 | Сынып жетекшісі жоспарының құрылымы: |
| 0 | Тәрбиеші зиянды дағдылармен үнемі күрес жүргізу керек |
| 1 | Сыныптың қысқаша сипаттамасы, шәкірттер жайында жалпы мәліметтер |
| 1 | Сынып ұжымы қызметінің негізгі бағыттары мен түрлері |
| 0 | Бала түлғасының жеке дамуына ерекше зейін аудару |
| 0 | Адам дамуының мінезіндегі қарама-қайшылық пен шарттылығы |
| 1 | Тәрбие міндеттері |

**№23 сұрақ**

|  |  |
| --- | --- |
| V2 | Отбасында баланы тәрбиелеу жүйесі сипатталады: |
| 0 | Жиі және уақытша берілетін үй ішілік тапсырмалармен |
| 1 | Ата-аналардың мінез-құлқымен |
| 0 | Ата-аналардың тәжірибесін берумен |
| 0 | Ішкі үйелмендік қатынастар, үйелмен микроклима-тының сипаттамасы |
| 1 | Өзіндік стилімен |
| 0 | Қоғамға көзқарас еңбек және қоғамның тәрбие институтына қатысы |
| 1 | Баланың тұлғасын қалыптастыру үшін жасалған жағдайлармен |

**№24 сұрақ**

|  |  |
| --- | --- |
| V2 | Сынып жетекшісі жұмысының негізгі мақсаты: |
| 0 | Оқушының тұлғалық дамуына педагогикалық тұрғыдан жағдай жасау, оның жеке басының жан-жақты қалыптасуын және күш-жігерінің арттуын қамтамасыз ету |
| 1 | Сыныптағы әрбір жеке тұлғаның ғылыми –дүниетанымының қалыптасуын, жан - жақты жарасымды дамуына жағдай жасау |
| 1 | Мектеп оқушыларын қоғамдық белсенді және саналы азаматы етіп тәрбиелеуге барынша ықпал ету |
| 0 | Оқушының отбасының тәрбиелік мүмкіндігін және балаға ықпал ететін  факторларды анықтау |
| 0 | Оқушының жеке басының қызығушылығы мен көз-қарасына байланысты  тәрбие сағаттарын ұйымдастыру |
| 1 | Тәрбиенің құрамдас бөліктерін тәрбиелік іс - шараларды жүзеге асыру |

**№25 сұрақ**

|  |  |
| --- | --- |
| V2 | Мектеп пен отбасы әрекеттестігінің негізгі бағыттары: |
| 0 | Отбасы тәрбиесінің тәжірибесін талдап қорыту, тарату |
| 1 | Ата-аналармен ұйымдастырушылық - педагогикалық жұмыс |
| 1 | Ата - аналардың педагогикалық сауаттылығын дамыту |
| 0 | Ата-аналар жиналыстары мен конференциялар |
| 0 | Саяхаттарға, театрға, көрмелерге бару |
| 1 | Ата-аналармен баланың үлгерімі мен тәрбиесін жақсарту үшін жүйелі жеке дара жұмыстарын жүргізу |

**№26 сұрақ**

|  |  |
| --- | --- |
| V2 | Азаматтық тәрбие мақсаты: |
| 0 | Адам бойында Отанға деген сүйіспеншілікке сезімін тәрбиелеу |
| 1 | Қоғамның адамгершілік идеалдарын, бейбітшілікке деген ұмтылысын тәрбиелеу |
| 1 | Тұлғаның өз абыройын бағалап құрметтеу сезімін қалыптастыру |
| 0 | Адамға өзін заңды, саяси, әлеуметтік тұрғыдан әрекетшіл екенін сезіндіретін тұлғаның азаматтылығын қалыптастыру |
| 0 | Қоғам мүддесі үшін еңбек ету қажеттілігін тәрбиелеу |
| 1 | Тұлға бойында басқа азаматтарға және мемлекетке деген сыйластық пен сенімділік қатынастарын қалыптастыру |

**№27 сұрақ**

|  |  |
| --- | --- |
| V2 | Сынып жетекшінің жұмысының негізгі міндеттері: |
| 0 | Отбасы мен мектептің балаға қойылатын талаптарының жоспарын құру |
| 1 | Оқушының ата - аналармен үнемі байланыс жасап, отбасындағы бала тәрбиесіне байланысты педагогикалық оқу, насихат жұмыстарын жүргізу |
| 1 | Тәрбие мен өзін - өзі тәрбиелеудің бірлігін қамтамасыз ету |
| 0 | Оқушылардың ата-аналарының материалдық жағдайын анықтау |
| 0 | Ата-аналар мен балаларының қарым-қатынасын туралы мәліметтер алу |
| 1 | Оқушыларды тәрбиелеуде сыныптан тыс және мектептен тыс түрлі бағытта тәрбие жұмыстарын ұйымдастыру |

**№28 сұрақ**

|  |  |
| --- | --- |
| V2 | Тәрбиенің қоғамдағы жалпы қызметі: |
| 0 | Оқушының дара даму ерекшелігін танып білу |
| 1 | Ұрпақтан - ұрпаққа әлеуметтік тәжірибе мен мінез - құлық нормаларына қатысты білім, білік, дағдыларды беру |
| 0 | Мұғалімдер ұжымның өзара педагогикалық әрекетін қолдау |
| 0 | Мектептен тыс тәрбие мекемелерімен өзара бірлескен іс-қимыл жасау |
| 1 | Адам баласында адамгершілік сапа жүйесін қалыптастыру |
| 0 | Қоршаған ортасын танып білу |
| 1 | Баланы әр түрлі әлеуметтік қатынастарға қатыстыру |

**№29 сұрақ**

|  |  |
| --- | --- |
| V2 | Оқушылардың ұжымын қалыптастырудың ең дұрысы: |
| 0 | Оқушыларға педагогтың талабын қоюы |
| 1 | Жалпы талаптарды қою, жалпы істі оның мақсатының маңызы мен мәнін оқушылардың ұғынуы |
| 0 | Оқушыларға ұжым талап қояды |
| 0 | Ұжым тұлғаның жан-жақты дамуының объективті шарты болады |
| 1 | Ұжымның мақсатты ықпалы үшін жағдай жасау |
| 0 | Сыныптың белсенді тобын қалыптастыру |
| 1 | Іс - әрекет түрлеріне еркін қатынасу, барлығының ұжымшылдығы |

**№30 сұрақ**

|  |  |
| --- | --- |
| V2 | Сынып жетекшісінің жеке оқушымен жұмысының мақсаты: |
| 0 | Сынып оқушыларының арасында жағымды көңіл күй тудыру |
| 1 | Оқушының тұлғалық дамуына педагогикалық тұрғы-дан жағдай жасау |
| 0 | Оқушының жеке басының қызығушылығы ұйымдас-тыру |
| 0 | Оқушының отбасының тәрбиелік мүмкіндігін және балаға ықпал ететін факторларды анықтау |
| 1 | Жеке басының жан-жақты қалыптасуын қамтамасыз ету |
| 0 | Көз-қарасына байланысты тәрбие сағаттарын ұйым-дастыру |
| 1 | Күш-жігерінің артуын қамтамасыз ету |

**БІЛІМ МӘСЕЛЕСІНЕ АРНАЛҒАН РЕСМИ ҚҰЖАТТАР**

1. Қазақстан Республикасының Конститутциясы. Алматы: Қазақстан.1995.- 47 б
2. Қазақстан Республикасы Мемлекеттік Білім бағдарламасы.-Алматы, 2003. - 45 б.
3. Қазақстан Республикасындағы баланың құқықтары туралы. Алматы: Юрист. 2005. –22 б.
4. Қазақстан Республикасы Мемлекетінің елтаңбасы және жалауы туралы заңы. /Егемен Қазақстан. 6-маусым. 1992.1-бет.
5. Қазақстан Республикасы тарихи сананы қалыптастыру туралы тұжырымдамасы /Егемен Қазақстан. 7 тамыз. 1996. 2-3 бет.
6. Қазақстан Республикасы мәдени-этикалық тұжырымдамасы. /Егемен Қазақстан. 7 тамыз. 1996, 1-бет.
7. Қазақстан Республикасы білім беру мекемелерінде тәрбие берудің кешенді бағдарламасы. 2000. Астана: Ақмола полиграфиясы. -30 бет.
8. Концепция гражданского образования. –Алматы, 2001.17 с.
9. Қазақстан Республикасы мектеп оқушыларына патриоттық тәрбие берудің тұжырымдамасы. –Алматы, 2005. -25 бет.
10. “Қазахстан Республикасының тілдер туралы заңы”. – Алматы:Казахстан, 1997.
11. Международный билль о правах человека. Права ребенка. – Алматы, 2000.
12. «Білім туралы» Қазақстан Республикасының Заңы (1995 жылы 30 тамызда республикалық референдумда қабылданған. 2011.02.02. Берілген өзгертулер мен толықтыруларымен).
13. Тәлім-тәрбие тұжырымдамасы. Алматы. 1995. – 40 б.
14. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген.
15. Қазақстан Республикасы үздіксіз білім беру жүйесіндегі тәрбие тұжырымдамасы Білім және ғылым министрінің 2009 жылғы 16 қарашадағы № 521 бұйрығымен бекітіліп, Республиканың үздіксіз білім беру ұйымдарына ұсынылады.
16. «Неке (ерлі-зайыптылық) және отбасы туралы» Қазақстан Республикасының 2011 жылғы 26 желтоқсандағы №518-ІҮ Кодексі (2014. 17.11. берілген өзгертулер мен толықтыруларымен).
17. «Білім туралы» Қазақстан Республикасының 2007 жылғы 27 шілдедегі №319-III Заңы (2015.13.01. берілген өзгертулер мен толықтыруларымен).
18. «Қазақстан Республикасындағы баланың құқықтары туралы» Қазақстан Республикасының 2002 жылғы 8 тамыздағы № 345-II Заңы (2014.29.12. берілген өзгертулер мен толықтыруларымен).
19. «Діни қызмет және діни бірлестіктер туралы» Қазақстан Республикасының 2011 жылғы11 қазандағы №483-ІV Заңы.
20. Қазақстан Республикасында білім беруді дамытудың 2011-2020 жылдарға арналған мемлекеттік бағдарламасы. Қазақстан Республикасы Президентінің 2010 жылғы 7 желтоқсандағы № 1118 жарлығымен бекітілген (2014. 12.08. берілген өзгертулер мен толықтыруларымен).
21. Қазақстан Республикасының «жасыл экономикаға» көшуі жөніндегі 2013-2020 жылдарға арналған тұжырымдамасы. Қазақстан Республикасы Президентінің 2013 жылғы 30 мамырдағы №577 жарлығымен бекітілген.
22. «Барлық білім беру ұйымдарында оқытудың тәрбиелік құрамдасын күшейту жөніндегі үлгілік кешенді жоспарды бекіту туралы» Қазақстан Республикасы Үкіметінің 2012 жылғы 29 маусымдағы № 873 Қаулысы.
23. «Қазақстан 2020: болашаққа жол» Қазақстан Республикасы мемлекеттік жастар саясатының 2020 жылға дейінгі тұжырымдамасы. Қазақстан Республикасы Үкіметінің 2013 жылғы 27 ақпандағы № 191 Қаулысымен мақұлданған.
24. «Жалпы білім беру ұйымдарына арналған жалпы білім беретін пәндердің, таңдау курстарының және факультативтердің үлгілік оқу бағдарламаларын бекіту туралы» Қазақстан Республикасы Білім және ғылым министрінің 2013 жылғы 3 сәуірдегі №115 Бұйрығы.
25. Қазақстан Республикасының үздіксіз білім беру жүйесінде ұлттың интеллектуалды әлеуетін дамыту тұжырымдамасы. - Алматы. Абай атындағы ҚазҰПУ. «Ұлағат», 2013. 36 б.

**ӘДЕБИЕТТЕР ТІЗІМІ**

1. әл-Фарабидің философиялық трактаттары. – Алматы, 1973. – 318 б.
2. Ахмед Яссауи Диуани Хикмет («Даналық жайындагы кітап»). -Алматы: Жазушы, 1986. – 616 б.
3. Алтынсарин Ы. Таңдамалы шығармалары. – Алматы: Ғылым, 1994. - 285 б.
4. Абай. Қара сөздер. – Алматы: Ел. 1993. - 272 б.
5. Диваев Ә. Тарту (Құрастырған Оразаев Ф.). – Алматы: Ана тілі, 1992. – 256 б.
6. Байтұрсынов А. Ақ жол. – Алматы: Жалын, 1991.
7. Досмұхамедұлы Х. Аламан. – Алматы: Ана тілі, 1991. - 176 б.
8. Дулатов М. Шығармалары. – Алматы, 1991. – 384 б.
9. Аймауытов Ж. Шығармалары. Құрастырғандар М.Атымов, Қ.Керейқұлов. – Алматы: Жазушы, 1989. - 560 б.
10. Жұмабаев М. Педагогика. – Алматы: Рауан, 1998. – 112 б.
11. Құдайбердиев Ш. Шығармалары. – Алматы: Жазушы, 1989. - 360 б.
12. Шоқай М. Таңдамалы. – Алматы: Қайнар. Т. 1. -1998. -512б.
13. Әуезов М. Әдебиет тарихы. - Алматы: Ана тілі, 1991. – 240 б.
14. Алтаев Ж., Қасабеков А., Ғабитов Т. Философия және мәдениеттану. Оқу құралы. –Алматы: Жетіжарғы, 1998. –272 б.
15. Гершунский Б.С. Философия образования для ХХI века. – М.: Педагогическое общество России, 2002. - 512 с.
16. Есім Ғ. Хакім Абай. - Алматы: Атамұра, Қазақстан, 1994. - 84 б.
17. Молдабеков Ж. Өзіндік таным. Оқу құралы. – Алматы: «Қарасай», 2014, -376 б.
18. Сытдықов Ә. Педагогические идеи и просветительская деятельность И.Алтынсарина. –Алматы: Мектеп, 1968. -235 с.
19. Тажибаев Т. Просвещение и школы Казахстана во второй половине ХIХ века. – Алматы, 1962. -506 с.
20. Сембаев А.I. Қазақ совет мектебінің тарихы. – Алматы: Мектеп, 1967. - 393 б.
21. Бержанов Қ.Б., Мусин С. Педагогика тарихы. - Алматы, 1984. - 298 б.
22. Мадин И.Б. Развитие педагогической мысли в Казахстане за советский период. - Алматы, 1972. -49 с.
23. Сейталиев Қ.Б. Қазақстанда жоғары педагогикалық бiлiм берудiң қалыптасуы мен дамуы (1920-1991): пед. ғыл. док… автореф: 13.00.01. - Алматы, 1998. - 50 б.
24. Ғабдуллин М. Ата-аналарға тәрбие беру туралы кеңес. – Алматы: Мектеп. 1966.-123 б.
25. Қалиев С. Қазақ этнопедагогикасының теориялық негіздері мен тарихы. −Алматы: Білім, 2003. -280 б.
26. Қазақ тәлім-тәрбие антологиясы. /Құрастырушылар Қ.Б.Жарықбаев, С.Қ.Қалиев/. –Алматы: Рауан, 1995. –475 б.
27. Жарықбаев Қ. Қазақ психологиясының тарихы. –Алматы: Қазақстан, 1996. – 160 б.
28. Құнантаева К.Қ. Қазақ педагогикасының тарихы. – Алматы, 2005.
29. Халитова I.Р. Абай Құнанбаев мұрасын оқу-тәрбие процесіне енгізудің педагогикалық негіздері. – Алматы, 1997. –200 б.
30. Табылдиев Ә. Халық тағылымы. - Алматы: Қазақ университетi баспасы, 1992. - 195 б.
31. Ғаббасов С. Халық педагогикасының негіздері. Монография. - Алматы, 1995. - 460 б.
32. Балтабаев М.Х. Педагогическая культурология. – Алматы: РИК. 2000. -268 с.
33. Бөлеев Қ. Болашақ мұғалімдерді оқушыларға ұлттық тәрбие беруге кәсіби дайындау: теориясы мен практикасы. -Алматы: «Нұрлы Әлем», 2004. -304 б.
34. Беркімбаева Ш.К., Құнантаева К.К., Қалиев С.Қ. т.б. Педагогика тарихы. Алматы. ҚазМемҚызПУ. 2009. - 370 б.
35. Қоянбаев Ж.Б., Қоянбаев Р.М. Педагогика. – Алматы: 2002. -384 б.
36. Бейсенбаева А.А. Теория и практика гуманизации школьного образования. Монография. – Алматы: Ғылым, 1998. – 225 с.
37. Берикханова А.Е. Педагогикалық мамандыққа кіріспе. Кәсіби құзыретті педагогтарды даярлау негіздері. Оқу құралы. –Алматы: 2009. -240 б.
38. Кудайбергенева К.С. Құзырлылық білім сапасының критерийі: әдіснамасы және ғылыми-теориялық негізі: Моногра-фия. –Алматы: 2008. – 327 бет.
39. Ким В.А. Методологические и теоретические основы процеса нравственного воспитания учащихся многонацио-нальных школ. Автореф. дисс. докт. пед. наук. – Алматы, 1992. – 45 с.
40. Майғаранова Ш.М. Мектеп оқушыларын рухани дамыту мәселелері. – Алматы: Ғылым, 2002. – 124 б.
41. Иманбаева С.Т., Майғаранова Ш. Тәрбие жұмысының теориясы мен әдістемесі. Оқу құралы. –Аламты: «Онон». -2017. – 336 б.
42. Ахметова Г.К. Образовательный идеал в теории и практике подготовки педагогических кадров. –Алматы: Қазақ университеті. 2000. -124.
43. Нұрғалиева Г.К. Ценностные ориентации личности: методология, теория, практика, формирования. – Алматы, 1994. – 380 с.
44. Урунбасарова Э.А. Проблемы теории и практики нравственного воспитания учащихся в истории казахстанской школы и педагогики (1966-1982). Дисс. … канд. пед. наук. – Алматы, 1985. – 139 с.
45. Төлеубекова Р. Қоғам дамуының жаңа кезеңіндегі адамгершілік тәрбиесінің теориялық-әдіснамалық негізі. – Алматы: Комплекс, 2001. – 295 с.
46. Әбенбаев С. Тәрбие теориясы мен әдістемесі. Оқу құралы. – Алматы .“Дарын”, 2004. -348 б.
47. Иманбаева С.Т. Патриоттық тәрбие берудің теориясы мен практикасы. Монография. –Алматы: Полиграф - Сервис. 2007. 305 бет.
48. Құсайынова Д.С. Әлия мен Мәншүк ерлігінде жоғары сынып оқушыларын патриоттыққа тәрбиелеу. Пед. ғыл. канд. дисс. – Алматы, 1999. -135 б.
49. Таникеев М. Мир народного спорта. – Алматы: Санат, 1998.-288 б.
50. Төтенаев Б. Қазақтың ұлттық ойындары. – Алматы: Қазақстан, 1978. – 87 б.
51. Сухомлинский В.А. О воспитании. - М.: Политиздат, 1973. −272 с.
52. Наурызбаев Ж.Ж. Ұлттық мектептің ұлы мұраты. – Алматы: Ана тілі, 1995. - 190 б.
53. Джусубалиева Д.М. Формирование основ информационной культуры студентов в условиях дистанционного обучения. -Алматы: Ғылым. - 1997. -222 с.
54. Ұзақбаева С.А. Тамыры терең тәрбие. – Алматы: Білім, 1995. – 232 б.
55. Қожахметова К.Ж. Казахская этнопедагогика: методология, теория, практика. – Алматы: Ғылым, 1998.-317 б.
56. Дүйсенбінова Р.Қ. Оқушыларға қазақ халқының өнері арқылы музыкалық-эстетикалық тәрбие беру. – Алматы, 1998. - 411 б.
57. Кожахметова К.Ж., Таубаева Ш.Т., Джанзакова Ш. Методология общей и этнической педагогики в логико-структурных схемах. – Алматы: Алжан, 2005. – 174 с.
58. Кусаинов Г.М. Новая педагогическая технология: методология, теория и практика. –Усть-Каменогорск, 1997.
59. Батталханов Е.З. Формирование социально-культурного мировоззрения молодежи. –Алматы, Санат, 1998. - С.209.
60. Мақатова Ж.А. Развитие гражданского воспитания в школах Казахстана в 1917-1930 гг. – Алматы, 1994. – 156 с.
61. Менлибекова Г.Ж. Система подготовки будущих учителей к социально-педагогической работе: методология, теория, практика.– Алматы:Білім,2001. - 268 с.
62. Кенесарина З.У. Социальное воспитание американс-ких школьников: теория и практика. – Алматы, 2000. - 384 с.
63. Жампеисова К.К. Формирование основ политической культуры старшеклассников в целостном педагогическом процессе. Алматы: РИК, 1993. – 232 с.
64. Кошербаева А.Н. Развитие идей гуманизма Юсуфа Баласагуни: методология, теория и практика. – Алматы: КазНПУ им. Абая, 2003. - 160 с.
65. Кукушин В.С. Теория и методика воспитательной работы. Учебное пособие. Ростов на Дону. Издательский центр «МарТ», 2002. – 320с. Серия «Педагогическое образование».
66. Безрукова В.С. Педагогика. Ростов н/Д: Феникс. 2013. -381 с. Высшее образование.
67. Лепешев Д.В. Социально –философские основы воспитания как проект модели Евразийской идентичности. Мо-нография. М.: АНО. Изд. дом «Науч.обозрение». 2016. – 398 с.
68. Бондаревская Е.В. Ценностные основания личностно ориентированного воспитания //Педагогика, 1998. № 7. - С. 82-87.
69. Мудрик А.В. О воспитании старшекласников: Кн. для кл. руководителей. - М.: Просвещение, 1981. - 176 с.
70. Кон И.С. Социализация личности. – М.: Политиздат, 1967. – 382 с.
71. Аймауытов Ж. Психология. – Алматы: Рауан, 1995.
72. Выготский Л.С. Педагогическая психология //Психология: классические труды. – М.: Педагогика, 1996. - 280 с.
73. Рубинштейн С.А. Проблемы общей психологии. - М.: Педагогика, 1973. - 423 с.
74. Леонтев А.Н. Іс-әрекет. Сана. Тұлға. /Психология. Адамзат ақыл-ойының қазынасы. 10 томдық. –Алматы: “Таймас“ баспа үйі, 2006. 2- том. 45- бет
75. Жарықбаев Қ. Психология. Оқулық. –Алматы: «MLD -GUL» баспаханасы, 2010. – 722 б.
76. Жүкеш К. Ұлттық психологияның сипаты. – Алматы: РБК, 1996. – 196 б.
77. Мұқанов М. Жас және педагогикалық психология. – Алматы: Мектеп, 1982. - 248 б.
78. Оразбекова К. Жеке тұлға ұлттық тәрбиесінің ғылыми-педагогикалық негіздері. – Алматы: Комплекс, 2000.-397 б.
79. Қазақстан Республикасы Н.Ә.Назарбаевтың «Интеллектуалды ұлт-2020» ұлттық бағдарламасы. /Айқын. 2008.
80. Подласый И.П. Педагогика. – М.: Просвещение, 1996. - 432 с.
81. Болдырев Н.И. Мектептегі тәрбие жұмысының методикасы. – Алматы: Мектеп, 1987. – 231 б.
82. Новикова Л.И. Воспитательная система. //Педагогика, № 5, 2001. С. 35-39.
83. Новикова Л.И. Педагогика детского коллектива. - М.,1978.
84. Әлеуметтік педагогика. Оқулық. ҚазМемҚызПУ-нің РОӘК ұсынған. Алматы, «Полиграфия - Сервис К». 2012, 330 б. Авторлық бірлестікте: Мардахаев Л.В., Ш.К.Беркімбаева т.б.
85. Анисимов В.В., Грохольская О.Г., Никандров Н.Д. Общие основы педагогики. Учебник для вузов. –М.: «Просвещение». 2006. – 574 стр.
86. Кульневич С.В., Лакоценина Т.П. Воспитательная работа в современной школе. Воспитание: от формирования к развитию. ТЦ “Учитель”. - Москва : «Ростов-на-Дону». 2000.
87. Пірәлиев С.Ж., Иманбаева С.Т., Төлеубекова Р.К., Шолпанқұлова Г.К., Нурғалиева Д. Ұлттық тәрбие. Оқу құралы. – Алматы: 2014. 280 б.
88. Пидкасистый П.А. Педагогика. – Алматы: «Қазақ университеті». 2006. - 336 б.(Аударғандар Г.К.Ахметова, Ш.Таубаева).
89. Сластенин В.А., Исаев И.Ф., Шиянов Е.Н. Педаго-гика. /Под ред. В.А.Сластенина. 2-ое издание, стереотипное. – М.: “Академия” , 2002.
90. Сухомлинский В.А. О воспитании. - М.: Политиздат, 1973. −272 с.
91. Щуркова Н.Е. Новое воспитание. – М.: «Педобщество России», 2000.
92. Педагогический энциклопедический словарь. – М.: Большая Российская энциклопедия. 2003. - 528 с.
93. Пикан В.В. Научное руководство экспериментом в школе. НИИ школьных технологий. –М: - 2011. – 250 с.
94. Майғаранова Ш., Иманбаева С. т.б. Тұлғалық бағдарлы тәрбие технологиясы. Оқу - әдістемелік құрал. – Алматы: 2010. – 169 с.
95. Щуркова Н.Е. Воспитание: новый взгляд с позиции культуры. – М., 1998. – 77 с.
96. Ушакова В.М.  Педагогика: учеб.-метод. пособие для студентов заочной формы обучения БГУ культуры и искусств. –. Мн.: Бел. гос. ун-т.
97. Крутецский В.А. Психология обучения и воспитания школьников. –М: 1976. -248 с.
98. Фридман Л.М., Пушкина Т.А., Каплунович И.Я. Изучение личности учащегося и ученических коллективов. – М.: Посвещение, 1998. – 207 с.
99. Николаев И.Г. Педагогические условия моделирования воспитательных систем. Дисс. … канд. пед. наук, 13.00.01. – Краснодар, 200. -334 с.
100. Поляков С. Диагностика воспитания: версии для внутреннего и внешнего испольования //Директор школы, № 2. 1997. – С. 18-25.
101. Макаренко А.С. Воспитание гражданина. – М.: Просвещение, 1988. − 34 с.
102. Ушинский К.Д. О нравственном элементе в русском воспитании. Собр. соч. - Т. 2.
103. Педагогика. /Редакциясын басқарған П.И.Пидкасистый. Аударғандар Г.К.Ахметова, Ш.Таубаева. –Алматы: Қазақ универстиеті. 2006. -336 бет.
104. Сластенин В.А., Исаев И.Ф., Шиянов Е.Н. Общая педагогика. –М.: Гуманит. Изд. Центр. ВЛАДОС, 2003. - Ч. 2. – 256 с.
105. Сластенин В.А., Каширин В.П. Психология и педагогика. - М.: АСАДАМА,2003. – 278 с.
106. Лихачев Б.Т. Педагогика. Курс лекций. – М: Прометей, Юрайт, 1998. – 464 с.
107. Бабанский Ю.К. Педагогика. – М: Просвещение, 1983. – 608 с.
108. Столяренко Л.Д., Самыгин С.И. Педагогика. – М.: ИКЦ МарТ, Ростов н/Дону, 2003. - 208 б.
109. Беспалько В.П. Слагаемые педагогической технологии. – М.: Педагогика, 1989. – 192 с.
110. Мудрик А.В. О воспитании старшекласников: Кн. для кл. руководителей. - М.: Просвещение, 1981. - 176 с.
111. Маслоу А. Дальние пределы человеческой психики. –СПб.: Евразия, 1999. -287 с.
112. Коменский Я.А. Ұлы дидактика. Аударған, алғы сөзін жазған Ә.Қоңыратбаев. –Алматы: 1993. – 100 б.
113. Ушинский К.Д. О нравственном элементе в русском воспитании. Собр. соч. - Т. 2.
114. Методологические проблемы развития педагогической науки /Под ред. П.Р.Атутова, М.Н.Скаткина, Я.С.Турбовского. – М.: Педагогика, 1985. – 236 с.
115. Гершунский Б.С. Философия образования для ХХI века.-Москва: Педагогическое общество России. 2002.-512 с.
116. Хмель Н.Д. Педагогический процесс в общеобразовательной школе. – Алматы: Мектеп, 1984. – 130 с.
117. Нурланова В.С., Иманбаева С.Т., Масырова Р.Р. Мектептегі қоғамдық ұйымдар арқылы жоғары сынып оқушыларын әлеуметтендірудің тәжірибесі (1989-2009). - Алматы, «Нурай принт сервис» баспаханасы, 2014, - 128 бет.
118. Болашақ маманның интеллектуалды әлеуетін қалыптастырудың негіздері. Оқу құралы. – Алматы: Абай атындағы ҚазҰПУ. «Ұлағат» баспасы. 2014 ж. -296 б.
119. Қазақстан Республикасының үздіксіз білім беру жүйесінде ұлттың интеллектуалды әлеуетін дамыту тұжырымдамасы (Орыс және қазақ тілдерінде). – Алматы: «Ұлағат», 2013. - 36 б.
120. Формирование интеллектуального потенциала нации в условиях высшей школы. Сборник научных трудов. – Алматы:«Ұлағат», 2012. – 336 с.
121. Жексенбекова У.Б. Теория и практика работы с одаренными детьми. Монография. КазНПУ им.Абая. Алматы. 2004. - 270 с.
122. Тәрбие үрдісі мен оқушылардың тәрбиелік деңгейін бағалаудың өлшемдері /Авторлар: К.Ж.Қожахметова, М.К.Демеуова, т.б./. – Алматы: ТОО Полиграф сервис и К, 2005. – 212 б.
123. Философиялық сөздік. - Алматы: Қазақ энциклопедиясы, 1996. - 325 б.
124. Қазақ совет энциклопедиясы. – Алматы: Қазақстан, 1997 2-том.

|  |  |  |
| --- | --- | --- |
| **МАЗМҰНЫ** | | |
|  | **КІРІСПЕ…………………………………………….** | **2** |
| **I**  **бөлім** | **ТӘРБИЕНІҢ ӘЛЕУМЕТТІК - ФИЛОСОФИЯЛЫҚ НЕГІЗДЕРІ……………………………** | **4** |
| 1.1 | Тәрбие парадигмасының әлеуметтік–философиялық негіздері……………………………........ | **4** |
| 1.2 | Тәрбиенің тарихи алғы шарттары………………… | **8** |
| 1.3 | Тәрбиенің ізгілік және гуманитарлық қағидалары………………………………………….. | **13** |
| 1.4 | Тәрбиенің негізгі тұғырлары………………………. | **19** |
| **II**  **бөлім** | **ТӘРБИЕ ҮДЕРІСІ – ТҰТАС ПЕДАГОГИКАЛЫҚ ҮДЕРІСТІҢ ҚҰРАМДЫ БӨЛІГІ........** | **23** |
| 2.1 | Тәрбие-педагогикалық ғылымдардың категориясы……………………………………… | **23** |
| 2.2 | Тәрбиенің қазіргі заманғы тұжырымдамалары мен бағдарламалары.................................................. | **28** |
| 2.3 | «Өзін-өзі тану» рухани-адамгершілік білім беру бағдарламасы.................................................. | **35** |
| **III**  **бөлім** | **ТӘРБИЕ ҮДЕРІСІНІҢ ЖАЛПЫ ЗАҢДЫЛЫҚТАРЫ МЕН ҰСТАНЫМДАРЫ................** | **53** |
| 3.1 | Тәрбие- рнайы ұйымдастырылған және саналы жүргізілетін педагогикалық үдеріс………………. | **53** |
| 3.2 | Тәрбиенің заңдылықтары..................................... | **57** |
| 3.3 | Тәрбие үдерісінің жалпы ұстанымдары………….. | **62** |
| **ІV бөлім** | **ТӘРБИЕ ҮДЕРІСІНІҢ МАЗМҰНЫ……………** | **65** |
| 4.1 | Тәрбиенің түрлері және оларға сипаттама............ | **65** |
| 4.2 | Тәрбие бағыттары бойынша ғылыми-зерттеу жұмыстары ............................................................... | **71** |
| 4.3 | Педагог құзыреттілігінің мақсатты тәрбие үдеріске әсері............................................................. | **71** |
| **V**  **бөлім** | **ПЕДАГОГИКАЛЫҚ ҮДЕРІСТЕГІ ТӘРБИЕ ӘДІСТЕРІ МЕН ТӘСІЛДЕРІ..............................** | **75** |
| 5.1 | Тәрбие әдістері жайында түсінік............................ | **75** |
| 5.2 | Тәрбие әдістерінің жіктелуі..................................... | **76** |
| 5.3 | Оқушының жағымды тәжірибесі мен мәдени деңгейін қалыптастыру әдістері............................. | **82** |
| **VI**  **бөлім** | **МЕКТЕП ПЕН СЫНЫПТЫҢ ТӘРБИЕЛІК ЖҮЙЕСІ.....................................................................** | **85** |
| 6.1 | Жүйе, тәрбиелік жүйе ұғымдарының мәні......... | **85** |
| 6.2 | Мектептің тәрбиелік жүйесінің негізгі ком-поненттері................................................................ | **87** |
| 6.3 | Педагогикада жинақталған тәрбиелік жүйелер...... | **91** |
| **VII**  **бөлім** | **СЫНЫП ЖЕТЕКШІСІНІҢ ТӘРБИЕЛІК ІС-ӘРЕКЕТІНІҢ ЖҮЙЕСІ.........................................** | **96** |
| 7.1 | Сыныптағы тәрбие жүйесі – тәрбие үдерісін ұйымдастырудың негізі……………….................. | **96** |
| 7.2 | Сынып жетекшісі мектептегі оқу - тәрбие үдерісін ұйымдастырудың негізгі бағыттары ....... | **98** |
| 7.3 | Сынып жетекшісінің мектептің оқу - тәрбие жүйесінде атқаратын жұмыстары............................. | **100** |
| **VIII**  **бөлім** | **ТӘРБИЕ ЖҰМЫСТАРЫН ЖОСПАРЛАУ ТЕХНОЛОГИЯСЫ**  **ЖӘНЕ ӘДІСТЕМЕСІ........ ..........................................** | **105** |
| 8.1 | Тәрбие жұмыстарын жоспарлау технологиясы...... | **105** |
| 8.2 | Тәрбие құралдары, әдістері және он ұйымдастыру формалары……………………......... | **107** |
| 8.3 | Тәрбие жұмыстарын жоспарлауға ата-аналардың қатысуы...................................................................... | **110** |
| **IX**  **бөлім** | **ОҚУШЫЛАР ҰЖЫМЫН ҚАЛЫПТАСТЫРУДАҒЫ ТӘРБИЕ ЖҰМЫСЫНЫҢ ЕРЕКШЕЛІКТЕРІ........................** | **115** |
| 9.1 | Жеке тұлға және ұжым……………………………. | **115** |
| 9.2 | Тұлғаны дамыту мен қалыптастырудағы ұжымның рөлі………………………………………. | **117** |
| 9.3 | Балалар ұжымын ұйымдастырудың негізгі қызметі және мәні………………………………….. | **118** |
| 9.4 | Оқушылар ұжымын нығайту………………........ | **124** |
| **X**  **бөлім** | **ҚАЗІРГІ МЕКТЕПТІҢ ТӘРБИЕ ЖҰМЫСЫ ҮДЕРІСІНДЕГІ ПЕДАГОГИКАЛЫҚ ҚОЛДАУ..............** | **130** |
| 10.1 | Педагогикалық қолдау – педагогтың қазіргі педагогиканың гуманистік парадигмасын бей-нелеп көрсететін миссиясы..................................... | **130** |
| 10.2 | Тұлғаның өзіндік үдерістерін қолдау..................... | **131** |
| 10.3 | Педагогикалық қолдаудың тиімді жағдайлары мен тактикасы...................................................... | **132** |
| **XI**  **бөлім** | **МЕКТЕПТЕГІ ОҚУ-ТӘРБИЕ ҮДЕРІСІНДЕГІ ТӘРБИЕ ТЕХНОЛОГИЯСЫ…………….** | **134** |
| 11.1 | «Педагогикалық технология», «тәрбие технологиясы» ұғымдары, ерекшеліктері......... | **134** |
| 11.2 | Тәрбие жұмысын жүзеге асырудың теориялық, әдістемелік және технологиялық деңгейлері........ | **136** |
| 11.3 | Педагогикалық шеберлік және технологиялар….. | **148** |
| **XII**  **бөлім** | **СЫНЫП ЖЕТЕКШІСІНІҢ ҚИЫН БАЛАЛАРМЕН ЖҰМЫСТАРЫНЫҢ ЖҮЙЕСІ........** | **154** |
| 12.1 | «Қиын балалар», «девиантты балалар», «проблемалы балалар», «қауіпті балалар тобы» ұғымдарының мәні.......................... | **154** |
| 12.2 | Девиантты мінез-құлықты балалар мен оқушы жастарды психологиялық-педагогикалық қолдауды қамтамасыз ету......... | **156** |
| 12.3 | Қиын тәрбие көрсету түрлері және қиын тәрбиеленушілерді тәрбиелеу мәселесі............................... | **158** |
| **XIII**  **бөлім** | **ДАРЫНДЫ БАЛАЛАРМЕН ЖҮРГІЗІЛЕТІН ТӘРБИЕ ЖҰМЫСТАРЫНЫҢ ЖҮЙЕСІ..........** | **162** |
| 13.1 | «Интеллект», «қабілеттілік», «дарындылық», «талант» ұғымдарының мән-мағынасы.................. | **162** |
| 13.2 | Ұлттың интеллектуалдық әлеуетін қалыптастырудағы «дарындылық» феномені.................. | **168** |
| 13.3 | Дарындылықтың диагностикасы............................ | **159** |
| **XIV**  **бөлім** | **ОҚУШЫЛАРДЫҢ ДЕНСАУЛЫҚ ПЕН САЛАУАТТЫ ӨМІР САЛТЫНА ҚҰНДЫЛЫҚ ҚАТЫНАСЫН ҚАЛЫПТАСТЫРУДАҒЫ СЫНЫП ЖЕТЕКШІСІНІҢ ІС-ӘРЕКЕТІ.........** | **172** |
| 14.1 | «Құндылық», «құндылық қатынас», «салауатты өмір салты» ұғымдары.............................................. | **172** |
| 14.2 | Баланың салауатты өмір салтының негізгі бағыттары.................................................................. | **174** |
| 14.3 | Салауатты өмір салтын қалыптастыру бойынша педагогикалық іс-әрекет............................................ | **175** |
| **XV**  **бөлім** | **ОҚУШЫЛАРМЕН ЖҮРГІЗІЛЕТІН КӘСІПТІК БАҒДАР БЕРУ ЖҰМЫСТАРЫНЫҢ ӘДІСТЕМЕСІ......................** | **179** |
| 15.1 | Оқушылармен жүргізілетін кәсіптік бағдар беру жұмысы....................................................................... | **179** |
| 15.2 | Оқушы жастарға кәсіби бағдар беру жүйесінің құрылымы.................................................................. | **180** |
| 15.3 | Кәсіптік бағдар беру жұмыстарының тәрбиелік сипаты ...................................................................... | **180** |
| **XVI**  **бөлім** | **ОҚУШЫЛАРДЫҢ АТА-АНАЛАРЫМЕН**  **ПЕДАГОГИКАЛЫҚ ӘРЕКЕТТЕСТІК ТЕХНОЛОГИЯСЫ..** | **184** |
| 16.1 | Отбасы-сынып оқушыларын тәрбиелеу және дамыту ортасын құраушы........................................ | **184** |
| 16.2 | Отбасы тәрбиесінің мақсаты, міндеттері, мазмұны, құралы, формасы........................................... | **185** |
| 16.3 | Отбасы параметрлерін зерттеу алгоритмі………... | **186** |
| **XVII**  **бөлім** | **БАЛАЛАР МЕН ЖАСӨСПІРІМДЕРДІҢ ЫНТАСЫН ДАМЫТУДАҒЫ ТӘРБИЕЛІК ЖҰМЫСТАР........................** | **191** |
| 17.1 | Балалар бірлестігі-тәрбиелеу мен әлеуметтендіру институты...... | **191** |
| 17.2 | «Субмәдениет», «балалардың субмәдениеті» ұғымдары..... | **195** |
| 17.2 | Баланың субмәдениеті және баланың жеткіншектік мәдени-әлеуметтік әлемі....................... | **196** |
| **XVIII**  **бөлім** | **ТӘРБИЕ ЖҰМЫСТАРЫНЫҢ НӘТИЖЕСІ МЕН ТИІМДІЛІГІНІҢ ДИАГНОСТИКАСЫ...** | **205** |
| 18.1 | Тәрбие жүйесінің диагностикасы……………….. | **205** |
| 18.2 | Педагогикалық - диагностикалық эксперимент құрылымы мен шарттары....................................... | **205** |
| 18.3 | Тәрбие жұмысы тиімділігінің психологиялық-педагогикалық диагностикасының әдістері……… | **206** |
| 18.4 | Оқушылардың тәрбиелік диагностикасының мазмұны…………………………………………..... | **207** |
| **XIX**  **бөлім** | **ТӘРБИЕ ҮДЕРІСІН ҒЫЛЫМИ – ӘДІСТЕМЕЛІК ҚАМТАМАСЫЗДАНДЫРУ...........** | **210** |
| 19.1 | Мектеп оқушыларының рухани құндылықтарын қалыптастырудың негізгі талаптары...................... | **210** |
| 19.2 | Оқушылардың тәрбиелік деңгейлерін анықтаудың жолдары........................................................ | **213** |
| 19.3 | Қазақстан Республикасы рәміздері арқылы оқушылардың бойында патриоттық құндылықтарды қалыптастырудың әдістемесі………….. | **215** |
| 19.4 | Тәрбие жұмыстары бағытында озық педагогикалық тәжірибе.......................................................... | **218** |
|  | Глоссарий.................................................................. | **222** |
|  | Тест тапсырмалары................................................ | **226** |
|  | **Білім мәселесіне арналған ресми құжаттар.......................................................................** | **237** |
|  | **Әдебиеттер тізімі ....................................................** | **239** |

ИМАНБАЕВА С.Т., МАЙҒАРНАОВА Ш.М.

ТӘРБИЕ ЖҰМЫСЫНЫҢ ТЕОРИЯСЫ МЕН ӘДІСТЕМЕСІ

*Оқулық*

Басуға қол қойылды 10.11.2017 ж. Пішімі 64х84/16.

Шартты баспа табағы 21,4. Офсеттік басылым.

Таралымы 500 дана.Тапсырыс №.308

«ОНОН»баспасы.

1. 1.Әл-Фарабидің философиялық трактаттары.-Алматы, 1973.-318б. [↑](#footnote-ref-1)
2. «Білім туралы» ҚР Заңы (1995 жылы 30 тамызда республикалық референдумда қабылданған. 2011.02.02. Берілген өзгертулер мен толықтыруларымен). [↑](#footnote-ref-2)
3. Қазақстан Республикасындағы баланың құқықтары туралы.Алматы:Юрист.2005.-22б. [↑](#footnote-ref-3)
4. Ахмед Яссауи Диуани Хикмет («Даналық жайындагы кітап»). -Алматы: Жазушы, 1986. – 616 б. [↑](#footnote-ref-4)
5. Алтынсарин Ы. Таңдамалы шығармалары. – Алматы: Ғылым, 1994. - 285 б. [↑](#footnote-ref-5)
6. Абай. Қара сөздер. – Алматы: Ел. 1993. - 272 б. [↑](#footnote-ref-6)
7. Шоқай М. Таңдамалы. – Алматы: Қайнар. Т. 1. -1998. -512б. [↑](#footnote-ref-7)
8. Байтұрсынов А. Ақ жол. – Алматы: Жалын, 1991 [↑](#footnote-ref-8)
9. Аймауытов Ж. Шығармалары. Құрастырғандар М.Атымов, Қ.Керейқұлов. – Алматы: Жазушы, 1989. - 560 б. [↑](#footnote-ref-9)
10. Ұзақбаева С.А. Тамыры терең тәрбие. – Алматы: Білім, 1995. – 232 б. [↑](#footnote-ref-10)
11. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген. [↑](#footnote-ref-11)
12. Маслоу А. Дальние пределы человеческой психики. –СПб.: Евразия, 1999. -287 с. [↑](#footnote-ref-12)
13. Тәлім-тәрбие тұжырымдамасы. Алматы. 1995. – 40 б. [↑](#footnote-ref-13)
14. Қазақстан Республикасы үздіксіз білім беру жүйесіндегі тәрбие тұжырымдамасы Білім және ғылым министрінің 2009 жылғы 16 қарашадағы № 521 бұйрығымен бекітіліп, Республиканың үздіксіз білім беру ұйымдарына ұсынылады. [↑](#footnote-ref-14)
15. Тәрбиенің тұжырымдамалық негіздері. – Астана: Ы.Алтынсарин атындағы Ұлттық білім академиясы, 2015. – 21 б. Қазақстан Республикасының Білім және ғылым министрінің 2015 жылғы 22 сәуірдегі № 227 бұйрығымен бекітілген. [↑](#footnote-ref-15)
16. Қазақстан Республикасы мектеп оқушыларына патриоттық тәрбие берудің тұжырымдамасы. – Алматы, 2005. -25 бет. [↑](#footnote-ref-16)
17. Тәлім-тәрбие тұжырымдамасы. Алматы. 1995. – 40 б. [↑](#footnote-ref-17)
18. Беспалько В.П. Слагаемые педагогической технологии. – М.: Педагогика, 1989. – 192 с. [↑](#footnote-ref-18)
19. Майғаранова Ш.М. Мектеп оқушыларын рухани дамыту мәселелері. – Алматы: Ғылым, 2002. – 124 б. [↑](#footnote-ref-19)
20. әл-Фарабидің философиялық трактаттары. – Алматы, 1973. – 318 б. [↑](#footnote-ref-20)
21. Абай. Қара сөздер. – Алматы: Ел. 1993. - 272 б.

    Әл-Фарабидің философиялық трактаттары. – Алматы, 1973. – 318 б. [↑](#footnote-ref-21)
22. Макаренко А.С. Воспитание гражданина. – М.: Просвещение, 1988. − 34 с. [↑](#footnote-ref-22)
23. Жарықбаев Қ. Қазақ психологиясының тарихы. –Алматы: Қазақстан, 1996. – 160 б. [↑](#footnote-ref-23)
24. Ғаббасов С. Халық педагогикасының негіздері. Монография. - Алматы, 1995. - 460 б. [↑](#footnote-ref-24)
25. Есім Ғ. Хакім Абай. - Алматы: Атамұра, Қазақстан, 1994. - 84 б. [↑](#footnote-ref-25)
26. Макаренко А.С. Воспитание гражданина. – М.: Просвещение, 1988. - 34 с. [↑](#footnote-ref-26)
27. Жұмабаев М. Педагогика. – Алматы: Рауан, 1998. – 112 б. [↑](#footnote-ref-27)
28. Макаренко А.С. Воспитание гражданина. – М.: Просвещение, 1988. - 34 с. [↑](#footnote-ref-28)
29. Қазақстан Республикасы Мемлекетінің елтаңбасы және жалауы туралы заңы. /Егемен Қазақстан. 6 маусым. 1992.1-бет. [↑](#footnote-ref-29)